Editor: Călin Vlasie 


Redactor: Cristi Dinu 
Tehnoredactor: Cristina Mihart 
Coperta colecției: Andrei Mănescu 
Prepress: Viorel Mihart 


Descrierea CIP a Bibliotecii Naţionale a României 
BRUSSOLO, SERGE 

Mâna rece / Serge Brussolo ; trad. de Michaela 
Bușoiu. - Pitești : Paralela 45, 2007 

ISBN 978-973-47-0215-2 


I. Bușoiu, Michaela (trad.) 


821.133.1-31=135.1 


Serge Brussolo 
La main froide 


Copyright O Serge Brussolo, 1995, et Librairie des Champs-Élysées, 1995. 
Tous droits réservés. 


Copyright O Editura Paralela 45, 2007, pentru prezenta traducere 


Serge Brussolo 


Mâna rece 


Traducere din limba franceză 
de Michaela Bușoiu 


PARALELA 45 K4 


„Serul adevărului este inofensiv pentru 
câini, care oricum nu pot vorbi.” 


RUTH RENDEL, A demon in my view 


Câinele simţea moartea înaintea tuturor. Dar asta-i 
era meseria, pentru care avea şi talent. 

Stăpânul îl striga Dust sau Dusty, pentru că avea 
blana de culoarea deșertului. Era un nume ca oricare altul, 
însă câinelui puţin îi păsa; un nume inutil, de altfel, deoa- 
rece el presimţea că omul avea să-l cheme cu trei secunde 
înainte ca acesta să deschidă gura. Oamenii sunt teribil de 
previzibili. 

În ceea ce-l privea pe Dust, uneori era confundat cu 
un coiot. Un coiot mare de vreo șaizeci și cinci de kilo- 
grame. Dar câinelui nici că-i păsa. Nu-i plăcea să fie atins, 
mirosul oamenilor îl deranja, îl tolera doar pe cel al stăpâ- 
nului. Mirosul femeilor și al copiilor îl supăra şi mai tare. 
Puștui îi trezeau pofta de a mușca. Erau prea mici, preo- 
cupaţi doar să se plimbe pe sub nasul lui, ca pentru a-l 
sfida. Semănau cu niște iepuri sau șoareci. Carnea lor tre- 
buie să fi avut un gust de lapte, oasele lor erau probabil 
moi, fără nicio consistenţă sub colţi. Era ceva „nevolnic” 
în ei, care cerea mușcătura. Un fel de provocare. 

Câinele știa că era rău pentru el să mediteze la toate 
astea, că asemenea gânduri îl puneau în primejdie și că 

trebuia să le ascundă cât mai grabnic în adâncul creierului 
său. 

De altfel, polițiștii îl avertizaseră pe stăpânul lui: 

— Domnule Smart, faceţi o mare greșeală, animalul 
ăsta este o mare jigodie pe patru labe. N-am avut nicio- 
dată probe, dar pe seama lui circulă o grămadă de zvonuri 
ciudate, știați asta? De aceea s-a renunţat la serviciile lui. 
În serviciu, dresorii de câini îl numeam „vârcolacul”. Nu-i 
așa că asta spune multe? 

Dar pe Adam Smart chiar îl lăsau indiferent gogo- 
mănuile dresorilor. Adam Smart nu era omul să se sperie 
doar dintr-atâta. Dust îl îndrăgise pe loc pentru că avea 
fața bronzată, pătrată, închisă de o mustață groasă, neagră. 
Părul lui Adam Smart era sur deasupra urechilor, dar, 
oricum, era un mascul frumos, cu buze groase și ochi 
foarte deschişi, ca ai unui câine husky. 

— Înţelegeți, insistase responsabilul ecarisajului. 
Foştii K9, când se renunţă la serviciile lor, cel mai adesea 
sunt adoptați de polițiști pensionați. În acest fel, ei rămân 
oarecum în familie. 

— Şi aveţi mulţi care ating vârsta la care nu mai sunt 
folosiți? rânji Adam Smart cu acel aer batjocoritor care 
nu-l părăsea niciodată. 

— Sincer să fiu, nu, recunoscu polițistul puțin în- 
curcat. Câinii polițiști sunt foarte expuși, cariera lor este 
destul de scurtă. Misiunea lor constă în a cruța viața 
oamenilor, sunt folosiți la diversiuni. 

— Vreţi să spuneţi că-i utilizați ca pe nişte scuturi 
vii, făcu Smart. Am auzit că, pentru a le ascuţi simţurile la 
reperarea drogurilor ascunse, faceţi din ei niște drogați? Și 
că, apoi, când se smintesc din cauza asta, îi injectaţi. 

— Astea nu sunt decât calomnii de-ale jurnaliștilor, 
protestă responsabilul ecarisajului. Dar este adevărat că 
uneori animalele se molipsesc de la climatul de violenţă în 

care au trăit. Unele își revin cu greu de pe urma rănilor 
suferite. Rămân traumatizate, sperioase. Altora, dimpo- 
trivă, începe să le placă. Agresivitatea lor înnăscută se dez- 
voltă. Cam acesta este cazul lui Dusty. Nu vă sfătuiesc să 
adopta acest câine. N-a dat niciodată dovadă de cea mai 
mică afecțiune. 

Adam izbucni într-un râs dur. 

— Şi eu în locul lui, dacă aș fi îndurat ceea ce l-ați 
obligat, spuse el, cred că aș avea poftă să-mi fac un ham- 
burger din fesele dumitale. 

Din clipa aceea, tonul conversaţiei deveni în mod 
evident mai rece. 

— Oricum, încheie Smart apropiindu-se de gratii, 
îmi place ca un câine să fie rău. Numai poponarii se plimbă 
cu yorkshires şi caniși. N-am să mai ascult, bătrâne, la 
ce-mi spui, voi adopta acest animal. Și, dacă încearcă să 
mă înhaţe, o să-i sparg colții. Simt însă că ne vom înţelege 
foarte bine. 

— Atunci, mult noroc, domnule Smart, şuieră res- 
ponsabilul cu un aer înţepat. Din momentul în care sem- 
naţi adoptarea lui, pe mine nu mă mai interesează. 


Dust își alungă din minte amintirile, cu un scrâșnet 
mașinal din maxilare, ca şi cum ar fi fost o muscă. Stătea 
culcat pe mochetă, sub birou, acolo unde nu putea fi 
văzut. La bancă, secretarelor le era frică de el. Percepea 
fără greutate emanaţiile spaimei lor, amestecate cu parfu- 
murile detestabile cu care se dădeau din abundență. Le 
privea picioarele goale, pe care fustele scurte le dezveleau 
până sus. Putea să vadă chiar, între pulpele lor, triunghiul 
din țesătură albă, de unde emanau miresme de femelă. 
Acestea îl alungau cu strigăte înspăimântate și i se plân- 
geau lui Adam: „Vai, domnule Smart! Câinele dumnea- 
voastră... are ochi de lup înfometat; într-o bună zi se va 

întâmpla o nenorocire!”. Nu era iubit, i se reproşa privi- 
rea fixă de animal de pradă, imobilitatea suspectă, indi- 
ferența la mângâieri. Dar lui puțin îi păsa, pentru el 
reprezentau doar o pradă. Oamenii mergeau în două 
picioare, erau înalți, însă neputincioşi. Ar fi putut să le 
sfărâme ceafa într-o clipită, înainte ca ei să-și fi dat seama 
ce li se întâmplă. De fapt, făcuse adeseori acest lucru în 
străduțele din L.A., când lucra în calitate de K9 la LAPD. 
Dealerii îl porecleau „Fiara Apocalipsei”. Se distrase de 
multe ori aruncându-i în gol de pe acoperișuri sau de pe 
scările de incendiu. Era ușor: suficient să sară în lungime, 
calculându-și bine atacul, pentru a-i lovi drept în piept. Se 
prăbușeau precum pietroaiele, scoțând țipete ridicole. În 
acest fel nu i se putea reproşa nimic. Rapoartele mentio- 
nau: „Înspăimântat de auxiliarul canin, suspectul s-a dat 
înapoi în mod imprudent până pe margine...” 

Lui Dust îi plăcea să audă trosnind oasele acestora 
pe beton sau pe asfalt. Se zdrobeau ca niște păsări mari 
căzute din cuib. 

Răsuflă pe nări. Mirosul mortii îl excita, aducându-i 
în minte amintiri confuze. Își ciuli urechile pentru a auzi 
ce se petrecea. Venea de afară, de pe trotuarul din faţa 
băncii. Avea să intre dintr-un moment în altul. Secreta- 
rele, oamenii de la ghișeuri, clienţii nu bănuiau încă ni- 
mic. Oamenii nu aveau simţ olfactiv, nu erau buni la 
nimic, doar carne; o carne care vorbea întruna. 

Dust pufăi, dar nu prea tare, deoarece moartea l-ar 
fi putut îmbăta, putea să-l facă să-și piardă capul. Ghea- 
rele sale scrâșniră pe mochetă și un chef brusc de a ţâșni îi 
strânse stomacul. Dintr-odată se simţea bine, simţea că 
este viu. Al naibii de viu. Înţelegea de ce fusese adus pe 
lume. Se îmbătă de miros. 

Duhnea a grăsime de armă, a cocaină și jeg. Par- 
fumuri pe care fusese învăţat la școala de poliție să le 

recunoască și să le asocieze cu ideea de pericol iminent. 
Frau bărbaţi, recunoștea mirosul lor de masculi. Spaima, 
excitarea le stârnea schimburile hormonale, și aerul era 
saturat de informaţii încrucișate. Erau tineri; unul dintre 
ei făcuse dragoste câteva ore mai devreme, mâncaseră bur- 
geri cu chili și cel mai tânăr vomitase de frică. Erau exci- 
taţi aproape sexual. Efluviile de oţel care se ridicau din 
arme dominau totul. Le încercaseră nu mai departe de 
aseară și produsele de curăţat nu putuseră șterge mirosul 
inimitabil de praf de pușcă ars. 

Urmau să intre. Dust se ghemui pentru a nu fi zărit. 
Adam se afla într-o ședință în biroul patronului. Ocupa 
un post important în bancă, totuși nu era șef de haită, cum 
ar fi meritat. Dust încercă să canalizeze valul de energie 
produs de rărunchii săi. Știa ce urma să se petreacă, asis- 
tase la scene analoage de zeci de ori. Oamenii se credeau 
foarte puternici de-ndară ce-și fluturau „armele”, însă, 
dacă puteau să-și înșele semenii, asupra lui Dust nu creau 
nicio impresie, pentru că erau foarte înceți. Câinele, atunci 
când se catapulta la scena faptului, era aproape totdeauna 
surprins să-i vadă mișcându-se la ralanti. Era în stare să 
anticipeze fiecare mișcare și să profite de surprinderea 
produsă de apariţia sa. Nu lătra niciodată, nici nu mârâia. 
Nu mai trebuiseră să-l dreseze pentru a fi tăcut, deoarece 
acest comportament era la el înnăscut. 

Rămase imobil la auzul ușilor băncii care se deschi- 
deau violent. Acum oamenii strigau, loveau paznicul cu 
patul puștii, pălmuiau o casieră isterică. Drogul îi făcea 
mai rapizi, dar le accentua neîndemânarea. În plus, le 
accentua stupoarea în cazul unei apariții spontane. 

Dust știa că unul de-ai lor avea să traverseze repede 
birourile pentru a se asigura că nimeni nu va da alarma. 
Dacă era prudent, se va apleca pentru a verifica dacă vreo 

secretară nu se ghemuise sub masă. Acela era momentul 
pentru a sări asupră-l. 

Un fel de bucurie făcea nervii câinelui să scoată 
scântei de-a lungul trupului și se simţea deodată recom- 
pensat pentru interminabilele zile petrecute pe mochetă, 
făcându-se una cu pământul, cât mai inofensiv cu putință. 

— Adam, repeta Dick Weston, președintele băncii 
Trade Limited, n-ar trebui să aduci animalul ăsta aici. 
Fetelor nu le place, și-au băgat în cap că le privește pe sub 
fuste cu un ochi vicios. Nu inventez nimic, le-am auzit 
vorbind pe lângă automatul de cafea. 

— Ei hai, Dick, riposta Adam Smart zâmbind pe 
sub mustață. N-o să pleci acum urechea la pălăvrăgelile 
fâțelor? Ştii foarte bine că un câine adevărat face impresie 
bună pentru imaginea unui bărbat. Liniştește clientul, 
dovedindu-i că bancherul său iubeşte animalele. Iar un 
bărbat care iubeşte animalele este, fără îndoială, un tip al 
zilelor noastre, toţi psihologii o să-ţi confirme. Prezenţa 
unui animal instaurează pe loc un climat molcom, aproape 
familial. 

— Da..., gemea Weston, asta-i adevărat pentru un 
câine „normal”, dar Dust al dumitale are veșnic aerul că 
face de pază într-un penitenciar de maximă securitate. 
Aici suntem într-o bancă, nu la Leavenworth. 

— A mușcat pe careva? șuiera deodată Adam. S-a 
auzit cumva de vreo mușcătură cât de mică? 

— Nu, bineînțeles, capitula Dick Weston, şi mă rog 
să nu se întâmple vreodată așa ceva. 

— Ai vrea să dai afară un funcţionar de poliție la 
pensie? se mira Adam. Ehei, Dick! Şi eu care te credeam 
un bun cetățean! La naiba, acest animal a făcut mai mult 
pentru comunitate decât dumneata şi cu mine la un loc. 
Este un veteran, un soldat care a văzut focul de multe ori. 
Dă-mi mâna să-i pipăi cicatricile! 

Weston se desprindea stângaci, bătea în retragere, 
dar Adam îl apuca de încheietură, apropiind mâna mani- 
chiurată a bancherului de blana câinelui. 

Era adevărat că blana lui Dust nu mai creștea în 
multe locuri, acolo unde gloanţele și loviturile de cutit 
lăsaseră urme de tăieturi de un roz violet. 

— Eu, Dick, spunea atunci Adam pe un ton surd, 
aproape ameninţător, noi putem să arătăm ceva asemă- 
nător, dumneata și cu mine, în afară de apendicectomiile 
respective? 


Dust își încordă mușchii pulpelor. Pământul îi tran- 
smitea ecoul tropăiturilor. În sala mare se alerga, cineva 
fusese aruncat la pământ. Mirosul fricii era dezgustător, 
umplând aerul ca un gaz. Mai mulţi oameni făcuseră pe ei, 
îngroziţi de apariția armelor. Ușa încăperii se deschise 
violent și un bărbat strigă: 

— Nu mișcă nimeni! Mâinile sus! 

Era vocea unui tânăr, cel care făcuse dragoste înainte 
de a veni aici. Era un miros de spermă proaspătă pe el, 
amestecat cu cel al unei secreţii feminine. 

— Cucu! zise golanul aplecându-se peste birou, ieși 
de-acolo fără să faci pe șmecherul! 

Dust de-abia avu timp să înregistreze imaginea unui 
chip neras, cu craniul încins cu o bandană. Ţâșni cu botul 
deschis, maxilarele destinse, precum cele ale unei capcane 
pentru lupi. Ştia că trebuie să-l înșface de gâtlej și să-i 
zdrobească faringele pentru a-l împiedica să țipe. Avu 
impresia că mușcă un bulgăre de pământ, carnea bandi- 
tului neopunând niciun fel de rezistență colților săi. Totul 
dură numai trei secunde și necunoscutul abia avu câteva 
convulsii și era deja mort. Dust nu mai întârzie să adul- 
mece mirosul sângelui și gustul îmbietor al acestuia pe 
buzele sale. 

Acum nu trebuia să-și piardă capul, ci trebuia să 
reziste impulsurilor sale sălbatice. Se fofilă în coridor, 
făcu un salt în sala mare cu pardoseală de marmură. Ştia 
că trebuie să fie atent la dalele pe care labele sale tindeau 
să alunece, așa că preferă să sară din birou în direcția celui 
de-al doilea bandit. Își închise maxilarele pe ceafa acestuia 
şi se legănă de la dreapta la stânga, după tehnica dragă 
lupilor, pentru a-i rupe coloana vertebrală. Oamenii nu 
sunt prea bine construiți și carapacea lor musculară sub- 
dezvoltată nu le permite să opună o rezistență eficientă 
loviturilor fizice. Ceafa individului se frânse aproape pe 
loc, cu un zgomot sec. Dust sărise deja pe tejghea. Al 
treilea bărbat deschise focul în direcția lui, dar era lent în 
mișcări şi câinele îl lovi în plin, în piept, înainte ca acesta 
să-l fi putut ochi. Dust îi smulse faţa, îi sfărâmă pomeţii și 
maxilarul inferior. Toată carnea dispăru dintr-odată, ca o 
mască de cauciuc pe care o scoţi cu un simplu gest, iar 
necunoscutul rămase la pământ, zvârcolindu-se şi scoțând 
urlete de agonie. Nu mai rămăsese decât unul, care se 
retrăgea spre ușă. Ţinea în mână un revolver și trăgea la 
întâmplare, cu ochi măriți de groază. La auzul vâjâitului 
de proiectile, Dust alergă în zigzag. Gloanţele erau sin- 
gurele de care se temea, pentru că erau mai rapide decât el. 

Câinele sări din nou pe tejghea, apoi ricoșă în direc- 
tia fugarului. Acţiunea aprindea în el o bucurie vecină cu 
nebunia. Era pe deplin conștient că cel mai greu lucru era 
să se oprească, să se multumească doar cu atâta... Pornise 
să devoreze întreg pământul, dar nu trebuia. Siguranţa sa 
depindea de asta. De-ndată ce-l va fi omorât pe acest om, 
trebuia să facă totul pentru a redeveni un câine bun, să 
facă să tacă demonii care urlau în el. 

Își strânsese colții în jurul mâinii golanului. Avea de 
ars atâta energie, încât de-abia simți oasele făcându-se 
bucăţi între maxilarele sale. 

„Opreşte-te! îi sufla glasul ratiunii. Oprește-te sau 
te vor ucide!” 

Ateriză pe dale și se întoarse în loc, gata de înfrun- 
tare, să reînceapă, încă o dată și încă o dată, până ce-l vor 
fi durut colții..., dar se terminase totul. Deja. Nimeni nu-l 
mai ameninţa. Se aşeză pe toate cele patru labe, cu sângele 
bărbaților picurându-i din bot, şi văzu toate feţele întoarse 
spre el, având aceeași expresie de oroare întipărită pe chi- 
puri. El îi salvase, dar lor le era mai frică de el decât de 
hoţi... Îl priveau ca pe un lup ivit din tenebre pentru 
a face ravagii şi a distruge. Îl urau. Dacă ar fi putut, i-ar fi 
zburat creierii cu pistolul. 

Dust avea chef să le dea dreptate, să-i înfrunte într-o 
ultimă luptă, să le ia gâtul la cât mai mulți și să moară 
acolo, în mijlocul cadavrelor dușmanilor săi. Asta meritau 
şi nimic mai mult! 

Era gata să ţâşnească, când brațele lui Adam Smart 
se închiseră în jurul pieptului său. 

— Gata! Frumos! E bine! E bine! murmură stăpânul. 

Era singura voce de la care accepta ordine. Dintr-o- 
dată, toată mânia lui se risipi. 

În jurul lui, oamenii întinși pe pardoseală începură 
să se ridice. 

— Ei, Dick! rosti Adam către Weston, mai zici ceva 
de rău de câinele meu, după ce a făcut pentru dumneata? 

— Doamne, nu! se bâlbâi directorul bâncui, dar am 
crezut că o să fac pe mine când monstrul ăsta a ţâșnit din 
biroul dumitale! 

Izbucniră râsete nervoase. Se felicitau unul pe celă- 
lalt, când o tânără secretară se puse pe urlat, din pragul 
biroului lui Adam. 

— Acolo..., îngăimă aceasta când se repeziră în aju- 
torul ei. Tipul... Dumnezeule! Câinele aproape că i-a 
smuls capul. 

Coleman Herbert Huston avea optzeci și doi de ani. 
Îi plăcuse la nebunie Las Vegasul. Nu Las Vegasul din 
zilele noastre — acest Disneyland pentru adulți rămași la 
stadiul de copii —, nu, cel adevărat, cel din anii '40, când un 
Dakota C-47 de la USAF te arunca în plin deșert, la 
marginea unei oaze din beton, ornată cu neoane, pe care 
vânturile de nisip sfârâiau precum șunca în tigaie. Atunci 
coborai din trăsura cu două roţi care, cu câteva luni mai 
devreme, își mai trambala încărcătura de veterani, gân- 
dindu-te că era amuzant să iei același mijloc de locomotie 
ca acele fantome care, în loc de efecte personale, cărau 
un trombon în cutia lui, o trompetă bine lustruită sau 
un saxofon, după locul pe care îl ocupa în orchestră. Unii, la 
ora care precedase saltul, gravaseră graffiti pe metalul 
fuzelajului cu o cataramă sau cu un pumnal. Erau încă 
acolo, se simţea la buricul degetelor. Unde se aflau oare 
acum? Câţi dintre ei hrăneau rădăcinile manglierilor în 
jungla unui atol cu o denumire greu de pronunţat? 

Era prin '46-47... În acele vremuri cazinourile erau 
nişte temple, oamenii nu se plimbau decât în smokinguri. 
Era epoca lui „Rat pack”, orchestra lui Sinatra Magni- 
ficul, croonerul a cărui voce era o avalanșă de pietricele 
învelite în catifea. Epoca reglărilor de conturi între şefii de 
bande. Toate acestea se petreceau în deșertul Nevada, cu 
lovituri de secure. Se tăiau mâinile trișorilor cu ferăstrăul 
si se cauterizau rănile cu arzătorul de sudat, din bunătate, 
pentru a evita vărsarea de sânge. Sau li se remodela sche- 
letul cu bâta de base-ball, pentru a-i reeduca. Toate acestea 
aveau loc în mijlocul nisipurilor, având drept martori doar 
șerpii cu clopoței, galbeni și negri, și șopârlele. Erau 

vremurile mașinilor fabuloase, care înghiţeau tot atâta car- 
burant cât un bombardier american plin cu bombe. 

Astăzi, Coleman nu avea decât să închidă ochii 
pentru a revedea femeile cu umerii lor cam grăsuţi în 
corola decolteurilor. În acele timpuri, mai existau încă 
femei adevărate, cu sâni adevăraţi, cu fund numai bun de 
frământat, cu pântecel bine făcut, pe care să-ţi odihnești 
capul după ce ai făcut dragoste. Moda top-modelelor 
anorexice nu făcea încă ravagii. 

Nu existau calculatoare, nici cărți de credit, când se 
manipulau biștarii, erau bani adevărați, „cașcaval”, cum li 
se mai spunea. Bancnote, teancuri în saci atât de dolofani, 
încât contrabandiștii trebuiau să se caţere pe geamantane 
cu genunchii pentru a le putea închide. Oamenii se găteau 
pentru a merge pe „câmpul de luptă”, mai ales femeile, 
care știau că vor trebui, probabil, să desfacă picioarele 
pentru a face rost de ceva parale pentru a reveni la ruletă 
sau a răscumpăra recunoașterea unei datorii. Totul mirosea a 
parfum, sudoare și acel fel de aromă de cuptor întredeschis, 
care îți intră în nări la vecinătatea deșerturilor. O puternică 
mușcătură uscată, care îţi sare în gâtlej, îti zbârcește pielea, 
săpându-ţi riduri înainte de vreme. Îmbătrâneai mai 
repede în Vegas decât în altă parte, dar cui îi păsa? Irăiai 
doar clipa prezentă, atât cât să arunci zarurile, iar crupi- 
erul să întoarcă cartea fatidică. Coleman întâlnise acolo un 
supravieţuitor de la Iwo Jima, Billy Waco, un sergent de 
Marină care nu reușea să se readapteze la viaţa civilă. 

— Numai asta îi mai dădea forța de a mai rezista, 
rânjea bătrânul. Ruleta, frica pe care o încerca în timp ce 
privea bila rotindu-se. Ruleta, covorul său verde, devenise 
jungla sa. Waco se parașuta acolo noapte de noapte. Îmi 
zicea: „Fisele din buzunare scot același zgomot ca şi 
gloanţele”. Waco, ca multi alții, sfârșise prin a sări de pe o 
clădire, cu buzunarele goale, strigând „Geronimo!” 

Bătrânul era în stare să vorbească despre toate 
acestea ore în șir, fără a-și umezi buzele. Ar fi putut fi un 
extraordinar orator. 


Dan Norris îl adora pe Coleman. Mergea frecvent 
să-l viziteze în bungalow-ul pe care îl ocupa la marginea 
deșertului, acolo unde se ridicau acele câmpuri de trailere 
populate de jucători scăpătați, de ratați înnăscuți sau de 
informaticieni luminaţi care, în etuva unei caravane, încercau 
să elaboreze pe un laptop (răcorit de un ventilator!) sistemul 
care nu va întârzia să-i îmbogăţească. 

— Vegas, sporovăia Coleman, este o absurditate, un 
oraș construit împotriva oricărei logici, într-un loc în care 
nu există nici apă, nici verdeață, nimic de extras, nimic de 
cultivat. Un oraș improvizat pe o nicovală, un peisaj care 
s-ar potrivi mai degrabă unei ocne sau unui teren de teste 
nucleare. Dacă ni s-ar tăia apa și aerul condiţionat, toată 
lumea ar crăpa până la ivirea zorilor. 

Râdea bătrânul, încântat fiind că prezice Apoca- 
lipsa. Cu vârsta, obrajii săi căzuţi, de fost trompetist, 
căpătaseră alura și consistenţa urechilor de elefant. Aceș- 
tia atârnau pe gulerul cămăși de o parte şi de alta a gurii 
cu buze martirizate de muștiucurile de alamă. 

Se instalase acolo când ieșise la pensie, în coșmelia pe 
care vântul de nisip — „Hairdryer”, la 50° C temperatură 
medie — o șlefuia în fiecare zi câte puţin, dând scândurilor 
fineţea mătăsii. Nu se mai mișca din balansoar, mâinile 
având aspectul unor păianjeni artritici. Ore întregi rămâ- 
nea nemișcat, lăsând soarele să-i decoloreze cămășile 
hawaiene. Multi bătrâni îl imitau, din cauza climei uscate 
și calde, renumită ca blândă pentru reumatisme. 

Dan Norris avea treizeci şi şase de ani. În realitate, se 
numea Daniel Caleb Norrish, dar nimeni nu bănuia acest 
lucru și chiar el ajunsese să uite. Înalt și subțire, știuse să 

păstreze o siluetă de surfer adolescent. Nu era frumos, dar 
chipul lui avea ceva „sfărâmat”, care îi dădea un aer inte- 
resant. Purta părul lung, înnodat pe ceafă într-un fel de coc 
de matador. Ca toţi cei care întârziau prin Vegas, își plătise 
tributul de riduri precoce soarelui, iar gura îi era încadrată 
de tăieturi adânci. În perioada sa de glorie, de fiecare dată 
când îl vizita pe Coleman, aducea o jumătate de Wild 
Turkey, dar acele timpuri apuseseră de mult și acum venise 
vremea bătrânului să-i ofere ceva de băut. 

Las Vegasul lui Dan nu mai avea nimic din cel al lui 
Coleman. Era un parc de distracții conceput de un peisagist 
îmbuibat cu LSD. Un coșmar strălucitor, în care fortărețele 
atingeau piramida gigantă a „Louxor”-ului, unde leul 
„MGM” domina bulevardele ca un monstru supradimen- 
sionat ieșit dintr-un desen animat pentru extratereștri 
uriași. Puteai să vezi cavaleri în armuri de plasuc bându-și 
cafeaua cu pirați cu picior de lemn și un papagal împăiat pe 
umăr. Vestale în mantii scurte își garau mașinile, în timp ce 
faraonii luau comenzile într-un grill-room tapisat cu sar- 
cofage din plastic. Dubluri ale lui Elvis bântuiau cabinele 
telefonice... Pe timpul când era un show-man adulat, 
Dan descindea în fiecare seară în asemenea localuri. La 
„Ramses”, până şi hârtia igienică era decorată cu hieroglife. 
Hotelurile se dovedeau a fi destul de mari pentru a înghiţi 
populaţia unui oraș de provincie, se putea trăi acolo izolat 
de lume, fără a scoate vreodată nasul afară. „Păduri” inte- 
rioare îți oferea un itinerar de coridoare botezate „prome- 
nade”, cu cerul care dă iluzia realității și animale drăgălașe 
țopăind în prerii din iarbă plasuificată. Te plimbai, după 
chef, prin savane africane, păduri amazoniene, adulmecând 
parfumuri vegetale sintetice, emanate de pulverizatoare 
ascunse privirii. Alte coridoare te făceau să șerpuiești 
printre ruine grecești și romane, pe fundul unui vulcan 
care scuipa o lavă „laserizată”. Era un ospiciu pentru 

nebuni lipsiți de anvergură, unde aparatele cu fise detro- 
naseră definitiv jocurile „nobile”. Nimeni nu mai era inte- 
resat de ruletă și de Black Jack, acum contau doar bandiții 
ciungi care realizau 70% din câştigurile cazinourilor. Toți 
stăteau agăţaţi de acestea, cu mâinile crispate pe maneta 
fericirii, cu ochii aţintiţi la defilarea fructelor și legumelor 
rotindu-se la întâmplare pe cadrane. Cireșe, clopote, ana- 
nas... Cireșe, clopote... O clientelă de vacanţiști în șort, 
împopoţonaţi cu șepci și teniși. Matroane cu pulpe înro- 
site de soarele deșertului. Un vacarm suficient să asurzești 
un muncitor din turnătorie. Unui, de atâta tras la manetele 
de one-arm bandits, făceau bășici în palme! 

— Mediocritate, înjura Coleman. Pretutindeni. Din 
fericire nu mai trebuie să mai pun piciorul pe-acolo. 

Dan era mai puţin sever. Mulţimile vomitate de 
autocarele turistice îl făcuseră celebru. 

Dany Norris, omul care mestecă sodă caustică în loc 
de gumă de mestecat!!! În seara aceasta, la „Poodle’s 
Beauty Parlour”! În exclusivitate! 

Toate acestea păreau deja departe, și totuşi ultima sa 
reprezentaţie avusese loc doar cu șase luni în urmă. 


Dan își înecă scotch-ul în multă apă caldă. Nu avea 
niciun chef să devină alcoolic sub pretextul că pierduse 
totul. Era încă prea tânăr pentru aceasta și, în plus, lui nu-i 
plăcuse niciodată băutura. 

De ceva vreme asculta bârfele lui Coleman cu o ure- 
che distrată, deoarece i se păruse că vede mașina. Tot perso- 
nalul cazinourilor din Vegas învăţaseră s-o cunoască. Era un 
Cadillac Eldorado vechi, de o ciudată culoare gri metalizat, 
și pe care praful o acoperea de la bot până la portbagaj. 
Mergea la ralanti și, de fiecare dată când privea peste umăr, 
Dan o vedea acolo, oprită în dreptul borduri, cu motorul 
torcând. Parbrizul fumuriu nu lăsa să se distingă chipurile 

pasagerilor, dar Dan știa perfect cine era la volan. De-ndată 
ce părăsea garsoniera prăpădită în care se retrăsese după 
excluderea sa din cabarete, Cadillacul îl urmărea. Câteodată 
mergea chiar pe lângă el, la ralanti, cu geamurile închise, ca 
un coșciug de sticlă și oțel cu ocupantți invizibili. Se prefăcea 
că n-o vede și se forta să privească drept înainte, dar auzea 
rânjetele bărbaților din spatele sticlei fumurii a geamurilor 
laterale. Îl hărțuiau de luni de zile, sperând să-l surprindă în 
flagrant. Prezența lor amenințătoare făcea un gol în jurul 
lui. „Prietenii” săi îi șterseseră cu toții numele din agendele 
lor şi, dacă greșea și îi suna, îi închideau telefonul în nas 
de-ndată ce pronunţa fatidicul „Eu sunt...” 

Coleman vorbea despre Dean Martin, Sinatra, fre- 
dona primele măsuri din „On road Sixty-Six”... Dan își 
crispă degetele pe braţele balansoar. Mașina își făcea drum 
printre caravanele decăzuţilor de la ruletă. Intra pe teri- 
toriul naufragiaților care așteptau să se refacă, foste educa- 
toare cu privirea febrilă, care sfârșeau prin a-şi vinde trupul 
ca să facă rost de parale pentru a se putea reîntoarce să se 
„spânzure” de automatele cu fise. 

Era chiar Cadillacul. Rula încet, pentru a-i prelungi 
frica. Dan se întrebă dacă va avea timp să fugă până la 
mica sa Camaro, de un galben țipător, și să demareze. În 
mod cert, nu. Era, de altfel, prea târziu, lunga mașină gri 
se postase în faţa bungalow-ului. Motorul fu oprit, dar nu 
cobori nimeni. Era ciudat acest vehicul tăcut și orb pe 
care ţârâia praful deșertului. Dan încercă să rămână impa- 
sibil. Nu din demnitate, ci pur și simplu pentru a nu ceda 
terorii care l-ar fi invadat, dacă ar fi mișcat un deget. La 
fel reacționase și când era copil, în faţa câinilor feroce, 
pentru a-i descumpăni. Câteodată, această tactică dădea 
roade. Dar nu deseori. 

Observă vehiculul. Etanș, compact. Aveau totuși să 
coboare. Se amuzau pe seama lui, ca de obicei. Se scurseră 


22 Serge Brussolo 


trei minute. Coleman tăcuse, mărul lui Adam i se agita, 
fără a se putea spune dacă de furie sau de spaimă. 

În sfârşit, portierele se deschiseră și cei trei bărbaţi 
se dădură jos din mașină. Purtau costume de alpaga nea- 
gră și nişte pălărioare ridicole, precum agenţi FBI din anii 
'50. Ochelarii lor cu sticlă fumurie păreau făcuţi din ace- 
lași material ca parbrizul Cadillacului. Alura lor retro le 
dădea aspectul unor cântăreți de blues ratați sau de înca- 
satori de creanţe. Se numeau Wigs, Curl și Faro, dar se 
amuzau schimbându-și numele între ei săptămânal, astfel 
încât nu puteai ști cine era cu adevărat fiecare dintre ei. 
Această farsă părea să-i încânte și funcționa cu atât mai 
bine cu cât nu aveau trăsături distinctive. Se spunea că în 
anii '70 făcuseră parte dintr-o trupă rock botezată The 
Queens of Queers și că două dintre cântecele lor avu- 
seseră succes: „One-Way Ticket To Hell” şi „Slippery 
When Wet” (o porcărie cu dublu sens care provocase oare- 
care mânie printre ligile de etică morală). În viaţă nu 
aveau decât o ambiţie: să câștige destui bani pentru a-și 
construi o versiune de periferie a Gracelandului, proprie- 
tatea lui Elvis. Ca și Regele, se hrăneau aproape exclusiv 
cu unt de arahide și sandvișuri cu banane. 

Unul din cei trei — Wigs? Curl? Faro? — se apropie 
de Camaro, punându-se pe spart cauciucurile cu un cutit de 
vânătoare. Dan nu spuse nimic, era de prisos; protestele lui 
i-ar fi încântat. Coleman se agită în balansoar. 

— Secăturilor! strigă el cu vocea sa răgușită. Aici 
sunteţi la mine acasă, ștergeţi-o imediat! Banditi ca voi am 
tot văzut eu pe când nici nu eraţi născuţi. Am mâncat 
gogoși și am băut cafea cu Bugsy Siegel, am cântat la petre- 
cerile lui Gus Greenbaum. La naiba! Voi sunteţi niște 
nimeni pe lângă oamenii ăştia! Rahat de muște. Valea! 

Cei trei bărbați nu dădură semne să-l audă. Așezaţi 
unul lângă celălalt, articulau cuvinte nedeslușite, fără a 

pronunţa vreun sunet, ca și cum ar fi dorit să li se citească 
pe buze ce aveau de spus. Aveau aspectul unui trio de 
muţi, recitând în cor o poezie într-un show de televiziune 
pentru infirmi. Dan știu pe dată că mesajul îi era destinat 
si se strădui să-l descifreze: 

„Ei, citi el, te-ai hotărât în sfârșit să-ţi înghiți 
limba?” 

— Nu te enerva, bunicule, aruncă într-un sfârșit cel 
mai înalt dintre ei, îţi face rău la astm. Când ţii gura 
deschisă prea multă vreme prin locurile astea, ţi se umplu 
plămânii de praf. N-am venit aici pentru tine, ci pentru 
amicul tău. Am venit să-i facem un consult medical. 

— Adunătură de nemernici! mârâi Coleman. 

— Suntem inspectori sanitari, continuă bărbatul în 
negru. Treaba noastră este să ne asigurăm că este mut. 
Pentru asta suntem plătiți. Şti că nu trebuie să-l lăsăm să 
vorbească, nu-i așa? Glasul lui este periculos. Aproape 
cancerigen. Cei care au comis greșeala de a-l asculta au avut 
mult de suferit. 

Și nu mintea. Debbie Marlowsky, o ziaristă de la 
CNN, care îi luase interviu lui Dan cu trei luni în urmă, 
se alesese cu timpanele sparte cu tirbușonul, în timp ce își 
făcea părul permanent la „Bartoldi”, pe Strip. Doi bărbaţi 
în negru o imobilizaseră pe scaunul coaforului, în timp ce 
al treilea îi introducea metalul cromat în urechi. Poliţia nu 
reușise să reconstituie portretul-robot; se știa doar ce-i şop- 
tise călăul victimei: „Nu te mișca, frumoasa mea, trebuie 
să-ţi scot de urgență ceea ce vocea lui Dany Norris ţi-a 
depus în urechi, altfel îți va putrezi creierul. O să te doară 
puţin, dar e spre binele tău”. 

— El n-a spus nimic, se grăbi să-i asigure cu glas 
tremurat Coleman, la naiba, lăsaţi-l în pace. 

— Am vrea noi, făcu bărbatul, cu un zâmbet trist. 
Dar acest domn este un dăunător, un virus. Este de datoria 

noastră să verificăm dacă nu infectează oamenii. Vocea lui 
este contagioasă. E o poveste de lungime de undă, n-aș 
putea să zic cu exactitate, dar, de-ndată ce este ascultat, o 
intervenție chirurgicală se impune și atunci intrăm noi în 
scenă. 

Îşi scoase mâinile din buzunare pentru a etala tirbu- 
șonul care ieșea din pumnul închis. 

— Am salvat deja multă lume, continuă el pe un ton 
mieros. Fete și gagii prea atenți, pe care vorbele acestui 
domn îi contaminaseră. Cum am putut interveni la timp, 
au scăpat fără multă bubă. O, bineînțeles, vor rămâne fără 
îndoială surzi, dar oricum este mai bine decât o tumoră pe 
creier. 

Coleman tremura în balansoarul său. Oboseala și dez- 
gustul puseseră stăpânire pe Dan; ştia ce avea să se întâmple. 
Trioul îi juca mereu aceeași scenă de trei luni, făcând din el 
un ciumat, de a cărui apropiere trebuia să fugi. 

— Ei bine? făcu bărbatul în negru punând piciorul 
pe verandă. Ce mai faci, Norris? Coardele tale vocale se 
atrofiază? Răspunde mișcând capul. Te întreb asta pentru 
că nu mi-ar plăcea să trebuiască să te operez, înţelegi... 
Să-ţi tai limba, de exemplu. Este o intervenţie complicată și 
murdară. Pentru a o reuși, trebuie neapărat tras organul 
afară din cavitatea bucală, pricepi? Și o limbă este a dracului 
de alunecoasă. Atunci, cel mai bine este s-o înţepeneşti cu o 
croșetă sau cu un cârlig pentru pescuitul marlinului, pentru 
că poți s-o apuci mai bine. 

În timp ce vorbea, pipăia gâtul lui Dan cu degetele 
sale dure, învineţindu-i traheea, ca și cum ar fi căutat 
semne de atrofiere clinică. 

— Nu mai trebuie să deschizi gura, murmură el apro- 
piindu-și faţa de cea a victimei sale. Să vorbeşti nu ti-ar fi de 
mare folos, n-ai talent pentru asta. În locul tău, mi-ar fi 
rușine să-i pun în primejdie pe toți cei care se apropie de 

mine, m-aş duce să mă spânzur sau să mă arunc de pe un 
zgârie-nori ca toţi tipii ruinați la joc. Sau aş conduce prin 
deșert până ce rezervorul de benzină al rablei mele s-ar 
goli. Se pare că este aproape imposibil să te întorci pe jos. 
Sfârșești prin a cădea pe burtă, lovit de insolație, și rămâi să 
te usuci acolo ca o mumie indiană. Când ești găsit, leșul tău 
e la fel de tare ca pielea mexicană ieftină, știi, cea care se 
folosește pentru a fabrica cizme pentru turiști, în Tijuana. 

Dan nu se clintea. Mâna bărbatului îl strângea de bere- 
gată. 

— Oi fi simulând poate? șopti tipul în negru. Poate 
te prefaci că ești vindecat? 

Se dădu doi pași înapoi și le făcu semn acoliților săi 
să se aprople. 

— Să-i facem testul, decretă el doct. Dacă scoate un 
singur geamăt, îi tăiem limba, de acord? 

— În regulă, doctore, făcură ceilalți în cor. 

Imediat după aceea, o avalanșă de lovituri se abătu 
asupra lui Dan, dar se obișnuise. Strânse maxilarele 
mai-mai să-și spargă smalțul dinţilor. Dacă făcea greșeala 
să-i scape un singur țipăt de suferință, călăii se vor deda 
pe loc la simulacre de muulare. Cu o săptămână în urmă, 
pe când ţipase sub arsura unei țigări, îi crestaseră limba cu 
șișul pe câțiva milimetri. După aceasta, să mănânce sau să 
bea devenise un adevărat calvar, și rana se redeschidea 
întruna, până când se hotărâse să-i aplice două puncte de 
sutură o infirmieră la pensie, care lucra la negru. 

Încasă papara strângând din dinți. Era foarte cald 
(55° C la umbră) și miza pe faptul că torționarii lui vor 
obosi repede. Ceea ce se și întâmplă. Bărbaţii în negru se 
ridicară, găfâind. Sudoarea le picura de sub pălării. 

— Ajunge, suflă din greu cel mai înalt. Constat că 
te-ai hotărât să faci eforturi să te îndrepţi. Plecăm, dar nu-ţi 
face iluzii, vom fi mereu în spatele tău și, cum deschizi 
gura, pac! 

Se strecurară în Cadillac și demarară fără a mai 
aștepta. Dan nu se ridică decât după ce vehiculul fu înghi- 
tit de norii de praf. Îl durea tot corpul, dar, de când era 
hărțuit, îşi luase înțeleapta precauție de a purta o apără- 
toare de jucător de fotbal american sub cămașa de „talie 
mare”. Acest lucru îi permitea să încaseze fără prea mare 
suferinţă loviturile de picior în organe. Pentru moment, 
oamenii lui William Ucks nu-și dăduseră încă seama, dar 
nu știa cât timp va ţine șmecheria. 

— Ti-e bine? întrebă Coleman. Doamne! Ce bătută! 
Or să te omoare până la urmă, băiete, nu mai poți rămâne 
aici... Trebuie să găsești ceva să te faci nevăzut. Dacă aș 
avea parai, te-aș ajuta din toată inima. Trebuie să ne aju- 
tăm unul lângă pe celălalt, noi, artiștii de music-hall, dar 
știi că sunt lefter... O pensie de trompetist nu este tocmai 
Fldorado. 

Dan încercă să zâmbească și, cu un gest din mână, 
arătă că nu avea nicio importanţă. Chiar și atunci când 
sinistrul Cadillac gri nu se afla prin preajmă, nu mai deschi- 
dea gura să vorbească. Evenimentele din ultimele săptămâni 
îl aduseseră în pragul paranoiei, ajunsese chiar să se teamă să 
nu fi instalat cei trei ciocli microfoane în jurul lui, pentru a-l 
surprinde în flagrant delict de pălăvrăgeală. Era absurd, 
firește, dar frica sa lua o întorsătură de superstiție care 
uneori îl înspăimânta. 

Nedorind să mai întârzie prin zonă, merse să vadă 
starea mașinii sale. Toate pneurile erau sparte; în caz că 
dorea să se întoarcă acasă, trebuia să facă autostopul. Își 
adună cele câteva boarfe. Fusese de-a dreptul idiot să creadă 
că va fi în siguranţă în afara orașului, chiar de mergea să se 
instaleze în Alaska, în mijlocul lupilor. Îl salută pe Coleman 
și traversă câmpul de trailere șchiopătând. Gustul sângelui îi 
provoca senzaţia de vomă. Perdelele caravanelor erau trase 
imediat la apariţia sa. Toţi amărâții soartei asistaseră ła 

corecția care îi fusese aplicată, dar aici nimeni nu se ocupa 
de problemele celuilalt, erau prea obişnuiţi cu încasatorii 
specializaţi în „masarea” articulaţiilor cu bâta de base-ball. 

Dan merse de-a lungul labirintului taberei de mașini. 
Oamenii își coborau privirile când se uita înspre ei. Toate 
fetele, cu părul prins în bigudiuri și îmbrăcate cu tricouri 
de fotbaliști, păstrau într-un dulap inevitabila rochie pentru 
ocazii, care să le permită noaptea aceasta să agaţe fraierul 
care să le strecoare câteva monede drept plată. Nici măcar 
nu voiau bani, niște fise le făceau fericite, astfel că nu mai 
erau obligate să facă coadă la ghişeul de schimb și puteau 
să se năpustească spre mesele de joc fără a pierde un 
minut. Erau plătite în fise de plastic, pe care le înfundau în 
buzunare cu aviditate. Şi această monedă de Monopoly le 
părea mai reală decât tradiționalele bancnote verzi. 

Dan ajunse la drum și ridică degetul mare. Avea 
migrenă. De cât își strânsese maxilarele, sfârșise prin a redes- 
chide rana de pe limbă. 

Din când în când, în plină noapte, telefonul îl trezea, 
era unul dintre cei trei descreierați din trio: 

— Hei! zicea tipul, domnul care îți vrea binele m-a 
însărcinat să-ţi spun că viaţa ar înceta să fie un iad pentru 
tine dacă ai accepta să ţi se taie coardele vocale. N-ar 
trebui să plătești nimic, suportă el operaţia. Eşti de acord? 
Ei, nu-i nimic, mai gândește-te! Odată mut, ţi-ai regăsi 
liniştea și toată lumea ar fi fericită! 

Domnul care îti vrea binele... Niciodată nu era pro- 
nunțat numele senatorului William Marmaduke Ucks. 
Uneori, Dan se întreba dacă n-ar fi mai înţelept să ac- 
cepte, pentru a se termina totul, pentru a-și regăsi liniștea. 
Dar, oricum, nu era deja, într-un fel, mut? La început se 
lăudase, dar, când se produseseră primele „accidente”, 
înțelese repede că toţi cei care îl ascultau cu o ureche 
compătimitoare vor fi în primejdie. 

O mașină de patrulare se opri în dreptul său, condusă 
de o tânără bine îndesată într-o vestă antiglont. Era tran- 
spirată, în ciuda aerului condiționat, și pete jenante îi pătau 
uniforma la subsuori. Era Maggy... Maggy Crainshaw, o 
blondă cu față de păpușă, de vreo treizeci de ani, care 
supraveghea drumul ce traversa deșertul. 

— Drace, zise ea gâfâind și deschizând portiera din 
partea pasagerului. Tu ești? Iar te-a călcat trenul? Urcă, te 
duc în oraş. Vrei să te conduc la spital? 

— Nu, suspină Dan, instalându-se prudent pe scaun. 
N-am bani să-mi plătesc factura, mai bine lasă, cu puţină 
gheaţă se aranjează. 

— În torpedou găsești Anacin, făcu Maggy dema- 
rând. Te-au încolțit din nou? 

— Da, eram la Coleman. Încearcă să mă aducă la 
exasperare. Speră, probabil, să mă sinucid. Tânăra își crispă 
mâinile pe volan. Fixa drumul cu un aer jenat. Ca multe 
dintre femeile polițiste, și ea avea tendinţa de a se buhăi. 
Mânca prost și mult, pentru a căpăta volum și a impresiona. 
Era o inconștienţă. Unele se apucau de culturism, dar 
clătitele, chili-dogs și cafeaua foarte dulce aveau un efect și 
mai rapid, ascunzând linia umerilor într-un strat de slănină 
care le dădea un profil de luptătoare de catch. Soarele 
deșertului îi bronzase pielea, îi săpase labe de gâscă și arăta 
cu cinci ani mai în vârstă, deși încerca să ia în derâdere toate 
acestea. Aici, cancerul de piele făcea ravagii în rândurile 
adepților bronzării. 

— De ce nu faci plângere? întrebă ea furioasă. 

— Şi la ce mi-ar folosi? rânji Dan. Maggy, tot ce se 
petrece este o treabă politică. Ucks este senator, nu se va 
dovedi niciodată că persecuțiile au fost ordonate de el. 
Se bazează pe mulţi partizani printre poliţai, și eu o știu 
prea bine. Și tu o știi. Nu se va face nicio anchetă, dosarul 
va sfârși în fundul unui sertar și voi fi tocmai bun pentru 
încă o mardeală. 

— Atunci, șterge-o departe..., ripostă tânăra. Coar- 
dele tale vocale din cauciuc vor găsi în mod sigur o slujbă 
la Hollywood, în cinematografie, să fii una dintre vocile 
din desene animate. 

— Nu, m-ar urmări şi acolo, răspunse Dan cu leha- 
mite. Și apoi vocile din desenele animate se fac în zilele 
noastre pe calculator. Nu mai este nevoie de tipi ca mine. 

Merseră două minute fără a mai spune nimic. Spa- 
tiul din vehiculul de patrulare mirosea a sudoare și a par- 
fum ieftin, cu care Maggy se stropea din belșug la fiecare 
pauză, pentru a „rămâne feminină”. 

— La naiba, spuse ea pe un ton trist, cât m-ai făcut 
să râd! Când mergeam să te văd la „Poodle's Beauty 
Parlour”... Ce de tâmpenii puteai să scoţi din tine! Făceam 
pe mine, pe cuvânt! De fiecare dată când mă duceam la un 
spectacol de-al tău, eram nevoită să-mi iau în poșetă încă o 
pereche de chiloți, pentru a mă schimba la sfârșitul specta- 
colului. Nimeni, niciodată, nu m-a făcut să râd atâta. Când 
imitai vocea lui Stallone sau pe a lui Schwarzenegger, a lui 
Bush sau Reagan. N-aveai decât să închizi ochu pentru a 
crede că ei se află într-adevăr pe scenă. Niciodată, niciun 
imitator n-a atins un asemenea grad de perfecțiune. 

— Taci, suspină Dan. N-ar trebui nici măcar să-ţi 
vorbesc în acest moment, mi-au interzis. Te pun în primejdie 
doar pentru faptul că am urcat în mașina ta. 

— Oh! Nu exagera, sunt totuși polițistă! 

Avu un gest de lăudăroșenie arătând spre armă, care 
părea prea mare pentru mânuța ei dolofană. 

— Asta nu i-ar opri, mormăi Dan. Tipu ăștia fac 
parte din paza intimă a lui William Ucks, au probabil un 
morman de permise în portofele, autorizații federale. 

— O să se stingă de la sine, murmură Maggy, fără a 
crede nici ea în ce spunea. 

— Da, aprobă Norris. Dacă Ucks crapă de un infarct 
sau vreun smintit îl doboară în cursul unui meeting 
electoral. Câteodată îmi intră frica în oase, ști? Mă întreb 
ce ar fi viaţa mea dacă ar deveni președintele Statelor Unite. 
— Drace, șuieră tânără, la asta nu mă gândisem! 
Intrau în oraș, iar Dan insistă să-l lase pe trotuar. Era 
perfect conștient că politista se înșela crezând că uniforma 
o proteja de cei trei ciocli. În momentul în care cobora, 
Maggy îi strecură în buzunar două bancnote de zece dolari. 

— Tine-ți gura, îi strigă ea. Este în amintirea tuturor 
chiloţilor pe care i-am udat din cauza ta! Fă-te nevăzut și 
multă baftă! 

Demară scârţâind din cauciucuri, înainte ca el să fi 
putut protesta. De altfel, chiar ar fi protestat? Avea o nevoie 
teribilă de bani pentru a supraviețui. Pentru moment, 
rezista datorită foştilor săi fani, cei care reușiseră să facă 
rost de adresa lui și veneau să strecoare un plic, conținând 
una sau două efigii ale lui Alexander Hamilton, în cutia 
poştală. Această fidelitate avea o latură înduioșătoare și 
Dan realiza cu întârziere că reprezentase ceva important 
pentru mulți oameni necunoscuţi. Un val de oxigen în 
marasmul vieţii cotidiene, un hohot de râs. Câteva minute 
privilegiate în timpul cărora se simțiseră, deodată, vii.. 
fericiţi. Îi erau recunoscători și înțelegeau să 1-0 dovedească 
în felul lor. Prima oară când descoperise un plic cu zece 
dolari, se simţise umilit. Cui îi trecuse prin mine să-i dea de 
pomană? Mototolise hârtia verde, schiţase un gest pentru a 
o arunca la canal..., dar zece dolari erau oricum ceva, nu-i 
așa? Cu zece dolari putea să-și plătească cinci duzine de 
gogoși, cu care să-și umple burta pentru două sau trei zile. 
În ultimul timp, Norris învățase să-și redimensioneze 
cerințele în materie de alimentaţie. Se hrănea cu clătite și 
cafea neagră. Portarul imobilului îi dădea câteodată un 
pachet de Jamaica Bleu Mountain, şterpelit din restaurantul 


# 

ginerelui său, o sosie a lui Elvis pe care nu-l putea vedea în 
ochi. Portarul era un vechi fan al „omului care mesteca 
sodă caustică în loc de gumă de mestecat”, unul în plus. 

Dan se fofilă printre batalioanele de turişti roșii la faţă, 
care se plimbau pe Strip. Vacarmul era asurzitor și la fiecare 
zece metri existau difuzoare care anunțau iminenţa unui 
super jackpot. La Vegas se juca douăzeci de patru de ore din 
douăzeci și patru. Dan luase obiceiul de a merge cu ochii în 
Jos, pentru a scăpa de vederea nimicitoare a firmelor de neon 
care, noaptea, șiroiau precum cataracte de lumină lichidă. 
Totul i se părea astăzi supradimensionat; ceea ce îl încântase 
cu un an în urmă îi accentua convingerea intimă de a fi 
devenit o insectă. Avea acum ciudă pe leul de la „MGM”, 
cât despre piramida din sticlă neagră a „Louxor”-ului, 
aceasta evoca în ochii lui o navă extraterestră cu iradieri 
malefice. Într-unul din scheciurile sale, explicase, cu vocea 
președintelui Statelor Unite, că dolarul suferea o stranie 
metamorfoză de fiecare dată când intra în atmosfera din 
Vegas. Într-adevăr: în loc de menţiunea In God We Trust de 
pe spatele bancnotelor, se putea citi: In GOLD We Trust. 
Reușise să stârnească râsul cohortelor de comis-vorajori cu 
această glumă idioată. 

Se întoarse acasă, într-o garsonieră cumpărată din 
primele onorarii primite, pentru că detesta viaţa de hotel și 
simţise foarte repede nevoia de a reconstrui, în intimitate, o 
lume cu dimensiuni umane. Era o locuinţă ridicol de mică, 
pe care cea mai mică dezordine o făcea de nelocuit. Dan 
păstra acolo resturile gloriei sale trecute: un reportofon, 
kilometri de bandă pe care erau înregistrate diverse frânturi 
de scheciuri, o saltea așezată chiar pe podea, un splendid 
expresso profesionial importat din Italia, două valize con- 
ținând vechile sale costume de scenă. Contul din bancă era 
gol și i se retrăseseră una câte una toate cărțile de credit. Se 
blestema că nu-și înregistrase scheciurile pe casete video, 

așa cum îl rugase impresarul său. Poate, cel puţin, ar fi 
putut profita de această sursă de venituri. 

— Nu, răspunsese el în perioada aceea. Un imitator 
trebuie auzit în „carne şi oase” ȘI, apoi, trebuie să știi să te 
faci dorit. Cu un video aș fi peste tot, tot timpul; lumea s-ar 
plictisi să mă vadă; până la urmă i-aș agasa. Ceea ce vreau 
eu este ca oamenii să facă pelerinaj la Vegas pentru a mă 
vedea pe scenă. 

Imbătat de succes, chiar crezuse acest lucru. Ca toți 
ceilalți, devenise pretentios, capricios, fetid. Începuse să râdă 
de propriile sale glume, să se asculte bătând din palme. 
Avea încă în urechi urletele de bucurie ale sălu de la 
„Poodle's Beauty Parlour”. Şi asta îi făcea rău doar amin- 
tindu-și. Publicul îi lipsea ca un drog, avea nevoie de o 
injecție de aplauze, de o repriză de „bis” sau de „ura”. Ar fi 
vrut să se îndoape din toate acestea măcar încă o dată. 

Doamne! Avusese vremea sa de glorie. Dany Norris, 
omul care avea coarde vocale din cauciuc, capabil să imite 
orice voce la perfecție: bărbaţi, femei, copii, tineri, bătrâni. 
O minune pe care mai multe facultăți de medicină ar fi 
dorit s-o studieze... sau chiar s-o disece? Devenise atât de 
amuzant, încât directorul de jocuri de la „Poodle's” îl 
acuzase chiar că deturna turiștii de la mesele de ruletă și 
de la „bandiții ciungi”. Culmea. 

La urma urmei, Dan nu-și făcea deloc iluzii asupra 
umorului său. Adevăratul său talent era imitația. Textele 
scheciurilor erau comandate unor scriitori „comici”, ieşiţi 
din atelierele celor mai bune universităţi. Glume de co- 
mis-voiajori întineriți, mereu aceleași teme: fundul, banii, 
oamenii politici. Dan era în stare să imite până la confuzie 
soneria telefonului, un fermoar care se trage, o ușă care se 
deschide... zgomotul de coit, scârțâitul unei somiere. Putea 
să joace o piesă el singur, cu condiţia de a ţine ochii închiși. 
Aducea pe scenă cele mai mare vedete, fără știrea acestora, 
dar cu vocea lor. 

ȘI apol... 

Și apoi comisese greșeala vieții sale: se luase de 
William Marmaduke Ucks, senatorul. 

Ucks avea șaizeci și cinci de ani, era un republican 
reacţionar, anti-tineri, anti-feminist, anti-gay, anti-avori. 
Detesta negrii, latinii, europenii „fără boașe”. Se zicea că 
este susținut de KKK, chinuit de vagi închipuiri secesio- 
niste. Era mic de statură, construit ca un butoi și cu o voce de 
tuse cu flegmă, celebră pentru invectivele publice. Ucks era 
atât de prost încât reprezenta o țintă ideală pentru un imita- 
tor. Dan lucrase mult ascultându-i discursurile, vizionând 
secvențele televizate ale ultimei sale campanii electorale. La 
sfârșitul perioadei pregătitoare, era atât de plin de perso- 
najul său, încât insistă să scrie el însuși propriul scheci. 

— Fu atent, îi şopti impresarul său. Rișui să ai mari 
probleme, tipul ăsta e scrântit. Nu este vorba doar de 
demagogie. El chiar crede în programul său delirant. 

— Nu intra în panică! râse Dan. S-a plâns oare preșe- 
dintele când l-am „arătat” în cada de baie, la Casa Albă? 
Ne-a trimis oare pe cap FBl-ul sau CIA-ul? Nu mai sun- 
tem în anii '60, bătrâne, agaţă paranoia în cul! 

Dan montă un veritabil foileton pe scena de la 
„Poodle's”. Toată viaţa senatorului Ucks, dușmanul negri- 
lor, omul care supsese la sânul Ku-Klux-Klan și se năs- 
cuse cu un Colt cu șase gloanţe în loc de penis. Ucks era 
văzut forând într-un puț de petrol. Deodată se producea 
o dramă, care avea să-i schimbe viaţa: preţiosul lichid 
țâșnea, împroşcându-l din cap până în picioare. Degeaba 
încercase să se descotorosească, pielea sa atât de albă 
rămânea mânjită cu negru, care nu se lua. Atunci înce- 
pea calvarul lui William Ucks, urmărit de propriii săi 
militanţi, care îl luau drept un negru! Bătut, linșat, nu-și 
datora viaţa decât unui pastor negru, care îl lua cu el în 
Harlem. Acolo, comunitatea negrilor încerca să-i dea șansa 


34 Serge Brussolo 


de a se adapta la noua sa existenţă, făcând din el un bas- 
chetbalist sau cântăreţ de rap... Ucks se dovedea rău ca un 
porc în fiecare din încercările sale. 

Dan știa că toate acestea erau facile, chiar îndoielnice, 
dar vocea sa, vocile sale făceau minuni și sala se prăpădea 
de râs. Se număraseră două infarcturi în cursul ultimei 
reprezentații, o criză de sughiţ spasmodic, care necesitase o 
spitalizare de urgență și o naștere prematură. 

A doua zi, viaţa sa devenea un coşmar. William Ucks 
nu apreciase deloc gluma, nu înaintase plângere, asta nu, 
nici nu avea să înceapă un proces de calomnie împotriva 
lui... voia pur şi simplu ca Dan Norris să tacă, pentru 
totdeauna. Să nu mai deschidă gura în public, sub pedeapsa 
de a i se tăia limba. Bărbaţii în negru (Wigs, Curl, Faro) 
intraseră în viaţa imitatorului, fugărind pe toată lumea, 
amenințându-i pe impresari şi pe patronii cazinourilor. 
Puteau să provoace multe necazuri, deoarece Ucks avea 
braţul lung și mulţi prieteni în administraţia fiscală. 

— Un cazinou este o mașinărie formidabilă, explicau 
torționarii, dar se poate închide în mai puţin de o oră. Este 
de ajuns ca una dintre crupiere să-și piardă capul, de 
exemplu, și să se dezbrace în mijlocul unei partide pentru a 
se pune pe dansat pe covorul verde. Sau să trișeze. Legis- 
laţia federală nu glumește cu asta. Și cine poate garanta că 
asemenea lucruri nu s-ar putea produce mâine la voi în 
cazinou? Ştiţi foarte bine că există în fiecare „văgăună” un 
agent IRS la zece jucători, care au ochi și la ceafă. 

Patronul „Poodle's” înţelesese repede mesajul. 

Dan se vedea în mare belea, trioul funebru făcuse din 
el un paria. Agentul său îl părăsise de la prima somaţie, 
iubiţelele lui o luaseră la fugă fără a mai privi în urmă. Dar 
li se putea oare reproşa acest lucru? Cunoașteţi multă lume 
care să aibă chef să-și curețe urechile cu tirbușonul? 

Fără donațiile anonime, Dan n-ar fi putut rezista. 
Bineînţeles, la Vegas toate cazinourile oferă cu amabilitate 
hrană şi băutură jucătorilor, și asta pentru a nu trebui să 
părăsească jocul nici măcar pentru zece minute, și, dacă ar fi 
fost mai puţin celebru, Dan ar fi putut beneficia de aceste 
gratuităţi; dar, vai, chelneriţele îl recunoșteau dintr-o privire 
și se îndepărtau în pas alergător, înainte ca el să poată apuca 
vreun sandviș. Acum aproape că nu mai dormea şi se bari- 
cada în casă. Nici măcar nu era sigur că, părăsind Nevada, 
soarta lui s-ar fi îmbunătățit. Ucks îi voia pielea. După o 
tăcere forţată: sinuciderea. Dan se gândea uneori la acest 
lucru ca la o eliberare. 

Dar unde să plece fără bani? Unde dispăruseră fabu- 
loasele onorarii din perioada de glorie? Nu mai avea 
nimic... unde zboară biștarii vedetelor? Pe idioțenii, în cea 
mai mare parte! Recepţii, banchete, fantezii excentrice 
menite a crea imaginea omului reușit. Închirierea unui avion 
pentru a-i duce pe amici să se distreze la Malibu, pe durata 
unui weekend. Cheltuieli de angajare a unei orchestre sim- 
fonice engleze, recrutată pentru a interpreta „Stars and 
Stripes for Ever” în deșertul Nevada, cu ocazia celei de-a 
treizeci şi șasea aniversări a lui Dan Norris, omul care 
mestecă... etc., etc. Avea o cutie întreagă plină cu asemenea 
fleacuri infantile. Toate acestea îl secătuiseră, hăpăindu-i 
toate veniturile cu o poftă de rozătoare. 

ȘI acum? 

Acum se zbătea în plasă, cu un ochi pe lamele de ras 
de pe marginea căzii. Noaptea, când avea insomnii, tot felul 
de gânduri nebunești îi treceau prin minte. Se vedea deghi- 
zat în terorist, ucigându-l pe Ucks în cursul unui meeting. 
Se simţea în stare de orice pentru a scăpa din această situație. 

Atunci, cu tâmplele asudate, se așeza pe saltea și 
răsfoia numere vechi din People. Numere în care se vorbea 


despre el. 

Dan se smulse din meditaţia sa posomorâtă pentru a 
merge după gheaţă în minuscula bucătărie a garsonierei. 
Era singura metodă eficientă pentru a împiedica formarea 
unor hematoame disproportționate. Asta și alifia de corti- 
zon, dar gheața avea totuși meritul de a nu costa nimic. 
Un afiș al „Poodle's” ocupa tot peretele, deasupra frigide- 
rului. Acesta îl reprezenta pe Dan Norris, cu fața schimo- 
nosită în stilul lui Jerry Lewis. Toate acestea aveau astăzi 
o notă patetică. Dan simtea un gol în stomac de fiecare 
dată când comitea greșeala de a privi în direcția afișului. 
Biștaru, „cașcavalul”, nu-i lipseau cu adevărat. Avea însă 
nevoie de o sală pe care s-o ţină în căușul palmei, de mii de 
spectatori pe care să-i domine, avea nevoie să simtă că el 
este stăpânul, că trage de o sforicică, că apasă pe un buton... 
Și că-i vede contorsionându-se și curgându-le lacrimile de 
atâta râs. 

Apoi, în fond, avea morbul imitaţiei. În asemenea 
măsură, încât nu mai era o pasiune, ci mai degrabă un 
viciu! ÎI apucase de foarte devreme, din copilărie. La școală 
începuse să imite vocile învățătoarelor, se răzbuna pe 
colegi imitându-le vocea în timpul orelor, proferând bles- 
temăţii cu vocea lor, atrăgând pedepsirea inocentei victime. 
Era atât de abil, încât începuseră să se teamă de el. Îmbătat 
de succes, își înmulțea glumele telefonice. Lua vocea 
directorului pentru a impune corvezi fanteziste unor pro- 
fesori. Toate acestea îi aduseseră multe necazuri și toţi 
sfârșiseră prin a prinde ciudă pe el. Era marele său defect, 
niciodată nu știa unde să se oprească. lar adulților nu prea 
le plac copiii din cale-afară de talentaţi, care le reflectă 
imaginea propriei lor mediocrități. 

Dan se apropie de fereastră, trecându-și punguţa cu 
gheață peste abdomen. Prin geamurile duble, auzea urlând 
difuzoarele de la „Bally's”, anunțând că un super jackpot de 
100 000 de dolari fusese câștigat de Irving H. Mason, repre- 
zentant pentru mașinile de tuns iarba al firmei Trabuco 
Vanyon (Orange County). Deodată, înțepeni. 

Fata era acolo... Jos, pe trotuar, sprijinită de capota 
unui Cadillac Fleetwood alb. Își ţinea capul ridicat și privea 
fațada imobilului, ca și cum ar fi încercat să descopere 
fereastra garsonierei. 

Fata... Dan nu știa ce nume să-i dea, nu era prima 
oară când o vedea. De două sau trei ori o măsurase din 
priviri cu binoclul de teatru. Era înaltă, se mișca cu acea 
dezinvoltură de top-model, care transformă fiecare gest 
într-o coregrafie mlădioasă. Avea o ţinută de o siguranță 
impresionantă, ca și cum ar fi ştiut dinainte că decorul 
orașului avea să se dispună în jurul ei pentru a-i conferi 
statutul de vedetă. Ca și Dan, era obișnuită să fie ținta 
privirilor unei mulţimi de curioși; asta se vedea după aura 
de farmec în care se învăluia instinctiv. Fiecare dintre 
poziţiile sale era studiată, catalogată, într-o înlănţuire lip- 
sită de efort, precum acei campioni de arte marţiale înși- 
rând katas-ul într-un balet solitar și amenințător. 

Avea în jur de patruzeci de ani. Dar patruzeci de ani 
netezi, fără riduri, „californieni”, care nu reușeau, totuși, 
să mascheze o anumită tristeţe. Părea rănită... Ochii ei, de 
un verde deschis, o trădau. Era în ei o suferință latentă, 
ușor de trezit. 

Dan avea motive de ce să-și amintească de ea. Fusese 
prezentă la ultimele două spectacole ale lui. De fiecare dată, 
ocupase o masă lângă scenă. De fiecare dată, venise sin- 
gură... şi, în mijlocul mulțimii care râdea, ea fusese sin- 
gura care rămăsese impasibilă, cu buzele strânse, fără a 
schița măcar un zâmbet politicos. El simţise o stare ciudată, 
de descumpănire, care îi stricase triumful. 

Cine era? Și de ce se încăpăţâna să vină să-l vadă dacă 
nu-l găsea amuzant? 

Fra perfect conștient că umorul său nu avea nimic 
superficial și că intelectualii newyorkezi îi evitau exhibi- 
tiile. Atunci? 

Si de ce, de fiecare dată, îl scrutase atât de intens, ca 
şi cum ar fi încercat să-i transmită un mesaj mut? 

Nu avea nimic din femeile în căutare de aventuri și, 
chiar dacă ar fi fost cazul, oricum n-ar fi agăţat un tip ca 
e]. Nu era nici destul de frumos, nici destul de inteligent 
pentru asta. Fetele care puneau ochii pe Dan Norris erau 
în majoritate starlete în căutarea unui protector, a cuiva 
care să constituie o platformă de lansare, să le scoată din 
uitarea ultimelor linii pentru a le aduce pe scenă. 

Dan se dădu înapoi, ţinând punga de gheaţă în mână. 
Jos, necunoscuta continua să scruteze fereastra, ca şi cum 
ar fi știut că el se afla acolo, de partea cealaltă a jaluze- 
lelor, ascuns în penumbră. 

Fa purta un taior costisitor, cumpărat dintr-un 
magazin de pe Rodeo Drive, din L.A. Era frumos coafată, 
părul având o culoare blond cenușiu, care sfida primele 
fire de păr alb ale celor patruzeci de ani. Era frumoasă, dar 
de o frumuseţe rară și scumpă, oarecum dispreţuitoare. 
Chiar și privirea voalată avea ceva teribil de distins. 

„Nu este o femeie pentru tine, reflectă Dan, întor- 
cându-se cu spatele la fereastră. Atunci, ce naiba caută 
acolo?” 


Dorana Smart își cobori privirile. Soarele care se re- 
flecta în geamuri o orbea. Poziţia incomodă îi trezise o mică 
durere la ceafă. După asemenea detalii infime afli că îmbă- 
trânești. Degeaba se încăpățânează ceilalți să te găsească 
magnifică, seducătoare, tu știi că numărătoarea inversă a 
început. 

Deschise portiera și se strecură la volan. De fapt, se 
numea Deborah-An Smart. Adam, soţul ei, inventase dimi- 
nutivul Dorana. Soţul ei, Adam Smart, bancherul. Bărbatul 
cu câinele nebun. 


Rulă pe Strip în direcția deșertului. Vulgaritatea din 
Vegas îi făcea scârbă. Între spaima care n-o părăsea și 
mediocritatea a ceea ce o înconjura, nu mai știa din ce 
cauză îi venea să vomite, ceea ce îi producea o sâcâială 
permanentă la stomac. 

Se gândi la fata pe care o luase la autostop, la ieșirea 
din L.A., acea puștoaică care se încăpăţânase să 1 se adre- 
seze cu „doamnă” pe tot traseul. Era drăguță, cu acea fer- 
mitate insolentă a cărnii, care suportă fără probleme 
soarele și nopţile fără somn. Mergea la Vegas pentru a 
încerca să intre într-un spectacol. Fusese manechin într-un 
magazin pentru adolescenţi. „Și eu am fost manechin”, 
comentase Dorana, iar proasta îi răspunsese: „Da, dar în 
acele vremuri era mai ușor, femeile erau mai puţin fru- 
moase, se hrăneau prost”. 

Pe moment, Dorana avu o poftă nebună s-o omoare. 
Un impuls real, care o speriase. În acele vremuri... Ce-și 
închipuia? Că Dorana pozase pentru nevestele căutătorilor 
de aur? 

Pofta de a omori nu scăzuse cu parcurgerea kilome- 
trilor. Dorana era din ce în ce mai des încercată de aseme- 
nea impulsuri. Înnebunea, oare? Adam și afurisitul lui de 
câine reușiseră s-o facă să-și piardă stăpânirea de sine. 

Când se opriseră la prima benzinărie, lui Candy îi 
veni să facă „pipi” (autostopista se numea Candy, un pre- 
nume de putoare!), iar Dorana profită pentru a dizolva un 
pumn de Valium în termosul cu ceai, pe care îl avea totdea- 
una cu ea. Făcuse gestul în mod automat, ca nebunii. Puțin 
mai târziu, o invitase pe fată să bea mai multe păhărele. 

— Ceaiul, ştiţi, perora Candy, pătează dinții și face 
rău la rinichi. Dacă vrei să rămâi frumoasă până la o vârstă 
înaintată, trebuie să ţii un regim alimentar foarte strict. 

— Ce înseamnă „o vârstă înaintată”? întrebă Dorana. 

— Treizeci de ani, răspunse fata. După aceea, nu 
mai poţi să te arăţi decât în faţa soţului. 

Valumul o fulgeră după zece kilometri și doar cen- 
tura de siguranță o împiedică să nu se dea cu capul de 
parbriz. Dorana încetini pentru a găsi un loc de oprire. 
Nici măcar nu transpira, mâinile sale erau uscate pe volan. 
„Pot s-o fac, își repeta ea. Pot s-o fac.” 

Trase vehiculul într-o parcare pustie și apucă vali- 
joara de pe bancheta din spate. Cu ajutorul unei foarfeci de 
unghii, tăie părul lui Candy în meșe inegale, făcând în 
anumite locuri adevărate goluri, care îi dădeau aspectul 
unei boli de piele. Își făcea „lucrătura” cu dinţii strânși, 
încercând să reziste tentaţiei de a-i tăia vârful nasului sau 
de a-i face crestături pe obraji. 

„Nu, îi șopti vocea raţiunii. Valiumul nu este un 
anestezic, s-ar trezi. Nu poţi să mergi atât de departe.” 

Fără această reţinere, și-ar fi dus planul până la capăt. 
Pentru a se consola, sfâșie veșmintele tinerei, cele care 
erau pe ea, dar și pe cele din rucsac. Nu-i lăsă nicio posi- 
bilitate de a se schimba, rupându-i până și chiloţii. Când 
termină, își trase victima afară din mașină și o abandonă în 
spatele unei stânci. Crezu că n-avea să se descotorosească 
niciodată de părul căzut pe podeaua mașinii. Firele de păr i 
se lipeau de palme, zburau în aer. Demară chiar în momen- 
tul în care un Mack făcea manevre pentru a se opri la 
douăzeci de metri de Fleetwood. Se întrebă dacă șoferul 
de camion avea să găsească fata, dacă va profita de leșinul 
ei pentru a o viola. Nu avea nicio remușcare, doar un fel 
de bucurie nervoasă, care îi aducea pe buze, din când în 
când, un râs groaznic, de vrăjitoare. 

Încercă să-și închipuie ce s-ar întâmpla dacă o patrulă 
de poliţie ar urmări-o. Pentru asta ar fi suficient ca șoferul 
camionului să dea alarma. Sotia unui bancher agresează o 
autostopistă pentru a o lăsa fără viată si pe jumătate dez- 
brăcată la marginea drumului... Dumnezeule! Adam ar 
face o mutră! Amuzamentul îi dispăru pe dată, nu, nu 
trebuia să fie arestată, nu acum când era atât de aproape 
de a-şi atinge scopul. În curând, totul avea să fie în ordine. 
Mai trebuia să-l convingă pe Dan Norris şi ceea ce știa 
despre situaţia sa actuală îi dădea speranţe că va reuși. Îl 
văzuse pe scenă de mai multe ori. Nu credea că ar fi foarte 
inteligent, altfel nu s-ar fi coborât să profereze asemenea 
absurdităţi, dar, cu toate acestea, avea un har extraordinar, 
asta trebuia să recunoască. Și tocmai acest har al lui o 
interesa. 

Îşi dădu deodată seama că rula prin deșert de ceva 
vreme și că era gata să intre pe un drum „nepatrulat”. 
Lumina o deranja la ochi, fără îndoială din cauza foto- 
sensibilităţii datorate tranchilizantelor. Va trebui să dimi- 
nueze consumul zilnic, chiar dacă tensiunea nervoasă îi 
dădea un chef nebun să urle sau să intre cu mașina în 
primul zid ivit în cale. 

Se gândea la Adam. De când dulăul ajutase la eșuarea 
holdupului de la Trade Ltd., se credea un supraom. Înce- 
puse să recitească Hemingway și plănuia să-și lase barba să 
crească. Dumnezeule! Oare toți bărbaţi înnebunesc la cin- 
cizeci de ani? Asta afirmau întruna prietenele sale, pe mar- 
ginea piscinelor din Beverly Hills. Doranei îi venea adeseori 
să spună: „Măcar pe voi soţii vă înșală cu puștoaice de 
douăzeci de ani..., nu cu un câine!” 

Dar nu putea să povestească toate acestea nimănui, 
fără a fi luată de-ndată drept nebună. Cum să se facă înţe- 
leasă, să explice unor oameni normali că Adam Smart, 
directorul comercial de la Trade Ltd., nu mai trăia decât 

pentru o potaie înfiorătoare, răscumpărată de la serviciile 
de poliție din Los Angeles? Când a mers să consulte un 
psihiatru, ea îi declarase, de-ndată ce se întinsese pe cana- 
peaua din piele: „Îi vorbește, înţelegeți? Nu cum îi vorbești 
unui animal, nu. Îi vorbește ca unei ființe umane, despre 
politică sau strategie comercială. Un câine nu poate înţe- 
lege asemenea lucruri, să nu-mi spuneți contrariul! Nici 
măcar un câine inteligent! Adam își petrece mai mult timp 
cu el decât cu mine... Există între ei un fel de complicitate 
bizară. Uneori ai crede că sunt doi tovarăși de regiment. 
Puteti să vă imaginaţi așa ceva?” 

Dar psihiatrul nu înţelesese ceea ce încerca ea să-i 
spună. La sfârșitul ședinței, îi murmurase: 

— Nu credeţi că treceţi asupra acestui câine un fel 
de gelozie latentă? Vreau să spun: vă este într-adevăr frică 
de câine... sau mai degrabă de relațiile extraconjugale pe 
care soţul dumneavoastră ar putea să le întrețină cu femei 
mai tinere? 

Dorana se ridicase, plătise onorariul ședinței şi nu 
mai revenise. Dacă acest cretin de psihiatru ar fi acceptat 
să trăiască trei zile la ea acasă, ar fi înţeles că nu exagera. 
Adam Smart era posedat de Dust. Posedat în sensul demo- 
nic al termenului. Victima unui transfer de personalitate. 

Lucrul ăsta n-ar fi fost deloc grav, dacă acest câine 
n-ar fi fost o fiară numai bună pentru camera de gazare 
sau o injecție cu stricnină. Ea știa că o urăște, putea citi în 
ochii lui. Era mult mai inteligent decât Adam și avea și fler. 
Ghicise planurile pe care le urzea împotriva stăpânului. 
Dacă ar fi putut vorbi, ar fi denunţat-o. 


Ridică piciorul de pe acceleraţie, văzând că se apro- 
pia o mașină de patrulă. De câtăva vreme, avea reflexe de 
ucenic criminal. Continuă să conducă fără să ştie unde 
merge. Drumul prin deșert părea să se îndrepte spre soare. 

Dorana gândi că, mergând drept înainte, va ajunge în teri- 
torii toride, în care pneurile Cadillacului vor începe să se 
topească. Se jucă preţ de câteva secunde cu această idee, 
închipuindu-și vehiculul lichefiat de căldură și închizând 
cadavrul ei carbonizat înăuntru. Era atât de cald, încât 
aerul condiționat se chinuia să menţină o atmosferă accep- 
tabilă în interiorul mașinii. 

Bineînţeles că îl minţise pe Adam pentru a veni să 
petreacă câteva zile la Vegas. Mai auzea ecoul vorbelor sale: 
„Dragul meu, merg în vizită la Shirley McCoy, știi tu, ţi-am 
mai vorbit de ea. Trece printr-o perioadă grea. Liposucţia 
pe care a făcut-o a dat greș și, de la ieșirea din clinică, fesele 
ei au aspectul unui balon dezumflat, asta o dă peste cap... 
Ar fi bine să-mi lași Cadillacul, o să-i ia ochii”. 

Lui Adam puţin îi păsa, poveștile gagicilor îl plicti- 
siseră dintotdeauna. De altfel, în afară de Dust și luptele 
de box, nu-l interesa nimic. Avea gusturi mârșave, pentru 
un bancher. De ce nu se mulțumea cu golful și tenisul, ca 
toată lumea? 

De la atacul de la bancă, devenise și mai bizar, și mai 
visător. Mergea să se plimbe cu Dust pe dealuri. O dată, 
Dorana îi urmărise cu binoclul în timp ce reveneau acasă. 
Văzuse cum Adam își mișca buzele. Vorbea în timp ce 
mergea, îi vorbea câinelui... la nesfârșit. Nicio persoană în 
toate mințile nu întreţine asemenea conversații cu un ani- 
mal. O vorbă din când în când, da..., dar nu monologuri 
întregi! S-ar fi zis că i se confesa sau că-i expunea un plan 
complicat... 

Da, un plan. O desfăşurare a evenimentelor. 

ȘI apoi, luase obiceiul de a ieși noaptea. Părăsea casa 
pe ascuns, având grijă să nu-și trezească soţia. Dorana 
îl auzea șuşotind pe peluză cu Dust. leșeau din grădină 
ca niște hoți, pentru a merge să dea târcoale pe Hills, 
cu riscul ca patrulele de supraveghere a zonelor interzise 
pietonilor să tragă asupra sa. 

Dorana se scula imediat ce bănuia că traversează 
peluza. Se ascundea în colțul ferestrei pentru a-i privi cum 
se îndepărtează. Adam era îmbrăcat în negru, în stilul unui 
ninja din desenele animate. Câteodată, se întreba dacă ajun- 
gea să-și mânjească faţa cu creme de camuflaj, precum sol- 
daţii Forţelor Speciale. Unde mergeau? Ce făceau? 

— Dust nu este un câine obișnuit, îi plăcea lui Adam 
să repete. Dacă ar duce viaţa unei potăi de salon, ar cădea 
într-o depresie nervoasă. Am citit despre asta. Are nevoie 
de un regim special. De antrenament. Are nevoie de contac- 
tul cu primejdia, excitația vânătorii. Asta îi curge prin vene. 

Plănuise un fel de recreere sângeroasă și nocturnă la 
care invita animalul trei nopu pe săptămână? Umbla 
zvonul că dealurile fuseseră invadate de coioţii care vânau 
la căderea serii. Acești câini sălbatici atacau animalele 
domestice care rămâneau prin grădini. Erau destul de 
îndrăzneţi pentru a sări gardurile în curți şi pe verande, în 
căutarea vreunei pisici ieșite la hoinăreală. Rareori erau 
prinși asupra faptului, dar erau auziţi adeseori văitându-se 
în depărtare. Era un vacarm cât se poate de neplăcut. 
Dorana se întreba dacă Adam nu-l încuraja pe Dust să 
atace. Îi stătea în fire. Spera el oare să calmeze apetitul 
sanguinar al câinelui oferindu-i ca pradă pe acești veri înde- 
părtați ai deșertului? 

Asemenea practici îi făceau rău Doranei. Nu-i plă- 
ceau aceste raiduri nocturne, complicitatea asta de vârcolaci 
la vânătoare. Avea chiar coşmaruri, în care Adam se deplasa 
în patru labe, având trupul acoperit de blană. 

Era conştientă că bancherii erau supuși unei teribile 
tensiuni nervoase și că stresul îi împingea la activități de 
destindere în care își eliberau agresivitatea refulată, dar 
soții prietenelor ei se limitau la squash, karate, golf sau ski 
nautic, niciunul dintre ei nu-și părăsea căminul pe ascuns 
pentru a merge să ia gâtul coioților prin tufișuri. 

Oricum, ei nu-i plăcea Dust şi Dust n-o plăcea pe ea. 
Adam se amuza de această aversiune reciprocă. O tachina. 
Cea mai „bună” glumă consta în a-l trimite pe Dust în 
baie când Dorana era goală, ieșind din cadă. Dumnezeule! 
Cât ura lucrul ăsta! Să vadă botul animalului insinuându-se 
prin ușa întredeschisă şi să suporte ochii fiarei studund-o. 

— Cheamă-l înapoi! urla ea. Cheamă-l sau îl stropesc 
cu parfum! 

Încerca să nu cadă în isterie, dar frica îi făcea vocea să 
tremure. Când schiţa un gest în direcţia sticlei numărul 5, 
câinele se mulțumea să-și arate colții pe post de avertis- 
ment. El nu mârâia, nu, doar își arăta colții scânteietori. 
Dorana se întreba cum ar reacționa dacă i-ar arunca cu 
Chanel în ochi? Ar bate în retragere, ar trece la atac? 

Din fericire, până în prezent Adam îl chemase totdea- 
una înapoi, înainte ca situaţia să ajungă la o înfruntare reală. 

„Și dacă Adam ar încerca să se descotorosească de 
tine? îi murmura vocea îndoielii în străfundul creierului. 
Dacă soțul dumitale plănuiește să dreseze câinele fără știrea 
ta în scopul de a te gâtui, ce zici? Te-ai gândit la asta?” 

Un val brusc de paranoia o împingea să-și închipuie 
scenarii rocamboleşti, în care Adam îl obișnuia pe Dust să 
sfâșie coioții stropiţi cu parfumul soției lui. 

„Da, dacă l-ar obişnui să asocieze mirosul meu cu 
cel al prăzilor ciopârţite?”, gândea ea când o cuprindea 
neliniștea. O asemenea ucenicie nu avea nimic imposibil. 
Într-o bună zi, când condiţionarea ar fi creat o confuzie 
perfectă în mintea animalului, acesta s-ar arunca asupra ei 
s-o omoare... Poliția ar conchide că a fost un accident și l-ar 
obliga pe Adam să injecteze câinele, dar totul s-ar sfârși 
aici. O crimă perfect executată de un ucigaș mut, fără 
riscul de a-l trăda pe cel care o comandase. 

Atât de mult se gândea la acest lucru, încât ajunsese 
să creadă că un asemenea scenariu nu avea nimic impro- 

babil. Avea să împlinească patruzeci de ani, Adam intra în 
acea perioadă de hiperlubricitate care pune stăpânire pe 
bărbaţii care îmbătrânesc și-i face să se arunce asupra 
Lolitelor. Unii angajează ucigași profesioniști pentru a se 
descotorosi de o soţie care îi incomodează, dar el cumpă- 
rase serviciile unui câine obișnuit cu violenţa. Un profe- 
sionist al luptelor de stradă. De altfel, ziarele elogiaseră 
isprăvile lui Dust la Trade Ltd. şi MTV trimisese chiar o 
echipă care să-l filmeze pe eroul zilei. Avusese dreptul la 
titluri de genul: Câ:ne/e-politist pensionat nu şi-a iesit din 
mână... şi alte absurdități de același fel. Toate acestea nu 
aveau oare un singur scop, acela de a pregăti terenul? 


Dorana încetini și opri Cadillacul la marginea dru- 
mului. Pe loc, praful începu să scârțâie pe parbriz. Avea 
aceeași culoare ca blana lui Dust. 

„Oprește-te! gândi ea. Eşti pe punctul de a-ți pierde 
minţile.” 

Își dădu seama că murea de sete. Cele două sticle de 
Diet Coke cumpărate de la un vânzător ambulant erau 
goale; cu toate acestea, deschise portiera și ieși din maşină. 
Căldura îi tăie respiraţia și avu impresia că se îndreaptă 
spre un rug sau un vulcan în erupție. Aproape că-și simţea 
pielea deshidratându-se din minut în minut. 

Acum că-i trezise curiozitatea lui Dan Norris, tre- 
buia să facă cunoștință cu el. Timpul era împotriva ei. Ar fi 
mai ușor să se culce cu el decât cu ceilalți; era mai puţin 
urât. Se înfioră la amintirea a ceea ce fusese nevoită să 
suporte la precedentele luări de contact. Nu mai era atât de 
tânără să creadă că un raport sexual nu este mai important 
decât o strângere de mână și nici destul de bătrână pentru a 
se bucura de contactul fizic cu orice fel de bărbat. 

Închise ochii şi rămase nemișcată, cu faţa spre deșert; 
aerul nu mai conţinea nicio moleculă de oxigen, iar soarele 

îi cocea buzele. Dacă ar mai fi rămas pe loc încă treizeci de 
secunde, s-ar fi transformat într-o mumie indiană, iar un 
hoţ de antichităţi ar fi adunat-o de pe jos ca s-o vândă unui 
colecționar din New York. Poate că nu exista vreo situație 
mai rea. 

Se scutură și intră din nou în mașină. Acolo, se 
studie fără milă în oglindă. I se întâmpla să se întrebe dacă 
mai era atrăgătoare în ochii unui bărbat. Adam și cu ea 
dormeau în camere separate. Nu mai aveau de multă 
vreme relații sexuale. Devenise oare impotent? Auzise co- 
mentarii cum că unii funcționari superiori, uzaţi de stres, 
își vedeau „puterile” scăzând de timpuriu. Adam avea un 
aspect foarte viril, dar asta nu însemna mare lucru. Prima 
oară când îl văzuse, în 1975, nu era decât o puștoaică. Pe 
vremea aceea, manechinele Haute Couture se străduiau să 
pară foarte „femei”; nu le-ar fi trecut prin cap să defileze 
cum făceau top-modelele de astăzi: în zdrenţe, teniși fără 
sireturi, părul gras și faţa fără urmă de machiaj. Erau alte 
timpuri, când erai mândră să etalezi un taior de firmă. Erai 
cover-giri douăzeci şi patru de ore din douăzeci și patru. 
Te verificai mereu într-o oglindă imaginară. Ai fi preferat 
să mori decât să te arăţi în faţa unui bărbat fără machiaj 
ŞI ruj! 

La naiba, ce mai rămăsese din toate astea? De fiecare 
dată când se ducea la o paradă de modă pentru a avea 
pretextul de a da târcoale prin vestiare, era îngrozită să le 
descopere pe aceste tinere jegoase în blugi deșiraţi, tricouri 
ȘI teniși, care coborau căscând din limuzinele protec- 
torilor. S-ar părea că le plăcea să se urâțească, că moda nu 
era pentru ele decât o distracţie lucrativă, dar nu şi cap- 
tivantă. Erau posomorâte, infantile. A poza era pentru ele 
un „job” de vară, un mijloc de a-și face rost de mulți bani 
de buzunar. Niciuna dintre ele nu avea pasiune pentru o 
vestimentaţie frumoasă; vorbeau de „bulendre”, „ţoale” 


48 Serge Brussolo 


cu același dispreț. Toate doreau să fie romanciere, actrițe, 
cântărețe. Dorana, dacă ar fi putut, ar fi rămas manechin 
toată viaţa. 

— Tu, rânjea Adam, când ea își evoca amintirile de 
faţă cu el, tu erai călugăriţa de la Haute Couture! Îţi pre- 
zentai rochiile ca și cum te-ar fi împachetat în Sfântul Giul- 
giu! Puștoaicele de astăzi sunt mai realiste, au conștiința că 
desfășoară o activitate efemeră. Problema ta, draga mea, 
este că n-ai vrut niciodată să crezi că mai există și altă viață 
după Haute Couture! 

Dorana îl ura când glumea așa. Câinele, culcat la pi- 
cioarele lui, avea aerul că rânjiște, complice. 


Porni mașina, făcu cale-ntoarsă pe drumul pustiu și 
o luă spre Vegas. Acum nu mai avea de ales, mersese 
prea departe. Și, în momentul acesta, era vorba de supra- 
vleţuirea el. 

„Este aproape autoapărare, gândi ea. Autoapărare 
preventivă.” 

Era oare vina ei dacă nu mai avea nimic altceva de 
care să se preocupe decât amintirile sale, pictura sa și pre- 
zentările de modă de la Rodeo Drive? La treizeci și cinci de 
ani îi mărturisese soţului că nu i-ar displăcea să aibă un 
copil, dar Adam se făcuse că nu aude. Nu faci copii când 
iubeşti câinii! 

— Pe copii, mormăise el într-o seară în care băuse 
cam mult, își ia mult timp să-i dresezi, ăștia nu sunt ascul- 
tători. Mint, sunt leneși... și trăiesc totdeauna mai mult 
decât noi, ai observat, nu? Ceea ce este bun la câini este că 
nu trăiesc în medie decât vreo zece ani. Totdeauna îi îngropi 
tu pe ei și ne dau impresia că suntem veșnici. Într-un fel, îți 
dau o senzaţie reconfortantă. Dimpotrivă, când un bărbat 
își priveşte fiul, se gândește imediat: „Iată botul micului 
ticălos care mă va duce la groapă!”, și asta te deprimă. 
N-am niciun chef să dau naștere propriului meu gropar. 

Dorana fusese dărâmată de vorbele acestea și nu 
știuse ce să mai spună. Cu toate acestea, Adam avea drep- 
tate: nu poți să ai un copil când ţii în casă un câine ca 
Dust. Dacă ar fi avut un fiu sau o fiică, ar fi tremurat tot 
timpul la gândul unui „accident”. Acest accident avusese 
loc, de altfel, cu un an în urmă. O femeie de serviciu 
mexicană, Anita, comisese greşeala de a veni să lucreze 
însoțită de băieţelul ei, Jesus, un puștan de cinci ani, care nu 
scotea două vorbe în engleză. Dorana, care picta un nud 
după un Polaroid oferit de o prietenă, nu presimţise 
pericolul. Anita nu se apucase încă de spălat vesela, că Dust 
îl și mușcase pe Jesús de pulpă. 

Din fericire, rana nu era gravă, și Anita, nedeţinând 
carte verde, Adam mușamalizase treaba cu câteva bancnote. 

În acel moment, dacă ar fi fost mai tânără, Dorana 
ar fi ales să-l înfrunte: „Adam, este prea mult, ori eu, ori 
câinele...” 

Dar avea patruzeci de ani, nu mai era sigură că ba- 
lanţa s-ar fi înclinat de partea ei. 


Ultimii zece ani făcuseră din ea o femeie întreținută, 
trândavă. Pentru a-și omorî timpul și plictiseala, picta. 
Pânze fără valoare, mâzgăleli expresioniste pe care le oferea 
prietenelor, cu un surâs de scuză. Dar silueta lui Dust mân- 
jise până și aceste biete schițe de pictură, populând tablou- 
rile de umbre cu patru labe, fofilate într-o ceață de alb de 
zinc. 

— Angajează un ucigaș, îi sugerase Suzie Hamilton, 
văduva bogatului producător de clipuri publicitare, fulge- 
rat de un infarct la patruzeci și doi de ani, ca mulți golden 
men din Beverly Hills. 

— Un ucigaș? repetase Dorana cu o oroare prefăcută. 

— Da, insistă Suzie. Cobori într-un bar, spre South 
Central, pe Crenshaw sau Harvard Park şi angajezi trei 

băieți voinici pentru a face treaba. Le împingi o mie de 
dolari ca să-i scape un glonţ în cap javrei afurisite. Nu 
poate fi atât de greu de găsit, nu? Vrei să mă ocup eu de 
asta? Grădinarul meu, Paco, care este mexican, este în câr- 
dășie cu o bandă de tuciurii. Ar putea să aranjeze chestia 
asta dacă i-aş cere. 

Dorana îl cunoștea pe Paco, avea douăzeci și opt de 
ani și probabil că se culca cu Suzie. Își umfla pectoralii 
tăind lămâu sălbatici. Avea fesele mai mari ca pepeni, iar 
genele de madonă. 

— Crezi că am înnebunit? întrebă Dorana aruncân- 
du-i prietenei o privire neliniștită. 

— Nu, murmură Suzanne reluându-și tonul grav. Și 
eu urăsc câinele ăsta. Găsesc că are o privire de om... Este 
o idioțenie, dar nu pot să mă împiedic să cred că înţelege 
tot ce se spune. Tu crezi în poveștile despre metempsihoză, 
oameni care se reîncarnează în animale și tot restul? 

La auzul acestor vorbe, Dorana își reprimase cu mare 
greutate un fior. De câtăva vreme, devenise ciudat de sensi- 
bilă la fantasmagoriile cele mai stupide. 

O săptămână mai târziu, pe când luau amândouă 
ceaiul la „Château Marmont”, Suzanne îi aruncă o privire 
încurcată. 

— Trebuie să-ţi mărturisesc ceva, șușoti ea după ce 
se asigurase că nu putea fi auzită de nimeni. Am vrut să-ţi 
fac un serviciu... Să-ţi fac o surpriză, ce mai. 

— Ce tot spui acolo? o întrebă Dorana strângând 
mult prea tare toarta ceștii din porțelan de Wedgwood 
veritabil. 

— La naiba, şuieră Suzie și mai încet. Câinele tău... 
I-am cerut lui Paco să-i facă felul. Am crezut că o să fie 
ușor. A încercat să facă asta de unul singur, pentru a nu 
împărți bancnota de o mie cu tovarășii săi. Dust era cât 
pe-aci să-l omoare. Acum se află la Cedar-Sinai, cu o sută 

de puncte de sutură la brațul drept. Mi-a zis că n-a văzut 
în viaţa lui un câine așa de rău. Javra a sărit pe el înainte să 
fi avut timp să-și scoată revolverul din buzunar. 

Dorana închise ochii pentru a rezista amețeli care 
punea stăpânire pe ea. Dust era un blestem. Blestemul ei. 
Dacă nu reușea să se descotorosească de el, va pleca ea. 
Departe. Departe de L.A. și de Adam Smart. 

Maşina pătrunse în şirul de mașini care sufoca 
strada Strip. „Treasure Island” și „Bally's” îi acopereau 
orizontul ca un formidabil zid chinezesc. Dorana se 
simţea obosită și asudată. Avea nevoie de un duș și de un 
somn de câteva ore. Chiar în seara aceasta va lua legătura 
cu Dan Norris. Din cauza oamenilor senatorului Ucks, 
se vedea obligată să acţioneze la repezeală, înainte de a se 
face remarcată. 

În fața complexului „Morgan”, lăsă Cadillacul în 
seama paznicului deghizat în pirat și urcă în cameră. Își 
scoase taiorul și se băgă sub duș. De dimineaţă încercase 
să dea de Adam la birou, dar 1 se răspunsese că era în ṣe- 
dinţă. Niciodată nu-i plăcuse să fie sunat la bancă, își făcea 
despre virilitate idei exagerate. Ideile unui om impotent? 


Rămase multă vreme sub apă, cedând convingerii 
absurde că trebuia să-și rehidrateze corpul, altfel s-ar tran- 
sforma în fire de praf. Apoi se îmbrăcă într-un halat alb și 
se instală în faţa lucarnei, de unde se dezvăluia incredibila 
panoramă a „Louxor”-ului, cu falsul sfinx și piramida nea- 
gră, construită de faraoni în anul 3 000 î.e.n. 

„Sunt o netrebnică, gândi ea cu o detașare ciudată, 
dar am motive.” 

Dan ieși din casă la căderea noptii şi se îndreptă spre 
„Bilto””, un local situat la ieșirea din oraș. Avea poftă de 
un castron de chili și crutoane. Știa că la ora 22, marţi 
seara, directorul lipsea, ducându-se la o partidă de poker, 
de unde nu-și mai făcea apariția până pe la 3 dimineaţa. 
Dan îl urmărise destulă vreme pentru a-i învăţa inflexi- 
unile vocii, ticurile verbale și ciudatul mod de a expectora 
între două fraze, ca mai toți marii fumători cu plămânii 
gudronaţi. Omul se numea Paragon Juice și avea trei chel- 
neriţe: Lucy, Anny şi Shelly, pe care le tiraniza și le pipăia 
fără rușine. De-ndată ce trecea pragul sălii de biliard unde 
avea loc partida, Dan se năpustea într-o cabină și forma 
numărul de la „Bilto””. 

— Alo, mârâia el imitând vocea lui Paragon când 
una dintre fete îi răspundea, sunt eu, Juicy. O să vină unul 
dintre vechii mei amici, se numește Claymore, ca și bătrâ- 
nele mine pe care le explodam în nasul gălbejiților din 
Vietnam. Serviţi-l cu tot ce-și dorește, pe cheltuiala casei. 
Înţeles? Și, dacă îi vine cheful de „una mică”, trageţi cu 
paiul scurt pe cea care va cădea în plasă! 

ȘI încheia cu un hohot de râs deocheat, trântind 
receptorul. 

Apoi se îndrepta spre local și înfuleca din castronul 
cu chili, după ce se prezentase drept Claymore. 

La toate acestea îl împingea nu atât sărăcia, cât nevoia 
de a-și oferi o reprezentaţie privată. Emoția de a-l simţi pe 
celălalt înghițind momeala. Plăcerea de a-și înșela interlo- 
cutoarea. În singurătatea sa, regăsea reflexele din copilărie, 
se distra reeditând vechile glume de şcolar. Cu nasul în far- 
furia cu fasole și ardei, imita soneria telefonului, își ţinea 

râsul văzând chelneriţa ducând receptorul la ureche. Îi 
imita pe cei din jurul lui, provocând nemaiîntâlnite con- 
fuzii. Cel mai bun gag consta în a imita vocea unui copil 
de cinci ani care, pe un ton plângăreţ, se văicărea că are o 
nevoie presantă să facă pipi. Avea un ventriloc în el și, 
după câteva minute, vaietele stridente ale puștiului invi- 
zibil generau o zăpăceală generală care îi crea cea mai mare 
satisfacție. Unu priveau sub mese, bănci, mergeau chiar să 
verifice în toalete. Un adevărat regal. 

Decăzuse, probabil, foarte tare, dacă ajunsese să se 
amuze de glume așa de stupide! 

Odată terminată cina, spăla putina, jumătate satis- 
făcut, jumătate dezgustat de sine însuși. 

În lunile care urmaseră „interdicției” sale, încercase să 
supraviețuiască participând la concursuri de amatori. Se 
deghiza și se cocoţa pe scene mizerabile, în mijlocul unor 
turiști cu performanţe jalnice. l-ar fi venit foarte ușor să 
câştige premiul întâi, dacă ar fi putut să se mulţumească 
cu o imitație aproximativă, deoarece concurenții erau vai 
de capul lor! Dar totdeauna, bătrânul demon al perfec- 
țiunii se trezea în el, trădându-l, și se lansa într-un număr 
uluitor, care făcea sala să se prăpădească de râs. Atunci, 
invariabil, se găsea cineva care să se ridice, să-l arate cu 
degetul și să strige: „Ei! Dar acesta este Dany Norris!” 
Începând din acel moment, era terminat. Organizatorii se 
aruncau asupra lui, dându-l jos de pe estradă în șuturi, 
întrebându-l dacă nu-i era rușine să înșele bieții oameni! 

O dată câștigase premiul întâi de o sută de dolari, dar 
asta pentru că în ziua aceea fusese răgușit și febra îl împie- 
dicase să-și dea adevărata măsură. 


Ieșea din „Bilto””, când simţi că era urmărit. La înce- 
put crezu că era vorba de mașina gri a gorilelor senato- 
rului, dar un reflex într-o vitrină îi arătă că era încă o dată 

misterioasa Fleetwood. Femeia în taior alb era la volan, se 
deplasa încet și privirile lor se întâlniră în oglinda unui 
magazin. Ea nu încercă să disimuleze faptul că-l studia. 
Fără a-l scăpa din ochi, ea întinse braţul pentru a debloca 
portiera din partea pasagerului. Putea să treacă drept o 
invitaţie la sex, dar Dan ştiu pe loc că nu era vorba despre 
așa ceva. Era curios să afle. Se îndreptă spre vehicul și urcă. 

De-ndată ce se așeză, observă Biblia cu coperţi din 
carton albastru, pusă pe bord. O Biblie ieftină, din cele pe 
care le distribuiau prin hoteluri evangheliști. Îi era teamă 
că dăduse peste vreo nebună hotărâtă să-i salveze sufletul, 
una din acele trândave, cărora sectele le făceau curte dato- 
rită donațiilor generoase. 

— Ştii că sunt cu ochii pe dumneata de ceva vreme, 
nu-i așa? întrebă necunoscuta în loc de prezentare. 

Avea vocea unei sterwardese care anunță iminenţa 
unei prăbușiri. O voce netedă, menită să rămână „corectă” 
până și în flăcările rugului. 

— Mă numesc Dorana, zise ea. Nu avem mult timp 
la dispoziţie, nici dumneata și nici eu. Așa că nu trebuie să-l 
risipim în mirări și întrebări stupide. Vreau să-ți propun o 
afacere. Ştiu că ești pe marginea prăpastiei... ca și mine. 
Putem să ne ajutăm reciproc. Sunt mulți bani de câștigat și 
talentul dumitale mă interesează. Îţi spun de la bun început 
că este ilegal. Acum poţi să spui „nu” şi să cobori, hotă- 
rârea de a renunţa îţi aparține. 

Dan observă că ea se uita în oglinda retrovizoare, de 
teamă să nu vadă mașina gorilelor ivindu-se după colțul 
vreunei străzi. 

— Te-am abordat în această seară pentru că îngerii 
păzitori sunt la „MGM”, făcu ea. Se joacă de-a orele supli- 
mentare, escortând un jucător căruia i s-a acordat o linie 
de credit de un million de dolari. Asta ne lasă câteva 
ore de libertate. Dacă spui „da”, plecăm în noapte, fără 

întârziere. În felul ăsta vom avea șansa să scăpăm de filaj. 
Presupun că nu lași mare lucru în urmă? 

— Unde vom merge? întrebă Dan. 

— În L.A., şopti Dorana. Acolo se va întâmpla totul. 
Îţi repet: este ilegal, cu un câștig mare la mijloc, dar, dacă 
facem cea mai mică greșeală, ne vom trezi la închisoare 
pentru restul zilelor noastre. Vrei să auzi mai mult? 

— Da, făcu Dan. Știţi foarte bine că nu prea am de 
ales; dacă rămân aici, vor sfârși prin a mă ucide. Vreau să-mi 
iau viaţa de la zero şi-mi trebuie bani. 

Dorana dădu din cap și porni automobilul pentru a 
părăsi Las Vegas, fără a trece prin Strip. Tensiunea ner- 
voasă îi înțepenea mâinile pe volan. Dan o studia pe furiș. 
Era foarte frumoasă, chiar și de aproape, acea frumuseţe ` 
pe care ţi-o dă viaţa ușoară, esteticienele de lux și curele 
de refacere trimestriale. Era dintre acelea care au timp să 
se ocupe de trupul lor în chip profesionist și nu-și permit 
nicio abatere. Asta presupunea o voinţă de fier. Goală, 
sigur nu prezenta niciun milimetru de grăsime sub linia 
ombilicului. Ridurile nu se ghiceau decât pe față, în ochii 
febrili, în buzele muşcate. Dan se simți deodată jegos pe 
lângă ea, cu hematoamele sale, crustele de sânge închegat 
la gură, părul gras. 

Luară drumul deșertului. Merseră cu mașina un sfert 
de oră prin mijlocul câmpiei de praf, colonizată de traile- 
rele jucătorilor ruinați, și se opriră în parcarea unui mic 
motel. 

— Am închiriat un bungalow, anunță ea. Ceea ce 
trebuie să-ţi explic este destul de lung și complicat. Prefer 
să nu mă întrerupi, deoarece nu avem timpul necesar 
pentru a intra în detalii. Asta va fi mai târziu. Eşti sigur că 
vrei să mergi până la capăt? 

— Combinația asta..., începu Dan, implică moartea 
cuiva? 

— Nu, răspunse Dorana, nimeni nu va fi ucis, de asta 
te asigur. Este o escrocherie, nu un asasinat. Vei risca mai 
puţin decât aici, cu tipii care sunt pe urmele dumitale și 
care te împing la sinucidere. 

— Văd că aţi avut timp să vă informaţi, rânji Norris. 

— Nu este așa greu, evită femeia. Dumneata faci 
parte din curiozitățile turistice ale regiunii și barmanii nu 
se lipsesc de plăcerea de a povesti despre aventura dumi- 
tale, asta fascinează turiștii. În curând o să fii pozat precum 
omul-iguană de la Key West. Sindicatul de iniţiativă o să-ţi 
aloce poate și o pensioară, cine știe? 

Tonul batjocoritor fiind cauzat doar de nervozitate, 
Dan preferă să n-o supere. Deschise portiera și cobori, 
evitând zonele luminate. Dorana scoase cheia din poșetă. 
Intrară într-un bungalow curat, dar rudimentar. Tânăra 
femeie nu aprinse decât veioza şi trase perdelele. Se lăsă să 
cadă într-un fotoliu indian din lemn și piele scorojită. 
Nu-și încrucișă picioarele și rămase cu genunchii foarte 
strânși, lipsindu- -şi tovarășul de spectacolul pulpelor sale. 
Dan observă că-și pusese Biblia pe pântece. Începea să se 
întrebe ce urmărește. O iritare amestecată cu frică îi dădea 
brânci să o zgâlţâie. Abstinenţa la care fusese constrâns în 
aceste ultime luni îi aprindea în spirit fantezii de viol care 
nu-i stăteau în fire. Se simţea bizar, în pielea altuia... 


Dorana îi lăsă timp să se obișnuiască cu penumbra. 
Abajurul indian răspândea o lumină roșiatică în cameră, 
creând o atmosferă propice apropierilor intime. Era resem- 
nată, știa că la un moment dat (de preferință la sfârșitul 
întrevederii) bărbatul va abuza de ea, știind că are nevoie 
de el pentru realizarea planului, că nimic nu se putea face 
fără colaborarea sa și că ea se afla în imposibilitatea mate- 
rială de a-i refuza trupul. Ceilalţi procedaseră la fel. Ea nu-i 
respinsese, dar nici nu-i făcuse plăcere. Nu era dintre acelea 

pe care gândul de a face dragoste cu un necunoscut să o 
excite. Suzana era așa. Dar nu și ea. 

Deși fuma rareori, simți nevoia să-și aprindă o țiga- 
ră, apoi se gândi că tutunul îi va usca și mai mult gâtul și 
preferă să se abţină. El aştepta, așezat chiar în faţa ei. Frica 
și dorinţa îi dădeau o privire de lup. În momentul acela 
avea ochii lui Dust. 

— O să fac istoricul situației, începu ea. M-am căsă- 
torit acum zece ani cu un domn, pe nume Adam Smart. El 
pretindea că este bancher... co-asociat într-o afacere care 
se numește Trade Ltd., dar, încetul cu încetul, am desco- 
perit că, de fapt, era unul dintre mulți funcționari supe- 
riori ai acestei bănci și nimic mai mult. Un administrator 
de conturi ca atâţia alţii. În apărarea mea voi spune că 
avea acea dezinvoltură de comportament pe care o vezi la 
oamenii bogaţi. Un deplin dispreţ pentru bani. Era capa- 
bil să închirieze un avion în toiul nopţii pentru a merge să 
deguste o specialitate locală în alt stat. Acest gen de excen- 
tricităţi, înţelegi. Eram tânără, am crezut cu adevărat că 
banca îi aparține pe jumătate. 

Încetase să mai distingă chipul lui Dan. Acum privea 
prin el, lăsându-se cuprinsă de imaginile trecutului. 

Îl revedea pe Adam, la ieșirea de la acel shooting pen- 
tru un croitor de lux din La Brea: atunci i se hotărâse soarta. 
Adam, cu silueta lui de vânător de fiare sălbatice, cu tâm- 
plele grizonate, mustaţa virilă deasupra buzelor cărnoase. 
Avea pe-atunci patruzeci de ani bătuți pe muchie. Dorana 
fusese emoţionată mai ales de mâinile lui dure. Mai târziu, 
aflase că își întărea mușchii frământând mingi de cauciuc, în 
timp ce dicta corespondența sau studia vreun dosar. Acest 
obicei îl dotase cu degete puternice, de o fermitate de oțel, 
care se înfigeau în carnea femeilor și le ținea imobilizate în 
pat. Ea nu încerca să se mintă: nu-i displăcuse. 

Imaginea se fărâmiţase cu trecerea timpului, atunci 
când sfârșise prin a înțelege că Adam nu avea nimic. Casa 
de pe dealuri, cele două mașini, bungalow-ul de duminică 
din Malibu... avionul privat... toate acestea îi erau împru- 
mutate de bancă ca o panoplie de reprezentare. El se ferise 
să i-o spună, și Dorana aflase prin indiscreţia mai mult sau 
mai puţin accidentală a unei secretare. În realitate, Adam 
nu avea aproape nimic în contul său curent. Banii i se 
strecurau printre degete. Note de restaurant, închiriere de 
vapor, excursii la Nassau, Key West, Hawaii... Salariul 
său dispărea în întregime într-un ritm de viaţă la care nu 
avea dreptul. 

Îi trebuise ceva timp tinerei femei, cum era pe atunci, 
ca să înțeleagă că trăia într-un decor. În fraudă. Toţi vecinii 
lor erau oameni bogaţi, dar ei, familia Smart, se prefăceau 
doar. 

Adam venise la bancă la treizeci de ani. Își pusese la 
bătaie prestanţa pentru a impresiona văduvele bogate din 
San Diego sau Beverly Hills și a le convinge să-și plaseze 
banii în proiectele imobiliare ale Trade Ltd. Se părea că 
plătise mult, chiar cu propria persoană, în acele ocazii. 
Dar trecuseră zece ani, se șoptea că talentele lui sexuale 
secătuiseră din cauza exceselor de zel care îl propulsaseră 
în postul pe care îl ocupa în prezent. Astăzi văduvele, fer- 
mecate la început de acest bărbat de cincizeci de ani, cu 
tinuta unui comandant de US Navy, se mirau de moliciu- 
nea și de lipsa sa de grabă în a „concretiza” avansurile. 
Tinerii lupi din școlile de comerţ începuseră să-i sufle 
clientela de sub nas. Și, ca totul să fie și mai grav, iată că 
înnebunise după acel câine de care nu se despărțea nicio- 
dată, nici chiar atunci când se ducea la mesele de afaceri la 
care îl invita Dick Weston, patronul său. 

-— M-a tras pe sfoară, spuse încetișor Dorana. Mi-a 
interzis să lucrez sub pretextul că un manechin trebuie să 

renunţe în plină glorie, m-a amăgit cu deschiderea unui 
magazin pe Rodeo Drive, când el nu avea nici primul 
dolar din cât ar fi costat afacerea. Mi-a interzis să fac un 
copil, argumentând că sunt eu prea imatură și că n-aş face 
altceva decât să transmit nevrozele mele micutului... M-a 
minţit în toți acești ani, desfrânându-se pentru bancă. Iar 
atitudinea lui s-a schimbat. A devenit ciudat... din ce în ce 
mai distant. Și-a pus în cap să cumpere un câine și să-l 
dreseze, el care nu suporta niciun animal domestic. 

Dorana povesti tot ce gândea despre Dust. Îi era 
puţin frică să nu vorbească prea mult, să nu treacă drept 
nebună sau isterică. Dan asculta fără a scoate o vorbă, cu 
mâinile așezate pe braţele fotoliului. Avea niște mâini 
Oarecare, moi și scurte, probabil lipsite de forță, ca ale 
tuturor artiștilor. După o vreme, se agită în fotoliu. 

— Vrei să ucid câinele? întrebă el. Despre asta e 
vorba? Crezi că soţul plănuiește să te asasineze și preferi să 
te descotorosești de ucigașul pe care l-a ales pentru a exe- 
cuta treaba în locul lui? 

Dorana negă din cap. Își dădea seama că era confuză 
șI că interlocutorul său nu mai înţelegea nimic. 

— Nu, zise ea. Dust este mult prea șmecher, oricum 
mai șmecher decât noi. Nu trebuie să facem nimic împo- 
triva lui... ar ghici imediat. Cred că este imposibil să-l sur- 
prinzi și să-l duci de nas. Are cel de-al șaselea simţ. L-a 
atacat pe Paco înainte ca acesta să-și fi putut scoate arma 
din buzunar. Simţise mirosul prafului de pușcă și a unsorii 
de pistol prin veșmintele grădinarului. S-ar întâmpla ceva 
asemănător, dacă ai încerca să-l ucizi... sau să-l otrăvești. 
Nu s-ar da bătut. 

— Atunci, nu văd ce aștepți de la mine, suspină Dan. 
La naiba, eu sunt doar un saltimbanc, imitator, și nu dresor. 

— Asta o știu foarte bine, făcu Dorana iritată. Dar 
încerc să-ţi expun faptele. Este important. Când vei fi acolo, 

va fi necesar să știi toate astea, și bucătăreasa, Anita, fiind 
prezentă, nu voi mai putea să-ţi vorbesc așa cum fac în 
acest moment. 

Ea se ridică pentru că simţea nevoia să bea ceva. 
Biblia îi căzuse din poală cu un zgomot surd, care îi făcu să 
tresară. Merse să deschidă un frigider minuscul și scoase 
o sticlă de vodcă Absolut. Deschise sticla și umplu două 
pahare din plastic. Era conştientă că greșea bând, mai ales 
că trebuia să plece imediat ce-și termina istorisirea. 

— Eu cred..., începu ea rezervată. Cred că Adam a 
devenit impotent. O necrozare a vaselor de sânge iriga- 
toare, boală de care și tatăl său a început să sufere cam la 
aceeași vârstă. Am aflat de la o mătușă a lui. Tatăl lui s-a 
sinucis la cincizeci și patru de ani cu un pistol pe care îl 
adusese din războiul din Coreea. Mă gândesc că soţul meu 
este lovit de același rău şi că este pe punctul de a-și pierde 
busola. Mi-e frică de el, nu mai vreau să trăiesc cu el. 

— Divorţează, mormăi Dan. Șterge-o! 

— Nu mă va lăsa să plec, afirmă surd Dorana. Nu 
cu toate zvonurile care circulă în bancă. Dacă l-aș părăsi, 
ar fi o confirmare a bârfelor referitoare la virilitatea sa. Iar 
eu sunt prea bătrână să iau totul de la zero, fără niciun 
ban. Sunt lucruri pe care le faci la douăzeci de ani, nu la 
patruzeci. 

— O! se strâmbă Dan. Încep să înțeleg... are o asi- 
gurare de viaţă. Vrei să-i faci de petrecanie și să cadă tap 
ispăşitor potaia? „Dresorul amator a fost sfâșiat de anima- 
lul pe care îl chinuia?” Nici nu poate fi vorba, eu nu sunt 
ucigaș. N-aș fi în stare să fac așa ceva. 

Dorana bătu din picior. 

— Oh! Taci! șuieră ea. Am zis deja că nimeni nu va 
fi ucis! Sunt mai deşteaptă decât par. 

Se aşeză la loc și începu să golească votca cu sorbituri 
MICI. Avea nevoie de anestezie pentru cele ce aveau să 

urmeze. Îl studie pe Dan, imaginându-și-l gol, culcat lângă 
ea. Nu era foarte curat, dar cei doi care îi precedaseră nu 
fuseseră cu nimic mai străluciți. Se întrebă dacă nu îi va fi 
scârbă. Citise într-o revistă că prostituatele își ungeau sexul 
cu lubrifianti înainte de a intra în patul clienților. Luase 
cu ea un tub („Juicy Joy” — ce denumire groaznică!), dar 
Norris îi va lăsa oare răgazul acestor pregătiri cam sordide? 

— Nimeni nu va fi ucis, repetă ea. Am aflat de la o 
prietenă, o acţionară importantă la Trade Ltd., că Adam 
va fi concediat. Vor angaja cadre tinere de la Tokio, cu 
metode moderne. Adam este prea bătrân, prea excentric 
pentru a-l mai folosi multă vreme. ÎI vor da afară. Ni se va 
lua vila de pe dealuri, mașinile, casa din Malibu, avionul. 
La vârsta lui, nu va mai găsi de lucru, vom fi tocmai buni 
să ne instalăm la ţară, într-o casă din bârne. Cu indemni- 
zația de concediere, se va lansa într-un comerţ imbecil: o 
crescătorie de câini care va da faliment sau ceva în genul 
acesta... Nu mă văd pregătind oale de supă pentru a hrăni 
o armată de pitbulli. Şi mai puţin încă să fac curat în cuști 
sau să mătur rahatul. 

— Atunci ce vrei? își arătă nerăbdarea Dan. 

Dorana își reprimă dorința de a-l pălmui. Ce-și închi- 
puia el? Că avea să-i dea ordine?... Ea era ṣefa... Ea plănuise 
totul. Întreaga lovitură, de la început până la sfârșit. 

— Vreau să plec cu mâinile pline, explică ea într-un 
sfârșit. Cu un pachet de biștari. La dracu’! Am tot dreptul. 
Vreau să fiu despăgubită, să reîncep în condiţii bune, în altă 
parte, departe de California. Să deschid o casă de modă la 
New York, să desenez propriile mele modele, să lucrez 
pentru o clientelă aleasă... 

— Ce biștari? i-o tăie Dan. Tocmai mi-ai spus că 
soţul dumitale este ruinat. Vrei să-i șterpelim cecul de aju- 
tor social? 

— Nu fi idiot, replică Dorana. Mai există o posibi- 
litate. O dată pe lună, Trade Ltd. colectează numerarul de 
la toate sucursalele. Camera seifurilor se umple atunci cu 
saci închiși cu lacăte. Se umple până la tavan, ştiu asta, 
am văzut cu ochii mei. Sacii sunt plini ochi cu teancuri 
de bancnote uzate. Câteodată se adună două milioane de 
dolari. Aceste bancnote sunt apoi repartizate firmelor 
care își plătesc muncitorii în numerar, mai ales când este 
vorba de braceros, adică de mexicani care nu deţin cont în 
bancă. Adam este cel care răspunde de camera blindată. 
Contrar a ceea ce crezi, lucrul acesta nu reprezintă o pro- 
movare, dar este prea plin de el ca să-și dea seama. Este o 
muncă de paznic și nimic mai mult. Dick Weston, direc- 
torul, a fost totuşi destul de abil ca să-l facă să creadă 
contrariul. A fost suficient un moft de electronică high-tech 
ca să-l facă să înghită gogoașa. Și asta îți și propun: să 
punem mâna pe această comoară în timpul weekendului, 
când nu este nimeni în bancă. Eu nu am cheia lacătelor, 
dar cu un cuţit bun putem sfâșia sacii. 

— Dar combinaţia de la cifrul camerei blindate o ai? 
o întrebă Dan, ale cărui palme deveniseră umede. 

— Combinația este chiar Adam, răspunse Dorana. 
Sau, mai bine zis, vocea lui Adam. 

— Oh..., gâfâi Dan. Acum înţeleg. 

— Toată încăperea blindată este comandată de un sis- 
tem de recunoaștere vocală, șopti Dorana. Cheia care des- 
chide broasca electronică este vocea lui Adam, murmurând 
o anumită frază, mereu aceeași. Calculatorul analizează 
parola. Dacă amprenta corespunde celei din memorie, ușa 
se deschide. 

— Care este fraza? întrebă Dan. 

Femeia se aplecă pentru a lua de pe jos Biblia căzută 
pe mocheta din fibră de cocos. O răsfoi în căutarea unei 
pagini îndoite. 

— Aceasta, spuse ea întinzând cartea interlocutoru- 
lui său. Am încercuit pasajul. 

Dan strânse din pleoape pentru a descifra literele mi- 
nuscule. Ca la toate Bibliile distribuite de societățile evan- 
ghelice, textul era redactat într-un limbaj foarte simplu, în 
opoziţie cu perifrazele sofisticate ale unor traduceri desti- 
nate unui public burghez. Era vorba despre un verset din 
capitolul 21 din Apocalipsa sfântului loan: 

Și el mi-a zis: Eu sunt Alpha si Omega, Începutul si 
Sfârșitul. Celui căruia îi este sete îi voi da să bea apa vieții. 

— Numai atât? rânji el. Soţul tău a ales pasajul acesta? 

— Da, oftă Dorana. 

Îşi amintea foarte bine multele căutări ale lui Adam, 
de-ndată ce Dick Weston îi explicase ceea ce aștepta de la el. 

— Drace, mormăia el întruna răsfoind cărțile din 
bibliotecă, nu pot totuși să spun: „Ioc-toc! Salutare, eu 
sunt Adam Smart, deschide-mi ușa!”, trebuie să aibă și o 
anumită sonoritate... Să impresioneze clienții când voi 
deschide camera blindată în faţa lor. 

Bietul Adam, veșnic spionându-și propria imagine în 
oglindă. Ea a fost pe punctul de a-i spune cât de ridicol va fi, 
aplecat peste locașul microfonului încastrat, profet în cos- 
tum Armani behăind cuvinte care, în gura sa, vor suna ca 
tirada sforăitoare a unui comediant prost. 

Răsfoise pe rând Moby Dick, Strugurii mâniei, La est 
de Eden, disputând meritele și defectele citatelor care îi că- 
deau sub ochi și pe care le încercuia cu creion roșu. 

— Dragă, se încumetă Dorana. Îţi reamintesc că aceste 
cărți sunt proprietatea băncii, n-ai dreptul să le mâzgălești. 

— De ce ai impresia că aceia care ne vor înlocui aici 
vor şti să citească? rânji Adam. Tinereu din zilele noastre nu 
cunosc decât cifrele și ecranele calculatoarelor. 

După ce golise jumătate din etajere, se aruncă pe o 
valoare sigură: Biblia. Trebui atunci să suporte interminabile 

declamaţii, încercările sale pentru a găsi tonul cuvenit. Stră- 
bătea cu pași mari salonul, cu un dictafon la nivelul buzelor, 
înregistrându-se și ascultându-se pe rând. Un calvar. 

— Ai păstrat înregistrările? întrebă Dan. 

— Nu, spuse Dorana. Adam le-a șters. Nu te enerva, 
oricum este inutil să speri că vei înşela broasca electronică 
cu un reportofon. Numai în filme funcţionează acest gen 
de şmecherie. În realitate, analiza numerică ar repera ime- 
diat că nu este vocea „vie”. Înţelegi ce vreau să spun? Ana- 
liza este sofisticată. Ţine cont de foarte mulți parametri, 
precum tonul, înălțimea, respiraţia, registrul. Niciun repor- 
tofon, chiar și cel mai avansat, nu poate reda sunetul cu o 
asemenea perfecţiune. Sau ar trebui să ai la dispoziție un 
adevărat studio de înregistrare, să faci o copie numerică pe 
compact disc, să duci în bancă un reportofon de înaltă fide- 
litate, capabil să citească acest disc în condiţii optime. Iese 
din discuție, deoarece nici dumneata și nici eu nu suntem 
specialişti de sunet. De altfel, mai întâi ar trebui ca Adam 
însuși să accepte să pronunţe faimoasa frază în microfonul 
nostru. Inutil să mai adaug că nu trebuie să te aștepți la 
colaborarea sa. Dacă ar ghici ceea ce pregătim, și-ar trimite 
câinele să ne devoreze. Are o idee foarte înaltă despre acti- 
vitatea sa în bancă. Ideea de a fi o cheie vie l-a întinerit cu 
zece anl! 

— Înseamnă că aici intervin eu, făcu Dan. Ai nevoie 
de mine pentru a imita vocea soțului dumitale. 

— Da, răsuflă Dorana. Ai un har. Un har fabulos. 
Dacă există cineva care să poată vorbi cu vocea lui Adam 
Smart, acela ești dumneata. 

Dan închise cartea. Coperta prost legată se lipea de 
degetele sale umede. 

— Să admitem că reușesc, zise el. Merg la bancă la. 
sfârșit de săptămână, vorbesc în microfon... ce se întâm- 
plă dacă imitaţia mea nu este destul de fidelă? 

— Gratule se vor închide, zise Dorana. Te vei regăsi 
prins într-o celulă de sticlă capabilă de a rezista exploziei 
unei dinamite. Alarma se va declanșa și poliția va veni să 
te ridice. 

— Şi dacă analizorul validează imitaţia? 

— Atunci ușa camerei blindate se va deschide pre- 
cum peștera lui Ali-Baba și vei putea scoate sacii fără ca 
nimeni să te întrebe ceva. 

— Nimeni? Nici măcar vreun paznic? 

— Nu. Dick Weston nu crede decât în electronică. 
Japonezii sunt cei care au echipat clădirea. Maşinilor nu le 
pasă de revolvere și de cagule. Ele nu au familii de hrănit, 
ca paznicii, și nici nu le dor „stricăciunile” cauzate de un 
glonte care pătrunde în piept. Sunt insensibile la șantaj, 
poți să le insulți, să le lovești, nu cedează sub nicio formă. 

— Toată banca este supravegheată de roboti? 

— În mare, da. În cazul în care calculatorul repe- 
rează vreo anomalie, anunță comisariatul din coltul străzii 
si tot cartierul este încercuit pe loc. | 

Dan apucă sticla de Absolut pentru a-și turna în 
pahar. Mâinile îi tremurau. 

— O voce, mormăi el, nu este așa ușor de imitat. Să 
nu speri că o să mă mulțumesc să învăţ doar după o înregis- 
trare... 

— Nici nu-ți propun așa ceva, replică Dorana. Vei 
putea să studiezi modelul în vivo. Vei veni să locuiesti la 
noi, pe deal. Am concediat grădinarul mexican sub pre- 
textul că urinase în piscină. Îi vei lua locul. Voj spune că 
mi-ai fost recomandat de o prietenă sau ceva asemănător. 
Va trebui să fii foarte atent: să nu vorbim amândoi, să ne 
comportăm ca doi străini. 

— Soţul dumitale este gelos? 

— Nu, dar câinele vede tot. Are un al șaselea simt 
pentru asta. 

Dan pufni într-un râs răutăcios. 

— Vorbești aiurea, făcu el. Eşti cu nervii la pământ, 
vezi fantome peste tot. 

— N-o să mai gândești aşa când îl vei cunoaște pe 
Dust, spuse calm Dorana. Dust va fi principalul nostru 
dușman în timpul operaţiunii. Dacă nu ne luăm toate pre- 
cauţiile, va ghici foarte repede că uneltim ceva împotriva 
stăpânului său. 

— Pare o sminteală, remarcă Dan cu o ridicare din 
umeri. Niciun câine nu este atât de deștept. 

— Însă Dust este. 

Rămaseră un minut, privindu-se. Alcoolul îi făcea să 
transpire, acoperindu-le pielea cu o peliculă uleioasă. 

— Așadar, dacă reușesc să păcălesc analizorul, vom 
putea muta conținutul camerei blindate fără ca cineva să-şi 
arate interesul faţă de noi? repetă Dan. 

— Exact, confirmă Dorana. Va fi suficient să încăr- 
căm sacii în spatele unei camionete banale. Este, de fapt, 
singurul punct delicat. Va trebui să ne mișcăm foarte re- 
pede pentru a nu trezi suspiciuni. De altfel, nu suntem 
obligau să luăm totul. Bancnotele sunt curate, nimeni 
nu le-a înregistrat numerele. Teancurile au fost făcute de 
mașini. Va fi o tranzacţie curentă, dar va fi, probabil, ulti- 
ma oară când Adam va servi drept cheie vie. Este posibil 
să-l scoată la pensie anticipată luna viitoare. Sau îl vor 
muta la o mică agenţie din Kansas, foarte departe, într-un 
ţinut pierdut. Or să-l numească director, pentru ca această 
nenorocire să pară o promovare. 

— Cum va reacționa? 

— Va fi foarte bucuros. Director de bancă într-un 
sat..., va fi o ocazie să facă pe omul de vază, va plănui, pro- 
babil, să se prezinte la alegerile locale. Eu nu vreau să 
sfârșesc astfel. N-am avut noroc, am fost păcălită... Înţelegi, 
cred: Adam trişa. M-a prostit așa cum prostea văduvele 

pentru a le convinge să investească în Trade Ltd. Acum îmi 
vine și mie rândul, o să-i plătesc cu aceeaşi monedă. 

Dan se ridică pentru a străbate încăperea în lung și în 
lat. Dorana îl imită, dar rămase nemișcată. Patul era în 
spatele ei. Se întrebă când se va întâmpla „chestia”. Atmos- 
fera era electrică, ca la apropierea unei furtuni. Învăţase 
săptămânile trecute că simpla evocare a unui act ilegal cre- 
ează totdeauna climatul de tensiune sexuală, ca şi cum tru- 
pul, prevăzând riscurile de rănire sau încarcerare decurgând 
din acel act, cerea să se bucure cât mai avea posibilitatea. 
Alcoolul era de ajutor şi trebuia să recunoască faptul că și 
ea era la capătul puterilor și că dorea o să se relaxeze. Își 
dorea orice: o palmă care s-o facă să pufnească în plâns, o 
mângâiere calmantă, un spasm care să aducă somnul... 

Dan se apropie de ea. Acum aproape că se atingeau. 
Amândoi respirau foarte repede. 

— Două milioane de dolari, şușoti imitatorul. Și unde 
va fi soțul tău în acest timp? 

— În Mexic, făcu Dorana. Trece frontiera la Tijuana 
în fiecare sâmbătă, pentru a-l duce pe Dust să participe la 
luptele de câini. Mai asistă și la meciurile de box fără 
mănuși, între țărani. Din când în când, participă și el. 

— Tu nu-l însoţeşti niciodată? 

— Nu, nici nu ţine s-o fac. Nu mi-a plăcut niciodată 
Mexicul. 

Pălăvrăgeau ca să umple tăcerea. Mâinile lui Dan 
se aşezară pe reverele taiorului. Dorana închise ochii. Se 
gândi la gelul lubrifiant din poșetă. Fusese din nou luată 
prin surprindere. Poate că acesta îi va face mai puţin rău 
decât cei doi precedenţi? Dar nu avea mari speranţe; avea 
un aer atât de nesățios! 

Ea se lăsă răsturnată pe pat, gândindu-se la tot ceea 
ce nu-i spusese încă. Va fi mult mai greu decât își închi- 
puia el și, dacă i-ar fi spus tot adevărul, ar fi pus mai 

puţină ardoare în a-i da jos chiloţii. Ea își puse mâinile pe 
soldurile bărbatului: cel puţin era slab, musculos. Tânăr. 
Avea pântecele fără grăsime, iar pielea întinsă pe mușchi. 
Îl trase spre ea, pentru a termina cât mai repede. 

„Doamne, gândi ea cu tristeţe, dacă ar ști ce-l aș- 
teaptă!” 


Plecară în zori, după ce se prefăcuseră că dorm o oră 
sau două. În realitate, rămăseseră lipiţi unul de celălalt pe 
saltea, pe întuneric, cu ochii în tavan, reexaminând iar și iar 
datele problemei. Nu schimbară nicio vorbă până în mo- 
mentul în care Dorana se ridică să meargă la baie. Zorii 
aprindeau luciri ciudate la orizont, un fel de explozie ato- 
mică tăcută, la capătul deșertului. 

Dan nu ştia cu exactitate ce simţea: teamă, emoție? 
Totul presărat de rușinea unui raport sexual ratat. Ştia că 
partenera lui nu simţise nicio plăcere. În situații normale, 
niciodată nu s-ar fi comportat astfel. 

În timp ce Dorana mergea să plătească închirierea, el 
se strecură în mașină, cu ochelarii de soare pe nas. Nu reu- 
șea să se convingă că avea să părăsească Vegasul. 

La cel mai mic scârțâit de cauciucuri, tresărea pe ban- 
chetă, îngrozit la gândul de a vedea ivindu-se mașina gori- 
lelor. „N-o să ţină, își repeta el. Ar fi prea frumos!” 

Se înșela însă. Părăsiră fără incidente orașul pe 
şoseaua care ducea spre Los Angeles. Acum le mai rămâ- 
neau aproape 700 de kilometri până la destinație. 

Dorana conducea fără a scoate o vorbă. Se întrebă 
dacă nu-i purta pică, apoi mintea lui o luă razna și încercă 

să-și închipuie ce va face cu partea lui de parai. Prima 
chestie care îi veni în minte fu achiziționarea unei mici 
stații radio, la periferia unui oraș de provincie. Dacă reu- 
sea să pună mâna pe o afacere de acest gen, putea să-și 
refacă cariera sub un nume de împrumut, pentru un public 
limitat de agricultori și camionagii. Mai bine era să fii 
idolul a două mii de persoane decât să rămâi mut. Ar fi 
ascultat în magazine, buticuri, cafenele. Ar deveni repede 
răsfaţatul zonei. Totul era să fie prudent, să nu întreacă 
anumite limite și să nu cedeze tentatiei de a relua vechile 
lui scheciuri. La naiba! Era un plan al dracului de bun, o 
adevărată renaștere. Va trebui să ia la periat micile anun- 
turi pentru a descoperi stația ad-hoc, dar nu era un lucru 
prea greu. Cunoștea foarte bine aceste studiouri de înre- 
gistrare proptite în mijlocul câmpurilor de porumb și însu- 
flețite de prezentatori fără anvergură sau talent. Oamenii 
din ținut îi ascultau cu o grimasă de milă, mormăind ener- 
vaţi la fiecare glumiță răsuflată care îi făceau să treacă în 
ochii turiștilor în trecere mai țărănoi decât erau în reali- 
tate. Se difuza muzică country, arii întrerupte de anunţuri 
publicitare pentru comerţul din zonă. Cu biștari, n-ar fi 
complicat să pună mâna pe un emiţător, să-l arunce afară 
pe animatorul principal și să-i ia locul. 

Dan se agita pe banchetă. Se vedea perfect cu ochii 
minții, așezat în mijlocul porumbului, făcându-i să se pră- 
pădească de râs pe țărănoi și animând târgurile locale. I-ar fi 
de ajuns să-și lase barba să crească, să se radă pe cap și 
să-și cumpere ochelari fără dioptrii. Ar aștepta acolo, de- 
parte de pericolele orașului, ca senatorul William Ucks să 
binevoiască să moară de un infarct în cursul alegerilor preli- 
minare ale partidului său. Asta oricum se va întâmpla într-o 
bună zi, nu-i așa? 

Timp de mai multe ore rumegă aceste fantezii, con- 
struindu-și O viaţă imaginară în cursul căreia devenea gloria 

Tuckson's Falls, în Idaho. Trăia acolo fericit, sfârșea prin a 
se însura cu vreo fată din partea locului, cumpăra o fermă 
în timp ce senatorul Ucks, compromis în vreo sordidă 
afacere de moravuri, se zbătea în faţa Congresului, Came- 
rei Reprezentanţilor și Marelui Juriu. 

La prânz făcură popas într-un restaurant pentru ca- 
mionagii. Mâncară tăcuţi, fără a renunţa la ochelarii negri 
de soare. Nu aveau poftă nici unul, nici celălalt, dar își 
ungeau gâtul cu cești pline de cafea neagră, chemând chel- 
nerița de-ndată ce o vedeau cu o cafetieră în mânâ. 

Când porniră din nou la drum, Dan începu să pună 
întrebări pentru a-și face o idee mai exactă despre ceea ce-l 
aștepta. Instinctul îl avertiza că Dorana nu-i spunea tot. 
Indiferent de subiectul abordat, ea revenea veșnic la câi- 
nele care părea a fi principala cauză de neliniște. Se întrebă 
dacă femeia nu suferea de o anumită formă de paranoia și 
hotări să nu se lase impresionat. 

— Când vom ajunge în L.A., îti voi da niște bani, 
explică nevasta „bancherului”. Va trebui să-ți schimbi înfă- 
țişarea, hainele și părul. Ai fost o persoană destul de cunos- 
cută și n-aş vrea să te identifice de la prima vedere. Ai fost 
în music-hall, ar trebui să fii familiarizat cu machiajul și 
deghizările, încearcă să-ţi creezi un personaj de grădinar 
pitoresc... Nu ştiu: spune că eşti poet, de exemplu. În L.A., 
toată lumea pretinde a fi artistă, cel mai neînsemnat chelner 
de bistrou scrie scenarii pentru Hollywood. Prezintă-te 
drept un fel de poet ţăran, cowboy poet, rival al lui Walt 
Withman sau Thoreau, dar să nu greșești să-l iei pe Adam 
drept un prost. Are un deosebit simţ al manipulării psi- 
hologice, este un excelent vânzător. N-o să-ţi fie uşor să-l 
duci de nas. 

— Va trebui să-l aud vorbind, obiectă Norris. Nu 
toate vocile sunt ușor de imitat. Asta se învaţă ca o parti- 
tură muzicală, cu pauze, suspine și respirație. O dată am 

avut o problemă, cu un actor. Nu reușeam să-i reproduc 
dicția la perfecție, mereu era ceva ce șchiopăta, o mică 
diferență pe care doar eu o percepeam. Într-o zi, intero- 
gând-o pe cosmeticiana lui, am aflat că îl supăra o excres- 
cență osoasă la gingie, ceea ce îi făcea limba să devieze, 
obligându-l la un șuierat destul de ciudat în tot ce spunea. 
Mi-am fabricat o falsă malformație: o biluță mare de 
gumă de mestecat pe care o lipeam în gură la fiecare imi- 
taţie și așa am reușit să obţin sunetul perfect. Îţi povestesc 
toate astea doar pentru a-ţi explica că este nevoie de răb- 
dare şi nu este o treabă de două minute. 

— Adam are o voce puțin specială, spuse încetișor 
Dorana. Toate văduvele din Malibu erau nebune după el, 
ajungând să afirme că se bucura de un timbru de hipno- 
tizator. Când era tânăr, un producător i-a propus chiar să 
lucreze la postsincronizare, pentru a dubla vedetele străine. 
Eu nu mă pricep, nu-mi dau seama dacă vocea lui poate 
să-ți dea de furcă. Anumite voci ridică, așadar, probleme? 
Am remarcat că dumneata nu ai o voce proprie. De fiecare 
dată când deschizi gura, te exprimi cu un timbru diferit. 
Mă gândesc că nici măcar nu-ţi dai seama. Asta produce un 
efect caraghios, ca și cum ai fi posedat și mai mulți indivizi 
ar coabita în trupul dumitale. 

Avu un mic râs de scuză pentru jignirea comparaţie. 
Dan înălță din umeri. 

— Ai dreptate, admise el. Nici eu nu mai știu care 
este vocea mea reală. De la opt ani am început să imit cele- 
brităule pe care le admiram și, de atunci, n-am încetat să 
mă ocup cu asta. Există o parte schizofrenică în asta, sunt 
conștient, dar actorii păţesc la fel. Este involuntar, mi se 
întâmplă să-i răspund unui interlocutor imitându-i vocea, 
prin mimetism animal, pentru a stabili cel mai bin contact. 

— Să te ferești să faci asta cu Adam, spuse sec Dorana. 
Și-ar da imediat seama, deoarece el însuși a practicat acest 

truc. Toți vânzătorii buni sunt comedianti. Maimuţăresc la 
perfecţie oamenii cărora li se adresează, pentru a crea un 
climat de încredere, instalând o înţelegere fictivă. Sunt 
sigură că atunci când este singur cu Dust începe să latre ca 
să încerce să comunice cu el! 

Dan scoase un hohot de râs nesigur, fără a reuși să 
înțeleagă dacă femeia vorbea serios sau îl lua peste picior. 


În cursul după-amiezii, se opriră într-un motel 
pentru a se odihni. Dorana părea epuizată. Se întinse pe pat 
îmbrăcată și adormi aproape pe loc. Dan o privi dormind. 
Visa, se agita, mormăind câteodată cuvinte de neînțeles. 
Neliniștea începea să pună stăpânire și pe el. Va fi oare la 
înăltime? De data aceasta nu va fi vorba de a păcăli o sală 
plină de spectatori ameţiţi și complici; singurul public va fi 
o mașină lipsită de umor, o mașină care îi va transcrie vor- 
bele în curbe matematice pentru a verifica dacă se suprapun 
modelului din memoria sa. Dacă va greși cât de puţin, 
capcana se va închide în jurul lui. În mod paradoxal, în 
această provocare exista ceva care îl atrăgea mai mult decât 
banii: nevoia perversă de a fi cel mai bun, de a învinge un 
calculator cu propriul său joc. Era o sminteală la mijloc, 
dar era în el și nu se putea opune. 


Ajunseră în L.A. spre seară. Dorana scoase un plic 
subțire din poșetă și 1-l întinse. 

— Este tot ce pot să-ţi dau, spuse ea. Nu dispun de 
mulţi bani pentu a finanța această operaţiune. Îţi repet: 
familia Smart este falită. Ia o cameră într-un hotel ieftin 
pentru noaptea aceasta. Găseşte o mașină de ocazie și vino 
acasă mâine pe la ora două. Vei fi găzduit sus, în capătul 
grădinii. Există acolo un fel de cabană pe care o ocupa 
grădinarul de dinainte, nu este formidabilă, dar asta îţi va 
permite să fii la fața locului când Adam se întoarce de la 

bancă; altfel, nu vei avea cum să-l studiezi. Gândeşte-ți 
bine personajul; dacă îi displaci, te va da afară pe loc. Nu 
fi arogant și ascultă-l cu atenţie. Nu încerca în niciun caz 
să-l momești pe Dust. Tuturor le e frică de el și Adam este 
foarte încântat de asta. Îl vei supăra, dacă vei acţiona 
altfel. Și, mai ales, fii prudent, nu încerca să-mi vorbeşti. 
Nimeni nu trebuie să bănuiască că ne cunoaștem. 

— De acord, făcu Dan pe care aceste recomandări îl 
nelinișteau. Dă-mi adresa. 

Ea îi înmână o schiță sumară. Avea aerul grăbit că 
vrea să plece, fără îndoială de teama de a nu fi văzuți îm- 
preună. Îi strecură schiţa și banii în buzunar și Dan cobori 
din mașină. 

— Pe mâine, zise el. 

Femeia demară fără a-i răspunde, lăsându-l pe mar- 
ginea trotuarului. Dan își consultă ceasul, îi mai rămâneau 
câteva ore pentru a intra în pielea unui personaj dezar- 
mant. Se hotărî să se prezinte sub înfățișarea unui hipiot 
retardat și cu un zâmbet nătâng, un năuc al naturii și al 
regimurilor vegetariene sau macrobiotice. Un mâncător 
de tofu. Nu-i trebui prea mult timp pentru a dibui un 
magazin de cărţi de ocazie, de unde cumpără o droaie de 
antologii de poeme. Sylvia Plath şi compania. Într-o du- 
gheană de împrumuturi pe gaj, făcu rost de o mașină de 
scris care trebuie că făcuse Războiul din Coreea în vali- 
zele unui corespondent de presă nu prea îngrijit, precum 
şi trei perechi de ochelari în stilul lui John Lennon, din 
sticlă roz, bleu și galben. Manuale de grădinărit „natural” 
şi un rucsac marinăresc tocit până la urzeală îi completară 
deghizarea. Se fofilă apoi pe străduţele care înconjurau o 
clădire de birouri și recuperă din tomberoane un vraf de 
foi scrise indescifrabil, creioane muscate la capăt, clasoare 
rupte pe la colțuri, pe care le băgă în rucsac. Un talcioc 
îi furniză o jumătate de duzină de tricouri, două cămăși și o 

pereche de blugi „dezinfectați” în schimbul a treizeci și 
cinci de dolari. Câteva bandane colorate îi vor permite să-și 
înnoade fulare pe cap în stilul „corsar”. Era prea tensionat 
pentru a-i fi foame. Glasul raţiunii îi șoptea să o ia la fugă 
fără a mai privi în urmă, dar... unde se putea duce? 

Se hotărî să găsească un hotel și să-și petreacă seara 
studiind manualele de grădinărit pentru a-şi reîmprospăta 
memoria, pentru că nu se mai atinsese de un hârleţ din 
adolescenţă. Odată instalat, reuși să adoarmă cu mare 
greutate. Își desfăcu părul din coc și-l lăsă liber, pentru a- 
și schimba înfățișarea. Nu era deloc suficient. Bandana de 
corsar şi ochelarii se dovediră mult mai eficienți. Murea 
de nerăbdare. Dacă ar fi avut mai mulți bani, i-ar fi cerut 
portarului să-i trimită o fată, dar trebuia să economisească 
pentru a-și cumpăra o mașină. Își omori timpul mâzgălind 
poeme fără cap şi coadă pe dosul foilor daculografiate 
recuperate din tomberoane. Făcea ştersături cu generozi- 
tate, pentru a da iluzia unei reale căutări literare. („Păsările 
pietrelor surde au pierdut lumina, culorile tăcerii și-au 
pictat penele grele...”) După o oră, reușise să producă vreo 
treizeci de pagini de măgării similare, însoţite de comentarii 
mistice pe care le intitulă: 

Operele poetice ale lui Jason B. Coleman. 
Rătăcinile în osuarul secret al unui masacru tăcut. 

Era suficient pentru a crea o perdea de fum, niciun 
curios n-ar reuși să citească mai mult de două strofe din 
această năzdrăvănie. 

A doua zi dimineaţă, merse în vizită la vânzătorii de 
mașini din împrejurimi. La a treia tentativă, puse mâna pe 
o camionetă Comet cârpăcită și echipată cu un bătrân 
radio cu opt benzi. Proprietarul anterior amenajase spa- 
tele în stil caravană, cu un pat care se ridica și un reşou de 
camping fixat într-un fel de cutie. Era exact ce-și dorea 
Dan. Ilodoroaga traversase, fără îndoială, Statele Unite 

pentru a-şi da duhul în California, dar va rezista până în 
vârful Hills. Nici nu cerea mai mult. Își transportă lucru- 
rile în interiorul vehiculului, încercând să dea impresia că 
îşi petrecuse acolo multă vreme. În acest scop, adună din 
tomberoane multe ambalaje de pop-corn, cutii goale de 
bere și cartoane de pizza, pe care le aruncă pe podea, între 
cărți și mașina de scris. Aceste pregătiri îl ajutară să-și în- 
vingă nervozitatea din ce în ce mai mare care punea stăpâ- 
nire pe el. Nu mai încerca să-și ascundă faptul că era mort 
de frică. Dintr-odată, toate neliniștele Doranei deveniseră și 
ale lui. Era gata să accepte orice: că afurisitul de câine avea 
să-i râdă în nas la vederea lui, de exemplu! Sau... poate, 
chiar să și vorbească? 

Drace! Se ramolea sau ce naiba? Totuși, supravie- 
ţuise gorilelor senatorului Ucks și nu avea să-i pună bețe 
în roate o javră amărâtă! 

Își ocupă timpul rămas cu găsirea unui timbru vocal 
care dădea bine cu personajul de hipiot retardat. Dorea 
ceva lent și pacifist. O voce pe care o au cei care mănâncă 
doar legume fierte, ton și iaurt. Ar fi vrut să aibă un 
reportofon la dispoziţie pentru a se asculta. Va trebui ca 
Dorana să-i facă rost de un aparat de calitate. 

Cu schiţa desfăcută pe bord, o porni spre dealuri. 
Nu cunoștea foarte bine L.A., el frecventând doar plajele 
la modă pe vremea când era în plină glorie. Se rătăci pe 
șosele și se trezi pe Mulholland, depășit de mașini sport 
circulând cu viteză. Deplasarea aerului făcea camioneta să 
trepideze de fiecare dată. Se crampona de volan, știind că 
râpele erau pline de carcase carbonizate. Mulholland deți- 
nea recordul accidentelor mortale și a ciocnirilor cauzate 
de șoferii aflați în stare de ebrietate. Toți vagabonzii de 
bani gata din Hills veneau să-și rupă aici ultima Toronado, 
transformându-și în același timp gagica în carne tocată. 

De-ndată ce intră pe drumul privat, gărzile care asi- 
gurau supravegherea vilelor îl opriră. Trebui să explice că 
avea întâlnire cu Dorana Smart pentru o slujbă de grădi- 
nar, altfel l-ar fi aruncat afară de pe teritoriul baștanilor. 
Poliţiștii telefonară din mașina de patrulare pentru a obține 
confirmarea spuselor sale. Acest episod îl aduse pe Dan în 
pragul unei crize de nervi. Fără ajutorul bandanei legate 
în jurul capului, sudoarea i s-ar fi scurs în picături mari pe 
frunte. Când urcă din nou în camionetă, gărzile îl priviră 
îndepărtându-se cu suspiciune. Făcu imposibilul pentru a 
se calma pe ultimii metri ai traseului. Casa familiei Smart 
se înălța pe un teren în pantă, ca multe alte locuinţe din 
împrejurimi. Stropitul continuu reușise să mențină aproape 
verzi peluzele expuse arşiţei soarelui. Pretutindeni era cam 
la fel, fără ajutorul irigaţiilor pământul se transforma în 
praf, iarba în paie uscate. Deșertul era acolo, la câțiva 
kilometri, gata oricând să-și impună drepturile peste teri- 
toriile fertilizate de om. 

Dan opri camioneta în fața gardului înalt din fier 
forjat, pe care un leu și un licorn păreau să se sfâșie reci- 
proc. Apăsă butonul interfonului și aşteptă ca o voce cu 
accent hispanic să se audă în difuzor. Se prezentă. Femeia 
de serviciu — bucătăreasa? — îl anunță că vine în întâm- 
pinarea lui și nu care cumva să coboare din vehicul. 

— Conduceţi cu geamurile ridicate! ţipă ea cu un 
ton de panică pe care accentul ei îl făcea și mai teatral. 

Dan se dădu înapoi în grabă, ca și cum botul vreu- 
nui Minotaur avea să ţâșnească brusc printre bare pentru 
a-i sfâșia braţul. Făcând eforturi să rămână calm, se cocoță 
în camionetă și aşteptă ca grilajul să binevoiască să se în- 
tredeschidă. Verifică din priviri dacă portierele erau blocate 
și apăsă pe acceleraţie când deschiderea fu destul de mare 
pentru a lăsa furgoneta să treacă. Vedea deja namila de 
câine năpustindu-se spre el, spărgând parbrizul pentru a-l 
apuca de beregată. Totul i se părea posibil... 

Casa era albă, strălucitoare în lumina soarelui. Ine- 
vitabila piscină avea un nimb de marmură cu vinişoare 
violete. Piatra, de o finețe de mătase, evoca pielea unei 
femei. „Parcul” înconjura această oază străjuită de palmi- 
eri și lămâi, o iarbă deasă, vie, rodul unei munci constante. 
Erau puține locuri unde să-ți fugă privirea, doar câteva 
statui animaliere din bronz înverzit. O luptă de negri și de 
crocodili în stilul artiştilor din Florida din ultimul secol, 
un urs înfruntând un leu din munţi. Totul era tratat cu o 
atitudine tragică, exagerată, care în mod sigur speria doam- 
nele cu ocazia recepţiilor mondene. 

Dan conducea încet. Pietrișul scârțâia sub roțile camio- 
netei. O femeie durdulie, cu față de păpușică, ieși din casă. 
O mexicană cu părul foarte negru, pe care piepteni din 
sidef încercau să-l disciplineze. Ea înaintă pe peluză, ca și 
cum s-ar fi aventurat pe un câmp minat, aruncând ocheade 
înspăimântate în toate părțile. 

“Trebuie să fi avut vreo treizeci de ani, cu mâini curios 
de mici și delicate pentru braţele ei dolofane. Sosind lângă 
vehicul, îi făcu semn lui Dan să coboare geamul. 

— Este din cauza câinelui, explică ea cu o voce gâfâ- 
tă. ŢI s-a vorbit de el? Sunt sigură că nu! Nimeni nu vrea 
să lucreze aici din cauza acestei javre ticăloase; pe Jesús, 
fiul meu, l-a mușcat deja. Dacă aveam carte verde, aș fi 
luat-o la goană de aici, și chiar imediat! 

— Eu sunt noul grădinar, anunţă Dan cu vocea „pa- 
cifistă” pe care și-o fabricase. 

— Știu, i-o tăie femeia. Iar eu sunt Anita, femeia bună 
la toate. Anita Vâsquez. Nu trebuie să te plimbi singur prin 
grădină până ce nu vei fi prezentat câinelui. Este în joc 
siguranța dumitale, înţelegi? 

— Prezentat câinelui? repetă, prefăcându-se nedu- 
merit. 

— Da, explică Anita cu nerăbdare. Cineva autorizat 
trebuie să te ducă până la el, tratându-te ca pe un prieten. 

Va trebui să-ți miroasă mâna, fesele, în timp ce va fi asigu- 
rat că ești un băiat cumsecade. După ce vor fi îndeplinite 
toate aceste formalităţi, poate va accepta să nu te muște! 

— Dar potaia asta este câinele din Baskerville! bom- 
băni Dan. 

— Nu, făcu Anita, este câinele domnului Adam, 
nimeni în afară de el nu se mai apropie de dulău. Nu tre- 
buie să consideri lucrurile ușoare. Jesus, fiul meu, nu m-a 
ascultat şi acum are o cicatrice de douăzeci de centimetri 
pe fesa stângă. O va avea toată viaţa și fetele cu care se va 
culca își vor bate joc de el. 

Fa tăcu și aruncă o altă privire panoramică prin gră- 
dină. Câinele nu se arăta. 

— Coboară, îndrăzni tânăra femeie, poate că o să 
vină. Sunt sigură că este pe aici și nu ne scapă din ochi. O 
să sară pe noi când ne vom crede în siguranţă. 

Dan deschise portiera. Avu impresia că testiculele 1 se 
strângeau preventiv, pentru a oferi mai puţin colților ani- 
malului invizibil. 

— ŢI s-a explicat ce ai de făcut? se interesă mexi- 
cana. Trebuie să stropești tot timpul, altfel crapă totul, ars 
de soare. Peluza cere multă întreţinere, iarba nu crește 
decât în trei centimetri de pământ, stratul cultivabil este 
cu puţin mai gros decât mocheta salonului; sapi puţin și 
dai de piatră. Vei locui în cabana din fundul grădinii. 
Mendoza, grădinarul de dinainte, a amenajat-o cât de cât. 
Asta nu înseamnă că este foarte curată, bărbaţii au o con- 
cepție bizară despre locuință. 

Pornise deja, luându-l pe Dan după ea. Destul de 
ciudat, îl luase de mână ca pe un copil. 

— Să nu crezi că te agăţ, se grăbi să explice. Nu-ţi 
face idei greșite. Vreau să te apăr de câine. Dacă vede că 
suntem amici, poate că va renunța să te atace. 

— Sunt încântat, zise Dan cu o voce gâtuită. 

Grădina în pantă părea că se schimbă, deodată, în 
prăpastie. Impresia era curioasă. 

— Când plouă, spuse Anita, șiroaiele iau și pământul, 
şi iarba cu ele. Dar presupun că știi deja toate astea? 

Fa nu părea convinsă. Dan se gândi că ar trebui s-o 
facă mai mult pe grădinarul: să se așeze în patru labe? Să 
guste pământul cu vârful limbii? Adevăraţii grădinari făceau 
lucruri din astea și în alte părți sau numai în serialele TV? 

Cabana era o construcţie de scânduri decolorate de 
soare, așezată strâmb pe grinzi ținând loc de piloni. O 
scară care se clăuina ducea la ușă. 

— Scara se detașează, explică Anita. Mendoza o aran- 
jase în așa fel încât s-o scoată peste noapte. Astfel, câinele 
nu poate să intre. Există o sfoară legată de ultima treaptă. 

Dan examină construcţia care semăna mai mult cu o 
pasarelă de avion decât cu o scară adevărată. 

— O iau eu înainte, făcu Anita. Urmează-mă și ţine 
mâna pe șoldul meu. Nu trebuie să ne despărțim. Câinele 
precis se află în spatele nostru. 

Dan privi peste umăr. Simţea pielea umedă a Anitei 
sub țesătura ușoară a rochiei. Totdeauna îi plăcuseră femei- 
le durdulii. 

Ajunşi sus, mexicana împinse ușa care nu avea broască, 
doar un zăvor uşor de manevrat. 

— Uite, spuse ea trecând pragul. Aici ai toate unel- 
tele. Mașină de tuns, seceră, greblă... în cealaltă încăpere 
este un pat, o masă, un reșou. Dacă vrei să ai apă, trebuie 
să racordezi chiuveta la unul dintre robinetele din grădină 
cu un furtun de stropit. Dușul funcționează cu un rezer- 
vor din tablă, pe care trebuie să-l umpli singur. Mendoza 
a lipit o grămadă de poze porcoase pe pereţi, le scoţi dacă 
al un pic de onoare, eu nu mă ating de ele. Am pus săpun, 
cearșafuri curate, cafea măcinată, bere fără alcool și chili 
într-o cratiţă, ca să al o gustare. 

Baraca avea un miros de lemn cald destul de plăcut, 
ceea ce îi aminti lui Dan de podurile copilăriei sale. Gândi 
că l-ar fi plăcut să trăiască aici ca un grădinar adevărat. 
Cel puţin pentru o vreme. 

— Să mentții uneltele în stare bună, zise tânăra feme- 
ie, dându-se la o parte pentru ca Dan să poată intra în 
cameră. Domnului Adam nu-i place să se risipească mate- 
rialele. De asemenea, va trebui să cureţi piscina în fiecare 
dimineață, nimeni nu înoată în afară de câine, dar este o 
chestiune de poziție socială. 

Dan dădu din cap. În momentul în care intra în ca- 
meră, ceva sări în faţa lui. O formă neagră care îl lovi în 
plin, în piept, și îl făcu să-și piardă echilibrul. Căzu pe 
spate, cu respiraţia tăiată, în timp ce Anita urla. 

— Dust! Nu! o auzi strigând. Prieten! Este prieten! 
Dust! Nu! 

Spaima care 1 se simţea în voce îl băgă în sperieţi pe 
imitator. Sughiţa întruna, cu respiraţia tăiată, ca și cum 1 S-ar 
fi pus o bilă de lemn pe cutia toracică. Brusc, Anita se 
aruncă pe el, îi cuprinse gâtul cu braţele și-l sărută pe gură. 
Fu cât pe-aci să-i strige că-l sufoca și mai tare, dar, cu 
coada ochiului, zări câinele, cu botul încreţit, colții desco- 
periți, adunându-se pe labele din spate pentru a sări din nou. 

— Prieten! îngăimă Anita. Este iubitul meu! Înţelegi? 
Iubitul meu, logodnicul meu. Mi novio... 

Stătea întinsă peste Dan, într-o poziție ciudat de 
intimă, acoperindu-l cu trupul. Câinele ezita, învârtindu-se 
în jurul lor, ca şi cum ar fi încercat cel mai bun loc de unde 
să muște. 

— Sărută-mă, şopti Anita, mângâie-mi umeri, repede. 

Dan se grăbi să asculte. Mexicana scotea gemete 
exagerate de satisfacție pentru a face animalul să priceapă 
că toate acestea îi plăceau enorm. Animalul stătea în aștep- 
tare, cu ochii ațintiți. 

— Să ne așezăm, murmură tânăra. Să ne tinem de 
mână. Trebuie să ne amestecăm mirosurile. Freacă-ţi nasul 
de al meu, este o mimică de prietenie pe care câinii o înţeleg. 

Dan făcu ce i se ordona. Fără spaima ce-i strângea 
stomacul, situația ar fi fost ridicolă. Acum distingea mai 
bine animalul. Era o corcitură. Un amestec de lup şi... cu 
ce, de fapt? Leu? Tigru bengalez? 

Avea blana galben-deschis, de culoarea prafului, și un 
cap de șacal. Ar fi putut fi Anubis, zeul morților din mito- 
logia egipteană. 

— Acum o să meargă, oftă Anita. Dumnezeule! A 
fost cât pe-aci să fac pe mine! 

— Era aici, se bâlbâi Dan. Drace, mă aştepta... 

— Ți-am zis că e şmecher, făcu tânăra scuturându-și 
rochia. Acum ridică-te încet. O să-ţi iau mâna într-a mea 
Şi o s-o apropii de nasul lui. Nu face mișcări bruște. 

Dan se lăsă pe mâna ei. Dust îşi încreți botul, ca și 
cum l-ar fi silit să respire un miros urât, apoi, dintr-o 
mișcare a pulpelor, sări din baracă. Îl auziră coborând în 
fugă pasarela şi scoaseră un suspin de ușurare. Anita luă o 
baustă din buzunar, o muie la robinet își șterse gura. 

— Să nu-ţi intre tot felul de idei în cap pentru că te-am 
sărutat, mormăi ea, am făcut-o ca să-ţi salvez pielea. Era 
dezlănţuit. Cred că ți-ar fi smuls capul. 

— Mulţumesc, bâigui Dan lăsându-se să cadă pe sal- 
teaua de paie. Cum de știa că vom veni aici? 

Anita ridică din umeri, în timp ce se aranja. 

— Nu ştiu, evită ea. Este un animal mârșav, asta e 
sigur. Se povestește că este un erou, că a ajutat la arestarea 
a zeci de bandiți, dar mie nu-mi place. Este nebun, da. Să 
fii prudent când este prin preajmă. 

Fa inspiră de două ori, scoţându-și sânii în evidenţă. 

— Hai, zise ea, gata. Vino, trebuie să te prezint 
doamnei. 


82 Serge Brussolo 


— Este simpatică? se interesă Dan, ai cărui genun- 
chi rămăseseră moi. 

— Este o femeie tristă, făcu Anita cu un gest vag. 
Nu are copii, sigur îi lipsesc. lar domnul nu este totdea- 
una foarte drăguţ cu ea. 

leșiră din cabană și traversară peluza. Câinele dispă- 
ruse. Casa, în stil colonial mexican, evoca hacienda unui 
gobernador. Albă și mare, avea multe curți interioare, 
verande cu coloane. Opere de artă indiană — vase, măști 
funerare, hieroglife sibilinice — decorau pereţii și partea 
superioară a șemineelor, pe care nu ai niciodată ocazia să le 
aprinzi în California, decât de dragul decorului. Dorana fu 
de o răceală exemplară, foarte „mare doamnă primind un 
nou angajat”. Dan căută în zadar o licărire de complicitate. 
Dar femeia nu se apropie de el la mai mult de trei metri și-i 
dictă ordinele, privind grădina prin lucarnă. Deși el ştia că 
totul face parte din joc, simțea un fel de enervare. Avu chef 
să-l spună că noaptea trecută o ținuse sub el. 

Anita puse capăt întrevederii, trăgându-l într-o cămă- 
ruță pentru a-i arăta locul unde va lua masa. 

— Trebuie să vii înainte de ora şase, spuse ea, dacă 
vrei să mănânci mâncare caldă. Eu la șase și jumătate plec. 
Îţi voi lăsa câte ceva în frigider. 

— Nu dormi aici? 

— Nu, trebuie să-l iau pe băiatul meu de la grădi- 
niţă. Și apoi, n-aş reuși să pun geană peste geană din cauza 
câinelui. 

Umplu două cești de cafea, împingând una spre Dan. 

— Nu trebuie să te lași impresionat de aerele doam- 
nei, murmură ea. Ei încearcă să păstreze aparențele, dar 
nu sunt bogaţi. Casa, mobilele, totul aparține băncii. Este o 
locuinţă de serviciu. Chiar și mașinile, Cadillacul și Ponti- 
acul, sunt proprietatea Trade Ltd. Doar că trăiesc aici de 
atâta vreme, încât au uitat acest lucru. 

Dan scoase un mormăit vag, care însemna că puțin îi 
păsa. Se temea de momentul în care va pleca din bucătărie 
pentru a traversa grădina. Singur, de data aceasta. Anita îi 
ghici ezitările. 

— Tine, spuse ea luând din cuier un sort. Este al 
meu, pune-ți-l; astfel vei avea mirosul meu pe tine. Câinii 
se încred mai mult în ceea ce simt decât în ceea ce le tran- 
smit ochii sau urechile. 

— Mulţumesc, făcu Dan, gândindu-se la cât de ridi- 
col va arăta astfel împopoţonat. 

După ce termină cafeaua, se hotărî să scoată nasul 
afară. Rămase un minut nemișcat pe peronul din piatră albă, 
scrutând peluzele și tufişurile. Dust rămase invizibil, ca și 
cum ar fi fost supus vreunui antrenament special de a se 
ascunde ochilor eventualilor dușmani. Cu șorțul făcut ghem 
în mână, Dan porni pe alee. Trebuia să se instaleze și să-și 
înceapă munca. Se hotărî să smulgă buruienile, asta va face 
impresie și, cel puţin, nu va risca să comită vreo greșeală. 
Dorana îl asigurase că Adam nu era interesat de grădinărit, 
dar nu putea fi sigur că își cunoștea foarte bine soțul. 

Vreo jumătate de oră se ocupă cu transportul lucru- 
rilor sale în cabană. Așeză mașina de scris pe masă, cu o 
foaie albă în car. Apoi își „răspândi” operele, pentru ca 
acestea să fie la vedere, la o eventuală vizită. Făcu o stivă 
din culegerile de poezie lângă pat, introducând și semne 
de carte confecționate din hârtie. Crea un aspect de serio- 
zitate. Mai rămânea să dea jos de pe pereţi fotografiile 
erotice prinse în piuneze de Mendoza. Nu se potriveau 
deloc cu imaginea unui poet hrănit cu orez și tofu. Smulse 
clișeele, luate toate din reviste mexicane sexi, prezentând 
fete frumoase cu pielea măslinie și trup durduliu. Sub pat, 
descoperi o grămadă de benzi desenate din Mexic. Aven- 
turile plângăcioase și cam porcoase ale unei secretare 
drăguţe, decăzând încetul cu încetul pe scara socială. Se 

intitulau „Sclava destinului”. Se hotări să le păstreze pentru 
a-și omori timpul. Verifică dacă singura fereastră se închi- 
dea bine, precum și soliditatea obloanelor acesteia. Pentru 
a termina, studie pasarela detașabilă cu ajutorul unei sfori, 
care izola astfel casa de restul grădinii. Când voiai să ieși, 
era suficient să tragi de sfoară și să fixezi scara în crestătu- 
rile special prevăzute. Mendoza trebuie să fi înghițit multe, 
de ajunsese să inventeze un asemenea pod mobil. Toate 
acestea nu aveau în ele nimic liniștitor. 

Nu putea să rămână înțepenit în baracă tot restul 
după-amiezii, chiar dacă crăpa de frică la gândul de a se foi 
de colo-colo pe peluză. Făcându-și curaj, se schimbă, își 
puse o pereche de blugi, tricoul cel mai uzat și luă uneltele 
trebuincioase. 

Pentru a face impresie, începu să smulgă buruienile 
din jurul lămâilor. Nu lucrase niciodată cu adevărat într-o 
grădină, dar avea unele cunoștințe elementare. Mai delicată 
se va dovedi folosirea îngrășămintelor, în cabană găsindu-se 
îngrămădite vreo cincisprezece bidoane. Dacă se va înșela 
asupra destinaţiei lor, toată vegetația își va da obştescul 
sfârșit în patruzeci și opt de ore. Îşi promise să buchisească 
notițele până în zori, dacă era nevoie. 

Îngenuncheat în iarbă, meșşterea încetișor, aruncând 
ocheade dese peste umăr. Nu reușea să scape de senzaţia 
de a fi observat. Era, desigur, afurisitul de câine. Dar oare 
unde se ascundea? 

Adam Smart își făcu apariția în cursul după-amiezii. 
Venea de la o întâlnire cu o clientă sexagenară, care trăia 
în mijlocul unei duzine de pisici abisimiene. Era motivul 
pentru care nu putuse să-l ia cu el pe Dust. Dan îl auzi 
dând explicaţii cu o voce liniştită câinelui, apărut ca prin 
miracol din spatele unei statui, la auzul mașinii stăpânului. 
Bărbatul îi vorbea animalului ca şi cum s-ar fi adresat unei 
fiinţe omenești, fără a se prosti. S-ar fi zis că se adresa unui 

coleg de birou, pentru un raport de sinteză, și această liber- 
tate de exprimare avea ceva tulburător. Traversând peluza, 
Smart povestea întrevederea în detaliu, câinele nefiind, fără 
îndoială, capabil să înţeleagă. Nevestei lui ar fi trebuit să-i 
relateze acest gen de lucruri, nu unui animal, ale cărui 
facultăţi de identificare vocală nu puteau depăși cincizeci 
de cuvinte! 

Dan preferă să stea în banca lui. Aspectul lui Smart îl 
surprindea. După spusele Doranei, prezentându-l ca pe un 
fel de gigolo al plasamentelor bursiere, și-l imaginase ca pe 
un băiat de pe plajă îmbătrânit. Un cover-boy cam efeminat 
ȘI stropit din abundență cu colonie. Nu era deloc așa. 

Adam avea statura unui ghid de vânătoare din Kenya. 
Părea să iasă dintr-un roman al lui Hemingway şi aproape 
că te așteptai să-i vezi buzunarele umplute cu cartușe pen- 
tru vânătoarea de rinoceri. Îi lipsea doar tradiționala pălărie 
Stetson cu panglică din piele de leopard. Era înalt și solid, 
foarte puțin buhăit la cei cincizeci de ani ai săi şi cu mâini 
impresionante, excesiv de musculoase, ca și cum și-ar fi pe- 
trecut zilele distrugând mingi de tenis între degete, î în stilul 
comedianților de bâlci care se etalează la Venice Beach. 
Avea un gură frumoasă, pătrățoasă, o mustață sură deasu- 
pra gurii cu buze de petrecăreţ. Înainte de război, ar fi 
putut deveni expert în rolurile de distinguished grey în fil- 
mele sentimentale englezești. Un fel de Clark Gable, mai 
puţin oboseala. 

La fel ca un actor, mișcările sale erau atent studiate. 
Nu s-ar fi comportat altfel sub ochiul camerei. Asta se 
ghicea după desele priviri pe care le arunca spre toate 
suprafeţele care îi puteau trimite propria reflectare. Dan 
își dădea seama cu atât mai bine, cu cât el însuși fusese așa 
într-o anumită perioadă. 

Smart dispăru în casă, câinele urmându-l îndeaproape. 
O să vină oare să-l cunoască sau va rămâne indiferent la 
noul grădinar angajat de soția lui? 

Dan era tensionat. Partida, deja începută, se dove- 
dea mult mai complexă decât crezuse la început. Hotări 
să-și continue munca. Soarele îi ardea obrajii și se bleste- 
mă că nu se gândise să cumpere o pălărie. Timp de o oră, 
se concentră asupra lămâilor, curăţindu-i, pulverizând pe 
frunze un insecticid oarecare, pentru a nu risca să le cadă 
frunzele. 

Căldura și tensiunea nervoasă îi uscaseră gâtul. Hotări 
să meargă la cabană să bea. Anita nu-i vorbise oare de bere 
fără alcool? O fi caldă, dar nu mai conta. În momentul în 
care intra în cabană, zări silueta masivă a lui Adam Smart 
în cameră. Aplecat peste masă, el citea „poemele” angajatu- 
lui său fără a-şi ascunde un surâs amuzat. Dan își reproșă 
faptul că nu-l văzuse intrând. Omul era așadar tot atât de 
viclean ca și câinele său? 

— Nu-mi place poezia, spuse Smart îndreptându-și 
trupul. Totdeauna am crezut că este cam lacrimogenă. 
Este o chestie pentru femei, nu? Nu mă prea pricep, dar 
poeziile astea nu mi se pare foarte „angajate”. Văzându-ţi 
calabalâcul, mi-a fost teamă că am dat peste un comunist. 
Un bătrân hipiot din Berkeley, pricepi genul? Tipul care, 
la cincizeci și cinci de ani, îşi mai punctează conversaţia cu 
Hey! man şi Cool, brother, cool... 

Dan nu răspunse. Vocea lui Smart îl surprinsese. Era 
ca un fel de mormăit care părea să ia naștere foarte jos, în 
străfundul pieptului. O voce de crooner, o voce cu aromă 
de țigaretă, care accentua în mod bizar silabele finale, așa 
cum fac francezii când încearcă să vorbească în engleză. 
Era probabil voit, studiat. O şmecherie pentru a-și da un 
aer „european”, să facă să se creadă că trăise la Paris multă 
vreme. Atât de multă vreme, încât să capete un accent de 
care nu mai putea scăpa. 

— Nu voiam să te jignesc, spuse Adam cu un suspin 
carnivor. Eu sunt un om direct. Trebuie să umblu cu prea 

multe subterfugii în meseria mea pentru a nu simți nevoia 
să vorbesc pe șleau când sunt acasă. 

— Nicio problemă, făcu Dan cu vocea sa „vegetari- 
ană”. Îmi place autenticul, sinceritatea. Nu sunt nici eu din 
cale-afară de politicos. Iubesc natura și tot ce iese din mâinile 
mele. Cred că am un contact foarte bun cu pământul. 

Smart îl asculta distrat. Fără a se sinchisi să ceară voie, 
începuse să răsfoiască culegerile adunate la capul patului. 
Surâsul îi rămăsese înţepenit sub mustaţa ca o perie. Dan se 
întrebă cum puteau femeile să suporte contactul acestei 
măturici sure când le săruta. Dar se putea ca Adam Smart să 
nu mai sărute pe nimeni? 

Smart răsfoia acum o carte de Gertrude Stein, pe care 
o lăsă să cadă aproape imediat pe salteaua de paie. Dan 
căuta din priviri câinele. Unde se ascundea oare? Aştepta 
fluieratul stăpânului pentru a sări pe fereastră? 

La ce înălțime era în stare să sară? Dumnezeule! Va 
trebui să închidă obloanele în fiecare noapte, chiar cu riscul 
de se înăbuși în baraca lipsită de orice confort. 

— Eu nu sunt un pacifist, rosti surd Adam. Când 
eram tânăr, am ratat Vietnamul. Voiam să merg acolo, dar 
m-am trezit într-o garnizoană din Kentucky să adminis- 
trez echipamentul unui căpitan care deturna o parte din 
provizii. Am rămas acolo până la sfârșit, mușcându-mi 
zăbala. Dar am mai rămas cu ceva. Cu un chef de a mușca 
sau de a da şuturi în fund. Am fost tras pe sfoară, pricepi? 
Mi se datorează ceva și aștept să fiu răsplătit. Necazul este 
că, odată cu anii, crește și dobânda. 

Dan reflectă că i se servea o tiradă recitată de o sută de 
ori. Smart păstra în mod sigur în mânecă tot atâtea versiuni 
din tinereţea sa pentru tot atâţia interlocutori. Era un șarla- 
tan de primă clasă. Cineva care îi semăna. 

Dintr-odată, Adam ridică capul pentru a-l privi pe 
Dan drept în ochi. 

— Nu ești prea bronzat pentru un grădinar, remarcă 
el, neutru. S-ar zice că viaţa în aer liber nu te ajută prea 
mult. 

Music-hallul îl obișnuise pe Dan să improvizeze. 

— Folosesc un ecran protector natural, făcut chiar 
de mine, rosti el. Soarele este bun pentru plante, dar nu și 
pentru oameni, mai ales aici, unde este atât de puternic. 
Stiti, probabil, de numărul tot mai mare de cancere de 
piele datorate expunerii la soare? Începe printr-o banală 
keratoză actinică, apoi... 

— Mda, mormăi Smart. Aşa umblă vorba. Eu cred că 
este un zvon pus în circulaţie de negri și mexicani, pentru a 
ne face să credem că ne sunt superiori. 

Încetă să mai zâmbească și luă expresia unui om 
copleșit de plictiseală. 

— Sper că vei lucra mai bine decât netrebnicul ăla de 

Mendoza, zise el îndreptându-se spre ușă. Urina în pis- 
cină și pe arbori, pentru a-i face să dea ortul popu. Era un 
obsedat al „măciucii”, aducea fete pe ascuns, noaptea. Îţi 
zic asta pentru a te pune în gardă. Mie, personal, îmi este 
indiferent, dar mirosul regulatului îl înnebunește pe Dust. 
Dacă îţi aduci aici o gagică, să nu te miri că-mi vei auzi 
câinele urlând a moarte sub ferestre sau că-ţi dărâmă ușa 
cu labele. Este un fost K9, un câine polițist, știi nu? A fost 
lăsat în cele mai ordinare bordeluri din L.A. pentru a-i sur- 
prinde pe dealeri în flagrant. A ajuns să asocieze mirosurile 
sexului cu violenţa și asasinatul. De-ndată ce o pereche se 
aşază în pat, el crede că o să se omoare dintr-un minut în 
altul. Nu vreau să te oblig să trăieşti ca un călugăr, dar, 
pentru micile dumitale aventuri, ar fi mai bine să ți le aran- 
jezi în altă parte, nu aici, este mai prudent. 

Fără a mai aștepta răspuns, ieși. Cinci minute mai 
târziu, Dan îl văzu cum îl chemă pe Dust în mașină și 
dispăru în direcţia orașului. 

„Al dracului nemernic”, nu putu să se împiedice să 
murmure. 

Profitând că era singur, încercă să imite vocea lui 
Smart, dar încercarea se dovedi a fi jalnică. Trebui să recu- 
noască că omul îl impresionase, lucru care nu-i stătea în 
caracter. Se întreba dacă teama nu avea să atragă după sine 
un blocaj al facultăţilor sale de imitație. Murea de sete; 
pentru a bea, dădu drumul la apa din rezervor, dar avea 
gust de rugină. Berea fără alcool era caldă. Scufundă cutiile 
într-un lighean cu apă, în speranţa de a le răci puţin și ieși. 

Continuă să curețe grădina, să grebleze aleile și adună 
porcăriile care pluteau la suprafața piscinei cu ajutorul 
unui minciog cu mâner lung. De mai multe ori zări silueta 
Doranei în spatele lucarnei, dar aceasta se retrăgea de fie- 
care dată când privea în direcţia el. 

Căldura și munca manuală îl epuizară și, pe jumă- 
tate mort de oboseală, își făcu intrarea în bucătărie, spre 
ora șase. Anita trebăluia, pregătind sandvișuri. 

— Domnul mănâncă rareori acasă, explică ea. Are 
obligaţiile lui. Doamna se mulțumește cu brânză de regim 
si vitamine. Americanii nu știu să profite de viaţă. La noi 
este un dicton: „Fericită la masă, fericită în pat”. Şi, cum a 
fost la muncă? 

Dan se așeză, făcând grimase. Umerii și șalele îl 
dureau de-i venea să urle. Se întrebă cum se va descurca a 
doua zi. Anita perora fără să mai aștepte vreun răspuns. 
Așezase un tacâm în faţa lui și îi umplea farfuria cu orez și 
fasole neagră. Nu era prea dietetic, dar era foarte gustos. 
Păru să se bucure văzându-l cum se îndoapă fără mofturi. 
Vorbea în timp ce făcea treabă: despre băieţelul ei, Jesus, 
despre cartea verde, despre dorinţa ei de a deveni o ade- 
vărată americană, căsătorindu-se cu un WASP, alb sută 
la sută. Dan începu să se întrebe dacă ea nu încerca să | 
seducă... sau, măcar, să-i propună o „asociere”, cum se 

practica din ce în ce mai mult. Încercă să-și imagineze 
cum s-ar fi desfăşurat lucrurile cu ea. Ea era probabil la- 
comă, geloasă, focoasă la pat şi catolică ferventă. Goală, 
trebuie să fi fost plăcută de privit cu pântecele ei rotund, 
sânii de doică și pulpele durdulii. Dan se gândi că destinul 
îi făcea, poate, cu ochiul pentru a-l readuce pe drumul cel 
drept, dacă lăsa baltă celălalt plan. Dacă ar accepta avan- 
surile Anitel...? 

N-ar fi plăcut să se lase dezmierdat de această tânără 
bucălată și fără complicații? Ce nevoie avea să flirteze cu 
cineva ca Dorana Smart, care emana de la o sută de metri 
neliniștea şi urzelile? 

— Câţi ani ai? îl intrebă Anita, confirmându-i bănu- 
ielile. 

— Treizeci și șase, spuse Dan. 

— Nu pari a fi rău, remarcă mexicana. Mendoza era 
muy macho. Era prea „cocoş”, pricepi ce vreau să spun? 
Încerca tot timpul să mă ducă la cabană. Îmi arăta pozele 
alea scârboase, îmi spunea că pot să pozez în genul acela 
de reviste și că mi-aş câştiga mult mai bine pâinea decât 
aici. Îmi spunea că are combinaţii, că putea să mă prezinte 
unor oameni. 

— Am aruncat fotografiile, anunță Dan. Ai făcut 
bine că nu l-ai ascultat. Lucrurile astea se sfârșesc totdea- 
una rău. 

Continuă să mănânce sub privirile binevoitoare ale 
Anitei, căreia părea să-i facă plăcere să stea în picioare de 
cealaltă parte a mesei și să-l servească. Îi umplea paharul, 
îi dădea la mână pâinea. El se lăsă servit. 

„Profită acum, îi şoptea vocea conştiinţei, când vei fi 
la pârnaie, va fi altă mâncare de peşte!” 

La şase jumătate seara, Anita spălă vasele și plecă pre- 
dicându-i o mie de recomandări. Dan o însoţi până la 
poartă. Mica mașină Camaro staționată în parcare era a el. 

După ce ea plecă, ezită să profite de acel răgaz pentru 
a merge s-o vadă pe Dorana, gândindu-se că ar fi o gre- 
seală. Adam Smart se afla, probabil, la pândă pe undeva pe 
dealuri, printre blocurile de stâncă, suspendate deasupra 
casei. Cu un binoclu în mână... 

Nu, nu trebuia s-o caute cu lumânarea. Se hotărî să 
se întoarcă la cabană și să se dichisească. Dacă Dorana 
voia să-i vorbească, n-avea decât să se deplaseze ea. 

Se puse pe treabă, cu mușchii care-l dureau, pentru a 
umple rezervorul dușului și al chiuvetei, apoi închise ușa și 
se dezbrăcă. Apa caldă îi merse la inimă. Dacă ar fi avut 
avantajele apei curente, ar fi rămas sub jet, cu ochii închiși, 
lăsându-și oboseala să curgă odată cu apa și jegul. 

Se uscă cu un prosop cam ponosit, dar foarte curat, 
pe care Anita i-l agăţase în cui, la ieșirea din cabina de 
tablă. Se întinse gol pe pat, privind ţintă pătratul de cer 
prin fereastra strâmtă. Își reproşa că se afla acolo pentru 
altceva decât pentru simpla slujbă de grădinar. Oboseala îl 
făcea să vadă planurile Doranei drept himerice. Nu mai 
avea chef de nimic, numai să închidă ochii și să doarmă 
somnul omului cinstit, cu palmele dureroase. 

Cerul se înroșea. Pereţii din scândură se colorau în 
mod curios în auriu. Mirosul de lemn cald și de praf era 
plăcut. Se surprinse gândind că, dacă ar fi fost cu adevărat 
poet și vegetarian, s-ar fi putut mulțumi cu această exis- 
tență, dar el juca doar un rol... şi nu fusese niciodată în 
stare să scrie altceva decât scheciuri cu un umor îndoielnic. 
Scheciuri de care Adam Smart s-ar fi prăpădit de râs. 

Adormi fără a-şi da seama. Dorana nu veni să-l vadă. 

Se trezi în miez de noapte, pradă unei neliniști de 
nestăpânit, cu certitudinea unui pericol absolut și iminent. 

Când deschise ochii, camera era scufundată în întu- 
neric și îi luă ceva timp să înţeleagă că respiraţia gâfâitoare 
din urechi nu era a lui. Atunci văzu ochii câinelui, la 
picioarele patului, două mingi fosforescente suspendate în 
aer. Teroarea îl împiedică să facă vreo mișcare. Mai târziu, 
se gândi că tocmai această inerție îl salvase. Animalul nu 
se mișca. Ar fi putut fi împăiat, sculptat într-un bloc de 
cărbune. Îl auzea doar cum respiră, în timp ce botul căscat 
emana un miros de carne. 

Dan, gol, cu braţele de-a lungul trupului, nu se sim- 
tise niciodată mai vulnerabil. Nu îndrăznea să schiţeze nici 
cel mai mic gest, de teamă de a nu provoca vreo ripostă 
fulgerătoare din partea animalului. Se blestemă că uitase să 
desprindă pasarela, dar oboseala îl secerase brusc, nelăsân- 
du-i timp să se organizeze pentru noapte. 

Nu era greu să-și închipuie ce se întâmplase după 
aceea: Adam Smart, întors acasă, lăsase câinele liber, iar 
acesta se grăbise să alerge la cabană, atras de mirosul străi- 
nului. Animalul nu trebuise decât să se caţere pe pasarelă 
și să ridice zăvorul cu botul pentru a intra în baracă. De 
câtă vreme era aici supraveghindu-l? 

Dan nu știa ce să facă. Să-l strige? Să încerce să lin- 
guşească fiara? N-avea niciun chef să încerce așa ceva. 

Rămase astfel timp de o oră, asudând pe saltea, neîn- 
drăznind nici să-și pună mâinile pe penisul expus. Auzise 
că tocmai la această parte anatomică se reped câinii să atace, 
pentru că ştiu că reprezintă cheia trupului masculin. Dust 
nu se clintea, se vedea că fusese dresat să aștepte la pândă 
ore în şir, fără a-şi mișca măcar un mușchi sau o ureche. 

Dan speră mai întâi că Adam îi va remarca absenţa 
şi se va lansa în căutarea lui, apoi îndoiala i se strecură în 
suflet: nu era oare chiar Adam Smart cel care îi ordonase 
câinelui să vină să-l bage în sperieți? 

Omului probabil că-i plăcea să se joace cu servitorii, 
să-i înspăimânte și să-i tiranizeze. Dan începea să înțeleagă 
ce simţea Dorana pentru soţul ei, și gândurile de renunțare 
la plan îl părăsiră. Dintr-odată, îi veni cheful de a-și bate 
joc de Smart, de a se răzbuna, ridiculizându-l. La dracu’! 
Acum era sigur, va merge până la capăt! Va goli camera 
blindată de la Trade Ltd. și-l va lăsa pe bunul domn Smart 
să se explice în faţa superiorilor săi! 

Deodată, animalul sări afară din încăpere, coborând 
în viteză pasarela. Se deplasa repede, fără a putea să 1 se pre- 
vadă mișcările. Spre deosebire de ceilalți câini, el nu se 
trăda prin tremur muscular care să anticipeze acțiunea, nu: 
o secundă era ca o stâncă, iar în secunda următoare dispărea. 

Dan se ridică, împleticindu-se. Primul său reflex fu 
de a alerga la ușă pentru a desprinde pasarela, pe care o lăsă 
pe peluză cu ajutorul corzii, apoi închise ușa și legă zăvorul 
cu un capăt de sfoară. Pentru a termina, trase obloanele și 
le blocă. Era leoarcă de sudoare şi deschise robinetul 
pentru a se stropi cu apă. Ar fi avut nevoie de un pahar de 
alcool, dar Anita nu prevăzuse nimic în acest sens. 

Se așeză pe salteaua din paie, pipăi pentru a aprinde 
lampa așezată pe cutia de portocale, care îi servea drept 
măsuță. Tremura și îi clănțăneau dinții, pradă unei puternice 
reacții nervoase. Oare îi căzuse rău la stomac lui Smart? 
„Bancherul” alesese acest mijloc pentru a-l face să înțeleagă 
că nu trebuia să mai întârzie pe acolo? 

Se întinse pe pat, dar nu reuşi să închidă ochii îna- 
inte de ivirea zorilor. 

Se trezi tresărind înainte de a suna bătrânul ceas 
mecanic, ornat cu o efigie a lui Mickey Mouse. Se sculă și 

începu să-și pregătească cafeaua pe reșoul de ocazie. În 
timp ce se rădea, se puse pe cântat, scotocind în repertoriul 
bătrânului Sud. Totdeauna proceda astfel, atunci când voia 
să-și dreagă coardele vocale. Cântecul îi permitea să le 
încălzească, să atingă un anumit grad de „elasticitate”. Se 
linişti constatând că avea chef de hartă. Teroarea supersti- 
țioasă care îl chinuise în timpul nopţii se risipise. Făcu 
câteva încercări cu voce Joasă. Nu se potrivea. Avea nevoie 
de un reportofon de bună calitate, capabil să ruleze o 
bandă magnetică cu o viteză de 18 cm pe secundă și de un 
microfon pentru înregistrare. Dacă Dorana i-ar fi lăsat cel 
puţin timpul de a trece pe la el pe-acasă înainte de a părăsi 
Vegasul, n-ar fi avut decât să caute prin materialul personal. 

După ce bău cafeaua dintr-o sorbitură, cobori în gră- 
dină atent pe unde călcă, pentru că nu arareori se întâmpla 
să găsească scorpioni printre pietre. Cu totul întâmplător, 
avea în mână foarfeca de tăiat tufele. Adeseori îşi câștigase 
astfel existenţa în timpul adolescenţei și spera să nu-și fi 
ieșit din mână. În afară de asta, zgomotul foarfecelor îl 
calma. Se simţea mai puţin lipsit de apărare în cazul unui 
atac din partea lui Dust. 

„Numai să vină, își repeta el, îi tai capul înainte 
s-apuce să latre!” 

Dust, însă, nu se arătă, ca și cum ar fi ghicit inten- 
tiile adversarului său. Dan gândi că animalul știa să recu- 
noască, de aproape sau de departe, o armă. Câine politist, 
fusese crescut în acest scop şi ar fi destul de greu să-l ia prin 
surprindere. De-ndată ce aveai în mână un băț, el vedea o 
posibilitate de agresiune și se pregătea în consecinţă. 

Dimineaţa trecu fără încurcături. La prânz, Dan 
merse la bucătărie să ia masa. Anita îi servi o tortilla cu 
ardei, biscuiţi din porumb şi guacamole, totul însoţit de 
eternele frijoles, acel piure din fasole roşie ușor călită în 
tigaie. Mâncarea era excelentă și tânăra femeie făcea două 

feluri de cafea: una subtire, în stilul „gringos”, pentru stă- 
pâni, alta „cubaneză”, foarte tare, pentru uzul ei personal. 

— De ce „cubaneză” și nu „mexicană”? se interesă 
Dan. 

Anita pufni în râs. 

— Pentru că a noastră este și mai proastă decât a 
voastră! se amuză ea. Este 50% năut! 

Norris savură ceașca lui de cafea, copios suplimen- 
tată cu zahăr. 

— Câinele te-a mai supărat? îl interogă ea. 

Dan îi povesti nefericita întâmplare nocturnă, încer- 
când să ia un ton glumet, dar Anita nu se amuză. 

— Ai făcut bine că nu te-ai mișcat, declară ea. Când 
se lasă noaptea, Dust înnebunește de-a binelea. Un ade- 
vărat lup în carne și oase. Ştii că stăpânul îl duce la vână- 
toare de coioţi? Într-o bună zi, tot se va întâmpla o neno- 
rocire. Nu înţeleg cum de nu l-a injectat până acum poli- 
tia. Fără îndoială că i-a costat foarte mult și au vrut să 
recupereze cheltuiala vânzându-l. 

Părea preocupată și răsucea cârpa în mâini. 

— Uneori mă gândesc că nu este un animal normal, 
pricepi, ci unul de laborator, un câine pe care au făcut 
experiențe. Este din cale-afară de inteligent. Nu i-or fi 
grefat un creier de om? Am văzut un film pe chestia asta 
la MTV, Iron Fangs... 

— Nu putem merge atât de departe, dar, oricum, 
este tare parşiv. Cum se poartă când îi dai să mănânce? 

— Nu-l hrănesc eu, murmură Anita, ci domnul. 
Dust nu înghite decât din mâna stăpânului. Și, dacă îi este 
prea foame, se pune pe vânat. Nu acceptă nimic de la ne- 
cunoscuți. N-o să-l vezi niciodată înghițind vreo chifte- 
luţă găsită pe peluză sau ceva asemănător. De la poliție a 
învăţat să nu se încreadă în nimic. Dacă moare de foame, 
pentru că domnul Adam întârzie la cină, sare gardul și 

devorează vreo pisică dintr-o curte vecină. Familia Smart 
nu este prea bine văzută pe colină. 


Odată terminat dejunul, Dan se întoarse în parc să 
taie tufișurile, încercând să nu le dea aspectul de dinți 
de ferăstrău care îl trădează pe grădinarul amator. Cum 
Adam Smart plecase la bancă însoțit de Dust, ziua trecu 
fără evenimente și sfârși prin a se destinde. Timp de câteva 
ore, lucră în mod mecanic, cu mintea goală, concentrat 
asupra liniei frunzelor și zgomotului foarfecei. Neliniștea 
nu-și făcu apariția decât spre seară, când mașina lui Adam 
se prezentă la grilaj, iar câinele sări din mașină pe fereastra 
din spate, fără să mai aștepte ca stăpânul să-i deschidă 
portiera. Smart cobori și el, aşezând pe iarbă o servietă 
diplomat şi își scoase cravata. Purta o cămașă cu mono- 
gramă și un pantalon bleumarin, croit dintr-un material 
foarte frumos. Era un bărbat plin de farmec, cu maxilare 
pătrate şi păr des, şi asta la o vârstă la care mulți functio- 
nari superiori își văd burta revărsându-se peste pulpe de 
câte ori se așază, iar chelia le lucește în soare precum căș- 
tile Gărzii Naţionale, când au nefericirea de a surprinde 
reflexele soarelui într-o oglindă. 

În timp ce Dust colinda pe peluză, adulmecând prin 
iarbă, Smart se apropie de Dan. Nu părea grăbit să meargă 
să-şi salute nevasta. Respira încet. Avea aspectul unui 
instructor de marină la întoarcerea acasă. Un bărbat solid, 
periculos, căruia nu era indicat să-i cauţi nod în papură. 

— Ei bine? spuse el, arătând cu bărbia spre gardul 
viu, merge treaba? 

Dan se strădui să scoată câteva consideraţii tehnice 
pescuite din manualul de grădinărit natural. Buchisise din 
capitolul „fabricați-vă propriile insecticide” și își propu- 
nea să-și întrețină patronul despre virtuțile otrăvurilor 
minuţios elaborate din diverse coji. Nu-i trebui multă 

vreme pentru a se convinge că Smart nu-l asculta. Faptul 
nu era grav, era important să treacă drept un nătâng; unul 
dintre ecologişti năstrușnici care militează pentru îngro- 
parea mizeriilor, salvarea ţânţarilor și interzicerea deodo- 
rantelor. 

Soţul Doranei se proptise la capătul grădinii, cu 
pumnii în buzunare, privind fix ceea ce vălul de smog lăsa 
să se mai zărească din oraș. 

— Văduve afurisite, mârâi el printre dinți, ca şi cum 
ar fi continuat un monolog început pe traseu. Sunt acolo, 
grămadă, ca niște vampiri. Ştiţi care este sportul național 
în California? Vânătoarea de soți. Cel mai bun vânat este 
bărbatul de patruzeci și cinci de ani, care a reușit în viață, 
cvadragenarul așezat, înstărit. Într-o bună zi se trezeşte 
de dimineață și descoperă că deținerea ultimului model de 
mașină sport nu 1 se mai pare atât de important cum 
credea. Își dă seama că este sătul de aventuri, escorte și 
call-girls și vrea să-și facă un cămin, să aibă un ţânc, cât 
mai poate... Și, atunci, nenorocitele îi sar la gât. Ele sunt 
conștiente că, cu puțin noroc, gagiul moare de un infarct 
în următorii cinci ani; iar ele se aleg cu tortul! Sunt sute 
care vânează acest gen de pradă. 

Părea că-și rumegă ranchiuna. 

— Să nu te însori niciodată, bătrâne! îi aruncă el lui 
Dan. Toate au așa ceva în cap, este mai presus de ele. Au 
nevoie de biștarii individului și de jucăria tinerilor. Greu 
de împăcat amândouă lucrurile. Câteodată trebuie să mă 
abţin să nu le sucesc gâtul, așa de mult mă dezgustă. 

Ca și cum s-ar fi ușurat cu anatema pe care o arun- 
case, îi întoarse spatele și dispăru în casă. 

Dan mai munci un timp, apoi se retrase în cazarma 
sa pentru a face un duș bine-meritat. Era hotărât să nu se 
mai lase surprins. Munca manuală îi dezmorțea mușchii 
și articulațiile, pregătindu-l oarecum pentru ceea ce putea 

să urmeze, dacă lucrurile ar fi luat o întorsătură proastă. 
Se lăsase prea mult luat de val în ultima vreme, se impu- 
nea un efort de voință pentru o revenire la normal. 
Încercă o plăcere reală să stea sub dușul cabinei rudimen- 
tare. Cabana îi plăcea din ce în ce mai mult. Puse la 
încălzit restul de chili, mâncă chiar din cratiţă cu ajutorul 
unei furculiţe strâmbe și totul îi alunecă mai ușor pe gât 
cu două cutii de bere. Odată terminată gustarea, se întinse 
pe saltea pentru o scurtă siestă. De data aceasta, își luase 
precauția de a desprinde pasarela și se distră pe seama 
câinelui frustrat, care făcea ture între pilonii casei. Dust se 
enerva că nu putea să urce. Dan îl auzea clănțănind din 
dinți, ca și cum ar alunga muște. Mulţumit de sine, răsfoi 
benzile desenate ale lui Mendoza şi adormi după trei 
pagini, chiar în momentul în care tânăra secretară era pe 
punctul de a-și pierde virginitatea pe biroul șefului con- 
tabil, el senior Cruz. 

Se trezi când se lăsase noaptea. 

După ce-și dădu cu apă pe față, se așeză în spatele 
ferestrei pentru a supraveghea grădina. Ceva îi spunea că 
Smart va încerca o ieșire în noaptea aceea, pentru a-și des- 
tinde nervii. Se propti în bătrânul scaun și își începu exer- 
cițiile de flexibilizare a coardelor vocale. Lucra cu voce 
înceată, încerca să reproducă anumite expresii ale lui Adam, 
repetând aceleași cuvinte. Altădată, pentru a atinge per- 
fectiunea, i se întâmplase să repete o zi întreagă, aducân- 
du-și iubiţelele în pragul crizelor de nervi. Când începea 
aceste repetiţii pregătitoare, pierdea noţiunea timpului, de 
aceea rămase așezat în aceeași poziție când Adam Smart se 
fofilă afară din casă în compania câinelui. Era douăsprezece 
ŞI jumătate. Smart se îmbrăcase în negru din cap până în 
picioare. Își trăsese pe cap gluga unui sweat-shirt care nu-i 
lăsa la vedere decât faţa. Își pusese mănuși ȘI teniși negri. 
Dust tropăia pe lângă el, dar și alura lui se schimbase. 

Avea acum aspectul unui lup pe punctul de a porni la 
atac. Cei doi complici se strecurară afară de pe proprietate 
sı dispărură pe drum, spre vârful colinei. Dan se întrebă 
ce intenţii aveau. Să vâneze coioţi? Să se ia de pisicile și 
câinii de pe proprietăţile înconjurătoare? Era o lovitură 
care putea să le aducă o salvă de gloanţe în spinare. Toate 
vilele erau apărate de sisteme de protecţie electronice... 
Smart găsise oare mijlocul de a evita fasciculele radarelor 
sau de a trece peste acoperirea lor invizibilă? 

Ce plăcere experimenta în aceste tâlhăru ridicole? 

Dan încercă să și-l imagineze târându-se în praf, 
indicând dulăului unghiurile moarte pe unde putea să pă- 
trundă. Pe ce se răzbuna? Pe aroganţa vecinilor săi? Pe 
bogăţia lor? 

Risca mult pentru nimic, deoarece gărzile puteau să 
dea peste el în orice moment și să deschidă focul fără 
somaţie. Dar, poate că spera în mod confuz o asemenea 
confruntare care i-ar fi permis să-și asmută fiara împo- 
triva polițiștilor privați? 

Dorana avea dreptate: Adam chiar era țicnit. 

Cu muschii încordaţi, Dan rămase la pândă, ciulind 
urechea la zgomotele nopţii. După un moment, i se păru 
că aude țipătul disperat al unui animal căzut în capcană. 
Un geamăt repede stins, apoi se aprinseră lumini undeva 
pe coastă și 1 se păru că aude ecoul unei împușcături 
surde. Se surprinse sperând ca Smart să fi fost doborât, 
astfel încât toată șmecheria să cadă... 

Nu avu această satisfacţie. O jumătate de oră mai 
târziu, Dust și complicele său reveniră în grădină. Adam 
părea sufocat, iar veșmintele de camuflaj erau pline de 
praf. Îi trebui lui Dan câteva secunde pentru a înțelege că 
leșul atârnând între maxilarele câinelui aparţinea unei 
pisici de angora, cu blana înroșită de sânge. O pisică mare, 
de concurs, căruia Dust îi frânsese coloana vertebrală și pe 
care o aducea ca pe un trofeu. 

Ajuns în mijlocul peluzei, Smart îngenunche pentru 
a mângăia câinele. Îi trecea mâna peste cap și şale, bătân- 
du-l ușor cu palma pentru a-l face să înțeleagă că se purtase 
bine. Scena dură un minut sau două, apoi bancherul se 
ridică, șopti ceva ȘI intră în casă. 

Dust rămase așezat pe iarbă, cu pisica moartă între 
labe. Ca și cum ar fi ghicit prezenţa lui Dan, privea dese- 
ori în direcția barăci. Apoi, apucă din nou micul leş între 
dinți și îl trase în spatele soclului unei statui, pentru a-l 
îngropa. 

De data aceasta, Dan trase obloanele şi se întinse pe 
pat. În ce casă de nebuni intrase?! 


A doua zi la prânz, o întrebă pe Anita dacă avea 
ştire despre evenimentele de peste noapte, deoarece ştia că 
angajaţii caselor din vecinătate se sunau unii pe ceilalți 
pentru a se ţine la curent cu bârfele de pe colină. 

— Nu-mi spune nimic! făcu ea cu un aer înţepat. 
Am fost beștelită toată dimineaţa din cauza asta. Se pare 
că pisica familiei Doherty a dispărut. Un animal de con- 
curs, care a luat toate premiile imaginabile. Bineînţeles că 
pe noi ne bănuiesc! 

— Dulăul o fi dat vreo raită? făcu Dan servindu-se 
cu o ceașcă de cafea. 

— O raită? Cred că glumești! Am găsit pete de sânge 
pe marginea piscinei. Este încă o faptă a „știi tu cui”. Într-o 
ZI, polițaii vor veni aici cu sonde cu metan, ca în Corpses’ 
Squad, vor răscoli toată grădina și vor descoperi leșurile 
tuturor lighioanelor pe care Dust le-a îngropat sub peluză. 
Pământ mult nu e, așa că n-o să obosească să sape. 

— Crezi că... leșurile sunt aici? 

— Bineînţeles. Doar dacă nu le halește în loc de gus- 
tare de după-amiază. 

— Dar cum procedează? Sunt o groază de radare, 
acoperire cu infraroșii, nu-i așa? 

— Da, dar sunt reglate în așa fel încât să circule ani- 
malele de casă fără a declanșa alarma. În acest caz, este 
ușor să le atragi în afara proprietății până în locul în care 
Dust le așteaptă pentru a le sări la beregată. 

— Vrei să spui că domnul Smart este cel care face asta? 

Anita se agită, tulburată. 

— În mod sigur, murmură ea. Dar nu trebuie să vor- 
beşti despre asta. Cred că ar trebui să consulte un medic. 
La vârsta lui, nu mai are dreptul să facă asemenea farse. 

În zilele următoare, Dan încercă să-l facă să vor- 
bească pe Smart și, mai ales, să pronunţe fără să ştie cuvin- 
tele din fraza-cheie, care declanșau deschiderea ușii camerei 
blindate, dar bancherul se dovedi taciturn, făcând confi- 
dente doar câinelui său. Dan era silit să ciulească urechea 
la „conversaţia” celor doi complici. În ritmul ăsta, nu va fi 
gata niciodată. Îi trebuia un reportofon, pentru a-și înre- 
gistra modelul și pentru a face exerciţii. Dust nu se mai 
apropia de el, dar îl supraveghea de la distanță. Câteodată, 
în timp ce tăia o tufă, Dan îl descoperea în spatele lui, 
tăcut. În așteptare. Dacă imitatorul punea mâna pe o 
unealtă cu tăiș, în ochii namilei se aprindea o luminiţă, ca 
și cum ar fi gândit: „Hai încearcă! Încearcă numai, să ne 
distrăm puțin!” 

Și Dan se grăbea să adopte o atitudine pacifică în 
aşteptarea unei întâlniri viitoare. 


De când Dan Norris se instalase în cabana grădina- 
rului, Dorana se prefăcea că pictează pentru a-şi ascunde 
nervozitatea. La început, îi fusese teamă ca imitatorul să 
nu facă vreo gafă, în lipsa unei aprecieri realiste a situaţiei, 
dar acesta știuse să evite neplăcerile. Apoi, ea tremurase 
de frică la gândul ca hărţuielile câinelui să nu-l înspăimânte 

și să-i provoace plecarea înainte de vreme. Dar, slavă 
Domnului!, nimic din toate acestea nu se întâmplase. Anita 
îl pusese la curent cu agresiunea a cărei victimă fusese 
„grădinarul”, și acest lucru, în mod curios, o liniștise. 
Norris avea, așadar, mai mult sânge rece decât își închipu- 
ise, Și era un lucru de bun augur pentru cele ce vor urma. 

Fa picta. Picta în mod automat, fără a fi atentă la 
figurile schiţate de degetele ei. Această activitate avea cel 
puțin meritul de a justifica tensiunea și nervozitatea ce i se 
citeau pe faţă. Mâzgălise o pânză imensă, acoperind-o cu 
alb de zinc și fulgere cu galben de cadmiu. Când se între- 
ba asupra semnificației acelei ceţe, vedea un apartament 
mare, imaculat, străbătut de razele soarelui. O siluetă sub- 
țirică se desena la orizontul unei sufragerii, ca deșertul 
Mojave, cea a unei fetițe mergând cu brațele întinse. 

Dorana rămânea adeseori cu pensula în aer, între- 
bându-se care ar putea fi prenumele acelei copile, al cărei 
chip nu se vedea încă, dar se bănuia că ar fi surâzător. 
Doris? Anna? Uneori, nu mai îndrăznea să atingă tabloul 
de frică să nu strice conturul acestei fiinţe mici, pe care 
doar ea o distingea. 

Adam nu era nici el într-o perioadă bună, deoarece 
Dick Weston îl trimisese din nou să ia cu asalt văduvele 
din Malibu și din San Diego. Foarte tensionat, ieșea ade- 
seori noaptea în tovărășia lui Dust, pentru a se strecura, 
fără îndoială, în grădinile învecinate. Începuseră să se 
şușotească tot felul de lucruri prin împrejurimi și nu era 
exclus ca într-o bună zi să cadă în vreo capcană întinsă 
dinadins. Ce s-ar întâmpla dacă ar fi rănit... sau chiar 
arestat? Dorana știa prea bine: Dick Weston ar proceda 
imediat la modificarea procedurilor de deschidere a came- 
rei blindate și tot planul s-ar prăbuși. 

Ea turba doar la gândul că viitorul ei depindea de 
capriciile unui ţicnit, unui prădător de doi bani, care se 

distra hărțuind locuitorii din Hills având drept complice 
propriul câine. Câte pisici premiate, yorkshire, chihua- 
hua, asasinaseră deja împreună? Pe cine sau pe ce se răz- 
buna Adam? Pentru salariul său mediocru, care niciodată 
nu-i va permite să cumpere o proprietate atât de frumoasă 
ca a vecinilor săi? Pe bătrâneţea care se instala deja în 
trupul său cu fiecare zi care trecea? 

Într-o seară, îl văzu scoțând vechiul său rucsac 
Gladstone din dulap și înţelese că, în sfârșit, va pleca în 
Mexic. 

— Pleci? se interesă ea pe un ton neutru. 

— Mda, mormăi el. O să iau Cadillacul și ţie îți las 
Pontiacul. I-am cerut lui Dick un concediu de o săptămână. 
Nu mai suport babele pe care mă silește să le întâlnesc, toți 
acei vampiri care îmi pipăie mâinile, aruncându-mi priviri 
plezișe. 

— Asta pentru că ești frumos. 

— Nu, pentru că își închipuie că, dacă se culcă cu 
mine, mă vor face să le îmbogăţesc și mai mult. Numai 
paraii le excită. Dolarii le plătesc operaţiile chirurgicale 
estetice. Sunt cusute și răscusute peste tot, își schimbă 
nasul la trei luni și sânii în fiecare an. Câteodată am im- 
presia că mă aflu într-un afurisit de film SF. 

— Esti răutăcios. 

— [ar tu, proastă. 

Căută în șifonier, scoțând costume din țesătură 
colonială. De-ndată ce se agita, sudoarea îi uda fruntea ŞI 
respira pe nas. Imaginea de bărbat frumos se estompa. În 
modul în care se sprijinea de tocul ușii, de fiecare dată 
când se îndrepta de spate prea repede, ea ghicea că un văl 
negru îi acoperea ochii. Chiar dacă îl ura, acel indiciu de 
slăbiciune trezea în ea un val de compasiune. Inima feme- 
ilor nu este niciodată destul de dură. Acest lucru îi amintea 
un cântec din adolescenţa sa, „Women's heart is not so 
hard”. Cine cânta asta? | 

— Vrei să merg cu tine? întrebă Dorana cu o voce 
suferindă. 

Stia că el va spune nu, dar oricum îi era teamă de 
răspuns. 

— În niciun caz, mârâi Adam. Ca să te aud plângân- 
du-te de țânțari și de căldură douăzeci și patru de ore din 
douăzeci și patru! Este o ţară în care trebuie să fii sănătos 
și să nu-ți pese de confort! Tu, de fiecare dată când comanzi 
un pahar, îl scrutezi până în fund, strâmbând din nas, ca și 
cum ai putea să vezi înotând microbi. 

— Şi ce dacă? protestă ea de formă, în tequila bagă 
ŞI viermi! 

Adam înălță din umeri. Aguardiente con gusano nu-l 
speriase niciodată. 

— Ce-au zis cei de la bancă? îndrăzni ea, în sfârșit, 
să întrebe. 

— Weston face mutre, rânji Adam, pentru că nu-i 
place să mă îndepărtez de bancă atunci când seifurile sunt 
pline. Bineînţeles, dacă m-aș trezi cu un cuţit în spate 
într-un bar dubios din Tijuana, ar fi în mare belea. Biștarii 
ar fi blocaţi acolo până când şi-ar face el însuși apariția să 
deschidă ușa prin procedura de urgenţă şi îi e groază de 
acest gen de responsabilităţi. 

— Chiar vor fi bani sau îți spune așa ca să te facă să 
simţi că el este şeful? 

— Bineînţeles că vor fi bani! strigă Smart. Două mili- 
oane de dolari în bani numerar, plata pentru toți braceros 
care adună pepenii de-a lungul frontierei și pentru băieții 
din Valea Napa. Asta reprezintă o armată dată naibii. 

Cobori vocea și adăugă cu oarecare lehamite: 

— Sunt aproape sigur că cei care culeg pepenii și 
strugurii servesc de acoperire. De fapt, sunt bani de spălat. 
Weston nu vrea să mărturisească, dar în acest fel astupă 
găurile făcute de proiectul ratat Redondo Beach. 

Dorana se multumi să mormăie mașinal. Lui Adam 
îi plăcea la nebunie să exagereze, era în firea lui. Cu el, 
totul devenea „special”. În afara normalului. Instalarea 
unei sucursale nipone pe Sunset lua aspectul unui complot 
al Extremei Drepte samurai împotriva Statelor Unite. Îi 
plăcea să lase să se creadă că el cunoaște toate dedesub- 
turile cărților, că este mână în mână cu agenţii CIA sau că 
are succes la prototipuri experimentale mai mult sau mai 
puţin misterioase, etala brichete, stilouri, ale căror puteri 
revoluționare nu existau, cel mai adesea, decât în imagi- 
nația lui. Dorana făcea pe naiva și se prefăcea extaziată. 
Imediat, el continua să inventeze, frizând mitomania. În 
afară de aceste ieșiri fantasmagorice, vorbea puţin. 

— Când pleci? făcu tânăra femeie, puţin preocupată 
de data aceasta de a-l lăsa să se angreneze într-unul din 
obișnuitele sale deliruri. Ar trebui să-mi spui când pleci și 
când te întorci. Nu-mi place să rămân aici singură, știi 
foarte bine. Aș profita să invit o prietenă. 

Fa își făcu calculul că va avea la dispoziţie o săp- 
tămână ca să pregătească acţiunea. Spera că Dan făcuse 
progrese serioase în imitație. Era conștientă că el avusese 
puţine conversații cu Adam și că acest lucru putea să-i 
pună piedici în munca de reconstituire. 

— Ar trebui să-i spui un cuvânt de încurajare grà- 
dinarului, spuse ea pe un ton care spera să pară distrat. 
Face eforturi serioase și nu-l plătim cine ştie ce. 

— Hipiotul ăla? mormăi Adam, studiindu-și cizmele. 
Are un aer mai degrabă ramolit. Scrie poeme de gagici. 
Mă întreb dacă n-o fi poponar. 

— Cel puţin o va lăsa pe Anita în pace, obiectă 
Dorana. Amintește-ţi de problemele pe care le-am avut cu 
Mendoza. Doamne! Ajunsese s-o convingă să facă fotogra- 
fii porcoase pentru o revistă specializată! 

Adam pufni în râs. Dorana părăsi încăperea, deoa- 
rece sudoarea îi curgea pe șale și se temea să nu se trădeze. 
Nu era o bună comediană, știa acest lucru din colegiu. Pe 
hol, îi veni ameţeală și trebui să se sprijine de zid. Adam 
continuă să golească șifonierul, în căutarea echipamen- 
tului pentru încăierări, pe care îl lua la fiecare escapadă. 
Dorana ura Mexicul. În Mexic, în timpul Sărbătorii Mor- 
ților, în brutări se găsesc cranii făcute din zahăr și prăjituri 
în formă de coșciug. Ea vedea în acest lucru o provocare 
periculoasă. O prevestire de rău augur. 

Cu respiraţia tăiată, se cocoţă în minusculul atelier 
pe care îl ocupa la ultimul etaj al casei. Își sprijini fruntea 
de lucarnă, privindu-l pe Daniel Norris care se lupta cu 
gardurile vii, pentru a păstra aparențele. Va trebui să-l 
anunţe că termenul scadent se apropia cu pași repezi. Va 
trebui să se hotărască, de asemenea, să-i spună adevărul... 

Tot adevărul. 

Miji ochii pentru a distinge mai bine mâinile imita- 
torului. I se părură a fi palide și micuţe în comparaţie cu 
ale lui Adam. Ea adorase mâinile lui Adam. Mai mult 
decât faţa, mai mult decât ţinuta sau vocea. Era ceva iro- 
nic în cotitura pe care o luase destinul. Adam îi ceruse 
mâna... ȘI se căsătoriseră, și acum era rândul ei de a i-o 
cere pe-a lui. Pentru a pleca. 

Se înfioră. Când se întoarse, își dădu seama că soţul 
o privea din pragul ușii. Femeia se rugă cerului să nu se 
facă la fel de albă precum pânzele noi care aglomerau 
atelierul. 

Adam înaintă, cu veşnicul lui surâs în colțul mustă- 
ţii. Ea își dădu seama că se uita la tabloul la care „lucrase” 
în ultimele trei zile. Cel al vastului apartament înecat în 
soare și al fetiţei cu braţele întinse. 

— Ce e cu mâzgăleala asta? făcu el înălțând din 
sprâncene. Dumnezeule, dacă o să continui în felul ăsta, 

n-o să vinzi niciodată nimic, biata mea fată! Nu poți să 
faci nimic care să aibă figură umană? Când mă gândesc 
la toate cursurile pe care le-ai urmat. La început credeam că 
vei picta nuduri, eram gata să-ți plătesc modele, măcar mi-aş 
fi clătit ochii în timpul şedinţelor de pozat. Dar așa ceva... 
Cu ce seamănă? 

„Cu spaima mea, fu gata să-i răspundă Dorana. Și 
cu mutra pe care o s-o faci când vei descoperi că am golit 
seifurile băncii!” 


Sosi, în sfârșit, ziua liberă a Anitei, cea în care își lua 
copilul de la grădiniţă și i se dedica lui. Dan aștepta acest 
moment cu nerăbdare. Știa într-adevăr că, odată plecat 
Adam Smart la bancă, însoțit de câine, Dorana va fi sin- 
gură acasă. Va trebui, așadar, să profite de acest scurt 
răgaz pentru a-i vorbi. Căldura, izolarea și tensiunea ner- 
voasă îl arunca într-o stare de hiper-receptivitate, care 
creştea la cel mai mic zgomot și făcea ca lumina zilei să i 
se pară insuportabilă. Făcu pe mortul până ce mașina lui 
Smart dispăru într-un nor de praf și se auzi clănțănitul 
surd al sistemului de închidere a grilajului. Atunci ieși din 
cabană pentru a traversa peluza în direcția casei. Căldura 
îi tăie respiraţia, liniștea i se păru „gâfâitoare”, ca într-un 
roman de două parale. Avu deodată impresia că toţi locui- 
torii din vecinătate își țineau respirația pentru a-l spiona 
cu binoclul și că zeci de ochi erau aţintiți asupra grădinii 
familiei Smart. 

Se îndreptă, totuși, spre vilă, în ciuda semnelor de 
spaimă pe care i le adresa Dorana din partea cealaltă a 
lucarnei. Înţelese că îi ordona să facă cale-ntoarsă, dar nici 
nu se punea problema. Se săturase să facă pe imbecilul și 
să fiarbă în suc propriu în cabana sa de scânduri. 

Intră în casă. Dorana îi ieși în întâmpinare, foarte 
palidă, înfășurată într-un fel de halat de baie de culoare 

galbenă. Avea picioarele goale, ochii măriți de frică. Se lipi 
de zidul sufrageriei, acolo unde n-o putea vedea nimeni. 

— Eşti nebun! șuieră ea cu o voce înăbușită. Șterge-o 
mediat! Ti-am zis să nu încerci niciodată să-mi vorbești! 

— Lasă fandoselile, i-o tăie Dan, apucând-o de umeri. 
Nu mai este nimeni. Suntem singuri. 

Dorana se zbătu, dar părea fără vlagă, paralizată 
de spaimă. 

— Nu înţelegi, gemu ea. Poate fi o capcană... De 
unde știi că Adam nu s-a oprit la mijlocul drumului pen- 
tru a-i da drumul lui Dust? Câinele este poate la grilaj, va 
intra în grădină fără știrea noastră. Nu pricepi? Adam 
poate i-a ordonat să ne spioneze, îi stă în caracter! 

Dan simți un duș rece, nu datorită spuselor Dora- 
nei, ci deoarece, pentru o secundă, se întrebă dacă ea nu 
era pe punctul de a înnebuni. Nu se putu abţine să n-o 
zgâlțâie. Halatul se desfăcu. Pe dedesubt, purta un costum 
de baie negru, dintr-o singură piesă, fin ca o mătase. Frica 
îi ridicase vârfurile sânilor, iar mâinile îi erau îngheţate. 

— Linișteşte-te, făcu Dan ceva mai blând. În ritmul 
ăsta, o să înnebunești. Adam este la bancă și câinele îl 
însoțește. Nu ai de ce să te temi. Trebuie să-ți vorbesc. 

— Nu aici, se bâlbâ: Dorana. Dust îți va simți miro- 
sul. Va şti imediat că ai fost aici. Îşi va petrece seara adul- 
mecând mocheta, mobilele, tot ce ai atins, și Adam va 
sfârși prin a intra la bănuieli... Du-te la cabană. Voi veni 
eu la tine în zece minute. 

— Am nevoie de un reportofon cu baterii, spuse 
Dan, și casete. O casetă goală și alta cu muzică. Orice, doar 
ca să îmi acopăr urmele. Ai așa ceva? 

Ea părea să nu asculte nimic din ce îi spunea. Cu 
mâinile întinse, îl împingea spre ușă. 

— Dacă ai un microfon, adu-mi-l, continua Dan mer- 
gând cu spatele. 

Se trezi pe verandă înainte de a fi primit confir- 
marea din partea ei. Prost dispus, traversă grădina pentru 
a se întoarce la cabană. Starea de șubrezire nervoasă în 
care se afla Dorana îl îngrijora. Cât timp va mai rezista? 
Părea gata să treacă la mărturisiri complete la prima pere- 
che de palme. 

Pradă neliniștii, intră în baracă după ce aruncase o 
privire panoramică înspre vilele învecinate. Nimeni nu se 
uita la ei; la ora aceea a după-amiezii, trândavele din 
Beverly Hills își făceau deja siesta în jurul piscinelor, ușor 
anesteziate de cele două-trei scotch-uri sorbite la masa de 
regim cu 200 de calorii, sub pretextul că alcoolul taie foa- 
mea și nu conține glucide susceptibile să genereze o supra- 
doză ponderală. 

Era cald, vântul încetase. Smogul își îngroşa pâsla 
galbenă deasupra orașului. În curând avea să inunde colina, 
înghițind-o într-o ceață cu duhori de produse chimice. 

„O excelentă perdea de fum”, gândi Dan stăpânin- 
du-și cu greu nervii. Se temea ca Dorana să nu vină, dar ea 
ieși totuși din casă, cu o sacoşă sub braţ. Merse de-a lun- 
gul gardului viu pentru a nu traversa grădina pe teren des- 
coperit Și se strecură printre stâlpii cabanei. Când ajunse 
în vârful pasarelei, respira repede şi nările îi palpitau. Dan 
închise ușa și blocă zăvorul legându-l cu o sforicică. 
Dorana îl privi fără o vorbă, paralizată de un fel de amor- 
țeală analoagă cu cea care pune stăpânire pe drogaţii care 
„călătoresc”. În cele din urmă, îi întinse sacoșa care con- 
ținea un reportofon și un microfon de foarte bună calitate. 

— Este un cadou de la Adam, rosti ea mașinal. Mi 
l-a oferit când m-am înscris la atelierul de beletristică a 
UCLA. Pentru a-mi înregistra poemele. N-am scris decât 
două. Mai exact, două și jumătate. Dar erau bune. 

Avea aerul unei adolescente gata să-și apere jurnalul 
intim împotriva curiozităţii unui tată autoritar. Dar îi dădu 

înapoi sacoșa. Nişte casete se răsturnară pe masă. Muzică 
clasică. Chestii pentru pian, dar nu executate de Liberace. 

— Am nevoie să mă ascult, explică el. Nu pot lucra 
orbește. Ştii bine că-ţi faci o impresie falsă despre propria 
voce. 

— Imitaţiile... merg? îngăimă Dorana. 

— Nu ştiu, făcu Dan. Vocea soţului tău este impo- 
sibilă. În plus, nu prea vorbește. O să încerc să-l înregis- 
trez cu magnetofonul fără ştirea sa. 

— Fu atent, șopti Dorana. Câinele va auzi zgomotul 
mașinii. Are o ureche foarte fină. 

— Ce pisăloagă! explodă Dan. M-am săturat să-mi 
tot vorbeşti de lighioana asta! 

Deodată simţi impulsul de a-i face rău, de a-și des- 
cărca asupra ei tensiunea nervoasă care îl chinuia de la 
sosirea sa la familia Smart. Înainte ca să fi avut timp să-și 
dea seama ce se întâmplă, îi trase halatul de pe ea și costu- 
mul de baie, descoperind-o până la mijloc, fără a se preo- 
cupa că îi zgâriase sfârcul sânilor. Femeia scoase un strigăt 
înăbuşit, dar nu protestă, ca și cum s-ar fi resemnat să fie 
pedepsită. Pasivitatea sa dezlănţui furia bărbatului care o 
răsturnă pe pat, smulgându-i hainele de pe ea. O posedă 
într-un fel de confuzie mentală, în care se amestecau exal- 
tarea și frica. În timp ce se zbătea deasupra ei, nu încetă să 
se gândească la Dust, care putea să ţâșnească în spatele lui, 
să-i apuce ceafa între maxilare și să-l omoare. Și... dacă 
Dorana avea dreptate? Dacă, într-adevăr, era o capcană în- 
tinsă de Adam? Sfârși prin a se prăbuși cu respirația tăiată 
peste corpul umed al femeii, oferindu-i tabloul jalnic al tutu- 
ror masculilor în aceste momente de prăbuşire organică. 

Ea rămase o clipă nemișcată, apoi deschise ochiu și îi 
mângâie umerii. Căldura din interiorul coșmeliei era insu- 
portabilă şi amândoi aveau impresia de a fi închiși în port- 
bagajul unei mașini uitate în plin deșert, precum trișorii 

condamnaţi la o moarte lentă de mafioţi. Din nou, rușinea 
puse stăpânire pe Dan și se lasă să cadă pe o parte. Dorana 
se așeză și începu să șteargă cu halatul trupul ei și al lui. 
Nu părea să-i poarte pică. 

— Este greu, făcu ea pe un ton de constatare. Nu 
trebuie să dăm frâu liber nervilor. Să nu ne gândim prea 
mult. Imaginaţia este cel mai periculos lucru. 

Îi atingea distrată pieptul și pântecele, cu un surâs trist 
pe buze. Dan întinse mâna spre cutiile de bere fără alcool, 
îngrămădite într-un lighenaș la capul patului. Desfăcu două. 
Dorana bău cu stângăcie. Spuma îi curse între sâni, dar nu 
făcu niciun gest pentru a o şterge. Părea cufundată într-un 
VIS. 

— Ştii, spuse ea. Nu sunt nebună. Să nu crezi asta. 
Dar nu trebuie să avem încredere în Adam. Nu are nimic 
dintr-un soţ binevoitor şi să nu-ţi imaginezi că ne-a lăsat 
singuri în cunoștință de cauză, pentru a se excita într-un 
mod pervers, nu. Eşti mai tânăr decât el şi asta te face în 
mod automat suspect în ochii lui. Dacă bănuiește că ești 
amantul meu, o să-l pună pe Dust să te muște. Rău de tot. 
Și îţi va fi atât de frică, că o vei lua la fugă mâncând pă- 
mântul, fără a mai privi în urmă. Este adevărat că vorbesc 
mereu despre câine. Dar este adevărat și că Dust repre- 
zintă o armă în mâinile sale. Știi ce face dragul meu soţ în 
anumite seri? Se îmbracă foarte elegant, ca un domn care 
vrea să arate că are bani, apoi merge în L.A., în South Cen- 
tral, în cartierul magherniţelor. Își oprește mașina la mar- 
ginea drumului, ridică capota pentru a simula o pană... 
sı așteaptă. Mai înainte, însă, a coborât geamurile pentru 
ca Dust, ghemuit pe bancheta din spate, să poată sări la 
primul fluierat. Așteaptă să vină vagabonzii să-l atace. 
Cu alte cuvinte, el este momeala. În mahalale, asta este o 
înscenare care funcționează foarte bine, niciodată nu trece 
multă vreme și o rablă plină cu golani se oprește în drep- 
tul său. Îţi imaginezi ce urmează. 

Dan se ridică, sprijinindu-se în cot. 

— Vrei să spui că... pune câinele să-i devoreze? 
aruncă el la întâmplare. 

— Da, suspină Dorana. Lui Dust îi place. A fost dre- 
sat pentru asta. Era trimis ca acoperire pentru a apăra feme- 
ile folosite drept momeală, care aveau misiunea de a atrage 
sadicii pe străduţele din cartierele rău famate. Adam îl folo- 
seşte și el în același fel. Pleacă înainte, ţinând câinele la dis- 
tanţă, la treizeci de metri în spate, ascuns între tomberoane. 
Se expune tipilor ascunși pe străduţe. Câteodată chiar, face 
pe bețivanul și, când golanii încearcă să-l doboare pentru a-i 
fura portofelul, Dust îi prinde din zbor și-i face bucățele. 

— Adam ţi-a povestit toate astea? 

— Da. 

— Nu ţi-a trecut prin cap că ar putea minţi ca să te 
1mpresioneze? 

Dorana înălță din umeri. 

— Nu, rosti ea, simt că este adevărat. Minte pentru o 
grămadă de lucruri, are obiceiul de a exagera..., dar nu și 
de data asta. Nu mai poate să mă reguleze, dar asta nu în- 
seamnă că îi convine ca altul s-o facă în locul lui. Nu 
pentru că m-ar iubi, nu, ci pentru că asta l-ar face să se 
simtă și mai bătrân. De aceea, nu trebuie să riscăm inutil. În 
câteva zile pleacă în Mexic și va fi rândul tău să acţionezi. 
Mai sunt lucruri de pus la punct, să-ţi mai dau alte amă- 
nunte. O s-o fac curând. Ne vom întâlni în L.A., într-un 
atelier vechi pe care l-am închiriat. 

Ea se ridică și merse legănându-se până la lucarna cu 
obloanele întredeschise. Avea o graţie inconștientă care îi 
regiza toate atitudinile, ca și cum cineva avea să o fotogra- 
fieze acolo, dintr-o secundă în alta. De fiecare dată când 
se ridica, trupul îi devenea, de la vârfurile picioarelor și 
până la bărbie, o linie perfectă, întinsă, din care s-ar fi 
putut face o statuie sau o figură pentru prora unui vas. 

Ascunsă în spatele obloanelor, supraveghea grilajul. 
Sudoarea îi curgea ca niște perle fine pe şale. Dan ştia că 
aşteaptă câinele. Murea de frică, dar se străduia să disi- 
muleze. El reflectă la curiosul amestec pe care îl oferea ea, 
de forță rece și de cădere nervoasă. 

În momentul în care Dan credea că avea să-i anunţe 
că era timpul să se despartă, ea rosti, cu o voce venită de 
departe: 

— Nu crezi că amândoi avem dreptul la a doua șansă? 
Eram cei mai buni în domeniul nostru, dar am fost eliminaţi 
amândoi... Eu am fost trădată de moda fetelor descărnate, a 
scheletelor ambulante. Dintr-o singură lovitură, adevăratele 
femei au devenit matroane, nu se mai vorbea decât de 
„pachetele de oase”. Am fost trasă pe sfoară. Este nedrept. 

Râse cu tristeţe. 

— Am încercat de o sută de ori să slăbesc, continuă 
ea. Am înghiţit medicamente hipertiroidiene cu pumnul. 
Asta mi-a distrus nervii. De atunci nu mai pot să dorm, 
inima îmi bate cu putere când mă întind în pat. Amo 
prietenă care a murit din cauză că a vrut să devină fili- 
formă. A făcut o criză cardiacă la coafor. Era sub cască. 
Cum nu se plângea, nu i se mai dădea atenție. După o 
vreme, s-a simţit miros de ars. Era părul ei care luase foc. 
Era deja moartă și nimeni nu-și dăduse seama. A trebuit 
să fie înmormântată cu o perucă. E caraghios când poves- 
teşti, fără îndoială. Nimeni nu stoarce lacrimi pentru o 
poveste ca asta, ȘI totuși... 

Întinse braţul pentru a-și uda palma sub robinet și 
își răcori faţa, pieptul, lăsând apa să-i picure pe piele. 

— Adam, şopti ea, ar vrea să mă fac precum mexi- 
canele. Cu fese mari, țâțe mari. Ar vrea să mă vadă băgând 
în mine munţi de fasole roșie. De asta a angajat-o pe Anita. 
Fa nu ştie să gătească decât Tex-Mex. Ar dori să mă rotun- 
jesc. Sunt cuvintele lui. 

— Poate că îi plac femeile plinute? pledă Dan. 

Dorana îl fulgeră cu privirea. 

— Dacă voia să mă rotunjesc, nu avea decât să-mi facă 
un copil, şuieră ea cu mânie. 

Fa își închise ochu, deschise gura ca pentru a trage 
în piept oxigenul de afară. 

— Nu, murmură ea. Nu-i plac femeile rotunde. Ar 
vrea să mă îngraș ca să mă distrugă, pentru ca niciun alt 
bărbat să nu mă mai dorească. Vrea să mă tragă în jos, în 
decăderea sa, odată cu el. Dacă nu mă mai poate folosi, 
atunci mai bine strică jucăria, asta-i filosofia lui. De aceea 
trebuie să scap de aici, înainte de a mă omori el. Sunt în 
pericol, Dan, nu exagerez deloc. Oricând se poate întâm- 
pla să-şi pună câinele să mă execute, apoi va merge să 
plângă pe umărul poliţailor, pretinzând că nu putea pre- 
vedea un asemenea accident. 

Dan o asculta distrat. Era hipnotizat de profilul ei 
puțin cam dur, de prințesă egipteană, gâtul ei intermi- 
nabil, gura ei — mai ales gura — cu buze groase și triste. 

— Aveam amândoi talent, rosti ea visătoare. Dar ni s-a 
dărâmat visul. Noi doi facem parte din altă rasă şi am fost 
victimele invidiei celorlalți. Ni se datorează despăgubiri. 
Nu simti același lucru? Nu urli în străfundul sufletului? Pe 
mine acest lucru mă trezește noaptea, când, printr-un noroc, 
adorm. 

Bătea câmpii. El nu avea inima să o readucă cu picioa- 
rele pe pământ. 

— O a doua șansă nu ni se va oferi pe tavă, spuse ea 
cu un fel de furie reținută. Trebuie să ne-o câştigăm. 

Se scutură, se aplecă să-și ia halatul de pe jos. 

— Trebuie să plec, spuse ea. Câinele nu va întârzia 
să se întoarcă acasă. 

— Și dacă l-am otrăvi? propuse Dan. Am pune-o pe 
seama vecinilor! Toţi cei care locuiesc pe colină îi vor capul! 

Fa ridică din umeri și intră sub duș. 

— Nici să nu te gândești, zise ea din cabina de tablă. 
Nu s-ar atinge de otravă, ţi-am mai spus asta. 

Lăsă să curgă dușul mizerabil și începu să se săpu- 
nească cu putere. 

— Trebuie să scap de mirosul tău, explică ea. Dust 
l-ar simți pe mine. Ar fi un prăpăd, dacă ar veni să-mi mi- 
roasă pulpele pe sub masă și Adam ar înțelege imediat. 

Făcu atâta spumă din calupul de săpun Ivory pe 
pântecele său, încât îi veni greu s-o şteargă. 

— Este bine așa, remarcă ea. Câinii urăsc parfumu- 
rile artificiale, pentru că îi face să strănute. Asta o să-l ţină 
la distanţă. 

Se șterse cu halatul și făcu ghem costumul de baie rupt. 

— Fii prudent, spuse ea îndreptându-se spre ușă. Nu 
este un joc. Adam este gelos, dar niciodată nu-i vor trece 
prin cap planurile noastre, este prea departe de micul lui 
univers personal. N-aș spune același lucru despre Dust. 
Acest animal are un al șaselea simţ când este vorba despre 
infracțiuni. Bucătăreasa precedentă fura bani din sertarul 
bucătăriei și Dust a „denunţat-o”. Într-o bună zi, s-a repe- 
zit la ea pentru a-i smulge șorțul. Ţesătura s-a rupt și am 
putut vedea bancnotele pe care le dosea în dublură. Ascun- 
de bine caseta pe care îţi înregistrezi exerciţiile și, când vei 
vorbi cu voce tare, verifică să nu fie câinele prin apropiere, 
ar putea recunoaște vocea stăpânului și să vină să vadă ce se 
uneltește. Este destul de inteligent ca să știe că stăpânul lui 
nu se poate afla în două locuri în același timp. 

După această ulumă atenţionare, se întoarse și cobori 
pasarela. 

Dan fu tentat să o imite și să meargă să facă un duș, 
dar femeia folosise toată apa din rezervor, iar el era enervat 
că se lăsa atras în atmosfera fantasmagorică întreţinută de 
Dorana. Era prea impresionabilă, obosită de viața de calvar 

pe care i-o făcea soţul și nu trebuia să dea crezare în totali- 
tate spuselor ei. 

Se mulțumi să se stropească în grabă la chiuvetă, își 
puse haine curate, apoi se întoarse pe saltea, pentru a as- 
cunde petele de spermă de pe pânza de doc. Praful ridicat 
de această acţiune îl făcu să tușească, mai-mai să-și dea 
sufletul. 

Pentru a-și omori timpul își făcu o cafea, deși nu avea 
nevoie să-și mai accentueze nervozitatea. O bău cu mult 
zahăr, aşezat pe ultima treaptă a pasarelei. Era conștient că 
aștepta întoarcerea câinelui, dar nu voia să recunoască. 
Sfârși prin a se trezi din lâncezeală; în loc să-și piardă astfel 
timpul, mai bine exersa la imitații, întrucât acum avea un 
reportofon! Se ridică, curăță ceașca în chiuvetă și înge- 
nunche în faţa aparatului. Repetă două ore la rând, înregis- 
trându-se și ascultându-se pe rând. Când termină, șterse 
banda precaut și făcu altă înregistrare proastă, în cursul 
căreia declamă unul dintre poemele sale amărâte. Dacă 
Adam Smart se hotăra să-i verifice ocupațiile, nu va da 
decât peste niște versuri de râsul lumii. 

Zgomotul grilajului sub acțiunea telecomenzii îl făcu 
să tresară. Locuia de puţină vreme la familia Smart, dar 
ajunsese deja să urască sunetul batantului scrâșnind pe 
pietriș, aşa de mult îl asocia cu inevitabila intrare în scenă a 
lui Dust. 

Nervos, scoase caseta și scrise cu stiloul pe etichetă: 

„Jason B. Coleman, Lecturi publice”. 

În momentul în care Dan apăru în pragul cabanei, 
Adam ieși din mașină și-l salută cu mâna. Părea epuizat şi 
posomorât. Aruncând vesta Armani pe spătarul unui scaun 
din grădină, merse să se întindă pe un şezlong de pe mar- 
ginea piscinei, cu ochelarii de soare pe vârful nasului. Mai 
avu două tresăriri pentru a se debarasa de mocasini, apoi 
ațipi în soarele acelui sfârșit de după-amiază. 

Dust se ivi din vehicul cu oarecare întârziere și, 
imediat, Dan ghici că stătea la pândă. Adulmecase ceva 
neobişnuit, iar nările îi fremătau cu iritare. Își ridică de 
două-trei ori scăfârlia spre cabană și începu să descrie 
cercuri pe peluză. Dan binecuvântă oboseala care îl dărâ- 
mase pe bancher, împiedicându-l să vadă ce se petrecea în 
spatele său. Pentru a-și face de lucru, luă pulverizatorul cu 
insecticid și cobori să se ocupe de arbuștii de piper. 
Acţiona ca un somnambul, străduindu-se să nu cedeze ten- 
tației de a privi peste umăr. Auzea câinele cum râcâie 
pământul la picioarele stâlpilor. Drace! Adulmecase oare 
urma Doranei? După scârţâitul lemnului, Dan înţelese că 
animalul escalada treptele pasarelei. Ce căuta în casă? Avea 
să scotocească prin toate ungherele? Măcar de n-ar fi uitat 
Dorana ceva... o fâșie din costumul de baie, de exemplu. 
Jigodia era în stare să-l ia în bot și să meargă să-l ducă 
stăpânului său. Smart ar recunoaște pe dată țesătura aceea 
bizară, care semăna cu mătasea, dar era impermeabilă. 
Timp de un minut nu știu ce să facă. Să alerge spre casă și 
să-l alunge pe Dust? Nu, era imposibil, fiara i-ar sări la 
beregată de-ndată ce ar face gestul de a-l alunga. Atunci ce 
să facă? S-o şteargă? Să se apropie de grilajul grădinii, să-l 
întredeschidă și să fugă mâncând pământul fără a se mai 
uita în urmă? 

Dust se hotărî, în sfârșit, să iasă din baracă. Era 
foarte prost dispus. Avea un aer furios și respira pe nas. 
Din trei salturi cobori scara și alergă cu paşi mărunți spre 
Dan. Acesta fu cât pe-aci să țipe de groază şi se blestemă 
că nu luase cu el foarfeca de grădină pentru a se apăra. 
Când se afla doar la un metru distanţă de el, câinele se 
întoarse, ridică laba şi urină pe picioarele lui. 

Dan simţi o asemenea ușurare că nu făcuse cunoştin- 
tă cu dinții fiarei pe beregata sa, încât primi acea manifesta- 
re de dispreţ cu un râs pițigăiat. Dust se îndepărtă în salturi 

și dispăru în spatele unei statui. Dan rămase un moment 
înțepenit. Urina câinelui îi lpise pantalonul de picioare. 
Curând avea să pută, trebuia să se schimbe. 

Doar când trecu pragul barăcii avu conștiința dezas- 
trului. Dust smulsese salteaua de pe somieră, târând-o în 
mijlocul încăperii. Acolo, metodic, o făcuse zdrenţe. 

„Stie, gândi imitatorul înfiorându-se. Dorana avea 
dreptate. A ghicit.” 

O spaimă ciudată, superstitioasă îl cuprinse, și primul 
reflex fu să alerge la lucarnă pentru a verifica dacă javra nu-i 
povestea totul stăpânului său. N-ar fi fost surprins să vadă 
animalul apucându-l pe Adam Smart de mânecă pentru a-l 
trage spre cabană. 

Cât timp i-ar trebui bancherului, la vederea saltelei 
făcută fâșii, să înţeleagă ce se întâmplase în cursul după- 
amiezii? Zece sau cincisprezece secunde? 

Încercând să nu intre în panică, Dan îngenunche 
pentru a strânge resturile saltelei într-un sac pentru gunoi 
de grădină, unde obişnuia să îngrămădească buruienile. 
Tremura retrospectiv, gândindu-se la ce s-ar fi putut întâm- 
pla dacă Dust s-ar fi ivit cu două ore mai devreme, când mai 
era încă în pat cu Dorana. 

Făcu ordine cât putu mai bine şi își jură să nu se mai 
joace cu focul. Doamne! cât de mult greșise că n-o luase 
în serios pe Dorana. 


În noaptea aceea se baricadă pentru a se feri de orice 
neplăcere și rămase multă vreme în alertă, cu un mâner de 
hârleţ în mână. Sfârși prin a adormi pe somiera desfun- 
dată, ale cărei arcuri îi intrau în coaste, frânt de oboseală. 

Un zgomot surd îl trezi în zori, ca şi cum ar fi fost 
lovit unul dintre stâlpii de susţinere ai cabanei. Năuc, cu 
parul în mână, merse să întredechidă ușa. Dust se afla acolo 
jos. Târâse pe peluză leșul unui coiot cu beregata sfâșiată, 
un animal pe care îl vânase pe coline la adăpostul nopții. 

În momentul în care Dan voia să strige „marș de-a- 
ici!”, răsună vocea lui Adam. 

— Îţi face o ofrandă, rânji bancherul. În mod normal, 
ar trebui să cobori să participi la festin împreună cu el. 

Imitatorul își înăbuși o înjurătură. 

Chiar era o ofrandă? 

... sau mai degrabă un avertisment? 


Dorana dispăru pe furiș două zile mai târziu. Era 
periculos, dar nu mai putea amâna să nu dea un semn de 
viaţă. Ceilalţi erau precis nerăbdători, mai ales Bebe 
Monk, pe care Doc’ abia mai putea să-l ţină în frâu. Ea 
ținea mult la Seth Brannigan, poreclit „Doctorul”, acel 
bătrânel fără vârstă cu aspectul mereu îngrijit al unui 
pensionar gata să urce în avionul de Miami. Ochelarii săi, 
părul rar, argintiu și veșnicele sale noduri de papion inspi- 
rau încredere. Avea o ţinută încovoiată, cu mâinile ascunse 
cuminte în buzunare, ca și cum s-ar fi temut să nu și le 
rănească în vreun accident. Dacă ar zbura într-o zi în 
Miami — acest paradis al bătrânilor —, ar putea trece fără 
greutate drept un medic pensionar. Un chirurg sau gine- 
colog. Doranei nu-i era frică de el, o amuza și, uneori, îi 
stârnea compătimirea. Însă nu putea spune același lucru 


despre Bebe Monk. 


Părăsi colinele pentru a intra în inima orașului, într-un 
cartier mizerabil, înghesuit de hangare și prăvălii, unde 
totul se vindea în grabă: televizoare de ocazie, radiouri 
auto, aparate de climatizare înnegrite de praf... totul îngră- 

mădit în maldăre instabile pe care nu era bine să le atingi. 
Avusese grijă să lase mașina în garaj și folosise Pontiacul 
verde, achiziţionate la mâna a doua, pe care Adam i-l lăsa 
în folosință. 

De fiecare dată când venea aici, Dorana tremura la 
gândul că va fi agresată și făcea tot posibilul pentru a se îm- 
brăca „sărăcăcios”, în blugi și o banală vestă de bumbac, şi 
aceste precauţii îl enervau pe Bebe Monk, care o prefera, 
firește, „burgheză”, în taior, ciorapi, portjartier și pantofi 
cu tocuri înalte. Pentru a-l satisface — întrucât nu era bine 
să-l contrarieze —, ea lua tot acest arsenal într-o geantă de 
voiaj, pentru a se schimba înainte de „a intra în scenă”. 

Fa încuie mașina şi îi dădu zece dolari un chinez 
gras, înarmat cu o bâtă de base-ball, pentru a avea grijă de 
mașină, promițându-i aceeași sumă la plecare. 

Bârlogul se afla la capătul traveei care despărțea gru- 
purile de hangare aparținând comercianților asiatici din 
L.A. Era un fost atelier în care altădată se înfășurau cu 
mâna foile de tutun pentru confecţionarea ţigărilor de lux. 
Mirosul de nicotină impregnase fiecare fibră a pereţilor din 
lemn, dar și masa, și grinzile. Era pretutindeni. Era savuros 
sau gretos, în funcție de orele zilei. Zece femei cubaneze 
munciseră altădată acolo, în dogoarea construcţiei prost 
aerisite, dar Doc” Brannigan îi mărtusisise Doranei că 
această imagine nu-i trezea nicio închipuire în minte. Fru- 
moasele tutungerese înfășurau rulourile de tutun pe pul- 
pele goale, pe Carmen — nume popular — îl lăsau rece, 
deoarece cunoștea prea bine ravagiile nicotinei asupra pielii 
pentru a cădea în acest gen de fantasmagorii. De fiecare 
dată când i se evocau tutungeresele cu fustele suflecate, se 
gândea la Juanita, o fată de treizeci de ani, pe care contactul 
permanent cu foile de tutun o pricopsise cu un carcinom 
pe partea internă a pulpelor. Oamenii se gândeau oare la 
asta când își aprindeau o cobiba, la sfârșitul unei mese 
copioase? 

Dorana urcă traveea și rămase nemișcată în faţa 
batantului de lemn înnegrit. Locul nu era apărat de niciun 
sistem de alarmă și broaștele nu aveau nimic deosebit, dar 
prezenţa lui Bebe Monk îi făcea să se răzgândească pe 
micii hoți din cartier să-și facă apariţia pe acolo. Dorana 
trase zăvorul batantului care scârţâi în balamale. Își strânse 
pleoapele, așteptând ca pupilele sale să se obișnuiască cu 
întunericul. Lumina zilei nu pătrundea decât printr-un 
panou ‘din sticlă instalat pe acoperișul în pantă și prin 
ferestre minuscule. Doc” nu se ridică la apropierea sa, 
deoarece rotulele îi provocau o mare suferință şi îi era 
greu să stea în picioare. În ciuda căldurii înăbușitoare din- 
tre pereţi, era foarte corect îmbrăcat, în veșnicul său 
costum de cioclu. Era așezat la masă, cu tot necesarul de 
mulaj răspândit în jurul lui, ca un fabricant de proteze 
dentare la lucru. Mâini de cauciuc fuseseră dispuse pe 
suporturi, ca la un curs de anatomie. Acestea aveau culo- 
rile stranii ale materialului din care fuseseră confecționate: 
roz-bonbon, bleu, vernil. Când le observai cu atenţie, 
remarcai cu surprindere că erau realizate cu o mare fide- 
litate și că erau reproduse majoritatea liniilor care figu- 
rează de obicei în căușul unei palme umane. 

Bătrânelul le ștergea cu o pensulă, pentru a îndepărta 
particulele de la debavurare. Privi peste ochelari, o re- 
cunoscu pe Dorana și zâmbi. 

— Mă întrebam dacă n-ai uitat de noi, draga mea 
copilă, spuse el. Eu am răbdarea vârstei mele, dar Bebe 
Monk nu are această virtute. Mi-a fost foarte greu să-l 
împiedic să iasă. Voia să se caţere pe coline, să-ţi dibuiască 
casa Și să te „reguleze pe peluză în fața tuturor”. lartă-mi 
vulgaritatea cuvintelor, dar nu fac decât să repet vorbele 
lui. Ştii foarte bine că nu am calitățile fizice necesare pen- 
tru a-l împiedica. 

— Ştiu, oftă Dorana. Dar nu am putut să mă des- 
curc. Daniel Norris are unele dificultăţi în a imita vocea 
lui Adam. Toată săptămâna asta l-am simţit pe punctul de 
a renunţa la tot și ești conștient că nu putem face nimic 
fără el. 

Ea se așeză. Căldura care domnea în atelier îi tăia 
respiraţia. Însă Doc Brannigan nu părea să sufere din 
această cauză. Nu transpira, și gulerul cămășii din bumbac 
tocit era închis până la ultimul nasture. Dorana numără 
mâinile de cauciuc din jurul ei. Erau opt. 

— Nu mai am latex, anunță Doc’. Sunt suficiente 
mulaje? 

Puse pe masă mâna pe care tocmai o ştergea și o îm- 
pinse spre vizitatoare, cu palma întoarsă spre tavan. 

— Este convingătoare? 

Dorana se văzu obligată să atingă membrul artificial. 
Articulațiile, cutele pielii erau reproduse cu mare exacti- 
tate. Era o mână dreaptă. De altfel, toate protezele aliniate 
pe masă erau mâini drepte, mari, cu degetele pătrate, 
puternice. 

— Ar trebui să meargă, murmură ea. Ambaleaz-o în 
hârtie velină și pune-o într-un cufăraș. Culoarea este mai 
realistă, celelalte au aspectul de a fi fost prelevate de pe ca- 
davrele unor extratereștri. 

— Din cauza culorii latexului, se scuză Doc’. Ar 
trebui să le pictez, dar nu am ce-mi trebuie. Dacă cumperi 
un aerograf și culori, o să mă pun pe treabă... Îmi voi 
umple timpul. 

Își aşeză ochelarii care îi alunecau. 

— L-ai prevenit pe Norris? se interesă el. Știe de noi? 

— Nu, mărturisi Dorana. Prefer să aştept să fie bine... 
agăţat. 

— 'Ţi-e teamă să nu fie gelos? făcu bătrânul, încre- 
țindu-și fruntea. Nu avem nevoie de așa ceva. Bebe Monk 
este și așa greu de ținut în frâu. 

— O să meargă, se grăbi să afirme Dorana. Să spu- 
nem Că este o muncă de... gestionare cam delicată, dar voi 
reuși. În acest moment, lui Dan îi este frică mai ales de 
câine. 

— Tocmai, de-ndată ce va fi destul de „documen- 
tat” asupra soţului tău, ar putea locui aici, astfel că nu-l va 
mai vedea pe Dust. 

— Dar aici e Monk. Nu știu dacă vor putea să se 
suporte. 

Bătrânul ridică din umeri cu iritare. 

— Când se va da semnalul acţiunii, nimeni nu va 
avea timp să se gândească la aceste povești de pat, decretă 
el. Crede-mă, îţi spune asta un fost soldat. Ştii măcar când 
vom avea șansa de a încerca lovitura? 

— Da, Adam pleacă în Mexic peste o săptămână. 

Trecură încă o dată în revistă diferitele faze ale planu- 
lui, pe care amândoi îl cunoșteau pe dinafară, dar să vorbeas- 
că despre acesta le făcea bine. 

Când setea îi făcu să tacă, Dorana se ridică să aducă 
bere din vechiul frigider așezat pe jos, la picioarele grinzii 
principale. Ea remarcă că era o marcă mediocră. Doc” îi 
observă încruntarea. 

— Nu mai avem aproape nimic din banu pe care ni 
i-ai lăsat, rosti el. Monk are o poftă de mâncare de lup și 
îşi petrece mult timp la cinema. 

— Nu mai am mare lucru în cont, mărturisi Dorana. 
S-a dus aproape totul pentru cumpărarea materialelor. Știi 
foarte bine că eu nu dispun de nicio avere personală. 

— Știu, îngăimă bătrânul. Numai în filme tâlharii in- 
vestesc enorm pentru pregătirea unui plan. În realitate, te 
descurci cu ce ai... și aşa ajungi să fii prins. 

— Taci, şuieră Dorana. Am scotocit în fundul sertare- 
lor, mi-am vândut bijuteriile. Nu e vina mea dacă nu valorau 
mare lucru! 

Băură în tăcere, așezați la masă unul în faţa celuilalt. 
Mâinile de cauciuc păreau să le adreseze saluturi stranii, 
cărora nu binevoiau să le răspundă. 

Aşa cum se întâmpla totdeauna de la o vreme, Doc’ 
începu să pălăvrăgească. Era la vârstă aceea la care orice 
devine un pretext pentru a evoca trecutul: un zgomot, o 
savoare. De această dată, berea răsuflată îi amintea gustul 
„pișatului de măgar” care li se dădea să bea în armată în 
timpul războiului din Pacific. 

ȘI începu să înșire nume fabuloase: Guadalcanal, 
Corregidor... 

Cu ochii pierduţi în ceața amintirilor, se revedea în 
junglă, la optsprezece ani, angajat voluntar, bâjbâind într-o 
ţinută militară îmbibată de ploaie. Cu un prezervativ pus pe 
vârful puști pentru a evita ca ţeava să se umple cu apă și 
sevă. Era o lume infernală, în care totul se oxida cu o viteză 
halucinantă, în care ciupercile îți creșteau sub tălpile picioa- 
relor. În ciuda anilor, păstra intactă impresia de umiditate 
permanentă, ca învelirea cu o pânză groasă, nezvântată. De 
acolo rămăsese cu un dezgust înverșunat pentru ploaie și, 
de-ndată ce cădea cea mai mică picătură de ploaie, se izola 
între patru pereţi în așteptarea întoarcerii soarelui. Jun- 
gla... Nu i se părea o amintire de demult, dimpotrivă. 
Revedea chiar fiecare imagine cu lux de amănunte, în sulul 
unui cameraman risipitor, în planuri mari. Avea încă în 
picioare ritmul patrulării. Ritmul era important, te făcea să 
tii distanţa. Îl revedea pe medicul-șef, cu mâinile sale zdro- 
bite învelite în pansamente pline de noroi. Medicul-șef, care 
încercase să oprească cu palmele sale întinse una dintre 
capcanele întinse de „gălbejiți”, în împrejurarea respectivă 
o minge mare din lemn suspendată de o liană care, când îți 
prindea: piciorul în firul amorsei, cădea din vârful unui 
copac pentru a te lovi drept în piept, ca o pendulă. Șocul 
era suficient, în general, pentru a-ţi disloca cutia toracică. 

Șeful avusese reflexul de a întinde mâinile pentru a amor- 
tiza lovitura și a devia bușteanul, dar își fărâmițase toate 
falangele. Doar morfina îl împiedica să nu urle. 

Da, din cauza mâinilor zdrobite ale medicului tre- 
buise Seth Brannigan să preia ștafeta. Se știa că era ceasor- 
nicar în civilie și că poseda un control excepţional de fin al 
mișcărilor. 

— Când ne-am pierdut în câmpul de mine și doi 
băieţi au fost atinși la picioare, explica el cu o voce mode- 
rată, a trebuit ca cineva să se hotărască să-i opereze. Atunci, 
medicul-șef a spus: „Tu o s-o faci, Brannigan. Îţi voi dicta 
pașii de urmat și vei opera în locul meu. Ai să vezi, va fi 
mai puțin complicat decât să scormonesti' printre rotițele 
unui ceas”. 

Însă doctorașul minţea. Or fi ceasurile complexe, 
dar au cel puţin două calităţi: nu urlă și nu sângerează. 

— Aşa am învăţat eu, ofta Seth. La faţa locului, cu 
vocea majurului strigându- mi în urechi: „Fă. asta, fă aia!” 
ȘI, pe legea mea, am avut surpriza să descopăr că nu eram 
deloc prost. Băieţii pe care îi peticeam o luau din nou de 
coadă. Am devenit un fel de chirurg analfabet, fără diplo- 
mă. Un practician priceput, dar fără a cunoaște nici măcar 
numele organelor. Aveam mână bună și numai asta conta. 

După un an petrecut în junglă, izolat de restul lumii, 
devenise o celebritate printre soldați. Se spunea că poartă 
noroc, că deasupra lui plutește „norocul nebunilor”. Fu 
supranumit „mâna de aur”, „degete de zână”, „tricoter”. 
Băieţii îl preferau adevăraţilor doctori, care se simțeau 
ofuscaţi. 

— Când s-a terminat războiul, încheia el, când m-au 
demobilizat, un locotenent m-a dăscălit: „Fu atent, Bran- 
nigan. La noi ești un erou, ai salvat pielea a zeci de băieți, 
dar afară va fi diferit. Să nu care cumva să continui, asta o 
să-ţi aducă numai necazuri”. 

Atunci se întorsese la ceasurile lui, dar fără plăcere. 
Rotiţele din oţel nu mai aveau nicio atracţie pentru el. 
De fapt, ceasornicele aveau două defecte, acum își dădea 
seama: nu erau vii și nu spuneau niciodată „mulțumesc”. 

În acel punct al povestirii, Dorana făcu una sau două 
tentative să-l aducă pe bătrân la realitate, dar el nu păru s-o 
asculte. Odată pornit, se arunca ca un tren în plină viteză 
pe șine și nu mai observa nimic din peisajul dimprejur. 
Dorana se temea totdeauna de clipa aceea, când evoca 
„accidentul”... 

— Ar fi trebuit să profit de o bursă acordată vetera- 
nilor pentru a studia, murmură el. Dar teoria nu era punctul 
meu forte. Când profesorii începeau să vorbească, vocile 
lor se schimbau în zumzet în capul meu. Eu sunt un arti- 
zan, un muncitor manual. 

Atunci se stabilise într-o localitate uitată de lume. 
Povestea clasică. O pompă de benzină, un câine slăbănog 
care mergea pe strada principală, arbuști de ienupăr răsuciți 
în praf. Cuptor în timpul verii, ghețar în timpul iernii... 
Acolo cunoscuse o femeie, o văduvă de război, mamă a unei 
fete, Daisy. Se vedeau pe ascuns, când puștoaica dormea, 
sau se prefăcea că doarme pentru a nu-i deranja. 

Chestia asta durase un an, apoi... 

— Apoi a venit iarna, șoptea Seth Brannigan. Zăpadă 
peste tot, drumurile blocate. Satul izolat, fără medic pe o 
distanţă de mai puţin de o sută de kilometri și fetiţa care ne 
face o peritonită. 

Trebuia acţionat repede, înainte de finalul mortal. 
Seth, după multe ezitări, sfârșise prin a ceda rugăminților 
mamei care îi cerea să opereze copila. 

— Doamne! se bâlbâia bătrânul, trecându-și mâna 
peste față. Am făcut asta pe masa din bucătărie, curățată 
cu clor, cu instrumentele la îndemână. 

Și puștoaica murise în cursul intervenţiei. Făcuse 
vreo greșeală de apreciere? Așteptase prea mult pentru a 
acţiona? Șeriful îl arestase a doua zi de dimineaţă, în toiul 
unui viscol, la denunţul unui vecin. Îl condamnaseră pen- 
tru exercitarea ilegală a medicinii, nu foarte rău, ţinând 
cont de trecutul său de erou militar. Rămăsese cinci ani la 
închisoare, cârpăcind deţinuţii după fiecare încăierare. La 
ieșire, comitetul de reinserție îi dibuise o slujbă la un antre- 
prenor de pompe funebre. Pregătea cadavrele: „reconstruc- 
tor plastic”. Trebuia să lucreze într-o pivniţă prost aerisită 
în mijlocul mirosului de formol. 

— Nu-mi displăcea, mărturisea Doc cu un surâs 
cinic. Morţii pot fi machiaţi fără frică de alergii, nu se plâng 
niciodată că sunt prost frezaţi. Nu se mișcă și nici nu cer 
să-ţi controleze munca în oglindă. Eram destul de talentat 
pentru asta. După închisoare, îţi vine greu să te readaptezi 
la spațiile vaste. Te simţi totdeauna pe picior greșit, tremuri 
când treci pe lângă sucleți. 

Îi plăcea să se arate sub o lumină urâtă, proastă, acer- 
bă, ca şi cum pușcăria ar fi omorât în el tot respectul pentru 
sine însuși. Era, totuși, mult mai discret în legătură cu ceea 
ce urmase, adică povestea furtului de dinti de aur, care îl 
împinsese să-și ia tălpășiţa de la pompe funebre, înainte ca 
un mandat de arestare să fie emis pe numele lui. Dorana nu 
ştia nimic din motivele care îl făcuseră să fractureze maxi- 
larele cadavrelor care așteptau îmbălsămarea. Un șantaj? O 
datorie de joc? O femeie? 

Pentru că Doc”, în ciuda vârstei înaintate, iubea 
femeile. Adora să le vadă dezbrăcându-se, le mângâia ore 
în şir cu mâinile sale uscate și încrețite. Părea satisfăcut cu 
aceste contacte superficiale și Dorana învățase să-i facă 
plăcere, lăsându-și corpul în voia lui, ca pentru un masaj 
interminabil. Adeseori, atingerile bătrânului erau atât de 
relaxante, încât termina prin a adormi, fără a-și da seama. 

Seth Brannigan nu încercase niciodată să o facă să se 
excite și degetele sale erau foarte atente să nu atingă lâniţa 
pubiană a „pacientei” sale. Pe scurt, era un bătrânel ciudat. 

De-ndată ce auzi vorbindu-se despre el, la salonul de 
coafură, prin flecărelile a două vecine, ea începuse să-l caute. 
Știuse de la bun început că va fi omul potrivit situaţiei. Era 
un supravieţuitor care nu mai avea nimic de pierdut. 

— Sunt prea bătrân pentru a-mi fi frică de închisoare, 
îi mărturisi el într-o seară. Și apoi, „înăuntru” ai cel puţin 
un avantaj: nu eşti niciodată singur, nu pot spune același 
lucru despre „afară”. 

În timp ce el pălăvrăgea, Dorana îi privea adesea mâi- 
nile... mâini mici de fost ceasornicar, care peticise oameni, 
omorâse un copil și machiase cadavre, iar ea încerca o im- 
presie ciudată la gândul că aceleași palme cutreierau ore 
întregi pielea ei goală. 

„Ești idioată, hotăra ea atunci. Ar fi același lucru dacă 
te-ai culca cu un chirurg!” 

La etajul superior, Baby Monk, întins gol pe podea, 
asculta murmurul bătrânului urcând până la el printre 
spaţiile dintre dușumele. Îi plăcea să se cufunde în această 
stare de hiperreceptivitate, când sfârșea prin a avea iluzia 
că aude scrâșnetul mandibular al insectelor care populau 
construcţia. Tinea ochii larg deschiși și fixa stratul de praf 
care acoperea podeaua, până ce fiecare fir de praf devenea 
mare Cât o pietricică. 

Era scund, cu o musculatură pe care puteai face cursuri 
de anatomie. Mușchii săi nu aveau nimic hipertrofiat, dar 
conturul lor se desena sub epidermă cu o precizie surprin- 
zătoare. Ca toţi luptătorii profesioniști, el își rădea părul 
și pubisul, își epila torsul și picioarele, pentru ca niciun 
adversar să nu poată să-l prindă de vreun fir de păr. La 
douăzeci şi trei de ani, avea faţa îmbătrânită de neîn- 
credere și lovituri încasate. Pe când nu era decât un copil, 

o directă expediată de tatăl său îi fracturase obrazul drept, 
osul malar și îi deviase peretele nazal. De atunci, figura sa 
prezenta un curios aspect pieziş, ca al unei statui din argilă, 
pe care un modelator ar fi strivit-o cu un deget nemulțumit. 

De altfel, acel pumn îi hotărase vocaţia. La zece ani, 
își jurase să devină pugilist emerit... pentru a-și ucide tatăl 
cu propriile mâini. 

Întins pe dușumaea, cu urechile ciulite, se întreba când 
se va decide femeia să urce. Era înaltă, subțire și destul de 
bătrână pentru a-i fi mamă, dat fiind că genitoarea sa îl fă- 
cuse la cincisprezece ani. Și, mai ales, avea un miros de 
femeie bogată, foarte curată. Mâini care nu munciseră nicio- 
dată în viaţa lor. Era obișnuită să dea ordine, dar aici el era 
cel care comanda şi ea n-avea decât să toarcă blând, 
altfel... 

„Nu mă lovi, îl ruga ea. Dacă soţul meu vede urme 
pe corp, va intra la bănuieli și totul va cădea baltă. Voi face 
tot ce vrei, dar nu mă lovi.” 

Și se supunea, de-ndată ce ridica pumnii acoperiţi de 
bătături. Managerul său îi povestise totdeauna că femeilor 
din înalta societate le plăcea să fie tratate ca niște târfe de 
boxeri sau docheri, dar nu-l crezuse niciodată cu adevărat 
până în ziua în care Dorana venise să-l urmărească la lupte, 
seară de seară. Într-o noapte, ea îl așteptase la ieșirea din 
vestiare. Era periculos, dar ea nu știa. După o luptă, Monk 
nu se mai controla și antrenorul lui refuza să-i aducă fete 
sub pretextul că nu-și mai măsura forța și le făcea rău. Nicio- 
dată nu s-ar fi gândit că într-o zi va avea o femeie ca Dorana 
Smart, o femeie care rostea vorbe complicate și purta 
mătase. În prima seară, ea îi spusese: „Doc' Brannigan mi-a 
vorbit despre tine...” 

Monk îl cunoștea pe Doc”, un bătrân pușcăriaș care 
accepta să îngrijească rănile pentru câţiva dolari. Se spu- 
nea că se ocupa de îmbălsămări ca civil, dar nu existau doi 
ca el pentru a coase o rană. 

Monk îşi puse mâinile pe urechi. Erau atât de tăbă- 
cite de bătături, încât le cuprindea destul de greu. Cu o 
simplă lovitură cu latul urechii, putea să înfigă un cui de 
zece centimetri într-o scândură de stejar. Ele constituiau 
capitalul său, mândria sa de bărbat. Îi trebuiseră zece ani 
pentru a le face dure, lovindu-le de tot ce-i ieșea în cale: 
saci de orez, grinzi, ziduri de cărămidă. Tatăl său murise pe 
mare înainte ca el să fie gata să-l înfrunte, ceea ce îi provo- 
case o frustrare din care își revenea cu greu. 

Se târâ prin praf, stăpânindu-se să nu bată în podea. 
Femeia avea poate să se izoleze cu bătrânul şi va trebui să 
mai aștepte. Nu-i plăcea lucrul ăsta. Când se întâmpla, el 
se fofila până la ușa camerei și privea prin gaura broaştei. 
La început fusese gelos, apoi descoperi că Doc” se multu- 
mea doar s-o mângâie și nimic mai mult. Un amuzament 
de bunicuţ, care nu mai are nimic între picioare. Se hotărî 
să nu se supere. Nu era încornorat, iar bătrânul avea și el 
dreptul la ceva mângâieri, nu? 

Dar acum ei vorbeau de un alt gagiu, un tânăr, și 
Monk devenea din ce în ce mai mânios. Yo! Frumos ar mai 
fi ca ăștia doi să-și facă de cap chiar sub nasul lui! I-ar 
învăţa pe dată cine e stăpânul, cât despre vânătăi nu le-ar 
ajunge cele zece degete ca să le numere! 

Se ridică, cu picioarele lipite, cu trupul încordat. Se 
mișca foarte repede, rămânând totuși extrem de compact. 
Nu avea niciun gram de grăsime pe trupul său frecat cu 
uleiuri. Nasul său pieziș și obrazul strivit îi dădeau un 
aspect destul de înspăimântător, de brută. Era conștient de 
acest lucru și pe ring profita pentru a-și impresiona adver- 
sarii. 

leşi tiptil din cameră şi se fofilă în galeria care încon- 
jura sala mare. Avea tendinţa de a se deplasa pe jumătate 
încovoiat, cu braţele atârnând, ceea ce îi adusese porecla de 
Baby Monkey, pe când era copil. Cu timpul — mai ales 

pentru teama pe care o inspira — această poreclă supără- 
toare devenise Baby Monk sau chiar Bab Monk. 

Privirea sa o întâlni pe a Doranei, care tresări. 

— Urcă, mârâi luptătorul. M-am săturat să vă tot 
ascult pălăvrăgind. Și schimbă-te, nu te vreau în cârpe. 

Merse în cameră și se întinse pe salteaua care îi unea 
loc de pat, cu mâinile încrucișate sub ceafă. 


La etajul de jos, Doc” puse o mână înţelegătoare pe 
braţul Doranei. 
= — Du-te, copila mea, murmură el. Altfel nu ne vom 
găsi liniștea. 

Dorana se sculă şi începu să se dezbrace sub privirea 
bătrânului. Nu păstră pe ea decât lenjeria și se îmbrăcă cu 
hainele pe care le adusese în geanta de voiaj. După ce-și 
încheie taiorul, își puse pantofii și se îndreptă spre scară. 
De data aceasta nu mai uitase gelul intim, pe care îmbrău- 
șările luptătorului îl făceau mai mult decât necesar. 

Nu încerca să-l înfrunte, îi era frică de Monk, avea o 
minte de doisprezece ani și rezerve inepuizabile de ură. 
La încorporarea în armată — ajunsese deja un maestru în 
luptele de stradă — își ucisese instructorul în cursul primei 
demonstraţii de luptă corp la corp. Dintr-un singur pumn 
în inimă, provocându-i un stop cardiac imediat... și defi- 
nitiv. Din fericire, Curtea Marţială a hotărât că fusese un 
accident și Monk fusese eliberat înainte de terminarea 
serviciului militar, ca inadaptabil la viața colectivă în 
spații închise... Ceea ce echivala cu a spune că intra în cate- 
goria sociopaţilor rebeli la orice formă de ierarhie. Un orga- 
nizator de lupte clandestine pusese mâna pe el, formându-l 
pentru boxul thailandez și expunându-l în lupte de mare 
violență pe cheiurile și antrepozitele de pe docuri. Pentru 
Baby Monkey reprezentase ocazia de a distruge mulți mici 
lăudăroși asiatici, emuli de-ai lui Bruce Lee, care credeau că 

un nunceac făcea din cineva stăpânul lumii. Bab Monk nu 
umbla cu fineţuri, nu lua poze teribil de estetice, nu făcea 
arabescuri cu mâinile sau cu picioarele, nu... Țintea și lovea. 
Si adversarul rămânea lat, cu maxilarul zdrobit în șase locuri 
sau cutia toracică înfundată. Monk era un anacronism viu, 
un gladiator rătăcit în secolul al XX-lea. Pentru a termina, 
suferise antrenamentul descreierat al unui guru aparținând 
organizaţiei Tong, care îi băgase idei ciudate în cap. La 
sfârșitul acestei învățături, Monk credea în magia neagră, în 
forțele oculte și trăia cu convingerea intimă că luptătorii 
ninja, la un anumit stadiu al artei lor, se bucurau de faculta- 
tea de a se dematerializa pentru a trece prin pereți. 

Pe scurt, era un imbecil, dar un imbecil periculos. 

Dorana intră în cameră. Se văzu silită să recunoască 
că trupul tânărului o impresiona. Era ceva barbar şi clinic 
perfect în această mașinărie din carne și oase. Mâinile lui 
Monk o fascinau. Când se plimbau pe pântecele ei, avea 
iluzia de a fi consultată de cleștii unui crab uriaș. Era 
bizar, înspăimântător, dar, în fond, nu foarte neplăcut. 

În încăpere, toate obiectele purtau amprenta violen- 
tei lui Monk. În timpul şedinţelor de antrenament solitar 
izbea grinzile, pereţii, înfundând scânduri și șipci. Dorana 
îl alesese pentru că vedea în el singura ființă capabilă să-l 
înfrunte pe Dust cu o şansă minimă de a ieși învingător 
din luptă. Era tot atât de rău și primitiv ca și câinele, își 
petrecuse viaţa la pândă, arătându-și colții, atacând tot ce 
îi venea la îndemână. De altfel, el nu vorbea, ci mai 
degrabă hămăia sau schelălăia, după caz. 

Monk se ridică când o văzu intrând, vârându-i o 
mână între picioare, pe sub fustă, pentru a pipăi mătasea 
ciorapilor. Simţea pentru lenjeria demodată o adoraţie pe 
care o alimentau închipuirile de adolescent întârziat. Cât 
despre Dorana, ea s-ar fi lipsit bucuroasă de toate bulen- 
drele astea. 

— Când îi facem felul lighioanei tale? întrebă el. Ștu 
că o pot face pe loc? Am repetat mișcările și o să-i rup botul 
ȘI toți dinții, înainte să aibă timp să latre. E ușor, privește... 

Sări în picioare și se puse în gardă în faţa unei fiare 
imaginare, apoi întinse braţul drept, cu pumnul strâns. 

— Vezi, explică el râzând nervos. El sare și eu îi 
înfig pumnul în bot. Degeaba încearcă să mă muște, coltii 
lui nu pătrund în bătăturile care îmi protejează degetele. 
Se sufocă, pentru că eu profit de avantajul meu. Îmi cobor 
mâna prin beregată, pentru a-l împiedica să respire. Îi stri- 
vesc limba ca pe un dop. Nu mai poate face nimic, se 
asfixiază... Se zbate. 

Acum mima agonia câinelui cu tresăriri grotești, cu 
mâinile îndoite pe piept pentru a simula labele animalului. 

Pantomima ar fi fost ridicolă, dacă toată fiinţa sa 
n-ar fi emanat o asemenea aură de forță brută. Privindu-l, 
Dorana devenea conștientă că vitejuile karatiștilor, care o 
făceau să zâmbească pe ecranul televizorului, puteau într-a- 
devăr să omoare. 

— Vrei să mă duc acum? își pierdu răbdarea Monk. 
Stii, eu muncesc, m-am antrenat în simulare reală. 

„Simularea reală” la care făcea aluzie consta în a 
rătăci noaptea prin cartier și a frânge ceafa tuturor câinilor 
vagabonzi care aveau nefericirea de a-i ieși în cale. O dată 
și-a împins zelul până acolo încât sărise gardul unui antre- 
pozit păzit de dobermani, pentru a-i înfrunta pe aceștia pe 
terenul lor. Îi ucisese pe toţi trei, fără să se fi ales măcar cu 
o mușcătură. Dimineaţa, proprietarul locului descoperise 
animalele ca niște leșuri fleșcăite. Monk nu le lăsase niciun 
os intact. 

Dorana îngenunche pe marginea saltelei, grăbită să 
termine. Era sătulă până peste cap de capriciile bărbaților, 
de dorinţele lor, de violenţa lor infantilă. Se gândi că odată 
afacerea terminată nu va mai avea chef să facă dragoste 

timp de mulţi ani. Poate că ar fi chiar plăcută, în fond, 
această pace a cărnii. 

— Nu-l putem omori pe Dust, rosti ea încet, pentru 
ca lui Monk să-i intre bine cuvintele în cap. Nu acum. 
Adam şi-ar anula pe loc călătoria în Mexic, iar noi avem 
nevoie ca el să fie departe, pentru a acţiona în liniște. Tii 
minte? Dacă ar rămâne în L.A., am fi tot timpul expuși unei 
vizite surpriză. Ştii bine că, pentru a mă evita, își petrece 
mult timp la bancă duminicile, în birou, cică pentru a studia 
dosare. Nu, câinele trebuie să rămână întreg, cel puțin până 
la sosirea lui în Tijuana. 

Monk se chirci cu o expresie de copil frustrat. 

— Eşti sigură? insistă el. 

— Da, făcu Dorana descheindu-și vesta. Trebuie să 
te calmezi, lucrurile se vor desfășura acum foarte repede. 
Nu mai ai de așteptat multă vreme. Încearcă, mai ales, să-ți 
controlezi forţa; dacă l-ai ucide pe Adam, totul ar fi pier- 
dut. Ai înţeles bine? 

— Ştiu să-mi controlez loviturile, mârâi Monk. Am 
un control total. În curând voi asimila știința secretă a 
luptătorilor ninja. Yo! Uite, am început ritualul! 

Îngenunche solemn în centrul unei stele pictate pe 
dușumea. Peste tot în jurul lui fuseseră așezate lame de ras 
și un flacon de cerneală. De perete, fixată cu o piuneză, era 
suspendată o hârtie scrisă cu ideograme japoneze, pe două 
coloane paralele. Monk nutrea o fascinaţie fără limite pen- 
tru acele semne de neînțeles, care ascundeau în ochii lui o 
formidabilă putere magică. De curând începuse să le copie- 
ze pe propriul trup, prevăzând înfruntarea cu dulăul. 

— Vezi, explică el, le reproduc unul câte unul. Cu 
lama de ras fac o incizie în piele, apoi las cerneala să curgă 
pe rană. Astfel carnea se colorează în adâncime. Totdea- 
una este bine să lași să curgă puţin sânge în timpul unui 
ritual magic. Asta întărește pactul. 

Prin acest procedeu rudimentar folosit în pușcării, 
își tatuase pulpa dreaptă, copiind prima coloană de ideo- 
grame. Semnele formau cruste negre și roșii pe carnea sa, 
iar traseul lor în zigzag dădea impresia că vreo pisică fu- 
rioasă se înverșunase împotriva piciorului său. 

— Mai sunt coloane de copiat, murmură luptătorul 
cu respect. Când voi termina, puterea milenară a luptăto- 
rilor ninja îmi va curge prin vene. Voi putea să mă dema- 
terializez pentru a trece prin pereți... sau să-mi fac să 
dispară trăsăturile feței, astfel că nimeni nu va putea să mă 
recunoască. 

Avea în ochi o flacără de asemenea naivitate, încât 
Dorana se simţi mișcată. 

— Unde ai găsit... manuscrisul? întrebă ea arătând 
spre bucata de hârtie agăţată pe perete. 

— Un bătrân chinez din antrepozitele de peşte mi-a 
vândut-o, spuse cu mândrie Monk. O avea în familia sa de 
3 000 ani. Mi-a cedat-o pentru că nu are descendenți și nu 
vrea să 1a secretul cu sine în mormânt. Am avut noroc, sunt 
oameni care ar plăti averi ca s-o aibă. Mi-a vândut-o mie, 
pentru că mi-a văzut chipul în vis și Buddha i-a dezvăluit 
că eu sunt alesul. 

Dorana clătină prudent din cap. Participase la des- 
tule parade de modă din Tokio pentru a ști că bucata de 
hârtie din orez agăţată de perete era meniul unui restau- 
rant ieftin, de sushi. Nu crezu necesar să-i spună toate 
acestea lui Bebe Monk. 

Întinse totuși mâna pentru a verifica starea scarifică- 
rilor care i se păreau infectate. Asta ar mai lipsi, ca idiotul 
ăsta să moară de o septicemie în ajunul loviturii! 

Monk înţelese greșit gestul şi îngenunche în faţa ei 
pentru a o dezbrăca. Ea se lăsă în voia lui, obosită și resem- 
nată, mulțumindu-se să repete veșnicele recomandări: 

— Să nu-mi lași urme, te rog. Adam nu trebuie să 
bănuiască nimic. O să fii atent? 

El o răsturnă pe saltea și-i rupse ciorapii. Îi făcea mare 
plăcere să deşire mătasea. De fiecare când pleca din antre- 
pozit, Dorana arunca lenjeria în primul tomberon care-i 
ieșea în cale. 

— Ușurel, zise ea când acesta se întinse deasupra el. 
Nu-ţi folosi mâinile. Lasă-mă pe mine. 

Bustul lui era atât de tare, încât avea impresia că stă 
culcată sub o statuie căzută de pe un piedestal. 

„Haide, gândi ea pentru a-și face curaj, o să se termine 
în curând și vei putea trăi ca o călugăriță pentru tot restul 
zilelor tale, într-un vast apartament alb, plin de soare.” 


8 


Două zile mai târziu, Dorana îl avertiză pe Dan că 
va trebui să se întâlnească în oraş pentru a discuta amă- 
nuntele operaţiunii. Plecară fiecare separat, la ore diferite 
— el, cu furgoneta, ea, cu Pontiacul — și se întâlniră în car- 
tierul antrepozitelor. Acolo, Dorana îl duse pe imitator la 
fosta fabrică de țigări. Era foarte tensionată, distantă, și 
Dan se întrebă ce îl aștepta. În timp ce mergeau printre 
hangare, soția lui Adam Smart îi spuse simplu: 

— Te-am mințit puţin. Nu suntem doar noi doi în 
afacerea asta. Era imposibil. Mai sunt doi specialiști, oameni 
ca ṣ tine, excelenți în domeniul lor. Fără ei n-am putea face 
nimic, așa Că este inutil să le cauţi nod în papură. În această 
afacere suntem toţi complementari. Unul singur nu valo- 
rează nimic fără celălalt. Pricepi? Nu vreau să vă văd jucân- 
du-vă de-a cocoșii la lupte. 

Scoase o cheie din buzunar și descuie o poartă veche 
din lemn. Doi bărbaţi foarte diferiţi îi așteptau. Un bătrânel 
cu aspect de cioclu, așezat în spatele unei mese lungi de 
lucru, și un fel de burlan uman, așezat pe propriile tălpi, cu 
spatele sprijinit de stâlpul principal care susținea acoperișul. 

— Doc Brannigan și Baby Monk, anunţă Dorana. 
Iată-l pe Daniel Norris, imitatorul nostru. 

Bătrânul înclină politicos din cap, cretinul emise un 
fel de râs insultător, ca și cum i s-ar fi cerut să strângă laba 
unui caniș. După ce se obişnui cu penumbra, Dan văzu că 
masa de lucru era plină de mulaje, ligheane și flacoane. 
Obiecte neobișnuite, pe care le luă la început drept mănuși 
de cauciuc, erau puse la uscat pe tije de fier. 

Atmosfera era încărcată, plină de neîncredere reci- 
procă. Imitatorul ghici că asta se întâmpla și din cauza 
unei puternice doze de gelozie și avu convingerea spon- 
tană că Dorana se culcase cu fiecare dintre bărbaţii pre- 
zenţi. Cu moșul, dar și cu retardatul... 

„Rahat! gândi el, doar n-o să începi să te joci de-a 
liceanul. În fond, ce-ţi pasă?” 

Aruncă o privire întrebătoare protezelor de cauciuc 
îngrămădite pe masă. Avea impresia de a fi intrat din gre- 
şeală în magazia prăvăliei unui meșteșugar care aproviziona 
mutilaţii de război. Ţinuta desuetă a bătrânului îi întărea 
această impresie. Acesta împinse deodată în direcţia sa o 
cutie de pantofi, umplută cu hârtie velină. 

— Haide, tinere, rosti el cu o voce binevoitoare. Să 
nu pierdem timpul. Arată-ne cadoul de Ziua Recunoș- 
tinţe. 

Dan ezită, apoi își băgă degetele în cutie. Nu-i trebui 
decât o secundă pentru a scoate la lumină o mână de cau- 
ciuc roz, imitată remarcabil. 

— Ce este asta? întrebă el. O proteză? 

Dorana se așeză în capul mesei. Părea istovită, ca și 
cum perspectiva de a expune pentru a mia oară același 
lucru o obosea dinainte. 

— Este o reproducere a mâinii drepte a lui Adam, zise 
ea. Doc a fabricat-o după un mulaj. Într-o seară, i-am pus 
un somnifer în whisky și, în timp ce dormea, i-am luat 
amprenta palmei, cu o bucăţică de rășină specială, pe care 
mi-a furnizat-o Doc’. Priveşte palma, o să vezi că este repro- 
dusă într-o manieră perfectă. Sunt toate liniile. Linia vieţi, 
linia inimii... Aproape că ai putea-o da unei chiromante să 
citească în locul originalului. 

Idiotul spătos care stătea ghemuit în fundul sălu scoase 
un yo! neplăcut. Dan observă că mâinile sale prezentau un 
aspect bizar, protuberanţe care semănau a coarne sau bătă- 
turi. Până atunci, Norris crezuse totdeauna că aceste defor- 
maţii, rezultate ale unor antrenamente împinse la extrem, nu 
existau decât în filmele de karate. Citise pe undeva comen- 
tarile unui specialist, care afirma că bătătura face parte din 
folclorul macho al centurilor negre și că nu avea o eficacitate 
reală. 

— De ce o reproducere a mâinii lui Adam? mormăi 
el. Vreți să deschideţi un muzeu de ceară? 

— Nu ti-am spus totul, făcu Dorana fără a lua în con- 
siderare gluma lui răutăcioasă. Există o dublă securitate. 
Camera blindată nu se deschide doar prin recunoaștere vo- 
cală. Cere și o identificare grafică. 

Dan îngheță. 

— Vrei să spui că trebuie să arăţi laba asta albă, asta e? 
șopti el. 

— Da. Chiar deasupra microfonului analizorului 
vocal există o placă din sticlă asemănătoare unui geam de 
xerox. Pentru a descuia ușa seifului, Adam trebuie să-și 
aşeze mâna deasupra și să aștepte ca scanerul să citească 
traseul liniilor palmei. Ca și pentru amprenta vocală, 

amprenta palmei sale este stocată în memoria calculatoru- 
lui, reprezentată numeric ca o hartă de Stat-Major. Cele 
două releveuri sunt suprapuse şi, dacă sunt identice con- 
figuraţiile, ușa se deschide. 

Dan scăpă o înjurătură și se așeză. Instinctiv, întor- 
sese proteza de cauciuc pentru a studia traseul palmei. 

— Este un latex foarte fin, crezu Doc” că trebuie să 
explice. Este folosit în tehnicile de îmbălsămare pentru a 
înlocui membrele lipsă. Anumite familii ţin ca victimele 
unui accident să pară intacte la ceremonia de înhumare. 
Dacă mortul a avut două braţe smulse, trebuie să recurgi 
la un subterfugiu, nu-i așa? În acest caz, se face un mulaj 
pentru mâini false, care se încrucișează pe pieptul defunc- 
tului. Li se lipesc unghii sintetice; apoi, urmează machia- 
jul, cu puţină vopsea și pudră de orez. 

— Nu ştiam, zise mașinal Dan. 

— Da, este adevărat, insistă Doc”. Multe familii cred 
că, dacă trupul nu este intact, mortul nu-și va găsi locul în 
Paradis. Așa că se trișează un pic, în speranţa că îngerii au 
miopie. 

Cu vârful degetului arătător, Dan exploră palma de 
latex. Degetul său percepea evident gravura scobită a cutelor 
„pielii”. 

— Şi crezi că va fi destul de fidel pentru a înșela mași- 
năria? întrebă el. 

— Este obligatoriu, făcu Dorana. Deoarece Adam nu 
va fi acolo pentru a ne da o mână de ajutor. Nu te neliniști, 
am luat amprentele digitale ale protezei pentru a le compara 
cu cele ale soțului meu. Nu sunt diferenţe notabile, chiar la 
microscop. Replica este perfectă, dar trebuie să avem grijă, 
cea mai mică zgârietură ar modifica citirea scanerului și 
seiful nu s-ar mai deschide. 

— Cea mai mică zgârietură? 

— Da, din acest motiv Adam își ține totdeauna mâna 
dreaptă în buzunar, nu știu dacă ai remarcat. Adeseori 
chiar, poartă o mănușă. Una singură, pentru a-l feri de un 
eventual accident. O dată, acum şase luni, s-a tăiat în pal- 
ma. Nu mare lucru, o rană mică de trei centimetri care 
forma o crustă în relief. De fiecare dată când punea mâna 
pe geamul de citire, calculatorul îi refuza accesul în camera 
blindată. A trebuit să aștepte vindecarea completă a tăie- 
turii pentru a putea, în sfârșit, să deschidă seiful. Adam 
era foarte mândru să descopere că era capabil să parali- 
zeze el singur Trade Ltd. 

— Trebuie să ai mare grijă de această proteză, făcu 
bătrânul. Mi-a luat mult timp s-o realizez. 

Dan încercă să se imagineze în cabina de identificare, 
cu degetele strânse pe mâna de cauciuc, această mână rece, 
inumană, în ciuda aparenţelor. 

— De acord, capitulă el. Domnul este protezist fune- 
rar, a fabricat chestia asta, înţeleg, dar ce rol are celălalt per- 
sonaj? 

I se adresase Doranei arătând cu degetul spre Bebe 
Monk. Acesta se ridică cu un salt elastic. Dan înțelese că 
aparținea acelei rase de oameni capabili să facă o „întin- 
dere” facială, așa cum alții își scarpină vârful nasului. Faţa 
lui „pocită” te făcea să privesti în altă parte. 

Dorana se înțepeni în scaun, cu spatele lipit de spătar. 
Dan nu reușea să-și dea seama dacă era de o răceală de 
gheață sau gata să explodeze în urlete isterice. 

— În câteva zile, spuse ea cu încetineală, Adam va 
pleca în Mexic însoţit de câine. Face acest lucru de câteva 
ori pe an, dar după capriciile de moment. Escapadele sale 
pot dura foarte bine o săptămână sau poate să-și întrerupă 
șederea şi să se întoarcă după douăzeci și patru de ore. 
Dacă lucrurile merg bine, se întoarce doar în ultimul 
minut, în caz contrar, face cale-ntoarsă chiar atunci când îl 

crezi la frontieră. Este un ciclotimic, veşnic pe montagne 
russe. În aceste condiții nu putem lucra. Riscăm să ne 
trezim cu el pe cap, chiar în momentul în care luăm cu asalt 
banca, iar câinele ar simți imediat că se întâmplă ceva. Al 
șaselea simţ al său l-ar avertiza și i-ar trezi bănuieli lui 
Adam. Trebuie, așadar, să-l „reţinem” pe soţul meu la 
Tijuana, pe toată durata concediului. 

— Să-l reținem? repetă prosteşte Dan. 

— Da. Un mic accident ne-ar conveni de minune. 
Când se află acolo, lui Adam îi place să participe la lupte 
de box de amatori. Ia totdeauna cu el o pereche de mă- 
nuși, în eventualitatea unor asemenea întâlniri. Mănuși de 
antrenament, care îi protejează mâinile. Adoră să se joace 
de-a Jack London sau Hemingway. Îi creează iluzia că 
este un marinar în permisie. Coboară pe scara socială. 
Monk se va amesteca în mulţime și îl va provoca. Monk 
este capabil să-i luxeze încheietura sau mâna, în ciuda pro- 
tecției mănușii de box. După ce-l rănește, Doc? va inter- 
veni, prezentându-se drept un medic în vilegiatură în 
Mexic. Îl va îngriji pe Adam, îl va veghea și îi va adminis- 
tra suficiente sedative pentru a-l ţine inconştient timp de 
câteva zile. Scopul manevrei este de a constrânge câinele 
să rămână lângă stăpânul lui, pentru că Dust niciodată nu 
va sta departe de Adam. 

— Și unde o să se întâmple asta? întrebă Dan. La 
hotel? 

— Nu, Adam are obiceiul de a închiria o mică 
hacienda, totdeauna aceeași. Acolo există o cușcă în care 
Doc’ va cere să-l închidă pe Dust. În acest timp, noi vom 
devaliza banca, în liniște. 

Dan clătină din cap, nu tocmai convins de ceea ce-i 
spunea Dorana. Surâse cu răceală. 

— Mă întreb dacă nu există și un alt motiv pentru 
această îndepărtare, murmură el. În definitiv, nu vă trece 
prin cap să-l faceți pe Adam Smart ţap ispăşitor? 

Se ridică și făcu câţiva pași prin sală. 

— Cred că ăsta este adevărul, reluă el. Când se va 
descoperi furtul, poliția se va gândi imediat că doar res- 
ponsabilul se:fului putea convinge calculatorul să deschi- 
dă încuietoarea electronică. lar acest responsabil, în cazul 
de faţă Adam Smart, va fi de negăsit... fugit? De ce nu? 
Scotocind puţin, sticleţii vor descoperi că avea motive 
pentru a devaliza banca: un salariu prost, o ameninţare cu 
pensionarea anticipată, pierderea de azi pe mâine a tutu- 
ror avantajelor în natură acordate în decursul carierei 
sale... Angajaţii Trade Ltd. vor conveni că acesta devenise 
bizar în ultima vreme. Putin... ţicnit? Numai să se ia în 
calcul doar mania lui de a-și lua câinele pretutindeni cu el, 
cu riscul de a-și speria clienţii. 

Făcu o pauză, își şterse mâinile umede de turul pan- 
talonilor. În atelier nimeni nu zicea nici pâs. Dorana era 
foarte palidă, ţeapănă între braţele fotoliului. Dan avu 
convingerea că le ghicise adevăratele intenţii. 

— Poliţia va veni să te interogheze pe tine, Dorana, 
continuă el. Tu vei răspunde că Adam era plecat în Mexic 
de câteva zile, dar că tu n-ai primit nicio veste de la el. 
Atunci se va emite un mandat de căutare. „Adam Smart, 
suspectul numărul unu în jefuirea Trade Ltd.” În final, îl 
vor încolți în hacienda, abrutizat de medicamente până în 
buricul degetelor, bălmăjind o poveste incredibilă despre 
un accident de box. Cine îl va crede? Pentru toată lumea 
va rămâne singurul care să fi avut posibilitatea de a învin- 
ge sistemele de securitate ale băncu. Vinovatul ideal. Cât 
despre domnul Brannigan și domnul Monk, bineînţeles 
că, între timp, se vor fi evaporat. 

Doc” şuieră printre dinți. 

— Nu-i rău deloc, tinere, făcu el surâzând. Este ade- 
vărat că avem nevoie de un vinovat, dacă vrem să fim 
liniștiți. Cașcavalul ăsta este fără îndoială în curs de spălare, 

aşadar este periculos să-ţi iei în cârcă paternitatea opera- 
țiunii. Adam Smart ne va servi drept tap ispăşitor. Suicleții 
vor fi convinși că el a făcut dispăruţi paraii în Mexic. 
După ce va fi închis, Dorana va cere divorţul, noi ne vom 
împărţi comoara și o vom șterge în cele patru puncte car- 
dinale, pentru a nu ne mai revedea niciodată. 

— De ce dați atâta importanţă câinelui? se interesă 
Dan. După spusele voastre, s-ar zice că va lua receptorul 
ŞI va suna la poliție... 

— Nu face pe curajosul, i-o tăie Dorana. Știi foarte 
bine despre ce e vorba. Ai avut timp să-l observi pe Dust 
toată săptămâna trecută... Eşti conștient că are cu adevă- 
rat un al șaselea simţ pentru a descoperi tot ce încerci să-i 
ascunzi. De aceea, trebuie să-l facem pe Adam knockout 
timp de patruzeci și opt de ore. 


În ora care urmă, trecură în revistă diferitele moda- 
lităţi ale planului. Monk nu binevoi să se apropie de masă. 
Cu spatele lipit de stâlp, se limită să rânjească și să scoată 
sunete enervante la intervale regulate. Dan simţea nevoia 
să respingă ideea că Dorana se culcase cu fiecare dintre 
acei bărbați. Această gelozie neprevăzută îl surprindea 
chiar pe el însuși și făcea eforturi veritabile pentru a o 
înăbuși. Ce i se întâmpla? În niciun moment Dorana nu-l 
asociase viitorului său, în niciun moment nu-i dăduse de 
înţeles că aveau să-și refacă viaţa împreună! 

— Trebuie să mă întorc, anunţă în sfârșit soţia lui 
Adam Smart. Nu știu dacă vom mai avea ocazia să ne 
vedem înainte de plecarea soţului meu. Fiţi gata oricând și 
ambalați materialul. Când Adam va fi pe punctul de a pleca, 
o să-l trimit pe Daniel să vă prevină. 

Părăsiră atelierul, şi Dan, după ce asudase în etuva 
fostei fabrici de ţigări de foi, rămase surprins de prospeţi- 
mea aerului. 

În timp ce mergea lângă Dorana în direcţia parcării, 
aceasta îl apucă de încheietura mâinii. 

— Ştiu ce gândești, murmură ea. Te întrebi de ce tre- 
buie să-i însoțești pe cei doi în Mexic. 

— Exact, confirmă imitatorul. Adam mă cunoaște, 
dacă mă apropii prea mult de el, există riscul să mă vadă şi 
să se mire că mă vede acolo, pe urmele lui. 

— Vrei să ştii adevărul? făcu Dorana căutând cheile 
mașinii. Am nevoie de un supraveghetor... Nu pot să-i las 
pe Doc” şi Monk de capul lor. Unul este prea bătrân, și 
celălalt pe jumătate retardat. Cineva trebuie să-i contro- 
leze. Și apoi, tu ești un artist, ai obiceiul de a improviza. 
Nici unul, nici celălalt nu vor ști să se adapteze situaţiei; 
nu le stă în fire. 

După ce îi strecurase o bancnotă chinezului celui 
gras, care făcea oficiul de paznic, Dorana descuie portiera. 

— Va trebui să te deghizezi încă o dată, adăugă ea, 
dar tu ești obișnuit. Creează-ţi o înfățișare de care Adam 
să nu aibă impresia a o mai fi văzut pe undeva. Oricum, 
va fi prea ocupat cu luptele de câini pentru a mai da aten- 
tie la ceea ce îl înconjoară. Mai e ceva? 

— Nu, mormăi Dan. Nu te stingherește să-l bagi la 
apă pe soțul tău în locul nostru? 

Trăsăturile Doranei se crispară. 

— Ascultă, rosti ea apăsat. Ne trebuie un vinovat. 
Un tap ispăşitor. Altfel, sticleţii vor sări pe noi să ne fiarbă 
la foc mic. Dacă nu îl arătăm pe Adam cu degetul foarte 
repede, ei se vor pune pe scotocit peste tot, luând la puricat 
fiecare minuţel al nostru. Este vital să împiedicăm acest 
lucru. N-ai de gând, totuși, să te smiorcăi pentru acest tică- 
los?! Pari să fi uitat că el n-ar ezita nicio secundă să-și pună 
câinele să te mutileze, dacă ar şti că ești amantul meu! 

În momentul în care se strecura la volan, Dan rosti: 

— Apropo de amant, te-ai culcat cu toţi tipii ăștia, 
nu-i așa? Doc... Monk... 

Îi fu ciudă pe sine însuși că se arătase atât de idiot, 
dar vorbele îi ţâșniseră din gură fără a fi putut să le rețină. 
Dorana ridică din umeri. 

— Ei și? ripostă ea punând cheia în contact. În poves- 
tea asta, fiecare trebuie să sacrifice câte ceva, nu-i așa? 
Fiecare, după posibilități. Crezi că mă amuză să fac dra- 
goste cu un tip care este în stare să-mi sucească gâtul de 
fiecare dată când are orgasm? 

Dan privi Pontiacul depărtându-se, fără a reuși să-și 
înţeleagă sentimentele. 


A fost o plecare în concediu foarte stranie, în bătrâna 
furgonetă a lui Monk, un vehicul care servise la tran- 
sportarea pepenilor şi ai cărui pereți dădeau la iveală pică- 
tele de coajă întărită și sâmburi uscați. Partea din spate era 
ocupată de o îngrămădeală de valize metalice (dintre care 
una era etanşă), a căror prezență stârnea nedumerirea lui 
Dan. De ce material putea Doc’ să aibă nevoie la hacienda? 
Pentru moment, bătrânul ţinea volanul, dar îi anunţase că la 
vârsta lui obosea repede și că va trebui să fie înlocuit frec- 
vent. Monk se întinsese în mijlocul bagajelor, încerca să 
descifreze o lucrare de metafizică orientală, urmărind fie- 
care linie cu vârful degetului arătător. Buzele lui groase se 
mișcau în tăcere când înșira silabele. Luase un sac transpa- 
rent umplut cu hrană macrobiotică, cu aspect mai degrabă 
respingător. Peşte crud tocat mărunt, frământat cu ierburi 
și seminţe neidentificabile care răspândeau un miros 

infernal. Din când în când, el își întrerupea lectura pentru 
a scotoci în buzunar și mesteca numărând masticaţiile cu 
voce înceată. 

Dan, știind că va trebui să conducă, se „deghizase” 
în consecinţă. De data aceasta, lipsit de resurse, alesese să 
se tundă ca un marinar în permisie și să-și ascundă ochii 
în spatele unor ochelari enormi. Era în același timp simplu 
si eficace. Nu se va rade zilele următoare, astfel încât barba 
să-i acopere obrajii. 

Era neliniștit, dar nu din cale-afară, pentru că știa că 
un cap tuns la chelie face totdeauna de nerecunoscut pe 
cineva pe care l-ai văzut deseori când încă purta părul lung. 
Pentru a termina retușurile fizionomiei sale, își pironi un 
chiștoc gros de ţigară de foi în colțul gurii și își prinse 
un inel din alamă de urechea dreaptă. Spera pur și simplu 
că această fizionomie de Bonehead nu-i va atrage ura poli- 
țiştilor mexicani. 

Absenta instalaţiei de climatizare din interiorul fur- 
gonetei îi obliga să ruleze cu geamurile lăsate, ceea ce le 
făcea imposibilă orice conversaţie și îi condamna să mănân- 
ce praf de-ndată ce deschideau gura. 


Ultimele două zile petrecute în Hills fuseseră grele. 
Ca și cum ar fi bănuit ceva, Dust nu încetase să-i dea 
târcoale lui Dan, întețţindu-și provocările. De mai multe 
ori, imitatorul fusese convins că dulăul încerca să-l ducă la 
capătul răbdărilor, în scopul de a provoca gestul nefericit 
care i-ar fi furnizat un pretext pentru a-l ataca pe „gră- 
dinar”. 

Când Adam Smart își manifestase intenţia de a pleca 
spre Tijuana, sâmbătă dimineaţa, Dan coborâse imediat în 
oraș pentru a-i preveni pe Doc şi Monk, care-și muşcau 
zăbala de nerăbdare. Într-adevăr, Dorana se opusese să 
folosească telefonul — chiar cel al unei cabine publice 

situate în perimetrul casei — de frica investigaţiilor la care 
poliția ar fi putut proceda după „lovitură”. 

— Nu trebuie să se poată stabili nici cea mai mică 
legătură între casă și fabrica de țigări de foi, repeta ea. Tu 
nu cunoști sticleții, dar imediat ce este vorba de bani ar fi 
capabili să-și suspecteze propria mamă. 

Dan trebuise așadar să-și schimbe ţinuta în viteza a 
patra, precum acei comedieni din spectacolele cu buget 
mic, care se machiază în culise pentru a juca mai multe 
roluri în timpul aceleiași reprezentații. 

— Eşti gretos, bombăni Monk în timp ce-și tundea 
craniul. Lași păr pretutindeni. Nu ai pic de igienă. Emani 
unde negative. Nu te apropia de mine, îmi vei negativiza 
karma. 

Dan nu luă în seamă provocarea. Un sfert de oră 
mai târziu, aşteptau la poalele colinei să vadă sosind Cadi- 
llacul alb al lui Adam Smart, Acesta ţâșni dintre arbori. 
Câinele, culcat pe scaunul din spate, observa strada prin 
geamul lateral. Dan se înfioră văzându-l trecând. 

— Este rândul nostru, rosti Doc” Brannigan. Să încer- 
căm să nu ne lipim prea tare de el. 

— Nu înţeleg de ce vreți să-l urmăriţi, obiectă Dan. 
Dacă știți „tinta” lui Smart, nu avem decât să mergem să-l 
aşteptăm acolo. 

— Este mai prudent așa, spuse bătrânul. Cu Adam 
Smart nu poţi fi sigur de nimic. De data aceasta putea 
foarte bine să aleagă altă locatie, fără să-i spună nimic soţiei 
sale. Omul ăsta este un capricios. Cred că metoda noastră 
nu este rea. Nu mai fi așa de nervos. 

— Te apropii prea mult, bombăni Dan. O să ne repe- 
reze. 

— Ei haide! Eşti prea neliniștit, suspină bătrânul. În 
fiecare sâmbâră mii de americani pornesc spre frontieră. 
Priveşte în spatele dumitale și vei vedea o grămadă de 

mașini în coada noastră. Niciuna nu este condusă de vreun 
copoi pornit pe urmele noastre. Pur și simplu merg în 
aceeași direcţie. 

Dan se agita stânjenit, nevrând, mai ales, să mărtu- 
risească că îi era frică de câine. Când îi veni rândul să 
treacă la volan, avu detestabila impresie că Dust îl fixa 
prin geamul din spate al Cadillacului, cu urechile ciulite, 
botul încrețit de un mârâit continuu, care, fără îndoială, 
avea să trezească bănuielile bancherului. 

— Dulăul mă priveşte! strigă el spre Seth Brannigan. 
Drace! Sunt sigur că m-a recunoscut. Era de prevăzut. 

— Calmează-te, interveni fostul cioclu. Nu mai 
vorbi tâmpenii. Câinii se bazează mai ales pe miros și este 
imposibil ca Dust să te poată adulmeca în acest moment, 
nu are nicio logică. Este închis într-o mașină, dumneata la 
fel, suntem înconjurați de gaze de eșapament cu miros de 
benzină și suntem la o distanță de cincizeci de metri. Nu 
lăsa imaginaţia să-ți joace feste, ești băiat mare. 

— Chiar dacă ai dreptate, asta nu face decât să amâne 
problema, ripostă Dan. Când vom pune piciorul pe pământ, 
mă va localiza imediat. Dacă Adam Smart nu mă recu- 
noaște, Dust sigur o va face. 

— Nu fi prost, făcu Doc răbdător. Există mijloace 
pentru a te apăra de simţul olfactiv al câinelui și a le detur- 
na atenția. 

— Ah, da? Şi care anume? 

— Putem folosi urină de căţea în călduri, de exem- 
plu, anunță Brannigan. Am adus un bidon. Dacă îmi 
stropesc încălțămintea, Dust va fi incapabil să perceapă alt 
miros decât acela, când mă voi găsi în aceeași încăpere cu 
tine. Această emanatie îi va întuneca atât de mult judecata, 
încât va uita până și de existenţa ta. Mai există tine altă 
metodă: anasonul. Anasonul anesteziază terminaţiile olfac- 
tive ale câinilor. Parfumul său este atât de puternic, încât, 

după un moment, devine aproape dureros, iar dulăii refuză 
să mai adulmece pista. Mirosul anasonului încurcă totul. 
În timpul celui de-al Doilea Război Mondial, prizonierii 
îl utilizau pentru a se descotorosi de câinii ciobănești ger- 
mani pe care nemții îi puneau pe urmele lor. Ei își procurau 
seminţe pe care le striveau pentru a-și umple buzunarele 
şi tivurile pantalonilor. Am pregătit cu mare grijă o pomadă 
cu care te vei unge înainte de a te apropia de Dust. O să 
duhnești a băutură de anason, dar nu e grav, machitori 
sunt cu grămada în Tijuana. 

— Anasonul..., făcu Dan. Eşti sigur de asta? 

— Bineînţeles. Asta este problema când deţu milioane 
de terminaţii olfactive în bot: parfumurile prea puternice îţi 
dau senzația pulverizăru de muştar în nări. Garantez pentru 
incognitoul dumitale. Dust n-o să te identifice. Şi apoi, 
trebuie să ţinem cont de context. Luptele îi vor monopoliza 
atenția. Îţi faci sânge rău de pomană. 

— Perfect, capitulă Dan. Sper că știi despre ce vorbeşti. 

— Știu foarte bine, încheie brusc bătrânul, pe un ton 
mai dur. Și japonezi foloseau câini. 


Își urmară drumul fără incidente până la frontieră. 
Ajunseră, în sfârșit, în faţa zidului de tablă menit să inter- 
zică intrarea emigranților clandestini. Poliţiştii suprave- 
gheau accesul barajelor cu binocluri mari, în scopul de a-i 
intercepta pe toți cei care profitau de deschiderea bariere- 
lor pentru a se fofila printre mașini, cu riscul de a fi loviți. 
Se aflau acolo zeci de puști și de adulți, care cărau saci de 
plastic sau boccele. Imediat ce se ridica o barieră, se arun- 
cau în deschiderea ivită și alergau drept înainte, în spe- 
ranța că unul dintre ei ar putea trece printre ochiurile plasei 
şi ar reuși să scape vigilenţei poliţiei de frontieră. 

Politiştii îi interpelau de la vreo zece metri distanță 
ȘI îi întorceau ferm de cealaltă parte a graniței. Puștii luau 

atunci un aer încurcat..., apoi își încercau din nou norocul 
o oră mai târziu. Era un joc absurd, dar sticleți învăţaseră 
să rămână imperturbabili. 

De-a lungul frontierei se ridica un zid din bucăți de 
tablă suprapuse, înalt de trei metri, și prevăzut cu găuri la 
nivelul solului. Prin aceste orificii, emigranții clandestini 
pătrundeau în fiecare noapte în Statele Unite. Patrulele de 
la Imigrări, echipate cu binocluri militare cu vedere 
nocturnă nu reușeau să facă mare lucru. Zidul, derizoriu, 
fund din zi în zi mai găurit, nu oprea pe nimeni, spre 
mânia autohtonilor care nu încetau să ceară măsuri dra- 
conice şi nu ezitau, uneori, să se organizeze în miliții. 
Mexicanii, cu apa şiroind pe ei, se iveau din Bois Grande, 
pe care îl traversaseră agăţaţi de o plută improvizată, cu 
toate catrafusele adunate într-un sac de supermarket, se 
târau pe sub grilaj și se cocoţau în camioanele călăuzelor 
clandestine care îi duceau imediat la ferme, acolo unde 
adunau tone de pepeni sau de porumb pentru un salariu 
de mizerie. De fiecare dată când polițiștii interceptau 
1000 de emigranţi clandestini, treceau de trei ori mai mulți. 
Poliţiştii de la Migra’ începeau să fie nervoși... și răi. 

Dan făcuse trei sau patru incursiuni în Tijuana și nu 
păstra o amintire plăcută. Peste tot dădeai de bâlciul zgo- 
motos al capcanelor pentru turiști, adunăturile de suve- 
niruri de duzină: ţesături „indigene”, animale din hârtie 
proastă în culori pestriţe, cizme de cowboy, tocuri de 
revolvere din piele cartonată. Destule sombrero pentru a 
acoperi capetele unei armate întregi şi mariachi care să 
învingă și timpanele cele mai rezistente. 

„Turismul sexual” era prosper. Noaptea nu era bine 
să întârzii pe străduţele sau în barurile îndoielnice, deoa- 
rece încăierările erau numeroase și adeseori sângeroase. 
Se putea intra, totuși, cu binecuvântarea poliției, deloc 
preocupată să verifice pașapoartele. Agenţiile de voiaj își 

expediau găgăuţii într-o grămadă de autobuze. Dan știa că 
era de preferat să fii prudent și să nu ai încredere în 
nimeni, nici măcar în polițiști, mai toţi corupți până la 
oase. Tijuana era ca o tablă de șah. Căsuţele albe reprezen- 
tau clădirile locuibile, cele negre, dărăpănăturile perife- 
rilor. Imediat ce ieșeai de pe arterele turistice ca Avenida 
de la Revolución sau Bulevar Agua Caliente, mizeria îţi 
sărea în ochi. 

Era o ţară magnifică și derizorie, care trăia încă în 
amintirea bătrânelor fantome şi se agăța de fărâmiturile 
unei epoci de grandoare trecută, psalmodiind o rugăciune 
nostalgică, în care reveneau fără încetare numele lui Pancho 
Villa sau Emiliano Zapata. 

— Care-i planu'? întrebă Dan. 

— Să ne urmărim omul cât mai discret posibil, făcând 
cu rândul, răspunse Doc’. Nici vorbă să ne afișăm toti trei 
împreună. Va trebui să stăm despărțiți. Multimea de gură- 
cască ne va ajuta, dar poate și să ne complice sarcina. Smart 
are manii. În general, începe prin a ingurgita câteva pahare, 
apoi, la căderea nopţii, merge să asiste la luptele de câini. 
Câteodată, îl înscrie și pe Dust. 

— Aduce fete la el? 

— Nu, niciodată. S-ar părea că nu-i marota lui. Când 
stă pe-aici vreo patruzeci și opt de ore, începe să se creadă 
cowboy. Bea mult și atunci se amestecă în meciurile de box. 

— N-a încasat niciodată vreo scatoalcă bună? 

— Nu. Nu te lăsa păcălit. Ţine la băutură și știe să-și 
folosească pumnii. Este un fost marinar, chiar dacă a servit 
în intendenţă. Ştie să încaseze, dar şi să dea pumni. 

— Ce fel de luptă? 

— Chestii informale, organizate în garaje. Se fac pari- 
uri pe cocoșii din sat. Mexicanii se luptă cu mâinile goale, 
dar gringos pot să-și ia mănușile. Asta îi face să râdă pe 
gagiii din colțuri, asta-i tot. Smart trambalează după cl 

pretutindeni o pereche veche de mănuși de box Golden 
Spartan de șaisprezece uncii. Câştigă destul de des. Tinerii 
au tendinţa să-l subaprecieze, pentru că are părul grizonat, 
dar nu rareori saltă miza. Dust îl acoperă, pentru a calma 
rău-platnicii. 

Tăcu, în timp ce depășea o nouă pancartă de proteste. 
Între San Diego și frontieră, panourile colerice înfloresc 
de ambele părți ale drumului. Se citeau indicatoare ca: 
Close the Border! NOW! sau Spics Out! 

Pentru mulu, imigranții clandestini erau răspun- 
zători de toate relele de care suferea California — aceștia 
aduceau drogurile, șomajul. Vorbeau de tuciurii ca de o 
armată zdrențăroasă în constantă proliferare. Colonizau 
orașele cartier după cartier, încetăţenau limba și obice- 
iurile pe teritorii odinioară rezervate WASP. 

Atenţia lui Dan fu reţinută de un panou de un galben 
violent, pe care era reprezentată o familie mexicană aler- 
gând de mânca pământul — tata, mama, copiii, ţinându-se 
de mână. În spatele rândului, o puștoaică cu codițe lungi 
era trasă cu atâta forță, încât părea să plutească deasupra 
solului, picioarele neatingându-i pământul. Pancarta amin- 
tea pe acelea care se folosesc în mod obișnuit pentru a aten- 
ționa automobiliștii împotriva animalelor susceptibile să 
traverseze drumurile pe neașteptate. Avea exact aceeași 
funcție, imigranții clandestini având tendinţa să treacă no 
man’s land într-o cursă oarbă care, uneori, îi arunca drept 
sub roțile mașinilor. 


Adam Smart traversă Tijuana fără a se opri și merse 
de-a lungul râului Tijuana prin Calle Internacional. Stră- 
zile îngrămădite de turiști obligau vehiculele să ruleze la 
ralanti. Dan se temu că, din cauza culorilor pestriţe, avea să 
sufere de o migrenă oftalmică. 'Trompetele plângărețe de 
mariachi scânceau la fiecare intersecţie, spre marea fericire 
a pensionarilor aflați în excursie. 

După trei cartiere de dărâmături, ieșiră din oraş pentru 
a o lua pe un drum desfundat, al cărui bitum lipsea pe alo- 
curi. Pornind de acolo, pământul devenea roșu și cel mai 
mic suflu de vânt îl ridica în nori pârâitori. Trecură pe 
lângă polițiști călare, purtând căști, bastoane și pistoa- 
le-mitralieră. Feţele lor mohorâte nu te îmboldeau deloc 
să le ceri vreo informaţie oarecare. 

— Toată lumea este nervoasă prin partea locului, 
zise Seth Brannigan. Din cauza războinicilor zapatiști. 
Asta se petrece departe de aici, în Chiapas, la frontiera cu 
Guatemala, dar revoluția „Subcomandantului” Marcos 
începe să creeze visuri la multă lume. Acolo, ei fac descin- 
deri la marii proprietari de pământuri. Socotelile se reglează 
cu macheta. Aici, unii afirmă că ar trebui să se facă la fel. 
În bazare se vând păpuși îmbrăcate în războinici. Toate 
acestea vor exploda într-o bună zi și va fi de rău. 

Mergeau de-a lungul unui râu, pe care căldura nu-l 
secase încă. Zidul din tablă ondulată scânteia pe malul ame- 
rican, arătând mai găurit ca o sită. Pe ici, pe colo, miradores 
permiteau observatorilor de la poliția de frontieră să 
supravegheze împrejurimile cu ajutorul unei tehnologii 
moștenite din „anii Vietnamului”. Drumul trecea pe lângă 
El Muro — cum îl mai numeau emigranții clandestini —, era 
împânzit de detectoare de proximitate introduse în sol; în 
ciuda tuturor precauţiilor, tuciurii treceau frontiera aproape 
în fiecare noapte în grupuri întregi, schimbând mizeria 
natală cu alta, care le lăsa cel puţin iluzia speranţei. 

Dan avea gura plină de praf roșu şi ar fi dat orice pen- 
tru un Coors foarte rece. Pe marginea drumului se ridicau 
bordeie, sate care semănau mai mult cu niște cartiere de dără- 
pănături decât cu pueblo tipic, cu ziduri văruite. Puștani așe- 
zaţi de-a lungul drumului vindeau ardei, bucăţi de pepene, 
sticle cu bere artizanală, care trebuia să conţină tot atâtea 
bule câte amibe. 

— Unde mergem? întrebă Dan. 

— La Opachaca, răspunse Brannigan. Este puțin mai 
sus. O să ne cazăm într-un hotel mic. Inutil să vă previn că 
nu va fi luxos. 

Ajunseră în fine la destinație și Doc’? puse brusc 
mâna pe braţul lui Dan pentru a-i face semn să se opreas- 
că. Era un târgușor populat de oameni posomorâţi și copii 
care nu păreau să ştie ce este zâmbetul. În faţa hotelului, 
un bătrân în zdrenţe colorate cânta la vioară. Nemaiavând 
corzile originale pentru instrumentul său, el le înlocuise 
cu sârmă întinsă la maxim, ceea ce producea un sunet greu 
de suportat. Dan se întreba dacă era înţelept să întrerupă 
urmărirea sub pretextul că Adam Smart se îndrepta în 
direcția haciendei. Ce s-ar întâmpla dacă omul se răz- 
gândea fără știrea lor și dispărea pur și simplu? 

Cei trei bărbaţi se instalară într-un fel de bungalow 
din chirpici, botezat „motel” de către proprietarul locu- 
rilor. Un ventilator de plafon ţinea loc de climatizare, 
televizorul alb-negru era închis într-o cutie de fier prinsă 
în perete pentru a descuraja hoți. 

De-abia instalat, Monk se lungi pe pat și deschise 
televizorul pentru a urmări aventurile unui luptător de 
catch mascat, înfruntând traficanții de droguri nord-ame- 
ricani. Mexicanii adorau justiţiarii împopoţonaţi cu cagule 
delirante și, pe deasupra, luptătorii de catch cu trup dolo- 
fan, ale căror chipuri rămâneau necunoscute lumii. Fi 
investigau în pas alergător, îmbrăcați doar cu un slip sta- 
cojiu sub pelerina din mătase neagră, și nimeni nu se mira 
să-i vadă umblând astfel înzorzonaţi, nici poliția, nici 
mai-marii acelei lumi, la care năvăleau în scopuri de inte- 
rogatoriu pe bază de mușchi. 

Monk părea fascinat de acele inepţii și Dan simți că 
retardatul era hotărât să fixeze ecranul până la o oră înain- 
tată din noapte. Vru să facă un duș, dar o pancartă prinsă 

în piuneze în „sala de baie” preciza că apa nu era branșată 
în cabină decât între 7 şi 9 dimineaţa și de la 6 la 8 seara. 
Își trecu mâna pe față încercând să-și păstreze calmul. 
Urletele luptătorului mascat de catch, adăugându-se scâr- 
ţâitului violonistului, îi distrugeau nervii. 

— Să mergem să mâncăm, îi propuse Doc Brannigan. 
Oricum, cineva trebuie să rămână la bagaje, dacă nu vrem să 
ne trezim devalizaţi. Monk va asigura prima pază. 

Dan examină încă o dată valizele din metal fasonat 
îngrămădite pe dale, întrebându-se ce puteau conţine. 

Lăsând luptătorul absorbit în contemplarea ecranu- 
lui albăstrui, se îndreptară spre sala de mese și comandară 
câte ceva pentru a-și reface forțele. Piure de fasole roşie și 
tacos, pe care le unseră cu două Corona cu lămâie verde, 
servite cu un sfert de fruct strecurat pe gâtul sticlei. 

— Acum vom merge în recunoaștere până la hacienda, 
suşoti Doc”. Vreau să mă asigur că adăpostul câinelui este 
în bună stare și că vom putea închide acolo fiara, când va 
sosi momentul. Altfel, va trebui să-l reparăm cât ai clipi. 

— Chiar vrei să-l ţii pe Dust prizonier timp de câteva 
zile? se miră Dan. 

— Da, făcu Brannigan. Nu-l putem ucide. Ar fi sus- 
pect. Sper să-l înfometez destul pentru a-l face să înghită 
carne cu somnifere. 

— N-o să reuşești, declară sec Dan. A fost dresat 
să nu accepte hrană decât din mâna stăpânului. Va prefera 
să postească. 

Doc’ scutură în semn de nu din cap, scoțând un râs 
batjocoritor. 

— Asta se povestește în şcolile de dresaj, spuse el 
surâzând. Dar există metode pentru a învinge condițio- 
narea potăilor. Comandourile le foloseau în timpul răz- 
boiului și funcționau foarte bine. 

— Ah, da? mormăi Dan, neîncrezător. Și în ce constau? 

— În a momi animalul cu ceva care îl face cu adevă- 
rat să înnebunească. Un miros hormonal puternic, mai 
exact un hormon înscris în instinctul său. În timpul răz- 
boiului Pacificului, se otrăveau câinii japonezilor cu vagine 
tocate de căţele. Parfumul care se degaja îi făceau să uite 
de orice prudență. 

Dan împinse farfuria, cu apetitul brusc tăiat. 

— Ai luat această... chestie cu dumneata? întrebă el 
cu O grimasă. 

— Am prevăzut totul, rânji bătrânul. Una dintre 
valize este un răcitor care funcționează cu gaz de cam- 
ping. Nu face figura asta dezgustată, ar trebui să te bucuri 
să descoperi că avem un as în mânecă. Nu-i mai acorda 
acestui câine puteri supranaturale. 

Odată masa terminată, încercară să-și alunge obo- 
seala cu ajutorul unei cafele duble, dar Anita nu minţise: 
avea năut, un gust îngrozitor. 


Părăsiră taverna pentru a porni la drum. Peste tot pă- 
mântul era roșu, prăfos, gata să-și ia zborul la prima adiere 
de vânt. O ceată de puşti îi escortă o vreme, hărțuindu-i 
cu propuneri diverse, la care ei nu răspunseră nimic. 
Mucoșii se lăsară păgubași și făcură cale-ntoarsă, insul- 
tându-i. Doc’ se chinuia călcând pe un pietriș zgrunţuros, 
iar căldura nu le ușura deloc înaintarea. Ajunseră în sfârșit 
în vârful unei movile mărăcinoase, care domina o con- 
strucţie înconjurată de cactuşi. Automobilul se afla acolo, 
garat în faţa intrării principale. Dust făcea turul locurilor, 
adulmecând cu botul în pământ. Doc’ și Dan de-abia se 
ghemuiseră, că el și ridică capul pentru a privi in direcția 
lor, ca și cum i-ar fi văzut perfect, în ciuda protecţiei asi- 
gurate de verdeață. 

— Ne-a reperat, șopti imitatorul. Ce ne facem dacă 
aleargă spre noi? N-o să avem timp nici s-o luăm la sănă- 
toasa! 

— Nu va face nimic atâta timp cât nu vom depăși 
distanţa de siguranță, spuse Seth. Suntem dincolo de bari- 
erele care înconjoară hacienda; pentru moment, doar ne 
are in vizor! Este cu ochii pe noi. 

Adam Smart își facu apariţia. Purta pantaloni, cămașă 
de blugi şi cizme ponosite. Se mișca leneș, ca un om care 
încearcă să se convingă că este într-adevăr în concediu. Nu 
dădu atenție mârâitului surd al câinelui. 

Doc’ scoase din buzunarul vestei un binoclu japonez, 
pătat de rugină. Îl reglă și examină casa. Dan remarcă un fel 
de cușcă cu grilaj în partea de nord a clădirii. Era adăpostul. 
Odinioară, acolo locuise, fără îndoială, o haită de dulăi, 
acum însă nu mai era decât o îngrăditură cu bare oxidate, 
invadată de buruieni. 

— Sper să ţină, şuşoti Doc”! Pentru orice eventuali- 
tate, am adus un lanţ și un lacăt mare. Asta ne va permite 
să întărim încuietoarea, după ce vom pune mâna pe câine. 

Scoase un mic râs de scuză. 

— Într-un film de aventuri, am fi dotați cu o pușcă 
cu săgeți paralizante sau ceva în genul asta, rosti el sculân- 
du-se în picioare. În lipsa unor asemenea flecușteţe, va 
trebui să ne mulţumim cu bunul şi vechiul sistem! Vino, 
să n-o mai lungim! E inutil să mai întărâtăm javra. 

Pe drumul de întoarcere, își continuă monologul. 

— De obicei, Smart nu primeşte pe nimeni. Își face 
cumpărăturile pentru o săptămână și își burdușește frigi- 
derul până dă pe din afară. Oamenilor le e teamă de el, din 
cauza câinelui, iar ţâncii se ţin la distanță de hacienda. Ai 
văzut cum au făcut cale-ntoarsă când au înţeles în ce 
direcție o luăm? 

— Când își va începe escapadele? 

— Chiar în seara aceasta. Nu pierde timpul nicio- 
dată. Vei vedea mașina trecând prin faţa hotelului spre ora 
opt. Începe totdeauna cu luptele de câini. Pentru noi, nu 
prezintă niciun interes. 

— Numai dacă Dust s-ar alege cu beregata sfârte- 
cată! rânji Dan. 

— Nu vorbi în ceas rău! îl certă bătrânul. Dacă dulăul 
ar lua-o pe coajă, Smart s-ar întoarce imediat în SUA și 
tot planul s-ar duce de râpă. Cum am mai putea arăta cu 
degetul spre el, dacă şi-ar petrece tot timpul într-o clinică 
veterinară din Hollywood? 

Trecură pragul hotelului, șiroind de sudoare. În inte- 
riorul bungalow-ului, Monk era tot cu ochii aţintiti la 
televizor. Acum mima mișcările luptătorului-justiţiar. 
Doc” îi povesti ce văzuseră, dar retardatul nu dădu nicio 
atenţie vorbelor sale. 

— Yo! făcea atunci cand răsuna muzica de pe gene- 
ricul filmului, aș putea să joc într-un serial ca ăsta, aș fi 
mai bun ca ăla... Poate ar trebui să mă prezint la o audiție? 
Mi-ar trebui doar o cagulă și o pelerină. Un costum, ce mai! 
Sigur poţi să faci o grămadă de biștari cu televiziunea... și 
fără riscuri! 

— Tu nu ești mexican, obiectă Dan, pe care entuzi- 
asmul luptătorului începea să-l neliniștească. 

— Şi ce dacă? mârâi Monk. Ce, sub cagulă se vede? 
Ajunge să-mi dau pe piele cu autobronzant și gata şmeche- 
ria. Nu, important este costumul. 

Această constatare păru să-l adâncească într-o cuge- 
tare profundă și rămase cu sprâncenele încruntate o 
întreagă jumătate de oră, ca și cum ar fi dat naștere unei 
strategii complexe. Din când în când vorbea cu voce 
groasă fără a-și da seama şi trasa schiţe cu vârful arătăto- 
rului pe faţa de pernă. 

— Să încercăm să ne odihnim, propuse Doc. Drumul 
a fost lung şi noaptea poate fi și mai lungă. Cel mai bine 
ar fi să dormim până la căderea serii. 

Dan era de aceeași părere. Se lăsă să cadă pe patul 
din scânduri și-și scoase pantofii. Ventilatorul se învârtea 

deasupra capului, prea încet însă pentru a face puțină 
răcoare. Închise ochii, repetându-și că greșea lăsându-se 
răpus de oboseală și că ar fi fost mai înţelept să-l supra- 
vegheze pe Monk pentru a-l împiedica să facă vreo pros- 
tie, dar era prea istovit pentru a rezista. Adormi legănat 
de scârțâitul viorii cu sârmă în loc de corzi. 


10 


Pe Dan îl treziră râsetele stridente ale puștilor, care 
veneau de-afară. Se întoarse pe-o parte sufocându-se, cu 
faţa și gâtul unsuroase de transpiraţie. Pe patul vecin, Doc’ 
dormea, cu gura întredeschisă, descoperind niște dinţi 
gata să se desprindă. Scotea sforăituri scurte, ca un motor 
pe care încerci să-l faci să demareze cu manivela. Monk 
dispăruse. Dan se așeză în capul oaselor, alarmat, și privi- 
rea i se agăță de perechea de foarfeci, fâșiile de pânză 
aruncate pe saltea și creioanele cu mină groasă cu gră- 
mada. Copiii nu mai conteneau cu râsul. Dan îi auzea 
îmbulzindu-se în faţa ferestrei. Se ridică, convins că era 
ceva în neregulă. Ce putea stârni ilaritatea acestor ţânci, 
atât de mohorâţi cu o oră mai devreme? 

Se îndreptă spre fereastră și simţi un gol în stomac. 
Monk se împăuna pe verandă. Singura sa îmbrăcăminte 
era un slip, o cagulă confecţionată dintr-o bucată de pernă 
și o pelerină, în care se putea recunoaște cuvertura de pe 
pat. Această ultimă piesă era legată de gât cu ajutorul unei 
sforicele. Păşea demn, luând poziţii marţiale, imitându-l 
pe luptătorul justiţiar ale cărui aventuri le urmărise toată 
după-amiaza. Cagula, străpunsă de găuri aproximative, 
fusese desenată ca o mască de Halloween de un copil de 

grădiniță. În această ținută grotescă, Baby Monk își apos- 
trofă publicul cu ajutorul rudimentelor de spaniolă pe 
care le deținea. Puștii satului se tăvăleau în praf, prăpă- 
dindu-se de râs, neștiind că puteau în orice moment să 
provoace furia distructivă a debilului mintal. 

Adâncit în visul său interior, Monk părăsi veranda 
pentru a o lua pe drum. Dan își mușcă buzele gândindu-se 
la ce s-ar întâmpla dacă un escadron al poliţiei călare și-ar 
face acum apariţia. Sticleţii ar izbucni și ei în râs și, dacă ar 
încerca să intervină, Monk le-ar rupe gâtul și membrele. 
Ciocnirea s-ar termina într-o baie de sânge și s-ar alege 
praful de toate planurile lor. 

— Doc’! şuieră el scuturându-l pe bătrân de umăr. 
Vino să vezi! 

Bătrânul cioclu se trezi, tresărind. 

— Doamne! gemu el venind lângă Dan în spatele 
perdelelor. Trebuie să-l aducem înapoi. Încearcă să-l aduci 
în fire înainte să înțeleagă că puştanii își bat joc de el, altfel 
mamiţele lor o să-i adune cu fărașul. 

Fără a şti măcar ce va face, Daniel deschise ușa și se 
îndreptă spre Monk, care continua să se fudulească pe 
marginea verandei. Devenind îndrăzneț, puștanii înce- 
pură să arunce cu pietricele în el. Dan le arătă pumnul și le 
făcu semn s-o şteargă. Cu jumătatea din fața de pernă 
trasă pe cap, Monk atingea culmea grotescului. Găurile 
străpunse pentru ochi nu erau la același nivel, ceea ce îi 
accentua aspectul ridicol. 

Debilul se întoarse chiar în momentul în care imita- 
torul se apropia de el. 

— Ar trebui mai mult roșu, îi spuse Dan. Pentru 
cagulă. Mai multe desene roșii. Și poate niște dungi ca pe 
blana tigrilor. 

Improviza, în speranţa că lui Monk nu-i va sări muş- 
tarul. 

— Ah, da? făcu luptătorul cu voce ezitantă. Chestia 
e că nu prea mă pricep să desenez... 

Se hotărî, în sfârșit, să scoată cagula. Aspectul fetei 
sale mutilate avu efectul unui duș rece asupra copiilor, care 
încetară să mai râdă și se dădură înapoi, care cum apucă. 

Dan întinse mâna spre bucata de pânză. 

— Eu mă descurc puţin, rosti el. Pot să te ajut? 

— Adevărat? făcu Monk cu o străfulgerare de bucu- 
rie puerilă în ochi. Ar fi mişto. Pricepi, costumul este foarte 
important... Sunt sigur că pot deveni o vedetă în locul ăsta 
uitat de lume. 

— O să încercăm mai multe desene, se grăbi să îngaime 
Dan. Până la urmă tot reuşim. 

Pornise spre bungalow, cu speranţa de a-l trage pe 
Monk după el. Retardatul se hotărî în sfârșit să se miște. 
Pe când urma să împingă ușa barăcii, apăru din senin o 
matroană spumegând de furie. Imitatorul înţelese că îl 
acuza pe Monk că-i șterpelise o cuvertură şi-i mătrășise o 
pernă. Urla cu o voce stridentă care îți făcea rău la timpane. 
Baby Monk se strâmbă, ceea ce nu anunţa nimic bun, iar 
Dan încercă să devieze reproșurile patroanei. Umflata nu 
părea să-și dea seama de nimic. Oare avea să priceapă că 
bărbatul în slip roșu pe care îl acoperea cu invective putea 
să-i întoarcă faţa să-şi vadă ceafa doar cu un dos de palmă, 
dacă așa i se năzărea? 

Dan căută ceva bani în buzunarul pantalonilor. Urle- 
tele femeii deveneau insuportabile și tot mai intense. 

— Ce dracu” are idioata asta? bombăni Monk, arun- 
cându-și pelerina pe spate pentru a-și elibera braţele. 

Din fericire, patronul localului interveni. Spectaco- 
lul oferit de mutra strâmbă a luptătorului păru să-l în- 
demne la prudenţă și apucă femeia de umeri pentru a o 
duce înăuntru, șușotindu-i ceva la ureche. 

— Şi ce? spumegă Monk. O fi crezând că eu nu pot 
s-o fac pe luptătorul mascat pentru că nu sunt mexican? 
Ticăloşu aștia debarcă la noi cu camioanele, dar dacă un 
singur american pune piciorul la ei fac crize de nervi! 

— Ei haide, făcu Dan. Este o biată bătrânică, nu 
înțelege nimic din astea. Nu trebuie să iei în seamă părerea 
ei. Acum, cel mai important lucru este să-ţi găsim un 
nume de războinic... Ai vreo idee? 

Monk holbă ochii. 

— Nu, mărturisi el. Nu sunt prea tare la de-alde 
astea, dar tu ești om de spectacol, tu trebuie să te pricepi. 

Se hotărî să intre în casă. Doc” nu se mișcase. Stătea 
țeapăn, lângă fereastră, cu faţa lividă, conștient că trecu- 
seră pe lângă o catastrofă. 

— Chiar așa, continuă Monk așezându-se. De ce să-ți 
pui pielea la saramură pentru un jaf, când poţi să câştigi o 
avere jucând într-un serial televizat? Dacă mă ajuţi, o să te 
plătesc bine. Dan o să facă pe impresarul și Doc” o să mă 
repare. Imposibil să nu meargă, n-aţi văzut filmul din 
după-amiaza asta? Drace! Era o porcărie pe lângă ce pot eu 
să fac. Când spărgea cărămizile, se observa cu ușurință că 
erau din carton. Eu voi face același lucru, dar fără să mă 
prefac, totul va fi pe bune. Singura problemă este că nu pot 
să mă prezint la casting fără un costum ca lumea. O să 
trebuiască să vă stoarceți creierii, gagiilor... 

Continuă să delireze în același fel câteva minute 
bune. Dan întinsese foi de hârtie pe masă şi se străduia să 
schițeze cagule fioroase. Doc” nu putea decât să dea din 
cap şi să aprobe declarațiile lui Monk prin monosilabe 
aprobatoare. Din când în când, îi arunca pe furiș priviri 
alarmate imitatorului. 

Dan nu știa cum să reacționeze, nu-l cunoștea în- 
deajuns pe ţicnit ca să ştie dacă accesul de criză va fi de 
lungă durată sau ar fi suficientă o siestă ca să uite totul. 

Între timp însă, mâzgălea capete de demoni, în timp ce 
transpiraţia îi picura pe șale, udându-i elasticul chiloților. 

— Yo! făcu Monk, cu faţa luminată de surescitare. 
Am o idee: ca să-mi fac reclamă, n-am să mă ies decât 
îmbrăcat în costum de luptător mascat! Asta o să aţâţe 
curiozitatea oamenilor, ce ziceți? 

Dan se simți invadat de semnele prevestitoare ale unei 
panici de neînvins. Totul se dusese dracului... Țăcănitul 
avea să dea peste cap tot planul din cauza unei toane de 
puști retardat! De ce naiba îl lăsase să se uite la televizor? 
De unde naiba o fi pescuit Dorana un asemenea retardat? 

— Şi asta nu e totul, adăugă Monk. Când voi ter- 
mina de copiat pe pielea mea semnele secrete ninja, voi 
putea trece prin ziduri fără trucaje! Gagiii de la efecte 
speciale vor cădea pe jos de mirare! 

Se întunecă la față, își puse mâinile bătătorite pe masă 
ŞI rosti pe un ton mai scăzut: 

— Chestia e că va trebui să mergem în Mexico. 
Acolo se ține totul, acolo sunt producătorii, studiourile. 
Stând în văgăuna asta, n-o să putem semna niciun con- 
tract. Va trebui s-o luăm din loc, gagulor! 

— Dar... misiunea? aruncă Doc la întâmplare. Sun- 
tem aici ca să ne ocupăm de Adam Smart, mai tii minte? 

— Mi se fâlfâie de moş Smart, mârâi Monk. De ce să 
ne riscăm pielea? Chiar mâine o ștergem spre Mexico! Și 
gloria va fi a noastră! 


Dan și Doc’ Brannigan așteptară seara într-o stare de 
mare nervozitate. Monk nu dădea deloc semne să se linis- 
tească. Acum căuta un nume de războinic capabil să riva- 
lizeze cu cele afișate de luptătorii mexicani: Șarpele cu 
Pene? Tigrul din Anzi? Marele Sacrificator? Călăul Maya? 

După ce-și epuiză resursele imaginaţiei, se izolă în 
baie pentru a-și copia pe trup ideogramele „pergamentului 

milenar”. Dan, care îl supraveghea prin întredeschiderea 
UȘII, strângea din dinţi de fiecare dată când vedea lama 
aparatului de ras mușcând din pielea luptătorului. Monk 
părea să nu simtă vreo durere, la fel ca drogaţii cu termina- 
tiile nervoase amorţite. Sângele îi curgea pe pulpe pătând 
dalele. 

După răcoarea bruscă care se lăsase, înțeleseră că 
venise noaptea; în Mexic se făcea destul de frig când soarele 
dispărea la orizont. Doc” Brannigan se hotărî să deschidă 
una dintre misterioasele sale valize și scoase de acolo un 
borcănel de dulceaţă plin cu o alifie roz. 

— Dă-ţi cu porcăria asta pe trup, spuse el. Unge-te 
bine la subsuori și între picioare; ăsta este faimosul meu 
balsam cu anason. Cu ăsta, câinele nu te va putea identifica. 

Dan se supuse. Produsul nu duhnea prea tare a absint, 
puteai să-l confunzi cu una din acele unsori de care abu- 
zau sportivii. 

— Se va crede că ieși dintr-un local de masaj dubios, 
remarcă Doc”. Stai calm. Trebuie să fim pregătiți, pentru 
că în orice moment își va face apariţia Cadillacul. 

Dan scoase din sacul de pânză o bonetă, deoarece 
frigul nopții îi îngheţa capul. 

— Nu, interveni Brannigan, rămâi așa cum ești. 
Capul tău ras te face de nerecunoscut. E mai bine așa. 

Cu greu îl convinseră pe Monk să se miște. Prezenţa 
luptătorului nu era necesară, dar se împotriveau ideii de a-l 
lăsa singur. Monk refuză să-și lase ținuta de luptător și se 
văzură siliți să-și pună la bătaie tot arsenalul de elocvență 
pentru a-l convinge că era mai bine să ţină ascunsă pano- 
plia, atâta vreme cât nu era pusă la punct. Mormăind, 
bosumflat, acceptă să-i însoțească, cu condiţia de a-și lua 
cagula în buzunar și pelerina rulată sub braţ. 

— Nu vreau să mi le ciordească careva, explică el. 
După cât m-am chinuit cu astea, m-aș oftica al dracului de 
rău dacă altcineva mi-ar sufla rolul! 

Dan se grăbi să curețe dalele sălii de baie, deoarece 
sângele putea să-i alarmeze pe patronii locului și să-i facă 
să cheme poliţia. leșiră din bungalow cărând inevitabilele 
valize din tablă, de care Seth Brannigan nu voia să se des- 
partă. 

Incidentul izbucni pe când se pregăteau să se urce în 
furgonetă. Matroana care îi agresase în cursul după-amiezii 
se ivi din nou, agățându-se cu toată forţa unghiilor de 
pătura jigărită pe care Monk o purta sub braţ. Ea începu 
din nou să urle cu aceeași voce stridentă, acuzându-i pe 
gringos de furt din lucrurile hotelului și că vor s-o şteargă 
fără a plău. Monk se cramponase de „pelerina” sa. Se pro- 
duse îmbulzeală, iar Doc’ trebui să afișeze un teanc de 
pesos jegoși, din care scoase câteva bancnote, și să explice 
că valizele din fier conţineau material fotografic. Umflata 
bătu în retragere, aruncându-le priviri ofensate. 

— Trei bărbaţi și o pătură, suspină Doc. În ochii ei, 
asta este poarta deschisă pentru toate păcătele. Cred că-și 
imaginează că turnăm filme porno în mijlocul cactușilor. 

Se urcară în furgonetă: Monk la volan, Doc și Dan 
în spate. Părăsiră parcarea, merseră vreo sută de metri și 
se opriră în mijlocul unor copaci, în așa fel încât să poată 
supraveghea drumul. 

— N-ar fi rău să fac cunoştinţă cu Smart, spuse bă- 
trânul. În fond, putem avea aceleași gusturi, nu? Ținuta 
mea Îi va inspira încredere, și în acest fel mă va ține la 
curent cu toate deplasările sale. Asta ne va scuti să stăm 
tot timpul de gardă. 

Cadillacul trecu pe sub nasul lor o jumătate de oră 
mai târziu. Dust stătea tot în spate, supraveghind drumul 
prin geam. O porniră în urma lor. 

— Mai bine am fi schimbat mașina, făcu Dan. 

— Știu, suspină Doc’, dar nu avem parale. Sa furăm 
una ar fi prea riscant și ar fi stupid să ne aresteze pentru asta. 

Adam conducea încet, ca și cum ar fi căutat ceva. 
Încerca, fără îndoială, să localizeze un hambar sau un han- 
gar. Nu era o misiune ușoară într-o zonă lipsită de curent 
electric. Când luna dispărea în spatele norilor, obscuri- 
tatea acoperea câmpul, condamnând un călător imprudent 
să înainteze pe bâjbâite. 

După o vreme, Smart o luă pe un drum de ţară, al 
cărui acces fusese marcat cu un brasero improvizat. Lam- 
pioane suspendate în pari înalți, vârâți în pământ, păreau 
să marcheze drumul. Întunericul se populă deodată de băr- 
baţi mustăcioși fumând ţigări de foi și un miros de tortilla 
umplu aerul. Un hambar cu scânduri deplasate se înălța în 
mijlocul cactușilor, de acolo se auzeau lătrături furioase 
sau înspăimântate. Puştanu intrau și ieșeau, propunând 
pariorilor păhărele din plastic umplute cu furnici roșii, 
recomandabil a fi consumate cu suc de lămâie sau sare, 
pop-cornul autohton. 

Clădirea era înconjurată de vehicule înghesuite par- 
cate la întâmplare: pick-upuri, mașini americane mâncate 
de rugină cu aripile desperecheate, camioane având cuști în 
dotare pentru a transporta câinii de luptă. 

Animalele erau nervoase, cu urechile culcate, spio- 
nându-se unul pe celălalt. Majoritatea se deplasau în lesă, 
altele, renumite ca periculoase, purtau botniță. Adam Smart 
cobori, însoţit de Dust. Fiara era impasibilă, distantă, 
indiferentă față de celelalte animale. Sosirea sa provocă un 
freamăt în rândul populaţiei canine. S-ar fi zis că poposise 
un tigru, deghizat în caniș, și ceilalti câini ţipau că este o 
înșelătorie. În timp ce Smart se îndrepta spre locul lup- 
telor, Dust se întoarse de două ori pentru a privi în direc- 
tia furgonetei. 

„Șue...”, gândi Dan. 

— Merg și eu acolo, anunţă Doc aranjându-și ţinuta. 
Rămâneți aici. Este inutil să fiţi reperaţi. O să pariez pe 

Dust, sper că asta ne va îmbunătăţi finanţele. În orice caz 
îmi va ușura apropierea de stăpânul său. 

Coborî. În costumul său de in tropical călcat cu 
grijă, avea aerul unui pensionar înstărit venit să se ames- 
tece printre cei de jos. Eternul său nod de papion inspira 
încredere și i s-ar fi încredințat economiile unei instituții 
de binefaceri fără nicio ezitare. 

„Canalie bătrână!” gândi Dan privindu-l cum dis- 
pare în hambar. În aer mirosea a transpiratie, ţigări de foi 
şi frică. Multe animale urinau de teamă în momentul în 
care intrau în arenă. Imitatorul observă că unele dintre ele 
prezentau reţele de cicatrici pe părțile laterale și pe bot. Se 
ghemui în colțul său, neregretând faptul că rămăsese pe loc. 
Pușui se mișcau de colo-colo, lovind cu pumnul în portieră, 
propunându-le specialităţi. Unul dintre ei lăuda savoarea 
viermilor maguey, prăjiți şi trecuţi prin sare, care se sfărâ- 
mau în dinți precum chipsurile. Monk îl alungă bătând cu 
palma în tabla caroseriei. 

Aproape imediat, strigătele pariurilor răsunară între 
zidurile hambarului cu spaţii între bârne. Urletele oame- 
nilor erau mai puternice decât cele ale câinilor. Dan își luă 
inima în dinți și se hotărî să rabde. Din când în când, un 
schelălăit ascuţit de suferință îl făcea să tresară, dar încerca 
să nu arate nimic. Minutele se scurgeau. leșeau bărbați 
decepţionaţi, lovind cu cizmele animalele învinse, care 
mergeau cu coada între picioare și botul sângerând. Gladia- 
torii în patru labe nu se revoltau niciodată și se urcau în 
vehicule șchiopătând. 

După trei sferturi de oră de încăierări, un țăran solid, 
îmbrăcat într-o guayabera zdrenţăroasă, îl scoase târâș 
din hangar, de picioarele de dinapoi, pe campionul său. 
Câinele, un buldog mare cu blană roșcată, nu mai dădea 
niciun semn de viață. Bărbatul îl trase până la marginea 
unei gropi, săpată fără îndoială în cursul după-amiezii, și 

îl aruncă în gaură. Un sac de var nestins și o lopată erau 
aşezate deoparte. 

— Pun pariu că Dust l-a halit! rânji Monk. Campi- 
onii din partea locului sunt o îmbucătură pentru el. Sper 
că Doc’ o fi fost atât de smecher să fi pariat totul pe el. 

Încă o jumătate de oră se scurse. Un al doilea câine 
fu evacuat în aceleași condiţii. Îi atârnau intestinele. Dan 
întoarse grăbit capul pentru a evita acest spectacol. 

— Gata, rosti Monk. N-o să mai dureze mult. Dust 
o fi început să obosească, și omul nostru o să se întoarcă 
să-l ferchezuiască. 

Nu se înșelă. Numai ce termină de vorbit, că Smart 
se și ivi din hambar, însoțit de câine și de Doc” Brannigan. 
Bătrânul agita braţele, mimând un entuziasm fără margini. 
Smart îi vorbea surâzând. Dust se scutura. Nu părea să 
sufere de vreo rană serioasă, și Dan observă doar puţin 
sânge pe botul lui jupuit. 

— E adevărat că e tare al naibii, mârâi Monk. Doar 
eu aș putea să-i vin de hac. Sunteţi proşti că nu vreți să 
intervin, nu aveți onoare. Chiar nu pricepeţi că animalul 
ăsta ne provoacă? Ne sfidează, yo... Chiar trebuie să n-ai 
curaj ca să stai jos cum faceți voi, tu şi Doc’! 

Dan nu răspunse. Acum, bătrânul Seth își lua rămas- 
bun de la bancher. Rămase înțepenit pe loc tot timpul cât îi 
trebui lui Smart să se îndepărteze la volanul Cadillacului. 
La intervale regulate, îi făcea semn cu mâna. Când auto- 
mobilul dispăru în noapte, surâsul i se şterse de pe buze și 
se îndreptă spre furgonetă. 

— Ți se-ntoarce stomacul pe dos, nu alta! Dumne- 
zeule! Ai fi zis că animalul ăsta venise la restaurant. Nu-și 
mușca adversarii, ci îi mânca! 

Își desfăcu nasturii de la vestă și se lăsă să cadă pe 
scaun. 

— Ai câştigat ceva mălai? se informă Monk. 

— Da, îngăimă bătrânul. M-am împrietenit cu Smart. 
Îi cunosc programul de mâine. Chiar m-a invitat la el. 

Nu mai vorbi mare lucru până la motel, ca și cum 
măcelul canin i-ar fi provocat greață. 

Nimănui nu-i era foame în afară de Monk, care își 
scoase din raniţă un amestec macrobiotic. Se culcară, dar le 
trebui ceva vreme ca să adoarmă. Pe când se întorcea pe o 
parte, Dan observă obrazul încreut al lui Seth Brannigan. 
Bătrânul se uita țintă în tavan, cu ochii larg deschişi. Simti 
că este observat și clipi din pleoape. 

— Va fi greu, zise el înainte de a se înfășura în pătură. 
Drace, nu-i deloc floare la ureche, asta e sigur. 


Ziua următoare se desfășură într-o atmosferă poso- 
morâtă și tensionată. Monk decupă cele două feţe de pernă 
care mai rămăseseră întregi și-și petrecu multă vreme în 
sala de baie, admirându-se în oglindă. Doc” se arătă ciudat 
de tăcut, ca și cum, pentru prima dată de la începutul ope- 
rațiunii, şi-ar fi dat cu adevărat seama de primejdia pe care 
o reprezenta Dust. Dan încercă să-și păstreze calmul și se 
strădui să-și reia exerciţiile de imitație. Adusese cu el 
micul reportofon al Doranei și asculta fiecare încercare cu 
o ureche critică. 

— Este pe-aproape, făcu Doc’ în cursul după-amie- 
zii. Timbrul este bun, dar este ceva care sună strâmb în 
acel soi de accent franțuzesc pe care Smart se încăpățâ- 
nează să-l folosească. N-ai prins în totalitate chestia. La 
telefon, ai putea să înșeli..., dar în faţa unui calculator este 
mai puţin sigur. 

Dan începea să se îndoiască de talentul său. Cu toate 
acestea, totdeauna se considerase cel mai bun dintre cei 
mai buni, dar perspectiva de a fi ascultat de o „ureche” 
electronică îl bloca. Pe scenă, spectatorii se lăsau duși de 
limbuţia și umorul său, însă ce se va întâmpla cu aparatul? 
Nu putea pretinde să-l înșele cu ași scoși din mânecă. 

De data aceasta, când se instală noaptea, nu aștep- 
tară trecerea Cadillacului pentru a porni la drum. Doc îi 
conducea la locul luptei cu o jumătate de ora înainte și le 
explică pașii de urmat: 

— Important este să nu fim niciodată toți trei îm- 
preună în sală. Unul dintre noi să păzească camioneta în 
permanență, întrucât fără ea și fără material suntem ter- 
minaţi. Ne vom schimba între noi fără a ne adresa vreo 
vorbă. Noi nu ne cunoaștem, v-a intrat bine în cap? Dan, 
tu rămâi ascuns, este inutil să te plimbi prin faţa lui Smart 
cu deghizarea de acum. Din fericire, aceste lupte au totdea- 
una loc în garaje amărâte, prost luminate și cât se poate de 
afumate. Câinele va fi concentrat în altă parte, pentru că, 
bineînţeles, va dori să-și apere stăpânul. Nu vă apropiați 
de el. Monk poate să-i apară în față; în fond, se subînţe- 
lege că împărtășește aceeași pasiune ca Smart. 

Întâlnirea avea loc într-un spaţiu întru totul asemă- 
nător cu cel în care se ținuse lupta de câini din ajun, cu 
singura diferenţă că animalele din concurs aveau, de această 
dată, două picioare. Dan se strecură în hambarul care duh- 
nea a sudoare, tutun, tot felul de unsori și tequila. „Mana- 
gerii” își pregăteau campionii, tineri mustăcioși cu ochii 
oblici și obrajii ciupiți de variolă. Unii erau dotați cu o 
musculatură frumoasă, dar majoritatea erau grăsuți, îndo- 
pați cu alimente pe bază de orez și fasole roșie. Aveau să 
lupte cu mâinile goale, iar cei mai delicati se mulțumeau 
cu un simplu bandaj de plasturi în jurul falangelor, pentru 
ca pielea să nu le crape. Berea circula în găleți de plastic. 
O bere artizanală foarte fermentată, care îmbată repede 
omul și care se bea cu polonicul. În douăzeci de minute, 
spectatorii aveau să se pişe pe după stâlpi, pentru a nu 
scăpa nimic din lupte, și atmosfera va deveni de neres- 
pirat. Erau acolo metiși indieni din Oaxaca, care bosco- 
rodeau pe limba lor. În zarva conversaţiilor, reveneau fără 

încetare cuvintele magice ale falocrației latine: Pendejo... 
Cabrón... Hijo de la chingada... 

Se insultau pentru a face haz, pentru a se încuraja, a-și 
pune sângele în mișcare. Dar și pentru a îndepărta ghinio- 
nul. Bărbaţii aruncau priviri mânioase în direcția lui Dan, 
identificat imediat ca gringo. Le plăcea că micii ticăloși de 
nordamericani se credeau destul de tari pentru a intra în 
arenă: asta le permitea să le aplice o corecție ca lumea, fără 
riscul de a-i vedea pe sticleţi făcându-și apariţia. Imitatorul 
se văzu îmbrâncit de mai multe ori, dar rămase impasibil. 
Cineva îi scuipă la picioare, murmurând Joto!, poponar... 

Intrarea lui Adam Smart abătu curiozitatea mulțimii. 
Bancherul purta vechea pereche de „șaisprezece uncii”, 
legată prin şireturi de umăr. Mănuşile erau din piele pono- 
sită, crăpată. Smart le avea probabil din timpul serviciului 
militar. Dust mergea cu capul sus, lipit de piciorul drept al 
stăpânului. Avea urechile lipite de cap, semn că stătea la 
pândă. Arbitrul îi ieși lui Adam în întâmpinare. Era un 
individ slăbănog și ştirb, cu o pălărie decolorată pe cap. Nu 
mai avea nimic pe el în afară de o guayabera confecţionată 
din pânză de sac. 

— Fără câine! protestă el. Seror, dacă ţineţi câinele 
lângă dumneavoastră, nimeni nu va accepta lupta. Anima- 
lul ăsta va sfâșia beregata primului care va încerca să vă dea 
un pumn! Trebuie să-l lăsați în mașină. 

— Nici vorbă! obiectă bancherul. Dacă dulăul nu stă 
aici să mă protejeze, o să refuzați să-mi plătiți banu dato- 
rați după ce vă voi fi bătut pe toţi! 

Lăudăroșenia provocă un concert de hohote de râs 
și fluierături. Tupeul era apreciat. Își dădeau seama că 
gringo cu părul sur era un chingón, un tip cu testicule. Un 
adevărat padre. 

Pentru a momi combatanții, Smart scosese din buzu- 
nar un sul de dolari, ţinuţi într-un elastic, pe care îl făcea să 
salte în palmă. 


172 Serge Brussolo 


— De acord! De acord! capitulă arbitrul jocului, 
lăsăm câinele aici, dar, dacă doriţi să vă luptaţi, va trebui 
să-l legați! 

În timp ce vorbea, arătă și cu degetul un inel fixat la 
unul dintre stâlpii care sprijineau construcția. Smart scoase 
o lesă din rucsacul de piele și îl legă pe Dust acolo undei 
se ceruse, apoi strecură sulul de dolari în zgarda câinelui, 
acolo de unde nimeni n-ar fi îndrăznit să meargă să-i fure. 
Apoi își scoase cămașa. Era bine făcut, dar vârsta începuse 
să-i fleșcăiască musculatura, iar părul de pe piept era sur. 
Pectoralu erau cam pleoștuţi. Pe lângă tinerele brute 
închise la piele care îl înconjurau, făcea o figură jalnică. 
Mănușile de box nu-l ajutau cu nimic. Îi ceru arbitrului 
să-l ajute să-și înnoade şireturile, dar mexicanul îi întoarse 
spatele, aruncând o glumă pe care Dan n-o înţelese. Doc” 
Brannigan profită de acel moment pentru a interveni, pro- 
punându-se cu amabilitate ca infirmier. 

— Am fost chirurg în armată..., îl auzi Dan fle- 
cărind. 

În jurul lor, ţăranii își dădeau coate, arătând spre 
echipa de cabezas blancas, bătrânu cu părul sur care își 
vor pierde dinţii de la primul upercut! 

Dan detestase dintotdeauna boxul, dar în acest moment 
avea chef să-l vadă pe Adam Smart luând-o pe cocoașă. Ciuli 
urechea pentru a vedea dacă cineva paria pe gringo, însă 
doar Doc” Brannigan plasă două bancnote pe capul ban- 
cherului, astfel încât Adam Smart să nu piardă nimic din 
gestul său. 

O ameţeală stranie îl cuprinse pe Dan, excitaţia per- 
versă care îl stăpânește pe prestidigitator când simte că 
farsa lui este pe punctul de a reuși. De când intrase în 
hambar Dan, Dust nu întorsese nici măcar o dată privirea 
în direcția sa. Era prea neliniștit de soarta stăpânului 
pentru a detecta prezenţa fostului „grădinar” al vilei de pe 
coline. 

Arbitrul strângea pariurile. Los pesos circulau. Adam 
se pusese în gardă. Îl înfrunta o brută de douăzeci și cinci 
de ani. Un tăuraș cu mustăţi pe oală, care își înfășurase 
degetele în bandă izolatoare. Un claxon de mașină agăţat 
de un stâlp făcea oficiul de gong. Conducătorul jocului îl 
făcu să sune, izbindu-l cu o bară de fier. Lupta începu, 
însă Dan se feri să urmeze mișcarea mulţimii care l-ar fi 
dus în prima linie. Nu ţinea deloc să ajungă acolo. Lovi- 
turile aveau acel zgomot molatic, un pic derizoriu, pe care 
ești totdeauna surprins să-l redescoperi de când cinema- 
tograful a luat obiceiul de a sonoriza întâlnirile sportive 
prin efecte speciale apocaliptice. De la primul schimb de 
pumni, Dust începu să latre, furios să-și vadă stăpânul 
încasând-o. Trăgea de lesă ridicându-se pe labele din 
spate, gâtuindu-se pe jumătate cu zgarda din piele. Mulți- 
mea stătea prudentă la distanţă de el și era singurul loc de 
unde puteai să urmărești lupta în condiții bune. 

Doc” striga încurajări, mexicanii urlau înjurături adre- 
sate lui gringo: Tiene más lengua que manos! Perezoso! 
Torpe! Dan se dădu înapoi, căutând ieşirea. Răcoarea nopții 
îi făcu bine. Se strecură în pădurice pentru a ajunge la 
camionetă. 

— Fi? îl întrebă Monk tolănit peste volan. Dă și el? 

— Vrei să mergi să vezi? propuse imitatorul. 

— Nu, făcu Monk. Mai bine nu. Încăierările mă întă- 
râtă și nu rezist. I-aş face praf. 

— Va trebui totuși să te stăpânești când o să te găsești 
faţă în faţă cu Smart, remarcă Dan. Nici vorbă să-l belești! 
Dacă îl betegești rău, cine va mai crede că a putut jefui 
banca? 

Luptătorul nu răspunse. Se auziră ţipete în noapte. 
Smart își domina oare adversarul? 

„Și dacă o încasează? gândi el. Dacă ar lua o bătaie 
soră cu moartea astfel încât să se găsească în imposibi- 

litatea de a se pune pe picioare pe toată perioada conce- 
diului?” 

Acest brusc puseu de neliniște îl făcu să se întoarcă 
pentru a urmări lupta. În hambar, surescitarea publicului 
ajunsese la culme. Adam Smart era tot în picioare. Îi sân- 
gera nasul, buza superioară şi arcada stângă, dar lovea cu 
o precizie sistematică, ca un om care frecventase multă 
vreme sălile de sport. Adversarul său, dimpotrivă, se lăsa 
dus de o furie dezordonată, care îl făcea să se descopere. 
Convins la început că nu-i va fi deloc greu să-l lase lat pe 
acest fercheș cu părul sur, el se expusese, ceea ce îi adusese 
multe lovituri urâte, după cum dovedeau umflăturile care 
îi închideau pe jumătate ochii. Aproape că nu mai vedea, 
și un manager demn de acest nume i-ar fi incizat pungile 
de sânge de multă vreme, dar nu se aflau pe un ring și 
lupta nu era organizată în runde, care ar fi permis pugiliş- 
tilor să fie îngrijiţi şi să-și mai tragă sufletul. 

Conşuent de handicapul vârstei, Adam Smart grăbea 
lucrurile. Ştia că trebuie să încheie partida înainte ca isto- 
veala să-i taie braţele. Îi mai repezi două directe în față, 
punând în aceste lovituri toată rezerva sa de energie. Dan 
auzi nasul mexicanului frângându-se. Sângele împroşcă 
mănușile din piele, iar ţăranul căzu pe spate, secerat, lovin- 
du-se cu capul de pământul acoperit cu paie. 

Se făcu tăcere și, timp de o jumătate de minut, ura 
colectivă făcu aerul să vibreze. Dan crezu că spectatorii, 
de comun acord, se vor năpusti cu toţii asupra americanu- 
lui pentru a-l linșa. Doc” Brannigan avu, probabil, aceeaşi 
impresie, căci dezlegă lesa lui Dust și o înfăşură în jurul 
antebraţului, lăsând astfel câinelui libertate pentru a inter- 
veni în caz de tăvăleală. Prezenţa animalului îi făcu să 
ezite pe perdanți şi nimeni nu îndrăzni să conteste victoria 
bancherului. Bancnotele își schimbară stăpânii. Teancuri 
de pesos care reprezentau fără îndoială mult pentru acești 

oameni sărmani și foarte puţin pentru Smart. Doc” începu 
să dezlege mâinile boxerului și îi întinse un prosop îmbi- 
bat cu apă pentru a se putea șterge pe faţă. Smart se îm- 
brăcă din nou, scrutând mulțimea cu un aer ironic. Când 
fu gata, își scoase o ţigară de foi, şi-o puse în colţul gurii și 
o aprinse cu un teanc din bancnotele pe care tocmai le 
câștigase. Hârtiile jegoase se aprinseră foarte repede între 
degetele sale și, în mai puţin de două secunde, nu mai 
rămase nimic din ele. Se auziră înjurături din toate părțile 
hambarului. Fără prezenţa câinelui, tot s-ar fi găsit cineva 
să scoată un cuţit și să-i facă felul americanului. 

Dan bătu în retragere, iritat de comportamentul lui 
Smart. Individul ăsta chiar era o adevărată jigodie. 

Grăbi pasul pentru a ajunge la furgonetă și se ghemui 
în spate, așteptând întoarcerea. lui Doc”. Bătrânul veni, în 
sfârşit, lângă ei. Își ștergea fruntea cu o batistă. 

— Dumnezeule! suspină el, am crezut că ne-a sunat 
ceasul. Gagiul ăsta e smintit, ce nevoie avea să-i umilească în 
halul ăsta? 

— Cu potaia lângă el, nu-i mai este teamă de nimeni, 
făcu Dan. Cred că i-ar fi plăcut ca unul dintre gagii să încer- 
ce ceva..., i se vedea în ochi. Nu-și luase rația de sânge. E 
bolnav. Într-o bună zi, tot o să-i taie careva beregata. 

Doc” clatină din cap, chircit pe scaunul său, părând 
mai bătrân decât de obicei. 

— Nu-mi place ţara asta, murmură el. De fiecare dată 
când trec Rio Grande sau Rio Bravo, mă simt în pericol. 
Reprezentăm ţinte vil, toată lumea de aici visează să ne ia 
gâtul. 

Se scutură, își aranjă nodul de la papion și șopti: 

— Rămâne pentru mâine..., victoria din seara asta l-a 
incitat, vrea să reînceapă cât mai repede. Se mai ține o 
luptă mâine după-amiază la Fuente Hermosa. Acolo va 
trebui să intervenim. Nu putem risca să mai asteptăm 

multă vreme. Nu mai este foarte tânăr și, dacă se alege cu 
o ciomăgeală bună, asigurarea medicală l-ar repatria de 
urgenţă în California. Asta i-ar crea un alibi beton. Nu 
prea ai cum să jefuiești o bancă având un traumatism cra- 
nian. 

Dan își simți stomacul strângându-i-se. Așadar, era 
gata? În patruzeci și opt de ore vor opera jaful... spre mai 
bine sau spre mai rău. 

— Monk, rosti cu blândeţe bătrânul. Va trebui să joci 
strâns, înţelegi? Să nu te laşi dominat de furie..., îţi amin- 
tești cum trebuie să se petreacă lucrurile? Te amesteci în 
public, îl sfidezi pe Smart, îi iei peste picior calitățile de 
boxer, îl loveşti la mâna dreaptă după câteva minute. Nu 
vreau nimic grav, mai ales vreo fractură deschisă sau vreo 
încheietură ruptă. O simplă luxatie va fi suficientă. O 
durere puternică i-ar putea provoca un infarct şi am fi în 
mare încurcătură. Până la proba contrarie, morţii nu fac 
jafuri, înţelegi? 

Monk se mulțumi să bombăne. Dan simţea neliniș- 
tea lui Seth. Fostul cioclu nu-și făcea iluzii... Baby Monk 
era de nestăpânit; în focul luptei era în stare să-și piardă 
capul și să-l omoare pe Adam Smart. 

— Nu-l nenoroci, repetă el. Nu mai este tânăr și nu 
este un combatant demn de tine. Poate să le ia faţa țărăno- 
ilor ălora indisciplinaţi, dar cu un maestru în arte marțiale 
ca tine este un nimeni. Ai înţeles? 

Baby Monk nu răspunse. Măcar o fi auzit ce i se 
spusese? 

Ajunseră la Fuente Hermosa după o noapte foarte 
rea. Dan nu închisese un ochi și știa că nici Doc’ nu ați- 
pise. Numai Monk umpluse bungalow-ul de sforăituri. 
Înainte de a se culca, își strecurase pelerina sub pernă. 
Dan tremura la ideea ca retardatul să nu-si fi pus în minte 
să lupte împotiva lui Adam Smart în tinuta lui de luptător 
„Justiţiar”. 

Fuente Hermosa era un orășel mic, care trăia din creș- 
terea animalelor. Le trebuise să colinde o bună bucată de 
vreme între ţarcurile cu animale înainte de a da peste locul 
unde avea să aibă loc partida. La periferie se înălța un aba- 
tor. Boxerii amatori care veneau să se înfrunte în arenă 
lucrau cu toții în abataj sau la tranșarea vitelor. Erau băieți 
solizi, aproape tot atât de lati pe cât de înalți, crescuţi cu 
chili, orez și tequila. Erau grași, dar carnea lor era tare, feţele 
turtite, despre care nu se putea spune dacă proveneau din- 
tr-o ascendență indiană sau de la prea multele lovituri înca- 
sate. 

Hotărâră să-i dea un aspect banal lui Monk, înde- 
sându-i pe cap o șapcă de base-ball și împopoţonându-l cu 
ochelari de soare. Doc” îi repetă că ar trebui să-și ascundă 
mâinile în buzunare până în momentul intrării în arenă, 
pentru ca aspectul lui atât de special să nu-l sperie pe Smart. 
Monk, taciturn, suporta aceste sfaturi indiferent. 

De data aceasta, partida avea loc într-un hangar cu 
pereţi metalici, unde conversațiile provocau ecouri meta- 
lice. Un miros nedefinit plutea în sală, un amestec de con- 
dimente și carne uscată sau de îngrășăminte pe bază de 
sânge de bou. Îţi întorcea stomacul pe dos. Smart sosi înso- 
tit de Dust și un murmur dezaprobator îi salută intrarea. 

Ieşirea din ajun era deja cunoscută de toți amatorii de par- 
tide private. Ca de obicei, i se ceru să lege câinele de unul 
dintre stâlpii de otel ai hambarului. Dan, după expresia 
colerică care încreţea fețele mai multor tineri, ghici că erau 
foarte hotărâți să-i dea de furcă; trebuia, deci, să intervină 
rapid, căci bancherul nu va participa astăzi decât la o singură 
luptă. 

Contrar a ceea ce crezuse, Monk se arătă de o remar- 
cabilă prezenţă de spirit şi se aşeză în primul rând de spec- 
tatori de îndată ce apăru Smart, cu vechile sale mănuși 
aruncate peste umăr. 

Doc” pătrunse în hangar câteva minute mai târziu și 
se repezi spre Adam cu gesturi mari, de complicitate. Dan 
rămase în ultimul rând, cu o pălărie de țărănoi înfundată 
până pe sprâncene. Barba care îi acoperea obrajii contribuia 
deja la schimbarea fizionomiei sale. 

— Hei, tu, ăla cu jigodia! upă Baby Monk, împin- 
gându-și bărbia înainte, dispreţuitor, spre bancher. Te-am 
văzut seara trecută... Nu ești prea rău când e vorba să te 
iei la cafteală cu ţărănoii bronzați și îngrășaţi cu fasole, dar 
mă întreb cât valorezi în comparație cu un american ade- 
vărat. 

Cu pumnii vârâţi în buzunare, avea o ţinută accen- 
tuat provocatoare. Doar faţa sa strâmbă l-ar fi băgat la 
idei pe un om priceput, avertizându-l că acest individ ciu- 
dat avea o anumită obișnuință a luptelor, dar Doc” pre- 
văzuse asta și petrecuse trei ore întregi cu Monk, făcându-l 
să repete aceeași frază în spaniolă, astfel încât adunarea să 
înțeleagă provocarea și să se bucure să-i vadă pe cei doi 
gringos luându-se la omor unul pe celălalt. Monk se grăbi 
să recite lecţia. De-acum încolo, Smart nu mai putea refuza 
lupta, fără a trece pe loc drept un laş. Monk îi dădea înain- 
te, prinzându-se în joc. Băieţii din abator îl priveau surâ- 
zând, câțiva îl bătură amical pe spate. Adam încruntă din 

sprâncene, ca și cum ar fi bănuit ceva și Dan profită pentru 
a se ascunde în spatele unui stâlp, deși nu risca mare lucru; 
lumea era compactă și hangarul cufundat în penumbră. 

— Hai! ţipă Monk, ce caută pe-aici un domn ca tine? 
De parai n-ai nevoie... N-oi fi un pic cam poponar? Ce 
zici? Poveştile astea de box n-or fi un pretext pentru a te 
lua de băieți? 

Toate aceste insulte fuseseră puse la punct de Doc 
Brannigan. Acestea ținteau umilirea lui Smart în fața 
mexicanilor, încruntați de-ndată ce venea vorba despre 
homosexualitate. Se puseră pe șușotit şi Dan înţelese cuvân- 
tul puto, trecând din gură în gură. 

— Nu-i nevoie să fii vulgar, ripostă Smart. Dacă vrei 
o cotonogeală pe cinste, o să-mi facă plăcere să ţi-o admi- 
nistrez. Poate chiar asta îţi doresti, de fapt? Oi fi dintr-ăia 
care nu simt plăcere decât când sunt loviți! 

Doc’ afişa o expresie de demnitate ofensată și, în 
timp ce lega mănușile bancherului, îi șoptea vorbe de încu- 
rajare. Smart înaintă spre mijlocul arenei, un simplu cerc 
trasat cu creta, pe care îl acoperiseră cu rumeguș proaspăt. 
Se “puse în gardă, cu faţa ascunsă în spatele mănușilor. 
Monk își smulse șapca și-și scoase mâinile din buzunare. 
Acest gest produse un murmur deoarece, chiar în lumina 
foarte proastă, îți puteai da seama că erau acoperite de o 
crustă de bătături. De culoare galbenă, aproape osifica artı- 
culaţiile, prezentând o ridicătură la fiecare îmbinare. Adam 
păru descumpănit și, după expresia feţei, Dan înţelese că 
regreta faptul că cedase provocării. De data aceasta, avea în 
față vreun maniac de karate sau kung-fu, unul din acei 
debili mintali care îşi întăresc pumnii lovind trei ore pe zi 
în stâlpi acoperiţi de cânepă împletită. Pentru a-și domina 
frica, el preferă să treacă la atac și îi expedie două directe 
foarte scurte lui Monk, care nici măcar nu încercă să le 
evite. Pielea răsună pe faţa lui strâmbă fără a-i smulge cel 

puţin o grimasă. Se mulțumi să țopăie, cu braţele pe jumă- 
tate ridicate, într-o postură apropiată de a unei insecte 
carnivore. 

Smart îl mai atinse de două ori. Dădea cu toată forţa, 
îşi punea toată greutatea trupului în lovitură, dar debilul 
părea să posede aproape tot atâta rezistenţă la suferinţă ca 
un sac de antrenament burdușit cu nisip. Spectatorii, cunos- 
cători, apreciau acest lucru. Și, deodată, pe când părea că 
optase pentru pasivitate, Monk se mișcă... 

Abia de avură timpul să-i vadă braţul întinzându-se. 
Îl lovi pe Smart în plin, în mănușa dreaptă, bancherul sco- 
ţând un țipăt surd și căzând în genunchi, cu mâna rănită 
strânsă pe pântec. Era livid și Dan crezu că-și va pierde 
cunoștința. Zgomotul mingii de piele întâlnind latul 
mâinii lui Baby Monk îi răsuna încă în urechi. 

Doc’ se repezi cu trusa de prim-ajutor. Cu un gest 
profesionist, sparse o fiolă cu nitrit de amil chiar sub nasul 
bancherului. Smart părea să aibă o rană urâtă și Dan se în- 
trebă dacă încheietura dreaptă nu i se rupsese. 

Dust, tot legat de stâlp, era pe punctul de a înnebuni. 
Urla, spumega, sărea în toate direcțiile, jpupuindu-și pielea 
de pe gât. 

— O să vă conduc acasă, șoptea Doc’. Eu sunt medic, 
nu aveţi de ce vă teme. Este de preferat să nu pui piciorul 
într-un spital mexican, dacă mai vreți să apucaţi niște ani. 
O să vă examinez eu... 

— Mi-e foarte rău, îngăimă Smart, cu trăsăturile cris- 
pate de suferință. La naiba! Idiotul ăsta mi-a rupt mâna... 

— O să vă fac un analgezic imediat ce vom fi în ma- 
șină, spuse Seth Brannigan. Am totdeauna așa ceva în trusă, 
un vechi obicei de doctoraș. Dezlegaţi câinele și puneţi-i o 
botniță, n-o să vă pot atinge cât timp va fi în starea asta... 

Susţinut de bătrân, Smart se ridică și se îndreptă 
spre stâlp. Dădu o comandă printre dinţi și Dust se linişti. 

În secunda următoare, Smart îi punea botnița din piele, pe 
care legea îl obliga s-o aibă în permanenţă la el, dar la care 
nu recursese niciodată. Dust scheuna ca un căţeluș, cu 
coada între picioare. 

Cei trei ieșiră sub huiduielile mexicanilor. La lumina 
zilei, se observa că bancherul era livid. 

— O să trec eu la volan, hotărî Doc’. O să trimit pe 
cineva de la hotel să-mi recupereze mașina. 

— Cheltuielile le voi suporta eu, murmură Adam, 
care încerca să-și ţină firea. Drace! Dacă n-aţi fi fost lângă 
mine, aș fi fost într-o mare belea. 

— Spuneţi-i câinelui să urce în spate și legaţi-l, or- 
donă Doc” care începea să se simtă sigur pe el. Animalele 
de acest calibru cred adeseori că vrei să-i faci rău stă- 
pânului, tocmai când de fapt încerci să-i faci bine. N-aș 
vrea să-mi smulgă capul când voi fi gata să vă fac o injecție. 

— Aveţi dreptate, sughiță Adam, este mai prudent... 
Mai ales că este un fost K9 și are tendinţa de a asocia ima- 
ginea seringii cu noțiunea de criminalitate. 

— O să vă injectez puţină morfină, anunţă Seth 
Brannigan pentru a-l ademeni. După asta, nu veţi mai simți 
NIMIC. 

Bancherul se execută. Dust tremura, ca și cum botniţa 
l-ar fi pus într-o stare de inferioritate. Cu mâna validă, 
Smart legă lesa de clanța poruerei. 

— Doamne! bombăni el, lăsându-se să cadă lângă 
bătrân. Când mi-aţi scos mănușa, am crezut că o să dau 
colţul. 

— O să ne uităm atent la dumneavoastră acasă, spuse 
Seth Brannigan. Încheietura este poate pur și simplu scrân- 
uită; vă voi pune oasele la loc după ce veţi fi anesteziat. Nu 
mal Sunteţi atât de tânăr și n-aş vrea ca durerea să vä pro 
voace o criză cardiacă. Cum staţi cu inima ? Probleme re- 
cente? 

Maimuţărea de minune flecăreala practicienilor. De 
când se juca de-a salvatorul potentat, avea aerul să fi cres- 
cut cu câțiva centimetri Și își bomba pieptul osos. 

Din locul în care stătea, Dan bănuia că îi administra 
lui Adam injecția atât de anunțată. 

„Va fi ușor, îi explicase Doc’. Nici vorbă să adoar- 
mă pe drum. Atâta vreme cât îi va fi rău, va fi docil și mă 
va asculta fără comentarii. Vreau mai ales să-l determin să 
închidă câinele în cușcă. Odată dulăul scos din schemă, 
vom avea drum liber. Lasă-mi zece minute avans și vino 
după mine la hacienda. Când vei ajunge, omul nostru va 
sforăi ca un prunc.” 

— E întrebă Monk, apropiindu-se de imitator. M-am 
descurcat bine? 

— Superb, afirmă Dan. După zgomot, am crezut că 
i-ai făcut oasele așchiuţe, dar trebuie să recunosc că ai lu- 
crat cu mână de maestru. 

— Ah, da? făcu Monk cu o mândrie infantilă. Ţin 
mult la tine, știi. La început aveam chef să te ciomăgesc, 
dar mi-a trecut. Când vom deveni bogaţi, poate ne-o vom 
împrumuta unul altuia pe Dorana, ce zici? 


Întoarcerea la hacienda se realiză într-o mare agita- 
ție. Adam Smart, ghemuit pe scaunul pasagerului, părea 
gata să leşine dintr-o secundă în alta, în timp ce Dust 
făcea un scandal infernal pe bancheta din spate. În această 
atmosferă de sminteală, Doc” făcea eforturi meritorii de 
a-și înghiţi spaima care-l cuprindea pe măsură ce parcur- 
gea drumul. 

— Este mai prudent să evităm spitalele din partea 
locului, repetă el în timp ce panica punea stăpânire pe el. 
La Tijuana, din cauza „turismului sexual”, SIDA face 
ravagii, știți prea bine, nu-i așa? N-aș sfătui pe nimeni să 
meargă să se îngrijească acolo... 

Turuia același refren de douăzeci de minute deja, 
înspăimântându-se, văzând cum se topeau frumoasele dis- 
cursuri pe care și le pregătise, totuși, cu multă grija. „Dum- 
nezeule! gândi el, sunt ca o moară stricată.” 

Avu subit certitudinea dureroasă de a fi prea bătrân 
pentru astfel de uneltiri și de a-și fi supraestimat calitățile. 
Neliniștea îi täie respirația şi începu să gâfâie deasupra vola- 
nului, gata să facă un infarct. Prea bătrân... Până în prezent, 
nu voise niciodată să conceapă o asemenea eventualitate și 
vârsta lui înaintată 1 se păruse totdeauna, dimpotrivă, o 
armură de viclenie și de experienţă care îl punea la adăpost 
de greșelile grosolane ale tinerilor. Luase obiceiul de a se 
retrage în spatele metaforei bătrânului maimuţoi, pe care 
nu-l mai înveți să se strâmbe... însă, deodată, pe acest drum 
înecat de soare şi de praf, la câţiva centimetri de bărbatul 
sfâșiat de suferință, își dădea seama că bătrânii maimuţoi 
tocmai că au blană gri și aleargă mai puţin repede și mai 
puțină vreme decât ceilalti, când sunt în primejdie. Pentru 
o clipă, fu pe punctul de a ceda terorii şi o sudoare în- 
gheţată îi cuprinse chipul. Aruncă o privire în oglindă și 
realiză că era la fel livid ca şi „pacientul” său. 

Hacienda se profila în sfârșit la capătul drumului. 
Un câine slăbănog, atras fără îndoială de fumul din coșul 
de gunoi, o luă la fugă la apropierea Cadillacului. 

— Curaj, murmură bătrânul. Peste un minut nu veți 
mai simți NIMIC. 

— Mi-aţi mai zis asta adineauri! îl mustră Adam 
Smart, și mâna asta afurisită mă doare la fel de tare! Sper 
că aveţi ceva mai puternic în geantă! 

— Nu vă enervaţi, replică doct Seth Brannigan. Cu 
Cât surescitarea crește, cu atât devine mai acută durerea... 
Este ceva mecanic. Adrenalina accelerează suferinţa; dacă 
O ţineţi tot așa, nervii vă vor mări durerea. 

„Devin grotesc”, gândi oprind Cadillacul în faţa 
casei. „Tipu va înţelege până la urmă că nu sunt decât un 
şarlatan.” 

Deschise portiera, luă trusa medicală și arătă spre 
Dust care, proțăpit pe labele din spate, zgâria geamul lateral. 

— Închideți câinele în cușcă, comandă el. Dacă ani- 
malul ăsta îmi sare la beregată, vom da de bucluc cu toții. 

Smart cobori mormâind. Cu mâna stângă descuie por- 
tiera din spate și dezlegă lesa lui Dust. 

— Taci! urlă el. Ajunge! Nu e momentul. 

Câinele se puse pe scâncit, speriat de tonul tăios al 
stăpânului său. Ţinând coada între picioare, cu urechile 
lipite de cap, se lăsă târât spre cușcă. Smart înainta aplecat, 
cu braţul rănit îndoit la piept. Seth Brannigan începu să se 
roage pentru ca bancherul să nu-și piardă cunoștința la ju- 
mătatea drumului. Dacă s-ar întâmpla așa ceva, câinele ar 
reacţiona foarte rău şi ar fi imposibil să se apropie de 
Smart cât era inconștient. 

Adam ajunse cu greu la cușca cu grilaj a barăcii. 
Ridică zăvorul cu mâna stângă și îi făcu semn lui Dust să 
intre. Câinele ezită, puţin obișnuit să suporte acel tip de 
claustrare. Era limpede că încerca să înţeleagă de ce era 
pedepsit în acel fel; absența unui răspuns îl adâncea într-o 
mare confuzie. Smart se hotâri, în sfârșit, să pună zăvorul, 
părăsind animalul în mijlocul cuștilor dărăpănate și al 
bldelor goale. Dust înțepeni pe labele din spate și con- 
tinuă să scâncească. Scotea plânsete de căţeluș, dar ban- 
cherul, preocupat doar de suferinţa sa, nu-l luă în seamă. 

— Să mergem, mormăi el la adresa lui Doc” Brannigan. 
Faceţi-mi injecţia aia blestemată şi să terminăm odată! 
Măcar sunteți sigur că aveţi tot ce vă trebuie? 

— N-ai suferit niciodată de probleme cardiace? se 
interesă bătrânul, încăpăţânându-se să pozeze în rolul de 
medic. Nici hipertensiune, nici alergii la anestezice? 

— La dracu”, nu! se enervă Adam. Am o sănătate per- 
fectă. Scoateţi-vă calabalâcul înainte să leșin. 

— Bine, bine, făcu Seth împăciuitor. Unde este camera 
dumneavoastră? 

— Pe aici, urmaţi-mă... 

Era o hacienda frumoasă, cu pereţii văruiți recent. 
Era decorată cu „obiecte de artă” turistice, iar mobilele din 
lemn masiv în stil spaniol aveau o anume prestanţă. 

— Locuiu singur? întrebă Doc”, sau vine cineva să 
vă ajute? O bucătăreasă? O femeie de serviciu? 

Știa deja răspunsul, dar voia să fie sigur. 

— Nu, mârâi Smart. Prefer să mă descurc singur, 
asta îmi amintește de vremurile bune, când eram celibatar. 
De fapt, n-am găsit pe nimeni; femeilor din sat le este prea 
frică de Dust pentru a veni să lucreze aici. 

Un pat mare, cu baldachin, ocupa camera. Era o 
piesă de tâmplărie din abanos, dotată cu perdele enorme 
împotriva ţânţarilor. Bancherul se așeză pe marginea sal- 
telei. Avea faţa gri și sudoarea îi picura de pe sprâncene. 

— Culcaţi-vă, ordonă Seth. O să mă ocup de mâna 
dumneavoastră. 

— Este ruptă? întrebă neliniștit Adam. Este un fel 
de unealtă de lucru, înțelegeți? Dacă trebuie pusă în ghips, 
o să am mari probleme cu patronii mel. 

— Sunteţi pianist? se miră Doc”. Credeam că sunteți 
bancher sau ceva în genul asta... Sigur am înţeles greșit. 

— Nu, nu. Este adevărat, își pierdu răbdarea Adam. 
Nu pot să vă explic amănunţit, dar am nevoie de mâna 
asta pentru slujba mea... 

— Gata, gata, făcu Seth, adoptând un ton glumet. 
Dacă trebuie să scrieți, veți găsi în mod sigur o secretară 
cu mult farmec s-o facă în locul dumneavoastră. Și apoi, 
reportofoanele n-au fost inventate de florile mărului! 

— Nu puteţi înţelege..., mormăi Adam. Dacă este 
ruptă, trebuie să anunţ imediat la bancă pentru a lua mă- 
surile necesare, dar aș vrea să evit asta. Directorul o să mă 
copleşească cu reproșuri, deoarece nu voia să plec în con- 
cediu. Asta i-ar da dreptate. 

— Nu înţeleg nimic din ce-mi povestești, fiule, oftă 
Doc’. Mă întreb dacă nu cumva delirezi din cauza șocului. 
Liniștește-te, nu este decât o luxatie a încheieturii. De-n- 
dată ce vei adormi, o să-ţi pun oasele la loc și o să aplic un 
ghips ușor, pentru ca să-și revină ligamentele. Cu un mic 
tratament antiinflamator, n-o să se mai vadă nimic. Chestie 
de o săptămână. 

— Ce porcănie! se înfurie Smart, și eu care voiam să 
mai particip la alte lupte... Dacă îmi scurtez concediul și 
mă întorc cu braţul în ghips, soţia o să râdă de mine. 

— Ei haide, puţină răbdare, pledă Doc’. Dacă totul 
merge bine, în trei zile totul va reintra în normal. O luxaţie 
este ceva spectaculos, dar, odată oasele puse la locul lor, nu 
mai rămâi decât cu o amintire urâtă. 

Dezgolise braţul bancherului și-i curăţase rana de la 
cot cu un tampon îmbibat în alcool. Trebui să se întoarcă 
pentru a umple seringa, așa de tare îi tremurau mâinile. 
Nu reușea să-și mai controleze degetele. Continuând în 
felul acesta, avea să-i facă praf venele „pacientului” său, 
care îl va alunga imediat din casa. 

— Drace! Ce tot faci acolo? 

— Imediat, se bâlbâi Doc”. Cred că nu vreți să vă bag 
si o bulă de aer în venă?! 

Strânse seringa între degetele slabe şi încercă să-și 
facă treaba curat. Smart scoase un mormăit de durere: 

— Hei! Dar ştiu că nu vă încurcat! Nu mai prac- 
ticaţi de multă vreme? 

— Închideţi ochii, ordonă Seth. Calmantul o să-și 
facă efectul. Lăsaţi-vă în voia somnului. Mă voi ocupa de 
mâna dumneavoastră de-ndată ce veţi adormi. 

— Ce porcărie! repetă bancherul. Totul părea să mear- 
gă așa de bine... N-ar fi trebuit să mă bat cu individul ăla. 
Avea un aer bizar, cam ţicnit... Sunt sigur că a făcut-o 
dinadins, ca să mă aranjeze. Am văzut-o în ochii lui. Își 
pregătise lovitura. De ce? 

— Invidia, răspunse Doc’. Dumneavoastră boxaţi de 
amorul artei, iar el, fără nicio îndoială, pentru bani. I-a fost 
teamă că-i veți lua pâinea de la gură. 

— Da, mormăi Adam cu voce stinsă, asta trebuie să fie. 

— Un derbedeu, adăugă Doc”, un târâie-brâu. 

Smart încercă să adauge ceva, dar somniferul pusese 
deja stăpânire pe spiritul său. Îngăimă doar niște cuvinte 
de neînțeles și-și închise pleoapele. Două secunde mai târ- 
ziu, capul îi căzu pe pernă. 

Doc’ se ridică cu greutate, apucă sticla de tequila de 
pe măsuţa de la capul patului și își turnă un păhărel pe care 
îl sorbi dintr-o înghiţitură. 

„Prea bătrân, murmură o voce în capul lui. Prea 
bătrân.” 

Reveni lângă pat, luă pulsul bolnavului pentru a 
verifica dacă era cu adevărat inconștient. Liniștit, părăsi 
camera, traversă sala mare și se îndreptă spre pragul ușii 
pentru a se uita pe drum. Camioneta nu întârzie să apară 
după o cotitură a drumului şi apariţia ei îl scoase pe Dust 
din apatie. Dintr-odată, câinele își regăsi toată energia și 
se aruncă asupra grilajului, mârâind în botniță. 


Dan opri vehiculul în mijlocul curții, gândindu-se 
că ar trebui să găsească un loc mai discret, dacă nu voia ca 
oamenii din sat să le observe prezenţa. Deschise portiera și 
coborî. Fu frapat de expresia disperată a lui Doc Brannigan 

si, pentru o clipă, crezu că Adam Smart decedase în urma 
unui infarct. 

— E totul în regulă? întrebă el înaintând spre bătrân. 

Doc’ păru să se scuture. 

— Da, se bâlbâi el. Merge ca pe roate. Putem trece 
la faza numărul doi. 

— Faza numărul doi? 

— N-am timp să-ți explic, făcu Doc”, evitându-i 
privirile. N-ai decât să mă priveşti la lucru. 

Schiţă un gest spre Monk, care începu pe dată să scoa- 
tă valizele metalice din camionetă. 

— Nu sta cu mâinile în sân, șuieră Doc’. Ajută-l pe 
Monk să transporte materialul. Nu suntem prea mulți 
pentru asta. 

Dan se supuse, însă o presimţire rea puse stăpânire 
pe el. Se pregătea ceva... ceva ce nu avea să-i placă, simţea 
asta. 

Monk intra deja în hacienda, cu valizele sub braţ. În 
adăpost, Dust sărea ca un diavol, lovindu-și botul de barele 
cuștil. 

— Hei! strigă Dan, alergând pe urmele lui Doc’. Ce 
puneţi la cale, ce e aiureala asta? 

Dar bătrânul nu binevoi să-i răspundă. Tocmai își 
scotea cămașa și se pregătea să-și săpunească braţele deasu- 
pra chiuvetei. 

— Ajunge, şuieră imitatorul scuturându-l de umeri 
pe fostul cioclu, nu mă mai duce de nas! De o săptămână 
îmi torni poveşti de adormit copiii, vreau să știu tot ade- 
vărul. 

Doc” se eliberă din mâinile lui. Bustul său slab, pre- 
sărat de peri albi, avea ceva patetic. Fără a-și da osteneala 
de a răspunde, scoase din buzunar o cheie plată, agăţată de 
un inel, și i-o aruncă lui Monk, care o folosi pentru 
a descuia valizele de metal. Dan nu se putu abtine să nu se 

uite la ce se ascundea în interiorul misterioaselor valize. 
La început nu observă decât niște cutii din aluminiu 
strălucitor, asemănătoare cu cele care se folosesc în spitale 
pentru transportul instrumentelor chirurgicale sterilizate. 
Avu un fel de sughiţ și se dădu inapoi. O idee înspăimân- 
tătoare Îi trecea prin minte. 

— Hei! șopti el gâfâind și apucându-l pe Doc de 
braţul slab. Spune-mi că mă înșel... doar n-o să... 

Bătrânul îl respinse încă o dată. Dintr-o valiză alese 
o bluză medicală, pe care o desfăcu cu o mișcare scurtă 
înainte de a o trage peste cap. Monk se instalase călare pe 
un scaun întors, urmărindu-l pe Dan cu rânjete, ca și cum 
ar aprecia ca un adevărat expert efectele unui renghi pe 
cinste. 

— Ascultă, spuse în sfârșit Seth Brannigan pe un 
ton de lehamite. Nu am timp să te consolez. Regret că 
Dorana nu ţi-a explicat totul de la început, dar avea, fără 
îndoială, motivele ei, și ea este cea care comandă. 

— O să..., repetă idiotizat Dan. 

— Da, rosti apăsat Doc”, o să tai mâna dreaptă a lui 
Adam Smart, cât se află sub anestezie generală. Nu te 
neliniști, am făcut asta de zeci de ori în timpul războiului 
din Pacific. Nici nu mai știu câte braţe și picioare am 
tăiat... Cunosc foarte bine tehnica asta și am salvat o 
grămadă de indivizi care, fără intervenţia mea, ar fi murit 
de cangrenă. O să fac treaba asta la fel de bine ca un medic 
cu diplomă și nu-ţi voi cere să mă ajuţi, fii sigur de asta. 

— Dar mulajul din cauciuc..., protestă Dan. La dracu’! 
Mâna din latex pe care mi-ai arătat-o, credeam că... 

— Nu fi idiot, șuieră Doc’. Era doar o momeală, un 
fel de a te linişti. Nicio proteză din latex, nici cea mai fidelă, 
n-ar putea înșela scanerul camerei blindate. Gândește-te 
puțin! Ştii câte informaţii poate stoca palma unei mâini? 
Milioane! Există amprente digitale și toate liniile care se 

intersectează... toate acele pliuri minuscule care fac ferici- 
rea chiromanţilor. Cum vrei să fie reproduse pe un simplu 
mulaj? Nicio materie nu este atât de fină pentru a înregistra 
acel furnicar de încreţituri mărunte. Dacă ai pune proteza 
de cauciuc pe geamul scanerului, sasul de securitate s-ar 
bloca și ai rămâne acolo ca un pește în acvariu, așteptând 
să sosească sticleţii. 

Dan ezită între două simţăminte contrare: să-l nimi- 
cească pe Doc” sau să distrugă tot ce-i ieșea în cale. Ar fi 
fost suficient să-l apuce de gât pe bătrân și să-i înfunde 
două degete în trahee. 

— Dorana ştia că o să te temi, dacă o să ți se spună 
prea devreme adevărul, explică Seth Brannigan. Ascultă, 
nu omorâm pe nimeni. Doar îi tăiem mâna acestui tip. 
Apoi o plasăm într-un container îngheţat. Iei bagajul și te 
întorci în L.A. Apoi vine rândul tău să intri în joc. 

— Dar e grotesc! urlă Dan. Când se va trezi, își va 
da seama că este amputat. 

— Nicidecum, obiectă Doc. Nu te pricepi. Mai 
întâi, va fi plin de analgezice. Apoi, va avea braţul în ghips 
de la cot până în vârful degetelor și îi voi explica că tre- 
buie să rămână așa cel puţin patru zile... 

— Eşti nebun! scuipă imitatorul. Va simţi că-i lipsește 
ceva, că i-a dispărut mâna... 

— Aici te înșeli, băiețaș, rânj Seth Brannigan. Un 
amputat continuă să simtă „prezenţa” membrului care i 
s-a tăiat. Este un efect „fantomă” datorat nervilor. Am 
cunoscut un tip care își lăsase ambele picioare pe un câmp 
de mine, era amputat de la jumătatea pulpei și avea 
impresia că-şi simte degetele mari de la picioare. Adam 
Smart va fi victima aceleiași iluzii. Își va „simţi” mâna sub 
ghips, va avea chiar impresia că poate să-și miște degetele. 
Nu mă întreba de ce, dar așa se întâmplă, toți chirurgii o 
să-ți spună același lucru. Asta este fără îndoială din cauza 

creierului, căruia îi trebuie un anume timp ca să se adap- 
teze la noua configuraţie a trupului. Smart nu va bănui 
NIMIC, atâta vreme cât nu-l va durea, iar eu îmi asum sar- 
cina de a-l menţine în această stare. 

— Este dezgustător..., îngăimă Dan. 

— Fără sacrificii nu se face nimic, încheie Doc? 
ridicând din umeri. Ai prefera să-i tragem un glonte în 
cap şi să-l înmormântăm printre cactuși? Nişte oameni 
mai puţin civilizaţi ar face-o fără ezitare. 

Deschise un flacon și-și șterse mâinile și braţele cu 
alcool iodat. 

— Acum lasă-ne, făcu el plictisit. Monk îmi va servi 
drept asistent. Nu ai decât să faci un tur pe afară până la 
sfârșitul intervenţiei. Nu servește la nimic să vorbeşti fără 
folos, nu există alt mijloc pentru a deschide camera blin- 
dată. Pentru a te consola, gândește-te că de-acum în câteva 
zile vei fi un om bogat. 

Dan ieși din încăpere cu spatele, în momentul în care 
Monk își scotea hainele pentru a se deghiza, la rândul său, 
în chirurg de ţară. 

Se trezi în curte, întors pe dos, auzind mârâiturile 
furioase ale lui Dust ca printr-o pâclă deasă. Începu să mear- 
gä drept în faţa sa, fără țintă, și se înfundă în vegetaţie, in- 
diferent la hărţuirea muștelor. Avea impresia că are febră. 
O voce îi șoptea să se întoarcă, să sară în camionetă ȘI s-o 
șteargă spre frontieră fără a mai privi în urmă. 

Dar după aceea? 

„Nu fi prost, gândi el, încercând să-și vină în fire. 
Odată întors în ţară, totul va fi ca mai înainte. Fără parai, 
fără angajamente, fără viitor... Nu uita de blestemul pe 
care senatorul William Ucks l-a aruncat asupra ta! Atâta 
timp cât va trăi, n-o să poți niciodată să revii în Vegas... 
va trebui să rămâi mut.” 

Se lăsă să cadă pe un bolovan, cu respiraţia tăiată. 
Tricoul, fiind îmbibat de sudoare, i se lipea de piept. Mai 
ales nu voia să se gândească la ce se întâmpla în hacienda 
chiar în acel moment. O ura pe Dorana pentru faptul că îi 
ascunsese adevărul. Nu îndrăznea nici măcar să prevadă 
urmarea. Întoarcerea în L.A., cu mâna tăiată în fundul 
valizei frigorifice. Și, cum va face atunci când, în cabina 
scanerului, va trebui să scoată „resturile” din ambalajul 
protector pentru a le pune pe geamul de identificare? 
Drace! Să înnebunești, nu alta! 

Crăpa de căldură și de sete. Nu mai știa de câtă vreme 
era acolo, pierdut în vegetație. Un șuierat care venea dintr-un 
maldăr de pietre îl făcu să se teamă de apropierea vreunui 
şarpe cu clopoței, așa că se ridică, fiind atent pe unde calcă. 

Coborî colina împleticindu-se, cu soarele bătându-i 
în spate, care îi ardea ceafa și omoplaţii. Niciodată nu se 
simţise atât de rău. Muștele, atrase de mirosul lui, îl hăr- 
tuiau. Ajunse în sfârșit la hacienda și vomită în momentul 
în care intră în curte. Cum nu mâncase nimic de multă 
vreme, spasmele îl făcură să se încovoaie. Când își vărsă și 
ultimul jet de bilă, șonticăi până la puț, luă găleata așezată 
pe margine şi se curăţă cu multă apă. 

În cușcă, Dust făcea salturi nemaipomenite, încer- 
când să treacă de grilaj. De atâta cât râcâise, își julise labele. 
Dan se gândi că animalul simuse mirosul de sânge..., sân- 
gele lui Adam Smart. Știa foarte bine: cineva îi făcea rău 
stăpânului său. Dacă ar fi putut ieși din cușca unde era 
ținut prizonier, i-ar fi ucis fără ezitare pe cei trei bărbați. 

— Gata, se auzi vocea lui Doc’ Brannigan din pra- 
gul haciendei. Poţi să te întorci. Monk va arde compre- 
sele. Am pus de cafea, vrei și tu? 

Dan îl privi scrutător pe bătrân. Doc’ părea istovit și 
neliniștit. 

— Totul... a decurs bine? îndrăzni imitatorul. 

— Da, spuse Seth. Nu mi-am ieșit cu mult din mână. 
Eram puţin neliniștit, dar totul s-a desfășurat la perfecție. 

— $i riscurile postoperatorii? aruncă Dan cu rău- 
tate. Infecția... și tot restul. 

— Îi voi face injecții masive cu antibiotice, suspină 
Brannigan. Nu se poate întâmpla nimic rău. O să rămân la 
căpătâiul lui, în timp ce te vei întoarce în L.A. însoțit de 
Monk. 

— Bineînţeles, rânji Dan. Trebuie să fie cineva care 
să mă supravegheze, în cazul în care aș şterge-o, luând cu 
mine „cheia” seifului. 

— Nu fi așa de pesimist, suspină Seth. Monk s-ar 
putea dovedi foarte util, dacă întoarcerea nu s-ar desfășura 
prea bine și ar apărea cevaneprevăzut. El cunoaște mulți 
oameni de prin zona frontierei. Mult mai mulți decât dum- 
neata și cu mine. 

— Adică, ce să se întâmple? îl întrebă Dan alarmat. 

— Nu ştiu, evită răspunsul Brannigan. Suntem în 
Mexic, totul este posibil. 

Făcu un pas în spate și intră în casă. În bucătărie, 
mirosul cafelei se amesteca cu cel al eterului. 

— Linişteşte-te, făcu bătrânul. N-o să vezi nimic ori- 
bil. „Chestia” este în congelator. Cu o asemenea căldură, 
nu poţi să te codești. Când veți pleca, o veţi pune în gean- 
ta frigorifică. Fii atent, este alimentată de doze cu gaz de 
camping. Așezată lângă o sursă de căldură prea mare, ar 
putea exploda. Va trebui să schimbi dozele de gaz din 
când în când. 

— Nu puteai s-o bagi în formol, pur și simplu? 
bombăni Dan. 

— Nu, explică Doc’. Formolul, ca toate lichidele, are 
un efect dilatator asupra pielii. Mâna ar părea că aparține 
unui înecat, iar traseul palmei n-ar corespunde celui înre- 
gistrat de calculator, deoarece modelul de referință a fost 

memorat plecând de la o mână uscată. Vezi, trebuie să te 
gândești la toate. 

Fostul cioclu se ridică pentru a servi cafeaua. Pusese 
pe masă o sticlă de tequila şi trei pahare. Dan îl umplu pe 
al său fără a mai aştepta. 

— Mai este încă ceva..., spuse încet Seth. 

Dan tresăn. 

— Ce mai este? sări el. 

— O a treia măsură de securitate, răspunse bătrânul. 
Ce-ţi imaginezi? Că o cameră blindată conținând două 
milioane de dolari se deschide cu un bobârnac? 

— Această „a treia măsură”... în ce constă? 

Doc se așeză și își luă un răgaz pentru a sorbi din 
cafeaua fierbinte. 

— Când nu este în L.A., Adam Smart trebuie să ră- 
mână în legătură cu calculatorul de la Trade Ltd. Bank, 
începu Doc’. Practic, asta înseamnă că în fiecare dimineață 
la ora şapte jumătate trebuie să sune de la un telefon 
mobil de un anume model, criptat cu ajutorul unui algo- 
ritm. Formează un număr cunoscut numai de el şi pro- 
nunţă un cuvânt-cheie. În acel moment, se află în contact 
direct cu calculatorul care coordonează întreg sistemul de 
securitate al instituţiei. Creierul electronic identifică vocea, 
cuvântul-cheie și îl repune în rolul său de gardian al seifului. 

— Ce s-ar întâmpla dacă n-ar suna? Sau dacă n-ar 
pronunţa cuvântul corect? 

— Calculatorul tolerează o întârziere de treizeci de 
minute, iar, dacă această marjă este depășită, declanșează 
schimbarea de procedură. Deschiderea camerei blindate 
este atunci comandată de mâna și vocea unui alt func- 
ționar. Nu știm cine este. Poate directorul, Dick Weston, 
poate contabilul-şef... Această schimbare provoacă bineîn- 
teles o anume agitaţie. Dacă s-ar întâmpla așa ceva, Smart 
ar fi dat dispărut imediat și poliția ar interveni și ea pe loc. 

Pentru noi nu s-ar mai pune problema să ne putem apro- 
pia de biştari. 

— Ha, ha, ha! rânji Dan. lată, așadar, de ce nu v-aţi 
multumit să tăiaţi mâna amicului nostru după ce i-aţi fi 
tras un glonţ în cap! Nu din bunătate sufletească îl tineti 
în viaţă, ci pentru că n-aveu încotro! 

— Gândeşte ce vrei, puţin îmi pasă, şuieră Doc’. O 
să rămân la căpătâiul lui în timp ce voi vă veţi întoarce în 
L.A. Treaba mea va consta în a-l trezi din somn în fiecare 
dimineaţă, astfel încât să poată face blestematul ăla de apel 
și să-l adorm din nou pentru restul zilei. Inutil să-ți 
precizez că nu voi putea realiza această performanţă mult 
timp Și că este vital să vă mișcaţi repede. 

— Ce vei face după aceea? O să-l lași în voia soartei? 

— De-ndată ce se va descoperi jaful, poliţia își va 
face apariţia aici. Atunci îi va veni rândul lui Smart să se 
descurce. 

— M-au dus cu pluta, repetă Dan. Niciodată nu-l 
vor suspecta sticleţii că el este creierul afacerii. Nu cu o 
mâna tăiată! Este ridicol. N-o să fie deranjat și vor căuta 
în altă parte... 

— Şi eu cred la fel, mărturisi Doc’. De fapt, Dorana 
este cea care speră că-l vor suspecta pe soţul ei și că-l vor 
aresta, dar eu nu cred. Va trebui să admitem că totul a fost 
regizat de el, cumpărându-și complicitatea unui medic 
pentru a-și fabrica un alibi sub forma unei amputări. Este, 
însă, cam tras de păr. 

— Atunci de ce m-aţi lăsat să cred că Smart va juca 
rolul ţapului ispăşitor și că sticleţii se vor năpusti asupra lui 
fără a se ocupa de noi? 

— Dar, este evident! Pentru a te linişti, fireşte! În 
perioada aceea nu știai că va fi amputat. 

Dan mormă! exasperat: 

— Drace! ascultându-vă, nu trebuia să ne facem 
nicio grijă. Vinovatul era ca și găsit! Smart se afla în spa- 
tele gratiilor, iar noi ne tot duceam restul zilele fericiți, 
fără ca nimeni să bănuiască existenţa noastră! 

Seth făcu un gest obosit. 

— Regret că a trebuit să te mint, zise el. Însă Doranei 
îi era teamă să nu baţi în retragere. Ținea mult să ţi se 
prezinte lucrurile sub forma unei excursii de relaxare. 

— Vreau să văd telefonul, rosti brusc Dan. Acest 
telefon „magic” care permite să-i vorbească calculatoru- 
lui! M-am săturat să tot fiu dus de nas. 

— Urmează-mă, suspină Brannigan pornind spre 
salon. 

Pe o măsuţă joasă trona o geantă diplomat, pe care o 
deschise. Un telefon mobil de un model necomercializat 
se odihnea pe fundul valijoarei. 

— Superputernic, comentă Doc’. Legătură directă 
prin satelit și codat printr-un algoritm. Material pe care îl 
utilizează cei de la NASA. 

— Dar vă este total necunoscut numărul apelului și 
codul... 

— Ai priceput perfect. Dorana a încercat să-l spio- 
neze, dar Smart n-a telefonat niciodată în prezenţa ei. 
Numai Adam știe ce este de făcut. La dracu”, nu poți avea 
controlul total al situației, gândește-te, nu suntem într-un 
serial TV! 

Dan clătină din cap. Cu cât trecea mai mult timp, cu 
atât era cuprins de sentimentul că se afundă în nisipuri 
mișcătoare. | 

— Şi eşti sigur că poti să-l scoţi din inconștienţă în 
fiecare dimineaţă? întrebă el. Și asta în ciuda dozelor 
analgezice pe care o să i le injectezi? 

Doc” ridică din umeri. 

— Amfetaminele îi vor reda o stare de vioiciune 
timp de o oră sau două, făcu el evaziv. Tocmai de aceea 
trebuie să faci totul repede. Amintește-ţi că nu și-a luat 
decât o săptămână de concediu. Cu cât vei goli mai repede 
camera blindată, cu atât se va reduce riscul. Smart nu mai 
este la prima tinereţe... Nu putem prevedea cum va reac- 
ționa organismul său pe termen lung. 

— Și dumneata nu ești medic..., adăugă Dan cu 
perfidie. 

— Și nici nu dispun de un camion de medicamente, 
conchise Doc” Brannigan. 


12 


Noaptea cădea deja şi nici nu putea fi vorba de a pleca 
la drum în asemenea condiţii. În Mexic, o mașină străină 
mergând pe un drum pustiu trezea multe pofte și ar fi fost 
stupid să se lase devalizaţi de o bandă de hoți de drumul 
mare, specializată în atacarea turiștilor imprudenti. 

Dan nu putu să reziste nevoii de a merge să-l priveas- 
că pe Adam Smart pe patul său de suferință. Bancherul se 
odihnea pe spate, foarte palid. Bratul său drept dispărea până 
la cot într-un bandaj de ghips. 

— Am îndesat proteza de cauciuc sub bandaje, comen- 
tă Doc” Brannigan, astfel încât ghipsul să nu sune a gol, 
dacă îi vine ideea să ciocănească în el. 

— Dar vei fi silit să spargi bandajul de fiecare dată 
când va trebui să-i refaci pansamentul, remarcă Dan. Asta 
o să-ți ia îngrozitor de mult timp. 

— Știu asta, făcu bătrânul cu o ridicare din umeri, 
dar nu există altă soluţie. 

Întorși în sala mare, Doc” deschise valiza de metal 
pentru a-i explica cum funcţionează. 

— Nu e nicio vrăjitorie, spuse el. Este improvizat din- 
tr-un banal frigider de camping alimentat de doze cu gaz. 
Am recuperat circuitul de evaporare pentru a-l instala în 
interiorul valizei. Mâna va fi așezată în această cutie meta- 
lică acoperită cu gheață, care funcționează ca un fel de 
congelator. Evitayi pe cât posibil să expuneți valiza la 
soare și acoperiţi-o cu o pătură, astfel încât să fie perfect 
izolată. Fiecare doză garantează vreo zece ore de functio- 
nare. Avem un stoc în camionetă. Cu toate acestea, nu vă 
lungiţi mult la drum, deoarece căldura și expunerea la aer 
liber ar provoca o modificare accelerată. Eu n-am vrut să 
îmbălsămez mâna; știu din experienţă că produsele de con- 
servare modifică uneori textura pielii și, în cazul de faţă, 
ar fi supărător. În condiţii bune de funcţionare, tempe- 
ratura internă a valizei este de 0°C; este imposibil să o 
cobori mai mult. 

Închise din nou valiza cu cheia. Dan observă cum o 
strecoară în propriul buzunar, în loc să i-o dea lui. Nu-și 
făcea iluzii, neîncrederea avea să se instaleze de acum 
încolo şi nu-l vor mai lăsa niciodată singur. 

— Dar pentru Smart, se informă el, nu există riscul 
unor complicații? 

Doc avu o grimasă evazivă. 

— Nu suntem într-un spital, mormăi el. Igiena nu va 
fi perfectă, dar eu cunosc bine genul ăsta de situație. Ade- 
vărata problemă este mai degrabă riscul de infecție... sau de 
alergie la antibiotice. Dorana n-a fost în stare să mă infor- 
meze asupra acestui aspect, deoarece soţul ei are obiceiul 
de a nu vorbi niciodată despre sănătatea sa și de a-și 
ascunde slăbiciunile. Dacă te descurci repede, totul se va 
termina în patruzeci și opt de ore. Este un răgaz rezonabil. 
Dacă îl depășești, nu mai răspund de nimic. Medicamentele 

și pansamentele n-or să-mi ajungă, iar Smart riscă să nu se 
trezească la timp sau să aibă probleme cardiace. Nu mai 
este tânăr, poate face o hemoragie sau o tromboză, la ale- 
gere. O amputare nu este o operație ușoară, deoarece 
corpul suferă un șoc operator mare. Așa că nu-ţi pierde 
vremea pe drum, mergi drept la bancă și golește seiful... 
Dorana va fi acolo pentru a supraveghea acea parte a 
programului. 

Se așezară și rămaseră un moment tăcuţi, cu ochiu 
auntiți pe valiza metalică pusă tot pe masă, pe suprafața 
căreia se forma deja o peliculă de picături datorate conden- 
sului. 

— Învelește-o cu o pătură, repetă Doc’. Este foarte 
important. 

Gânditor, își mângâia mustaţa în răspăr. Dan ghici că 
avea ceva pe inimă, dar ezită să vorbească. 

— Ceva te pune pe gânduri? făcu el pentru a-i face 
mărturisirea mal ușoară. 

— Da, murmură bătrânul. O idee, așa. O vagă impre- 
sie care nu-mi dă pace încă de la început. Poate n-ar trebui 
să vorbesc. 

— Dă-i înainte, insistă Dan. În situaţia în care sun- 
tem..., până unde am ajuns... 

— În legătură cu Dorana, făcu Seth cu privirea eva- 
zivă. Mă întreb dacă pentru ea mobilul adevărat sunt banii... 

— Nu înțeleg. 

— Te-am prevenit, e cam încurcat. De fapt, mă întreb 
dacă nu doreşte mai mult sau mai puţin conștient moartea 
soţului ei... Pricepi? Dacă scopul acestei operaţiuni nu este, 
de fapt, uciderea lui Smart printr-o intervenţie „chirurgi- 
cală” executată în condiţii foarte proaste. 

— În acest caz, ne-a angajat pentru a-l asasina pe Smart, 
fără a ne preveni? Mizează pe incompetenţa noastră? 

— Da, este o idee care mă urmărește de ceva vreme. 
Tine oare așa de mult la bani? Nu sunt sigur. Aș vrea să 
știu dacă a venit să mă caute pentru că gândește că sunt bun 
în ceea ce fac... sau, dimpotrivă, pentru că este convinsă că 
voi da greș și voi provoca moartea dragului ei soț? 

— Te gândești prea mult, oftă Dan. Încearcă să scapi 
de presiunea asta. 

— Nu, mormăi Doc”, ce spun eu nu este prostesc. 
Este posibil ca Dorana nici să nu-și dea măcar seama de ceea 
ce vrea în realitate, dar pretind că tentatia există, în fundul 
sufletului... Aș fi gata să pun pariu că ar fi foarte dezamăgită 
să-l vadă pe Adam revenind altfel decât într-un coșciug inoxi- 
dabil. 

— Mda..., însă, e treaba ei, făcu Dan pentru a închide 
o discuţie care îi făcea rău. 

— Nu chiar, protestă Doc’. Nu prea-mi place să fac 
treaba unui ucigaș. Dacă ea speră că-l voi „termina” pe Smart, 
se înșală. O să-i redau soțiorul într-o stare de sănătate per- 
fectă! 


În seara aceea, Monk fu singurul care-și etală o poftă 
de mâncare zdravănă. Luară gustarea în tăcere, în camio- 
neta pe care luptătorul o garase în spatele haciendei, astfel 
încât bancherul să nu-i poată zări dacă îi trecea prin minte 
să privească pe fereastră. 

Doc” îi asigură că Smart va fi prea slăbit pentru a se 
ține pe picioare, dar trebuia să fie prudenți. În cușcă, furia 
lui Dust nu scădea în intensitate și lătrăturile sale îi călcau 
pe nervi pe cei trei bărbaţi. Dan se temea ca Monk să nu-și 
pună în cap să meargă să-i sucească gâtul pentru a nu-l 
mai auzi. Adam nu se trezise încă. Acum era foarte roșu și 
transpirat tot stând între perne. Doc diagnosticase puţină 
febră, dar îi asigură că era normal. Dan nu ştia dacă 
trebuia să-l creadă. Pentru a-şi ocupa timpul și din măsură 

de siguranță, făcu să dispară puţinul său material de 
repetiţie: reportofonul, casetele, microfonul. Strivi totul 
cu călcâiul și ieși să îngroape resturile la marginea pădurii. 

Petrecură o noapte foarte proastă în spatele furgone- 
tei, înveliți cu pături. Câinele, simțindu-le prezența, îi trezea 
din oră în oră cu lătrături surde. Dan spera că avea să isto- 
vească, dar animalul nu dădea niciun semn să se oprească. 

În zori, Doc Brannigan veni să-i trezească, zgâlţâ- 
indu-i. Le aducea cafea și valiza din oţel. Părea grăbit să-i 
vadă plecaţi cât mai repede. 

— Plecaţi acum, șopti el, nu este foarte cald și Smart 
n-o să vă audă demarând. O să se trezească în curând și n-o 
să pot să-l readorm înainte de a da blestematul ăla de telefon. 

Monk mormăi ceva de neînțeles și se instală la volan. 
Dan observă că purta la gât, legate de un șnur de piele, 
cheia de contact a vehiculului și cea de la valiză. 

— Luati aici, zise Doc”. Am luat ceva bani din porto- 
felul lui Smart pentru a face față situaţiilor neprevăzute. 
Păstrez şi eu câteva bancnote pentru a-mi asigura repa- 
trierea. Și, mai ales, nu uitaţi să-mi telefonaţi când este gata 
lovitura, ca s-o pot șterge înainte de sosirea sticleţilor. 

— Cum o să procedez? se miră Dan. 

— Poate că voi cobori pe jos până în sat, unde voi 
apela la serviciile unui țărănoi pentru a mă duce la Tijuana. 
Sau voi lua Cadillacul. 

— Nu-ţi complica viaţa, șopti Dan. Mai bine ia 
Cadillacul. 

Bătrânul făcu o figură încurcată. 

— Ar fi cel mai simplu, e adevărat, admise el. Dar 
nu-mi place să-l părăsesc aici pe Smart fără niciun mijloc 
de locomoţie. În starea lui, ar putea fi primejdios. 

— Eşti prea scrupulos, făcu Dan. Tipul ăsta este un 
jeg. Lasă-l să se descurce singur. 

— Nu, se încăpăţână bătrânul. Nu vreau să se spună 
apoi că l-am asasinat! 

Chpi din ochi jenat că ridicase tonul și se dădu înapoi. 

— Haideţi, făcu el bătând cu palma în tabla camio- 
netei. Ștergeţi-o de aici și pe urmă aştept vești de la voi. 

Monk porni mașina. Când vehiculul trecu prin faţa 
cuștii, Dust se aruncă pe grilaj schelălăind răgușit. O idee 
neobișnuită îi trecu prin minte lui Dan: „Ştie că luăm mâna 
stăpânului. A simțit. Pentru el, suntem niște hoți...” 

Nu reîncepu să respire decât atunci când hacienda 
dispăru înghițită de vegetaţie. 


Seth Brannigan se înfioră sub roua dimineţii. Nici el 
nu dormise; totuși, la vârsta lui, acest lucru nu reprezenta 
un veritabil handicap. Perspectiva de a rămâne singur în 
compania lui Adam Smart și a câinelui cel ţicnit îl teroriza, 
dar încercă să nu se gândească prea mult. Ştia că dacă se lasă 
în voia gândurilor și-ar pierde cu adevărat echilibrul, deoa- 
rece bătrâneţea îi adusese crize de panică de nesuportat, în 
timpul cărora mintea lui o lua razna. Se scleroza oare? Își 
punea din ce în ce mai des această întrebare și de aceea avea 
nevoie de bani: pentru a se instala la Miami, într-una din 
acele reședințe pentru bătrânii bogaţi, unde ţi se îndeplinea 
orice moft. Dumnezeule! Dacă ar ajunge acolo, s-ar lăsa 
alintat și ar profita la maxim! Nu aspira la nimic altceva 
decât la confort, mâncare bună, flecărerile admirative ale 
bătrânelor scorpii pe care le-ar impresiona falsul său curri- 
culum vitae de doctoraș la pensie... 

Un strănut îl readuse la realitate. Nu era momentul să 
dea răceala peste el! Se întoarse în casă. În jurul haciendei, 
vegetația se ivea încet din vaporii de căldură. Frunzele, 
iarba, toate scânteiau cu un verde umed și viu, care îi 
aducea aminte lui Seth Brannigan de pielea anumitor 
broaște capturate în copilărie, când trăia în Maine. De 

câtăva vreme se gândea din ce în ce mai des la copilăria sa 
și el însuși era uimit, deoarece această perioadă din viaţa 
lui nu-l marcase în mod special. Îl asaltau amintiri pline 
de amănunte pe care nu știa să le fi înregistrat. Să fi fost 
oare un simptom de senilitate? 

Făcu turul încăperilor pentru a verifica să nu fi lăsat 
ceva compromiţător, apoi merse să-și pună costumul de in 
și papionul. Își privea ceasul din trei în trei minute, între- 
bându-se dacă Adam Smart se va trezi singur sau va trebui 
să-l trezească cu ajutorul unui medicament. Această per- 
spectivă nu-l încânta deloc. Pentru a grăbi lucrurile, dădu 
drumul la radioul din bucătărie. O muzică tunătoare 
năvăli în tot parterul. Doc numără până la o sută, își şterse 
mâinile umede de o cârpă și porni în direcția camerei. Era 
Ora şase și patruzeci ȘI Cinci. 

Din fericire, Dust se liniștise după plecarea camio- 
netei. Doc” se rugă să mai rămână binedispus încă o vreme. 

Se aşeză la căpătâiul bancherului. Smart avea febră și 
sforăia. Sudoarea îi păta gulerul pijamalei cu care îl îmbră- 
caseră din precauţie pentru a „oficializa” șederea sa în pat. 
Seth îi puse două degete pe umăr și-l scutură. Sforăiturile 
încetară și Adam deschise ochii. O expresie rătăcită i se citea 
pe faţă şi-i trebuiră câteva secunde pentru a-l identifica pe 
omul care-l veghea. 

— La dracu’! mormăi el. Ce caut eu aici? 

Brannigan începu să-i aducă aminte de cele întâm- 
plate. Imediat, bancherul se ridică în capul oaselor pentru 
a-şi studia mâna în ghips. 

— Sunt amortit tot, mârâi el, de-abia îmi mai simt 
degetele... Eşti sigur că nu e grav? 

Doc’ se chirci. Venise momentul delicat. Dacă nu 
reușea să calmeze neliniștile pacientului său, acesta era în 
stare să ia telefonul și să sune la asigurările din L.A. 
pentru a cere ajutor medical de urgenţă. 

— Nu, se bâlbâi bătrânul. Ar fi o prostie să vă scur- 
tati concediul pentru o nimica toată. După două zile sub 
analgezice, n-o să mai simțiți nimic Și vă veţi putea conti- 
nua planurile de vacanță. Bineînţeles, n-o să vă mai sfătu- 
iesc să mai bateţi la mexicani ca orbul, dar luptele de câini 
nu vor fi contraindicate. 

— Mda, mormăi Adam. Drace! Sunt complet în 
ceaţă... M-ai drogat? 

— Un simplu analgezic, răspunse Doc”, străduindu-se 
să surâdă. Doar cât să se destindă tendoanele așezate la 
loc. Aveţi răbdare, dacă vă întoarceţi acum acasă, soţia o 
să râdă de dumneavoastră... Ştiţi cum sunt femeile atunci 
când încerci să scapi de sub supravegherea lor și să trăieşti 
ca un celibatar. 

— Drace! rosti deodată Adam. Cât e ceasul? 

— Asta n-are nicio importanţă, minţi Doc”, odih- 
niţi-vă. O să vă aduc o cafea... 

— Nu înţelegi, făcu nerăbdator Adam. Trebuie să dau 
un telefon... La serviciu. Puteţi să-mi aduceţi geanta di- 
plomat din piele neagră, care este pe undeva prin salon? 
Înăuntru se află un telefon mobil, fabricat special pentru 
mine. Nu cred că suntem mai mulți de o duzină în toată 
tara care avem acest model... 

— Bine, bine, făcu Seth, numai nu vă enervaţi. 

Se prefăcu că se mișcă încet, ca un om care se supune 
mofturilor unui bolnav. Când reveni în cameră, îl sur- 
prinse pe Adam studiindu-și ghipsul. 

— Este neplăcută senzația asta de amorţire, mormăi 
bancherul. Abia îmi simt degetele. Sunteţi sigur că dobi- 
tocul ăla nu mi-a atins vreun nerv sau altceva? Asta ar mai 
lipsi, să rămân paralizat. 

Ezită, iar neliniștea i se citea pe chip. 

— Ar fi poate mai bine să mă întorc în L.A.? întrebă 
el într-o doară. 

— Cum doriţi, rosti Doc’. Eu, în locul dumneavoas- 
tră, aş încerca mai degrabă să-l caut pe tipul care mi-a făcut 
asta. Nu cred că este foarte greu, precis își face veacul prin 
zonă. M-aș distra punându-mi câinele să-i mângâie bucile 
ca să se învețe minte. E adevărat, ce naiba! N-a fost corect... 
Lovitura pe care v-a aplicat-o era de carate, sau de altceva, 
dar nu de box. După părerea mea, individul merită o pe- 
deapsă... Și Dust va ști să i-o aplice. 

O scânteie răutăcioasă se aprinse în ochii lui Smart. 

— E adevărat, rânji el. Ar putea fi distractiv să-l 
punem la punct pe dobitoc. 

— Doar că, dacă vă întoarceţi în L.A., nu mai aveți 
NICIO șansă să puneţi mâna pe el. 

Adam deschise geanta diplomat și luă telefonul mobil. 

— Poţi să mă lași singur două minute? întrebă el. E 
o chestiune confidențială pentru bancă... Când ocupi un 
post important, ești legat de o grămadă de proceduri. Dacă 
nu dau niciun semn de viaţă, se creează panică în L.A. 
Fără mine nu pot să facă nimic. 

— Bineînţeles, făcu Doc” ieșind din cameră. Mă duc 
să fac cafea. 

Se străduia să zâmbească, dar inima îi bătea aproape 
să-i iasă din piept. Îşi trecu o mână pe frunte pentru a se 

asigura că transpiraţia nu-i curgea pe sprâncene. Pe hol, 
se sprijini de perete după ce închise ușa. Picioarele îi tre- 
murau. Încercă să ciulească urechea, dar sângele îi bătea în 
tâmple puternic, asurzindu-l. Și dacă Smart nu-l asculta și 
chema asigurările? Spera să fi trezit destul mândria ban- 
cherului pentru a-l face să se răzgândească în privinţa unei 
întoarceri înainte de vreme. 

Se smulse de lângă zid, împleticindu-se, și se 
îndreptă spre bucătărie. Va reuși oare să reziste patruzeci 
și opt de ore? Nu mai era sigur. Deodată, i se părea că 

totul îi depășește bietele sale competenţe și era prea com- 
plicat. Își turnă un pahar mare cu apă minerală. 

„Ţine-ţi firea, își comandă el în sinea-i. N-oi fi, 
totuși, ca moșnegii ăia ramoliţi care nu mai îndrăznesc să 
mai traverseze strada?! Revino-ţi, la dracu”, revino-ți!” 

În ceașca de cafea a lui Smart turnă conţinutul a două 
capsule de somnifer, astfel încât bancherul să doarmă tot 
restul zilei, după ce-și lua micul dejun. Mai târziu îi va ad- 
ministra antibiotice și antiinflamatorii injectabile. Apoi ar 
fi bine să-i taie ghipsul pentru a-i reface pansamentul. 
Toate sarcinile acestea îl istoveau dinainte. Tremura la 
ideea că Adam Smart o să deschidă brusc ochii, tocmai 
când va dezinfecta ciotul... Accidente de acest fel se 
întâmplau frecvent când bolnavul era ţinut prea multă 
vreme sub efectul medicamentelor psihotrope. Se obișnuia 
astfel, scăzând cu atât mai mult efectul produsului. 

Ţinând ceașca cu cafeaua drogată între degetul mare 
şi index, bătu în uşa camerei. Adam bombăni ceva de ne- 
înţeles. 

Când Doc’ trecu pragul încăperii, bancherul era pră- 
bușit peste perne, având obrajii livizi. 

— Ati putut să telefonati? nu putu Seth să se abţină. 

— Mda..., îngăimă Smart. Nu-i mare lucru... Doar o 
chestie administrativă. Așa cum vă spuneam adineauri, 
când ai un post-cheie, ești silit la o grămadă de porcării de 
acest gen. 

— Ah! Hârţogăria, suspină Seth Brannigan. Am cu- 
noscut şi eu problemele astea când eram şef la serviciul de 
urgente; asta îți oţelește nervii. 

— Nu mă simt prea bine, gemu Adam. Este normal? 
N-oi fi pe cale să fac vreun infarct? 

— Bineînţeles că nu! exclamă Doc” cu un surâs jovial. 
Sunteţi tare ca o stâncă, nu vă băgaţi în cap asemenea idei! 

Se grăbi să-i întindă ceașca de cafea, străduindu-se 
să-și stăpânească tremurul mâinilor. 

— Beţi asta, ordonă el. O să vă pună pe picioare. Aveţi 
nevoie de un stimulent. Când nu ești niciodată bolnav, ai 
tendința de a te da peste cap la cea mai mică bubiţă. 

— Nu..., mormăi Adam cu un gest de dezgust. Am 
impresia că o să-mi facă greață. 

„Bea odată, idiotule! gândi Doc’. Altfel nu voi putea 
să-ți refac pansamentul și rişti să faci o septicemie fulge- 
rătoare!” 

Trebui să insiste mult pentru a-l convinge pe Smart 
să înghită mixtura. 

— E scârboasă, se plânse bancherul. Sunteţi într-ade- 
văr o nenorocire la prepararea cafelei sau am eu în gură un 
gust îngrozitor? 

Doc nu răspunse. În mai puţin de cincisprezece 
minute, somniferul îl va trimite din nou pe Smart în ţara 
viselor şi asta era tot ceea ce conta. 

— Ei, gângăvi Smart, n-o să rămâneţi aici să mă ve- 
gheați... Nu vă aşteaptă nimeni? 

— Nu vă faceţi sânge rău, i-o întoarse Seth. Îmi pier- 
deam timpul de colo-colo cu un grup de oameni de vârsta 
mea... Nimic palpitant. Mărturisesc că această mică aven- 
tură condimentează puţin o călătorie care amenință să 
devină plictisitoare. Și apoi, nu-mi displace deloc să mai 
fac treabă din când în când. Ştiţi cum se întâmplă: un om, 
scos din pat sau din slujbă, nu mai este bun la mare lucru. 
ȘI patul, la vârsta mea, înseamnă să te întinzi în el doar 
pentru somn sau să aștepți moartea... 

Se asculta perplex îndrugând verzi și uscate, chinuit 
de teama vagă că întrece măsura. Dar vocea lui îl legănă pe 
Adam, care clătină din cap. Curând, bolnavul închise 
ochii și își încetini respiraţia. Seth se îndepărtă mergând 
cu spatele. Constată cu surprindere că avea cămașa udă. Se 

lăsă să cadă într-un fotoliu, într-o stare apropiată de stu- 
poare. Dust se calmase și liniștea părea cu atât mai apăsă- 
toare. Doc” încercă încă o dată să-și închipuie următoarele 
ore și teama puse din nou stăpânire pe el. O spaimă aproa- 
pe superstițioasă, convingerea bizară că moartea îi dăduse 
întâlnire aici, în această magherniță pierdută în mijlocul 
cactușilor. 

Trebuia să se liniștească, să dea de lucru mâinilor sale 
ȘI minții... 

Se întrebă dacă n-ar putea să încerce să drogheze câi- 
nele, așa cum făcuse cu stăpânul. Își aminti deodată de 
pasta din frigider. Acea mixtură saturată de hormoni, a 
cărei eficacitate o lăudase în faţa lui Dan. 

Trebui să facă un efort pentru a se ridica și a merge 
să pregătească o supă cu mult calmant. Speră că dulăul o 
va înghiţi şi va crăpa. leși încet, ținând castronul în mână, 
hotărât să nu comită greșeala de a se apropia de cușcă. „O 
să pun castronul jos, hotări el, și-l voi împinge sub grilaj cu 
un băț.” Dar, când ajunse aproape de cușcă, își simți și 
ultimele fire de păr pe care le mai avea pe cap făcându-i-se 
măciucă. 

Dacă Dust nu mai lătra de ceva vreme, asta era 
pentru că își găsise altă ocupaţie... 

Câinele săpa. 

Săpa pământul cuştii pentru a face un tunel care să-i 
permită să se strecoare pe sub grilajul încăperii, după 
tehnica vulpilor care merg la furat găini. Proceda cu 
energie și furie, ridicând un nor dens de praf. Doc’ fu atât 
de surprins, încât lăsă să-i scape din mâini castronul, stro- 
pindu-și încălțămintea cu pastă. Încă o dată fu pe punctul 
de a cădea pradă panicii. Zărindu-l, câinele mârâi, dar nu 
încetă să sape. Doc” măsură amploarea catastrofei. Dacă 
animalul continua în același ritm, va fi afară înaintea 
prânzului! Trebuia să-l împiedice cu orice preţ! 

Seth se puse pe căutat o lopată sau vreo altă unealtă, 
care să-i permită să arunce pământul peste animal şi să 
umple gaura. În spatele casei, găsi în cele din urmă ceea ce 
dorea. Când reveni la adăpost, tremura din toate încheie- 
turile și nu mai avea forţa pentru a împinge fierul lopeţii 
în pământul uscat al curții. Dust îi aruncă o privire care-i 
păru plină de dispreţ. În disperare de cauză, Seth lovi 
barele cu ajutorul uneltei, în speranţa că dulăul se va speria, 
dar acesta nici măcar nu-l observă. Bătrânul se surprinse 
insultând animalul, ca și cum ar fi fost vorba de un om. 
Neștiind ce să facă, se hotărî să adune pietre mari pentru a 
le îngrămădi sub grilaj, astfel încât să alunece în șanțul 
săpat de animal pe măsură ce gaura s-ar mări. 

— Pe-astea n-o să le mai poţi da la o parte! rânji el cu 
respirația tăiată. 

La a zecea piatră, simţi că-l ia cu ameţeală și un văl 
negru îi trecu prin faţa ochilor. Crezu că-și pierde cunoș- 
tința. 

Își dădea seama că se prăbușise în genunchi, la doi 
metri de cușcă, și că dulăul îl fixa cu ochi turbaţi. 

— Nu te bucura, se bâlbâi el. N-o să-ţi fac plăcerea 
să crăp. N-ai să ieși de aici, jigodie! Mai degrabă îți trag un 
glonţ în cap! 

Dar vorbea ca să se afle în treabă. Nu avea nici 
pușcă și, în plus, nu era sigur că era în stare să deschidă 
focul asupra unui animal... 

Deodată, își dădu seama că și el stătea în patru labe, 
sfidând animalul. Dust săpase atât de mult în pământ, încât 
ghearele îi erau pline de sânge. După juliturile care se vedeau 
în pielea botniţei, era evident că încercase să se debaraseze 
de aceasta frecându-și botul de bare. Seth se ridică. Nu mai 
încercă să se amăgească, nicio botniţă nu rezistă multă 
vreme la eforturile unui câine hotărât, iar aceasta era una 
absolut banală. Dust era puternic și va reuși mai devreme 

sau mai târziu să rupă fermoarul, cu riscul de a-și smulge 
pielea de pe urechi. 

Doc’ se întrebă dacă erau destule pietre pentru a 
umple gaura. Prudenţa îi cerea să îngrămădească câteva 
kilograme în plus, dar ajunsese la capătul puterilor. În fie- 
care zi, indivizi de vârsta lui își dădeau sufletul pentru că 
facuseră idioţenia de a urca prea repede pe scări. Se ridică 
încet și merse să se așeze pe o bancă de lemn, pe verandă. 
Respiră cu gura larg deschisă. Pentru a-și face curaj, se 
strădui să se gândească la Miami, la apusurile de soare, la 
populaţia de bătrâni care colonizaseră încetul cu încetul 
regiunea. Acolo se va simţi la el acasă, ferit de tinerii care 
se mișcau prea repede, strigau prea tare şi a căror muzica 
avea prea mult din sunetul unui bombardament de artilerie. 

Dumnezeule! Nu voia nimic altceva decât puţin 
soare, o carte bună, tiparită cu caractere mari, și O piña 
colada rece la îndemână... 

Dust își reluase săpăturile, dar, de data aceasta, pie- 
trele se rostogoleau în șanț, anulându-i eforturile. Sanţul se 
umplea pe măsură ce-l săpa. 

— Așa! mormăi Doc’ satisfăcut. E foarte simplu, e 
suficient să reînnoiesc provizia de pietre. 

Tăcu, descumpănit că se exprimase cu voce tare. | se 
întâmpla din ce în ce mai des. 

Aştepta ca sudoarea să se usuce pe el înainte de a se 
hotărî să se miște. Pierduse noțiunea timpului. Acum li- 
niștea se încărcă cu un mic vacarm, pe care nu-l detectase 
de la început: bâzâit de insecte, upete de păsări, urmăriri 
sacadate sub acoperișul ierburilor înalte. O mulţime invi- 
zibilă încercuia hacienda. Bătrânul se strâmbă ridicându-se 
în picioare. I se păru că zărește de cealaltă parte a drumului 
un șarpe negru cu galben, târându-se prin praf, un șarpe cu 
clopoței uriaș, care privea în direcţia sa. Își spuse că, în 
tinereţe, ar fi profitat de ocazie pentru a captura reptila și a 

o arunca în cușcă... cele două animale blestemate s-ar fi 
explicat între ele și... gata farsa! În tinerețea lui, da... 

Intră în casă pentru a căuta puţină răcoare. Faţa îi 
ardea. Activitatea de adineauri îl istovise și adormi pe o cana- 
pea din piele, a cărei uzură fusese ascunsă sub o cuvertură 
indiană. 

Se trezi două ore mai târziu, cuprins de un senti- 
ment de panică, nemaiștiind unde se afla. Îi trebui aproape 
un minut pentru a recunoaște hacienda. Ceasul îl informă 
că era deja timpul să refacă pansamentele lui Adam, dar 
curajul îi lipsea de când plecaseră ceilalți și un fatalism 
ciudat punea stăpânire pe el: convingerea că toate acestea 
nu serveau la mare lucru și că era inutil să se agite. Când 
se afla în tovărăşia unor oameni mai tineri, reușea să se 
opună acestei pante supărătoare pe care spiritul său obosit 
avea tendinţa de a se rătăci, dar, imediat ce se regăsea 
singur, ceda în faţa inutilității. 

Trebui să se constrângă să ia trusa medicală și să se 
deplaseze în camera pacientului. Întinzându-și instrumen- 
tele pe cearșaf, se gândea că asta era bătrâneţea... incapa- 
citatea de a se entuziasma de un proiect. Convingerea 
intimă că nimic nu merită niciun minut de efort. Și, cu 
toate acestea, corpul său se încăpățâna să dureze cât mai 
mult timp posibil, chiar dacă avea atât de puţină bucurie. 

Lucră cât de repede putu, cu un ochi atent la fața 
bancherului. Rana era curată și o trată cu sulfamide. În 
clima tropicală, era bine să fii vigilent, deoarece mișunau 
insecte minuscule, care aveau obiceiul de a se infiltra sub 
pansamente. Doc” avusese experiența aceasta în timpul 
războiului. Mirosul sângelui atrăgea toate speciile — cu sau 
fără aripi —, de unde și importanţa bandajelor sterile. 

Acum trebuia să pună alt ghips. Căldura va ajuta la 
uscare, astfel încât, dacă Adam va deschide ochii, nu se va 
observa că a fost schimbat în timpul zilei. Pentru această 

ultimă parte a operaţiunii, Seth trebui să pună bandajele la 
umezit într-un lighenaș umplut cu apa și ghips. În ajun îl 
asistase Monk, astfel încât lucrurile merseseră ca pe roate. 
Astăzi însă, când trebuia să se descurce singur, fiecare fază 
dura o veșnicie. 

Când, în sfârșit, termină, făcu ordine și merse în 
bucătărie să bea un pahar cu apă. Murea de sete. Căldura i 
se părea mai greu de suportat decât în zilele precedente. 
Nori de muște, atrase de mirosul de pansamente, se învâr- 
teau prin sufragerie. Ventilatoarele bâzâiau, dar nu se 
simţea deloc efectul lor decât dedesubtul elicelor. Seth și-ar 
fi împins un scaun în această insuliță de răcoare, dar îi era 
teamă să nu răcească. Hotări să mănânce pentru a mai 
prinde putere și își făcu un sandvici cu pui rece, pe care îl 
ronțăi fără poftă. Se gândea la câinele care nu mai pusese 
nimic în gură din ajun. Trebuia oare să-l lase să moară de 
foame, în speranţa că slăbiciunea îi va învinge agresivi- 
tatea? 

Seth ridică din umeri: ei, hai că delirezi! Un animal 
de asemenea calibru era în stare să rămână câteva zile cu 
stomacul gol fără a fi deranjat. Se enervă că simţea, în stră- 
fundul sufletului, o vagă rușine. Era o prostie! Tăiase 
mâna unui om fără să ezite, dar avea scrupule la gândul de 
a lăsa să moară de foame o fiară. Cât este de inconsecvent 
spiritul uman! 

Bău un pahar cu lapte, apoi începu să caute un 
castron și pentru câine. Se gândea că Dust suferă de sete și 
nu se putu impiedica să nu umple un bidon cu care să 
toarne apă în adăpătoarea cuștii. Totuși, când se apropie 
de cușcă, constată că dulăul reușise să-și scoată botniţa, 
agățând-o într-un cui din zid. Datorită unor încercări 
repetate, fermoarul cedase și, în sfârșit liber, Dust hotărâse 
să golească tunelul de pietrele care îl astupau. Cu multă 
metodă, apuca fiecare dintre ele cu maxilarele și o trăgea 

afară din groapă, încordându-se pe labe când erau prea 
grele. Aceste manevre îi făcuseră botul numai sânge, dar el 
continua fără a se lăsa impresionat. Nimic nu părea să-l 
descurajeze, și Doc” estimă că, în acest ritm, va reuși să se 
strecoare afară din adăpost până la căderea serii. 

Ce se putea face? Să îngrămădească alte pietre? Să 
lichideze animalul? Monk ar fi ales această ultimă soluție, 
dar Doc’ era incapabil de așa ceva. Abandonă, așadar, 
bidonul și castronul în curte, retrăgându-se cu spatele și 
cu ochii ațintiți la adăpost. Instinctul îl împingea să sară în 
mașină și s-o ia la sănătoasa fără a mai aștepta. Fusese 
idiot să creadă că această combinaţie putea să reușească. 
Acum că Dorana nu mai era acolo pentru a-i lua mințile, 
vedea lucrurile sub o lumină mai realistă. Da, nu mai avea 
altceva de făcut decât să-și ia picioarele la spinare, fără a se 
mai uita în urmă... Să plece, și încă repede, înainte ca dulăul 
să iasă din adăpost și să-l apuce de beregată. 

Acest efort îi provocă o amețeală imediat ce trecu 
pragul şi trebui să se așeze într-un fotoliu, pentru a-și 
reveni. Rămase astfel timp îndelungat, de teamă că, dacă 
s-ar ridica, ar leșina. Îi era să nu cadă pe dale și să facă 
vreo fractură de col femural, accident frecvent la vârsta 
sa... și adeseori mortal. Trecu o oră fără să reușească să se 
miște. Și, deodată, pe când își crispa degetele pe braţele 
fotoliului, văzu prin ușa deschisă o umbră alunecând pe 
pavajul curții... O umbră joasă și lungă. O siluetă care se 
deplasa pe patru labe. Dust. 

Dust, care reuşise să iasă din adăpost. Animalul avea 
să pătrundă în casă dintr-o secundă în alta... Doar trei metri 
îl despărțeau de intrare. Ar fi trebuit să sară în picioare, să-i 
trântească ușa în nas. Un bărbat tânăr ar fi putut s-o facă... 
S-o ia înaintea fiarei... Da. 

Doc” deschise gura pentru a striga după ajutor, apoi 
realiză că era o reacţie de om idiot. De altfel, era deja prea 

târziu. Câinele ajunsese în cadrul ușii. Era acoperit de praf 
roşu și sângele-i curgea din bot, acolo unde pietrele îl răni- 
seră. Se opri o secundă în prag, nehotărât, apoi trecu prin 
faţa lui Seth Brannigan, fără a-i arunca măcar o privire. S-ar 
fi zis că hotărâse să respecte anumite priorități. Din trei 
pași, ajunse la camera stăpânului și se ridică pe picioarele 
posterioare pentru a apăsa pe clanță. Ca majoritatea câi- 
nilor mari, știa să manevreze un zăvor, iar deschiderea 
unei uși nu prezenta pentru el o dificultate majoră. Din 
fericire, Smart mai dormea. Dust dădu târcoale patului 
scâncind. Din când în când, își punea capul pe cearșafuri 
şi mirosea ghipsul. Fără îndoială, simţea mirosul rănii... La 
un moment dat, încercă să apuce cu dinții pijamaua 
bancherului, reușind doar să-și întoarcă stăpânul pe o parte. 
Între o încercare și alta, se întorcea la ghips, îl mirosea sau 
îl zgâria cu laba. Credea poate că Adam era mort? 

Împietrit de spaimă, Doc” asistă la această scenă din 
fundul fotoliului său. Ştia că nu trebuie să se miște sub 
nicio formă. Primul său reflex fusese să alerge spre mașină 
şi să se închidă acolo, dar brusc își dădu seama că nu mai 
știa unde lăsase cheile. În bucătărie? În cameră? Se ghemui 
între braţele fotoliului și-și strânse picioarele pentru a-și 
proteja bietele sale organe genitale, în cazul în care dulăul 
s-ar fi decis să-l pedepsească. Dust își continuă manevrele 
timp de câteva minute, apoi se întoarse și părăsi camera 
pentru a traversa sala. Trecu prin faţa lui Doc fără a se 
opri, ca și cum îl aştepta o sarcină mai urgentă. În curte, 
adulmecă solul, apoi ridică botul în adierea vântului. În 
sfârșit, porni în goană pe urme, cu pași supli, în direcția în 
care o porniseră Dan şi Baby Monk câteva ore mai devreme. 

»„Mâna..., gândi Doc’ Brannigan cu un fior. A plecat 
să recupereze mâna stăpânului.” 

Și, tot chircit în fotoliu, realiză că nu avea niciun 
mijloc pentru a-și preveni complicii de fuga câinelui. 

— Ar trebui să mă sune..., îngăimă el cu jumătate de 
voce. 

Era de-a dreptul stupid. Dan și Monk nu aveau 
niciun motiv să-i telefoneze. Și, oricum, făcuseră un pact 
al tăcerii: niciun apel înainte de a fi golit camera blindată. 

„Haide, mormăi el pentru a se linişti. Sunt în mașină 
ŞI au O zi avans... Dust n-o să-i prindă niciodată.” 

Își repetă de mai multe ori această certitudine. Când 
începu să se întunece, reuși să iasă din imobilitate; profită 
pentru a închide toate obloanele și a zăvori ușa... În cazul 
în care dulăul ar fi avut proasta inspirație de a face cale-n- 
toarsă. 


13 


Dan abia sta locului de nerăbdare de când ajunseseră 
la periferiile Tijuanei. Monk nu încetă să inventeze tot felul 
de pretexte pentru a amâna trecerea frontierei. Trebuise 
mai întâi să ia prânzul în centrul comercial din Downtown 
Shopping District, apoi să colinde străzile în căutarea 
sălilor de catch, unde se înfruntau luptători cu deghizări 
incredibile, unde se zbăteau fete goale în bazine cu noroi, 
doar cu un string pe ele... Baby Monk examina programele, 
pozele, clătina din cap şi-şi scotea cagula din buzunar 
pentru a face comparații. Dan îl urma, cu valiza de metal în 
mână, neîndrăznind să lase bagajul în camionetă. Cu trece- 
rea orelor, nervozitatea se accentua și tremura la gândul că 
va fi arestat de vreo patrulă de poliție. Nu avea oare aerul 
bizar, astfel înțepenit pe trotuar cu geanta diplomat din 
aluminiu? 

— Există vreun plan anume? întrebă el pentru a 
cincea oara. N-o să ne prezentăm totuși la vamă cu valiza 
pe genunchi?! Îţi imaginezi ce s-ar întâmpla dacă ne-ar cere 
s-o deschidem?! 

Se gândi că, cel puţin, dacă s-ar fi deplasat cu ambu- 
lanţa, ar fi putut pretinde că trimit organe, în vederea unei 
grefe așteptate de partea cealaltă a frontierei. Era cam tras 
de păr, dar oricum mai credibil decât ce se pregăteau să facă. 

— Nu-y face sânge rău, bodogănea Monk, totul a 
fost gândit până în detaliu. Priveşte mai bine afişele și caută 
idei pentru costumul meu. 

— Există un compartiment secret în camionetă, șușoti 
Dan plin de speranţă. Un compartiment secret unde vom 
ascunde valiza. Nu-i așa? 

— Nu mă mai bate la cap, mârâi Monk, nu vezi că 
studiez costumele? 

Dan tăcu. Oamenii îl inghionteau fără să-și dea seama. 
Strângea atât de tare mânerul valijoarei, încât degetele îl 
dureau. 

— Ştii, făcu Monk. După părerea mea, mai bine am 
lăsa totul baltă. Dacă am fi puţin șmecheri, am arunca 
valijoara într-o sală de bagaje și am uita toată povestea 
asta. Nu pierdem oare o ocazie bună să rămânem cinstiţi? 
Sunt convins că pot să fiu o piază-rea în ring. I-ai văzut pe 
gagii? Nişte rataţi! Ar trebui să facem echipă; eu voi fi 
vedeta, tu — impresarul: tu cunoști bine sforăriile show- 
bizului, aşa că în câteva luni am fi regii luptelor de catch. 
Ce zici? 

Dan nu știa ce să-i răspundă. Cum încerca să-l rea- 
ducă cu picioarele pe pământ, debilul făcea pe surdul. 

Brusc, declară pe un ton dulceag: 

— Greșești că mă iei drept un idiot, știi. Nu trebuie 
să înghiți micul meu spectacol sută la sută. Îmi place să 
exagerez... Într-o luptă, totdeauna este bine să treci drept 

un cap sec, asta îl face pe adversar să te subestimeze. Am 
făcut adeseori asta. Să faci pe taratul este un truc pe cinste. 
Când oamenii se cred mai deștepti decât tine, comit mai 
ușor greșeli. Știu foarte bine că Doc” și cu tine mă luaţi 
drept un debil. Mi-am bătut capul ca să vă conving de asta. 

Dan digera informaţia fără a reuși să înțeleagă dacă 
Monk se mulțumea să maimuțărească o replică pescuită 
dintr-un film sau dacă, pentru prima oară, își scotea masca 
si lăsa să se întrevadă adevărata sa personalitate. Imitatorul 
încercă o anumită jenă. 

— Ti-ai cam bătut joc de noi cu povestea ta cu cagula 
și pelerina..., bombăni el. 

Monk schiţă un surâs strâmb cam neplăcut. 

— Nu zic că sunt foarte inteligent, rânji el, dar cel 
puţin sunt mult mai șmecher decât își imaginează ceilalți. 
Îmi place să joc teatru, îmi dă o lungime avans. Nu trebuie 
niciodată să mă subestimezi. Cei care au făcut-o au regre- 
tat-o mereu. 

Dan luă notă de ameninţarea voalată. Îi trecu prin 
minte că luptătorul trecea, fără îndoială, prin faze succesive 
de luciditate și rătăcire, în stilul schizofrenicilor, ceea ce îl 
făcea și mai de necontrolat. 

Timpul stătea în loc. Era cald și Dan ar fi vrut să fie 
deja de cealaltă parte a frontierei, la adăpost. Îi mărturisi 
acest gând lui Monk, care luă lucrurile la modul serios: 

— Vorbeșu prostii! Poate crezi că o să trecem așa, 
fluierând? Eşti dus, ce mai! Tijuana este culoarul drogu- 
lui... DEA are un birou permanent de partea cealaltă a 
frontierei. Dacă trecem cu valiza, avem toate șansele să ne 
salte. Vrei să-ţi spun cum o să se întâmple? Suclețui își vor 
pune copoii de la Stupefiante să adulmece camioneta prin 
toate ungherele și aceste javre puturoase vor mirosi mâna, 
oriunde am ascunde-o! Mirosul cărnii îi va înnebuni și 
sticleții vor desface camioneta în bucățele, până când vor 

da cu nasul de valijoară... Pricepi acu’? Nici măcar să nu-ți 
treacă prin scăfârlie că putem trece normal. Nu mă crezi? 
Fă-te-ncoa să-ți arăt! 

Urcară pe artera principală, Revolución, acel bule- 
vard al sexului înghiţit de cohorte de turiști. Când ajunseră 
în faţa postului de frontieră, Monk rămase nemișcat. Lui 
Dan nu-i fu greu să constate că la trecerea graniţei era mare 
forfotă de polițiști. 

— În Mexic se intră cum vrei, rânji luptătorul. Dar, 
pentru a ieşi, nu-i deloc la fel. Băieții de la DEA sunt sătui 
până-n gât să vadă drogurile trecând cu camioanele. Ceea ce 
vezi acolo este autostrada drogurilor. Orice pachet suspect 
este examinat de îndată... Cu lookul tău de coate-goale, te-ar 
scotoci cât ai zice peşte, până la piele, un gagiu ți-ar băga 
și un deget în fund pentru a verifica să nu ai nimic de 
ascuns pe acolo. Sunt neîncrezători pentru că sunt unşi cu 
toate alifiile... De la leşurile înfundate cu cocaină, până la 
bebeluşii morţi înfundaţi cu „neagră” columbiană, pe care 
se prefăceau că-i alăptează! Așa că îți imaginezi, tu și valiza 
ta...! N-ai face nici doi pași! 

— Nu înţeleg, scuipă Dan. Dacă știați toate astea de 
la bun început, cum credeaţi că veţi trece? 

Monk îl prinse de brat și îl făcu să se întoarcă. 

— Avem o combinaţie. Un tip pe care îl cunosc, 
care trece drogurile folosind câini dresați. 

— Cum? 

— Drace, e simplu de priceput! Leagă drogurile sub 
pântecul potăii într-un sac de cauciuc prins într-o chingă și 
îi comandă să traverseze fluviul înot, în apropierea unui loc 
unde s-a făcut o gaură în gardul de tablă. Un complice aş- 
teaptă animalul de partea cealaltă. Deloc complicat. Mergem 
mediat să-l vedem. O să ne aranjeze și nouă traversarea. 


Dan holbă ochu. 

— Vrei să spui că o să scoatem mâna din valiză, se 
bâlbâi el, o s-o legăm de pântecul câinelui și o să așteptăm 
de partea cealaltă a frontierei ca potaia să treacă frontiera? 

— Yo! se împăună Monk. Gagiul pe care-l cunosc 
face chestia asta tot timpul. Are o haită de câini special 
dresați pentru slujba asta, înotători daţi naibii, antrenați să 
alerge în zigzag și să evite gloanţele. 

— Ce gloanţe? sughiţă imitatorul. 

— Ei! Gloanţele sticleților, răspunse Monk ridicând 
din umeri. Din când în când, trag la ţintă în câini din tur- 
nurile de observaţie. Au puști cu lunetă cu vedere nocturnă, 
dar, în general, totuși câinii trec. Mai ales dacă se creează o 
diversiune în același timp. 

— Chiar dacă treaba merge, mâna se alterează, obiectă 
Dan. Înţelegi asta? Au fost cincizeci și cinci de grade la 
umbră. Cât timp crezi tu că va ţine pe dogoarea asta? 

— Fix o oră sau două, evită luptătorul. După aia, o 
punem din nou în valijoară. Oricum, degeaba dăm din 
colț în colț, nu există altă modalitate. Suntem încoltiți. 

— În tipu” ăsta, îndrăzni Dan, se poate avea încre- 
dere? 

— Pentru asta a și fost plătit. Dorana și-a vândut 
bijuteriile. Va încasa cealaltă jumătate a plăţii când dulăul 
ajunge pe uscat, pe teritoriul american. Fii calm, băiete! 
Totul va merge strună. O să-i dăm pachetul și o să luăm 
coordonatele întâlnirii. Apoi trecem liniștiți frontiera, ca 
nişte copii de biserică, și vom merge de-a lungul râului 
până la locul unde va trebui să așteptăm câinele. Nu mai 
da ochii peste cap. 

— Dar dacă dulăul este împușcat în mijlocul râului? 
întrebă Dan. 

— Atunci înseamnă că destinul ne este potrivnic, oftă 
Monk. O karmă rea, gagiule. O să trecem frontiera în 
celălalt sens și o să încercăm să facem avere în catch. 

O.K.? Trebuie să priveşti totdeauna lucrurile sub un unghi 
pozitiv. 

Dan era dărâmat. La fiecare fază a operațiunii, avea 
neplăcuta impresie de a cădea într-o prăpastie și mai adâncă 
decât cea din care se ridicase. 

Baby Monk îi simţi groaza, pentru că îi dădu un cot 
între coaste murmurând: 

— Nu intra în panică. Este mai puțin primejdios decât 
îţi închipui. Ştii că, de fiecare dată când se întoarce dintr-o 
raită prin Mexic, Smart se distrează să-l treacă pe Dust în 
acest fel? 

— Vrei să zici ca un câine care transportă droguri? 

— Mda... Îi place să demonstreze că dulăul său este 
mai tare decât sticleții. Şi apoi, evită în felul ăsta hărțuielile 
serviciului veterinar. Să intri cu un animal pe teritoriul 
Statelor Unite este nasol de tot, în acest fel, el își oferă mica 
plăcere de a trage pe sfoară administraţia americană și își 
cruță corvoada hârțogăriei. 

— Şi bănuiesc că Dust s-a descurcat totdeauna de 
minune. 

— Bănuiești bine. 

— Da, dar este Dust... Un câine cum nu sunt alții. 

Dan capitulă în faţa optimismului lui Monk. Por- 
niră din nou pe Revolución, pentru a trage cu ochiul la 
peep-sbows. 


La ora siestei, Monk îl trase pe Dan spre periferia 
orașului, în zona populată cu barăci dărăpănate și terenuri 
virane, care se întindeau între maguilladoras, acele uzine 
venite din străinătate şi lucrând doar pentru străinătate. 
Caroserii de mașini se încălzeau la soare, unele atât de 
acoperite de praf încât era imposibil să spui care era cu- 
loarea iniţială. 

În spatele unui grilaj înalt de trei metri se întindea 
un adăpost prost întreţinut, care emana un miros de paie 
murdare; când cei doi bărbați se apropiară de poartă, 
dulăii închiși se puseră pe mârâit. 

— Tipu” pe care o să-l vedem se numește Manuel, 
explică Monk. Crește câini de luptă, niște animale pericu- 
loase, obținute prin încrucișări... Asta, ca acoperire; de 
fapt, își câștigă biștarii trecând droguri în spatele anima- 
lelor. Sunt câini de transport, priceput? Am aranjat totul 
cu el. Nu trebuie să ne fie teamă de nimic. Lui îi e teamă 
de mine. Ştie bine că, dacă ar îndrăzni să-mi facă o boacănă, 
m-aș întoarce să-i toc fiecare oscior în parte, înainte de a 
aplica același tratament maică-sii, neveste-sii Și ţâncilor. 

Trebuiră să tragă de un clopoțel pentru a-și anunţa 
sosirea. O fetiţă sperioasă veni să deschidă. Fără a ridica 
ochii la vizitatori, îi conduse spre casă. Dan gândi că n-ar 
suporta în ruptul capului duhoarea care domnea în curte. 
Doi ţânci goi se jucau în patru labe în praf, sub ochii unei 
bătrâne îmbrăcate în voaluri funebre, în timp ce curăța le- 
gume deasupra unui castron din lemn, și a unui porc mis- 
treț cu blana neagră. 

Un bărbat grăsuţ se legăna în hamac; sub verandă, 
sticle goale de Corona, Sol şi Dos Equis răspândite în 
jurul lui. Îi trebui un moment pentru a ieși din toropeală 
și a-l recunoaște pe Monk. Era probabil foarte tânăr, dar 
faţa lui afișa deja o neîncredere de bătrân. Baby Monk 
parlamentă un minut cu el, într-o spaniolă aproximativă, 
dar rapidă. 

— Totul este gata! Claro que si rosti în sfârșit 
Manuel, ridicându-se din hamac. V-am pus deoparte cel 
mai bun animal al meu. Veniţi să-l vedeți! | 

Duhnea a bere şi a transpiratie. Se scotoci în buzu- 
narul guayabera-ei şi scoase de acolo un chiștoc de trabuc 
pe care şi-l propti între dinți. Vorbea repede, amestecând 

engleza cu mexicana, astfel încât Dan înţelegea cu mare 
greutate câte ceva. Întrară în urma sa într-un hambar 
dărăpănat acoperit cu paie. Câini de toate rasele așteptau 
acolo legaţi cu lesa potrivită, astfel încât să nu se poata lua 
la hartă. Unul dintre ei, culcat pe o parte, cu pântecele 
învelit într-un pansament, părea a fi în stare proastă. 

— E rănit, comentă Manuel. Poliția de frontieră, 
Migra’, a tras în el cu pușca. Din fericire, câinu mei sunt 
obişnuiti să alerge în zigzag. Chiar eu îi antrenez, trăgând 
asupra lor cu glonţ de calibru mic; le ciuruiește fundul, 
dar îi învață să aibă reflexe bune. Al vostru este ăsta: Zoltan. 
Este cu adevărat un dur. Sticleţii nu l-au putut atinge nicio- 
dată. 

Îngenunche lângă un ciobănesc german, foarte închis 
la culoare, cu înfățișarea arogantă a unui șef de haită. 

— Cunoaşte frontiera mai bine decât sticleţii, rânji 
Manuel. O să vă treacă pachetu! dincolo ca și cum ai pune 
o scrisoare la poştă. După aceea le arătă celor doi gringos 
cum se închidea harnașamentul din piele de pe spatele 
animalului. Sacoșele stăteau pe părțile laterare ale anima- 
lului, susținute sub burtă de chingi. Dan observă că fiecare 
buzunar era străpuns de găuri. 

— Asta e din cauza apei, explică Manuel. În acest fel, 
de îndată ce câinele iese la mal, apa se scurge prin perfo- 
rații. Daţi-mi pachetul. Îl voi duce pe Zoltan la frontieră la 
căderea nopţii. Îl veţi aștepta de partea cealaltă, o să vă arăt 
locul pe hartă. Trebuie să fiți foarte atenţi în no man’s land; 
acolo totul este o capcană. 

Dan înţepeni. 

— Pachetul..., rosti el puţin cam grăbit. Va trebui să-l 
ţineţi la frigider până în ultimul moment, altfel nu va mai 
avea nicio valoare pentru noi. Înţelegeți? 

— Bineînţeles! Bineînţeles! făcu Manuel, grăbit să se 
lungească din nou în hamac. O să-l pun lângă bere. Veniți 
să-l vedeți! 

— Fiți cu mare băgare de seamă! Să nu-l atingă nimeni! 
repetă Dan. 

Omul nu-i inspira nicio încredere și deschise geanta 
frigorifică cu multă îndoială. Era atât de cald, încât un abur 
de condens țâşni din bagaj, ca și cum ar fi transportat ceață. 

— La frigider, repetă apăsat imitatorul. S-a înţeles? 

Mexicanul se mulţumi să dea din cap. Dan deschise 
compartimentul în care se afla mâna. Doc” confecţionase 
un pachet dreptunghiular de neidentificat. Se rugă să nu-l 
împingă pe mexican curiozitatea să deschidă pachetul. 
Zoltan își încreți botul, ca și cum ar fi reperat mirosul sân- 
gelui. Manuel apucă pachetul şi ieși din hambar, cu cei doi 
bărbaţi pe urmele sale. Cu multă simplitate, intră în bucătă- 
ria înghesuită de vase, de muște, precum și de un eșantion 
destul de complet de insecte locale. Depuse mâna lui Adam 
Smart în congelatorul unui frigider antic Westinghouse, 
cum nu se mai vedea decât la muzeul de artă din New 
York. Dulapul de metal era plin de sticle de bere așezate 
pe trei etaje. În special Corona. Întorcându-se, călăuza 
înjură doi puști cu părul tuns care-l observau prin fereastra 
lipsită de geamuri. 

— Nu vă faceti griji, îi asigură el pe americani. Fu 
sunt șeful aici; nimeni nu se va atinge de pachet. 

Petrecură următorul sfert de oră marcând locul întâl- 
nirii pe o veche hartă de Stat-Major. Exista în acel loc, 
afirma Manuel, o gaură în bariera de fier instalată de US 
Marines. Orificiul era perfect ascuns, iar sticleții de la 
poliţia de frontieră treceau în fiecare zi pe-acolo fără a-i 
bănui prezenţa. 

— Vărul meu, Paco, o să vă aștepte acolo, încheie el. 
Lui trebuie să-i înmânați cealaltă jumătate a plății. Cel 

mai bine este să treceţi granița imediat, ca să fiți la locul 
convenit și la ora prevăzută. Vă va aștepta într-un 
restaurant de camionagii, „Bonfire”. E bine să n-o lungiţi 
prea mult pe drumul care merge de-a lungul barierei, 
deoarece sticleții supraveghează electronic tot teritoriul. 
Au aparatură care amplifică imaginile nocturne. 

Văzând spaima care se citea pe chipul lui Dan, își 
arătă dinții cariaţi într-un surâs larg și adăugă: 

— Nu vă temeţi, vom face o diversiune. Zoltan va 
trece în același timp cu o bandă de emigranți clandestini. 
Sticleţii îi vor încercui pe emigranții clandestini fără a se 
ocupa de altceva. Sunt deja la pândă, noi le-am dat pontul! 

Izbucni într-un râs zgomotos, fericit că putea să de- 
monstreze cât de șmecher este, și-i conduse pe gringos la 
poartă. 

— O să meargă, afirmă el dând din mână. Bueno! 
Pentru noi este doar rutină. Relaxaţi-vă și simţiți-vă bine 
până la noapte. 

Dan și Baby Monk se îndepărtară. Imitatorul nu 
putea să scape de un sentiment de neliniște. 


Trecură „linia” fără probleme. Câinii care adulmecau 
drogurile dădură ocol vehiculului fără a găsi nimic suspect. 
Camioneta traversă no man's land-ul fără a avea dificul- 
tăţi cu vama americană. Îi puseră din nou să deschidă 
bagajele, dar era pură rutină, iar Dan fusese prevăzător şi 
băgase în geanta frigorifică cutii de Diet Coke. 

Se hotărâră s-o ia de-a lungul fluviului fără a mai aṣ- 
tepta, pentru eventualitatea în care vor trebui să caute resta- 
urantul „Bonfire”. Înaintau în tăcere, Dan fiind foarte 
tensionat, iar Monk comentând cu voce înceată un meci 
de catch, care părea să se desfășoare în capul lui. 

Ajunși la locul întâlnirii, se instalară la o masă, cu două 
Michelob în față, în așteptarea vărului lui Manuel. Monk 

pusese la vedere semnul de recunoaștere dat de mexican: un 
catalog de casete video pornografice, ale cărui actriţe erau 
toate obeze. Un bărbat se îndreptă spre ei venind dinspre 
bar. Era mic de statură şi purta un Stetson decolorat, înfun- 
dat până la sprâncene. Se așeză, se mulțumi să precizeze că 
se numește Paco și se adânci în contemplarea berii sale 
fără a face vreun efort de-a susține conversaţia. Șaizeci și 
cinci de minute se scurseră fără ca Paco sau Monk să dea 
vreun semn de viață, Dan trăind iluzia că este așezat între 
doi morţi vii. La ora indicată, vărul lui Manuel se ridică 
brusc și le făcu semn celor doi gringos să-l urmeze. Mexi- 
canul se instală la volanul unui vechi Cutlass și demară în 
direcţia fluviului. După mai multe ocoluri, urcă versantul 
unei coline care domina zidul metalic şi scoase din mașină 
un binoclu. 

— Acolo, zise el simplu, îngenunchind printre ier- 
burile înalte. Câinele... va veni de acolo. Dan își miji ochii, 
se întuneca, iar malul mexican al fluviului se pierdea deja 
în penumbră. Cursul apei nu avea nimic periculos, dar îi 
va trebui câinelui ceva timp că să-l traverseze. Câinii nu 
înoată foarte repede și, în acest timp, capul lui Zoltan ar 
constitui o ţintă perfectă pentru un trăgător îndemânatic. 
Ca totdeauna, în apropierea apei roiau ţânţarii, iar Dan își 
trăgea întruna palme. Obișnuit cu clima deșertică din 
Vegas, nu avea indiferența lui Paco care suporta înțepătu- 
rile fără să clipească. 

— Acum, murmură mexicanul. Manuel va da drumul 
câinelui... Priviţi. | 

Plin de bunăvoință, întinse binoclul imitatorului, 
care-l apucă nerăbdător. Era material militar care, în ciuda 
semiîntunericului, oferea imagini clare, deși uniform verzi. 

Zoltan se ivi brusc dintre două stânci. Alerga mân- 
când pământul, în zigzag. Se rostogoli pe pantă pentru a 

ajunge la apă. Sacoșele din piele prinse în chingi sub pân- 
tecul lui îi dădeau aspectul unei siluete bizare, umflate. 

În timp ce se pregătea să se arunce în apă, o siluetă 
țâșni deodată dintre tufe, chiar în spatele lui, și-l lovi brutal. 
Lui Dan îi trebui o secundă să înțeleagă că era vorba de 
un alt câine... Acum cele două animale se rostogoleau în 
praf, încleștate într-o luptă înverșunată, pe viaţă și pe 
moarte. Dan realiză, în sfârșit, că agresorul nu era altul 
decât Dust în carne și oase! Dust, care scăpase din cușcă 
pentru a-i prinde pe cei care îndrăzniseră să-i jefuiască 
stăpânul. 

— Ce se întâmplă? mormăi Monk. 

— E Dust! îngăimă imitatorul. Ne-a urmărit... La 
dracu”. A ghicit ce aveam de gând să facem. A venit aici să 
se ascundă. 

Nu mai putu să zică nimic, iar Baby Monk îi smulse 
binoclul din mână. 

— Fir-ar al dracului! mormăi el. Este adevărat! ÎI 
omoară pe Zoltan. 

Acum cei trei bărbaţi se luptau pentru binoclu. Când 
Dan reuși în sfârșit să pună mâna pe binoclu, îl văzu pe 
Dust dispărând printre stânci cu un pachet între dinți. 
Zoltan zăcea pe malul fluviului, grav rănit sau mort. Dust 
rupsese sacoșa fixată pe spatele lui, pentru a lua încărcătura. 

— Ce face? gâfâi Monk. 

— Dumnezeule! îngâimă Dan, necrezându-și ochi- 
lor. A luat mâna... Nu înţelegi ce are în cap? O s-o ducă 
stăpânului său! 

Dând frâu liber imaginaţiei, își închipui următoarea 
scenă: Adam Smart la parterul haciendei, pălăvrăgind cu 
Doc’ Brannigan, așezat la capul său. Bancherul vorbea cu o 
voce cleioasă, îngreunată de somnifere. Seth, prea bătrân, 
nu auzea pasul câinelui pe drum. Dust se apropia, traversa 
curtea, sărea pe fereastră pentru a-și face apariția în cameră, 

acoperit tot de praf şi sânge. Sărea pe pat și așeza pe pieptul 
lui Smart pachetul jumulit, care conţinea mâna... Un pachet 
zdrenţuit de coltii lui, de unde se iveau nişte degete deco- 
lorate. Cât timp i-ar trebui lui Adam pentru a înțelege că-și 
privea propria mână? 

Apoi totul s-ar derula foarte repede: în timp ce Dust 
l-ar ţine la respect pe Doc’ Brannigan, Smart ar lua tele- 
fonul mobil pentru a da alarma. Dan își șterse fruntea cu 
mâneca. 

Paco ieşise în sfârșit din starea de stupoare. Din torpe- 
doul mașinii sale scosese un walkie-talkie, cu ajutorul 
căruia încercă să ia legătura cu vărul său, de cealaltă parte 
a fluviului. Înjurături scuipate printre dinţi ţâșniră din 
minusculul microfon, Paco grăbindu-se să arunce câteva 
cuvinte fără o semnificație aparentă. 

— Nu putem să ne lungim la vorbă, explică el închi- 
zând aparatul. Suicleţii ascultă douăzeci și patru de ore din 
douăzeci și patru. Au și detectoare pentru a localiza punc- 
tul de emisie. 

Cu un gest autoritar, le comandă celor doi ameri- 
cani să urce în furgonetă. 

— Trebuie să trecem din nou frontiera, zise el. 
Manuel nu este mulţumit... Din cauza voastră şi-a pierdut 
cel mai bun câine. Va trebui să-l despăgubiţi. 

— Iar noi ne-am pierdut marfa! ripostă Monk. Potaia 
aia dobitoacă n-avea decât să fie la înălțime și să-și apere 
pielea! 

Dan îl împinse pe luptător de umeri spre camionetă. 
Nu era momentul de pierdut vremea cu vorbe. Chiar în acest 
moment, Dust galopa spre hacienda, cu pachetul proptit 
între maxilare, ca un câine bine dresat care duce ziarul 
stăpânului său. Trebuia interceptat cu orice preţ înainte de 
a ajunge acasă. 

— "Tuciuriul ăsta jegos încearcă să ne ducă de nas, 
mârâi Monk instalându-se la volan. Oricum n-avem nicio 
leţcaie să-i dăm. N-are decât să-și halească javra aia bles- 
temată și asta o să-l despăgubească! Se pare că tuciuriii 
sunt precum chinezii, înfulecă câini. 

Paco le făcu semn să treacă înaintea lui. În mod 
evident avea să-i însoţească până la postul de graniţă. Dan 
încercă să nu cedeze sentimentului de ireal care-l cuprin- 
dea. Era ca un coșmar făcut din secțiuni succesive. De 
fiecare dată când credea că face un pas spre ieșirea din 
tunel, ceva îl aducea înapoi, fără încetare, și se trezea în 
aceeași poziţie în care fusese cu o oră mai devreme, bătând 
pasul pe loc. 

— Ar trebui să sunăm la hacienda de la o cabină, zise 
el în timp ce se apropiau de vamă. Să-l anunţăm pe Doc 
de ceea ce se întâmplă. 

— Nu ştiu dacă va merge. Telefoanele sunt de rahat 
în ţara asta. Ţărănoii demontează liniile pe măsură ce sunt 
instalate pentru a vinde cuprul pe piaţa neagră. 

— Trebuie să-i spunem lui Doc” să se închidă în casă, 
insistă Dan. Să se baricadeze în casă și să nu-l lase pe Dust 
să intre sub nicio formă. Ar fi o catastrofă. Ai numărul? 

Monk își încruntă sprâncenele, scotocindu-se în mul- 
tele buzunare ale vestei. Dan ardea de nerăbdare. Lup- 
tătorul sfârși prin a scoate la lumina zilei un ghemotoc de 
hârtie. Imitatorul recunoscu pe dată scrisul bătrânului 
cioclu. Acum trebuia să descopere o cabină în stare de 
funcționare, ceea ce nu era ușor. Era noapte, dar Tijuana 
strălucea cu toate luminile sale de partea cealaltă a fron- 
tierei. Din fericire, formalităţile fură reduse la minim, cum 
era adeseori cazul în sensul Statele Unite-Mexic. Paco îi 
urmă îndeaproape, cu barele mașinii lipite de cele ale furgo- 
netei. Aplecat asupra volanului, avea aerul unui retardat, 
senzație subliniată de sprâncenele stufoase și împreunate. 

În următorul sfert de oră, Dan încercă în zadar două 
cabine telefonice. Niciuna nu funcţiona. A suna de la un 
bar sau din holul unui hotel era mai delicat, deoarece 
cineva putea să surprindă conversaţia și să se mire. Mulți 
tipi de la DEA își făceau veacul în localuri publice, încer- 
când să se infiltreze printre călăuze. 

Opririle acestea îl iritau pe Paco, care afișa o expre- 
sie din ce în ce mai neîncrezătoare. Dan reuși, în sfârșit, să 
pună mâna pe un telefon în stare bună. În timp ce forma 
numărul haciendei, fu cuprins de o teamă subită: și... dacă 
Doc nu ridică receptorul? În fond, orice apel fusese 
interzis înainte de terminarea holdupului, or era puţin 
verosimil ca acesta să fi avut deja loc... Bătrânul avea să 
lase aparatul să sune fără a se hotărî să ridice receptorul, 
de teamă de a nu da peste vreun cunoscut al lui Adam 
Smart? Sau avea să răspundă pentru a evita ca soneria să 
scoată „bolnavul” din starea de amorţeală artificială? 

„La naiba! bombăni Dan, răspunde!” 

Receptorul îi alunecă din palma umedă. Imagini 
înspăimântătoare i se strecurau în suflet: Doc’ întins pe 
dalele din cărămidă roșiatică ale sufrageriei, cu beregata 
sfâșiată de colții lui Dust. Smart, trezit din aţipire de 
lătrătunile câinelui și formând febril numărul poliţiei de la 
mobilul său ultraperformant. 

„Răspunde!” 

Vocea rațiunii îi spunea să nu mai întârzie, să-i lase 
baltă pe ceilalți și să dispară în Mexic, s-o ia spre sud... Ba 
nu! Era o prostie, el nu avea relaţii în acea ţară și nici 
măcar nu vorbea corect spaniola. În timp ce soneria țârâia, 
1 se părea că-l vede pe Seth Brannigan așezat în faţa 
aparatului, cu faţa agitată de ticuri, incapabil de cea mai 
mică decizie. În sfârșit, i se răspunse: 

— Da? făcu vocea răgușită a bătrânului. 

— Doamne! respiră ușurat Dan, mă întrebam dacă 
o să te hotărăști odată! Dust a șters-o... Ne-a jucat o farsă 
mizerabilă; în momentul acesta se îndreaptă probabil 
alergând spre hacienda. O să ajungă la tine peste puțină 
vreme. Baricadează ușile și ferestrele și, mai ales, nu-l lăsă 
să intre. Mâna e la el. 

— Cum? sughiţă bătrânul. Vrei să spui... 

Dan trebui să-i explice răbdător toată aventura. 
Fostul cioclu era tot neîncrezător, cerea noi amănunte în 
loc să alerge să zăvorască ușile și obloanele. 

— Așadar, nu ţi-ai dat seama că a șters-o? 1-0 tăle 
Dan. 

— Ba da, ... ba da, bineînţeles, îngăimă Doc”. 

Vocea lui răsună slab în receptor și Dan avu pre- 
simţirea că bătrânul începea s-o ia razna. Totul se petrecea 
ca şi cum câteva ore de singurătate fuseseră suficiente să-i 
zdruncine toată fiinţa, transformându-l într-un pensionar 
spăimos, incapabil să reacționeze. 

— Acum închid, anunță Dan pentru a-l scutura pe 
interlocutor din apatie. Pornim pe urmele câinelui, vom fi 
acolo în cel mult o oră. Ai înțeles? Închide bine ferestrele. 
Instalează-te la căpătâiul lui Smart și încuie cu cheia ușa 
camerei. 

— Da..., da..., se mulţumi să îngaime Doc, cu o 
voce care devenea imperceptibilă. 

Dan părăsi cabina și se întoarse la furgonetă. 

— Lucrurile merg prost, îl anunţă pe Monk. Cred 
că bătrânul a intrat în panică. Trebuie să-l prindem pe 
Dust înainte de a ajunge la hacienda. 

Luptătorul se limită la a bombăni. Reușiră, în fine, 
să iasă din Tijuana pentru a face drumul de dimineaţă, dar 
în sens invers. Paco nu-i scăpă din ochi. Merseră de-a 
lungul fluviului până când le apăru un semnal scurt, lu- 
minos, indicându-le locul întâlnirii. De-abia se dădură jos 

din camionetă că Manuel se și ivi din tufișuri. Duhnea a 
bere și avea o dispoziţie de „câine”. Începu pe dată să 
gesticuleze în direcţia hăţișurilor, fluturând lanterna ca pe 
un ciomag. Vorbea foarte repede, în spanglish, acea limbă 
aproximativă, născută dintr-un amestec de spaniolă și 
engleză, numită și Chicano. Ca toți cei din Los Angeles, 
Baby Monk sfârșise prin a deveni mai mult sau mai puţin 
bilingv, Dan, însă, înţelegea doar un cuvânt din patru. 

— Mi l-a omorât pe Zoltan! urlă în sfârșit Manuel. 
Hijo de la chingada! Cea mai bună călăuză a mea! Ştiaţi că 
se putea întâmpla! Nu m-ati prevenit, nu-i corect... Tre- 
buie să-mi plătiți câinele mort! 

Monk înjură și ridică pumnul. În ciuda întunericu- 
lui, Dan bănui că vărul lui Paco se strecura în hățișuri și 
deschidea portbagajul breakului lui Manuel pentru a lua 
ceva. Fără îndoială, o pușcă de vânătoare cu ţeava scurtă. 

— Ascultau! le-o tăie imitatorul. N-o să putem plăti 
până nu recuperăm pachetul... Înţelegeţi? Pachetul este tot 
ce avem. Trebuie să luăm urma câinelui. 

— Oricum, asta era și intenţia mea! vociferă Manuel. 
O să prind javra asta şi o s-o dresez cu biciul. 

— Este periculos..., se văzu silit Dan să-l prevină. 

— Pe dracu”! şuieră Manuel scuipând la picioarele lui. 
Am dresat eu pe unii şi mai și. Am o socoteală de încheiat 
cu el, dar nu știu în ce direcţie a luat-o. 

— Am o idee, murmură Dan. Pot să vă conduc acolo 
unde merge, dar ar trebui să plecăm imediat pentru că are 
un avans mare. 

Manuel îi aruncă o privire piezișă. Părea să cântă- 
rească lucrurile: pro și contra. Cheful de a se răzbuna fu 
mal tare. 

— Mierda! ţipă el. O să-l prind, o să-i rup toţi dinții 
din gură cu o bâtă, apoi o să-i tai urechile și o să 1 le bag pe 
gât! 

Zbieră o grămadă de ordine confuze vărului său. 

— Ne urcăm toţi în camioneta voastră, hotărî el în 
sfârșit. Dacă trebuie să capturăm câinele, o să fie mai ușor; 
îl aruncăm în spate. 

Merse să scotocească în break, aduse de acolo o funie 
cu lat, o botniţă și o bâtă de base-ball... Transpira și nu 
înceta să bombăne, foindu-se de colo-colo. Paco se cocoță 
în furgonetă. Tinea în mână un Mossberg de calibru 12, cu 
mâner de revolver. Super în materie de armament pentru 
orice „gangster” la modă. 

— Ce era potaia aia? bombăni Manuel când ajunse 
lângă ei. Un câine-poliţist? 

— Nu, inventă Dan. Este animalul unui... „concu- 
rent”. Credeam că l-am neutralizat. 

— Pendejo! înjură mexicanul. Un animal ca ăsta 
numai un profesionist îl face să se supună. Sau îi tragem 
două gloanţe în căpăţână! 

Vărul lui Paco se instalase în spatele vehiculului, cu 
pușca neglijent aruncată de-a curmezișul, pe piept. Dan 
simţea cum îi scapă controlul evenimentelor. Manuel era 
și el, fără îndoială, înarmat. Nu se distingea oare o umflă- 
tură ciudată la nivelul taliei, sub cămașa largă? 

— Daui-i drumul, ordonă mexicanul. N-o să-mi pierd 
toată noaptea. 

Monk demară sec în direcția haciendei. Dan verifică 
din priviri dacă geamurile laterale erau bine închise. Nu 
avea nicio idee despre felul în care Manuel și vărul său vor 
proceda pentru a-l captura pe Dust, dar nici încredere în 
reușita încercării. 

— Şuţu, îndrăzni el după un minut, poate este inutil 
să riscăm. Când vom repera câinele, trageţi-i un glonţ și 
toată lumea va fi mulţumită. 

Manuel îi aruncă o privire dispreţuitoare și își aprinse 
un trabuc subtire. 

— Vă este teamă de el? rânji el. Mie nu. Am îmblânzit 
câini cu ghiotura, și încă foarte răi. Acesta mi-a adus pier- 
deri, îl voi pedepsi și o să-i aplic corecții până când îmi va 
linge picioarele. Şi, dacă este prea arogant, o să-i sfărâm 
labele în bucățele mici, apoi îl voi arunca haitei mele să-l 
mănânce. O să se înveţe minte. 

Un zâmbet plin de cruzime îi strâmbă gura și Dan 
înţelese că era mai puţin mânios decât voise să-i lase să 
creadă. În fond, această expediţie îi era pe plac. Voia oare 
să aibă ocazia să înfrunte un animal pe măsura lui? 

Camioneta se hurducă prin întuneric. Ici și colo, la 
întretăierea a două drumuri, un foc aprins într-un bidon 
de fier lumina vreun cartier mizer, înjghebat în jurul rui- 
nelor unei foste biserici. Dan își consultă ceasul, gândin- 
du-se la temperatura care domnea afară. Cât timp mai 
aveau până ce mâna va începe să se descompună? 


14 


În centrul haciendei, Seth Brannigan rămase multă 
vreme să fixeze din priviri telefonul pe care tocmai îl în- 
chisese. Era incapabil să facă vreo mișcare. Perspectiva 
întoarcerii imediate a lui Dust îl paraliza de teroare. El se 
grăbise, evident, să închidă toate obloanele imediat după 
fuga dulăului, dar nu avea nicio încredere în diferitele 
sisteme mai mult artizanale de închidere. De zece minute 
își repeta că ar fi mai prudent să lege sfori în jurul zăvoa- 
relor şi să strecoare pene de lemn pe sub uși, dar tot nu se 
clintea din loc. Aprinsese toate lămpile imediat ce se întu- 
necase și, de atunci, fluturii și tântarii zumzăiau în jurul 
becurilor, arzându-și aripile. Lui Doc” îi era frig; sângele îi 

părăsise mâinile și picioarele, dar el rămânea acolo, așezat 
în ridicolul său fund osos, pe marginea unui scaun din 
paie, cu urechea ciulită pentru a pândi sosirea câinelui. 

„Este inutil, își repeta el. Nu vei auzi nimic. Ești prea 
bătrân acum pentru așa ceva. Pe jumătate surd... Este 
departe vremea când simţeai apropierea unui japonez după 
un simplu fâșâit al moletierelor atunci când îngenunchea.” 

— Nu trebuia să mă lase singur! rosti el cu voce tare, 
fără a şti prea bine cui 1 se adresa. 

Se chirci imediat, descumpănit că se lăsase luat de 
val. Această mică rușine îl făcu să-și revină şi merse cu pași 
mărunți până la ușa principală, pentru a verifica dacă 
zăvoarele erau bine puse. Cu toate acestea, tot nu se sim- 
tea în siguranţă. Cu trecerea orelor, ajunsese să-i confere 
lui Dust puteri paranormale. N-ar fi fost mirat din cale-afară 
să-l vadă dărâmând batantul ca un rinocer, cu cornul. 

Și apoi, hacienda avea prea multe ferestre, deschi- 
deri — unele lipsite de obloane —, pentru a putea spera să o 
transforme în fortificatie. 

Șchiopătă până în bucătărie pentru a încerca să găseas- 
că niște sfoară. Respirația răgușită a lui Adam Smart îi 
ajunse la urechi prin ușa întredeschisă. Era greu să n-o 
audă, umplea culoarul. Respirația unui agonic, aproape un 
horcăut. 

„Dumnezeule! gândi Doc’. I-ai dat prea mult hidrat 
de cloral, Valium injectabil... O să-l faci să crape.” 

Nu era medic anestezist, dar știa că dincolo de un 
anumit prag puteai provoca invariabil o paralizie a siste- 
mului respirator, ceea ce condamna pacientul la o asfixiere 
lentă. Toti cei care se sinucideau cu barbiturice mureau în 
acest fel, victime ale sufocării. Adam Smart nu mai era la 
prima tinereţe și bronhiile sale păreau cam pline de gudro- 
nul milioanelor de țigarete fumate de-a lungul vieţii; aceasta 
nu simplifica lucrurile. Existau, fără îndoială, metode, medi- 

camente potrivite pentru a împiedica acest proces, dar Seth 
Brannigan nu le cunoștea. Nu fusese niciodată nimic 
altceva decât un infirmier format la grămadă, în mijlocul 
junglei și al ambuscadelor nipone. Se descurca bine când 
era vorba să taie carnea și să sutureze o plagă, dar meca- 
nismele chimice îl lăsau cu totul descumpănit. Nu îndrăz- 
nise să i-o spună Doranei, de teamă de a nu fi îndepărtat 
din combinaţie; făcuse pe maimuţoiul bătrân care cunoaște 
toate dedesubturile..., acum aproape că regreta. 

Rămase nemișcat în mijlocul bucătăriei, nemaiamin- 
tindu-și ce trebuia să facă. Respirația greoaie a lui Smart îi 
tulbura procesele logice. 

„Este gata să se sufoce, trăncăni el ștergându-și mâi- 
nile umede de cămașă. Stii foarte bine ce se petrece. L-ai 
dat prea multe somnifere... Și nu știi nimic despre dozarea 
exactă. Esti pe cale de a-l «sinucide» fără ştirea lui.” 

Era vag conștient că îl făcuse pe bolnavul său să ingur- 
giteze un cocteil oribil de produse contradictorii, al căror 
chimism opus se bătea cap în cap, conducând mașina în 
pragul deraierii. Reprimându-și un frison, merse în camera 
cu obloanele trase pentru a lua pulsul bărbatului adormit. 
Respirația bancherului era „întretăiată”, după terminologia 
medicală, iar faţa prezenta o culoare albăstruie, anunțând 
un început de cianoză. Nu era deloc rar ca astmaticii, cei 
cu „insuficiențe respiratorii”, să sucombe unei supradoze 
de somnifere, și asta fără ca ei să fi avut în vreun fel intenția 
să-și pună capăt zilelor. Smart într-acolo se îndrepta. Dacă 
holdupul nu avea loc repede, va muri în patul său, victimă a 
barbituricelor cu care îi saturase organismul. 

Doc’ își masă obrajii cu vârfurile degetelor, ca și cum 
acel simplu gest avea să-l debaraseze de starea de copleșire 
pe care o încerca. Fusese înșelat de aspectul bancherului, 
de statura sa de om de oţel, de colos cu părul sur. Ar fi 

trebuit totuși să știe că toți bărbaţii sunt fragili după o 
anumită vârstă și că până şi tăietorii de lemne fac infarct. 

Lăsă mâna lui Adam să cadă pe cearșaf. Unghiile sale 
erau albăstrui. „Hipoxie generalizată”, diagnostică Seth. 
Abia pronunţă aceste cuvinte, și-și ieși din fire. 

— Nu te mai juca de-a doctorul! șuieră el printre 
dinții falși. Mărturisește, în sfârșit, că nu te pricepi la nimic! 

Aruncă o privire spre telefonul mobil așezat pe tă- 
blia patului. Smart ar trebui să fie în stare să dea bleste- 
matul de telefon de control mâine dimineaţă, altfel tot 
planul se ducea pe apa sâmbetei. Mai trebuia să-i facă o 
injecție pentru a-l smulge din somnul artificial... apoi să-l 
adoarmă din nou, pentru a evita să se neliniștească și să 
cheme asigurările pentru a obţine o ambulanţă de urgenţă. 
Cât timp va mai rezista în acest ritm? Douăzeci și patru, 
patruzeci și opt de ore? 

Un zgrepţănat din exterior îl făcu pe bătrân să tre- 
sară. Era cineva afară. Sub fereastra camerei. Cineva care 
zgâria faţada. 

Era Dust. Venise înapoi. Mirosul îi permisese să loca- 
lizeze camera stăpânului. Acum încerca să pătrundă în 
casă. Avea să facă înconjurul haciendei până ce va desco- 
peri o deschizătură... 

Doc” și-l imagina cu mâna tăiată înțepenită între maxi- 
lare, ca un animal bine dresat, aducând proprietarului său 
obiectul pe care încercaseră să i-l fure. La naiba! Să mori 
de râs, nu alta! 

Bătrânul lăsă să-i scape un cârâit, al cărui sunet îi dis- 
plăcu. Tresări atunci când dulăul izbi cu capul în obloanele 
închise, apoi când ghearele zgrepțănară în lemn, încercând 
să-și croiască drum pe undeva. 

— N-ai decât să încerci, rânji Doc” pentru a-și face 
curaj. Este legat cu sârmă! 

Nu mintea. Pusese singura bucăţică de sârmă ghim- 
pată găsită într-un dulap pentru a consolida obloanele 
camerei, gândindu-se că mai întâi pe acolo va încerca 
dulăul să intre. Faptul că o nimerise îl mai linişti puţin. 
Dumnezeule! Cel puţin asta demonstra că nu era încă scle- 
rozat de tot. 

Animalul renunţă după cinci minute. Doc îl auzi 
cum se îndepărtează de-a lungul zidului, blana lui aspră 
frecându-se de tencuială. Un sfert de oră mai târziu se 
auzi o izbitură surdă în ușa principală, apoi veni rândul 
fiecărei ferestre. 

Adam se agita în patul său ca și cum aceste zgomote 
l-ar fi avertizat de pericolul în care era. Respirația îi de- 
venise tot mai haotică. Doc” se gândi că ar trebui să ridice 
bolnavul pe pernă, dar nu avea putere. Sarabanda câinelui 
celui nebun îl îndemna să-și astupe urechile și să se refugi- 
eze în fundul dulapului. 

Îi treceau prin minte tot felul de imagini: că Dust 
avea să sară pe acoperiș şi să intre printr-una din lucarnele 
podului. N-ar fi fost surprins să-l vadă deplasându-se de-a 
lungul pereţilor, pe verticală, ca o muscă. În sfârșit, i se păru 
că aude zgomotul îndepărtat, surd, al unui motor. Aproape 
imediat, ghearele lui Dust scârțâiră pe pavajul curții și 
alergând tipul se îndepărtă în direcţia colinei. Câinele detec- 
tase apropierea oamenilor și mergea să se refugieze în 
mijlocul vegetației. Doc” se simți deodată mai puternic, pre- 
zenţa complicilor săi întinerindu-l cu douăzeci de ani. Își 
drese glasul pentru a da mai multă fermitate vocii sale și 
ieși din cameră pentru a se îndrepta spre ușa principală. O 
portieră se deschise, iar nisipul scârțâi. Se auzi o bătaie în 
oblon în momentul în care Doc’ se pregătea să tragă zăvo- 
rul. 

— Sunt eu, Dan, anunţă o voce din spatele panoului 
din lemn. Eşti acolo, Doc”? Totul este bine? 

Seth își sprijini fruntea de ușă. Bietele sale mâini 
tremurau așa de tare, încât nu reușea să desfacă sforicica 
cu care blocase zăvorul. 

— Câinele..., spuse el sperând că vocea sa va suna 
normal. Mai adineauri era aici. Cred că se ascunde în 
tufișuri, pe versantul colinei. 

— O.K., făcu Dan. Eşti bine? 

Insista, ca și cum ceva din tonul interlocutorului său 
îi trezea neliniștea. Doc’ se enervă. 

— Da, da, șuieră el. Nu pierdeţi vremea cu vorbele, 
încercaţi să recuperaţi coletul. 


15 


Dan se îndepărtă de ușă. Vocea lui Seth îi făcuse o 
impresie proastă. Pentru o clipă, crezuse că vreo bunicuţă 
emoţionată se afla în spatele panoului bătut în cuie. De ce 
nu deschidea bătrânul? Își pierduse sângele rece? Imita- 
torul se dădu un pas înapoi pentru a îndrepta fasciculul 
lanternei spre ușă. Scândurile erau zgâriate până la jumă- 
tate, acolo unde Dust se luptase cu lemnul. „Pachetul” nu 
era nicăieri. Câinele nu-l uitase atunci când o luase la 
sănătoasa. De fapt, nu s-ar fi despărțit de el cu niciun pret. 
Va trebui să-l omoare pentru a-i smulge coletul dintre 
maxilare! 

— Ei? își pierdu răbdarea Monk. Ce te tot moșmo- 
nești? 

— Câinele era aici acum două minute, zise Dan. A 
încercat să intre. Doc” crede că se ascunde pe colină. 

— Şi ce mai așteptăm să mergem după el? mârâi 
Manuel. Carajo! S-ar spune că faceți pe voi de frică! 

— Trebuie să rămânem în camionetă, pledă Dan. 
Dacă mergem pe jos, ne va lichida unul câte unul. Să rămâ- 
nem grupați. 

— Ei! Ai luat-o razna, pendejo! rânji mexicanul, 
este un câine..., doar un câine! 

Se cocoţară în furgonetă și merseră la ralanti spre 
poteca care şerpuia pe versantul colinei. Lui Dan îi era 
frică, ştia că în mod inevitabil lucrurile vor lua o întorsă- 
tură proastă. Încolțit în ultimele sale „fortificaţii”, asediat 
pe propriul teritoriu, Dust va trece la atac. Cei doi nu 
aveau nici cea mai vagă idee cu ce se confruntau. 

Monk aprinse farurile, provocând fuga animalelor 
surprinse pe drum. În lumina artificială, vegetaţia căpăta o 
curioasă tentă albăstruie. Dust putea să se ascundă în ori- 
care hăţiș din preajmă. 

— Ah! mormăi Manuel. Cu metodele astea de fricoși 
n-o să-l găsim. Trebuie să coborâm și să organizăm o vână- 
toare. 

Deschisese deja ușa laterală a furgonetei, având bâta 
de base-ball în mâna dreaptă. 

— O să merg în faţă, anunţă el. Paco mă va urma cu 
pușca. Îl omorâm doar în caz extrem, înțeles? Î] vreau viu. 

Sări la pământ, fluturând bâta între degete ca și cum 
ar fi fost un băț de majorete. Paco îl urmă, cu pușca arun- 
cată pe umăr și arătătorul neglijent așezat pe trăgaci. Nici 
unul, nici celălalt nu părea conștient de ameninţarea pe 
care o reprezenta Dust. 

— Ei! Gringos! râse Manuel aruncând o privire spre a- 
mericanii rămași în vehicul. Nu profitați pentru a vă giugiuli! 

Apoi îi traduse fraza vărului său și acesta izbucni în 
râs. Monk își crispă mâinile pe volan, dar Dan interveni: 

— Lasă-i, rosti el. O să le facă felul. Îi priveşte. Am 
eu o idee, dar trebuie să ne mișcăm repede. 

Îndepărtându-se de Monk, Dan îngenunche în des- 
chizătura portierei laterale, reducând întredeschiderea pano- 
ului la minim. Nu lăsase din mână lanterna, scotocind 
prin tufișuri cu fasciculul luminos. Pentru moment, nu 
risca nimic. Ştia că Dust îl va ataca mai întâi pe omul cu 
pușca, după metoda învățată la școala de poliție. Doar 
după aceea se va ocupa de individul cu bâta. Va proceda 
după priorităţi, oamenii tupilați în interiorul furgonetei 
nereprezentând pentru el un pericol imediat; îi va beli la 
urmă... și tocmai pe respectarea procedurilor se baza Dan. 

Țânţarii îl asaltau, dar el nu le dădea atenţie. Furgo- 
neta se afla acum la jumătatea pantei. Manuel mergea în 
frunte, izbind cu bâta, cu gesturi largi, în hățișuri. Din 
când în când, înjura câinele în spaniolă. Aproape că părea 
decepţionat că nu-i atacase încă. Prin împrejurimi, ca și 
cum ar fi presimţit înfruntarea, animalele de noapte făcu- 
seră tăcere. Dan își concentră atenţia asupra lui Paco. 
Mexicanul se juca cu pușca, dar nu părea neliniștit. Avea 
obiceiul răfuielilor între bande, frecvente în Tijuana, și, în 
fond, nu era vorba decât de un câine, nu-i așa? Precis i se 
părea că urmărirea era puțin pasionantă. 

După cum prevăzuse Dan, asaltul porni din spate, 
din partea stângă. Dust ţâșni dintr-un tufiș la treizeci de 
secunde doar de când Paco trecuse pe lângă el fără a-l 
vedea. Dan doar avu timp să zărească blana bej lipită de 
pământ, un fel de fulger de blană. În secunda următoare, 
mexicanul scăpă un urlet de surprindere și de durere. 
Dust îl apucase pe la spate, punându-se în afara țintei 
gloanţelor. Maxilarele sale se închiseseră pe ceafa golanu- 
lui și se legăna de la dreapta spre stânga ca lupii, pentru a 
frânge coloana vertebrală a victimei. Paco înnebuni. Ară- 
tătorul său agăță trăgaciul și lovitura porni, spărgând 
radiatorul furgonetei. Glonţul cu aripioare ieși prin bord, 
trecu razant pe lângă capul lui Monk și făcu o gaură în 

acoperișul vehiculului, înainte de a se pierde în văzduh. Se 
creă o mare agitaţie. Paco urla din ce în ce mai tare, fără a 
reuși să-și reîncarce pușca. Avea ceafa franjuri și umerii aco- 
periţi de sânge. Manuel alergase în ajutorul vărului său, cu 
bâta ridicată, dar bărbatul și fiara se zbăteau cu atâta furie, 
încât îi era greu să nimerească animalul, temându-se să 
nu-i spargă capul lui Paco cu o lovitură nefericită. Dan 
profită pentru a sări afară din camionetă. Dacă avea vreo 
şansă să recupereze mâna, atunci asta era, deoarece Dust 
fusese obligat să o lase pe undeva într-un tufiș pentru a 
trece la atac. Coletul era, așadar, pe acolo, în mijlocul 
frunzelor lipicioase. Era suficient să meargă în patru labe 
ȘI să scotocească... 

Nemaidând atenţie urletelor combatanţilor, se repezi 
în hăţişuri, concentrându-și eforturile pe locul de unde îl 
văzuse pe Dust ţâșnind. Orbecăia, tremurând la gândul de 
a deranja vreun șarpe sau scorpion. Insectele îi fugeau prin- 
tre degete, ierburile îi biciuiau pielea. În spatele său, lupta 
era în toi. Manuel și Paco urlau la unison. Câinele făcuse, 
se pare, astfel de manevre, după cum fusese învăţat, încât 
cei doi să nu poată apuca pușca. Dan se înfundă și mai mult 
prin frunziș. Dacă întârzia mai mult, animalul putea să 
ghicească ce punea la cale și să se năpustească asupra lui 
pentru a-i rupe beregata. Trebuia să se grăbească. Totuși, 
blestematul ăsta de câine n-o fi îngropat pachetul? 

Perspectiva aceasta îl înspăimântă și se puse pe sco- 
tocit cu mai multă fervoare printre hăţișuri, nedând aten- 
ţie nici spinilor sau sevelor care urzicau. Dumnezeule! 
Mâine o să aibă braţele pline de bășici! 

— Omoară-l! zbiera Paco, ce mai astepți? Omoară-l! 

Țipătul de mânie se schimbă în urlete de suferință. 
În același moment, degetele lui Dan atinseră ambalajul de 
nailon, devenit vâscos de la saliva animalului. Îl apucă și 
bătu în retragere. Se deplasă în patru labe, vârându-se 

până la gât în rețeaua hățișurilor şi a lianelor. Deodată se 
crezu blocat, captiv într-o plasă de cânepă, și fu pe punc- 
tul de a-și pierde capul. Nu mai știa unde se află drumul și 
trebui să se orienteze după lumina farurilor pentru a 
localiza camioneta. Când reuși să scape din zidul vegetal, 
Dust privi în direcția sa, ca și cum ar fi reperat mirosul 
mâinii tăiate. Dan se aruncă înainte, doar trei metri îl 
despărţeau de camionetă. Dacă dulăul îl intercepta acum, 
era mort... 

Se aruncă prin întredeschiderea ușii culisante, se 
rostogoli pe o parte și închise batantul în spatele lui. În 
secunda următoare, încuietoarea păcăni, Dust lovindu-se 
de caroserie cu un zgomot surd, care făcu să se zgâlţâie 
vehiculul pe amortizoare. 

— Demarează! zbieră Dan către Baby Monk. Repe- 
de... am pachetul! 

Luptătorul se supuse. Pe dată, camioneta o porni în 
viteză pe pantă, în marșarier, Dust alergând după ea în fas- 
ciculul farurilor. Lumina artificială îi albea blana, dându-i 
un aspect de vârcolac. Alerga fără să se mai preocupe de 
mexicani, descoperindu-şi colții, furios de a fi fost tras pe 
sfoară. Manuel şi Paco se agitau în depărtare. Lui Dan i se 
păru că-i vede sărind în hăuişuri, prea fericiți de diversiune 
pentru a nu-și lua picioarele la spinare. Aveau probabil să 
se îndepărteze de colină târâș, lăsând baltă gândurile de 

răzbunare și dresură. 
| Dust alerga din toate puterile; trupul i se contracta 
la fiecare salt pentru a se propulsa în noapte cu o energie 
fantastică. La poalele colinei, Monk schimbă brusc direc- 
ţia şi porni vehiculul spre drumul mare fără a pierde nicio 
secundă. 'Trecură prin faţa haciendei apăsând acceleraţia 
până la podea, încercând să mărească distanţa între bara 
din spate a furgonetei și colții câinelui lansat în urmărirea 
lor. Dar Dust rezista. Cu faţa lipită de geam, Dan avea 

impresia de a rula la ralanti. Când se va lăsa păgubaș bles- 
tematul ăsta de dulău? 

Încet-încet, distanţa dintre ei se mări şi Dust rămase 
nemișcat în mijlocul drumului, cu limba atârnând. 

— L-am făcut! suspină imitatorul. S-a oprit. 

— Yo! Sper să nu ne ajungă prea curând, mormăi 
Monk, pentru că dobitocul de Paco a bulit ceva la motor 
cu pușca lui. Auzi zgomotul ăsta? Dacă hodoroaga ne lasă 
baltă, vom fi siliți s-o luăm la picior! 

Dan ciuli urechea fără a percepe ceva semnificativ, 
dar el nu se pricepea la mecanică. Oricum i se părea că 
furgoneta de-abia se târa chiar și atunci când Monk călca 
acceleraţia până la podea. Primul său reflex fu să arunce o 
privire neliniștită prin luneta din spate, pentru a verifica 
dacă Dust nu venea din urmă. Întunericul ridicase însă un 
zid opac. Dacă dulăul mai era acolo, alerga la adăpostul 
tenebrelor, cu ochii ațintiţi pe luminile de poziţie ale vehi- 
culului, iar bărbaţii care îl jefuiseră de bunul său nu-și vor 
da seama decât prea târziu. 

— Ce dracu” facem acum? se interesă Monk. Nu 
putem trece vama cu pachetul. Și atunci? Tu ești intelec- 
tualul, găsește ceva! 

— Nu avem decât să facem la fel ca dulăul călăuzei, 
murmură Dan. Ne aruncăm în apă şi traversăm înot. Se 
poate face. Sute de emigranți clandestini fac asta în fiecare zi. 

— De acord, făcu Monk. Dar pe unde? 

— Pe-acolo pe unde a trecut Zoltan. Cel puţin sun- 
tem siguri că există o gaură în zidul de tablă, chiar în față. 
Trebuie doar să găsim locul. O să poți? 

— Yo, bombăni Monk. Ar trebui să zărim rabla lui 
Paco la marginea drumului. 

Păru să reflecteze un minut, apoi întrebă: 

— Atunci... ne aruncăm în apă, așa... ca mexicanii 
ăștia idioţi, lăsând camioneta de partea asta a graniței? 

— Da, murmură Dan. Punem mâna în geanta frigo- 
rifică și luăm lanterna. Ne descurcăm noi să punem laba 
pe altă mașină când vom fi la noi. 

— Dacă suicleții ne prind la ieșirea din apă, o să 
facem o figură de milioane cu bucata noastră de cadavru 
în geanta frigorifică! pufni sinistru luptătorul. 

— Nu-mi trece nimic altceva prin minte, replică Dan. 
Nu mai avem bani și Manuel nu ne va ajuta pe gratis. Tre- 
buie să ne grăbim să trecem înainte ca Dust să ne ia din 
nou urma. Câinele ăsta îmi face pielea de găină. Odată 
ajunși pe teritoriu american, vom astupa trecerea cu pietre, 
asta o să-l întârzie, dacă încearcă să meargă pe același drum. 

— De cealaltă parte patrulează poliția de frontieră, 
remarcă Monk. Va trebui s-o ștergem cât mai iute... 

Dan ridică din umeri. Era conștient de toate astea, 
dar nu avea nicio ..tă strategie în schimb. Va trebui să-și 
lase pielea în mâinile sortii, și cu asta basta. 

Pipăi în căutarea genţii frigorifice, o goli de sticlele cu 
apă minerală și aranjă pachetul jumulit. Din fericire, în 
ciuda peregrinărilor, mâna nu fusese expusă la soare; pe de 
altă parte, temperatura nopţii era relativ răcoroasă, iar 
stricăciunile nu puteau fi serioase. Totuși, nu trebuia să mai 
amâne momentul de a trece la acțiune. Dacă voiau să aibă 
vreo șansă, holdupul trebuia să aibă loc a doua zi seara, 
înainte ca trăsăturile mâinii să se modifice. 

Călătoriră fără a schimba vreun cuvânt vreo două- 
zeci de minute, apoi motorul începu să facă un zgomot 
alarmant și un miros de ulei ars invadă cabina. 

— Gata, gâfâi Monk, am sfeclit-o. Dobitocul ăsta de 
Paco a găurit rezervorul de ulei. 

Dan nu spuse nimic. Cu urechea ciulită, încerca să dis- 
tingă pasul lui Dust în spatele lor. Se scutură. Era stupid! 
Aveau un avans mare faţă de câine, nu mai riscau nimic. 

— Acum suntem departe de locul trecerii? întrebă el. 

— Nu cred, bombăni Monk. Dar e greu de spus, 
noaptea totul pare la fel. Dacă ne lasă hârbul, va trebui să 
continuăm pe Jos. 

— Ai mai spus-o o dată! i-o tăie Dan cu nervii la 
pământ. , 
Gândul de a merge prin întuneric, cu Dust galopând 
pe urmele lor, îl făcea să-l treacă toate apele. 

Camioneta își dădu duhul zece minute mai târziu, 
într-un zgomot mare de fierătanii. Ceva se desprinse din 
blocul motor şi căzu pe asfalt cu un sunet de tigvă seacă. 

— Gata, s-a nasolit, constată Monk oprind contactul. 

Mirosul de ulei ars era de nesuportat și interiorul vehi- 
culului se umplu de fum albăstrui, ca și cum furgoneta ar 
fi fost gata să ia foc dintr-o clipă în alta. Dan înhăță geanta 
frigorifică și sări afară. Fasciculul farurilor ajungea până la 
douăzeci de metri distanţă, luminând un peisaj plin de 
praf și dezolant. Nu se vedea nimic la orizont, nici măcar 
focul vreunei căsuțe. Vântul zburătăcea pământul roșu 
sub șasiul furgonetei nemișcate. 

— O luăm la picior, constată Monk. E pe undeva în 
faţa noastră. Nu ne putem rătăci. Oricum, suntem foarte 
aproape. 

Dan nu îi împărtășea optimismul. Ştia că „moartea” 
camionetel îi va permite lui Dust să recupereze din întâr- 
ziere, deoarece animalul alerga mult mai repede decât 
mergeau fugarii. Imitatorul schiță un scurt calcul mental 
pentru a încerca să afle în cât timp va apărea câinele la ori- 
zont, dar se încurcă în socoteli și preferă să lase totul 
baltă. Nu fusese niciodată talentat la matematică. 

Monk o porni din loc, cu rucsacul aruncat pe umăr. 
Dan mergea după el, cu urechea ciulită, întorcându-se să 
privească în urmă la fiecare cincizeci de metri. Întunericul 
reducea vizibilitatea și vântul înăbușea sunetele. Nu mai 
aveau nimic altceva de făcut decât să străbată drumul cu 

picioarele, zdruncinându-se pe șoseaua cu gropi, rugân- 
du-se ca Dust să-și fi dat duhul de epuizare. Dan nu-și 
făcea iluzii. Lupii sunt capabili să străbată distanţe incre- 
dibile într-o singură noapte, și Dust era din aceeași rasă. 
Cu labele sângerânde, va continua să fugă pe urmele 
hotilor. Singurul mod de a-i opri „filajul” era de a traversa 
fluviul înaintea lui, astupând trecerea săpată în josul 
zidului cu pietre îngrămădite. Cât timp avea să piardă 
săpând alt tunel, Dan şi Monk vor fi pe drumul spre L.A., 
într-un camion sau vreo mașină furată. 

Mergeau ascultând zgomotul pașilor lor pe asfalt. 
Dan ar fi vrut să aibă puterea să alerge, dar nu se simţea în 
stare. Îl bântuiau tot felul de imagini: Paco, cu ceafa sfâși- 
ată, umerii și bustul acoperiţi de sânge, zbătându-se în 
lumina galbenă a farurilor, atât de îngrozit încât își pier- 
duse și pușca; fanfaronul de Manuel își înghiţise limba, 
dând târcoale fiarei și învârtind bâta de base-ball, neho- 
tărându-se să izbească. Se crezuseră forţoși, muy padres..., 
întâlnirea lor cu Dust le ștersese, însă, orice iluzie. Și încă 
trebuiau să se considere norocoși că nu ajunseseră franjuri! 

„ȘI acum ţi-a venit și ţie rândul, gândea Dan. N-o 
să-l auzi când vine. N-o să ai timp să te-ntorci când va fi 
deja aici, agăţat de ceafa ta, legănându-se pe spatele tău 
pentru a-ţi frânge vertebrele. Și n-o să ai nici măcar refle- 
xul să te aperi... zbătându-te și țipând ca Paco și te vei pișa 
în pantaloni de groază.” 

Grăbi pasul, ajungând lângă Monk. Acesta o luă îna- 
inte, pentru a fi primul, și Dan înţelese că luptătorul nu 
ținea deloc să rămână ultimul, deoarece cel care va ocupa 
acel loc va fi prima victimă a câinelui... Celălalt va avea 
atunci câteva minute la dispoziţie să-și încerce norocul: s-o 
ia la goană sau să se caţere într-un copac și să aștepte 
dimineața. 

Instinctiv, Dan caută din priviri locurile unde s-ar 
putea cățăra în caz de atac. Rămase dezamăgit. Copacii 
erau în majoritate plăpânzi sau le lipseau ramurile joase 
care înlesnesc escaladarea. 

— Ştii la ce mă gândesc? gâfâi deodată Monk fără a-l 
privi. Singurul mijloc de a-i scăpa când va apărea va fi să 
deschidem geanta și să-i aruncăm mâna... După părerea 
mea, asta este tot ce contează pentru el. O va aduna de pe 
jos și o va lua la galop pentru a o duce afurisitului său de 
stăpân. Nu cred că-și va mai pierde timpul cu noi... Nu și 
dacă îi dăm ce vrea. 

Dan clătină din cap. Vântul cu praf îi biciuia obrazul 
ȘI îl usca gura. 

— Sigur că ai dreptate, făcu el obosit. Dar, în acest 
caz, tot niște amărâți vom rămâne. Tu vrei să continui în 
felul ăsta? 

© — Eu sunt luptător! protestă Monk. Unul al dracu- 
lui de bun. 

— Şi eu, un imitator de prima mână, ripostă Dan, și 
unde ne-a dus asta până acum, pe tine și pe mine, ia zi? Să 
fu bun nu înseamnă totul. A fi bun nu înseamnă nimic, 
dacă nu ai noroc sau parai. Şansa n-o poţi fura dintr-o 
bancă, dar biştarui, da. N-am niciun chef să mă las jefuit de 
un câine. Acum am mers prea departe pentru a accepta să 
fim jefuiți de recompensă. 

— Felul în care vorbeşti mă pune pe gânduri, admise 
Baby Monk. 

Voia să mai adauge ceva, când o formă întunecată le 
tăie calea. Era mașina lui Paco. Ajunseseră la locul întâl- 
nirii. Se priviră, ascultară vântul... 

— Poate vom avea timp să trecem, murmură Dan. 
Nu trebuie s-o mai lungim. Coborâm pe mal și ne arun- 
căm în apă. Este singura noastră șansă. 

După ce aruncară o ultimă privire în spate, intrară 
printre tufișurile pline de spini. 

— Să ne dezbrăcăm, șopti Monk. Cred că în mijloc 
sunt curenţi, dar în acest sezon apa nu este mare. Înoată 
împingând geanta în faţa ta, ca pe o geamandură. 

Gândul acesta îl linişti pe Dan, care niciodată nu fu- 
sese un bun înotător. Coborâră pe malul fluviului, sucin- 
du-și picioarele pe pietre. Aproape că nu era lună, iar apa 
avea puţine reflexe. Ţânţarii mișunau, bâzâindu-le pe la 
urechi. 

Monk era deja gol. Își strânse veșmintele pentru a le 
vârî într-un sac din plastic. Fără a ezita, intră în apă. 
Trupul lui părea din cale-afară de alb în noapte, o ade- 
vărată provocare pentru un trăgător ascuns. Sticleții de la 
poliţia de frontieră nu deschideau niciodată focul împo- 
triva imigranților clandestini, dar nu se putea spune același 
lucru despre „supraveghetorii” înarmaţi cu puști cu infra- 
roşu, care pretindeau că apără graniţele Mari Naţi Albe 
împotriva hoardelor „tuciuriilor” venite să-i invadeze. 
Dacă vreunul dintre acei ţicniţi stăteau la pândă de cealaltă 
parte a fluviului, ar fi fost floare la ureche să zboare scă- 
fârlia luptătorului, cu un foc de armă abia acoperit de 
amortizor. 

— Eu mă duc, şușoti Monk. Nu face mult zgomot. 
Încearcă să plutești. 

Dan așeză geanta, își scoase pantofii și-i băgă într-un 
sac din pânză, lăsat pe mal de Monk. Nu avea curajul să se 
dezbrace și ceva îi şoptea că minutele erau de-acum numă- 
rate. Îngenunche la marginea fluviului, cu picioarele în 
noroi, încercând să se orienteze după pata deschisă a capului 
lui Monk. Era prea întuneric. Era momentul să profite. Se 
ridică, își aruncă sacul din pânză pe umăr și ridică geanta 
metalică la nivelul pieptului. Această scaldă nocturnă îl 
îngrozea, așa cum îl îngrozea și contactul picioarelor sale 

goale cu noroiul, precum și colcăiala animalelor acvatice 
pe care credea că o simte. Era conştient că șerpilor le place 
să înoate și că se deplasează foarte repede la suprafaţă, fără 
a-i putea repera. Își strânse dinţii și se sili să facă câțiva 
pași. Apa îi ajunse până la genunchi. Acum trebuia să se 
ghemuiască și să înoate cât mai liniștit posibil, împingând 
geanta înaintea sa ca pe o geamandură. 

Se aplecă când auzi galopul câinelui: în spatele său. 
Un „flap-flap” atenuat de praful roșu... Nu trebui să se 
întoarcă pentru a ști că era Dust. Animalul era cu respi- 
raţia tăiată, gâfâitoare, dar nu-și încetinea ritmul. Dan se 
întoarse, băgându-se în noroi. Tinea geanta ridicată ca pe 
un scut. Văzu ochii câinelui aţintiți asupra lui și colții rân- 
jiti, lumina lunii făcându-i să strălucească. Cinci, patru, 
trei... într-o secundă Dust se va propti pe labele din spate 
si se va arunca în aer pentru a-i rupe beregata. 

Si, subit, pe când animalul se găsea doar la doi metri 
distanţă, avu o sclpire de geniu. 

— Dust, rosti el imitând vocea lui Adam Smart, 
ajunge, culcat! 

Niciodată n-ar fi crezut că va merge, dar câinele îm- 
pietri uluit, înșelat de similitudinea sonoritătților. 

— Gata cu prostiile, îl certă Dan folosind vocea ban- 
cherului. O să mă văd obligat să-ţi dau o lecţie dacă mai 
continui. Întoarce-te acasă... La cușcă! Ai auzit? La hacienda. 
Repede! 

Continuând să vorbească, Dan intra cu spatele în apă. 
Curând, valul îl ridică și doar se lăsă să plutească. Împie- 
trit pe mal, cu avântul tăiat, Dust îl privi îndepărtându-se, 
scoțând scâncete de căţeluș nefericit. Înșelat de voce, mi- 
rosul mâinii și obscuritate, nu mai știa ce să facă. Dan 
profită pentru a începe să înoate, neștiind câtă vreme stu- 
poarea va ţine fiara în loc. 

— Şterge-o! mai strigă el o dată. Nu mai vreau să te 
văd. Câine rău! La cușcă! 

Trebui să tacă, pentru că înghiţea apă și începuse să 
se sufoce. Dust se dădu înapoi, ţinând coada între picioare, 
urechile pleoștite, ezitând asupra atitudinii pe care trebuia 
s-o ia. Instinctul îi spunea că ceva nu este în regulă, dar con- 
diționarea dresajului rămânea mai puternică. Vocea stăpâ- 
nului fusese tunătoare. Trebuia să se supună. Știa că nu 
putea să facă altfel. Merse în zigzag de-a lungul malului, 
nehotărât între impulsuri contradictorii. Ceva îi striga să 
se arunce în apa, să prindă omul și să-i frângă ceafa..., dar 
hoțul avea vocea stăpânului, mirosul lui. Și cunoştea 
cuvintele. 

Dan se îndepărtă bătând din picioare, străduindu-se 
să nu înghită apă. 

„Dumnezeule! gândi el cu o bucurie istenică. Nu 
poţi să reușeşti de două ori. Fără mirosul mâinii, te-ar fi 
înghiţit cu totul!” 

Ajunse fără multă greutate în mijlocul fluviului. 
Monk nu minţise: apa era puţin adâncă și atingea cu ușu- 
rinţă fundul cu picioarele. Fluviul era dens, mocirlos. În 
toiul verii, precis seca pentru a deveni un firicel, și faimo- 
șii emigranţi clandestini îl vor traversa cu piciorul. 

Cum se apropia de malul american, o nouă spaimă îl 
cuprinse: nu cumva un trăgător să deschidă focul asupra 
genții, făcând să se aprindă gazul. Dacă s-ar întâmpla așa 
ceva, bagajul de metal i-ar exploda în față ca o bombă, 
smulgându-i carnea până la os. Aproape că uită de ame- 
ninţarea câinelui și se grăbi să ajungă la țărm. Tremura tot, 
neștiind foarte bine dacă era de frig sau de teamă. Veşmin- 
tele noroioase i se lipeau de piele și fiecare mișcare produ- 
cea un zgomot spongios. Îl blestemă încă o dată pe senatorul 
William Marmaduke Ucks care, condamnându-l la mute- 
nie pentru tot restul zilelor, făcuse din el un gangster. 

— Aici! ordonă vocea lui Monk. Ce te tot fâţâi? 
Apleacă-te! Vino târâș! Sunt aici. 

Dan se strădui să se supună. O bucurie formidabilă 
puse stăpânire pe el. Vocea! Imitase la perfectie vocea lui 
Adam Smart... Până acum nu fusese niciodată mulţumit 
de imitaţiile sale, dar felul în care reușise să păcălească 
dulăul îl liniștea în legătură cu munca sa. 

— Ce ai de râzi? întrebă furios Monk. Drace, ţi-ai 
pierdut minţile? Fă-te-ncoace, cred că gaura e pe-aci. 

Se târâră printre pietre până la zidul metalic care se 
întindea pe toată lungimea malului. Să-l escaladeze ar fi 
fost prea greu şi prea zgomotos, trebuia să treacă pe dede- 
subt. După cinci minute de tatonări, Monk dădu în sfârșit 
peste gaura pe unde trebuia să se strecoare. Din fericire, 
geanta nu era prea mare și Dan reuși s-o împingă înaintea 
lui. leşiră, în sfârșit, de cealaltă parte a frontierei, pe pă- 
mânt american, mânjiţi de noroi și de nerecunoscut. 

Baby Monk începu imediat să umple gaura cu pietre 
mari. Dan îl ajută, deși nu credea cu adevărat că dulăul își 
va face apariţia. 

„Este în drum spre hacienda, gândi el înăbușindu-și 
un râs nervos. Dumnezeule! Cred că nici nu mai știe ce e 
de capul lui. Sper să dea meningita peste el de cât și-o fi 
bătând capul!” 

— O ștergem, anunţă în sfârșit Baby Monk. Traver- 
săm drumul și ne facem pierduţi în pădure. Trebuie să ne 
curățăm înainte de a se lumina de ziuă. Sunt ferme pe-acolo. 
Am putea, probabil, să șterpelim un camion sau o mașină. 

Urmărea planul punct cu punct. Se spălară în adăpă- 
toarea din curtea unei mici ferme. Dan șterpeli câteva 
veșminte de pe o funie cu rufe puse la uscat și își aruncă 
hainele jegoase într-o grămadă de bălegar. Mai târziu, pe 
când se lumina deja, Monk reuși să pornească un Ford 
vechi, cu o caroserie făcută ferfeniţită. 

— Ne întoarcem acasă, mârâi el călcând accelerația. 
La dracu’! Am impresia că am plecat de șase luni! 
Și porniră spre Los Angeles. 


Dust rămase multă vreme așezat pe malul apei, cu- 
prins de o confuzie totală, indiferent la zgomotele și miro- 
surile nopţii. Ceva nu mergea cum trebuie... Nu știa ce 
anume, dar intuiţia îl avertiză că făcuse o greşeală. 

Auzise clar vocea stăpânului și-i simţise mirosul, 
dar cele două nu se asociau imaginii obișnuite pe care o 
avea despre Adam Smart. Cum putea stăpânul să se afle în 
același timp în două locuri diferite și atât de depărtate 
unul de celălalt? 

Dacă Adam ar fi putut să părăsească patul pentru a 
se cățăra în cutia lui de fier care se deplasează, Dust ar fi 
admis că l-ar fi depășit la un moment dat pentru a ajunge 
pe marginea fluviului înaintea lui... Dar câinele avea cer- 
titudinea că nicio cutie de metal urcată pe roţi nu-l depă- 
sise pe drum. ȘI... atunci? 

În afara de asta, stăpânul era bolnav, i se furase o 
bucată din corp, și această bucată (una din labele din față, 
albă și fără blană) era acum închisă într-o valiză. Dust știa 
perfect că era o valiză. La școala de poliţie, îl puseseră 
mereu să adulmece bagaje pentru a detecta drogurile sau 
armele ascunse. („Caută, Dust, caută!”) 

Trebuia să admită că laba stăpânului îi vorbise din 
fundul valizei? Asta era întrebarea! 

Laba aceea albă, care se numea „mână”, putea să dea 
comenzi? Până atunci Dust nu observase acest lucru și se 
credea destul de priceput... Oare unde se ascundea gura? 

Scoase un scâncet de caţeluș. Toate acestea erau prea 
complicate pentru el. Se simţea umilit și nefericit de a fi 
bătut în retragere prea uşor. Vocea stăpânului îl descum- 
pănise, oprindu-l în plin avânt... 

Și acum laba albă fără blană plecase departe. Atât de 
departe, încât nu-i mai percepea mirosul. Ce vor face hoţii 
cu ea? O vor mânca? O s-o îngroape ca pe un os într-un 
ungher din grădină? 

Gândul că ar putea mânca mâna stăpânului îl înne- 
bunea de furie. Furtul în sine îl descumpănise. În general, 
oamenii furau obiecte, nu bucăţi din corp. Poate că ăstora 
le-o fi fost foame? Se vor întoarce după ce-și vor fi termi- 
nat masa pentru a tăia alte părți din trupul lui Adam? Nici 
nu putea fi vorba! 

Dust porni la drum în direcţia haciendei, nemulţu- 
mit de sine și neliniștit de ce s-ar putea întâmpla în vii- 
torul apropiat. 

Mâna îi spusese să se întoarcă, așa că se întorcea; bun, 
dar totuși era convins că nu alesese strategia cea mai bună. 
Ce putea o mână să ştie despre viață? O mână nu avea ochi 
ȘI nici nas... doar degete. 

Si totuși, vorbea... Putea depune mărturie, pentru că 
o auzise! Ce chestie! 

Dust începu să alerge, cu paşi mici, promițându-și 
să se mai gândească la aceasta pe drumul de întoarcere. 


16 


Putin înainte de a ajunge în L.A., se pierdură în 
Santa Monica Mountains, pentru că voiseră să o ia pe 
scurtătură și pick-upul dădu brusc semne de oboseală. 
Dan se întreba asupra necesității ascunderii vehiculului 
furat. 'Tremura la gândul că un control al poliției i-ar 
putea prinde acolo, atât de aproape de ţintă. Fra suficienti 
o prostie: un motociclist prea curios, dornic să-și încerce 

motorul și să le ceară actele rablei. Cum ar reacționa 
Monk în caz de arestare? N-ar fi tentat să-l suprime pe 
sticletele inoportun? Dan nu voia să riște. Făcând virajele 
din Mulholland, sugeră că ar fi mai prudent să arunce 
bătrânul Ford în prăpastia de lângă drum. O caroserie în 
plus n-ar mira pe nimeni în acest paradis al şoferilor, deja 
populat de caroserii carbonizate. Baby Monk nu era deloc 
amator de mers pe Jos, dar se lăsă în cele din urmă convins 
de motivele imitatorului. Făcură autostopul: la început 
fără succes, din cauza ţinutei lor jerpelite, apoi un camion 
care transporta zidari mexicani emigranți în SUA îi luă 
pentru a-i duce până la marginea grădini „speologice” a 
cavernelor din La Brea. Regăsiră făbricuța de țigări de foi 
cu mare ușurare și primul lor reflex fu să dea fuga la cabi- 
na de duș din tablă a fostelor vestiare. Acolo domnea o 
căldură de etuvă sub geamul care lumina masa de lucru și 
începură să transpire din nou, imediat ce se lăsară să cadă 
pe câte un scaun. Amândoi priveau ţintă la geanta frigori- 
fică, ale cărei laturi erau pline de abur. Dan își regăsi deodată 
acel gen de emoție ciudată, amestec de teamă și bucurie, 
care asaltează fiecare artist înainte de intrarea în scenă. 
Stia deja că lovitura va fi în seara aceasta și că îl despărțeau 
mai puţin de douăsprezece ore de marele jaf. Dintr-odată, 
lucrurile căpătau o importanţă ciudată, ca și cum le-ar fi 
privit printr-o lupă. Își dădea seama de o mie de amă- 
nunte cărora nu le acordase nicio atenţie: lemnul fibros al 
bătrânei mese, praful care vibrează în razele soarelui care 
pătrundea prin geamul lucarnei. Toţi soldaţii care s-au 
găsit pe un câmp de bătălie, cu două minute înainte de un 
bombardament al artileriei, cunosc bine acest sentiment de 
exacerbare. Acea ultimă secundă în care obiectul cel mai 
anost pare să devină atât de greu, încât ar putea să se afunde 
sub propria greutate şi să dispară, în același fel în care un 

om care este gata să se înece se scufundă, brusc, în adânci- 
mile acvatice. | 

— 'Trebuie s-o prevenim pe Dorana că ne-am întors, 
rosti moale Baby Monk. 

Dan clătină din cap. Nu avea niciun chef să se miște. 
Niciunul dintre ei nu avea chef să-și părăsească scaunul și 
să rupă hipnoza care îi ținea acolo, absorbiți în contem- 
plarea unei valize de metal asudând în soare. 

— Trebuie să schimbăm doza de gaz..., mai zise 
luptătorul. 

Ar fi putut să rămână așa ore întregi, cu capul golit 
de idei, dar începuse numărătoarea inversă. Dan se îm- 
brăcă și părăsi manufactura pentru a telefona de la o cabi- 
nă. Formă numărul vilei de pe coline și îşi schimbă vocea 
pentru a păcăli bucătăreasă. Când Dorana răspunse la te- 
lefon, se mulțumi să pronunţe o frază codificată, însem- 
nând că se întorseseră şi că erau în posesia celei de-a doua 
„chei”. Tânăra femeie nu spuse nimic, însă Dan simţi 
accelerația respirației sale în receptor. Puse receptorul în 
furcă și se întoarse la atelier. Ar fi vrut să doarmă câteva 
ore, dar se îndoia că va reuși. Se hotărî să reia vechile sale 
obiceiuri de artist al scenei și să nu înghită niciun aliment 
solid în următoarele ore: diareea inevitabilă care te seacă 
de forţe în cel mai rău moment, spasmele stomacale care 
te aruncă în genunchi în culise, vomitându-ţi bila. 

„În seara asta este marea ta reintrare pe scenă! gândi 
el cu un rânjet. Ilustrul Dany Norris, bărbatul cu vocea 
din cauciuc, din nou singur pe scenă!” 

Avea mâinile umede și intestinele îi chiorăiau. În 
vremurile sale de glorie, pentru a învinge efectele tracului, 
își administra o spălătură, înghiţea bismut și un antispas- 
modic în orele care precedau intrarea sa sub fasciculul pro- 
iectoarelor. Învăţase să nu subestimeze niciodată efectele 
tracului și cunoștea oameni de spectacol care se acope- 

riseră de rușine pentru că nu respectaseră aceste precauții 
elementare. 

Întors la atelier, își făcu o cafea slabă pe care o îndulci 
din plin pentru a neutraliza secrețiile gastrice. 

— Gata, îl anunţă pe Monk. Am dat mesajul. Acum 
ce facem? 

— Tu, nimic, spuse luptătorul. Eu voi fura o camio- 
netă ȘI O vol pregăti pentru seara aceasta. Am autocolante 
pentru părțile laterale. Trebuie să ne ia drept băieții de la 
firma care asigură curăţenia băncii. Avem deja uniformele, 
măturile. Este o acoperire bună, pentru că aceste firmuleţe 
de întreţinere lucrează adeseori în toiul nopţii, câteodată 
până în zori, şi nimeni nu se va mira să ne vadă staţionaţi 
în faţa băncii. 

În timp ce vorbea, îngenunchease pentru a ridica una 
dintre scândurile podelei. Scoase de acolo o casetă metalică 
care conținea documente. 

— Tine, zise el punând-o pe masă. Sunt planurile de 
la Trade Ltd. Sunt fotografii ale încăperilor băncii, uită-te 
la ele cât aștepți, ca să te familiarizezi cu clădirea. 

Dan întinse documentele în faţa lui. Majoritatea erau 
fotocopii proaste destinate asigurărilor și polaroide prost 
încadrate, făcute, fără îndoială, de un aparat disimulat de o 
Dorana puţin preocupată de isprăvile tehnice. 

Monk ieși îmbrăcat într-o salopetă de lucru, purtând 
sigla unei companii de depanare TV. Își pusese pe cap o 
șapcă cu cozoroc mare și purta un rucsac cu unelte în 
bandulieră; ochelarii mari și negri îi banalizau faţa strâmbă. 

— Pe curând, zise el închizând ușa. 

Dan studie planurile timp de treizeci de minute, 
străduindu-se să le memoreze. Încercă să îndepărteze 
orice punct negativ, la fel și fobiile superstițioase. Lumea 
show-bizului îl obișnuise cu practica mascotelor, obiecte 
magice disimulate sub costumele cu paiete, pentru a ține 

ghinionul la distanță. Ca toţi colegii săi, se temea mai pre- 
sus de orice de lapsusuri. Monologul pe care îl recitești 
dintr-o răsuflare în secretul lojei tale, dar care nu mai vrea 
să iasă când te găseşti încolțit de aureola razelor soarelui... 
Stia deasemenea că, din cauza spaimei de lapsus, sfârșești 
cu adevărat să-l creezi tu însuţi și că este suficient să spui: 
„nu voi reuși să spun această frază”, pentru ca aceasta să-ţi 
rămână efectiv în gât când te afli în faţa microfonului. 

Îndepărtând planurile, închise ochii şi începu să recite 
formula magică destinată analizorului vocal. 

Fra vorba despre al șaselea verset al capitolul două- 
zeci și unu din Apocalipsa sfântului loan: „ȘI iar mi-a zis: 
Făcutu-s-a! Eu sunt Alfa și Omega, începutul și sfârșitul. 
Celui ce însetează îi voi da să bea, în dar, din izvorul vieţii”. 

Dan pronunță aceste cuvinte cu vocea lui Adam Smart, 
respectând accentul ciudat al acestuia, acea reminiscență 
din franceza care supravieţuia în Louisiana şi pe care unii 
o cultivau cu snobism ca pe ultimul șic parizian. 

Ca măsură de siguranță, copie textul pe o bucăţică de 
hârtie. Știa totuși — pe propria piele — că nu trebuie să te în- 
crezi prea mult în fițuici pentru că acestea au supărătoarea 
tendinţă de a se rătăci când ai mai multă nevoie de ele. I se 
întâmplase deja la Vegas cu un monolog, pe care nu reușea 
să-l memoreze. Cartea de vizită pe dosul căreia își scrisese 
replicile dispăruse în mod misterios din buzunarul său 
chiar în momentul în care avea nevoie.... Neatenţie, gre- 
șeală sau măgăria vreunui coleg invidios? Nu mai avea 
nicio importanţă a cui fusese vina, dar în seara aceea se bâl- 
bâise într-un mod lamentabil, încercând să umple golurile 
unei înlănțuiri care, brusc, se topea. 

„ȘI iar mi-a zis: Făcutu-s-a! Eu sunt Alfa și Omega, 
începutul și sfârșitul...” 

Vocea ieșea bine. Cel puţin asta era impresia lui. Și 
totuși, după treizeci de secunde, ceva îl deranja. O spaimă 

vagă pe care încerca să o respingă în afara conștientului, 
dar care se încăpăţâna să bâzâie ca o muscă în spatele unui 
geam. Își strânse pumnii, repetându-și că era vorba de o 
fobie, de un acces paranoic. 

— Ajunge! rosti el cu voce tare. Opreşte-te! 

Cu toate acestea, spaima creștea, se materializa. Și 
dacă... 

„Și dacă Adam își luase, fără știrea nimănui, o pre- 
cauție suplimentară? își mărturisi el în sfârșit. O precauţie 
de care nici chiar Dorana nu știa nimic. 

Se agită. Era ușor. Era suficient un mic amănunt și, 
dacă ar fi fost în locul bancherului, nu s-ar fi abținut. Odată 
în cabina de înregistrare, ar fi pronunţat fraza-cheie, da, în 
mod normal, abandonând măcar o dată oribilul său accent 
snob... Frumoasă găselniță, nu? 

Doar la gândul acesta și simţi sudoarea prelingân- 
du-i-se pe frunte. Dumnezeule! Cum să afle dacă Smart 
nu împinsese prudenţa până acolo? În ce fel articulase el 
cuvintele magice? Cu sau fără accent? Doamne! Această 
diferență era totul, deoarece Dan Norris, imitatorul su- 
pradotat, nu va avea dreptul decât la o singură încercare... 
Dacă înregistrarea fusese făcută fără accent, biata sa imitație 
a lui Adam Smart va declanșa imediat toate sistemele de 
alarmă cu care era echipată banca și se va trezi captiv în 
cabină până la sosirea sticleților. 

Cu sau fără? 

Se ridică în picioare, cuprins de panică. Nu avea nicio 
posibilitate de a afla. Totul se va juca la cacealma, ca la 
pocher. Va trebui să se bazeze pe intuiţie. Să încerce să 
intre în pielea bancherului, aflat singur în sas, în faţa micro- 
foanelor calculatorului. Ce făcuse în acel moment? Găsise 
amuzant să plaseze capcane sub picioarele unui eventual 
hot, dotat cu un reportofon foarte performant? Îl lăsase 
oare pe Adam Smart să se exprime cu adevărata sa voce? 

Nimic nu era imposibil. Dan cunoscuse odinioară o falsă 
bostoniană cu o dictie foarte „à la Harvard” care, în secre- 
tul alcovului, se exprima cu accentul Bronxului natal. 
Smart își fabricase, poate, o personalitate factice, destinată 
disimulării originii sale plebeiene. Poate avea și el puţin 
talent de imitator! 

„Asta ar fi culmea! gândi Dan. Imitatorul tras pe 
sfoară de un alt imitator!” 

Își dădu seama că transpiraţia îi curgea pe faţă și se 
şterse cu tricoul. Anxietatea îi dădea lovituri de pumn în 
plex. Se împletici până la toaletă și vomită cafeaua băută 
cu câteva minute mai devreme. Tracul. 

Cu sau fără? rânjea o voce surdă în străfundul creie- 
rului său. 

El ştia s-o facă „cu”, dar nu avea nici cea mai vagă 
idee cum suna vocea lui Smart „fără”, iar fraza-cheie din 
memoria calculatorului nu va accepta nicio distorsiune. 
Va trebui ca aceste două „sesam” să se suprapună perfect, ca 
două semnături pe o hârtie de calc. 

Merse la bucătărie să-și clătească gura cu apă de la 
robinet, apoi își băgă capul sub jet, pentru a încerca să-şi 
revină. Vomită din nou puţină bilă. Doamne! Niciodată 
în cariera sa nu avusese atâta trac. 

Oare problema consta în a ști, de fapt, dacă Smart 
mai avea o vagă idee despre sine, pentru a-și relua, chiar și 
pentru o secundă, adevărata personalitate? 

„Și dacă, adăugă vocea care îi răsuna în cap, în mo- 
mentul înregistrării, Smart își schimbase vocea în ultima 
clipă? Ei? Dacă, renunțând la citatul din Biblie, se mulţu- 
mise să pronunţe primele cuvinte din Stars and Stripes 
Forever?” 

Dan închise ochii, atât de dureroase deveniseră 
spasmele stomacului său. Când începi să gândești prea 
mult, totul devine posibil... și rămâi pur și simplu așezat 

în fund, fără a mai face nimic. Ăsta este necazul cu specu- 
lațiile: în cele din urmă te adâncesc într-o paralizie totală. 

Își şterse gura cu un șerveţel. Trebuia să înceteze să 
mai gândească, să rămână la ipoteze de lucru cât de cât 
solide şi nu să le schimbe la fiecare două minute. 

Mai întâi, să ia drept bună fraza-cod înregistrată de 
Dorana şi să nu se mai gândească la alternativa „cu sau 
fără”... 

Se lăsă să cadă pe scaun, în timp ce picăturile de su- 
doare i se prelingeau de pe sprâncene pe planurile băncii 
Trade Ltd. 

De ce încerca să despice firul în patru? Accentul lui 
Adam Smart poate că era natural, de fapt! Bancherul era 
măcar conștient că vorbeşte altfel decât concetăţenii săi? Pe 
de altă parte, chiar în cazul în care această pronunție stranie 
ar fi fost afectată, ea ar fi putut deveni, cu trecerea anilor, o 
a doua natură, un automatism perfect asimilat, aproape un 
reflex de care respectivul nu mai reușea să scape. 

„Oprește-te! gemu Dan. Dacă mai continui astfel, o 
să-ți pierzi minţile!” 

Aşeză planurile la loc în casetă și merse să se întindă 
pe patul lui Doc” Brannigan, la parter. 

„De ce să faci o fixaţie din voce? reflectă el culcân- 
du-se. Sunt atâtea alte motive pentru ca totul să se ducă de 
râpă!” 

Primul dintre motive era chiar Doc’! Doc”, pe care îl 
găsise slăbit când îi vorbise la telefon, apoi la hacienda. 
Doc”, ale cărui abilității medicale îi fuseseră probabil supra- 
apreciate. Și apoi mai era Smart și blestematul lui de 
telefon mobil. Smart care, doborât de somnifere, putuse 
să se încurce în coduri și să transmită un mesaj greșit fără 
a-și da seama. 

Sau Smart, pe care Doc? nu-l putuse trezi la timp 
pentru transmisia regulamentară... 

Sau tot Smart, care era posibil să fi murit în timpul 
nopții, din cauza abuzurilor de medicamente sau a septi- 
cemiei, cangrenei galopante. Poţi să știi? 

Totul era posibil. 

Chiar și ipoteza unui Doc’ Brannigan cu beregata 
sfâșiată de Dust. 

Dan lovi cu pumnul în salteaua din paie. Brusc, 
invidia oamenii de acţiune, lipsiţi de imaginaţie și care 
plecau la luptă plini de certitudini. 

Continuă să delireze în același fel timp de o oră, apoi 
neliniștea îl istovi şi căzu într-un somn adânc. Se trezi tre- 
sărind de zgomotul făcut de Monk, care se întorsese. 

— Yo! rânj luptătorul văzându-l în pat. Tu ai nervi 
de oţel. 'Tragi la aghioase ca un bebeluș, când în vreo cinci- 
șase ore vom fi poate la pârnaie! 

Dan judecă inutil să-i expună motivele neliniști: sale. 
Ar fi dorit ca Dorana să fi fost acolo. Dar ea nu avea să vină 
decât după ce se va sfârși operaţiunea, o știa prea bine. În 
timp ce complicii săi vor jefui banca, ea se va strădui să-și 
găsească un alibi, participând la vreun dineu în Hills. 

„Să o ştergeţi cu banii fără să mă așteptați nu va 
servi la nimic, îi anunţase ea ultima dată când se întâlni- 
seră. Aş comunica imediat identitatea și semnalmentele 
voastre poliţiei într-un mod anonim. Și, dacă sunt intero- 
gată, voi spune că Dan a abuzat de naivitatea mea și s-a 
introdus în casă deghizat în grădinar. Că m-a sedus 
pentru a mă face să vorbesc și a pregătit totul fără știrea 
mea. Voi juca rolul idioate: limbute, mă vo: smiorcăi. N-o 
să se poată dovedi nimic împotriva mea. De fiecare dată 
când am venit la manufactură, am avut grijă să-mi şterg 
amprentele.” 

Știau toţi că era destul de nebună ca să-i denunțe, chiar 
dacă mărturisirile sale ar fi pus-o într-o situaţie jenantă. 
Dorana Smart dăduse de fundul sacului și nu s-ar lăsa 

înșelată fără a se răzbuna pe loc. Se vor trage în jos unii pe 
alții... ea cu ei, dar, în stadiul acela, nu i-ar mai fi păsat. 

— Ajută-mă să pregătesc camioneta! zise Monk 
scoțând autocolante dintr-un dulap. Niciodată n-am fost 
bun la lipit autocolante în unghi drept! 

Munca manuală le făcu bine. Monk schimbă pano- 
urile furgonetei şi așeză cam peste tot pe caroserie auto- 
colante publicitare, lăudând meritele firmei Broom and 
Vacuum Enterprise. Îngrămădiră în spate materialul de 
curăţat pe care se așteptau să-l găsească în acest gen de 
vehicul. Dan nu avea nimic de comentat asupra acestui 
punct. La Vegas, văzuse adeseori firmele de curăţenie lus- 
truind clădirile de birouri la patru dimineaţa. Făceau în 
fiecare noapte turul orașului, șamponând mochetele, go- 
lind coșurile de hârtii pentru ca totul să fie lună înainte de 
ivirea zorilor. Unii aveau atâţia clienți, încât nu aveau la 
dispoziție decât un sfert de oră pentru fiecare societate, 
așa că debarcau pe teren cu o veritabilă armată de oameni 
de serviciu care se agitau frenetic, fără a pierde timpul să 
schimbe un cuvânt, până ce şeful le dădea ordin de repli- 
ere imediată. Asista atunci la fuga oamenilor de serviciu 
înapoi în vehicule, ca și cum ar fi fost bărci de salvare. 
Apoi, furgonetele traversau orașul pentru a se opri câteva 
străzi mai încolo și a parașuta comandoul înarmat cu aspi- 
ratoare la poalele altui turn. 

După ce lipiră autocolantele, Monk lustrui furgoneta 
pentru a nu lăsa nici cea mai mică amprentă. De-acum 
încolo nu mai trebuia s-o atingă decât cu mănuși chirur- 
gicale. Salopetele de lucru purtau aceeași siglă, iar Monk îl 
lămuri că toate materialele fuseseră contrafăcute, în ate- 
lerele clandestine răspândite în cele patru colţuri ale ora- 
şului, de latini sau asiatici care nu vorbeau niciun cuvânt în 
engleză. 

— Măştile ni le punem în ultimul minut, explică el 
scoțând la vedere două capete flaște din cauciuc roz. 
Dorana pretinde că doar în caz de efracţie se pun în func- 
tune camerele, dar e mai bine să fim prudenţi. 

— Nu pot să cred că nu există nici măcar un paznic, 
murmură Dan. 

— O să te convingi singur, rânji luptătorul. Oricum, 
calculatorul controlează totul. Cel mai mic sertăraș este 
plasat sub supravegherea acestuia. La cel mai nesemnifi- 
cativ semn de efracţie, banca se zăvorăște peste tot. Blindajul 
se închide peste toate ușile, ferestrele și nici vorbă să poți 
ieși înainte de sosirea sticleților... doar dacă nu ești un 
maestru ninja în stare să se dematerializeze, firește. 

— O să putem intra fără probleme? întrebă Dan. 

— Yo, broasca din hol este dintre cele mai banale, 
asigură Monk. Am o cheie falsă care o va deschide. 

— Mi se pare mult prea ușor. 

— Ba nu! Doar pentru că te afli în interiorul băncii 
nu înseamnă că și poţi să șterpelești ceva, gagiule! Cum 
intri pe ușă, te găsești într-un hol lipsit de orice interes. 
Acolo nu există nimic. Niciun document, niciun pix. Anga- 
jații au ordin să pună totul în sertare când își termină progra- 
mul. De-ndată ce directorul se cară, calculatorul zăvorăşte 
totul. Paraii și actele sunt la adăpost, consolele termina- 
lelor sunt încuiate. Când intri în bancă, este ca și cum ai 
ataca un submarin care se scufundă: poți să te dai peste cap, 
dar când e zăvorât e zăvorât de-a binelea. 

— Şi procedura de deschidere care este? 

— Dimineaţa, fiecare șef de serviciu merge să se 
izoleze în sas. Acolo, face ca și amicul nostru Smart: își 
aşază mâna pe geamul cititorului şi pronunţă o frază 
secretă. Așa se deblochează sertarele-casă, calculatoarele, 
liniile telefonice... și așa mai departe. Fiecare este răspun- 
zător de un sector. Bineînţeles, sunt sectoare mici, fără 

importanţă pentru noi. Chestii de conţopiști. Singurele 
chestii importante sunt seifurile particularilor, acelea unde 
se depun lichiditățile tranzacţiilor zilnice și camera blin- 
dată unde se stochează depozitele mari: plata firmelor sau 
devizele în tranzit. Ăsta este domeniul lui Smart. Urmarea 
O ştii. În seara asta n-o să fie nici picior de om, dar, atâta 
timp cât nu vei fi trecut de sas, nu vom putea fura nici 
măcar o gumă sau un creion. 

— E ţicneală curată, oftă Dan. 

— Este știință, rânji Monk. Cu acest arsenal, Trade 
și-a făcut o reputaţie dată naibii și își închiriază seifurile 
pe bani grei. Multi sunt interesaţi de un seif privat. Toți cei 
care vor să-și dosească paraii nedeclaraţi, de exemplu, sau 
aurul intrat fraudulos... chestii ilegale pe care este periculos 
să le țu în casă. Chiar droguri! Este mult mai sigur decât o 
căsuţă automată pe care orice puștan o poate forţa. 

După ce-și termină expunerea, Monk deschise cutia 
cu chili pe care o încălzi în bain-marie. Mirosul de mân- 
care îi dădu convulsii la stomac lui Dan, care preferă să se 
retragă în camera lui Doc” Brannigan. Se întinse pe patul 
puţin cam umed. Căldura dintre pereţii fabricii îi făcea 
urechile să ţiuie. Era departe de a împărtăși optimismul 
luptătorului, dar un fel de resemnare punea stăpânire pe el, 
ceva analog unei anestezii halucinante, rezultate dintr-un 
exces de angoasă care cuprinde soldatul care a așteptat 
prea multă vreme ordinul de atac pe fundul tranșeei. Avea 
brusc chef să se termine totul, orice s-ar întâmpla. S-ar fi 
dus chiar în clipa aceea la bancă. 

Cu ochii închiși, ascultă zgomotele deglutiţiei și râ- 
gâiturilor lui Baby Monk, atât de sonore, încât răzbăteau 
prin perete. 

Ar fi dorit să mai poată atinge un trup de femeie 
pentru ultima oară. Acela al Doranei. Simţea o teribilă 
frustrare, singurătatea Îl strivea și se gândea cu amărăciune 

că își petrecea poate ultimele clipe în compania unui semi- 
cretin care se ghiftuia ca un porc, dând pe gât bere după 
bere. Cum putea să mănânce într-un asemenea moment? 
Îl lobotomizaseră? 

Pentru a-și ocupa timpul cu ceva, se hotărî să exer- 
seze imitaţiile și încercă chiar să-și imagineze cum putea 
suna vocea lui Adam Smart când nu era deformată de acel 
ridicol accent franțuzesc, care falsifica pronunția anumitor 
cuvinte. Se întrebă dacă acea afectare nu avea menirea de a 
disimula un anume defect de vorbire. Hotărî că nu. 
Repetă fraza magică, procedă la multiple rectificări, îşi 
mărturisi că, în definitiv, nu era vorba decât de conjuncturi 
întâmplătoare. 

Cu sau fără? continua să-i repete micul demon din 
cap. 

În sfârşit, Baby Monk împinse ușa şi îi dădu hainele 
pentru deghizarea în om de serviciu. 

— Înţoleşte-te, zise el. Mergem, e timpul. 

Dan realiză că era aproape miezul nopții. Fusese atât 
de absorbit de munca lui, încât pierduse noțiunea timpu- 
lui. Când se ridică, capul i se învârtea, dar apropierea 
acțiunii îi amorţea frica. Se îmbrăcă în grabă, verifică 
buzunarele care conţineau două perechi de mănuși din 
nailon chirurgical, bucăţica de hârtie pe care copiase fraza- 
cheie și masca de cauciuc care să-i ascundă trăsăturile. 

Postul îi înmuiase picioarele, dar totdeauna auzise că, 
în caz de rănire la stomac, era mai bine să ai stomacul gol. 

(Rană la stomac?) 

„Ei haide, gândi el. Ştii foarte bine că, dacă apelul de 
control nu a fost făcut în această dimineață la ora șapte, 
banca va fi plină de sticleți ascunși. Vă vor aștepta ghemuiți 
sub tejghele. Vă vor lăsa să intraţi și apoi...” 

La naiba! Nici el, nici Monk nu vor fi înarmaţi, dar 
va fi suficient să împiedice poliția să deschidă locul? În 

acest gen de cazuri, sticleţii tind să-și piardă capul şi să 
tragă și la o încruntare din sprâncene. 

Monk deschise ușa din spate și ieșiră în curticica îm- 
prejmuită cu uluci, unde se afla camioneta ascunsă. 

— Pune-ţi mănuşile, ordonă luptătorul. Nu trebuie 
să existe nicio amprentă pe caroserie. N-ai uitat mâna? 

Dan tresări, realizând că aproape își ștersese din minte 
existenţa genții frigorifice. 

— Trebuie scoasă și curățată, observă Monk. N-o să 
ne plimbăm pe-acolo cu o geantă. 

Cum Dan nu se hotăra să se miște, îl respinse scurt. 

— O s-o fac eu, mormăi el. Nu e momentul de leși- 
nuri de fete mari. Drace! Va trebui totuși să te obișnuiești 
cu ideea de a o manevra, pentru că eu nu pot s-o fac în 
locul tău. 

Revenit în atelier, deschise geanta, desfăcu pachetul 
cu mâna și o șterse cu un şervet. Lucra fără ezitare, ca un 
bucătar care pregătea un pui. Când termină, acoperi ciotul 
cu o pungă de plastic şi îl fixă de încheietură cu un elastic. 

— În felul ăsta n-o să rămână pe scaner, comentă el. 

Dan se sili să studieze mâna. Era palidă și țeapănă 
de frig, dar nu prezenta niciun semn de deteriorare. Fu 
surprins, el care se pregătise pentru un spectacol dintre 
cele mai înfricoșătoare. Monk o înveli într-un al doilea 
şervet, foarte uscat, și așeză pachetul pe fundul unui rucsac 
din pânză pe care o întinse imitatorului. 

— Acum nu te mai desparţi de ea, ordonă el. Și n-o 
trânti pe jos când va trebui s-o pui pe geamul scanerului. 

Dan se mulţumi să clatine din cap și încercă să ră- 
mână impasibil când rucsacul se lovi de șoldul său. Își 
dădu brusc seama de efectul pe care un asemenea amănunt 
l-ar avea asupra unui juriu popular, dacă ajungeau toți în 
boxa acuzaților. Dumnezeule! Niciodată nu li se va ierta 
o asemenea oroare. Mâna tăiată le-ar aduce treizeci de ani 

de pârnaie și niciun avocat n-ar reuși să-i facă să uite 
aspectul criminal cu sânge rece al unei asemenea preme- 
ditări. Ar vedea în ei niște monștri. Dezechilhbraţi mintal. 

— Yo! rânji Monk. Nu mai fă mutra asta, doar n-o 
să iasă singură din rucsac! 

În timp ce Dan deschise grilajul curţii, Monk se 
instală la volan. Era întuneric și străduţele care separau 
antrepozitele erau goale. Dan închise poarta și se urcă în 
camionetă. 

— Am pornit, şopti luptătorul după ce se uită la ceas. 
Ajungem în cincisprezece minute. 

— Şi adevărata echipă de curăţenie? întrebă Dan. 

— În mod normal vor fi plecaţi de trei minute. Ne 
vom așeza pe locul lor cald încă. Nu va trebui să ne lungim. 
Astfel, dacă o patrulă de sucleții trece pe acolo, vor gândi 
că este doar o întârziere. 

— Şi dacă văd cașcavalul? 

— Idiotule! Cașcavalul îl vom îngrămădi în saci pentru 
gunoi, așa că vom avea tot interesul să ne mișcăm repede. 

Dan încercă să-și închipuie volumul a două milioane 
de dolari în bancnote. Paraii erau în teancuri mari sau 
repartizați în plicuri marcate cu numele muncitorilor? 
Dorana parcă spusese că era vorba despre plata unui mare 
număr de muncitori agricoli din Califorma de Sud, nu-i 
așa? 

Se scutură. În fond, ce mai conta? 

Monk conducea prudent. Dan tremura la gândul de a 
se intersecta cu o altă camionetă a Broom & Vacuum 
Enterprise. Nu s-ar fi mirat şoferul? Nu, era o prostie. 
Firma folosea probabil un număr mare de vehicule, iar per- 
sonalul se schimba deseori și era imposibil să se cunoască 
toți între ei. 

Apoi înţelese că se obliga singur să gândească la alt- 
ceva, pentru a uita de contactul cu rucsacul lipit de șoldul 
lui. 

— Ajungem, șopti Monk. Parcăm, scoatem mate- 
rialul și deschid ușa. Apoi vine rândul tău. Traversezi 
holul mare și mergi în celălalt capăt. În ușa verde capito- 
nată din piele au ascuns cabina de identificare. O singură 
persoană poate intra acolo. Tu ești artistul, gagiule, încearcă 
să fu la înălțime! 


1 / 


Parcară dând în marsarier în faţa Trade Ltd., pe un 
spațiu rezervat „service-ului”. Monk opri motorul. Strada 
era goală de la un capăt la celălalt. Luptătorul își puse 
masca de cauciuc și șapca. Era o mască „neutră”, nici cari- 
caturală, nici grotescă, o figură oarecare din latex roz, 
inexpresivă și care, de departe, putea să treacă drept un 
chip adevărat. Monk băgă mâna prin deschizătura salo- 
petei sale și scoase o cheie cu dublu filet, deschizând ușa 
holului. Broasca cedă fără dificultate, iar batantul de sticlă 
și oţel pivotă la manevra golanului. Dan se hotărî, în cele 
din urmă, să coboare din vehicul. Masca îi irita deja pielea 
obrazului şi a frunţii. Cu geanta din pânză lovindu-i 
șoldul, pătrunse în holul mare, tresărind când Monk 
aprinse neoanele. I se păru imprudent și, totuși, asta era 
procedura de respectat, dacă voiau să treacă neobservaţi. 
Nicio echipă de curăţenie nu mătura birourile la lumina 
unei lanterne! 

Dan rămase nemișcat. Dalele din marmură neagră, 
proaspăt lustruite, străluceau în lumină. Totul era în ordine: 

nicio hârtie, niciun creion nu era la vedere. De fapt, locurile 
păreau în mod straniu pure și degeaba ai fi căutat o urmă 
de om primprejur. Dan făcu câţiva pași cu iluzia de a fi în 
vizită. În timp ce avansa, nu se putea împiedica să nu 
scruteze interminabila tejghea de acaju care se întindea 
de-a lungul holului. Cu inima bătându-i puternic, își 
imagină o duzină de sticleţi ghemuiţi în spatele acelei 
metereze, reținându-și răsuflarea, cu arma în mână. Erau 
acolo... Era sigur de asta, așteptau ca hoţii să ajungă în 
mijlocul sălii pentru a declanșa închiderea automată a ușilor 
ȘI să ţâșnească din ascunzătoare ca niște diavoli, cu arma 
ridicată Și trăgaciul tras. 

Dan transpira sub mască şi sudoarea îi provoca 
mâncărimi insuportabile sub carapacea din latex. Ar fi dat 
orice pentru a se putea scărpina. Mergea cu impresia că 
face echilibristică. Birourile acelea atât de curate îl înspăi- 
mântau. Monk nu minţise: pe undeva, banca semăna 
cu un submersibil pe punctul de a se scufunda. Se simţea 
că degeaba ai fi încercat ușile, sertarele, dacă ai fi comis 
greșeala să te străduiești să le deschizi. Era o lume des- 
chisă și închisă în același timp. Puteai să pipăi carapacea 
submarinului, dar mașinile strategice ascunse în inima 
fuzelajului din titan ar rămâne de neatins. 

Monk era nerăbdător. Arătă cu mâna spre ușa din 
piele capitonată care se vedea în capătul holului. Dan 
înțelese că nu mai putea amâna momentul de a intra în 
scenă. Acolo se va juca totul, în această cabină strâmtă, 
unde lui Superman însuși i-ar fi venit greu să-și schimbe 
costumul. Se hotărî să termine odată, apucă clanța din 
alamă și trase batantul. Se aprinse o plafonieră, luminând 
o nișă din metal neplăcută la vedere. Un grilaj din oţel cu 
găuri minuscule se deschidea la nivelul feței. Dan deduse 
că acolo se afla microfonul ultrasensibil însărcinat să înre- 
gistreze fraza magică aflată în memoria calculatorului. 

Chiar dedesubt fusese dispusă o măsuţă îngustă din sticlă 
transparentă, asemănătoare unui geam de xerox. Conturul 
unei mâini drepte apărea schiţat, evocând siluetele făcute 
cu creta pe care sticleții de la Brigada Omucideri le 
desenau odinioară în jurul cadavrelor. Dan se sufoca sub 
mască. Vru să se întoarcă pentru a mai arunca o privire 
spre Monk, rămas în hol, dar batantul capitonat se închi- 
dea deja. Aflat în picioare în cabină, cu umerii atingând 
pereții, avea impresia detestabilă de a fi captiv într-un coș- 
ciug din fier. Dan întoarse gâtul pentru a localiza fanta 
care se întindea de-a lungul ușii. La cea mai mică manevră 
falsă, o placă de blindaj ar ţâșni din grosimea peretelui 
acționată de un arc puternic, închizând cabina de iden- 
tificare în mod ermetic. Dacă s-ar întâmpla acest lucru, n-ar 
mai fi nimic de așteptat. Odată capacul de sicriu așezat, 
era inutil să-şi mai învineţească pumnii pe panoul blindat, 
doar sticleții îl mai puteau scoate. 

Dan încercă să-și regleze respiraţia și să-și domine 
sentimentul de claustrofobie care se strecura în sufletul 
său. Pentru moment, mașina părea inertă. Fără îndoială, se 
va însufleți doar la așezarea mâinii pe scaner. 

Cu un subit fior de panică, își dădu seama că nu mai 
știa cu ce trebuia să înceapă. Să pună mâna pe geam... sau 
să pronunţe fraza magică? Totul se încețoșa în mintea lui, 
în timp ce îngrozitorul refren îi umplea urechile: Cu sau 
fără accent? Cu sau fără... 

Tracul îi strânse stomacul și, timp de o palpitație a 
inimii, se întrebă dacă pur și simplu nu avea să vomite pe 
geamul scanerului, provocând declanșarea semnalului de 
alarmă. Trebuia să se calmeze înainte de a-și pierde minţile. 
Închizând ochii, numără până la cincizeci, oxigenându-și 
creierul, apoi deschise geanta, luă șervetul și-l despături. 
La fiecare mișcare, izbea cu coatele şi umerii pereţii cămă- 
ruței. Strângând din dinu, cu respirația blocată, puse în 

sfârșit degetele pe mâna tăiată a lui Adam Smart. Un gând 
neobișnuit îi trecu prin minte: la pipăit, nu era foarte dife- 
rită de un pui în celofan cumpărat de la supermarket. 
Rece și puţin flasc. Cu respiraţia tăiată, luă rămășița de 
încheietură și o așeză pe geamul scanerului, cu palma și 
degetele în interiorul „siluetei” înscrise pe geam. O celulă 
fotoelectrică oarecare înregistră schimbarea de context și 
o lumină vie ţâșni din străfundurile mașinii, în timp ce un 
fascicul citea linia vieţii lui Adam Smart. Dan se aștepta la 
orice. Vocea electronică a unei chiromante robotizate 
auzindu-se din difuzoare de-abia dacă l-ar fi surprins. 

— Identificare pozitivă a palmei, anunţă timbrul 
sintetic al calculatorului. După semnal, aveți la dispoziţie 
zece secunde pentru a începe procedura de identificare 
vocală. Apropiaţi-vă gura de microfon. Orice eroare din 
partea dumneavoastră va antrena declanșarea sistemelor 
de securitate. În cazul în care veţi fi blocat în cabină, 
aşteptaţi calm sosirea serviciului de supraveghere, această 
cabină fiind în mod normal ventilată și neriscând în niciun 
fel asfixierea. 

Dan crezu că genunchii aveau să i se îndoaie sub 
greutatea trupului. Își contractă mușchii dorsali și își apro- 
pie gura de grilajul microfonului. 

Cu sau fără accent? 

Răsună un bip. Acum avea la dispoziţie zece secun- 
de pentru a lua o hotărâre. Cu sau fără... 

În stadiul de năuceală totală în care se afla, nu mai 
avea destulă prezență de spirit pentru a risca o reconsti- 
tuire hazardată, astfel încât hotărî să se bazeze pe un 
automatism pur. Tirada biblică îi ieși de pe buze cu vocea 
lui Adam Smart... vocea aceea distorsionată de insupor- 
tabilul manierism al acelui accent franțuzesc învăţat la 
filmele subtitrate și din călătoriile în Louisiana. 

„Acum s-a terminat, gândi Dan. Într-un sfert de 
secundă placa de blindaj va ţâșni în spatele meu...” 

Făcu gestul de a o lua la fugă, lăsă să-i cadă pe jos 
mâna tăiată. 

— Identificare vocală confirmată, făcu difuzorul. Bună 
ziua, domnule Smart. Ce mai faceţi? Uşa camerei blindate 
va fi deschisă într-un minut; vă reamintesc că se va 
închide automat imediat ce veţi pune mâna pe lectorul 
automat instalat în seif. O zi bună. Sunt 30°C în exterior. 
Deviza zilei este: „Many bands make light work”. 

Dan deschise ușa capitonată cu o lovitură de pumn, 
se aplecă pentru a lua de jos mâna tăiată, pe care o aruncă 
în rucsac, și făcu un salt în hol. 

— A mers? şopti Monk. 

— Da, îngăimă imitatorul. 

Era bezmetic și Monk trebui să-l apuce de braţ 
pentru a-l întoarce către direcţia bună. Camera blindată se 
găsea de cealaltă parte a ghișeelor. De fapt, ușa blindată 
acoperită de muluri de acaju era cu totul imperceptibilă 
pentru cineva care nu era avertizat, și un hoţ ar fi căutat 
zadarnic s-o descopere. Directorul Trade Ltd. instalase, în 
acest scop, un al doilea seif „fals” — foarte vizibil —, în care 
păstra câțiva saci cu mărunţiș și alte bancnote — capcane 
care răspândeau împroșcături de cerneală invizibilă imediat 
ce erau atinse. 

Dan și Monk trecură de cealaltă parte a tejghelei, 
scrutând lambriurile peretelui. În sfârșit, o bucată din de- 
corație se răsuci în loc, dând la iveală o încăpere cubică 
din oțel, cu pereţii acoperiți de rafturi metalice. Neoanele 
de sub grilaj aruncau o lumină orbitoare asupra acestui 
peisaj de crom. Monk apucă un cărucior mic și se apropie 
de deschidere. Dan, care, Dumnezeu știe de ce!, se aștep- 
tase să descopere teancuri de bancnote îngrijit stivuite, fu 
decepționat să constate că banii se găseau deja în inte- 

norul sacilor de transport din țesătură gri purtând ecu- 
sonul băncii, îngenunche pentru a încerca să deschidă 
unul dintre ei, dar un fel de lacăt cu cifru închidea pache- 
tul. Hotărî că nu era foarte important, va fi suficient un 
cuțit ascuțit pentru a despica țesătura, să crape acele pân- 
tece gri pentru a le face să scuipe mălaiul! 

— Mişcă-te! șuieră Monk împingând căruciorul. 

Dan aruncă primul sac în căruciorul destinat tran- 
sportării corespondenţei. Urmă un altul, apoi încă unul... 

Dumnezeule! Erau doisprezece, grei precum sacii 
cu făină. Când îi luai în mâini, auzeai foșnetul bancno- 
telor sub pânză! 

Trebuiră să facă mai multe drumuri până la camio- 
netă. Monk, înainte de a ieși, ascundea febril sacii în alții 
din plastic de 150 de litri, destinaţi gunoaielor menajere. 

Dan gâfâia, aflat în pragul sincopei. Când scoase 
ultimul sac din camera blindată, lipi mâna lui Adam Smart 
de scanerul instalat în interiorul cazematei, pe partea stângă 
a pervazului din oţel. De-ndată, ușa începu mișcarea de 
închidere și se grăbi să sară prin întredeschidere pentru a 
nu rămâne captiv în mijlocul rafturilor goale. Zece secunde 
mai târziu, panoul secret își reluă locul. 

Încărcară ultimii saci în furgonetă, apoi Monk închise 
cu grijă ușa holului. Toată operațiunea durase mai puţin 
de trei minute. Dan se cocoță în vehicul, cu mintea total 
înceţoşată: era incapabil de a se convinge că totul se 
încheiase cu bine și că nimeni nu trăsese în el. 

„Dar se va întâmpla, nu înceta să-și repete. Acum... 
așteptau doar să ieșim pentru a ne prinde în flagrant 
delict.” 

Dar nimic nu se întâmpla. Monk porni motorul și 
părăsi parcarea. Câteva minute mai târziu se îndreptau 
spre La Brea, fără ca vreo mașină de patrulă să fi încercat 
să le blocheze drumul. 

„Doamne! gândi atunci Dan. Am reușit. Am reușit 
cu adevărat!” 

Subit, pe când se apropiau de atelier, contactul cu 
mâna lui Smart, prin pânza rucsacului, îi deveni insu- 
portabil lui Dan. 

— Opreşte-te! spuse el cramponându-se de volan. 
Trebuie să mă descotorosesc de asta... imediat. 

— Ai luat-o razna! mormăi Monk. La dracu”! Sun- 
tem așezați pe două milioane de dolari și vrei să pierd 
timpul hălăduind? 

— Nu mai pot să rezist, bâigui imitatorul. Dacă mai 
simt chestia asta încă un minut, înnebunesc! 

— În regulă, mormăi Monk călcând frâna. Coboară 
și azvârle-o într-un canal. Șobolanii își vor face ei treaba 
în continuare. Oricum n-o vom îngropa în grădină. 

Dan deschise ușa. Aerul nopţii i se păru aproape 
îngheţat, atât de mult șiroia de sudoare. Verifică din priviri 
să nu vină vreo mașină, apoi, ghemuindu-se, strecură mâna 
tăiată în gaura unui canal. Ciuli urechea pentru a percepe 
„fleoșcul” restului anatomic scufundându-se în valul de 
murdării, apoi își curăţă degetele în jgheab. Ştia că era o 
prostie, dar acest ritual îl eliberase de o mare greutate, ca 
și cum ar fi fost mai puţin vinovat decât un minut mai 
înainte. Canalele din Los Angeles cărau atâta mizerie, 
încât mâna bancherului o să fie acul în carul cu fân. Şi 
apoi, Monk avea dreptate. Erau șobolani... atâţia şi atâţia 
șobolani. 

— Nu trebuie să uităm de Doc”, spuse el privind 
camioneta. Trebuie să-l anunţăm imediat pentru a avea 
timp s-o şteargă. 

— Imediat, se enervă Monk. Îl suni de la o cabină. 
A: să ieși după ce punem banii în siguranţă. 

Dan nu protestă. Bănuia că luptătorului i se fâlfâia de 
bătrânul Brannigan. Tot ce conta pentru el în prezent era 
să deschidă sacii, să împartă banii și să se despartă înainte 
de a se da alerta. 

— Și Dorana? întrebă Dan. 

— O vei suna când îi vei telefona și lui Doc”, pro- 
puse luptătorul. 

Dan rânji. | 

— Nici vorbă să te las singur-singurel cu mălaiul, 
zise el. De acum vom face totul împreună, de mână. 

Monk înălţă din umeri. 

— Idiotule, suspină el. Încă n-ai înțeles că sunt în 
regulă? Dacă voiam s-o şterg cu mălaiul, puteam să-ţi dau 
una în cap la ieșirea din bancă. N-ai fi avut timp nici să vezi 
lovitura! Eu sunt loial... ca un samurai. Când mi-am dat 
cuvântul, merg până la capăt. De aceea m-a ales Dorana. 
Pentru că știa că mă voi conforma legilor lui Bushido. Nu 
sunt un amărât de găinar. 

— Perfect, făcu Dan cu un ton împăciuitor. Scuză-mă. 
M-a cam luat gura pe dinainte. 

— Yo, căscă Monk. Dar ţin să-ți precizez că sunt în 
mod cert cel mai onest din bandă. Știu că mă luați toți 
drept un cretin, dar Dorana nu are încredere decât în 
mine. Ea știe că am simţul onoarei, mi-a spus-o. Tu și 
Doc” aveţi o mentalitate de hoți. Ea m-a însărcinat să nu 
vă scap din ochi. 

Încă o dată, Dan admiră abilitatea cu care tânăra 
femeie ştiuse să câștige de partea ei pe fiecare bărbat din 
echipă. Ea nu se înșelase probabil acordându-i încredere 

lui Baby Monk și îl învestise cu rolul câinelui de păză; 
debilul, îmbătat de această onoare, s-ar fi lăsat mai degra- 
bă ucis decât să nu-și îndeplinească misiunea. 

— O.K., repetă Dan împăciuitor. Tu vei păzi comoara 
şi eu voi merge să telefonez. 

Îi era puţin ruşine de a se fi arătat într-o lumină așa 
de proastă și de a-l fi bănuit pe Baby Monk de intenții 
atât de parșive. Era în același timp umilit să descopere că 
Dorana nu avea încredere în el. Pe el nu-l pusese în gardă 
împotriva luptătorului, dar îi ceruse acestuia să-l aibă sub 
ochi pe imitatorul de serviciu. „Oare chiar am așa o faţă 
de escroc?” se întrebă el. 

Ajunseseră la fosta fabrică de țigări. Monk, fără a 
lăsa volanul, arătă poarta cu bărbia. 

— Du-te să deschizi, ordonă el. Cât timp vei vorbi 
la telefon, eu voi desface autocolantele. Nu te lungi. Este 
o cabină în capătul străzii. 

Dan se lăsă să alunece la pământ și-și șterse degetele 
de salopetă. I se părea că răceala mâinii moarte se simţea la 
capătul terminaţiilor sale nervoase. Era neplăcut. I-ar fi 
plăcut să se săpunească cu apă caldă cel puţin o oră. Monk 
băgă camioneta în curte, scoase cheia din contact și o atâr- 
nă de gât, pe șnurul din piele care îi ţinea loc de colier. Îi 
întinse lui Dan un pumn de bani. 

— Încearcă să te descurci cu ăștia, eu curăţ furgo- 
neta ȘI Scot sacii. 

Dan luă banii și întoarse spatele. Grăbi pasul, deoarece 
nu-i plăcea să se plimbe prin labirintul hangarelor, propice 
la toate felurile de trafic și de încăierări între bandele rivale. 
Până în prezent, golanii, impresionați de personalitatea lui 
Baby Monk, nu le căutaseră nod în papură ocupanților ma- 
nufacturii, dar există un început pentru orice. 

Dan intră în cabina așezată în fața unei băcănii chine- 
zești, deschisă în timpul nopții. Se întrebă dacă era prudent 

să telefoneze dintr-un loc atât de apropiat de ascunzătoare, 
apoi își dădu seama că în trei ore vor fi răspândiţi în cele 
patru colțuri ale țării pentru a nu se mai revedea niciodată. 

Formă numărul Doranei, imită accentul emigran- 
ților mexicani în SUA şi lăsă un mesaj pentru o oarecare 
Linda Sol. Era fraza codată pentru a transmite că lovitura 
reușise. Dacă altcineva în locul Doranei auzea mesajul, va 
crede că era o greșeală. 

După acest apel formă numărul de la hacienda, 
sperând că Doc” nu va întârzia să ridice receptorul. Numără 
țârâiturile, în timp ce tot felul de imagini de groază îi 
treceau prin faţa ochilor: Seth Brannigan întins în țărână, 
cu beregata sfâșiată de câine... 

În sfârșit, răspunse. 

— Doc’? întrebă el. Eu sunt. Totul e O.K. Poți să 
pleci. Mă auzi? 

— Da..., îngăimă bătrânul la capătul firului. 

— E se neliniști Dan. Ti-e bine? Câinele nu te-a 
supărat prea tare? 

— Este afară, gâfâi bătrânul. Dă târcoale casei de 
când aţi plecat... Dacă ies, o să sară pe mine. 

Părea la capătul puterilor și vocea sa abia de se auzea. 
Dan se grăbi să mai pună monede în aparat. 

— Hei! strigă el. Nu intra în panică. Deschide ușa 
principală și ascunde-te în spatele ei. Sunt sigur că va alerga 
direct în camera stăpânului. Imediat ce intră, strecoară-te 
afară și încuie ușa. Obloanele sunt tot blocate? 

— Da..., îngăimă Doc’. O să încerc să fac așa..., dar 
sunt obosit. 

—— La dracu”! mormăi Dan. Revino-ţi și şterge-o cât 
mai repede. Acum ești bogat! O să începem împărțeala în 
câteva minute. 

Își repetă sfaturile, în timp ce automatul îi devora 
ultimele monede. Când se întrerupse legătura, puse recep- 

torul în furcă cu o presimţire rea. Doc’ i se păruse din 
cale-afară de dărâmat, uzat de tensiunea nervoasă. Va avea 
puterea să scape de câine și să coboare pe jos până în sat? 
Era un bătrân care își supraapreciase forțele. Dan se întrebă 
dacă va avea prezenţa de spirit de a lua automobilul 
bancherului pentru a ajunge la Tijuana. La volanul Cadi- 
lacului, Doc va putea ajunge la frontieră în mai puțin 
de o oră. Din Tijuana până în L.A., erau vreo două sute 
de kilometri. În plină noapte, de-a lungul coastei, putea fi 
aici în trei ore, ceea ce i-ar lăsa timp să-și ia partea și să 
treacă frontiera în Nevada, înainte de a se da alarma. 

„Să ia Cadillacul! gândi Dan revenind la manufac- 
tură. Smart va rezista până la sosirea ajutoarelor.” 

Apoi, preocupările sale își schimbară direcția în mod 
brutal și se gândi cu o reală teroare că Monk profitase de 
absenţa sa pentru a dispărea cu furgoneta. Doamne! ar fi 
fost aşa de ușor! Era suficient ca Dorana să-i fi ordonat să 
meargă s-o ia de la vreun motel, la ieșirea din oraș. Chiar în 
acest moment poate călătoreau amândoi spre frontieră, cu 
bănetul în spatele furgonetei! 

Angoasa îi tăie respirația. Vru să alerge, dar picioa- 
rele nu-l ascultară. Labirintul traveelor părea deodată foarte 
încurcat. Fusese idiot! În genul acesta de afaceri nu ești 
niciodată destul de neîncrezător. Când ajunse la hangar, 
inima Îi era gata să explodeze; totuși, după ce împinse batan- 
tul, zări camioneta în mijlocul curţii, cu caroseria de pe 
care se îndepărtaseră autocolantele de la Broom Vacuum 
Enterprise. 

La dracu”! uite cum devenea paranoic. Trecu de grilaj 
și puse la loc zăvorul. La ce oră va sosi Dorana? Imediat ce 
va scăpa de la blestematul de dineu. Ocol furgoneta ale 
cărei uși din spate erau deschise. Sacii nu erau acolo. 

Nervos, se strecură în clădire. Monk îngrămădise 
prada pe masa mare de lucru. Înarmat cu o foarfecă, se 
căznea să deschidă lacătul unui sac gri. 

— Pe toți dracii! mormăi el. Dar ştiu că e solid! 
Ajută-mă! 

Dan se apropie. Cei doisprezece saci erau acolo, în 
vrac, suluri gâtuite la capăt cu un fel de cablu antifurt, 
închis cu un lacăt scurt. Imitatorul clipi din pleoape, brusc 
neliniștit. Chiar aspectul baloturilor îl neliniștea. Acum că 
putea examina sacii la lumină, textura lor stranie făcea să 
răsune în el un semnal de alarmă. Atinsese deja această 
materie granuloasă, sintetică... În urmă cu mulți ani. 
Unde? În armată? Da, la Biloxi probabil, pe câmpul de 
instrucție a recruților. 

Îl cuprinse teama: și dacă era kevlar? Ca toţi geniștii, 
văzuse materialul și îl și purtase în timpul serviciului mili- 
tar. Îi cunoștea proprietăţile remarcabile. 

Superkevlar. Materialul care servea la fabricarea ves- 
telor antiglont, a căştilor soldaților. 

Dacă era ceva asemănător, puteau să-și ia adio de la 
parali... 

— Ce tot faci? îi spuse luptătorului cu o voce pieri- 
tă. Despică-l cu un cuţit. 

— Idiotule! mugi Monk cu faţa deformată de furie. 
Nu crezi că așa am început? Încearcă tu dacă te crezi așa 
smecher! 

Se îndepărtă şi îi puse în palmă lui Dan un pumnal 
cu lamă zimţată. Deși nu avea nicio iluzie cu privire la 
eficacitatea încercării, imitatorul înfipse cuțitul-fierăstrău 
în pântecul sacului din faţa lui. Vârful lamei alunecă pe 
stofă fără a face nici cea mai mică gaură. Kevlar... Ghicise 
bine, spre nefericirea tuturor. Un fel de zale de o fineţe și o 
lejeritate înșelătoare! 


280 Serge Brussolo 


— Ai priceput? se răsti Monk. La dracu”! Este unul 
dintre materialele pe care le folosesc sticleții și marinarii! 
l-am expediat vreo cincisprezece lovituri în pântece fără 
a-l face nicio gaură! Ştiai asta, nu? 

— Nu te enerva, pledă el. Dorana o să vină, și ea are 
în mod cert combinaţia lacătelor. Este probabil doar una 
singură, altfel ar fi prea complicat. 

Vorbea fără să știe, deoarece sacii erau numerotați, 
ceea ce putea implica o listă de combinații individuale. 

„lată..., gândi el cu un surâs amar. lată de ce draga 
de Dorana nu se temea cu adevărat că vom spăla putina 
cu mălaiul. Știa foarte bine că, fără ajutorul ei, nu avem 
NICIO șansă să punem laba pe bancnote.” 

Luptătorul pusese mâna pe niște foarfeci enorme și 
apăsa cu toată forţa pe braţele unelte: pentru a încerca să 
taie lacătul. Venele violete se desenau pe fruntea sa, pe gât, 
fără că maxilarele foarfecei să poată mușca din oţelul 
lacătului. Trebui să renunţe, la capătul puterilor, curgân- 
du-i saliva de epuizare. O lucire de exasperare și de nebu- 
nie îi scânteia în ochi. 

— Lasă, pledă Dan, ţi se facă:rău. Va veni Dorana. 
O să deschidă astea cât ai zice pește. 

Monk aruncă foarfecele în celălalt capăt al atelie- 
rului, de unde ricoșă în zid, smulgând o bucată mare de 
ipsos. Cei doi bărbați rămaseră ţepeni de o parte și de alta 
a mesei cu braţele de-a lungul corpului, fixând sacii. 

„Nu este posibil, își repeta Dan. O simplă țesătură 
nu poate fi atât de rezistentă.” 

Dar era de rea-credință, o ştia. Armata proiecta bărci 
pneumatice din superkevlar. O rafală de pușcă-mitralieră 
nu putea să le găurească. Acest material oprea proiectilele 
de mare viteză, de ce n-ar fi ţinut în șah vârful unui sim- 
plu cuţit? 

În sfârșit, nemairezistând, își puse degetele pe unul 
dintre saci doar pentru plăcerea de a asculta foșnetul banc- 
notelor. 

Haide! era nevoie doar de puţină răbdare. În câteva 
minute, Dorana va fi acolo. Ea le va da codul și lacătele 
vor cădea, unul după altul. De-abia se înnoptase și vor 
dispune de o marjă de siguranţă suficientă pentru a părăsi 
Los Angelesul înainte de a se de alarma. 

— Și dacă nici ea nu ştie codul? făcu Monk cu voce 
răgușită. 

Dan se înfioră. 

— ÎI ştie precis, spuse el. Altfel nu s-ar fi aruncat în 
această operaţiune. 

Și el voia să creadă asta cu toate forțele sale, dar era 
departe de a fi sigur. Se așezară pe bătrânele scaune 
șchioape, din lemn, și ciuliră urechea în speranţa de a 
repera zgomotul unei mașini. Era foarte cald în atelierul 
prost aerisit și mirosul de tutun începea să-i tortureze lui 
Dan stomacul. 

Imitatorul nu îndrăznea să-și privească ceasul. Îi era 
groaznic de greu să-și ia ochii de la sacii gri, îngrămădiţi pe 
masă. Când te gândești că totul se află acolo... Două mi- 
loane de dolari. Refuza să intre în panică. Nu voia să 
creadă că Dorana ar fi putut comite o asemenea neglijență, 
dar îndoiala începea să i se strecoare în suflet. Smart o 
pusese la curent cu inovaţia decisă de bancă? Ştia oare de 
existenţa sacilor care nu se pot rupe? Nu-și închipuise 
oare-că bancnotele sunt stivuite pe etajerele seifului, cum 
crezuse el însuși? 

Gândurile îi alergau în mare viteză, dar încerca să 
nu-și trădeze temerile. Îi era frică de reacţiile lui Monk, al 
cărui chip se urâţea din minut în minut sub efectul unei 
mânii reţinute. 

În sfârșit, la capătul unei jumătăți de oră de aștep- 
tare, zgomotul unui motor mergând la ralanti umplu stră- 
duţa care despărțea antrepozitele. Cei doi bărbaţi săriră în 
picioare în același timp și se îmbrânciră să iasă în curte. Era 
Dorana. Stătea în întredeschiderea porții, îmbrăcată într-o 
rochie scurtă, neagră, care îi descoperea umerii și pulpele. 
Un fel de veșmânt de doliu, de un erotism rafinat, împo- 
dobit cu câteva bijuterii din metal, într-un stil puţin barbar. 
Fra frumoasă și mirosea bine. Avea aerul de a se ivi dintr-o 
altă lume și ei se simțiră subit jegoși, cu capetele tunse și 
mâinile cu unghiile ciobite. Înaintă câțiva paşi pe pământul 
denivelat, răsucindu-și ușor gleznele pe tocurile ei înalte. 
Sub lumina lunii, pielea sa căpăta o strălucire lăptoasă, 
cam ireală. Tinea în mână o poșetă mică, tot neagră, confec- 
ționată dintr-un fel de piele întoarsă, care valora probabil 
O avere. 

— Ei bine? zise ea făcând ochii mari. 

Avea o privire avidă și ochii în ceață. Dan se întrebă 
dacă nu băuse prea mult la cocteil, pentru a uita de teamă. 

— Avem o problemă, anunţă el sumbru. 

— Nu aveţi banii? sughiță Dorana cu o tresărire din 
tot corpul. 

— Ba da, făcu Dan, altceva. Vino înăuntru. 

În timp ce ea mergea înaintea lui, fu şocat să constate 
în ce măsură era făcută pentru această toaletă extravagantă. 
Veșmintele o făceau sublimă, iar la contactul cu ele se tran- 
sforma, devenea altă persoană, pe care abia îndrăzneșt s-o 
atingi. Dan realiză că îi era rușine să se apropie de ea, să îi 
dea în nas mirosul său de sudoare. Dumnezeule! Era de 
nerecunoscut. 

Dorana pătrunse în atelier. 'Tocurile sale zăngăneau 
pe podea. În fața grămezii de saci, avu un strigăt de încân- 
tare și-și duse mâinile la față. 

— Este formidabil! rosti ea dintr-o răsuflare. 

— Aşteaptă, interveni Dan. Nu te ambala. Mai este 
o mică problemă. Nu reuşim să deschidem sacii. Sunt 
făcuţi dintr-o țesătură care nu se poate tăia, închiși cu la- 
căte cu cifru și nu putem nici să tăiem inelul, nici să for- 
țăm broasca. 

— Cum? se bâlbâi tânăra femeie. Ce tot spui acolo? 

Faţa 1 se crispă. Fără a aștepta vreun răspuns, se 
repezi spre masă și apucă unul dintre săculeţi. Acest gest 
simplu făcu să foșnească bancnotele sub stofa gri. 

— Dar nu este decât o țesătură, rosti ea sec. N-o să-mi 
spuneți că nu se poate tăia? 

Dan se simți acoperit de sudori reci. Doamne! 
Femeile și tehnica! Niciodată nu vor reuși să citească niște 
instrucțiuni până la capăt sau să memoreze caracteristicile 
unui aparat. Dorana era ca toate celelalte, incapabilă pro- 
babil să programeze o combină muzicală! Tot ce avea legă- 
tură cu procedurile mecanice îi suna, probabil, a chineză. 

— Cel puţin ați încercat? întrebă ea cu o voce care 
căpăta o tonalitate foarte ascuţită. Dati-mi o foarfecă... 
sau un cuțit, orice! 

Trebuiră să se supună. Dan îi întinse pumnalul pe 
care Monk îl înfipsese în lemnul mesei. Timp de două 
minute interminabile, Dorana încercă în zadar să despice 
sacii îngrămădiți în faţa ei. De fiecare dată, lama aluneca 
cu un zgomot strident. Monk fierbea în colţul său. 

— Oprește-te! făcu Dan apucând-o pe tânără de 
încheietura mâinii. N-o să reușești nimic și O să te rănești. 
Ne trebuie codurile lacătelor. Soţul tău nu yu-a vorbit de 
aceste noi ambalaje? 

— Nu..., îngăimă Dorana, îndepărtându-și cu o mână 
cam tremurătoare o meșă din părul desfăcut. Nu..., bine- 
înţeles că nu. Dar... 

— Dar ce? își pierdu răbdarea Dan. 

— "Toate acestea sunt grotești, explodă ea. Ce mai! 
Am fost manechin, am obișnuinţa stofelor... Știu bine că 
este o țesătură fragilă! 

— Yo! Suntem în rahat până la gât! gemu sinistru 
Baby Monk, ascunzându-și obrazul în mâini. 

— Să ne liniştim! şopti Dan. Toate acestea nu au 
nicio importanţă dacă deţii codul lacătelor. Este o înșiru- 
ire de cifre pe care soţul tău precis le-a notat pe undeva. O 
cunoști..., nu-i aşa? O păstrai în secret din prudență, înțeleg, 
dar acum poți să ne-o dai. De acord? O ştii, nu-i așa? 

— Nu, mărturisi Dorana care devenise lividă. Adam 
nu mi-a vorbit niciodată despre asta. Oricum, un lacăt se 
poate tăia. Eu știu bine: când aveam șaptesprezece ani, am 
pierdut cheia lacătului de la jurnalul meu inum și, pentru 
a-l deschide, a trebuit să tai lacătul cu un clește din garajul 
tatălui meu. Dacă eu am reușit, nu poate să fie foarte greu 
pentru voi. Nu aveți decât să luaţi un clește foarte mare. 

De data aceasta, Monk se ridică dintr-un singur salt. 
Faţa lui strâmbă era înfiorătoare. 

— Ce dobitoacă! zbieră el. Ăsta nu este un lacăt de 
jurnal intim care încuie blestemații de saci! Holbează 
ochii, nenorocito! 

— Și cel pe care l-am tăiat eu era din fier! protestă 
Dorana. Fier strălucitor... ca acela. 

— La dracu”! scuipă luptătorul apucând-o de umeri. 
Este oţel și oțel! Nu știai asta? O să-ţi fac o demonstraţie. 
Cască ochii! Uită-te! Uită-te bine! 

Îmbrâncind-o violent pe tânăra femeie, merse să 
aducă foarfeca din celălalt capăt al atelierului și se puse pe 
tăiat lacătul. Curând mușchii săi se învortoșară sub piele 
şi venele i se umflară pe frunte. Continuă, totuși, cu ochii 
scoși din orbite și cu buzele încrețite într-un rictus de 
câine gata să muște. 

Când aruncă unealta, era la capătul puterilor. 

— Vezi? îngăimă el. Începi să te prinzi? Fierătania 
asta nu e jucărie... N-o să-i dăm de capăt cu un ferästrău 
de metale. 

— Nu înţeleg nimic din tot ce vorbiţi! vociferă 
Dorana. Nu aveți decât să încercaţi... nu știu, cu un arză- 
tor! Rabat, voi, bărbaţii, tot timpul ne bateţi la cap cu 
tehnică aici, tehnică pe dincolo, atunci folosiţi-o, afurisită 
de tehnică! 

Dan ghici că Baby Monk era pe punctul de a explo- 
da și se băgă între ei. 

— Dorana, făcu el cu voce cumpătată. O să încer- 
căm, dar, după părerea mea, nu va ieși nimic. Dacă vrei să 
ştii ce cred eu: ar fi ca și cum am vrea să topim un dolar de 
argint cu un chibrit. 

— Ce ştii tu despre asta? se răsti tânăra femeie. 

— O.K.! O.K.! făcu Dan ridicând palmele în semn 
de armistițiu. Îți spun că o să încercăm, dacă nu găsim altă 
soluție; dar, dacă am avea cifrul, totul ar fi mai simplu. 

— Dar nu îl am! șuieră tânăra. De câte ori vrei să-ţi 
repet? Adam nu mi-a spus niciodată nimic despre asta. 
Nu putem să-l găsim... pe încercate? 

Dan se strădui să nu-și dea frâu liber mâniei. 

— Ascultă, murmură el. Mă cam pricep la asta. Dat 
fiind numărul de cifre de pe cadran, pot să-ţi spun că sunt 
sute de mii de combinaţii posibile. Vom avea degetele însân- 
gerate înainte de a o forma pe-a zecea! 

— Și nu avem timp! mârâi Baby Monk. Trebuie să 
împărțim banii înainte ca Smart să dea alarma. N-o să stăm 
aici un an făcând matematică! 

Dorana nu găsi nimic de spus. Avea un aer rătăcit și 
pleoapele i se zbăteau ca și cum i-ar fi fost greu să se tre- 
zească. 

— Eu..., nu știu ce să vă zic, șușoti ea. 

Dan se strâmbă. 

— Ar fi o soluţie, propuse el, dar nu tocmai grozavă. 

— Yo? mormăi Baby Monk, care anume? 

— Să împărţim sacii, zise Dan. Fără a-i deschide. Să 
luăm fiecare un număr egal și să ne despărțim. Vom 
încerca mai târziu să-i forțăm, fiecare cum poate..., când 
ne vom afla la loc sigur. Cu..., nu ştiu, acid? Am putea să 
încercăm să ne informăm. 

— Fi, asta-i! rânți Monk. Și de ce să nu ne înscriem 
la facultate ca să devenim ingineri chimiști? Delirezi, 
gagiule! 

— Oricum, este inacceptabil, i-o tăie Dorana. N-avem 
nicio idee asupra sumei pe care o conţine fiecare sac... 
acesta poate să aibă 15 000 dolari, iar celălalt 200 000... Ar 
fi o împărțeală orbească. Pe-afară-i vopsit gardul, iar înăun- 
tru-i leopardul... Unul dintre noi s-ar putea alege cu grosul, 
iar celălalt cu mărunţișul! 

Această posibilitate părea s-o dea peste cap. Se 
apropie de saci și începu să-i zguduie. 

— Priviţi! rosti ea. Nu există nicio etichetă. Doar un 
număr imprimat pe țesătură. Ar trebui să fie o listă în seif, 
dar bineînţeles că nu aţi luat-o! 

— Nu ne putem întoarce s-o luăm, spuse Dan. 
Oricum, n-am văzut nimic pe etajere. 

— Dar trebuie să existe! se încăpăţână Dorana. O 
listă... cu descrierea sumelor și destinația lor. 

— Asta trebuie să fie în memoria unui calculator, 
admise Dan, dar nu avem niciun mijloc pentru a ajunge la el. 

— Atunci nu vom împărți sacii! șuieră femeia. Nici 
vorbă! Nu vreau să fiu înșelată. 

— Nicu eu! decretă Monk, pe care această idee părea 
să-l fi afectat. Dorana are dreptate, este o metodă proastă. 

— Tu ne propui o loterie, zise femeia pe un ton 
sever. Să tragi mălaiul la sorți! Ce idioţenie! 

— De acord, suspină Dan. Atunci propuneţi voi ceva 
mai inteligent. 

— Să nu intrăm în panică, făcu Dorana. Eu nu cred 
ca lacătele să fie așa de solide. Încercaţi cu acid sulfuric; se 
pare că la contactul cu acesta oţelul începe să se topească 
precum zahărul în apă caldă. Eu merg să scotocesc prin 
lucrurile lui Adam. Să văd dacă nu a notat pe undeva cifrul. 
El niciodată n-a avut o memorie bună a cifrelor. Dacă știe 
combinația, precis a copiat-o pe undeva, pentru a-și aduce 
aminte la nevoie. O să caut în biroul lui cu lupa! 

— Alarma se va da în şase ore, remarcă Dan. O să 
rămânem aici, cu fundul pe biștari, când puteam s-o șter- 
gem în Nevada? 

— Ei şi? făcu Dorana. Crezi că ai fi mult mai în 
siguranță în Nevada decât aici? Ai pe cineva acolo? O 
casă? O ascunzătoare? 

— Nu..., mărturisi Dan. 

— Atunci? spuse victorios femeia. Găsești că este 
prudent să te plimbi pe drum cu 500 000 de dolari într-o 
valiză? Aici veţi fi mult mai în siguranţă. Sticleţii vor 
căuta peste tot în altă parte, dar aici, sub nasul lor, nu. 

— Ei haide, își pierdu răbdarea Dan. Toate astea 
sunt doar șmecherii de rataţi din romanele polițiste! Știi 
foarte bine că poliția caută peste tot, chiar și sub nasul lor! 

— Ajunge, i-o täie Dorana. N-o să ne lungim cu 
vorba până în zori. Am hotărât să nu ne mișcăm de aici. 
Nu vreau o împărţeală strâmbă. Doar dacă... 

Fa își încruntă sprâncenele și îl studie pe imitator cu 
o neplăcută expresie de neîncredere. 

— Doar să nu fi fost tu cel care a luat faimoasa listă, 
murmură ea. De ce nu, în fond? Ai fi putut s-o vezi pe una 
dintre etajerele camerei blindate și să o strecori în buzunar 
fără ştirea lui Monk. Poate că știi deja ce este în fiecare sac... 

Dan încasă acuzaţia ca pe o palmă. Chipul Doranei 
avea ceva îngrozitor. Acum era o mască cu ochii îngustați 
și buzele strânse. Un cap de dihor gata de atac. 

— Vorbeşti prostul..., se bâlbâi el, având certitudi- 
nea că este jalnic. 

— Monk, spuse încetişor Dorana fără a-și lua ochii 
de la imitator. Supraveghează-l în orele următoare. Dacă a 
avut ocazia să citească lista, el știe cu siguranţă care dintre 
saci conține sumele cele mai mari. Ar putea s-o șteargă cu 
ei. Nu-l lăsa să te ducă cu vorba. Povestea cu împărțeala 
orbească mi se pare ciudată. 

Dan își trecu mâna peste ochi. 

— Opreşte-te, zise el. Suntem cu toţii exasperaţi. 
Dacă continuăm așa, o să ne facem bucățele înainte de 
ivirea zorilor. 

Tânăra femeie se dădu un pas înapoi. 

— O.K., făcu ea cu o anume răceală. Dar mălaiul 
rămâne aici. Imediat ce se deschid magazinele, vei încerca 
să-ți procuri ceva ca să spargi lacătele. Între timp, Monk 
va păzi sacii. Nu încerca să mă suni. Dacă se dă alarma, 
poliția va descinde la mine în zori și linia telefonică ar 
putea fi supravegheată. O să vă sun eu de la o cabină. 
Trebuie să rămânem calmi și să nu ne pierdem capul. Nu 
lăsați sacii pe masă; ascundeți-i sub scândurile podelei. 
Dacă sunt atât de rezistenți, șobolanii nu-i vor roade. 

Apoi își consultă ceasul-brățară. 

— Trebuie să plec, zise ea. Trebuie să fiu acasă în 
cazul în care sunt sunată. 

Își luă gentuţa și îşi aranjă repede părul. Rochia 
neagră îi accentua talia subțire. Doamne! Era perfectă..., 
atât de armonioasă, ca o ideogramă chinezească. S-ar fi zis 
că era plăsmuită cu pensula de un caligraf. Ar fi putut să o 
contemple ore în șir. Ea se îndreptă spre ușă, cu Monk pe 
urmele sale. Fără îndoială că avea să-i mai dea ultimele 

indicaţii. Ridică din umeri. Începea să se simtă prea obosit 
pentru a se mai gândi. 

Ascultă zgomotul mașinii care se îndepărta, apoi 
Monk reapăru. Avea un aer rușinat și evita privirile lui 
Dan. Imitatorul se gândi că fusese suficientă o simplă 
apariție a Doranei pentru a șterge urma de complicitate pe 
care escapada din Mexic o crease între luptător și el. Nu 
se mai mira. El însuși simţise un impuls brusc de gelozie 
când tânăra femeie ieșise însoțită de Monk. 

„Haide, haide, gândi el. Se folosește de noi. Imediat ce 
se vor deschide sacii, va uita până și de existenţa noastră.” 

Monk îngenunche pe podea și începu să scoată scân- 
durile una câte una. Era acolo un fel de cotlon săpat în 
pământ negru. Sigur fusese o ascunzătoare unde se depu- 
neau altădată produse de contrabandă. 

Luptătorul așeză sacii gri în alveolă și îi acoperi cu 
scândurile scoase. Era un biet bârlog, dar pentru moment 
nu aveau altceva mai bun. După ce puseră totul la loc, 
Monk se așeză pe podea cu mâinile lipite de pulpe. Așa 
cum stătea, avea aerul unui robot în pană de combustibil. 
Era destul de greu să-ţi dai seama că este viu. 

— Ai văzut? întrebă Dan. Nici n-a întrebat de soțul ei. 

— Eşti idiot, mârâi Monk. Ce-o interesează? Va 
divorța imediat ce pune mâna pe bani. 

— Și tu? întrebă imitatorul. Ce-o să faci cu partea ta? 

— O să deschid o sală de sport și voi preda tehnicile 
de luptă pe care le-am inventat eu. O să devenim atât de 
tari, încât guvernul va face apel la noi pentru misiunile 
dificile: eliberarea ostaticilor sau alte porcării de-astea. 

Continuă să abereze pe acest subiect câteva minute 
bune, dar Dan nu-l mai asculta. 

„Și dacă Dorana se prefăcea doar că nu cunoaşte 
cifrul lacătelor? gândea el de la un moment.” 

Întoarse pe-o parte și pe alta ipoteza aceasta în minte, 
încercând să înțeleagă toate dedesubturile problemei. Ce 
rost ar avea să mintă? Niciunul. Doar dacă nu... 

Se strâmbă fără măcar să-și dea seama, îngrozit de 
scenariul care se derula în mintea lui. Dacă Dorana se ho- 
tărâse să se descotorosească de ei? Pentru asta nu avea 
decât să aștepte ca echipa să fie completă. Imediat ce se va 
întoarce Doc’ Brannigan, i-ar trebui foarte puţin pentru 
a-l scoate din joc pe cei trei bărbați: o sticlă de whisky 
otrăvită pentru a sărbători „victoria”. Mâncare cu vreun 
somnifer cu efect imediat? Apoi, după recuperarea banilor, 
n-ar trebui decât să-i stropească pe adormiţi cu benzină și 
să dea foc atelierului! Simplu ca bună ziua. 

Pretinzând că nu știe cifrul lacătelor, ea îi ţinea în 
loc și împiedica împărțeala. Astfel, mălaiul nu s-ar mai răs- 
pândi în cele patru colțuri ale țării, ci ar aştepta cuminţel 
să vină ea să-l ia... pe tot. 

Dan se foi, prost dispus. Era absurd sau teribil de 
credibil? Nu reușea să-și dea seama. Paranoia era soarta 
hoţilor și se temea să nu-i cadă pradă. 

„Nu va trebui să ne atingem de nimic din ce va 
aduce, hotărî el. Nici de mâncare, nici de băutură.” 

Fu pe punctul de a-i împărtăși gândurile sale lui Baby 
Monk, dar renunță. Luptătorul îi era devotat Doranei ca 
un câine. O insulta, o ameninţa, dar ea era cea care, de 
fapt, îl ţinea în frâu. Nu, nu trebuia să-i spună nimic lui 
Monk. Doc” Brannigan, dimpotrivă, va fi un interlocutor 
mult mai interesant. Poate că ar fi prudent să-l pună la 
curent de cum sosește? 

Monk căscă și se ridică. 

— Merg să mă culc, îl anunţă pe Monk. Nu ştiu dacă 
vrei să te joci de-a santinela, dar eu m-am săturat. Trezeș- 
te-mă când sosește Doc’. 

Merse să se întindă îmbrăcat în camera de jos. În 
încăpere era un aer greu și insectele alergau pe pereți, 
făcându-te să te răzgândești să mai aprinzi lumina. Cu 
capul pe pernă, încercă să-și alunge toate gândurile, dar era 
prea nervos pentru a se putea odihni. Se miră descoperind 
în el multă energie sexuală, și asta în ciuda stresului. Ar fi 
făcut dragoste cu prima femeie ieșită în cale, bătrână sau 
tânără, nu avea importanță! Regretă că nu putea să se 
îmbete pentru a se cufunda în uitare. 

Până la ora patru dimineaţa, moţăi între coşmaruri 
şi vise absurde. Când se ridică să urineze, îl descoperi 
pe Baby Monk ghemuit în același loc și ţinând sub supra- 
veghere cu ochi de cerber planșeul care ascundea comoara. 

Termina să se ușureze când auzi ecoul unui motor, 
ceea ce îl făcu să-și ciulească urechile. Își consultă ceasul. 
De data aceasta nu putea fi altcineva decât Doc’ Brannigan. 

Nu se înșela. Bătrânul se prezentă la grilaj la volanul 
unui vechi Subaru cu aripile desperecheate. 

— Am furat-o din San Diego, mormăi el cu un gest 
de scuză. Am lăsat Cadillacul în Tijuana. 

— Sunt fericit să te văd, Seth, făcu Dan deschizând 
grilajul curții. Mi-era teamă să nu te împiedice câinele s-o 
şterg. 

— Nu, suspină bătrânul, a mers. Am făcut cum mi-ai 
spus. Potaia s-a dus drept în camera stăpânului și eu am 
sărit în spatele ușii pentru a mă strecura afară. Până să 
reacționeze, întorsesem deja de două ori cheia în broască. 

Își parcă mașina lângă furgonetă şi plecă de acolo cu 
precauţie. 

— Sunt prea bătrân pentru a conduce așa de mult, 
mormăi el. Ei, e gata? Suntem bogați? 

Dan făcu o strâmbătură. 

— Da şi nu, şopti el. Avem o mică încurcătură. O 
să-ți explic. 

De data aceasta, zăvorâră poarta înainte de a intra în 
atelier. Monk nu se ridică pentru a-l întâmpina pe Seth, ca 
şi cum i-ar fi fost teamă să se îndepărteze de pradă chiar și 
câțiva centimetri. Trebuia să ia totul de la început, să înde- 
părteze scândurile pentru ca Doc” să vadă cu ochii lui. 
Batrânul părea uluit. Nu înceta să pipăie sacii, făcând să foş- 
nească bancnotele. 

— La naiba, gemu el cu o voce tremurătoare. Sunt 
totuși aici. Simt biștarii. Îi aud... Îi auziţi și voi? 

S-ar fi zis că vorbea de o victimă a unui cutremur 
prinsă sub dărâmături. 

— Așa ceva nu e posibil, repetă el de trei ori la rând. 
O să găsim o soluţie, nu-i așa? 

Părea gata să izbucnească în plâns. În mod ciudat, 
Dan se simți mișcat. 

— Trebuie să te odihnești, Doc’, făcu el ajutându-l pe 
fostul cioclu să se ridice. Trebuie să fi trăit multe lucruri 
dure la hacienda. Apropo, cum se simte bancherul nostru? 

Seth schiță un gest vag și obosit propriu bătrânilor. 

— Când am plecat, avea o respiraţie grea, zise el. Să 
fi murit oare? Nu știu ce să vă spun. Asta din cauza 
barbituricelor. A trebuit să forțez doza pentru a-l obliga 
să adoarmă, altfel ar fi sărit pe afurisitul lui de telefon 
pentru a suna la Los Angeles. Tare nerăbdător om! Este o 
minune că am reușit să-l țin la pat în tot acest timp. 

Stomacul lui Dan se strânse. Dacă Adam Smart 
murea, toți trei vor fi considerați criminali. 

Toţi trei? Și Dorana? De ce o uita pe Dorana? Ea 
era „creierul”, în fond! 

— Am luat Cadillacul pentru că nu mă simțeam în 
stare să merg până în sat pe jos, pledă Doc’. Sper că n-am 
făcut vreo prostie? 

— Sigur că nu, evită Dan. Oricum, dacă starea 1 se în- 
răutățește, nu va fi capabil să se urce la volan. 

— Ah! făcu deodată Seth Brannigan scotocindu-se 
prin buzunar. I-am șterpelit înainte de a pleca. Ca să avem 
ceva de cheltuială până deschidem sacii. 

Puse pe masă echivalentul în pesos a trei mii de dolari 
în bancnote șifonate. 

— Sunt câștigurile lui de la luptele cu câini, crezu el 
că e bine să explice. Ascunsese banii în fundul dublu al 
rucsacului său Gladstone. Nu aveam niciun motiv să-i las. 

— Ai făcut bine, aprobă Dan cu un surâs. Pentru 
moment nu suntem decât milionari potențiali și mă întrebam 
cu ce o să cumpărăm de mâncare în dimineaţa asta! 

Râseră forţat, ca și cum ar fi fost cea mai bună glumă 
din lume. Apoi Dan îl însoţi pe Seth până în camera de jos. 
Se întinseră unul lângă altul pe patul desfundat, în lipsă de 
altceva, și bătrânul căzu pe loc într-un somn adânc. 


19 


Dorana conduse până în vârful colinei într-o totală 
stare de năuceală. Pe când trecea de portalul vilei, mașina 
de patrulare a gărzilor ajunse în dreptul ei. Unul dintre ei 
se aplecă și, recunoscând-o, o salută ducându-și degetul la 
vizieră. Tânăra femeie făcu eforturi să zâmbească. O vă- 
zuseră... Îşi vor aminti oare la ce oră se întorsese? Tipii 
ăştia își notau totul în minte. Era grav? Evident, întoar- 
cerea sa va părea cam târzie, dacă se lua în considerare că 
revenea de la un „party” care avea loc la o distanță de trei 
sute de metri, în casa familiei Richardson. 

Își consultă ceasul și încercă să calculeze abaterea 
temporală a alibiului său. Dacă va fi întrebată referitor la 
acest lucru, va putea pretinde că simțise nevoia subită să 

facă un tur al orașului, să meargă să bea un pahar... o 
nevoie subită de singurătate. Își dădu seama că era inca- 
pabilă să spună care din aceste trei minciuni i se părea mai 
convingătoare. Când te ştii vinovat, totul sună fals în gura 
ta, chiar și adevărul. Mai ales adevărul. 

Activă sistemul de deschidere electronică și pătrun- 
se în grădină. Un coiot urlă în depărtare. Cobori tremu- 
rând. Aerul rece al nopţii îi făcea pielea de găină. Sprijinită 
pe portieră, își scoase pantofii cu tocuri înalte și se îndrep- 
tă spre casă în ciorapi. Cineva care ar fi văzut-o în acel 
moment ar fi crezut că este beată. De fapt, era moartă de 
frică. 

Făcuse pe viteaza la antrepozit, încercând să disi- 
muleze în ochii bărbaţilor că pierduse în parte controlul 
situaţiei. Se retrăsese în spatele armurii care reprezenta 
rochia sa pentru cocteil pentru a se impune în faţa lor. Știa 
că este frumoasă în această ţinută, o citise în ochii lor. Așa 
se întâmpla de când avea vârsta de a-și pune prima pereche 
de ciorapi de nailon, veșmintele erau prietenii săi. O pro- 
tejau. N-ar fi trebuit să înceteze niciodată să fie preoteasa 
lor. 

Escaladă treptele care duceau la ușa de la intrare şi 
formă codul de securitate care declanșa alarma. Spiritul 
său nu mai era decât un haos de gânduri chinuitoare. 

Sacii... Blestemaţui de saci. 

Nu era încă decât pe jumătate convinsă de obiecțiile 
lui Dan. Nu încercau oare s-o ducă de nas din cauza nești- 
inţei sale într-ale tehnicii? Nu, nu credea. Dan ar fi fost 
poate tentat s-o facă, dar nu și Monk. Pe Monk îl ţinea 
bine sub ascultare. Știuse să-l lege de ea. Pentru el era un 
fel de zână ieșită dintr-o carte de povești. Un idol care 
depășea speranţele sale de puștan cam retardat și, dacă i se 
întâmpla să ridice vocea, ea avea totdeauna ultimul cuvânt. 

Ca de fiecare dată când era singură, aprinse luminile 
în toată casa. Cifrul lacătelor... Adam nu-i vorbise nicio- 
dată, de asta era sigură. Fusese totdeauna foarte secretos 
în legătură cu tot ce ţinea de bancă. Nu din fidelitate 
pentru angajatorii săi, ci pentru că era convins că un oare- 
care mister îi creștea prestanţa. Bietul om. 

Se apropie de bar și puse mâna pe o sticlă de votcă 
Laika. 

Nu, nu trebuia. Băuse deja prea mult la party. Era 
mai bine să-și păstreze mintea lucidă. Să încerce să reflec- 
teze. Își vărsă totuși puţin pe fundul paharului și aruncă o 
mână de cuburi de gheață, apoi urcă la primul etaj pentru 
a inventaria biroul soţului ei. 

În mod normal, evita să treacă pragul acestei încă- 
peri care mirosea a tutun și a câine. Adam se baricada 
acolo în compania lui Dust și monologa ore întregi, ca și 
cum animalul avea să ia cuvântul şi să-i dea sfaturi de stra- 
tegie bancară. 

Îi fu frică o clipă să nu fi încuiat ușa biroului înainte 
de a pleca. Îi plăcea să-și ia tot felul de precauţii stupide, 
să-şi dea aere de director la CIA. Uneori, când se apropia 
puțin cam mult de fotoliul său, închidea în grabă vreun 
dosar, ca și cum ar fi fost vorba de un raport ultrasecret 
de care depindea viitorul Lumii Libere. 

Împinse batantul. Adam mobilase încăperea încer- 
când să imite biroul lui Hemingway din casa sa din Key 
West. Era de-a dreptul idiot, deoarece Dorana citise într-o 
revistă pentru femei că niciuna dintre mobilele expuse 
acum în locuinţa scriitorului nu-i aparținuse în timpul 
vieții! Camera duhnea a câine și pipă rece. Cizme de 
călărie, aruncate pe mochetă, adăugau atmosferei o vagă 
miasmă de picioare umede. O atmosferă de bărbat, Lira 
îndoială! 

Cu oarecare reticență, se așeză în fotoliul lui Adam și 
începu să caute în sertare și dosare. O făcea fără convingere, 
necrezând nimic din povestea cu semnele pentru aducere 
aminte pe care o improvizase în atelier. Dacă Adam nota- 
se efectiv cifrul lacătelor pe undeva, acesta putea fi ori- 
unde, și suprafaţa mesei de lucru dispărea sub un munte 
de dosare pline de cifre. Continuă totuși să facă inven- 
tarul, neatingând obiectele decât cu vârful degetelor. 
Pipele arse o dezgustau în mod deosebit, nu știa de ce. 

Aruncă o privire la pendula bătrână așezată de par- 
tea cealaltă a biroului. Cât timp mai avea până să sune 
telefonul? Se trânti în fotoliu, încercând să-și imagineze 
cum se vor petrece lucrurile. 

Acolo, la hacienda, Adam avea să-și revină curând 
din somnul artificial în care îl adânciseră barbituricele. La 
nevoie, Dust îl va ajuta lingându-l pe față sau scuturându-l 
de mâneca de la pijama. El se va ridica într-un cot, va stri- 
ga... Îi vor trebui vreo trei minute ca să înţeleagă că e 
singur în casă. La început, va crede că Doc” a plecat să 
facă provizii. De fapt, reacţiile sale vor depinde de ora la 
care se va trezi. Dacă își va da seama că trecuse ora ape- 
lului de control, va sări să ia telefonul pentru a lua legă- 
tura cu Dick Weston, directorul Trade Ltd. După aceea, 
totul se va desfășura foarte repede. Biroul Federal de 
Investigații va fi anunţat despre problemă, deoarece era 
vorba de o infracțiune care depășea limitele statului. FBI 
va lua legătura cu poliția mexicană, un elicopter își va lua 
zborul spre hacienda... 

„Asta este ipoteza în care soțul tău este încă con- 
stient, murmură o voce vicleană din capul Doranei. Dar, 
draga mea micuță, trebuie să iei în calcul şi cazul în care se 
află în comă... şi chiar — de ce să nu spunem? — puţin 
mort.” 

Tânăra femeie realiză că își rodea unghia degetului 
mare. Scuipă bucățelele de lac care i se lipiseră de buze și 
își crispă mâinile pe braţele fotoliului. 

Adam în comă. Ros de cangrenă sau de septicemie. 
De-abia mai respira. Febra îi făcea obrajii roșii și lucioși. 
Incapabil să-și revină, avea să treacă de ora apelului. 
Calculatorul urma să blocheze camera blindată și să ex- 
pedieze un mesaj de alarmă lui Dick Weston. Acesta va 
încerca zadarnic să ia legătura cu Adam prin telefonul 
mobil... În acest caz, va suna obligatoriu aici și va trebui să 
joace rolul soțiilor leneșe, surprinse în plin somn. Doranei 
nu-l era greu să-și imagineze conversaţia care va urma: 

„— Dodo? Dick la telefon. Sunt foarte încurcat, 
draga mea. Adam n-a respectat procedura în dimineaţa 
aceasta și calculatorul a declanșat planul «catastrofă». 
Totul este blocat. Ai vorbit cu el în ultima vreme? 

(Aici s-ar cuveni să facă pe tâmpita.) 

— Cu cine, Dick? Cu calculatorul? Dar nici n-aş ști 
ce să-1 spun... Adam se ocupă de asta. 

— Nu, ar zice răbdător Weston. Nu cu calculatorul, 
ci cu soțul tău. Vreau să zic: «Ai vorbit la telefon cu soțul 
tău de curând?» Scuză-mă că te sun atât de devreme, dar 
este foarte important. 

— Nu, va căsca ea. Când este în concediu, nu mă 
sună niciodată. Cred că Dust îi este suficient ca interlo- 
cutor. 

— Ah, va spune Dick cu un ton sinistru. Nu vreau 
să te sperii, draga mea. Precis s-a îmbătat și n-a auzit 
ceasul sunând, dar sunt obligat să urmez procedura de 
alertă şi să trec la faza a doua. 

— Ah..., şi ce este faza a doua? 

— Poliţia, Dodo. Sunt silit să sun la poliţie, dar și la 


FBI. 


298 Serge Brussolo 


— Totul pentru o simpă beție? Mă iei peste picior! 
Este în concediu, are dreptul să uite de presiunea zilnică. 

— De acord cu tine, dar trebuie să luăm în consi- 
derație și posibilitatea să fi fost răpit... Aici, camera 
blindată și-a schimbat automat combinaţia. Va trebui să 
merg, eu personal să deschid și nici nu-mi mai amintesc 
blestemata de frază pe care se presupune că trebuie s-o 
pronunț. Am copiat-o pe o carte de vizită și am pus-o în 
seiful meu personal, la bancă. Toate astea mă incomo- 
dează foarte mult.” 

Da, cam așa se vor desfășura lucrurile. La început, 
va fi suficient să joace rolul descreieratelor, depășite de toate 
aceste probleme tehnice, apoi va adăuga câteva picături de 
neliniște mimodramei „femeii al cărei soţ a încetat să mai 
existe”. Un pic de isterie în momentul când va sosi poliţia. 
Bărbaţii se așteaptă la o asemenea reacție și să nu se com- 
porte ca atare ar părea suspect. 

Dorana se strâmbă. În gând părea ușor, dar în prac- 
tică va fi altfel. Cu Dick Weston va fi în apele ei, greu- 
tățile se vor ivi în confruntarea cu agenţii FBI. Doar la 
acest gând, își simţea stomacul strângându-i-se. Nu fusese 
niciodată o prea bună comediană, în mare parte aceasta 
fusese cauza pentru care nu urmase filiera clasică, care 
ducea de la paradele de modă la seriale de televiziune 
facile. 

„Cel mai bine, murmură mica voce răutăcioasă, ar fi 
ca Adam să fie mort, nu-i așa?” 

Dorana tresări. Încercă să-și reprezinte elicopterul 
poliției aterizând în curtea haciendei, sticleţii sărind la 
pământ cu arma în mână, Şi, imediat, Dust îi ataca crezând 
că stăpânul său era victima unei agresiuni. Poliţiştii sunt 
nevoiți să doboare câinele... (era un punct din scenariu la 
care ea ţinea în mod deosebit). Apoi, aceștia pătrund în 
casă pentru a-l descoperi pe Adam Smart în patul său, 

deja mort sau în agonie. În acest ultim caz, nu vor reuși să 
scoată de la el decât niște vorbe incoerente înainte de a-și 
da ultima suflare. Câteva cuvinte care nu vor lumina cu 
nimic desfășurarea anchetei. 

Adam mort. 

Dorana își duse paharul la buze, dar cuburile de gheață 
se topiseră, înecând puţinul alcool pe care reușiseră să-l 
absoarbă. Când privea lucrurile sincer, se vedea silită să 
admită că nu organizase toată această operațiune decât 
într-un singur scop: să provoace moartea soţului ei. O 
moarte accidentală. Nu un omor adevărat, nu. Nu ceva 
de care ea ar trebui să se simtă vinovată. Doar... o mână de 
ajutor. 

Dorana își dădu capul pe spate. Se sufocă subit și 
toată faţa îi ardea. De fapt, ce plănuise? Un jaf sau un 
asasinat? Nu mai era sigură de nimic. Propriile sale mobi- 
luri îi scăpau. 

Pentru a-și păstra sângele rece, continua să scoto- 
cească delicat printre obiecte și foile de hârtie. Din când în 
când, privea pe Jos la mocheta din fibre de cocos pe care 
balele lui Dust lăsaseră urme de neșters. Totul în acest 
cabinet o scârbea. Capetele de animale împăiate, puștile 
de vânătoare: un Purdey, un Remington 39-45, o veche 
pușcă Enfield din vremea lui Rudyard Kipling. Niciodată 
nu-l văzuse pe Adam folosindu-le. Erau acolo, agăţate pe 
pereți, totemuri virile pe lângă care soţul ei se întărea. 
Statuete de artă neagră cioplite cu dalta se aliniau de-a 
lungul plintelor. Se întâmpla ca Dust, pentru a-și marca 
teritoriul, să urineze pe ele, fără a provoca cea mai mică 
reacţie din partea lui Adam. În sertar exista, de asemenea, 
un pistol automat din perioada războiului din Coreea, 
acoperit în întregime de pete de rugină. Cel cu care se 
sinucisese socrul ei. Un „Nembu” care provenea dintr-un 
stoc de arme japoneze, mai degrabă în stare proastă, și care 

semăna mai mult cu o jucărie decât cu un obiect capabil să 
omoare. 


Ce se va întâmpla dacă nu găsea cifrul lacătelor? 

„N-ar avea prea mare importanţă, dacă cel puţin ai 
fi sigură de moartea lui Adam...”, gândea ea mimând 
sinceritatea. 

Dacă Adam murea, îl va preda pe Dust hingherilor. 
Va cere să fie injectat sau gazat. Nu prea știa cum se 
petrec lucrurile în acest domeniu. Cu cât se gândea mai 
mult, cu atât acorda mai puţină atenţie problemei lacă- 
telor. Era sigură că Dan avea să găsească, până la urmă, o 
soluție. Bărbaţii aveau un spirit întreprinzător, cheltuiau 
o energie nebună pentru a fabrica sau sparge lucruri. Era 
doar o chestiune de răbdare. Ea le sugerase acidul, pentru 
că auzise ceva în acest gen într-un serial TV. O să meargă, 
doar să vrea să încerce, deoarece, în general, bărbații își 
fac un punct de onoare din a nu ține seama niciodată de 
sugestiile femeilor. 

Fa se ridică pentru a se plimba prin birou în lung şi-n 
lat. Noaptea începea să dispară de deasupra colinelor. În 
curând soarele se va ridica. Anita, bucătăreasa, va sosi să 
pregătească micul dejun. Va trebui să joace teatru în faţa 
ei, deoarece sticleții o vor interoga cu certitudine. 

Dacă Adam ar fi mort, totul ar fi mai ușor. N-ar 
trebui să-i suporte privirile, să se prefacă preocupată, să-l 
înconjoare cu gesturi de tandreţe. Ea își va păstra comoara 
la loc sigur, cât mai mult timp, fără să se atingă de ea. Nu 
era grăbită. Se va întoarce să locuiască un timp la mama ei 
în Arkansas. Va reîncepe să poarte cămăși în carouri şi 
blugi. Doamne! câţi ani trecuseră de când nu mai purtase 
blugi? 

Va mai putea oare să-și introducă în ei fesele de 
ucenică de patruzeci de ani? 

Dacă Adam ar fi mort... 

leşi din birou. Trebuia să se demachieze, să se bage 
în pat. Era aşa de nervoasă încât se aștepta să vadă tros- 
nind descărcările electrice din vârful unghiilor. 

Trecu în camera ei pentru a se dezbrăca. 

Dacă Adam mai era în viaţă, partida va fi mai greu 
de jucat. Va trebui să aibă curajul să ceară divorţul. Să 
pretindă că este incapabilă să trăiască cu un infirm, că nu 
suportă să aibă relații sexuale cu un bărbat ciung. Era 
credibil. Oricum va fi constrânsă la acest lucru, deoarece 
viața în tovărășia unui Adam Smart diminuat fizic va 
deveni un infern! 

Culmea ironiei, nu era nici destul de bogat pentru 
a-şi cumpăra o proteză prezentabilă și precis nu Dick 
Weston va fi cel care va băga mâna în portofel pentru a-i 
oferi un mic cadou. În fond, concediul lui Adam deja 
costase foarte scump firma Trade! 


Făcu un duș, își perie părul și își puse o cămașă de 
noapte. Așezată în fața oglinzii, trecu în revistă diferite 
replici pe care trebuia să le spună în orele următoare. În 
sfârşit demachiată, se culcă. Întinsă în mijlocul patului, cu 
brațele pe lângă corp, întorcea capul la fiecare cinci 
minute pentru a privi telefonul. Peste un sfert de oră va fi 
ora șapte. Încercă încă o dată să și-l reprezinte pe Adam 
acolo, hacienda, dar nicio scenetă nu prindea viață. Frica îi 
alunga imaginaţia. Weston va fi primul care va suna. Ştia că 
are o slăbiciune pentru ea; asta va ușura lucrurile. Putea să 
testeze pe el dialogurile pe care le plănuise. 

Cuprinsă de o oboseală subită, adormi. 

După două ore, soneria telefonului îi smulse un 
țipăt de teroare și se sculă în capul oaselor, năucă, nemai- 
știind unde se află. 

— Da? îngăimă ea ridicând receptorul. 

— Dorana? făcu vocea lui Dick Weston. Scuză-mă 
că te trezesc atât de devreme, dar am o veste proastă. 

— Cum? mormă. ea, ce tot spui? 

Îl auzi pe directorul Trade Ltd. dregându-și glasul 
la celălalt capăt al firului. 

— Este în legătură cu Adam, spuse el în sfârșit. I s-a 
întâmplat ceva foarte urât. M-a sunat de dimineaţă din 
Mexic... A avut un soi de accident. 

— Te-a sunat pe dumneata? făcu Dorana nevenin- 
du-i să creadă ce auzea. Și de ce nu pe mine? Ce mai este 
ȘI povestea asta? 

— Nu pot să-ţi explic la telefon, făcu Weston încurcat. 
O să trec pe la dumneata. În acest moment un elicopter îl 
duce pe Adam la Cedar-Sinai. Este... destul de bolnav. 
Pregătește-te să primeşti o lovitură 

Fa crezu că va închide, dar adăugă foarte repede: 

— Voi veni cu poliția. Ar dori să-ţi pună câteva 
întrebări. 

Dorana înţelese că vorbea în prezenţa polițiștilor. 
Datorită telefonului lui Adam-eroul, jaful fusese desco- 
perit înainte ca alarma să fie dată de calculator. Cu multă 
greutate puse telefonul în furcă, atât de tare îi tremurau 
mâinile. Nu avu timp decât să alerge în sala de baie pentru 
a vomita puţină bilă. Până în prezent, crezuse totdeauna 
că doar în romane personajele vomitau de frică. 

Maşinăria se pusese în mișcare. Ştia că este inevita- 
bil, dar ceva o deranja: de ce Adam își chemase mai întâi 
patronul? Din simţul datoriei? Pentru că se ştia prea slăbit 
pentru a forma două numere consecutive... sau pentru că 
nu avea încredere în soţia lui? 

„Haide! gândi ea. Nu începe.” 

Își dădu cu apă pe faţă şi se îmbrăcă sobru. Când 
coborî scara, Anita, care stătea în pragul bucătăriei, ră- 
mase stupefiată de această apariție matinală. 


MÂNA RECE 303 


— Domnul a avut un accident, anunță Dorana 
pentru a ucide din fașă cele o mie de întrebări care ar fi 
năvălit de-ndată ce ar fi digerat informaţia. Dick Weston 
va veni să mă ia. Porneşte robotul telefonic și să nu des- 
chizi ziariştilor, dacă, din nefericire, își vor face apariţia la 
poartă. Ai înţeles? 

Anita clătină din cap, încă sub șocul surprizei. 
Dorana profită de această tăcere pentru a ieşi pe terasă. 
Vântul rece al dimineţii o făcu să dârdâie, dar poate că era 
doar în imaginaţia ei. Merse pe alee până la grilaj. Zgomo- 
tul pantofilor săi cu toc înalt răsuna pe coline. 

„Cred că sunt verde la față, gândi ea. Măcar sub 
acest aspect îmi voi juca bine rolul.” 

Formă codul cutiei electronice și ieși pe portic pentru 
a aștepta la marginea drumului. O singură idee îi pâlpâia în 
minte: Adam era viu. Va trebui să se prezinte în faţa lui, să-i 
vorbească, să-l înconjoare cu gesturi de tandreţe, vorbe de 
alinare... 

„Nu imediat, își spuse ea pentru a se linişti. Trebuie 
să fie mai mult sau mai puţin inconștient.” 

Un zgomot de mașină o făcu să înţepenească. O li- 
muzină urca pe coastă. Desigur, Dick Weston scosese 
artileria grea pentru a face impresie în faţa polițiștilor. 

Vehiculul se opri în dreptul ei. Fără a-și da osteneala 
să coboare, Weston deschise portiera și făcu semn tinerei 
femei să urce. Doi necunoscuţi cu aspect auster stăteau 
unul lângă altul pe banchetă. După costumele neșifonabile 
și ieftine, Dorana ghici că era vorba de agenți FBI. 

— Doamna Dorana Smart, anunţă Dick. Domnilor... 

— Agent Moreno, anunţă primul. De la Biroul Fede- 
ral de Investigaţii. 

— Agent Carlson, zise cel de-al doilea. Dezolat să 
vă cunosc în asemenea circumstanțe, doamnă. 

Dorana se mulțumi să încline capul. 

— Dorana, atacă imediat Weston. S-a întâmplat 
ceva teribil. Adam a fost... agresat în Mexic. S-au folosit 
de el pentru a jefui banca. Camera blindată a fost golită 
azi-noapte. 

— Cum? se bâlbâi tânăra femeie. Adam a fost luat 
ostatic? Nu înţeleg... 

— Este destul de complicat, într-adevăr, interveni 
agentul Moreno. Cred că sunteţi la curent cu modul în 
care se deschide camera blindată, nu-i așa? Este suficient 
de sofisticat, dar mult mai obişnuit decât se crede. Asemenea 
sisteme sunt instalate în zilele noastre în majoritatea agen- 
ţiilor guvernamentale, precum și în întreprinderi. 

Vorbea pe un ton neutru, „accentuând” puţin cu- 
vintele în maniera șefilor de promoţie din marile școli. 
Dorana se străduia să-l privească drept în faţă. Îi era 
teamă să nu transpire. Totdeauna auzise spunându-se că 
vinovaţii asudă din abundență. Moreno nu avea nimic de 
hispanic. Contrar imaginii sugerate de numele său, era 
înalt și zvelt, cu o față cu pomeţi ieșiţi, de tip slav. Vorbea 
abia deschizând gura, ca și cum s-ar fi temut să-și arate 
dinții. Fără îndoială că purtase în copilărie un aparat de 
ortodonție. 

— Printre alte operaţiuni, continuă el, soțul dum- 
neavoastră trebuia să-și așeze palma mâinii pe lectorul 
optic pentru a obține deschiderea ușii. S-ar părea că infrac- 
torii au simulat un accident pentru a-i amputa această 
mână... fără știrea sa. 

Dorana izbucni într-un râs nervos. 

— Scuzaţi-mă, zise ea, dar este grotesc. Aţi fost, pro- 
babil, victima unei glume proaste. 

— Din păcate, nu, doamnă, făcu Moreno cu o mică 
înclinare a bustului. Soţul dumneavoastră și-a revenit în 
simţiri în această dimineaţă, către ora cinci treizeci, în acea 
hacienda unde își petrecea concediul, mai sus de Opachaca. 

Primul său impuls a fost să-l sune pe domnul Weston prin 
telefonul mobil, apoi și-a pierdut cunoștința. În colabo- 
rare cu poliţia mexicană, am organizat imediat o opera- 
țiune de recuperare a lui. Pare să fie foarte afectat și suferă 
de un început de septicemie. lertaţi-mi brutalitatea, dar i 
s-a tăiat destul de grosolan mâna dreaptă. Nu este o treabă 
de profesionist. În acest moment se află în spital, sub 
perfuzii. Este conștient doar sporadic. 

— Şi... câinele? nu putu să se abţină să întrebe 
Dorana. 

Se blestemă de-ndată că proferase o asemenea enor- 
mitate, dar cuvintele îi scăpaseră. Moreno clipi din ochi; 
gura îngustă schiță un zâmbet subtire. 

— Oh, câinele, făcu el. L-am adus. A fost imposibil 
să-l despărțim de soţul dumneavoastră. Chiar în acest 
moment refuză să iasă din camera de terapie intensivă. 
Infirmierele au trebuit să-l sterilizeze de la bot până la 
coadă. Trebuia făcut acest lucru sau l-am fi ridicat cu 
forţa. Nimeni, însă, n-a avut curajul. Probabil că el a făcut 
totul pentru a-l scoate pe Adam din inconștienţă. 

— Este... foarte inteligent, îngăimă Dorana, în timp 
ce un firicel de sudoare i se prelingea pe spate. 

Aşa că se întorseseră. Amândoi. Bănuiau oare ceva? 

Își dădu seama că-i era mai teamă de câine decât de 
Adam. Vedea totul foarte clar: îi va sări la beregată chiar 
în momentul în care va trece pragul camerei. 

— O să scape, anunță Moreno. Nu vă nelinișuţ. 
Pentru moment, nu știe că a fost amputat. Nu-i spuneți 
nimic. Este foarte slăbit și un șoc ar putea să-i fie nefast. 
Nimănui nu-i place să afle că nu mai este întreg. 

— De acord, șopti Dorana. Dar... nu se poate încerca 
o grefă? 

Hotărâse să facă pe idioata. Ştia din instinct că în 
ochii sticleților nu era decât o burgheză trândavă, o descre- 

ierată foarte frumoasă odinioară, dar care deja îmbătrânea. 
Nu se vor mira de naivitatea ei. 

— N-am găsit mâna respectivă, zise Moreno cu o 
pudoare profesională pe care n-ar fi dezaprobat-o niciun 
maestru de ceremonii funerare. 

— N-o să-i placă acest lucru, accentuă Dorana. 
Dumnezeule! Nu-l cunoaşteţi pe Adam! Va fi într-o dis- 
poziție îngrozitoare! 

Dick Weston o luă pe după umeri cu un gest patern. 
Ticălosul ăsta mic nu scăpa nicio ocazie de a o pipăi discret. 

— Va trebui să vă punem multe întrebări, făcu poli- 
țistul. Momentul este prost ales, dar cu cât ne vom mișca 
mai repede, cu atât mai multe șanse vom avea să-i prindem 
pe derbedei. Nu vă simtiți ofensată dacă ne veți găsi nepoli- 
tICOȘI sau prea curloși. 

Tânăra femeie dădu din cap şi scoase batista pentru 
a-și tampona ochii. În realitate, i-ar fi plăcut să-și șteargă 
fruntea. Avea impresia că transpiraţia îi lăsase pete enor- 
me, întunecate, sub braţe. Ea care odinioară se lăuda că nu 
transpiră niciodată la căldura proiectoarelor! 

Limuzina traversă orașul fără ca ei să-și mai facă alte 
confidente. Dorana avea oribilul sentiment că sticleţii evitau 
să-i spună prea multe. Își dorea să fie catalogată drept o 
imbecilă limbută care povestise, probabil, tuturor priete- 
nelor sale ceea ce îi împărtășise soțul ei în pat, adică 
procedura de deschidere a seifului. Ar trebui să le întă- 
rească convingerea în acest sens. Să mărturisească, roşind, 
că era posibil să-i fi scăpat unele imprudente verbale. Cu 
cât vor avea impresia că informaţia circulase, cu atât mai 
puţin vor căuta vinovatul chiar în casa bancherului. 

Ajunseră la spital. De-ndată ce intrară în hol, îi primi 
un medic. Dorana nu înţelese nicio iotă din explicaţiile aces- 
tuia, atât de tare îi ţiuiau urechile. 'Traversară câteva holuri 
şi apoi se urcară într-un ascensor. Mirosul de eter îi dădea 

senzaţia de leșin. Îi fu frică chiar să nu i se întâmple asta, 
deoarece auzise spunându-se că, la pierderea cunoștinței, 
oamenii ziceau uneori lucruri jenante. Astfel, una dintre 
prietenele ei, la un leșin, pronunţase de trei ori numele 
amantului, trezind imediat bănuielile soţului. 

La etajul șase, trebuiră să aștepte să se termine tra- 
tamentul bolnavului pentru a putea intra în cameră. Cei 
doi agenţi ai Biroului Federal se retraseră pentru a discuta 
cu voce înceată. 

— Spune-mi, Dick, șușoti Dorana apropiindu-se de 
directorul Trade Ltd. Bărbaţii ăștia doi... nu bănuiesc 
totuși că Adam a putut să organizeze jaful, nu-i așa? 

Weston holbă ochii. 

— Dorana! protestă el. Ţi-ai pierdut capul! Nici nu 
poate fi vorba de așa ceva. Nu te lăsa impresionată de cere- 
monialul lor. Se comportă așa pentru a-și da importanţă. În 
fond, nu sunt decât niște simpli funcţionari. Apropo, te-ai 
uitat la croiala costumelor? 

Izbucniră într-un râs nervos. 

Dorana frământa batista între degete. Niciodată nu 
avusese mâinile atât de umede. Exagera oare? Tremura de 
frică la gândul de a intra în cameră. Și dacă Adam se va 
ridica deodată în pat, fluturându-și ciotul spre ea urlând: 
„Ea este! Târfa asta a plănuit totul! Cu ajutorul celor trei 
amanți al ei!” 

Prostul gust al acestei scene imaginare o făcu să zâm- 
bească fără să vrea. Doamne! Dacă nu se controla, avea să 
sfârșească într-un ospiciu. 

În sfârșit, li se dădu voie să viziteze bolnavul. Intrară 
în cameră în șir indian. Dust stătea într-un colţ, privind 
urât. Îl frecționaseră cu un produs aseptic oarecare și blana 
i se lipise de trup, ca și cum ar fi ieșit dintr-o cadă. Labele îi 
fuseseră învelite în săculeți de nailon. Purta și o botniţă, și 

o lesă cu care era legat de țeava caloriferului. Medicul se 
scuză și murmură: 

— Domnul Smart şi-a revenit pentru scurt timp de 
trei ori... și de fiecare dată a întrebat de câine. De aceea îl 
lăsăm aici, deși este împotriva regulamentului. Credem că 
asta îl poate ajuta să se trezească, chiar dacă nu este o meto- 
dă foarte ortodoxă. 

Părea jenat și privirea sa o evita pe a Doranel. 

— Cum se simte? se informă Dick Weston pentru a 
crea diversiune. 

— L-am pus sub perfuzii cu antibiotice, explică 
medicul. Trebuie să așteptăm. Plaga a fost curățată și dre- 
nată. Va trebui poate să procedăm la o scurtare... În câteva 
zile ne vom da seama. Important acum este să scadă febra. 

— Intervenţia a fost făcută de un profesionist? întrebă 
Moreno. 

— Nu. Dar individul poseda noțiuni serioase de 
chirurgie, asta este sigur. A cusut plăgile cu mare precizie. 

— Un veterinar? sugeră Moreno. 

— Posibil. Sau un asistent... sau pur și simplu un 
cioclu, care este obișnuit cu reconstrucția plastică pe cadavre. 

Dorana se crispă la auzul acestor cuvinte. Lucrurile 
mergeau prea repede pentru gustul ei. Se apropie de pat și 
puse degetele pe bara din metal nichelat, de care era 
suspendată foaia cu graficul temperaturii. Adam era întins 
pe spate, cu tuburi fixate în nări, gură și braţe. Avea o 
respirație răgușită. Brațul „bolnav” fusese fixat de saltea 
cu ajutorul unei chingi din piele. O drenă ieșea din 
pansamente, înfundându-se într-o sticlă. Dorana își studie 
soțul fără a simți nimic. Nici remușcare, nici înduioșare. 
Se simţi în același timp liniștită și îngrozită. 

„Dumnezeule! gândi ea, nu ştiam că îl urăsc atât de 
mult.” 

Un mârâit surd se auzi din ungherul camerei. Era 
Dust, care trăgea de lesă. Dorana nu întoarse capul. Ghici 
că dulăul o fixa descoperindu-și dinţii. Din fericire, bot- 
niţa îi disimula rictusul acuzator. „Ştie, gândi ea. A ştiut de 
la bun început.” 

— Nu pare să vă iubească prea tare, observă Moreno. 

— Este gelos, zise simplu Dorana. Este un animal 
dificil de care Adam s-a atașat. Cred că poliția voia să-l 
sacrifice. Soţul meu l-a scos de la hingheri in extremis. 

Se asculta vorbind ca printr-un perete din pâslă și se 
străduia să articuleze cuvintele cu precizie, așa cum fac 
bețivii când simt că vocea le devine neclară. Prezenţa lui 
Moreno îi dădea impulsul de a urla, ar fi vrut să poată să-i 
scoată ochii. 

Continua să-l fixeze pe Adam cu privirea, fără a ști 
ce trebuie să facă sau să spună. Cum s-ar fi comportat o 
soţie iubitoare? Trebuia să cadă în genunchi la căpătâiul 
lui? Să se arunce peste el scoțând gemete de suferință? Așa 
se proceda în serialele facile de televiziune, dar în reali- 
tate... Încheietura bandajată, scurtată, trezea în ea o greață 
îngrozitoare. Își mută privirea spre Adam. Slăbise și fața 
lui avea o culoare urâtă, plumburie. Barba care îi împânzise 
obrajii era aproape albă. Fu şocată. Dintr-odată, i se păru 
mult mai în vârstă decât de obicei... și dezgustul său crescu 
cu atât mai mult. Ea se întrebă dacă era inconștient sau 
simula, pentru a avea timp să analizeze situaţia. Era o ființă 
calculată şi ştia deja că va avea tot interesul să joace rolul 
martirului în ochu patronului. 

— Acum este preferabil să-l lăsăm, declară medicul. 
Vă vom anunţa imediat ce-și va reveni. 

„Ar fi trebuit poate să-l îmbrăţișez... sau să-i mân- 
gâi fruntea?” își zise Dorana părăsind încăperea. Totuși, 
cum niciuna din aceste reacţii nu-i veneau în mod natural 

în fire, îi era teamă să nu exagereze situaţia și de aceea 
rămase nehotărâtă asupra atitudinii de adoptat. 


Dust era nemulţumit, ar fi mușcat pe toată lumea 
dacă i-ar fi stat în puteri. Botniţa și lesa îl înnebuneau. 
Mai ales botniţa, care îl împiedica să sară în ajutorul stä- 
pânului, dacă ar fi fost nevoie. Nu suporta să se vadă în 
inferioritate, legat de calorifer... Şi apoi nu avea încredere 
în acest loc care nu-i spunea nimic de bine. Mirosul de 
sânge care plutea în permanenţă pe holuri și, dacă privea 
prin camere, își dădea seama că erau o groază de alți indi- 
vizi care nici ei nu mai erau întregi! Le lipsea ceva tuturor, 
Dust văzuse asta: ori o labă din spate, ori una din față... 
Dust devenise din ce în ce mai neîncrezător. Bărbaţii și 
femeile în uniformă albă care veneau și se duceau de co- 
lo-colo duhneau a sânge. Dust se întreba dacă nu profitau 
de somnul bolnavilor pentru a le fura câte o bucată din 
corp. Nimic nu era imposibil, era poate o nouă formă de 
criminalitate, încă nerepertoriată pe vremea când făcuse el 
cursuri la școala de poliție. 

Trebuia să stea cu ochii în patru și mai ales să se 
asigure că n-or să mai fure nimic din stăpânul său. O mână 
era suficient! 

Mârâi în bucata de piele care îi ţinea botul. Era un 
loc mizerabil, cu siguranţă! 


Dorana se lăsă târâtă în barul spitalului. Agenţii 
Biroului Federal nu păreau dornici să părăsească locul. 
Sigur că așteptau nerăbdători trezirea lui Adam. Se instalară 
la parter, în colţul unei săli mobilate cu măsuţe Formica. 
Circulau ceșcuţe cu o cafea infectă și punguţe de Sweetn” 
Low. Mirosul de eter se instalase în gura Doranei și fieca- 
re înghițitură din spălătura aceea îi accentua starea de rău. 
Bărbaţi în costume din trei piese se mișcau de colo-colo, 

primeau mesaje pe un mic fax portabil, se izolau pentru a 
le comenta, șușoteau clătinând din cap. Toţi aveau părul 
tuns și o grămadă de aparate de comunicaţie le atârnau la 
curea. Aceste cutiuţe emiteau bipuri sau buzuri neobiș- 
nuite la fiecare patru minute, punându-i nervii la încer- 
care. Se gândi că, pentru moment, nu se descurca rău. 
Năuceala sa putea fi pusă pe seama șocului psihologic; 
rigiditatea, pe seama educaţiei burgheze care proscria 
efuziunile publice. 

Moreno îi atinse deodată braţul și își dădu seama că îi 
vorbea de un minut fără ca ea să-și fi dat seama. Își reveni. 

— Vă amintiți dacă aţi vorbit în faţa cuiva de atri- 
buţiile soţului dumneavoastră? întrebă Moreno. Vreau să 
spun: în special referitor la procedura de deschidere a 
camerei blindate. 

lată, a început. Şi va dura ore întregi. Debită cu multă 
reticență discursul pe care îl pregătise. Da, vorbise... cu 
multă lume, dar sub formă de glumă, pentru că era foarte 
caraghioasă — nu-i așa? — această latură de „Misiune im- 
posibilă”! Cu cine? Nu mai știa. Cu prietene, vecine, la coc- 
teiluri, dineuri. De altfel, presa locală nu făcuse un mister 
din aceste noi instalații. Dick, dragul de el, nu dăduse și el 
interviuri? 

Weston se foi pe scaun. Da, trebuia să recunoască. 
Dar era vorba despre o operaţiune publicitară. Pentru a 
face să strălucească blazonul Trade Ltd. după jaful ratat 
a cărui victimă fusese. 

Moreno clătina din cap, lua notițe, însemna căsuțe 
pe formulare oficiale. Dorana știa că dorea să-i obosească, 
să le coboară pragul de autoapărare. Când va crede că 
sunt destul de slăbiţi, va da primul atac adevărat. La inter- 
vale regulate, cineva venea să-i şoptească ceva la ureche. 
Atunci își cerea politicos scuze și mergea să șușotească 
deoparte un minut-două. Dorana profita pentru a închide 

ochii și a încerca să se relaxeze. Dick Weston profita de 
situație pentru a-i pipăi genunchiul, sub pretextul că o 
consolează. 

— Nu mi-este clar un lucru, declară în sfârșit Moreno 
răsfoind notițele. Și anume... grădinarul acela pe care l-ați 
angajat și care, după spusele angajatei din casă, Anita, a 
dispărut brusc. Chiar în ziua în care soțul dumneavoastră 
a plecat în concediu. Coincidenţa este tulburătoare, nu-i 
așa? 

Dorana nu se lăsă dezarmată, se aștepta de la început 
să se ajungă la acest aspect. Se pregătise. Era doar surprinsă 
de iuțeala cu care Moreno accentuase această anomalie. 

Fa schiță un surâs puţin condescendent înainte de a 
răspunde: 

— Nu este nimic tulburător. Chiar eu l-am conce- 
diat. Soţului meu nu-i plăcea. De fapt, nici nu lucra prea 
bine. Și apoi, s-a petrecut ceva neplăcut. Într-o după-amia- 
ză l-am surprins urmărindu-mă prin lucarnă, în timp ce-mi 
schimbam hainele. În aceste condiţii, înţelegeți că nu ti- 
neam să rămân singură cu el cât lipsea soțul meu. I-am 
plătit în numerar și a plecat fără a face caz. Oricum era 
doar de probă. 

— Cum l-aţi recrutat? 

— Din întâmplare. L-am auzit vorbind despre horu- 
cultură biologică într-un snack-bar. Avea aerul că se pri- 
cepe și afirma că este în căutare de lucru. Avea un aer 
destul de... inofensiv, înțelegeţi ce vreau să spun? 

— Hipiot? 

— Da, ceva în genul acesta. Mi s-a prezentat ca 
„grădinar-poet”. Trebuie să mărtusisesc că poemele sale 
nu erau cine știe ce. 

— Hm, făcu simplu Moreno. L-aţi surprins pe acest 
bărbat în casă... scotocind în biroul soţului dumneavoas- 
tră, de exemplu? 

— Nu. Credeţi că era vreun spion trimis de tâlhari? 

— Luăm în calcul toate posibilităţile. Este posibil să 
se fi hotărât să vi se prezinte ca grădinar, pentru că era la 
curent că eraţi în căutarea unuia. Oamenii vă dădeau târ- 
coale deja de o vreme, studiindu-vă obiceiurile. Angajata 
dumneavoastră, Anita, este vorbăreață? Ce știți despre 
anturajul ei? 

— Vreți să spuneți că și ea este o „spioană”? 

Dorana făcu o figură de stupefactie, de groază. Fa 
știa — observase deseori la vecinii săi de pe colină — că 
oamenii bogaţi trec foarte repede de la o totală nepăsare la 
paranoia cea mai descreierată. 

— Nu o acuzăm, o lămuri Moreno. Facem doar o 
imagine panoramică a situației. 

— Nu știu nimic despre ea, făcu jalnic Dorana. 
Doar că este foarte curată și muncitoare. 

— Aş vrea să ne ajutaţi să facem un portret-robot al 
acestui grădinar, spuse deodată Moreno, așezând un 
clasor mare pe masă. Cunoașteţi principiul? Bineînţeles, 
vă uitaţi la televizor ca toată lumea. 

Deschise clasorul, care conţinea sute de forme amo- 
vibile, reprezentând ochi, nasuri, guri. Scotocind în acest 
catalog anatomic, reușeai să construieşti în cele din urmă 
un chip, ale cărui diferite părți se suprapuneau. Dorana se 
crispă. Se temea de acest exercițiu de la începutul între- 
vederii. Nu avea niciun interes să facă o descriere fidelă a 
lui Dan. Dacă portretul era bun și apărea în ziare, precis 
se găsea cineva care să-l recunoască pe fostul imitator 
vedetă din Las Vegas. Se decise să fie cât mai vagă cu 
putință. Moreno întorcea formele, elaborând puţin câte 
puțin o fizionomie oarecare, un „Mister Doe” lipsit de 
personalitate. 

— Hm, făcu el când termină portretul. Sunt cam 
încurcat, pentru că individul pe care mi-l descrieţi nu prea 
corespunde cu cel văzut de Anita. la uitaţi-vă... 

Și îi puse pe masă faxul unui portret-robot, realizat 
probabil cu o jumătate de oră mai devreme în bucătăria 
vilei de pe coline. 

De data aceasta, trăsăturile lui Daniel Norris se 
vedeau mai bine sub deghizarea de hipiot. 

— Anita pare dotată cu o memorie vizuală mai bună 
decât a dumneavoastră, observă Moreno. 

— Este posibil, făcu Dorana pe un ton înţepat. Ea a 
stat mai mult pe lângă acest băiat decât mine. Nu era decât 
un angajat, mărtusisesc că nu am dat mare atenţie fizio- 
nomiei lui. 

— Bineînţeles, făcu distrat agentul FBI. Este logic. 

Dorana nu reușea să-și ia ochii de la portretul ce- 
nușiu etalat în faţa ei. Puteau oare să-l identifice pe Dan 
plecând de la această simplă schiță? Nu avea nicio idee. 
Era, totuși, un risc. Pe de altă parte, Daniel Norris nu era o 
vedetă internațională și renumele său nu depăşise Las 
Vegasul. Își strânse pumnii. N-ar fi crezut că toanta de 
Anita își va aminti de capul „grădinarului” cu atâta precizie. 
La naiba! Poate că se îndrăgostise de el. 

— Bine, făcu Moreno întinzându-se. Reluăm totul 
în amănunt. 

ȘI întrebările curseră neobosite, până când cineva sosi 
să-1 anunţe că Adam se trezise. 

— Este foarte slăbit, decretă medicul. Nici vorbă să-l 
supuneți vreunui interogatoriu. Mă opun categoric. 

Dorana se lăsă târâtă spre ascensor ca o somnam- 
bulă. Ajunsă în cameră, se așeză la căpătâiul lui Adam și îi 
luă mâna. Ar fi vrut să fie în stare să plângă, dar nu putea. 
Căldura umedă pe care o emana palma lui Smart o dez- 
gusta un pic și încercă să nu se strâmbe. 

El deschisese ochii şi se uita pe rând la fețele adu- 
nate în jurul patului. 

— Dust..., murmură el în sfârșit. Este aici? Nu i-au 
făcut vreun rău? 

Auzindu-şi numele, câinele latră de parcă ar fi plâns. 
Adam surâse ușurat și închise pleoapele. 

— Trebuie să-l lăsăm să se odihnească, făcu medicul 
pe un ton mustrător. Vedeţi că este epuizat. Doamna 
poate să rămână o clipă dacă dorește, cu condiţia să nu 
pună întrebări. 

„Nu! fu cât pe-aci să strige Dorana, luaţi-mă de 
aici... Nu mă lăsaţi aici.” 

Infirmierele împingeau deja pe toată lumea în hol. 
Dorana rămase în capcană, cu capul plecat pentru a nu în- 
tâlni privirea ucigașă a câinelui ațintită asupra el. 


20 


Dan, Monk şi Doc’ Brannigan ascultară anunţul 
despre jaf la radioul furgonetei. Prezentatorul insistă în 
mod deosebit asupra grozăviei procedeului utilizat pentru 
a deschide camera blindată și Dan nu putu să nu se gân- 
dească că un asemenea amănunt le va îndepărta simpatia 
publicului, care avea totuși tendinţa să se arate indulgent 
când era vorba de un furt realizat în cartierele șic ale 
orașului. Mâna tăiată îi trimitea în rândul călăilor, și fie- 
care individ, la relatarea acestei crime, se simţea de-acum 
încolo atins în propria integritate fizică. Buletinul de știri le 
permise totuși să afle de ceea ce se temeau cel mai mult: 
organizarea de baraje pe toate drumurile și scotocirea 
sistematică a vehiculelor până la periferiile îndepărtate ale 


316 Serge Brussolo 


L.A.-ului. Ziaristul termină știrile anunțând că bancherul 
torturat va fi curând în măsură să furnizeze portretul-robot 
detaliat al călăilor săi și că aceste imagini vor fi amplu difu- 
zate de televiziuni, presă şi va face obiectul unei campanii 
de afișe. 

Dan închise radioul. Era dărâmat. Când își surprinse 
chipul în oglinda retrovizoare, își dădu seama că era livid. 
Doc’ avea faţa galbenă şi părea să fi îmbătrânit cu un secol 
în ultimele douăzeci și patru de ore. Se mișca la ralanti 
si nu se scula din fotoliu. Doar Monk dădea dovadă de 
vioiciune, ca şi cum harța sa permanentă îl proteja de 
atingerile din exterior. 

— Trebuie să ieşim acum! decretă el, înainte ca 
mutrele să ne fie lipite în L.A. Să cumpărăm ceva să deschi- 
dem blestemaţii de saci. Nu putem pleca la drum cu ches- 
tiile astea și cu ecusonul băncii pe ele! 

Păru să reflecteze şi arătă cu degetul spre Dan. 

— Tu, anunţă el. Tu o să mergi. Eşti cel mai puţin 
reperabil dintre noi trei. Ia biștari la tine și fă un tur prin 
magazine. Încearcă să aduci acid, un ferăstrău circular cu 
tungsten Și ce-01 mal ști. 

Dan luă câteva bancnote și părăsi atelierul. Nu era 
nemulţumit să scape de atmosfera apăsătoare din bârlog. 
Dar ameninţarea portretelor-robot îi strângea stomacul. 
Dacă Adam își revenea, va avea tot timpul să dea o descri- 
ere detaliată a lui Doc”, pe care îl văzuse de aproape ore în 
șir. Cât despre Baby Monk, cum ar fi putut uita o asemenea 
fizionomie? Ăștia doi vor avea tot interesul să-și lase barba 
să crească, dacă voiau să mai pună piciorul pe stradă. 

„Dar eu? gândi el părăsind cartierul antrepozitelor. 
Smart nu m-a văzut în Mexic, dar m-a avut sub ochi tot 
timpul cât m-am jucat de-a grădinarul hipiot. A fost 
destul de atent la mine pentru a furniza poliţiei o descri- 
ere foarte utilă?” 

Și mai era Anita, bucătăreasa, care părea să aibă ochi 
ageri... 

Instinctiv, se studie în vitrina unui magazin. Se răsese 
pe cap, își aruncase ochelarii. La prima vedere, oferea o 
fizionomie foarte diferită de cea a grădinarului poet de 
la vila din Hills. Înjură. Nu s-ar fi pus această problemă 
dacă s-ar fi făcut împărțeala în cursul nopţii. Acum ar fi 
fost toți la sute de kilometri de L.A. De preferinţă într-un 
colț izolat de lume, unde ar fi putut aștepta ca lucrurile să 
treacă. 

La naiba! De ce nu se derulaseră evenimentele așa 
cum ÎȘI imaginase? 

Intră într-o baracă cu un panou „Elbow Grease 
Area”, un „Do-It-Yourself? specializat în materiale de 
construcţii și care vindea de toate, de la ciocan de tâm- 
plărie până la macara demontabilă sau betonieră. Cum- 
pără un bidon de acid sulfuric, o pereche de mănuși și 
ochelari anti-proiecții. Nu îndrăzni să ceară sfaturi vânză- 
torului. Ce ar fi putut inventa să fie plauzibil? 

Colindă printre raioane în căutarea unui ferăstrău 
capabil să muște din orice fel de material, dar își dădu 
seama că nu avea, de fapt, nicio speranță. Se simţi deodată 
istovit și, timp de un minut, fu pe punctul de a o şterge la 
gara cea mai apropiată, ca să sară în primul Greyhound. 

În definitiv, nu era singura soluţie? Să spele putina 
punând cruce banilor. Să plece cum făcuse pe vremuri 
Kerouac, să urce spre Canada, Alaska. Să se ascundă pe 
pământurile pustii ale Marelui Nord, acolo unde nimeni 
n-ar merge să-l caute şi unde nu exista dezgheț niciodată. 

Atârna de un fir de păr să intre în panică. Dimineaţa 
aceasta, pe când se împleticea spre toaletele vestiarelor, îl 
surprinsese pe Monk îngenuncheat pe podea. Debilul sco- 
sese scândurile parchetului care acoperea ascunzătoarea și, 
cu o palmă în gaură, mângâia încetișor sacii firmei Trade 

Ltd., îmbătându-se cu zgomotul bancnotelor îngrămădite 
sub stofa care nu se putea tăia. Zâmbea cu capul plecat, în 
stilul melomanilor, şi mâna sa bătătorită se mișca de la un 
sac la altul pipăind, ciupind. Dan se retrase la adăpostul 
peretelui, dar avea încă în urechi foșnetul teancurilor de 
bancnote. Continua să gândească că ar fi fost mai bine să 
împartă sacii „orbește” în cursul nopţii, chiar dacă unii ar 
fi riscat să se aleagă cu mai puțin. Mai bine să nu ai în 
buzunar mai mult de 50 000 de dolari, dar să fu liber să-i 
cheltuiești! Lăcomia stupidă a complicilor săi făcuse să se 
piardă o ocazie bună de a scăpa de pericolul unei scotociri 
sistematice a orașului. Dan știa că portretele-robot, dacă 
erau fidele, vor trezi curiozitatea celor din perimetrul 
antrepozitelor. Monk nu trecea neobservat şi se evidenţiase 
în faţa bandelor prin luptele sale cu mâinile goale împotriva 
câinilor însărcinaţi cu paza hangarelor. Adolescenții ban- 
delor știau unde locuiește, îl respectau pentru că se temeau 
de el. Această solidaritate de excluși va mai dura, însă, multă 
vreme? 

Dan se hotărî în cele din urmă să cumpere un 
ferăstrău circular, renumit ca fiind „revoluţionar”, şi trei 
lame de schimb, apoi se îndreptă spre casă pentru a face 
plata cumpărăturilor. 

Dacă reușeau să deschidă sacii, ar avea cel puţin 
posibilitatea să stocheze bancnotele mai discret decât sub 
forma unui enorm sul de kevlar cu sigla Trade Limited 
Bank of California! Dan nu avea încredere în câini, citise 
pe undeva că unii erau dresați să repereze mirosul cernelei 
de bancnote. În ceea ce îl privea, va începe prin a stropi 
fiecare teanc cu una dintre soluțiile pe care le utilizau 
comercianții pentru a împiedica potăile să urineze pe vitri- 
nele lor. Apoi va coase biștarii într-un sac de dormit jegos, 
cumpărat dintr-o prăvălie de împrumut cu garanţie și care 
va puţi ca un ţap, încât nimeni nu va îndrăzni să-l atingă 


MÂNA RECE 319 


de frică să nu ia păduchi! Va merge spre nord şi nu va 
cheltui un cent din biștari înainte de șase luni. Având caș- 
cavalul la îndemână, îi va fi mai ușor să suporte privaţiunile. 

„Clicul” casei de marcat îl scoase din visul său 
absurd. Plăti cu banii furaţi de la Adam Smart şi ieși din 
prăvălie întors pe dos. 

„O să înnebunim cu toţii, se gândi el ieșind din maga- 
zin. O bandă de ţicniţi aşezată pe o comoară inutilizabilă.” 

Și dacă nu reușeau niciodată să deschidă sacii? 
Această perspectivă îl făcea să urle. Nu, nu era posibil. Nu 
aveau totuși să-și petreacă restul vieţi pipăind prin kevlar 
bancnotele a căror culoare n-o vor vedea niciodată? 

Într-un fel de halucinație, se văzu bătrân, mizerabil, 
în fundul unei cocioabe, agonizând pe o saltea din sacii 
intacți cu sigla Trade Ltd. Avea optzeci și cinci de ani și 
tot nu reuşise să deschidă lacătele. Avea să moară curând 
fără a fi putut să cheltuiască un singur cent din comoara 
care îl însoţise toată viaţa. 

Avu o ameţeală și trebui să se sprijine câteva secunde 
de un stâlp de iluminat, așteptând să-i treacă starea de rău. 

Puțin mai departe, zări primul baraj: motociclişti 
care interpelau mașinile, le puneau să tragă pe dreapta și 
cotrobăiau în portbagaje. De fiecare dată băgau sub șasiu 
o oglindă fixată în capătul unei prăjini, pentru a se asigura 
că nu fusese sudat niciun recipient suspect. Aveau și câini 
care adulmecau repede aripile, cauciucurile și banchetele. 
Căutau mirosul cernelei de bancnote și plecau din nou 
decepționaţi. 

Dan depăşi barajul blestemând sudoarea care 1 se pre- 
lingea pe faţă. Sticleţii nu-i dădură nicio atenție. 

Se felicită pentru prudenta de a merge departe pentru 
a-și face cumpărăturile, pentru că nu era deloc absurd să te 
gândeşti că poliția va pune întrebări prin magazinele de 

unelte pentru a afla dacă cineva, recent, cumpărase material 
neobișnuit. Acid sulfuric, de exemplu? 

Făcu numeroase ocoluri, întorcând capul cam des să 
vadă dacă nu este filat. Transpiraţia îi lăsa o pată mare, întu- 
necată, pe tricou la nivelul sternului. Când ajunse la manu- 
factura de țigări, picioarele nu-l mai ţineau. 

— Fi? întrebă Monk smulgându-i pachetul din mâini. 
Ai găsit ce trebuie? 

Petrecură următoarea oră în manevre delicate. Aci- 
dul se dovedi dificil de manipulat, iar mănușile de cauciuc 
nu le permiteau mișcări precise. De mai multe ori era gata 
să se întâmple un atcident grav și Monk își văzu pantofii 
de piele topindu-se sub propriii ochi din cauza unor 
infimi stropi. 

— Fii atent! gemu Doc’ Brannigan din fundul foto- 
liului său. Este destul acid pentru a vă roade carnea până 
la os. 

A fost un fiasco. Acidul făcea spumă șuierând peste 
oţelul lacătelor fără vreun efect. Decolora stofa sacilor, 
dar nu o găurea. Fierberea sa permanentă umplu atelierul 
de vapori iritanţi, care îi făcură să plângă pe cei trei 
bărbaţi și îi aduse până aproape de asfixiere. Trebuiră să 
iasă în curte ca să respire aer curat. Aveau ochii roșii și 
plângeau, ca și cum ar fi inhalat gaz de luptă. 

— N-o să reuşim, șopti Monk. Nu folosește la 
nimic. Doar găuri în podea, dar pe saci, nimic! 

— Rămâne ferăstrăul, observă Dan. Cu răbdare și 
schimbând în mod regulat lama... 

Cum în atelier nu mai exista curent, Monk bran- 
șase o derivație pirat de la un hangar vecin, alimentând 
ferăstrăul electric, al cărui zgomot strident umplu locul. 
Discul dinţat scuipa scântei de aur, fără a reuși totuși să 
lase nici măcar o zgârietură pe inelul lacătului. Unealta 
deveni atât de fierbinte, încât trebuiră s-o lase să se ră- 

cească pentru a nu se arde circuitele. Când discul încetă să 
se învârtă, observară că dinţii lamei aproape că dispă- 
ruseră sub efectul uzurii. Monk își pierdu răbdarea și 
începu să dea lovituri de picioare în saci. Lovea din toate 
puterile, să-și rupă oasele nu alta, dar sacii de kevlar înca- 
sau brutalităule cu un zgomot surd, ca un sac de box. 

— Ne-am fript, gâfâi luptătorul regăsindu-și calmul. 
Așa n-o mai scoatem la capăt. Trebuie să găsim altceva. 

— Ceea ce ne trebuie, suspină Dan, este cifrul. Fără 
acesta, n-o să facem nimic cu sacii, doar să dormim pe ei. 
Dorana trebuie să se descurce și să dea peste cifru. 

Cu nervii la pământ, merse în bucătărie să bea apă 
de la robinet. 

— Am văzut barajele, anunţă el. N-o să le trecem 
niciodată cu sacii. Sunt și câini care adulmecă tot. Dacă 
iau orașul la periat, vor începe obligatoriu de la cartierele 
mărginașe și perimetrul antrepozitelor. De aici, ce mai! 

Doc Brannigan tuși pentru a-și drege glasul. De la 
întoarcerea sa, aproape că nu-l mai auzeau. Părea că se 
obișnuise cu gândul că lucrurile vor lua o întorsătură 
urâtă și o seninătate ciudată pusese stăpânire pe el. 

— Cel mai inteligent, murmură el, ar fi să ne des- 
părțim și să spălăm putina înainte ca portretele noastre să 
fie lipite prin tot orașul. 

— Şi mălaiul? tipă Monk. Ce facem cu el dacă nu-l 
putem lua cu noi? 

— Îl punem la loc, făcu Doc’ arătând spre gaura din 
podea. Turnăm și ciment deasupra. Ne întoarcem mai 
târziu, când lucrurile se vor linişti. 

— Este prea periculos, mormăi Monk. Între timp pot 
să radă antrepozitul de la pământ. Să construiască o uzină 
deasupra sau o parcare. Tot cartierul este clasat ca zonă de 
urbanizare accelerată. Pot să aducă o armată de buldozere 
peste o lună sau două și să radă totul. Apoi, cine îmi garan- 

tează că unul dintre voi doi nu va veni să dezgroape sacii, 
în timpul în care eu mă fac pierdut într-un bar din Texas? 
Nu stă în picioare chestia asta! 

Dan trebui să-și mărturisească că luptătorul nu greșea 
întru totul. 

— Nu există soluţie, oftă el. 

— Şi dacă am ascunde sacii într-o statuie goală în 
interior sau ceva de genul ăsta? propuse Doc. 

— Oh! rânji Monk. Şi unde cauţi statuia asta? Te 
crezi într-un film de la televizor! 

— Oricum, ar fi prea mult, făcu Dan. Sucleţii nu sunt 
idioţi. Iar câinii adulmecă cerneala prin ghips. I-am văzut 
adulmecând banchetele rablelor în după-amiaza aceasta. 
Chestia asta este arhicunoscută. Vom fi în primejdie imediat 
ce am scoate sacii de aici. Sau ar trebui să-i transportăm 
unul câte unul, dar unde să-i punem? Mașinile noastre 
sunt furate și nu avem acte false, riscăm să fim prinși la 
primul control. Dacă vrem să traversăm orașul, va trebui 
s-o facem pe jos, cu sacii în spinare. Și, încă o dată, pentru 
a-i ascunde... unde? În grădina Doranei? 

— Sticleţii supraveghează cu siguranţă vila, mormăi 
Doc’. lar gardienii nu lasă pe nimeni să se plimbe pe jos 
pe dealuri, mai ales în cartierul acela. Aţi fi prinși imediat. 

Dan aruncă o privire disperată celor doisprezece 
saci îngrămădiţi în ascunzătoare. Din cauza teancurilor de 
bancnote mici, erau enormi. Nu prea grei, dar de necom- 
primat. Dacă ar reuși să-i deschidă înainte de a fi prea târziu, 
volumul de hârtie însuși ar constitui o problemă. 

— Totul depinde de Dorana, repetă el. Numai ea 
poate să ne scoată din încurcătură. 

Dar o voce dinlăuntrul lui îi striga: „Renunţă la 
biștari, fugi, fugi unde vezi cu ochii, înainte ca mutra să-ți 
apară la televizor. Pe urmă va fi prea târziu!” 

Dorana se întoarse la vila de pe coline după ce sti- 
cleții încetară să se mai intereseze de ea. Nu avea niciun 
motiv specia] să se întoarcă, dar nu știa unde să meargă în 
așteptarea orelor de vizite. De-abia trecu de grilajul grădinii 
că Anita se și repezi să-i ceară veşti despre „bietul domn”. 
Dorana trebui să se abțină să n-o certe, amintindu-i că 
„drăguţul câine” al „bietului domn” aproape că-i devorase 
băiatul, pe Jesus. Se așeză în bucătărie în faţa unei cești de 
cafea și-i servi femeii de serviciu o versiune îndulcită a ceea 
ce se întâmplase la spital. 

— Oamenii de la FBI au venit aici? întrebă ea după 
ce-și termină povestirea. 

Anita se tulbură. 

— Da, făcu ea. Mi-au pus întrebări în legătură cu 
grădinarul. Aveau aerul de a crede că este iubitul meu. 
Păreau să-l bănuiască de ceva. 

— Cu oamenii ăștia, șopti Dorana, trebuie să fu atent 
la tot ce vorbeşti. Ei bănuiesc pe toată lumea, ştii asta. 

Voia să-i dea de înțeles mexicanei că avea interesul 
de a colabora cât mai puţin și că era, la rândul ei, în coli- 
matorul sticleţilor. Pentru o clipă, se întrebă dacă Anita o 
suspecta că ar fi avut relaţii sexuale cu „grădinarul”. 
Femeile au un al șaselea simț pentru genul acesta de 
lucruri. 

— Urc să mă odihnesc puţin, anunţă ea. Mă voi 
întoarce la spital la începutul după-amiezii. Sper ca dom- 
nul să se trezească până atunci. 

Când ajunse în cameră, se întinse pe pat fără a se 
dezbrăca, aţintindu-și privirea în tavan. Sperase un timp 
că FBl-ul îl va acuza pe soţul ei de a fi creierul jafului, dar 

acum nu mai credea asta. Simţea că bănuielile lui Moreno 
nu se îndreptau în această direcţie, în mare parte deoarece 
poliţia descoperise că Adam era într-o stare prea jalnică, 
ros de febră și de septicemie. Fusese prea aproape de 
moarte pentru a fi un suspect valabil și cine ar fi acceptat 
riscul acesta, chiar pentru două milioane de dolari? Nu, 
nu era credibil, ea fusese stupidă să creadă chiar și o 
secundă că ipoteza ar putea da roade. 

Plină de furie, încercă mijlocul de a-l forţa pe 
Moreno să-l bănuiască pe soţul ei. Dacă Adam era acuzat 
de furt, va fi închis mulţi ani și ei nu i-ar fi greu să ceară 
divorțul. Cu Adam în spatele gratiilor, Dust ar fi complet 
dezorientat. N-ar mai fi nimeni să-l apere și ar fi suficient 
să telefoneze la hingheri pentru ca aceștia să vină să-l 
ridice. N-ar trebui. decât să pretindă că mușcă pe toată 
lumea, un veterinar îl va injecta și s-ar termina cu ame- 
ninţarea care îi atârnase atâta vreme deasupra capului. 

Dar cum să-l implice pe Adam fără a fi ea însăși 
acuzată de complicitate? Era greu. Chiar fără soluție. 

Îşi dădu deodată seama că în ultimele ore nu se mai 
gândise nici la bani, nici la cei trei bărbaţi ascunși în 
atelier. De la întoarcerea lui Adam, era victima unui 
curios fenomen de alienare și, pe măsură ce timpul trecea, 
Dan, Monk și Doc’ se ștergeau încet din memoria ei, ca și 
cum tot ceea ce era legat de jaf avea, de fapt, puţină 
importanță. Ea nu reușea să se convingă că se aflau într-o 
poziţie proastă și că arestarea lor ar atrage-o negreșit și pe 
a sa. Un singur lucru o obseda: Adam. Întoarcerea lui 
Adam. Își dădea în sfârşit seama că fusese sigură de la bun 
început că nu va mai reveni din Mexic niciodată. Și nici 
câinele. 'Trăise plecarea aceea ca pe o moarte ușor amânată, 
dar inevitabilă. Acum revenea la realitate și perspectiva de 
a-și vedea soţul ieșind din comă o umplea de o groază de 
neînvins. Se gândea că, mergând să-l vadă în după-amiaza 

aceasta, ar putea să-i smulgă perfuziile înfipte în vene și 
să-i provoace un fel de embolie! Nu avea decât să pretindă 
că Adam se zbătuse în timp ce ea se afla la toaletă. 

Nu, era stupid. Dacă ea ar schiţa cel mai mic gest 
împotriva bolnavului, Dust ar începe imediat să urle. Ar 
trage de lesă pentru a încerca să se arunce asupra ei și 
sticleţii ar intra imediat la bănuieli. 

Se înfioră la amintirea primelor cuvinte ale lui 
Adam când deschisese ochii. Întrebase de Dust. Nu de 
soţia lui, nu: de câinele lui. Medicul, infirmiera și Dick 
Weston fuseseră îngrozitor de jenaţi. Cât despre Moreno, 
acesta își notase în mod cert reacția într-un colțișor din 
minte; lucrul acesta se văzuse după expresia calculată de 
pe chipul său. 

„O bilă neagră pentru tine, gândi tânăra femeie. Un 
lapsus care spune multe despre relaţiile conjugale pe care 
le ai cu Adam.” 

Suspină, aflându-se la capătul puterilor. Trebuia să se 
controleze dacă nu voia să-și piardă minţile. Întinse mâna 
spre sertarul măsuţei de la capul patului pentru a lua tubul 
cu Valium, dar se răzgândi. Calmantele puteau să-i dimi- 
nueze pragul de vigilenţă și s-o facă să coboare garda. Mai 
bine rămânea în alertă. 


Când Adam Smart deschise pleoapele, primul lucru 
pe care îl văzu fu Moreno, așezat la capul patului, cu un re- 
portofon de buzunar pe genunchi. Știu pe loc că era un 
agent FBI, deoarece aceștia au drept consemn să înre- 
gistreze cu scrupulozitate orice interogatoriu susceptibil de 
a fi contestat pe urmă. 

Moreno se prezentă, înainte de a adăuga: 

— Medicul m-a anunţat că sunteţi pe cale de a 
reveni printre noi. Scuzaţi-mă, domnule Smart, că vă hăr- 
țuiesc așa, dar trebuie să ne mișcăm repede, dacă vrem să 

avem şanse să-i prindem pe cei care au dat lovitura. Și 
pentru asta avem nevoie de mărturia dumneavoastră. 
Întrebarea pe care o să v-o pun este capitală: i-ați văzut pe 
agresori? Vă simţiţi în stare să-i descrieți pentru a le putea 
face un portret-robot? Înțelegeţi-mă, difuzarea acestor 
imagini îi va încurca în mod considerabil pe răufăcători în 
fuga lor și de aceea insist asupra acestui aspect. 

Adam mormăi. Avea faţa cenușie și trasă. Barba albă, 
care îi invada obrajii, îl făcea să semene vag cu Hemingway 
cu puţin timp înainte de a se sinucide. Moreno avu impre- 
sia că bancherul nu înţelesese niciun cuvânt din discursul 
său. Se pregătea să-l ia de la capăt, când Smart rosti cu o 
voce răgușită: 

— Bătrânul... cel care trecea drept medic. L-am 
văzut bine. Pot să vi-l descriu. 

Agentul federal apucă clasorul cu forme amovibile 
şi îl deschise. 

— Vom încerca să-i recompunem chipul, anunţă el. 
Vă simțiţi destul de în putere pentru a-mi povesti pe scurt 
cum s-au petrecut lucrurile? Ați fost răpit? Vi s-a pus o 
cagulă pe cap, aţi fost ameninţat? 

Smart suspină adânc și, cu fraze întretăiate, începu 
să expună faptele. O făcea cu multă economie... și cu o 
anume lehamite. După câteva minute, Moreno înţelese că 
bancherul se interesa doar de pansamentul care îi aco- 
perea încheietura. Smart nu era prost, îi fusese suficientă o 
privire pentru a-și da seama că bandajul nu era suficient 
de gros pentru a-i acoperi mâna în totalitate și că ceva 
lipsea din acel braţ scurtat în mod ciudat. Agentul FBI se 
uită cu coada ochiului spre sonerie, pregătindu-se pentru 
o eventuală reacție de panică sau de violență, care ar cere 
intervenţia unei infirmiere, dar Smart rămase de gheață. 
Stană de piatră. Pur și simplu încetă să vorbească, în timp 

ce trăsăturile feţei îi deveniseră extrem de dure. Cu ochii 
închiși, își sprijini ceafa pe pernă și șopti: 

— Gata, fără povești. Am priceput. 

Rămase tăcut ceva timp, apoi zise tot cu ochii închiși. 

— Remarcaţi, bănuiam ceva. Când mi-am revenit la 
hacienda, am avut bănuieli..., dar eram prea slăbit pentru a 
verifica. N-o mai simțeam mișcându-se. Deloc. Am pre- 
ferat să mă reped la telefon cât mai aveam putere. Mi-au 
tălat-o..., nu-i așa? Totuşi, privind sub ghips, mi s-a părut 
că-mi văd degetele. Erau insensibile, dar le vedeam. Nu 
erau ale mele? 

— Nu, spuse sobru Moreno. Fixaseră o proteză din 
cauciuc în pansament. O imitație frumoasă, în treacăt fie 
spus. Am să vă spun verde în față: v-au tăiat mâna și au 
folosit-o pentru a deschide camera blindată. S-au găsit 
particule de sânge coagulat pe geamul scanerului. Au avut 
şi codul vocal. Cum au procedat ca să-l obțină? V-au 
torturat? 

— Nu. Nu-mi amintesc de nimic. Am impresia că 
am dormit tot timpul. 

— Au putut să vă facă o injecție cu scopolamină. 

— „Serul adevărului”? 

— Da. Dacă sunteţi receptiv la acesta, nu le-a fost 
deloc greu să vă facă să spuneţi fraza-cheie și să o înre- 
gistreze. Dar e ca la pocher. Scopolamina nu funcţionează 
totdeauna și adeseori îi împinge pe oameni să spună orice 
aiureală. 

— Asta-i drintr-un film cu gangsteri de doi bani, nu 
credeţi? rânji Adam. Serul adevărului! 

— Nici eu nu cred asta, făcu Moreno. Prea aleato- 
riu. După părerea mea, ei deţineau codul vocal înainte de 
a vă tăia mâna. De fapt, tocmai deținerea acestui cod i-a 
determinat să facă ce-au făcut. 

— Atunci este cineva din bancă, mormăi Adam. 

— Ce vreți să spuneţi? 

— Este clar, nu? Un coleg mi-a întins o cursă. Pen- 
tru a fi la curent cu procedura, trebuia să fie din firmă. 
Puteau foarte bine să mă înregistreze fără știrea mea, 
în timp ce mă aflam în cabină, într-o zi când procedam la 
deschiderea camerei blindate. Era suficient să ascundă un 
reportofon mic în imediata apropiere a terminalului de 
identificare... sau un simplu microfon de înaltă fidelitate. 
Este foarte posibil. În cămăruţa aia este destul de întu- 
neric și nimeni nu ține să stea mai mult decât este necesar. 
Mi-am recitat lecţia fără a-mi da seama, și cineva dintr-un 
birou învecinat a înregistrat totul pe bandă. 

— După părerea dumneavoastră, o înregistrare rea- 
lizată în aceste condiţii ar fi putut să înșele analizorul 
vocal? 

— Da, dacă a fost făcută cu un reportofon digital în 
miniatură. Cu un microfon hipersensibil, distorsiunea tre- 
buie să fie minimă. Da..., cu un material de calitate este 
posibil. 

Smart își încruntă sprâncenele, adâncindu-se în gân- 
duri. Moreno înţelese că acţiona astfel pentru a nu se mai 
gândi la încheietura bandajată, în care i se fixase o drenă. 

„Este confuz”, gândi el. 

— Trebuie să luăm în calcul și posibilitatea unei 
„scurgeri”, zise el. Soţia dumneavoastră admite că a vorbit 
despre aceste proceduri în faţa unor vecini. În mod invo- 
luntar, a putut să stârnească lăcomia unor persoane rău 
intenţionate. 

— Dorana? rânji bolnavul în timp ce pe faţă i se întin- 
dea o expresie de dispreț. Doamne! Nu văd ce ar fi putut 
spune și să fie și de înţeles! Este ca toate femeile: infirmă 
în fața tehnicii. Este incapabilă să programeze o combină 
muzicală... abia de se descurcă să pună ceasul să sune! 

Se strâmbă. 

— Și frecventează numai nătăroaice! adăugă el. Soţiile 
cretinilor de pe colină care s-au născut în pat de aur. Nu, 
după părerea mea în bancă trebuie să căutați. 

— Nu este o idee rea, observă Moreno, dar este ceva 
care mă deranjează. După informaţiile care ne parvin din 
Mexic din oră în oră, s-ar părea că agresorii dumnea- 
voastră nu dispuneau de cine ştie ce mijloace logistice. Pe 
scurt, am impresia că erau destul de lefteri. Nu aveau 
decât un singur vehicul, în stare jalnică de altfel, pe care 
l-am găsit abandonat pe malul fluviului, cu motorul dis- 
trus de un glonţ. Au închiriat un bungalow mizerabil în 
satul vecin. Oamenii din zonă ne-au dat niște portrete 
aproximative. Puteţi să-mi spuneţi dacă desenele acestea 
vă spun ceva? 

Moreno scoase trei fotocopii dintr-un dosar. Erau 
reproduceri ale faxurilor expediate de poliția mexicană. Se 
vedea un bătrânel chel, un fel de monstru din desenele’ 
animate, și un al treilea personaj, de o asemenea banalitate, 
încât putea fi vorba despre oricine. Smart le luă cu singura 
sa mână, mototolindu-le între degetele umede. 

— Bătrânul este în mod sigur cel de care vorbeam 
adineauri, făcu el. Monstrul trebuie să fie cel care mi-a 
frânt mâna și care trecea drept boxer. Pe al treilea nu l-am 
văzut. 

Moreno alese momentul pentru a-i etala cele două 
portrete ale „grădinarului”, executate chiar în dimineața 
aceea la indicațiile Doranei și Anitei. 

— Dar acesta? făcu el. 

— S-ar zice că este tipul care tunde peluza la mine 
acasă, mârâi Adam. Un fel de hipiot retardat. De ce? 

— A dispărut a doua zi după plecarea dumneavoas- 
tră. Coincidenţa poate fi semnificativă. 

— Vă înșelau, dragul meu, mormăi Smart. Este un 
biet amărât, căruia îi era frică de câinele meu. De asta a 

şters-o. Soţia mea v-a spus probabil că avem probleme cu 
personalul. Nimeni nu stă mai mult de o săptămână din 
cauza lui Dust. Nu e treaba mea să vă spun ce trebuie să 
faceți, dar, după părerea mea, vă lansați pe o pistă falsă. 

Împinse desenul cu un bobârnac. 

— Oricum, nu era în Mexic, adăugă el. L-aș fi recu- 
noscut imediat, chiar și deghizat; sunt un foarte bun fizio- 
nomist. Este harul meu. 

— Okay, suspină Moreno. O lăsăm baltă. Vorbiţi-mi 
despre bătrân. 

Petrecură următoarea jumătate de oră aplecați asu- 
pra clasorului anatomic, asamblând un puzzle cu piesele 
amovibile. 

— Ăsta-i, exclamă Adam bătând cu vârful arătăto- 
rului peste chipul realizat din bucățele separate. Ăsta este 
bătrânelul meu. După părerea dumneavoastră, bunicuţul 
ăsta m-a măcelărit? 

Mai multe greutăţi avură cu „monstrul”. Smart începea 
să obosească. Avea din nou febră și degaja o aromă râncedă. 
Fără să vrea, Moreno adulmeca, căutând mirosul dulceag 
al cangrenei pe care o mirosise de multe ori în cocioabele 
tâlharilor grav răniţi. Se întrebă dacă bancherul era ter- 
minat și dacă va avea timp să-și încheie mărturia înainte 
de a cădea din nou în comă. 

— „Boxerul”..., murmură Smart lăsându-se să cadă 
cu capul pe pernă. Nu l-am văzut bine... în hangar era 
întuneric... și îi priveam mai ales mâinile. Avea nasul 
spart, asta da... strâmbat rău. Este tot ce vă pot spune. 
Dar mâinile lui erau ca niște nicovale şi foarte bătătorite. 

Tăcu. Medicul intră chiar în acel moment, urmat de 
două infirmiere. Păru nemulţumit de prezenţa lui Moreno. 

— V-am spus cinci minute! șuieră el. Sunteţi aici de 
trei sferturi de oră. Ajunge, dispăreţi de aici sau vă reclam 
pentru hărțuire! 

— Vă reamintesc că este vorba despre o anchetă 
federală, protestă Moreno. 

— Puțin îmi pasă! îl ocări doctorul. Ștergeţi-o imediat 
sau fac o declarație în fața presei! Nu credeți că are des- 
tule probleme și așa? 

Moreno se decise să capituleze. În orice caz, obti- 
nuse ce dorise: un portret-robot perfect asemănător, pe 
care îl vor putea confrunta cu fișierul criminalilor. Dacă 
bătrânul făcuse obiectul vreunei condamnări, vor afla totul 
despre identitatea și cazierul său într-o oră. 

În timp ce părăsea spitalul, se întâlni pe hol cu 
Dorana Smart. Ea se limită să-l salute cu un semn ușor 
din cap și se îndreptă spre ascensor. O găsi trasă la faţă. 
Nu era nimic surprinzător, date fiind circumstanţele, dar 
încercă o oarecare jenă, ca de fiecare dată când era în 
apropierea unui indiciu important, fără a reuși să-l loca- 
lizeze cu certitudine. Neliniştea femeii nu se potrivea cu 
puţina atenție pe care i-o acorda soțul. Când își revenise, 
întrebase de câinele său! Ciudat, nu? Chiar adineauri, 
manifestase un dispreţ insuportabil când i se pronunţase 
numele soţiei. Ăștia doi nu se suportau deloc, asta era 
sigur. Trebuia, așadar, să tragă de aici o anumită con- 
cluzie? 

Moreno ridică din umeri și traversă parcarea pentru 
a ajunge la mașină. Fiecare lucru la timpul său. Mai întâi 
bătrânul și „monstrul”. 

Pentru moment, îl va lăsa baltă pe „grădinar”. Jena 
Doranei Smart în legătură cu acest personaj provenea în 
mod cert din faptul că se culcase cu el. Moreno era con- 
vins de acest lucru. Se întreba dacă „poetul” hipiot nu 
profitase de scurta sa ședere în casă pentru a se culca și cu 
patroana, și cu bucătăreasa. Matrapazlâcurile astea de aş- 
ternut făcând atmosfera explozivă, trebuise să-și ia picioa- 
rele la spinare fără preaviz, înainte de a i se cere socoteala. 

Ipoteza stătea în picioare. Smart nu avea un aer prea 
simpatic și Moreno înţelegea foarte bine că soția lui (fru- 
mușica leneșă de patruzeci de ani) se lăsase prinsă în 
mrejele unui trubadur cu limba scoasă. Fără îndoială că 
nu trebuia să caute mai departe. 

În incinta fostei manufacturi de ţigări de foi atmos- 
fera era foarte tensionată. Buletinul de știri de la ora 18 
avertizându-şi ascultătorii că unul dintre membrii „bandei 
de călăi” fusese în mod oficial identificat de serviciile an- 
tropometrice ale FBI, cei trei bărbaţi se adunaseră în jurul 
radioului furgonetei, temându-se fiecare în parte că-și va 
auzi pronunţat numele. 

— Ar fi vorba despre Seth Brannigan, anunţă în 
sfârşit prezentatorul, condamnat deja la cinci ani de închi- 
soare pentru omucidere involuntară a unei fetițe. 

Urmă obișnuitul „portret” al răufăcătorului. De 
data aceasta, redactorul alesese să-l prezinte pe Doc’ sub 
aspectul unui bătrân erou al războiului din Pacific, un vete- 
ran incapabil să se readapteze vieţii civile și care coborâse 
una Câte una treptele scării sociale până a ajunge un șarlatan 
în chirurgie, un cioclu și un răufăcător recidivist. Jurnalul se 
încheia cu promisiunea unor dezvăluiri iminente. „Ancheta 
avansa repede.” 

Dan fu însărcinat să meargă să cumpere ziarul. Se 
execută și se târî până la cel mai apropiat chioșc într-o 
asemenea stare de stupoare încât mai mulți trecători se 
dădură iute deoparte din calea lui, convinși că era un 
drogat în prag de supradoză. Los Angeles Chronicle afișa 

portretul-robot al lui Doc” pe prima pagină, însoțit de o 
fotografie luată cu ocazia procesului în urma căruia fusese 
condamnat pentru exercitarea ilegală a medicinii și pentru 
„lovituri şi răni cauzatoare de moarte în mod involuntar”, 
denumire care căpăta o savoare cu totul deosebită când 
aflai că, de fapt, încercase să opereze o fetiţă bolnavă de 
peritonită, pe timp de viscol, pe când cel mai apropiat 
medic se găsea la o sută de kilometri! Doc” avea încă păr la 
data aceea, ceea ce îi schimba în mod considerabil fiziono- 
mia. 

Urma un al doilea portret-robot. Ar fi putut să fie 
cel al Incredibilului Hulk într-o zi în care era prost dis- 
pus. Urât de ți se făcea frică, el nu reprezenta un pericol 
iminent pentru Monk, doar dacă nu se hotărau să aresteze 
sistematic toţi superrăii din desenele animate. Dan se 
întoarse în hangar. Imediat ce trecu pragul atelierului, 
Monk îi smulse ziarul din mâini. 

— De ce nu ești și tu? mormăi el imediat. De ce 
suntem doar noi doi? 

— Nu exista niciun motiv pentru asta, pledă Dan. 
Smart nu m-a văzut în Mexic. 

— Este adevărat! rânji luptătorul. Ai stat tot timpul 
retras. Doc” şi cu mine am făcut toată treaba murdară! 

— Spui prostii, mormăi imitatorul. Smart mă văzuse 
deja ca grădinar, nu puteam risca să mă vadă din nou. 

— Yo, făcu Monk. Ce comod! Între timp, Doc e 
terminat. Acum nu va mai putea ieşi de aici! 

Dan se întoarse spre bătrân. Așezat în fotoliul din 
lemn, acesta afișa un aer ciudat de detașat. 

— Nu fiţi idioţi, spuse în sfârșit fostul cioclu. Nu e 
niciun motiv să ne agităm. Nimic nu seamănă mai mult 
decât un bătrân cu alt bătrân. În lumea în care trăim, 
nimeni nu se mai uită la noi. Dacă vreau să ies, va fi sufi- 
cient să-mi pun o pălărie, ochelari negri și să mă piş în 

pantaloni. N-aţi remarcat cum o iau la fugă oamenii la 
apropierea unuia care se scapă pe el? Este suficient să te 
sprijini într-un baston și să tremuri din toate încheieturile 
salivând un pic, pentru ca toată lumea să întoarcă capul 
când trece pe lângă tine. În California este și mai rău ca în 
altă parte. În curând, bătrânii nu vor mai avea dreptul de a 
ieși în plină zi. Nu sunt deloc neliniștit. Am atins vârsta la 
care devii invizibil. 

Monk scoase un mormăit fără semnificație. Era 
evident că puțin îi păsa de soarta lui Doc”. Scruta ziarul, 
ca şi cum un oracol redactat cu cerneală simpatică avea să 
apară deodată printre rânduri. 

— De ce nu ești şi tu? întrebă el încă o dată. 

Revenea mereu la aceeași chestiune. Se împiedica de 
această nedreptate, încât Dan începuse să se simtă oare- 
cum vinovat. 

— Nu este normal, mormăi luptătorul. Dorana și 
bona mexicană te protejează. Le ai la degetul cel mic, nu-i 
aşa? Sunt moarte după tine, au gura cusută! Doc și cu 
mine avem dreptul la prima pagină din fiţuici, iar tu ești 
omul invizibil. Nici văzut, nici prins, nu te cunoaște 
nimeni! 

— Gata! i-o tăie Dan. Încearcă să vezi partea bună a 
lucrurilor. Asta permite cel puţin unuia dintre noi să 
circule liber. Dacă toate trei moacele noastre ar fi fost pe 
prima pagină, am fi fost blocaţi aici. Este totuși mai bine 
că sunt liber să mă mișc. 

— Liber s-o ştergi, mda! flecări Monk. Nu e drept. 

Pentru a face diversiune, Dan propuse să continue 
munca la deschiderea sacilor. Monk acceptă, fiind prost 
dispus. Folosiră o nouă lamă fără a avea alte rezultate. 
Ferăstrăul deveni atât de fierbinte în mâinile lor, încât 
trebuiră să-l debranșeze înainte să se ardă motorul. Abia 
dacă dinți: din tungsten lăsau vagi zgârieturi pe oţelul 

închizătorilor și ţesăturii sacilor. Renunţară, având impresia 
de a trăi un coșmar. 


23 


A doua zi dimineaţă, Moreno se prezentă la spital 
chiar de la sfârșitul tratamentului. Observă că, spre deo- 
sebire de Dorana, câinele îl lăsa să se apropie de patul 
stăpânului fără a mârâi. Asta nu însemna mare lucru, la 
urma urmelor, doar că animalul percepea cât de cât intu- 
itiv agresivitatea pe care Adam o nutrea faţă de soţia lui și 
1 se alătura din datorie. 

Bancherul părea abătut. Avea tenul mai plumburiu 
decât în ajun, dar toată fiinţa sa degaja o impresie de 
oboseală și capitulare. Din când în când, arunca o privire 
scurtă spre încheietura bandajată. Moreno reflectă că era 
probabil pe cale să cadă în depresie, victimă a acelui 
dezgust de sine însuși care pune stăpânire, în general, pe 
cei mutilați. O mână tăiată reprezintă, este adevărat, un 
handicap mare, mai ales când este vorba despre dreapta. 
Este o infirmitate greu de disimulat. Pentru un funcționar 
superior ca Smart, acel ciot — chiar dotat cu o proteză — îi 
va pune foarte repede probleme serioase în relații, și cli- 
enții săi nu se vor putea abține să nu strecoare priviri cu 
coada ochiului, încărcate de o curiozitate nesănătoasă. 
Omul era destul de inteligent pentru a-și da seama de 
acest lucru. 

Moreno se așeză la căpătâiul bolnavului, hotărât să 
nu se lungească cu vorba. 

— Aş vrea să-mi vorbiți despre saci și despre conți- 
nutul lor, spuse el. Dick Weston a fost foarte neclar cu 
privire la acest subiect și m-a trimis la dumneavoastră. 

Smart râse surd. 

— Munca bunului nostru Dick constă mai ales în a se 
făl pe la cocteiluri, făcu el privind aiurea. Și de a face 
bătături la mâna dreaptă frecând racheta de tenis trei ore pe 
ZI. A moștenit această afacere, nu a pus-o el pe picioare, 
contrar a ceea ce lasă să se creadă. Trade Ltd. a fost înființată 
de bunicul lui. 

— Dar sacu? insistă Moreno. 

— Oh! sunt foarte mari din cauza bancnotelor mici. 
Sunt plini de plicuri care conţin fiecare câte un teanc de 
bancnote și un stat de plată. Asta reprezintă un volum 
considerabil de hârțogărie. 

— Numai bancnote mici? 

— Da: numai Washington, Lincoln, Hamilton și 
Alexander. Sunt plăţile, în numerar, ale culegătorilor de 
pepeni din San Juan Capistrano, ale muncitorilor de la 
Fresno, ale sezonierilor de la fermele de portocali din Tulare 
și din câmpurile de legume din Salinas. Sunt braceros, 
mexicani care au contract. Nu încasează mare lucru, dar 
sunt foarte numeroși. Mai sunt și băieţii de la „Wineries”, 
din valea Napa. O adevărată armată. 

— Aţi notat numărul acestor bancnote? 

— Glumiţi? Ar dura prea mult. Se iau numerele 
bancnotelor doar în filme! Sau în cazul plăţilor în banc- 
note foarte mari. În afacerea aceasta sunt bancnote de unu, 
cinci, zece, cincizeci și o sută. Mărunțiș, ca să spunem așa, 
şi foarte uzat. 

Moreno își scărpină bărbia. Apăsase prea tare pe 
aparatul de ras electric și zeci de pete roşii îi stropeau 
obrajii. 

— Asta înseamnă că hoţii noștri, dacă le pun în cir- 
culație, nu vor întâmpina greutăți să le strecoare, observă 
el. 

Smart ridică din umeri. Această mimică îi smulse o 
grimasă de suferință. 

— Nu pot să fac nimic, oftă el. Dick Weston nu 
vrea să notăm numerele bancnotelor în genul acesta de 
operațiuni, ocupă prea mult din timpul contabililor și 
încetinește ritmul muncii... Nu suntem o bancă mare. Nu 
folosim o legiune de hârțogari. Tot ce vă pot spune este că 
sacii sunt foarte mari, greu de ascuns... sau poate numai 
în interiorul baloților cu lenjerie murdară. Și apoi nu se pot 
deschide fără cifrul lacătelor. Weston v-a vorbit despre 
asta? 

— Da..., există o singură combinaţie de șase cifre 
valabilă pentru toate lacătele. Dar asta nu-i poate opri pe 
băieţii noștri, cu excepţia sacilor nu se pot cu adevărat 
tăia. 

— Oh! cât despre asta, fiți sigur că așa e! făcu Smart 
surâzând cu răutate. În această privință, nicio temere, 
inovaţia de la mine vine. Chiar am întâmpinat dificultăți 
ca să fie votată. Babalâcii din consiliul de administraţie nu 
credeau! Învelișul este croit dintr-un derivat de kevlar, 
materia] care este utilizat la confecționarea vestelor antiglonţ 
si a căştilor pentru soldați. Este ultimul model de saci desti- 
nai transportului de lichidităţi. Nimic nu poate afecta ţesă- 
tura, niciun acid și niciun ferăstrău circular. Cât despre 
lacăte, este imposibil să le tai, chiar cu aparatul de sudură, 
fund realizate dintr-un oțel utilizat la fabricarea navetelor 
spaţiale care a fost conceput pentru a suporta încălzirea unei 
întoarceri în atmosferă fără a se lichefia. În următorii ani, 
folosirea acestui material se va generaliza. Curând, hoți 
care vor jefui o furgonetă se vor afla în imposibilitatea de a 
deschide sacii cu bani. Va fi al naibii de demoralizant. Vă 

imaginati mutra flăcăilor limitându-se doar la a auzi foşnind 
un milion de dolari prin stofă, fără măcar a putea atinge 
bancnotele! Este un extraordinar progres în materie de 
securitate. 

— Așadar, recapitulă Moreno, dacă flăcăii noștri nu 
ştiu combinaţia lacătelor, sunt încolţiți de-a binelea... 

— Da, făcu Smart. Ati priceput totul: dacă hoţii nu 
au cifrul, niciodată nu vor putea deschide sacii. Asta este 
partea bună a acestei noi tehnici. În cele din urmă, banca 
va propune un târg: o mică primă pentru restituirea biş- 
tarilor. Acesta este scopul manevrei, să te joci cu oboseala 
și nerăbdarea hotilor. Peste câtăva vreme, Trade va trebui, 
în mod normal, să dea un anunţ în presă: „Înapoiaţi-ne 
sacii pe care nu-i veți putea deschide niciodată. În schimb, 
noi vă dăm 10 000 de dolari”. Companiile de asigurări fac 
tot timpul negocieri de acest gen. 

— Ştiu, făcu Moreno. Și suntem din toate puterile 
împotriva unor astfel de aranjamente. 

Își scărpină încă o dată bărbia. 

— N-aş vrea să uit nimic, făcu agentul special. 
Negocierea este efectiv posibilă, dacă bandiții nu cunosc 
combinaţia..., dar ce se va întâmpla dacă au putut să şi-o 
procure? 

— Asta ar însemna că un angajat al băncii le-a 
furnizat-o, murmură Adam. Amintiţi-vă ce v-am spus ieri. 
Căutaţi vinovatul în interiorul băncii. 

— Cine mai cunoaște această combinaţie în afară de 
dumneavoastră? 

— Dick Weston, șeful contabil, Jerry Mulligan... și 
toți cei sau cele cărora au putut să le vorbească, bineîn- 
teles. Soții, amante... iubiți. 

— Nu păreţi să-i aveţi la inimă, remarcă Moreno. 

— Ei! Glumiţi? exclamă sec Adam Smart. Ce cre- 
deți că o să-mi mai facă acum că sunt în starea asta? 

Consiliul de administrație mă va pune din oficiu la pensie 
anticipată — cu o mică primă drept despăgubiri, fie —, dar o 
să-mi ia casa, mașina de serviciu. Înţelegeţi? Nu mai sunt 
de arătat! Nu mai poţi încânta văduvele putred de bogate, 
agitându-le pe sub nas un ciot! La Trade, eu făceam slujba 
de gonaci, dacă înțelegeţi ce vreau să spun? Eu le făceam 
ochi dulci sexagenarelor cu multe liftinguri și balcoane 
siliconate pentru a le convinge să investească la noi. Mai 
credeți că vor avea chef să fie pipăite de căpitanul Hook?! 

Moreno se mulțumi să încline capul. Începea să 
vadă unde voia să ajungă Smart. 

— Atunci... jaful, conchise bancherul, cu respiraţia 
tăiată, pentru a vă spune pe scurt: puțin îmi pasă. Nu mă 
mai privește. Am văzut aerul jenat al bunului Dick ieri, 
când a venit în vizită. Se tot uita la pansamentul meu. În 
ochii lui stătea scris: „Dumnezeule! Ce-o să facem cu 
acest Quasimodo?” 

— Nu exageraţi. Sunteţi puţin depresiv, îndrăzni 
Moreno. Este normal. Bine, să-l lăsăm pe Weston și banca 
să se descurce singuri, dacă preferați. Dar, între noi fie 
vorba, nu aveţi chef să vă răzbunați pe băieţii care v-au 
făcut asta? 

— Da, dar în felul meu, nu în al dumneavoastră, 
mormă! Smart. Dumneavoastră îi trimiteţi la răcoare pentru 
câțiva ani. ȘI, dacă rezistă, scapă repede, cunosc povestea. 

— Și dumieavoastră? ripostă agentul federal. Ce 
propuneţi? 

— Eu? O să-mi pun câinele să-i înfulece. Unul după 
altul, începând cu mâinile, firește. 

— O să mă fac că n-am auzit, evită polițistul. În 
realitate, vreţi să spuneţi că n-o să mă ajutaţi să-i încolţesc? 

Smart își arătă dinţii. Ochii îi străluceau, febrili. 

— N-o să-i încoluţi, rosti el. Sunt prea şmecheri 
pentru dumneavoastră. O să vă spun ce o să fac: o să mă 

vindec. Când voi ieși de aici, voi porni în căutarea lor cu 
Dust. Și Dust își va face de cap! Jur! 

Moreno își adună notițele și se ridică 

— Calmaţi-vă, zise el, aveţi un puseu de tempera- 
tură. O să chem infirmiera. 

Cum schiţa un gest pentru a-i pipăi fruntea banche- 
rului, câinele mârâi și trase de lesă. Lui Moreno nu-i plăcu 
lucirea ucigașă care-i sticlea în fundul pupilelor. Bătu în 
retragere, șocat să constate în ce măsură animalul și stă- 
pânul semănau. 

Se eclipsă. În timp ce ajungea la parter, se hotări să 
nu menţioneze amenințările lui Smart în raportul său, 
amărâtul de el având destule probleme și așa. Ceva îi 
şoptea că, în ciuda lăudăroșeniilor sale, nu va supravieţui 
mutilării. Era genul de individ care-și spulberă creierii într-o 
seară de deprimare cu o pușcă pentru elefanți, în cel mai 
pur stil Hemingway. Încă o dată, nu era de competenţa 
FBI, nu... mai degrabă a soției sale, Dorana, dar nu era 
convins că aceasta era în stare să facă față. Nici că avea 
chef. 

Ipoteza unui complot în interiorul băncii îi reţinea 
mai mult atenţia, deoarece aflase că Trade avea să treacă 
peste ceva vreme sub controlul unei mari firme japoneze 
şi că Dick Weston risca foarte tare să fie concediat, admi- 
nistraţia nefiind mirobolantă. În plus, o frază pronunțată 
de Smart i se învârtea în cap: „Dick Weston nu vrea să 
notăm numerele în genul acesta de operaţiuni, ocupă prea 
mult din timpul contabililor”. 

Dick. Acest drag și bătrân Dick, care își fabricase 
poate în acest fel niște lovele total invizibile, capabile să 
treacă de orice control. 

„Weston avea toate piesele de puzzle în mână, enu- 
meră mental Moreno, instalându-se la volanul Plymou- 
th-ului Reliant. Cunoștea procedura de deschidere a camerei 

blindate și combinația lacătelor; avea posibilitatea să înre- 
gistreze fraza-cheie aflată în memoria calculatorului și — 
cine ştie? — să facă o copie perfectă pe un disc optic. Nu 
cedase tentatiei de a utiliza, fără știrea lui, un băgător de 
seamă precum Adam Smart pentru a devaliza propria 
bancă?” 

Luând totul în considerare, nu era o ipoteză complet 
falsă. Aspectul „lefter” al operaţiunii nu era poate decât un 
camuflaj abil conceput pentru a orienta bănuielile spre 
micii borfași lipsiți de anvergură. 

Moreno porni motorul. Da, hotărât lucru: avea să se 
intereseze îndeaproape de Dick Weston. Avea încredere 
în flerul său. Până acum, intuiţiile sale nu-l decepţionaseră 
niciodată. 


24 


Trei zile se scurseră fără ca scotocirile și barajele să 
aducă vreo descoperire nouă. Dan începea să spere. Cu 
puţin noroc, drumurile vor înceta în curând să mai fie 
puse sub control și vor putea din nou să se gândească să se 
mute incognito. Bucuria sa fu totuși de scurtă durată, căci, 
chiar în seara aceea, radioul anunţă că poliția proceda la 
razia orașului, percheziționând toate clădirile părăsite, 
susceptibile a furniza „un bârlog” răufăcătorilor. Se in- 
sista asupra faptului că sacii furați din bancă constituiau 
un volum care nu se putea micșora, era greu de ascuns și 
nu putea trece neobservat. Populaţia era invitată să semna- 
leze autorităţilor orice transport neobișnuit. O primă de 
10 000 de dolari era oferită oricui ar permite arestarea 
vinovaţilor. 

Acest ultim punct făcu o impresie foarte neplăcută 
în hangar. Cei trei bărbați se priviră cu aceeași lucire de 
neliniște în ochi. 

— Dacă aruncă biștari pe masă, nu mai suntem la 
adăpost, mormăi Monk. 

Dan ştia bine ce voia să spună. Cu anunţul primei, 
solidaritatea celor din zonă înceta pe dată să funcționeze. 
Momeala câștigului va învinge legea tăcerii și o grămadă 
de golani, din micile bande care proliferau prin împre- 
jurimile hangarulu: nu vor întârzia să facă apropierea 
între „monstrul”, al cărui portret-robot ziarele continuau 
să-l difuzeze, şi Baby Monk, karatistul nebun, ucigaș de 
câini Și ucenic-ninja, care dăduse atâtea prilejuri să se vor- 
bească despre el în traveele antrepozitelor. 

— Le e frică de tine..., observă Dan. Nu vor 
îndrăzni niciodată. 

— Nu-i cunoşti! şuieră Monk. Le trebuie lovele pen- 
tru doze. Când le lipsesc, nu le mai este frică de nimeni. 

— Portretul-robot nu-ţi seamănă, insistă Dan. Este 
doar un gagiu cu nasul turtit. 

— Trăncăneli, scuipă luptătorul. Ăsta este fioros... 
si eu știu că sunt fioros. Gagiii nu vor căuta prea departe. 
Promisiunea lovelelor îi va obseda. 

— Atunci nu există decât o soluţie, propuse Dan. 
leși și bagă groaza în ei. Asta o să le dea de gândit de două 
ori înainte de a se duce la sticleți. 

— Mda, mârâi Monk. Putem încerca. 

Chiar în noaptea aceea, ieși în labirintul antrepo- 
zitelor pentru a participa la o luptă clandestină cu câini, 
de care bandele se arătau atât de nesătule. În fundul unei 
gropi de gresaj pentru camioane uriașe, înfruntă doi dober- 
mani pe care îi ucise într-un mod extrem de crud, în scopul 
clar de a șoca imaginaţia spectatorilor aplecați deasupra 
vidului. Când ieși din groapă, era acoperit de unsoare și 

mușcături, dar cei doi câini nu mai aveau niciun os intact 
în tot corpul. Un murmur de respect îngrozit străbătu rân- 
durile vagabonzilor. Monk se mulţumi să zâmbească, curăţă 
prima și se întoarse șchiopătând la manufactura de ţigări 
de foi. Ştia că exhibiţia sa avusese valoare de avertisment 
și că obținuse o amânare. 

Dan fu dărâmat de starea luptătorului. Unele muș- 
cături ar fi trebuit cusute, dar mâinile lui Doc” Brannigan 
tremurau prea tare pentru a putea face o asemenea inter- 
venţie. 

— Nu-i nimic, se mulțumi să repete Monk. E o 
nimica toată. 

Dan era mai puţin sigur decât el. Încercă să curețe 
rănile cât putu de bine, cu ajutorul clorinei diluate într-o 
mare cantitate de apă, deoarece Doc” lăsase toată farmacia 
la hacienda. Unsoarea de motor nu ușura lucrurile. Ar fi 
trebuit ca Monk să se poată spăla cu un detergent potrivit. 
Bietul săpun Ivory pe care îl foloseau pentru toaleta 
cotidiană se dovedi fără efect. 

— Nu-i o problemă, hotărî Baby Monk. Este ca un 
fel de camuflaj. Dacă ies cu botul mânjit, o să mă ia drept 
mecanic. 

Doc’ Brannigan asistă la scenă din fundul fotoliului 
său fără a face vreun gest de a se ridica. Avea faţa galbenă 
și căldura care nu înceta să crească îi provoca serioase 
probleme respiratorii. Noaptea, îl auzeau gâfâind și scui- 
pând în batistă pentru a încerca să-și elibereze bronhule. 
Dan avea neplăcuta impresie că escapada mexicană îi 
epuizase forţele bătrânului. De la întoarcerea sa, se făcea 
tot mai mic între braţele fotoliului, nu mânca aproape 
nimic și nu pronunța zece fraze toată ziua. O indiferență 
de rău augur pusese stăpânire pe el și moțăia ore în șir cu 
bărbia în piept, antrenându-se parcă pentru confruntarea 
cu neantul. 

— Vom avea linişte atâta timp cât nu vor mări prima, 
șopti Monk. Cred că le-am băgat groaza în oase. 

Râdea strâmbându-se. Sângele păta deja pansamen- 
tele improvizate pe care Dan le înnodase în jurul braţelor 
și picioarelor sale. Două mușcături — una la pulpa dreaptă, 
cealaltă la braţul stâng — erau foarte urâte și imitatorul se 
temea de ceea ce se putea întâmpla în lipsa injecțiilor de 
antitetanos sau a antirabicelor. Din cauza oboselii, cedă 
unui acces de panică și îi rugă aproape pe complicii lui să 
îngroape lovelele înainte de a o lua la sănătoasa. 

— Este ciment în cămară, pledă el. Am verificat în 
după-amiaza aceasta. Acoperim sacii și ne despărțim. 

— Aiurezi, căscă Monk. În LA are loc cel puţin un 
cutremur pe zi. De fiecare dată când se produce, toate 
crăpăturile proaspăt umplute se redeschid imediat. Cara- 
pacea ta de ciment nu va ţine mai mult de patruzeci şi opt 
de ore. La prima zguduire, ar crăpa ca o coajă de ou și 
orice cerșetor n-ar trebui decât să se uite în fisură pentru a 
zări sacii. Nu, șmecheria asta a ta nu ţine. Trebuie s-o aș- 
teptăm pe Dorana. N-o să ne lase baltă, asta e sigur. 

Auzind aceste vorbe, Doc’ Brannigan, pe care îl cre- 
deau adormit, deschise o pleoapă și lăsă să-i scape un rânjet. 


25 


A doua zi, din cauza căldurii, se dădu alarma la smog. 
Un anticiclon subtropical se abătu asupra L.A.-ului, 
împiedicând aerul umed stagnat la nivelul solului să se ri- 
sipească. Poluarea rezultată din traficul intens și din fumul 
de la uzine atinse foarte repede cota de alertă. Aerul își 

pierdu orice transparenţă, o ceaţă gălbuie cu miros pesti- 
lenţial invadând atmosfera. 

În vila de pe coline, Dorana văzu grădina și piscina 
dispărând progresiv în spatele acestui ecran fumigen care 
părea să se desfășoare în vederea unor neliniștitoare ma- 
nevre militare. În același moment începu să strănute și să 
aibă mâncărimi la buze, cum i se întâmpla imediat ce 
indicele de poluare depășea pragul de toleranţă. Radioul 
anunţă declanșarea planului antismog: încetinirea traficului 
urban, obligația pentru industriile poluante de a proceda 
la stingerea imediată a furnalelor. Dorana se așeză în faţa 
lucarnei pentru a observa ceața care se forma. Nu mai 
vedea marginile parcului, nici cabana din fundul grădinii. 
Fumul galben își desfășura rotocoalele deasupra orașului 
pentru a se opri în primele fortificaţii ale muntelui, care le 
tăia drumul și le împiedica să pătrundă în interior, acolo 
unde s-ar fi putut dilua sub efectul vântului. Această 
fundătură naturală era cea care dădea o asemenea intensitate 
smogului. Dorana se simţi doborâtă de sufocarea claustro- 
fobă pe care o încerca totdeauna în asemenea situaţii. Migrena 
1 se instală în creștetul capului, comprimându-i creierul și 
tâmplele. Se strâmbă. Detesta să aibă dureri de cap, pentru 
că Ancinul sau Exedrinul rareori reușeau să-i învingă sufe- 
rinţa și se vedea silită să se întindă în întuneric cu o com- 
presă îngheţată pe frunte. 

Trecu în baie pentru a lua o sticluţă de comprimate 
din dulapul de la toaletă. Hotărât lucru, îi era scris ca 
astăzi totul să meargă prost! 

Începuse din zorI, când Adam se întorsese acasă. 


Într-adevăr, conducerea spitalului refuzând să mai tolereze 
prezența unui câine în camera unui bolnav plasat la tera- 

pie intensivă, el semnase pe proprie răspundere ieșirea și 
închiriase o ambulanţă pentru a-l duce acasă. De atunci, 

se odihnea în camera lui sub supravegherea unei infirmiere 

particulare, ale cărei servicii le plătise prin intermediul unei 
agenţii de îngrijire la domiciliu. Asistenta va veni de două 
ori pe zi să schimbe pansamentele și să înlocuiască perfu- 
ziile. Se numea Winnifred Stholar, avea cincizeci și doi de 
ani și un profil de sergent-major. 

Această întoarcere bruscă o dezorientase pe Dorana, 
care nu se așteptase la așa ceva. În mod naiv, ea crezuse că 
Adam va rămâne în spiral timp de câteva săptămâni... ŞI 
poate că nu va mai ieși niciodată! În consecinţă, nu-și luase 
precauţia de a se pregăti pentru această coabitare pericu- 
loasă; acum realiza cu teroare că risca să se trădeze în 
orice clipă. 

Pentru moment, Adam moțăia, istovit fiind de călăto- 
ria cu ambulanta. Câinele se întinsese, bineînțeles, la picioa- 
rele patului de-ndată ce-l culcaseră pe stăpânul său; era 
limpede că nimic nu-l va face să părăsească camera. 

Infirmiera se plânsese de acest lucru. Era o femeie 
aspră, cu gură căzută si striată de riduri verticale și ochi duri. 
Fa aruncase peste decorul casei o privire dezaprobatoare, 
ca şi cum tot acest lux ar implica, mai devreme sau târziu, o 
anume pedeapsă divină. 

„Idioato! aproape că-i strigă Dorana. Nimic din 
toate astea nu ne aparține! Și o să ni se ia în curând!” 

— Animalul, declarase infirmiera. Nici vorbă să rămâ- 
nă în camera bolnavului. Este contrar oricăror principu de 
igienă. 

— Soţului meu trebuie să-i spuneți asta, suspină 
Dorana ridicând din umeri. Nu mie. Eu de multă vreme 
am depus armele. 

ȘI, cum infirmiera întorcea spatele pentru a se înde- 
părta cu un mers soldāțesc, ea adăugă: 

— Un sfat: nu încercaţi să-l scoateţi pe Dust cu forța. 
Aţi putea să vă treziţi în aceeaşi stare ca soţul meu! 

Regretă aproape imediat această ieșire care nu cadra 
cu personajul său de soție dezolată, dar era la capătul pute- 
rilor și smogul nu o ajuta cu nimic. Când ridica ochii pentru 
a privi pe fereastră, nu vedea decât o masă de pâslă galbenă 
îngrămădită pe geamuri şi simţea că se sufocă. 

Trebui: să facă un efort să meargă să-l vadă pe 
Adam, căci timpul trecea și nu mai putea, în mod decent, să 
rămână ascunsă la parter. Când se apropie de pat, Smart 
murmură fără măcar să deschidă ochii: 

— Ce pute în halul ăsta? Braţul meu? Putrezesc oare? 

— Nu, făcu neutru Dorana. Este smogul. A căzut 
peste colină, nu se mai vede nimic. 

Rămase înţepenită la picioarele patului, incapabilă 
de a schiţa un gest de tandreţe. Să se prefacă era peste pu- 
terile sale. Cu încheietura sa scurtată și bandajată, Adam îi 
făcea greață mai mult ca niciodată. Devenea deodată con- 
știentă că îi ura tot corpul: mușchii, părul sur de pe piept, 
corpolenţa... și mai ales acest miros de rânced propriu 
bărbaţilor care îmbătrânesc. Îi detesta ridurile, pielea îngro- 
șată de ani, culoarea părului, cuta lăsată a gurii. Pentru 
nimic în lume n-ar fi putut să se aplece peste el să-l sărute 
sau chiar să-i șteargă transpiraţia care îi acoperea fruntea. 
Privi suportul de care atârnau pungile cu glucoză și anti- 
biotice, plosca de sub pat. Îi veni să vomite. O luă la fugă 
pentru că era convinsă că infirmiera îi ghicea dezgustul. 

La parter, trecu în spatele barului și își turnă un 
pahar de J&B fără gheaţă, pe care îl sorbi dintr-o înghi- 
țitură pentru a nu-i simți gustul. Dădu drumul la televizor. 
Petrecea din ce în ce mai mult timp în faţa micului ecran, 
ingurgitând orice: „Good Morning America”, „Jeopardy” 
sau emisiunile lui Oprah Winfrey. Buletinele de știri o 
informaseră că poliţia întreprinsese o scotocire sistematică 
în unele cartiere din oraș, adică în perimetrul Watts, în 
South Central, Crenshaw, La Cienaga, dar ea nu se neli- 

niştea. Toate acestea i se păreau depărtate, ceţoase, la fel de 
toxice ca smogul și se întreba câteodată dacă nu era pe cale 
să înnebunească. 

Întoarcerea lui Adam o obseda. Nu reușea să fie 
atentă la altceva. Își închipuia stratageme copilărești pentru 
a se descotorosi de el: să debranșeze perfuzia de antibio- 
tice, de exemplu, pentru a lăsa drum liber infecției. 

„Nu delira, gândi Dorana umplându-și paharul a 
doua oară. Nu vei avea curajul. Și apoi, oricum, Dust nu 
ti-ar permite-o.” 

Nu putea să-și scoată din cap această imagine: Dust 
aruncându-se asupra ei, dacă ar fi schițat doar gestul de a 
pune mâna pe Adam. „Știe”, își repeta ea. „A ghicit.” 

Puțin ameţită, se așeză în faţa televizorului pentru a 
urmări emisiunile: „Și medicii suferă”, „Spitalul de urgență”, 
„O casă pentru șase”, „Regina de mai”. 

Gesticulaţiile actorilor o cufundau într-un fel de 
amorţeală fericită, din care n-ar fi vrut să iasă pentru 
nimic în lume. 

La începutul după-amiezii, Moreno veni să viziteze 
bolnavul, iar Dorana îl conduse până în cameră și se re- 
trase pentru a-i lăsa să discute. Adam practic nu-i adresase 
niciun cuvânt de când se întorsese acasă. Când se trezea 
din starea de somnolenţă — reală sau prefăcută —, se limita 
la a privi ţintă zidul din faţa lui. Refuzase să i se deschidă 
televizorul sau radioul. Nu aruncase nicio privire prin 
ziare sau reviste. Stătea acolo, în penumbră, cu ochii mari 
deschiși, adâncit în gânduri. 

Dorana spera să cadă repede în depresie nervoasă. 
În fond, toată povestea aceasta cu mâna tăiată trebuia să 
aibă ceva comun cu o castrare simbolică, nu-i așa? „La 
naiba! își pierdu ea răbdarea. Ar fi și timpul ca tot acest 
bazar freudian să-ţi fie util în sfârșit!” 

Fa căuta să-și amintească ce citise în reviste referitor 
la acest subiect al mutilărilor masculine. Membrul tăiat 
asimilat privării de penis și toate chestiile de psihologie 
alambicată care păreau să iasă dintr-un film de Hitchcock. 
l-ar fi plăcut ca Adam să se simtă neputincios, distrus, 
să apuce înfiorătorul pistol cu care se sinucisese tatăl lui și 
să şi-l bage în gură. Îi mai rămânea o mână, în fond! Era 
totuși destul de îndemânatic ca să facă asta fără ajutorul 
cuiva! 

Moreno stătu multă vreme. Intrigată și puţin neli- 
niştită, Dorana fu tentată să meargă să asculte la ușă, dar, 
în momentul în care punea piciorul pe prima treaptă a 
scării, îl auzi pe Dust mârâind chiar deasupra capului ei. 
Câinele o reperase. Nu va putea niciodată să facă nicio 
mișcare atâta vreme cât Dust era în casă. 

Când Moreno cobori, trebui să suporte un nou inte- 
rogatoriu. De data aceasta, era vorba în principal de Dick 
Weston, de care agentul federal părea să se intereseze brusc, 
fără ca tânăra femeie să poată ghici de ce. Se strădui să facă 
o bună impresie, conștientă fiind în același timp că duhnea 
a alcool de cum deschidea gura. 

— Cum staţi cu ancheta? întrebă ea. Aveţi vreo pistă? 

— Am oferit o primă, răspunse el. Primim multe 
mărturii, dar trebuie să le verificăm pe fiecare în parte și 
asta ne ia mult timp. 

— Toată lumea denunţă pe toată lumea? 

— Cam așa ceva. 

Își dădu seama că Moreno o privea fix. Fu tentată să 
se examineze în oglinda barului pentru a vedea dacă are 
pete roşii pe pomeți. Chiar avea figură de bețivă? 

Agentul special se hotărî să plece în clipa în care ea 
începea să se simtă stânjenită. Dorana se intersectă cu infir- 
miera care venea să schimbe pansamentele pentru seară. 

— Febra persistă, comentă aceasta coborând. Dacă 
mai urcă, va trebui să chemăm imediat ambulanta. Este o 
nebunie că a părăsit spitalul în starea aceasta. La noapte 
să-i luați temperatura de două sau trei ori. Corpul este mai 
slăbit în timpul somnului. Boala trece la atac totdeauna în 
timpul noptii. Va avea probabil nevoie să și urineze. Va 
trebui să-i dați plosca. Vă descurcaţi? 

Era atâta dispreţ în vorbele sale, încât Dorana fu 
tentată să-i arunce cu paharul în față. Reuși să se stăpâ- 
nească. „Idioato!” repetă ea privind-o cum se îndepărtează 
în Fordul Pinto al lui Winnifred. 

Anita își luă rămas-bun cu un aer speriat. Mexicana 
suporta cu destulă greutate răsturnările survenite în ulu- 
mele zile şi Dorana ghicea că nu avea să întârzie mult 
până să-și dea demisia. De fapt, nu avea nicio importanţă. 
Cu cât vor fi mai puţini martori, cu atât va avea mai multă 
libertate de acţiune. 

Singură în casă cu Adam și câinele, se ghemui în 
fotoliul său, incapabilă să se hotărască să urce în camera 
bolnavului. 

Cum poti să împingi un om la sinucidere? Făcându-l 
să simtă că a devenit respingător? Că nu mai are niciun 
viitor? 

Se hotărî să improvizeze pe aceste două teme și să-l 
vadă pe Adam sub pretextul de a-l întreba dacă nu are 
nevoie de ceva. Îl găsi cu ochii deschişi și obrazul lucind 
de transpiratie. Un miros acru plutea în încăpere și trebui 
să facă un efort pentru a se așeza la căpătâiul bolnavului. 
Smart nu întoarse capul spre ea. 

— Sucletele ăsta, Moreno, făcu Dorana pentru a 
spune ceva, pare să-l suspecteze pe patronul tău. Adineauri 
mi-a pus niște întrebări ciudate în legătură cu Dick. Nu 
știam ce să răspund. Sper că n-am făcut nicio gafă. 

Adam nu avu nicio reacţie. Dorana fu tentată să-i 
treacă mâna prin faţa ochilor pentru a vedea dacă clipea. 

— Crezi că Weston o să te mai păstreze după ce ti 
s-a întâmplat? întrebă ea cu o voce neutră. 

— Nu, făcu Adam. Cred că poți să-ţi iei rămas-bun 
de la dragele tale prietene de pe colină. N-o să mai rămâ- 
nem multă vreme aici. Poți chiar să-i ceri Anitei să ne împa- 
cheteze lucrurile. „Nu poate să fie mare lucru. Câteva 
valize cu haine și... ce altceva? Nimic... Absolut nimic. 

— Unde vom merge? întrebă ea în timp ce o greu- 
tate îngrozitoare 1 se așeza pe piept. 

— Nu știu..., mormăi Adam. La periferie. Va trebui 
să descoperim un mic bungalow în provincie. În mo- 
mentul de față coasta este prea scumpă pentru noi. 

Dorana închise ochii. Încerca să se imagineze locuind 
într-o baracă de scânduri cu vopseaua sărită, cu un Adam 
Smart la pensie, neras, târându-și papucii toată ziulica, pe 
undeva într-o comunitate deprimantă, la marginea deșer- 
tului. Un loc unde femeile merg să-și facă cumpărăturile 
cu bigudiurile pe cap, schimbă între ele reţete pentru a nu 
arunca resturile de mâncare și poartă rochii de bumbac 
decolorate, cumpărate de la second-hand. Un loc populat 
de bătrâni neputincioşi și de tineri derbedei aronganți. 
S-ar alege repede cu porecla „Înțepata”, iar Adam ar 
deveni la fel de inevitabil „căpitanul Hook”. Ar fi puși 
discret în carantină, ar avea neplăceri cu șeriful din cauza 
câinelui prea agresiv. Ar fi îngrozitor de cald şi, din lipsă 
de bani pentru produsele de înfrumusețare, va îmbărâni 
foarte repede în acel climat de cuptor. În șase luni va 
deveni o femeie oarecare și... fără viitor de asemenea. 

Dorana redeschise pleoapele, sufocându-se de neli- 
niște. Nu voia în ruptul capului o asemenea existență 
oarecare, lângă un soţ taciturn și înăcrit. Un infirm care i-ar 
plimba toată ziua ciotul pe sub nas. 

— O să-ți cumperi o proteză? întrebă ea. O „mași- 
nărie” din aia articulată? 

Adam rămase tăcut. Părea adâncit din nou în visu- 
rile sale. Dorana se ridică. 

— O să las ușile deschise, spuse ea. Dacă ai nevoie 
de ceva, cheamă-mă. 

leși fără ca el să fi încercat s-o împiedice. Acest lucru 
n-o miră. Trăiau în felul acesta de ani de zile, schimbând 
între ei doar banalităţu, fiind vecini un weekend întreg fără 
a schimba o vorbă. 

Cu toate acestea, în clipa în care păși pragul came- 
rei, Adam păru să iasă din transă. 

— Dă-i să mănânce și să bea lui Dust, ordonă el. 
Bietul animal m-a vegheat toată ziua. 

— Bineînţeles, făcu Dorana. Cobor în bucătărie. 
N-are decât să vină dragul de el. 

Se îndreptă spre scară, în timp ce Adam îi dădea 
ordine câinelui. Dust nu asculta decât de el. 

„Dacă aș fi pe punctul să mă înec în piscină, gândi 
ea, n-ar Sări în ajutorul meu până ce scumpul meu soț nu 
i-ar ordona!” 

Deschise frigiderul din bucătărie, căutând castronul 
cu pastă pe care Anita îl așeza acolo în fiecare seară 
înainte de a pleca. Dust își făcu apariţia chiar în momentul 
în care îi punea farfuria pe dale. Deși îi era foame, nu se 
repezi la mâncare. Dând târcoale castronului, adulmecă 
îndelung, aruncând priviri scurte tinerei femei. 

„Jigodie! gândi Dorana. Te întrebi dacă nu încerc să 
te otrăvesc! Asta e, nu-i așa?” 

Își strânse pumnii pentru a-și stăpâni furia și frica. 
Acum, câinele gusta din hrană cu înghițituri mici, meste- 
când prudent, în căutarea vreunei arome suspecte. Așa 
fusese educat și, dacă în această seară consimțea să-și 

primească mâncarea din mâna Doranei, era doar pentru că 
murea de foame. 

Urcă să se culce. Era devreme, dar excesul de alcool 
îi trezise migrena. Se întinse pe pat. Asfinţul soarelui, stră- 
pungând ceața, umplea casa cu o stranie lumină galbenă. 
Reflectă că sfârșitul lumii așa trebuie să arate. Era ca și 
cum tot praful deșertului fusese ridicat în aer de un suflu 
uriaș Și că va dura o veșnicie până avea să se așeze din 
nou. Aţipi cuprinsă de o ușoară beţie. Visă că Adam se 
ridica împleticindu-se, își smulgea drenele, perfuziile și 
mergea în birou pentru a încărca o pușcă de vânătoare. 
Era conștientă de ce voia să facă, dar ea nu făcea nicio 
mișcare. Înjura, pentru că mâna dreaptă îi lipsea şi se des- 
curca greu cu stânga. Cartușele se rostogoleau pe podea. 
Dorana nu deschidea ochii. Se gândea: „Se va omori 
ca Hemingway! În sfârșit!” Asculta zgomotul chiulasei și 
număra secundele. Unu... doi... trei..., enervându-se că 
soţul ei nu se decidea mai repede să apese pe trăgaci. 
Nemairezistând, deschidea pleoapele. Atunci îl vedea pe 
Adam, în picioare lângă pat. Nu avusese niciodată intenția 
de a se omori, nu, pe ea o tintea în cap. 

Tânăra se trezi, tresărind. Era noapte. Sudoarea îi 
umezise hainele. Se ridică pentru a se dezbrăca. În salo- 
nașul de toaletă, își dădu cu apă pe față. Inima îi bătea 
tare, lovind-o în piept. Nu avu curajul să facă duș și se 
înfășură în halat. Un coiot ţipă departe, în munți, iar câinii 
îi răspunseră. 

Făcându-și curaj, ieși în hol pentru a se strecura 
în camera lui Adam. Casa era cufundată în întuneric și, în 
ciuda fricii sale de întuneric, nu îndrăzni să apese între- 
rupătorul, de teamă să nu trezească bolnavul. Adam 
dormea cu capul dat pe spate. Din copilărie, Dorana 
asociase totdeauna sforăitul cu bătrâneţea. Nu ştia de ce, 
dar pentru ea era definitiv asociat cu senilitatea, cu deca 

derea fizică, precum aparatele dentare sau bandajele de 
hernia. Se detașase fizic de soțul ei în ziua în care acesta 
începuse să sforăie, în jurul vârstei de patruzeci şi cinci de 
ani. În perioada aceea, ea îi ceruse să doarmă în camere 
separate, sub pretextul că nu se putea odihni noaptea. Da, 
într-o bună zi se săturase să-l scuture sau să fluiere pentru 
a întrerupe vacarmul grotesc care îi ieșea pe gură și se 
îndepărtaseră, fiecare la alt capăt al culoarului. 

„De fapt, îi spusese ea, doar săracii dorm în același 


» 


pat. 


Dust dormea pe jos, cu acele bruște scuturături ale 
câinilor care visează. 

Dacă ar fi fost curajoasă, ar fi profitat de somnul 
animalului pentru a merge să ia pistolul automat din 
sertarul biroului, l-ar fi pus la tâmpla lui Adam și... 

Să lase să se creadă că a fost o sinucidere? Era 
stupid, era chiar inutil să se gândească la asta, pentru că se 
ştia incapabilă să apese pe trăgaci. 

Și mai era și Dust la pândă. Chiar în clipa aceea, 
se prefăcea poate că doarme pentru a-și supraveghea 
stăpâna printre pleoapele întredeschise. Aștepta ca ea să 
îndrăznească, să facă gestul care ar da-o de gol. Atunci 
ar sări la ea pentru a o înșfăca de încheietura mâinii. 
Alertat de vacarm, Adam s-ar trezi. N-ar fi fost nevoie să 
i se facă o schiță pentru a înţelege ce se întâmplă. 

„Te-a păcălit! Mă întrebam când te vei decide să-ţi 
încerci șansa; nu eram neliniștit, ştiam că Dust te are în 
colimator.” 

S-ar ridica într-un cot, în timp ce ea ar rămâne țin- 
tuită la pământ de câine, cu încheietura sfâșiată până la os. 

Se dădu înapoi făcând parchetul să scârţâie și Dust își 
arătă colții, indicându-i că nu-i plăcea să o vadă în cameră. 
Se grăbi să părăsească camera și alergă să se închidă la ea. 
Acolo, înghiţi un somnifer şi se chirci în mijlocul patului. 

Anita fu cea care o sculă a doua zi, bătând în ușă. 
Părea neliniștită. Prin ușă, o anunţă că „temperatura domnu- 
lui mai crescuse”. 

Dorana se sculă cu mintea înceţoșată. Winnifred, 
infirmiera, sosi în același moment. Ascultă bolnavul și 
decise, cu propria-i autoritate, să cheme medicul. 

— Nu v-aţi ocupat de el, aruncă ea sec. Patul este ud. 

Dorana nu încercă nici măcar să protesteze. Adam 
deschise cu greu ochii și decretă pe un ton fără replică că 
nu voia să se întoarcă în spital. Ca pentru a-i susține 
decizia, Dust începu să latre din toate puterile. Winnifred 
bătu în retragere, declarând că se săturase de casa asta de 
nebuni. Medicul, un internist obosit cu mustăţi sure, îi 
prescrise alte antibiotice. 

— Fiţi atentă, îi spuse Doranei. Nu cumva să bea 
alcool. Între penicilină și analgezice, ar putea să cadă în 
delir. Alcoolul este un catalizator, nu se știe niciodată ce 
reacție provoacă la bolnav. Am avut un pacient sub tra- 
tament care și-a pierdut complet capul după ce a băut o 
jumătate de pahar de whisky. Nu înceta să strige în gura 
mare numele amantei sale, locul unde se întâlneau, și toate 
astea în faţa soției așezate la capul lui... S-a terminat cu un 
divorț și individul a încercat chiar să mă dea în judecată. 

Dorana îl conduse, mulţumindu-i de a fi acceptat să 
se deplaseze la domiciliu. Puţini medici o mai făceau încă, 
din cauza capcanelor întinse de drogati în apartamentele 
goale care ascundeau bolnavi țintuiţi la pat. 

Cum smogul se ridicase puţin, ea se plimba prin 
grădină. Claustrarea o înnebunea, dar nu-și permitea să 
urce în mașină Și să dea o raită. 

Dick Weston sună în cursul dimineţii pentru a sc 
informa despre sănătatea bolnavului. Dorana încercă să 
afle cum mergea ancheta. Bancherul îi spuse ca, dupa 
părerea lui, sticleții băteau pasul pe loc. 

— Cred că o să dau un anunţ la diferite posturi, 
încheie el. Dacă gangsterii nu au cifrul, nu vor putea 
deschide sacii. La ora asta cred că și-au dat singuri seama. 
Este timpul să încercă o negociere. 

— Crezi că într-adevăr nu au nicio șansă să forțeze 
încuietoarea? întrebă Dorana încercând să pară pur şi sim- 
plu curioasă. 

— Nici cea mai mică! spuse triumfător Dick Weston. 
Am făcut sute de teste cu tot materialul existent, de la 
ferăstrăul de metale până la aparatul de sudură. Nimic nu 
a putut afecta nici sacii, nici brăţările din oţel care fixează 
lacătele. Chiar în acest moment, indivizii trebuie să-și 
muște degetele până la os. O să le propun 20 000 de dolari 
pentru răscumpărarea sacilor. 20 000 de dolari este mai 
bine decât nimic. Vor putea măcar să-și cumpere o mașină 
nouă... sau să-și plătească o excursie la Vegas! 

— Crezi că merge? 

— Bineînţeles, draga mea, companiile de asigurări 
fac genul acesta de negocieri în fiecare lună. O să mă 
adresez unui cabinet de avocatură. Își vor însărcina detec- 
tivii să procedeze la troc. 

Mai schimbară niște banalități, apoi Weston închise 
telefonul. Dorana era împietrită. 20 000 de dolari era 
derizoriu, dar și-l imagina foarte bine pe Monk acceptând 
acest târg păgubos. Avea un creier de copil. Dacă i se flu- 
turau banii pe la nas, era în stare să prefere acel teanc 
amărât în locul comorii din saci. Ca toţi ţâncii, nu avea pic 
de răbdare. În plus, cei trei bărbaţi erau sigur la capătul 
puterilor, epuizați de așteptare; în aceste condiţii, nu era 
imposibil să cedeze unui acces de descurajare și să accepte 
o propunere, al cărei singur merit era că le scurta supliciul. 

Dorana era conștientă că era puţin răspunzătoare de 
această stare de fapte, pentru că nu le mai trimisese nicio 
veste de mai multe zile; cum, din partea lor, nici ei nu 

telefonaseră de teamă că telefonul era ascultat, „tăcerea 
radio” trebuie să le fi accentuat impresia de abandon. 
Precis trecuseră în revistă toate mijloacele de a deschide 
sacii, dar fără succes. Acum erau cu siguranță exasperaţi și 
foarte porniţi împotriva ei, blestemând-o că neglijase un 
amănunt tehnic a cărui importanţă se dovedea a fi capi- 
tală. Trebuia să se trezească, să-și vină în fire! Trebuia să 
facă rost de cifru, într-un fel sau altul. Oricum avea nevoie 
de acest lucru. Că Adam își va da duhul sau va supra- 
viețui, nu avea importanţă, lovelele tot îi trebuiau! 


La începutul după-amiezii, temperatura scăzu și 
Adam putu să mănânce puţin. Chiar pălăvrăgi cu Anita, 
lăudând-o pentru chili. Apoi îi ceru un scotch fără gheaţă, 
pe care femeia de serviciu i-l refuză, ascunzându-se în 
spatele preceptelor medicului. 

— Pot să vă fac un ceai, propuse ea. 

— Du-te și spală-te la fund cu ceaiul tău! mârâi el. 
Totdeauna am avut oroare de pişatul ăsta de călugăriță! 

Catolică ferventă, mexicana se retrase, jignită. 

— Dacă upă, diagnostică ea trecând prin faţa Doranei, 
înseamnă că este aproape vindecat. 

Puțin mai târziu, Smart se puse pe monologat. 
Dorana crezu la început că delira și începu să urce scările. 
Rămase nemișcată pe a cincea treaptă, realizând că Smart 
vorbea cu dulăul. Îi explica ceva pe un ton de comandă, ca 
un căpitan expunând în faţa oamenilor săi pașii de urmat 
pentru a ataca o poziție inamică. Dorana rămase nemiș- 
cată. O idee nebunească îi trecu prin minte: Adam era pe 
cale de a-i comanda lui Dust să o suprime. Înţelesese totul 
și hotărâse să o pedepsească. Avea să folosească dulăul ca 
pe un ucigaș kamikaze. | 

Își dădu seama că respira prea tare și bătu în retra- 
gere. Câteva minute mai târziu, Dust trecu prin faţa ei 

fără a-i arunca o privire, traversă grădina, sări peste grilaj 
ŞI o porni în viteză în direcția orașului. Mergea hotărât, ca 
și cum stăpânul îi dăduse de îndeplinit o misiune precisă. 
Dorana își mușcă buza până la sânge. Ce punea la cale 
Smart? Ce căuta? 

Hoti? 

Ei, haide! Era o prostie. Nu avea nicio șansă să-i 
găsească într-un oraș ca Los Angeles. 

Încercă să râdă, dar fără succes. Lucruri citite pe ici, 
pe colo îi reveneau deodată în memorie. Frânturi de arti- 
cole de popularizare care vorbeau despre flerul câinilor, 
capabili să izoleze un miros dintre milioane... ceva care 
vorbea despre fantastica memorie olfactivă canină. 

Ce șoptise, așadar, Adam la urechea câinelui? „Gă- 
sește-l pe doctorașul cel bătrân!” Dust era oare în stare să 
localizeze ascunzătoarea lui Doc” Brannigan? 

Îi era greu să se convingă, și totuși îi era teamă. Se 
gândea la acei câini abandonaţi la sute de kilometri de casă 
si care se întorc, chiar și atunci când nu ştiu nimic despre 
drumul urmat de cei care au încercat să-i facă pierduţi în 
mijlocul naturii. Ziarele erau pline de asemenea articole. 


Așteptă seara într-o stare de mare tensiune ner- 
voasă. l-ar fi plăcut să-i poată preveni pe cei trei bărbați 
de pericolul care îi păștea, să-i îndemne la răbdare, să-i 
roage să aibă încredere în ea și să nu accepte oferta 
ridicolă a lui Dick Weston, 20 000 de dolari, atunci când 
puseseră mâna pe o adevărată avere! 

Dust se întoarse la asfinţit. Părea zdrobit de obo- 
seală, cu limba scoasă, dar se cocoţă direct în camera lui 
Adam ca pentru a-i da raportul. 


Dorana petrecu o noapte grea. Înainte de a adormi, 
câinele băuse și mâncase mult, fără a o privi măcar o 


MÂNA RECE 359 


singură dată. Nervoasă, tânăra femeie se închise în cameră. 
Brusc, i se făcu frică ca animalul să nu se arunce printre 
picioarele ei să o trântească pe scară... sau să o împingă 
prin lucarnă pentru a se zdrobi pe dalele piscinei căzând 
în gol cincisprezece metri. Tăiată de cioburile de sticlă, cu 
picioarele rupte, ar rămâne acolo până în zori, pierzând 
tot sângele. 

„Dust a crezut probabil că era vorba de un hoţ, ar 
explica Adam poliţiei a doua zi. I-am tot spus Doranei să 
nu se mai fofileze pe întuneric ca o hoaţă..., dar îi era 
mereu frică să nu mă trezească. Este un accident. Un 
accident îngrozitor.” 

Rămase multă vreme la pândă, ascultând perma- 
nentul du-te-vino al animalului pe culoar. După scârţâitul 
parchetului, ghicea că animalul se oprea deseori în pragul 
camerei ei și că adulmeca pe sub ușă. De fiecare dată când 
se întâmpla acest lucru, ea strângea perna în braţe. Pe 
viitor, va trebui să fie atentă imediat ce va auzi animalul 
apropiindu-se de ea pe la spate. 

Când reuși, în sfârșit, să închidă pleoapele, visă că se 
relaxa într-o cadă plină cu apă caldă, cu spuma până la 
bărbie. Pe când aţipea, Dust se fofila deodată prin între- 
deschiderea ușii, apucând cu botul uscătorul de păr de pe 
toaletă și dându-i drumul în cadă. Scurtcircuitul străbătea 
trupul Doranei cu atâta forță, încât dinţii îi clănțăneau și 
se fărâmiţau... 

Se trezi tresărind şi aprinse lumina, convinsă că nu 
va mai adormi până în zori. 

Anita o trezi totuși la ora zece, informând-o că 
dulăul o ștersese din nou. 

— L-am văzut pe drum pe când veneam încoace! 
spuse mexicana. Nu ştiu ce l-a apucat. O fi poate în 
călduri? Să nu-l calce vreo mașină; domnul Adam nu şi a 
mal reveni. 

Dorana, în ce-o privea, ar fi ars cu bucurie o lumânare 
rugându-se ca animalul să fie călcat de un camion încărcat 
cu trunchiuri de sequoia! 

La ora unsprezece, infirmiera veni să refacă pansa- 
mentele și confirmă faptul că bolnavul era mult mai bine. 
Plecă în același timp cu Anita, care trebuia să-și ia băieţelul 
de la grădiniţă, și Dorana rămase singură în casă. 


La ora paisprezece era foarte cald, smogul își reluase 
atacul, umplând grădina cu brumă galbenă. Dorana se târî 
de colo-colo în tricou și bermude. Ar fi dat orice pentru a 
merge să facă o baie în Malibu. În disperare de cauză, se 
îndreptă spre piscină. Îmbrăcase un maieu pe sub haine, 
cu vaga intenţie de a se bronza pe peluză. 

Se dezbrăcă în timp ce mergea, lungindu-se pe dale 
pentru a băga mâna în apă. Era tocmai bună. Tânăra se 
lăsă să alunece în bazin și înotă puțin. Apa îi linişti nervii. 
Făcu pluta cu ochii închiși, privind cerul galben de dea- 
supra ei. Atunci o cuprinse frica. Brutală. 

„Ei! Idioato! şopti o voce din mintea ei. Ce s-ar 
întâmpla acum dacă Dust ar ţâșni din spatele gardului viu 
pentru a te împiedica să urci, ia spune?” 

La această ipoteză, avu o secundă de panică totală și 
înghiți apă. Bazinul era destul de adânc... pentru a o îneca; 
ar fi suficient ca Dust să alerge primprejurul piscinei și să 
O împingă înapoi în apă de fiecare dată când ar încerca 
să se sprijine de margine. Era puternic, nici măcar n-ar fi 
nevoit s-o muște pentru a-i reuși manevra. Un cap în 
piept ar fi de-ajuns să o arunce pe spate. Nu fusese 
niciodată o înotătoare experimentată și nu avea rezistenţă. 
Câinelui i-ar fi ușor să o obosească la adăpostul ceţei. 
Puţini oameni treceau pe drum; în plus, în zilele cu smog, 
vila era ascunsă vederii din cauza brumei. 

Dust ar alerga în jurul piscinei până când ea și-ar 
pierde răsuflarea şi i s-ar pune cârcei. N-ar putea spera 
să plutească până la apariţia infirmierei, asta ar însemna să 
stea prea mult în apă. S-ar scufunda... învinsă de epuizare, 
teamă și cârcei. S-ar scufunda pe fundul bazinului, pre- 
cum naufragiaţii care încetează să mai dea din braţe pentru 
a se menţine la suprafață. 

Dumnezeule! Deci asta pusese la cale Adam împre- 
ună cu dulăul? Îi ordonase animalului să se prefacă plecat, 
să se ascundă în tufișuri, apoi să aștepte un moment pro- 
pice... Și ea se repezise cu capul înainte. Profitând de 
faptul că era în apă, câinele se întorsese pe furiș. O aștepta. 
Avea să-l vadă ivindu-se de-ndată ce punea mâna pe scară. 

Se zbătu în mijlocul bazinului, deoarece panica o 
împiedica să-și coordoneze mișcările. Când ajunse la scară, 
se agăţă de bare cu disperare şi, dintr-un salt, ieși din apă. 

Se prăbuși pe dale, scuipând și gâfâind. 

În grădină nu era nimeni. 

Nici urmă de câine. Nicio ameninţare. 

Fra singură. 

„Sunt pe jumătate nebună, murmură ea îmbrăcân- 
du-se fără a se mai usca. Pe jumătate nebună.” 

Dacă Adam ar fi putut s-o vadă, ar fi izbucnit în râs. 


20 


A doua zi, Dan ieși devreme pentru a cumpăra 
ziarul şi provizii. Ceaţa galbenă și umedă, particulele 
poluante îi iritau ochii, dar se simţea protejat de acest nor 
de aburi. Își spunea că, în caz de urmărire, i-ar fi mai ușor 
să-şi piardă urma. Merse la un „Seven-Eleven” pentru a 

cumpăra conserve, pâine, bere, şuncă, cereale, lapte și ouă. 
La antrepozit nu mai era nimic de mâncare. Doc’ nu 
deschidea gura şi Monk avea o dispoziţie de câine, deoarece 
rănile sale tindeau să se infecteze. Trebuise să renunţe la a 
boxa sacii pentru a-şi ușura nervii. Imediat ce făcea gestul 
de a se mișca, rănile se redeschideau. Ar fi trebuit cusute, 
dar mâinile lui Doc” tremurau prea tare; cât despre Dan, 
acesta nu se vedea în postura ucenicului chirurg. 

leşea din magazin cu o pungă de hârtie în braţe și 
ziarul sub braţ, când zări mașinile poliţiei pe stradă. 
Trecură prin faţa lui fără a se opri, dar simți preț de o 
secundă o groază totală și fu gata să-i scape cumpărăturile 
pentru a o lua la fugă. Se strădui să păstreze o atitudine 
normală şi făcu un ocol mare pentru a se întoarce la 
manufactură. Această plimbare îi permise să constate că 
cercul se închidea încet-încet, prinzându-i la mijloc. Patru- 
lele afectate căutărilor inspectau acum clădirile situate la o 
distanţă de cinci-șase străzi de antrepozite. Sticleţii băteau 
în uși, cereau să li se deschidă, aruncau o privire înăuntru 
prin geamurile sparte. Verificau minuţios un teanc de 
hârțoage, fără îndoială cu datele proprietarilor. Dan se 
gândi imediat la furgonetă şi la Subaru, ambele furate, 
care mai erau încă în curtea fostei fabrici de ţigări de foi. 
Patrule: îi era suficient să facă un apel pentru a afla că 
vehiculele figurau pe lista celor furate în cursul ultimelor 
zile. Pentru ei ar fi un pretext nemaipomenit. Ar forța ușa 
sau ar intra pe o fereastră. Clauza legitime: suspiciuni le-ar 
permite o acţiune de acest fel. 

Dan transpira. Ceaţa poluantă îi ardea bronhiile. 
Șase străzi... era puţin. Cât timp le va mai lua patrulelor 
pentru o inspectare generală a hangarelor? Mâine, la 
aceeași oră, sticleții vor intra pe traveea principală, printre 
barăci. Vor percheziționa metodic, consacrând un zel spe- 
cial construcțiilor aparent goale. 

Dan se întoarse. Unde s-ar putea ascunde toți trei, 
Doc’, Monk și cu el? Sub podea, lângă saci? Era posibil să 
improvizeze un fel de nișă, astfel încât să dea impresia că 
atelierul nu era locuit? Trebuia să se gândească de pe acum. 

Cum dădea colţul unei străduțe, surprinderea îl făcu 
să tremure spasmodic din tot corpul. Tocmai îl zărise pe 
Dust... Dust care adulmeca, cu botul pe pavaj, căutând o 
urmă. 

Dan se dădu repede înapoi. Din fericire, vântul nu 
sufla din direcția bună și câinele nu-l reperase. Pășea prin- 
tre hangare, încercând să deosebească mirosurile, oprin- 
du-se ici şi colo pentru a da drumul la trei stropi de pișat. 
De data aceasta, Dan o luă la fugă mâncând pământul. Nu 
scăpaseră de ceea ce se temeau: Adam Smart, foarte decis 
să regleze el însuși conturile, le trimitea copoiul! 

Cum ajunsese până aici animalul era un mister, dar 
câinii polițiști buni sunt obișnuiți cu asemenea isprăvi. 
Poate Doc”, Monk (sau el însuși) or fi uitat vreun obiect în 
hacienda? Un obiect impregnat cu mirosul lor. Vreo batis- 
tă? O bandană îmbibată de transpiratie, pe care bancherul 
o strecurase în buzunarul pijamalei sale înainte de a chema 
după ajutor? 

Niciodată nu puteai să te gândești la tot. Dan își 
amintea de căldura care domnea în hacienda. Își petrecuse 
timpul ștergându-și fruntea și gâtul cu un prosop. Ce fă- 
cuse cu acesta în momentul plecării? Îl lăsase aruncat pe un 
fotoliu? Dust putuse să-l miroase, aşa cum adulmeca tot ce 
se petrecea în jurul lui... recunoscuse imediat mirosul 
„grădinarului” și insistenta lui îl intrigase pe Smart. 

Dumnezeule! 'Totul era posibil. Se puteau face zece 
scenarii la fel de convingătoare. Nu era important sa stu 
cum sau de ce! Ceea ce conta era dea şti cât timp n tis 
buia să ajungă la manufactură. 

Dan se grăbi să se întoarcă. Imediat ce încuie ușa de 
două ori, își chemă tovarășii. 

— Tocmai l-am văzut pe Dust! La o sută de metri 
de aici. Este pe punctul de a ne lua urma. 

Monk apăru din camera sa. Arăta rău și transpira 
din cauza febrei. Mușcăturile îi provocau suferință, dar 
încercă s-o disimuleze prin toate mijloacele. 

— Eşti sigur? bombăni el. 

— Da! gâfâi Dan. El era. Dacă ne găsește, ne va face 
felul unul câte unul. Poți să fii sigur de asta. Va încerca să se 
strecoare aici... sau ne va ataca de fiecare dată când ieșim. 

— N-avem decât să nu-l lăsăm să intre și gata, mârâi 
Monk. 

— Da! rânji imitatorul, o superidee! Şi cum o să 
facem ca să băgăm în noi? În plus, îţi semnalez și faptul că 
sticleții se află pe-aproape. Sunt riscuri serioase să ajungă 
mâine dimineaţă cu cercetările la antrepozite. O să avem 
necazuri, ţi-o spun eu! 

— Atunci trebuie să scăpăm de rable, făcu luptătorul. 
N-avem decât să luăm fiecare câte una şi să le lăsăm pe o 
străduţă. Puștanii or să le salte pe loc, asta le va încurca 
itele sticleților. 

— Şi noi? șuieră Dan. Unde o să fim când patrula va 
inspecta fabrica? Crezi că Doc’ și cu tine vă puteți plimba 
așa, în aer liber, cu toți sticleţii primprejur? Fără a mai 
ține seama că, dacă umblăm prea mult pe străzi, e posibil 
ca Dust să dea peste noi. 

— Gata cu panica! mârâi Monk cu un gest obosit. 
Dorana n-o să ne lase baltă. Sunt sigur că este la curent. În 
seara asta trebuie să vină. Da, probabil că totul se termină 
astă-seară. 

Dan nu putu să-și dea seama dacă chiar credea acest 
lucru sau dacă încerca doar să se liniștească. 

— Cel mai urgent, spuse el făcând eforturi să vor- 
bească calm, este să scoatem mașinile din curte. Nu e 
nevoie să mergem prea departe pentru a scăpa de ele. Pot 
chiar să fac asta singur, în două rânduri. Cât timp voi fi 
plecat, ai putea să sapi o gaură sub podea, astfel încât să ne 
lungim toţi trei când se va apropia patrula? Ce zici? 

— Sub dușumea? făcu Monk. Crezi că reziști? Riști să 
dai nas în nas cu șobolanii. N-o vei putea face pe delicatul. 

Instinctiv, îngenunchease pentru a pipăi scândurile 
desfăcute. Loviturile de pumn provocară curse subterane 
care îi făcură pielea de găină lui Dan. Luptătorul avea 
dreptate: subsolul era „locuit”. 

— Putem să ne organizăm ascunzători, admise Baby 
Monk, dar va fi plin de viermi. 

Cu degetele sale bătătorite, smulse una dintre scân- 
durile care se mișcau. Dedesubt era un spaţiu în care un 
om putea sta întins pe burtă, cu braţele pe lângă corp. 

— Sacu sunt în mijloc, zise el. Ne vom așeza în jurul 
lor. Dacă sticleţii nu privesc prea îndeaproape și niciunul 
dintre noi nu face o criză de nervi, o putem scoate la capăt. 

Ridică privirile pentru a obţine aprobarea lui Doc’ 
Brannigan. 

— Ei! bunicule, ţipă el. Ai curajul să faci pe îngro- 
patul o oră sau două? 

Dar Doc nu răspunse. Cei doi își dădură brusc seama 
că bătrânul nu deschisese gura de ceva vreme. Cuprins 
de o bănuială groaznică, Dan se îndreptă spre fotoliul de 
lemn între braţele căruia fostul cioclu stătea chircit. Doar 
atingând încheietura bătrânului, înţelese ce se întâmplase. 

— Este mort, murmură el. Dumnezeule! O fi murit 
în dimineaţa asta cât am fost după provizii. Nu se simţea 
prea bine de când s-a întors din Mexic, iar căldura pro- 
babil că l-a terminat. 

Monk întinse mâna la rândul său pentru a atinge 
degetele îngheţate ale bătrânului. Erau reci și ţepene. Rigor 
mortis îşi intrase în drepturi. 

Dan se ridică. Era aproape sigur că Seth Brannigan 
murise din cauza unei crize cardiace. Radioul furgonetei 
menţionase numeroase cazuri de infarct în ultimele două- 
zeci şi patru de ore la persoanele în vârstă. Căldura din 
timpul furtunilor, poluarea și lipsa de aer erau deseori 
fatale celor care sufereau de insuficiență cardiacă. 

Dan căuta febril o soluţie. Să-l pună pe Doc în 
furgonetă şi să-l abandoneze cu vehiculul pe o stradă 
pustie? Pentru moment, părea cea mai bună idee. 

— Nu putem să-l ţinem aici, observă Monk. La 
căldura asta, va începe să se descompună până la prânz. 
Va fi imposibil să rezistăm, și mirosul o să aducă aici 
sticleţii. Este un miros pe care au obiceiul să-l adulmece, 
poţi să mă crezi! Trebuie să-l transportăm afară. Îl înfă- 
șurăm într-o bucată de carton gudronat și îl punem în 
spatele furgonetei. 

Dan clăuină mecanic din cap. Ce s-ar întâmpla dacă 
Dust s-ar repezi la furgonetă la un stop, atras de mirosul 
bătrânului Brannigan? Pentru că era sigur că pe doctoraș 
îl căuta animalul în numele stăpânului; imitatorul era 
acum sigur de asta. Tremură la ideea că s-ar putea vedea 
blocat de câinele care i-ar bara drumul, împiedicându-l să 
demareze. Un câine nebun furios, a cărui agitaţie ar atrage 
atenţia sticleților. Fără îndoială, unul dintre ei s-ar apropia 
să întrebe: „Ce-are animalul ăsta? Transportaţi ceva special? 
Lăsaţi-mă să arunc o privire înăuntru. Ei! Dar ce e cu 
cartonul ăsta?” 

Portiera fiind întredeschisă, Dust s-ar fofila pentru a 
se arunca asupra sulului de carton gudronat. Ar lătra, ar 
zgrepţăna, până când sticletele ar veni să îngenuncheze, 
verificânăd natura coletului. 

Dan se simți acoperit de sudori reci. Ca pentru a-i 
întări spaimele, Monk declară: 

— Este mai bine să conduci tu furgoneta. Semnal- 
mentele tale n-au fost difuzate și o să atragi mai puţin 
atenţia. Tu treci mai neobservat decât mine. 

Avea dreptate, dar Dan avu însă impresia că este 
prins în capcană. Monk îi simți starea proastă și-l scutură 
de umăr. 

— Hei! exclamă el, n-o s-o faci acum pe fetiţa?! Nu 
e momentul. Nu avem prea mult timp, așa că o să mă ajuţi 
să-l înfășurăm pe bătrân în cartonul gudronat. O.K.? 

Dan ascultă ca în transă. Luptătorul merse să caute 
un rulou izolant pentru acoperiș, care zăcea aruncat prin 
curte. Căldura lichefiase bitumul care curgea puţin și lipea 
spirele între ele. 

Să înfăşoare cadavrul lui Seth Brannigan în acel amba- 
laj nu era puţin lucru, cu atât mai mult cu cât rigiditatea 
cadaverică îi blocase articulațiile în poziţia șezut. Dan știa 
că era suficient să mai aștepte puțin pentru ca mortul să 
redevină elastic, dar Baby Monk nu voia să audă de vreo 
amânare. 

— N-o să așteptăm toată ziua, decretă el. Preferi să-l 
găsească aici sticleții? Sau ai chef să te lungești sub podea 
în compania lui? Ştii câte grade or să fie la prânz? 36°C. 

Puseră corpul în spatele furgonetei și Dan se așeză la 
volan, în timp ce Baby Monk deschidea grilajul. Zarurile 
fuseseră aruncate. Acum se putea întâmpla orice. 

— Chiar crezi că cineva o să fure furgoneta cu un 
cadavru înăuntru? îl întrebă pe Monk care îi făcea semn să 
plece. 

— Bineînţeles, făcu luptătorul. Asta n-o să-i opreas- 
că pe mucoșii din bande. Îl vor arunca pe Doc” într-o gră- 
madă de gunoaie și vor șterpeli rabla fără ezitare. 

Dan demară. Când ajunse la drum, îl asaltară o mie 
de gânduri. Dacă o maşină de poliţie venea în dreptul său, 
polițiștii puteau să zărească branșamentul firelor sub volan 
și să înțeleagă că mergea fără cheie de contact, deci într-o 
mașină furată! Dacă se făcea un control, ar fi fost termi- 
nat. Dacă... 

Conduse cu prudenţă prin ceața gălbuie, temându-se 
de o coliziune care ar atrage după sine o constatare sau 
intervenția unui polițist de la poliția rutieră. Nu aveau să-l 
oprească pentru că folosea un vehicul poluant chiar în 
toiul unei alerte antismog? 

Mâinile i se lipeau de volan. Binecuvântă ceața rău 
mirositoare care acoperea orașul, deoarece îi va ușura 
fuga, dacă va trebui să facă stânga-mprejur pentru a scăpa 
de baraj. Dar se temea mai presus de toate de a-l vedea 
apărând pe Dust la o intersecție. Dacă s-ar întâmpla acest 
lucru, ar putea să încerce să-l strivească. Oricum, nu cre- 
dea deloc în această soluţie. Câinele era agil și iute, ar fi o 
joacă pentru el să evite bara de protecție a furgonetei. 

Dan merse în direcţia Watts, Harlemul din L.A. Își 
luase ca punct de reper faimoasele Watts-Towers, acele 
coloane de fierătanii și resturi înalte de vreo patruzeci de 
metri, ca o operă de artă misterioasă. Hotărâse să aban- 
doneze camioneta care șerpuia printre cocioabe, acolo 
unde n-ar atrage prea mult atenţia patrulelor de poliție. 
Cel mai greu, apoi, ar fi să se întoarcă pe jos fără a fi agăţat 
de golani. 

Cum încetinea la o intersecție, îl zări pe Dust la 
vreo treizeci de metri înaintea lui. Câinele nu era decât o 
umbră în ceață, dar, în felul în care înainta adulmecând 
pământul, Dan fu sigur că el era. Imitatorul își strânse 
degetele pe volan. O clipă după aceea, verifică dacă toate 
geamurile erau ridicate, pentru ca animalul să nu poată 
detecta mirosul. În ce sens sufla vântul? Duhoarea poluării 

era suficientă pentru a o acoperi pe cea a secreţiilor corpo- 
rale? Avea impresia că încerca să ducă de nas un rinocer. 
Se grăbi să dea colțul, fu cât pe ce să lovească un Lincoln 
ruginit și își continuă drumul sub un torent de înjurături. 

Nu mai simţea nimic. Nici dezgust, nici tristeţe. 
Doar o frică brută, masivă, care anihila tot restul. Ajunse, 
în sfârșit, la primele magherniţe. Era devreme, și golanii 
nu se așezaseră încă în faţa clădirilor pentru a face mişto 
de trecători, iar acest lucru îi dădea o șansă să o scoată la 
capăt fără probleme. Nu căută prea multă vreme, deoare- 
ce vehiculul nou era o pată de culoare în mijlocul șirurilor 
de mașini de ocazie, peticite cu aripi sau portiere despere- 
cheate. Mucoși pe jumătate goi încercau să deschidă vana 
unei borne de incendiu, pentru a da drumul unui gheiser 
în care să se bălăcească în voie. Dan observă o străduţă, 
viră şi opri furgoneta între grămezi de gunoaie, sub o 
scară de incendiu. Cu ajutorul unei cârpe, şterse volanul, 
banchetele, portierele, tot ceea ce mâinile sale putuseră să 
aibă nefericirea de a atinge; apoi, fără a privi spre Doc, 
sări din mașină și se îndepărtă cu capul plecat. 

Mergea foarte repede, temându-se să nu fie agăţat de 
un grup de adolescenţi puși pe harță, cu bâta de base-ball 
sub braţ și cu un casetofon portabil pe umăr. După ce ieși 
din zona periculoasă, se simţi mai bine, dar îl cuprinseră alte 
gânduri. 

„Când te vei întoarce, gândi el, atelierul va fi gol. 
Monk a încărcat deja sacii în Subaru și şi-a făcut bagajele. 
Moartea lui Doc” i-a servit să te îndepărteze, ca să șteargă 
putina. De altfel, bătrânul o fi murit de moarte bună? 
Monk a putut foarte bine să-l sufoce, ca să te transforme 
în șofer de dric. Și toate acestea, fără îndoială, au fost 
planificate de la un capăt la altul de Dorana!” 

Trebui să încetinească pasul, deoarece un junghi în 
coastă îi tăia respirația. Dumnezeule! Uite că acum făcea 

și un acces de paranoia! Toate acestea erau stupide. Port- 
bagajul de la Subaru era prea mic pentru a încăpea în el 
mai mult de trei saci. Dacă Monk ar fi avut de gând să 
dispară cu lovelele, ar fi păstrat furgoneta. 

Dan trebui să se așeze pe o bancă pentru a-și regla 
ritmul respirația. Tricoul său era pătat de sudoare. Acest 
lucru îl făcu să se gândească că era descoperit și că Dust 
putea să identifice mirosul înainte de a ajunge aproape 
de el. Privi nervos în jurul lui, căutând să-și amintească de 
trucurile evocate de Doc” când se aflau în Mexic, acele 
mici șmecherii pentru a înșela flerul câinilor polițiști. 
Bătrânul povestise ceva în legătură cu anasonul, care anes- 
tezia receptorii olfactivi concentrați în botul animalelor. 
Da, asta era: anasonul. Mai făcuse aluzie şi la uzo, acel 
aperitiv grecesc al cărui parfum semăna cu al pastis-ului 
franțuzesc. Dan începu să caute un negustor de vin. Va 
cumpăra o sticlă de băutură de anason şi se va stropi din 
cap până-n picioare pentru a disimula mirosul trupului 
său, astfel încât Dust să nu-l recunoască, dacă se întâlneau 
pe drum. Cel puţin așa spera. De data aceasta, să imite 
vocea lui Adam Smart nu l-ar mai salva. Nu mai avea 
mâna tăiată pentru a produce confuzie în mintea câinelui. 

Găsi ceea ce căuta într-o prăvălie ținută de un asia- 
tic, protejată de un grilaj metalic. Cu sticla de băutură de 
anason ambalată în hârtie maro, se retrase pe o străduță 
pentru a se stropi din plin. Lumea îl va lua drept un beți- 
van, dar era incapabil să-și imagineze un plan mai elaborat. 

Puţind a anason de la zece pași, se îndreptă spre 
antrepozite, în speranţa că niciunui sticlete nu-i va da prin 
minte să-l salte pentru starea de ebrietate pe drumul 
public. Din când în când, vărsa puţin alcool în spatele lui 
pentru a șterge urmele. În altă situaţie s-ar fi simțit ridi- 
col, dar angoasa îl făcea să uite de orice pudoare. Vederea 
mașinilor de patrulare, ocupate să-și continue scotocirile, 

nu făcu decât să-i mărească spaimele. Sticleţii înaintau, 
trecând de la o casă la alta. Se opreau câteodată pentru a 
încerca să smulgă frânturi de informaţii de la încărcători 
care forfoteau de colo-colo, cu spatele frânt de sacii de orez 
şi de soia. Asiaticii, latinii se prefăceau atunci că nu înţeleg 
un cuvânt în engleză, schițând gesturi largi de neputinţă. 
Niciunul dintre ei nu voia să aibă de-a face cu Baby Monk 
și dădeau negativ din cap când li se flutura pe la nas portre- 
tul-robot al unui bărbat cu faţa strâmbă. „Da, îl cunosc, 
glumeau unii. L-am văzut aseară la televizor. Este Incredi- 
bilul Hulk! Sper că nu vreți să-l beliti, domnule sergent!” 

Dan se fofilă în curtea fabricii de ţigări de foi. Văzu 
imediat că Subarul dispăruse și simţi o durere fulgerătoare 
în stomac. Monk o ștersese cu banii! Se lăsase tras pe 
sfoară! Dumnezeule, ce idiot fusese că se lăsase ţepuit! 

Cu respirația blocată, se repezi în atelier pentru a 
privi sub scânduri. Sacii gri erau tot acolo, unul lângă altul, 
inviolabili. Monk profitase pur și simplu de absenţa lui 
pentru a se duce să scape de vehiculul compromiţător pe 
un teren viran oarecare. Dan se ridică, nehotărât. Gândul 
de a se ascunde sub dușumea i se părea din ce în ce mai 
prost. În fond, n-ar putea să părăsească atelierul când 
trecea patrula? 

În timp ce se apropia de fereastră pentru a vedea ce 
se petrece afară, Monk își făcu apariția. 

— Am văzut câinele, zise el inchizând cu grijă ușa. 
N-ai visat. E chiar el. Dă târcoale prin zonă. 

— Cred că pe Doc’ îl caută, făcu Dan. La hacienda, 
a avut tot timpul să se obișnuiască cu mirosul lui. 

— Atunci nu mai riscăm nimic, observă Monk, deoa- 
rece nu mal e aici! 

— Judeci ca un om, oftă imitatorul. Pentru un câine, 
mirosurile persistă câteva zile după trecerea vânatului. 

— Am lăsat Subarul în parcarea unui supermarket, 
anunță Monk. La ora asta, or fi şterpelit-o deja. Acum ce 
facem? Vrei să săpăm o ascunzătoare? Ar trebui să ne 
hotărâm. Sticleţii vor fi aici peste puţină vreme. 

Dan își lipi obrazul de geamul murdar. Dacă Dust 
era afară, să te plimbi sub nasul lui ar fi o nebunie. Chiar 
stropit cu uzo. De altfel, acest truc poate nu funcţiona și 
la el. 

— De acord, capitulă Dan, ne ascundem. 

— Am găsit un drug de mină în cămăruţă, zise Monk. 
O să putem săpa puțin. 

Se puseră pe lucru, ridicând scândurile dușumelei 
pentru a încerca să descopere un loc unde s-ar putea lungi. 
Săpăturile provocau fuga a zeci de șobolani care goneau 
prin praf pentru a dispărea în întuneric. Săreau pentru a se 
fofila în interiorul unui canal gros de evacuare, rupt, care 
se întindea pe sub parchet. Conducta pe jumătate îngropată 
măsura pe puţin cincizeci de centimetri în secţiune. Emana 
un miros fetid. 

— Uite, vrei să vezi asta? întrebă Dan. E bun pentru 
noi. Dacă am fi încercuiți, am putea încerca să fugim pe 
acolo. 

Cu vârful drugului din fier, sparse puțin mai mult 
canalul, mărind orificiul prin care treceau rozătoarele. 
Dan încercă să se imagineze târându-se prin acest tunel 
îngust, răzuind pereții cu umerii. 

— E prea mic, şopti el. N-am trece. 

— Ba da, mormăi Monk. Când frica te împinge de 
la spate, treci și prin gaura cheii. 

Dan se înfioră. Se imagina blocat în mijlocul con- 
ductei, neputând nici să avanseze, nici să dea înapoi, adevă- 
rat dop uman captiv al canalului. Blocat... da, blocat în 
tovărășia șobolanilor nemulțumiți. 


MÂNA RECE 373 


Monk merse să aducă o bucată de tablă cu care 
astupă orificiul. Apoi îngrămădi pietre și tot felul de res- 
turi peste capacul improvizat. 

— Asta o să împiedice șobolani să iasă, bombăni el. 
Chestia trebuie să ducă în canale, de asta pute în halul 
ăsta. 

Puseră scândurile la loc şi se străduiră să șteargă 
orice urmă de locuire a spaţiului. N-a fost prea greu. 
Pământ și ipsos aruncat murdăriră locul acolo unde praful 
lipsea. Răsturnară scaunele, ascunseră cutiile de conserve 
și sticlele goale. Monk ieși în curte pentru a pune lanţ și 
lacăt la grilaj, apoi îngrămădi lăzi și cauciucuri vechi peste 
cele câteva pete de ulei pe care Subaru le lăsase pe ciment. 
Totul era aranjat. Cu puţin noroc, sticleţii se vor sătura să 
inspecteze magaziile pline de șobolani și de gândaci și se 
vor grăbi să meargă să ia masa. Se vor mulțumi cu o privi- 
re rapidă. Doar un câine ar fi putut simţi prezența indi- 
vizilor ascunși sub dușumea și să latre zgâriind podeaua. 
Din fericire, patrula nu era dotată cu K9, pentru că în 
mod sigur fuseseră folosiți la percheziţionarea mașinilor. 

— Trebuie să mergem, anunţă Monk. Prinde-ţi bine 
pantalonii în șosete să nu-ți intre vreun şobolan pe crac. 

Dan observă că luptătorul îşi strângea picioarele cu 
o sfoară înnodată în jurul gleznelor și-și băgă cu grijă 
cămașa în pantaloni. 

— Nu trebuie să glumești cu asta, murmură el. Când 
simți animalele astea urcându-se de-a lungul pulpei, îţi 
pierzi cumpătul şi începi să zbieri ca un ţânc. Știu despre ce 
vorbesc. Ţi-e atât de frică, încât puţin îţi mai pasă să știi 
dacă sucleții sunt deasupra capului tău sau pe planeta Marte; 
tot ce contează e să scapi de șobolanul agăţat de ouăle 
tale! Dan se grăbi să se supună. l-ar fi plăcut să se poată 
înfășura într-un sac mare din pânză, dar în atelier nu se 

găsea nimic asemănător. După terminarea pregătirilor, cei 
doi bărbaţi se lungiră fiecare pe spate, în adâncitura respec- 
tivă, și începură să așeze la loc scândurile parchetului, 
astfel încât să se acopere progresiv. Nu era lucru ușor, și 
Dan trebui să încerce de două ori pentru a reuși o îmbinare 
perfectă. Speră ca patrula să nu împingă zelul până la a intra 
în cameră. Dacă se întâmpla acest lucru, scândurile desfă- 
cute s-ar mișca sub tălpile lor. 

O să-și dea seama că e o șmecherie sau vor pune 
asta pe seama dărăpănării locului? Dan se rugă să rămână 
la cea de-a doua interpretare. 

Închise ochii și încercă să-și încetinească respiraţia 
precipitată, care se putea auzi pe o rază de trei metri. 
Locul strâmt îi trezea toate spaimele copilăriei. Era întins 
doar de două minute și i se părea deja că zeci de insecte se 
plimbau pe el, între cămașă și piele. Își încrucișă mâinile 
pe pântece, încercând să uite de pietricelele care îi intrau 
în şale. 

La fiecare goană subterană, trebuia să se abțină să 
nu urle și să nu sară. Trebuia să reziste cu orice preţ. Era 
doar o pasă greu de trecut, care va ţine o oră sau două, 
doar cât să arunce sticleții o privire pe fereastră. Apoi se 
vor îndepărta și își vor continua drumul spre cocioabele 
din Watts. 

Da, așa se vor petrece lucrurile. Era doar o problemă 
de sânge rece. i 

Deschise din nou ochii, privind fix razele de lumină 
prin spațiile dintre scânduri. Doamne, ce mâncărimi! Dacă 
ar fi putut, s-ar fi scărpinat până la oase! 

27 


Dick Weston veni să-l viziteze pe Adam în jurul 
orei optsprezece treizeci. La drept vorbind, petrecu puțin 
timp cu bolnavul, care se încăpăţâna să se prefacă somno- 
lent, și ieși cu Dorana să facă un tur al grădinii. La înălu- 
mea aceea, smogul se simțea mai puţin decât în oraș, de 
aceea nu se autoiluzionau că se plimbau în inima Londrei 
lui Jack Spintecătorul, cum era uneori cazul pe arterele mai 
înguste din L.A. Se opriră pe marginea piscinei, Weston 
privind fix fundul bazinului. 

— Nu pare să reacționeze prea bine, murmură deo- 
dată. M-am așteptat la mai multă forță de caracter din 
partea lui. Scuză-mă că-ţi vorbesc deschis, draga mea, dar 
eu cred că nu-și va mai reveni. Este un om terminat. 

Dorana hotărî să rămână mută. Se grăbea să-l vadă 
plecând pe prostănacul de Dick şi nu voia să facă nimic 
care să-l mai întârzie. 

— N-ar trebui să spun, adăugă bancherul, dar de 
ceva vreme consiliul de administrație cere pensionarea lui 
Adam. În ultima vreme are o față de bătrân. Și apoi, unele 
cliente s-au plâns de manierele sale. Să zicem că-și permitea 
unele familiarități. Cred că făcea prea mult pe tinerelul cu 
ele. Unii dintre noi credem că nu mai are profilul postului 
pe care îl ocupă. Prospectarea trebuie condusă de cineva 
mai „atrăgător”, dacă înţelegi ce vreau să spun. Ne va fi 
imposibil să-l trimitem să facă demersuri pe lângă văduvele 
bogate din Bel Air sau Brendwood, cu o mână lipsă. 

— O să-l concediati? se informă Dorana. 

— Să spunem că mai degrabă o să-i sugeram în mod 
ferm să iasă la pensie, șușoti Weston. Și asta mă supără, 
Dorana. N-o să-ţi mai poată asigura standardul de viaţă pe 

care-l meriți. O să te vezi condamnată la o existenţă oare- 
care, de periferie. Îl şi văd devenind alcoolic, acru. Să devii 
infirm la cincizeci de ani nu este un lucru îmbucurător. 

— Ce încerci să-mi spui? întrebă tânăra femeie. 

— Părăsește-l..., şopti brusc bancherul. Cere divor- 
tul. Te voi instala într-o căsuță frumoasă în Malibu. Voi 
veni să te văd de două ori pe săptămână. Este bătrân, va 
deveni insuportabil. Eşti prea tânără pentru a-ţi strica viaţa 
cu un infirm acrit, care nu vorbește decât cu potaia lui. 

Dorana trebui să-și muște limba pentru a nu izbucni 
în râs. Dumnezeule! Uite că prostănacul de Weston îi 
propunea să o întrețină! Trebui să se abțină să nu-i strige 
în faţă: „Iu crezi că un mic speculant, moale, cu mâinile 
umede, valorează mai mult decât un ciung mizantrop?” 

Fa se văzu trântită pe pat, resemnată, strivită sub 
greutatea roz a lui Weston, dând din şale şi din coapse 
pentru a-și merita cecul lunar. Nu, asta nu. Nu mai voia 
să depindă de niciun bărbat, să trebuiască să cerșească 
ceva bani de buzunar, să justifice fiecare cheltuială. Ea 
dorea să fie stăpână pe destinul ei, să nu dea socoteală 
nimănui. Să trăiască așa cum concepea ea, să-și impună 
dorinţele și legile, să se bucure de această minunată liber- 
tate pe care ţi-o procură o avere câștigată dintr-o mișcare 
de baghetă magică și nu cu preţul unei deșălări zilnice. Nu 
mai voia să audă vorbindu-se de bărbaţi, de exigenţele lor, 
de nevoile lor. În noua sa viață, nimeni nu-i va mai co- 
manda, nu va mai avea nici soţ, nici patron. Va adopta un 
copil. La nevoie, îl va cumpăra de la traficanţii de copilași 
din lumea a treia. O fetiță, căreia să-i consacre zilele şi 
nopțile sale. O va privi cum crește. Vor fi fericite. 

— Dick, spuse ea punând mâna pe braţul banche- 
rului. Propunerea dumitale mă emoţionează. Dar trebuie 
să reflectez. Dacă l-as părăsi pe Adam în acest moment, 
mi s-ar părea că sunt o ticăloască. 

— Nu te merită, se bâlbâi Weston stăpânindu-se. 
Eşti tânără, ești frumoasă. Sunt sigur că nici dragoste nu 
mai face cu dumneata. Și câinele ăsta pe care îl adoră! În- 
cepe să semene a nevroză! Îţi mărturisesc că m-am întrebat 
de mai multe ori dacă nu a devenit impotent. Obsedaţii 
violenţei, ai armelor de foc, ai autoapărării, știm ce ascund! 
Toate astea sunt freudiene... Ai auzit vorbindu-se despre 
penisurile de substituție, nu-i așa? 

Devenea grotesc. 

— Dick, oftă Dorana. Nu mai insista. Pentru mo- 
ment, el are nevoie de mine. Mai târziu, poate, când va fi 
din nou pe picioare. 

— Dar gândește-te! repetă Dick apăsând pe cuvinte. 
Este o propunere serioasă. Nu vreau să sfârșești într-o 
periferie jalnică, așteptând cecul casei de pensii. Nu și tu. 

Trebui să-l împingă spre maşină. „Nici Adam, nici 
tu și nimeni altcineva!” îi venea să strige în timp ce Dick 
se instala la volan. „Am terminat-o cu voi, bărbaţii!” 

Fa îl privi îndepărtându-se și îi făcu semn cu mâna 
în momentul în care ieșea din câmpul vizual. Surâse, toc- 
mai îi furnizase pretextul pe care îl căuta din ajun. 

Își consultă ceasul. Infirmiera plecase în timp ce ea se 
plimba cu Weston, o văzuse urcând în mașinuţa ei ridicolă. 
Anita trebăluia prin bucătărie. Nu urcă la etaj, pentru că îi 
era teamă de Adam de când intrase în faza de mutism 
halucinant. Oricum, în jumătate de oră, va pleca și ea. Cât 
despre Dust, acesta părăsise vila de dimineaţă pentru a 
îndeplini misiunea misterioasă pe care stăpânul său părea 
să i-o fi încredinţat. Avea, deci, cale liberă. 

Dorana intră în casă și făcu un ocol prin bar pentru 
a lua două pahare şi o sticlă de Wild Turkey. Cu o oră 
mai devreme, Winnifred, infirmiera, îi repetase că Adam 
nu trebuia să bea alcool pe toată durata tratamentului. 

— Insist! adăugase ea, pentru că soţul dumneavoas- 
tră nu binevoiește să deschidă gura decât pentru a cere săi 
se aducă un pahar! 

Dorana se asigură că Anita nu era atentă la ea și urcă 
iute scările. Inima îi bătea cu putere, fiind conștientă că joacă 
ultima carte. Dacă subterfugiul eșua, se va vedea obligată să 
se roage ca vreo inovaţie tehnologică viitoare să le permită 
într-o bună zi să dea de capăt sacilor de la Trade Ltd. Bank 
of California. 

Fa intră în cameră cu un pas hotărât, având un surâs 
dezamăgit pe buze. 

— Stii ce mi-a propus patronul tău? spuse ea. Să mă 
culc cu el. 

Aşeză sticla şi paharele pe măsuţa de la capul patu- 
lui şi începu să măsoare încăperea în lung și-n lat. 

— Asta mă înnebuneşte, șuieră ea. Ştii că sunt ho- 
tărâţi să te dea afară cât mai repede? Le este rușine de 
infirmitatea ta. 

Timp de cinci minute, se strădui să detalieze propu- 
nerea lui Dick Weston, gesticulând larg. Ea se enervă atât 
de mult și atât de bine, încât reuși chiar să verse lacrimi de 
exasperare. 

Adam o asculta fără a spune o vorbă, cu un aer abătut. 

— Dumnezeule! gâfâi Dorana, am nevoie de un 
pahar! Tu nu? 

Mâinile îi tremurau apucând sticla, dar nu asta era 
grav, „umilinţa” pe care o suferise explica cu ușurință fap- 
tul. Ea nu ezită să-și verse două doze respectabile. Adam 
urmărea derularea operaţiunilor cu o privire halucinată. 
Înţărcat la alcool de câteva zile, suferea probabil în mod 
violent din cauza lipsei acestuia. Ea mizase pe această 
reacție. Îi întinse paharul, înecându-l sub un val de vorbe. 

— O să ne lase baltă! îngăimă ea. Nu vor face niciun 
gest... nimic. Nu trebuie să ne așteptăm la nicio despă- 
gubire. 

Era atât de tensionată, încât simţea o durere acută în 
plex, ca și cum i-ar fi înfipt cineva o croșetă deasupra sto- 
macului. Adam bău pe nerăsuflate, în asemenea hal încât 
își puse întrebarea dacă bărbatul auzise un singur cuvânt 
din tirada el. 

— Mai dă-mi unul, bombăni el în sfârșit. Blestemata 
asta de târfă de infirmieră voia să mă pună la post negru. 

— Cred că este o Amish, făcu distrat Dorana. Sunt 
furioasă. Ceea ce mi-a spus Weston m-a surprins atât de 
tare, încât am rămas fără glas. O să-și închipuie că propu- 
nerea lui mă interesează. 

Adam dădu din umeri și luă și al doilea pahar. 

— Termină, bodogăni el. Nu cumva să flirtezi cu el, 
pentru că te-ai pune într-o postură proastă în faţa FBI-ului. 
Când vor veni japonezii, bunul Dick și cu mine ne vom 
găsi în aceeași căruţă. Suntem la fel de perimaţi și unul, și 
celălalt. El știe asta. Cred că din cauza asta a jefuit banca. 
Pentru a-și asigura zilele negre. 

— Cum? gâfâi Dorana. Vrei să spui că... 

Căscase ochii, străduindu-se să se prefacă stupefiată. 

— Nu mai spune asta nimănui, făcu surd Adam. În 
acest moment Moreno e cu ochii pe el. l-am împărtășit 
bănuielile mele. A înţeles imediat că am dreptate. 

— Dar, cum...? 

— Intuiţia, micuța mea... Asta nu se învaţă. 

Învârtea paharul între degete pentru a face să sune 
cuburile de gheaţă. Privirea îi devenise fixă și zâmbea rău- 
tăcios. 

— Sunt conştient de ceea ce gândesc toti: că sunt nu- 
mai bun să-mi trag un glonț în cap, zise el cu o voce surdă. 
Că sunt terminat, că o să mă duc la fund... Se înșală. O să 

mă vindec. De altfel, mă simt mai bine. Cu ajutorul lui 
Dust, îi voi găsi pe cei care mi-au făcut asta... și îi voi pe- 
depsi destul de urât. În câteva zile voi fi pe picioare și voi 
începe vânătoarea. Va fi micul meu safari personal. Cred că 
Dust a găsit deja o pistă. Indivizii ăștia se află în oraș, sunt 
convins de asta... O să se ocupe de ei. Unul câte unul. Eu 
voi aştepta confortabil așezat în mașină, în lojele din față, și 
voi privi fumând o ţigară de foi. Va fi ca la spectacolele de 
circ. Îi voi spune să procedeze încet, pornind de la mâini. 
Vreau să afle cum te simți când ai cioturi la capătul braţelor. 

Continuă astfel multă vreme, având sub ochi un spec- 
tacol imaginar, ale cărui detalii părea să le fi pus în mod 
minuţios la punct. Obrazul său cenușiu devenise stacojiu 
sub acţiunea celor două pahare de whisky și avea deja 
respirația șuierătoare. Deodată clipi din ochi ca și cum ar 
fi încasat o lovitură de măciucă și capul i se clătină. 
Dorana începu din nou să vorbească, luă naraţiunea de la 
început, mimând conversaţia. Ea de-abia îşi înmuiase bu- 
zele în băutură şi era stăpână pe sine. 

Adam se înfundase între perne. Clipea din ochi ca și 
cum lupta ca să-i ţină deschişi. Bombăni ceva, apoi se lăsă 
cuprins de toropeală. Dorana tăcu și merse până la picioa- 
rele patului, cu pumnii crispaţi. În acel moment, se crezu 
complet idioată. Niciodată nu va merge planul ei. Fusese 
complet nebună să-și închipuie că... 

Dar medicul fusese cel care îi inspirase această idee 
rocambolescă, când amintise de acel pacient asupra căruia 
alcoolul acţionase ca un ser al adevărului. Dorana ştia că 
gazul anesteziant utilizat de stomatologi juca câteodată 
aceeași farsă celor adormiţi în vederea unei extracții. 
„Dacă ai ceva de ascuns, îi spusese o prietenă, să nu te 
duci să-ţi scoţi vreun dinte. De-ndată ce vei fi leșinată, vei 
începe să faci mărturisiri. Asta e, nu te mai poți împiedica 

să nu vorbeşti. Trebuie să iasă din tine! Dentistul îti va 
afla secretele și, dacă este necinstit, te va şantaja!” | 

Adam sforăia, dărâmat de beti | i i Ă 
Dorana închise încet ușa camerei și e, pose și abstinenă. 
mic reportofon pe care îl luase în ajun din biroul soțului 
ei. Se antrenase să-l manevreze în timpul nopții și credea 
că va fi în stare să-l utilizeze destul de corect, în ciuda 
alergiei ei la mașinării. 

Foarte nervoasă, se așeză la căpătâiul bolnavului și 
aşteptă. Trebuia să-l mai lase să se adâncească în buimă- 
ceală. Când instinctele de autoapărare vor fi slăbite, va 
trece la acțiune. 

„Este ţicnit, gândi ea. Ţicnit de-a binelea.” 

Nimic altceva nu-i venea în minte. Încerca să nu fie 
obsedată de faptul că acesta era ultima ei șansă. Nu voia 
nici măcar să se gândească la ce se va întâmpla dacă sub- 
terfugiul dădea greș. 

Adam sforăia, cu bărbia în piept. Perii suri ai bărbiei 
se încâlceau cu cei aproape albi ai pectoralilor. Era dez- 
gustătoare etalarea bătrâneții. Acum vorbea în somn 
mormăind lucruri nedeslușite. Crezu că înțelege: „Nu, nu 
mâna” sau ceva asemănător. Gemu. Un geamăt de băieţel 
bolnăvior. Dorana înţepeni. Nu se va lăsa înduiosată, nu 
trebuia să se bazeze pe asta! Se scurseră două minute. 
Adam îl chemă pe Dust, apoi articulă foarte clar: „Câine 
bun”. Zâmbea la aceste vorbe. Ea se hotărî să treacă la 
acțiune. 

— Adam, şușoti ea apropiindu-și gura de urechea 
bolnavului. Mă auzi? 

— Îhî..., făcu cel adormit. 

Dorana apăsă butonul dictafonului. 

— Numărul lacătelor, zise ea. Spune numărul lacă- 
telor. Apoi vei putea dormi liniștit. 

El mormăi, întoarse capul. Saliva puțin, cu gura moale. 
Sudoarea lui duhnea a alcool și medicamente. 

Dorana ştia foarte vag ce înseamnă o comă etilică. 
Ciuise în reviste pentru femei că puteai foarte ușor să fii 
victimă sub influenţa unor anumite medicamente care am- 
plifică efectele beţiei. Câteodată era de-ajuns un păhărel 
pentru a-ţi pierde capul. Fa repetă cererea, cu o voce dulce, 
hărțuindu-l pe Adam. Avea acum certitudinea că nu va mai 
reuși să-și revină. Delira într-un fel de stupoare haluci- 
natorie, în stilul unui drogat aflat în timpul „călătoriei”. 
„Dacă nu merge, gândi ea, o să încerc cu LSD.” 

Îi va cere lui Monk să-i facă rost de acid... sau ceva 
asemănător. O substanţă care îi va permite să înfrângă 
barierele mentale ale soţului ei. În realitate, nu ştia mare 
lucru despre aceste substanţe, neexperimentându-le nicio- 
dată pe ea. 

Atunci când își pierduse orice speranță, Adam rosti 
un șir de cifre, pe care le desluși cu greu și pe care îi ceru 
să le repete. 310551... Ea le numără pe degete. Șase! Erau 
șase... era combinația. 

Fu cât pe-aci să bată din palme, apoi, aproape instan- 
taneu, o cuprinse îndoiala. Și dacă era combinaţia unui alt 
lacăt? Cel de la vestiarul lui Adam de la bancă... sau de la 
un club sportiv? De la orice alt lacăt, în afară de cel care o 
interesa? Ezită să-l mai hărțuiască. Dacă insista, putea să 
se trezească tresărind, să înțeleagă ce încerca să facă. N-ar 
ezita nicio secundă să o denunte, era sigură de asta, pentru 
că din cauza ei i se tăiase mâna. Era ea, Dorana, cea care 
hotărâse mutilarea lui şi n-ar ierta-o niciodată. 

Puse din nou dictafonul în buzunar și împinse înce- 
tişor scaunul. Avea cifrele. De cum se va însera, valua 
mașina și va cobori la bârlog. Vor deschide sacii, își vor 
împărți banii și se vor despărți. Ce se va alege din cei trei 
bărbați, puțin îi păsa. Fa nu simţise tandrețe decât pentru 

Doc Brannigan. În ceea ce o privea, va merge să ascundă 
partea ei pe coline, într-un loc pe care îl reperase în timpul 
unei plimbări. Nu avea nicio încredere în căsuţele auto- 
mate, lockers, pe care poliția le putea deschide cu forţa în 
anumite cazuri Și nici în seifurile individuale pe care le 
închiriai într-o bancă. În orice caz, 500 000 de dolari repre- 
zentau o enormă masă de bancnote de mici dimensiuni. Ar 
trebui să închirieze mai multe seifuri pentru a reuși să le 
îngrămădească pe toate, și asta ar putea atrage atenția. Nu 
voia nimic oficial, nimic care să lase urme sau să aibă ne- 
voie de un act de identitate. Nu voia să se supună constrân- 
gerilor unui anumit program. Voia să-și poată recupera 
prada la orice oră din zi și din noapte. Acolo sus, în munte, 
pregătise deja totul. Exista o gaură în stâncă. Va băga acolo 
sacul, apoi va astupa deschizătura cu ciment. Uneltele o 
aşteptau la faţa locului, le urcase una câte una de-a lungul 
săptămânilor în care își punea la punct planul. 

În pragul camerei, se întoarse să-l privească pe Adam. 
Acum era aproape violet. Se surprinse sperând că va fi 
mort când va mai veni să-l vadă. Dacă poliţia o interoga, va 
pretinde că n-a auzit nimic. În momentul în care ieșea, își 
dădu seama că uitase paharele și sticla. Se grăbi să le ia și 
părăsi camera. Avea ceea ce-și dorise și, de data aceasta, Dust 
nu putuse să-i stea în cale. Fără a face să scârțâie treptele, 
se întoarse la parter, puse sticla la loc și spălă paharele în 
mica chiuvetă a barului. 

„Nu l-am otrăvit, recită ea în minte, ca și cum ar fi 
răspuns întrebărilor lui Moreno. Era foarte deprimat și 
mărturisesc că și eu aveam nevoie de un întăritor. Patronul 
lui, Dick Weston, tocmai mă anunţase că avea să-l dea 
afară imediat ce se va pune pe picioare! Soţul meu a insis- 
tat să-i dau să bea. Este un om foarte autoritar și niciodată 

Gândi că nu era prea rău. În sfârșit, nu era o come- 
diană atât de proastă. 

Anita veni să o salute înainte de a pleca și ceru vești 
despre „bietul domn”. Dorana se mulţumi cu banalităţile 
obișnuite și cele două femei se despărțiră. 

— Dust nu s-a întors? se neliniști mexicana urcând 
în mașină. Este supărător, nu-mi place să vă ştiu singură 
aici, fără nimeni care să vă apere. 

— Nu-i nimic, spuse Dorana care încerca să-și ascundă 
nerăbdarea. N-o să mai întârzie mult. Știu bine că nimeni 
n-ar risca să intre fiind el în grădină. 

— Este adevărat, suspină Anita. 

Porni motorul și se hotărî să plece. Dorana rămase 
un moment în picioare pe peluză. Combinația lacătelor îi 
dansa în minte. 310551... Râse nervos, gândindu-se că 
Adam îi convinsese pe cei de la FBI de vinovăția lui Dick 
Weston. Era comic! Bietul prostănac era probabil ascultat 
zi şi noapte. Poate că era și filat în permanenţă, ca un 
criminal de temut. Dick Weston! 

Simti o ușoară ameţeală. Avea pielea de găină și ten- 
siunea nervoasă îi întărea vârfurile sânilor până a-i simţi 
dureroși. 

Este adevărat că renăscuse de când Dust era la 
mama dracului și Adam nu mai putea să-i facă rău. De 
fapt, nu voia mare lucru. Doar să i se dea o a doua șansă. 
O viaţă comodă, într-un apartament însorit, în compania 
unei fetiţe adorabile. Și, mai ales, niciun soţ, niciun tată... 
niciun câine! 

Ridică privirea pentru a urmări apusul soarelui. În 
curând se va înnopta, deţinea formula magică, va deschide 
cufărul comorilor și totul va fi bine. 

28 


Trase un fotoliu în faţa lucarnei și se instală cu picioa- 
rele încrucișate, pentru a aștepta venirea nopţii. Își lipise 
palmele de braţele fotoliului, pentru ca țesătura să le ab- 
soarbă umezeala. Încercă să nu se mai gândească la nimic, 
în timp ce obscuritatea invada grădina. 

Dust se întoarse târziu, îl auzi fofilându-se în casă, 
apoi urcând la primul etaj. Găsind ușa camerei închisă, se 
va lungi pe mochetă pentru a face de pază sau va zgrepțăna 
la nesfârșit în speranţa că i se va deschide. Dacă nu apărea 
nimeni, se va ridica pe labele din spate și va umbla singur 
la clanță. 

Dorana înţepeni. Dacă Adam murise între timp, 
Dust s-ar pune pe urlat ca un lup. Se va așeza la picioarele 
patului, îşi va da capul pe spate și s-ar pune pe intermi- 
nabile scheunături, care puteau provoca iritarea vecinilor. 
Se simti enervată și regretă că nu se gândise să închidă ușa 
cu cheia. Totdeauna uiţi ceva, asta e drama când vrei să 
faci din crimă o profesie. 

Privi grădina pe care o luminau doar proiectoarele 
dispuse în fundul piscinei. Se întrebă dacă în micul port- 
bagaj al mașinii ar putea încăpea partea sa din pradă. N-avea 
nici cea mai mică idee despre volumul pe care îl repre- 
zentau 500 000 de dolari în bancnote de 5, 10, 50 şi 100 de 
dolari, dar formau, fără îndoială, o enormă masă foșni- 
toare. Cumpărase la întâmplare saci pentru gunoi foarte 
rezistenți, dintr-un nailon special. | se garantase că niciun 
câine nu va reuși să-i rupă. Era important, deoarece coioţii 
mișunau pe coline și nu voia să riște să-i sfâșie sacii. Nu știa 
cât timp va lăsa banii îngropaţi. Câteva luni? Un an? Își 
promisese să nu facă nicio nebunie; de altfel, nu-și dorea 

nimic extraordinar. Dacă Adam nu murea, va cere divorțul 
sub pretextul că era incapabilă să coabiteze cu un infirm. 
Nimeni nu va găsi faptul neverosimil. 

Își consultă ceasul. Era timpul să pornească la drum. 
Cuprinsă de o subită neliniște, urcă la primul etaj pentru a 
lua din biroul lui Adam automatul japonez pe care îl păs- 
tra în sertar. Arma nu era prea stânjenitoare și, la înce- 
putul căsătoriei lor, îi arătase cum se folosește. Ei nu-i 
plăceau pistoalele, dar se temea de vreo șmecherie de 
ultim moment. O răsturnare de situaţie... sau un complot 
din partea bărbaţilor pentru a o spolia de partea ei. Era 
mai bine să fie prudentă. Odată sacii deschişi, Doc”, 
Monk și Dan puteau foarte bine să-și piardă mințile la 
vederea atâtor bani. 

Trase siguranța automatului, astfel încât mica ideo- 
gramă să fie la vedere şi îl puse în poșetă. Ea copiase combi- 
nația lacătelor pe o bucăţică de hârtie, prevenind un lapsus 
din cauza stresului. Era mulţumită de ea, dar puţin nervoasă. 

Pe hol, Dust îi sări înainte și scheună. Fa înţelese că 
cerea să 1 se deschidă ușa camerei pentru a-și vedea stă- 
pânul, dar se făcu că nu înţelege și cobori scările în grabă. 

Dacă se întâmpla ceva în absenţa sa, ar spune că avu- 
sese brusc o criză de claustrofobie și fusese silită să iasă la 
aer. 

Își puse pantofi fără toc neasortaţi cu poșeta, dar 
hotărî însă că nu era ceva grav și ieși în grădină. Să respire 
îi făcea aproape rău, atât de mult i se contractase diafragma. 
Se urcă în mașină, repetând în gând combinaţia. 

Nu îndepărtase încă ipoteza unui quiproquo, a unei 
erori. Se gândea la toate lacătele pe care le utiliza Adam 
zilnic: vestiarul băncii, vestiarul clubului sportiv. Numai 
să nu fi dat, în buimăceala minţii sale, cifrul care permite 
accesul la racheta de tenis și șosetele murdare! 

Această eventualitate o urmărise toată seara. Ridică 
din umeri, trebuia să gândească pozitiv. Porni motorul, 
acționă telecomanda grilajului și conduse în noapte. 


Dan și Monk întinseseră carton gudronat pe toate 
ferestrele, pentru a putea aprinde lumina fără riscul de a fi 
observați. Pe scurt, avuseseră noroc în după-amiaza aceea 
si lucrurile se desfășuraseră bine. Patrula nu încercase să 
pătrundă în atelier. După conversaţule auzite prin scân- 
dunile podelei, Dan înţelese că sticleți se vor limita să 
inspecteze locurile, aruncând câte o privire pe ferestre. 
Începuseră să obosească să scoată șobolanii din ascun- 
Zători Și să calce pe colonii de gândaci. Era ora prânzului, 
le era foame și sete. Dan îi auzise interpelând, zguduind 
ușile zăvorâte. Fasciculele unei lanterne foarte puternice 
măturase parchetul, insinuându-se printre interstițiile duşu- 
melei și imitatorul își reţinuse o tresărire când lumina i se 
prelinse pe chip. Apoi se îndepărtară. 

Dan așteptase răbdător, fără ca şobolanii să vină să-l 
hărțuiască. După o jumătate de oră, Monk îndepărtase 
scândurile care îl acopereau și scoase capul afară din 
gaură, hotărând că alerta luase sfârșit. 

De atunci stăteau în așteptare fără să spună o vorbă. 
Lipsiui de radio, nu aveau nici măcar posibilitatea de a 
asculta știrile. Noaptea îi găsi în aceeași poziţie. Dan spera 
ca Dorana să-și facă apariția în seara aceea, căci nu mai 
puteau aștepta. Se impunea luarea unei decizii. Trebuia fie 
să deschidă sacii, fie să accepte să-i împartă orbește, ris- 
când o împărțeală inegală. Apoi fiecăruia îi revenea sar- 
cina să se descurce cu partea lui din comoară. 

Un zgomot de motor îi făcu să ciulească urechile. 
Rămaseră nemișcaţi, așteptând să afle dacă vehiculul se va 
opri în faţa atelierului sau își va continua drumul. La acest 
joc fuseseră de multe ori dezămăgiți. 

— Yo! Este Dorana, şopti Monk. Gata. Are combi- 
nația! 

Se ridicară pentru a se apropia de ușă. De cealaltă 
parte cineva bătea ușor în ușă. „Eu sunt”, șușoti tânăra. 
Monk scoase cheia din buzunar și descuie batantul. Dorana 
se fofilă înăuntru. Avea răsuflarea tăiată, ca și cum tocmai 
se oprise din alergat. 

— O am, făcu ea cu un murmur care semăna a geamăt. 

— La dracu”! mormăi Monk, nu mai credeam. 

Dorana înaintă, cu mâinile întinse în faţa ei, în ate- 
lierul pe care îl lumina doar o lumânare fixată într-un 
castron. Dan o luă de braţ pentru a o conduce, deoarece 
ochii lui erau de multă vreme obișnuiți cu întunericul. 

— O să scot sacii, anunță Monk îngenunchind pe 
dușumea. O să dureze un timp să facem împărțeala, dar 
nu cred că sticleţii vor mai trece în seara asta. 

Îndepărtă febril scândurile care acopereau comoara 
și scoase de acolo sacii îngrămădiţi în gaură. Dan se 
ghemui și el. Îi treceau fiori prin piele. Își puse mâinile pe 
coapse pentru a disimula tremurul. Dorana povestea cu 
jumătate de gură felul în care procedase pentru a obține 
combinaţia, dar nimeni n-o asculta. Oţelul lacătelor stră- 
lucea în lumina galbenă a lumânării. Cei doisprezece saci 
fură în sfârșit aliniați pe dușumea. Foșnetul bancnotelor 
avea acum ceva insuportabil. Dorana deschise poșețica 
pentru a lua o foaie de hârtie pe care o puse sub pata de 
lumină. Dan descifră un șir de numere. 

— lată, anunță ea cu o voce curioasă de fetiță. Asta 
trebuie să fie. În trei ne vom descurca mai repede. 

Apoi încruntă sprâncenele și păru, în sfârșit, să-și 
dea seama de absenţa lui Doc’ Brannigan. Dan o luă îna- 
intea întrebării ei, explicându-i că bătrânul murise în urma 
unei crize cardiace. Citi pe faţa ei că nu-l credea. 

„Crede că l-am omorât, gândi el. Pentru ca părțile 
Săsție mai substanţiale.” 

Ar fi vrut să spună ceva, însă Dorana se dădu înapoi 
imperceptibil. 

— Ni se fâlfâie! mârâi Monk. Rahat! N-o să stăm la 
priveghi. Trebuie să deschidem sacii! 

Dorana întinse mâna spre cel ma: apropiat lacăt. 
Degetele îi tremurau violent şi îi veni greu să acţioneze 
rotația numerelor, trebuind să o repete de trei ori. Cifrele 
cădeau la locul lor cu un mic zgomot metalic, care îi făcea 
să tresară. 3. 1. 0. 5.5.1. 

Brăţara de oţel se deschise în sfârșit cu un plescăit 
sec. Cum Dorana nu reacționă în niciun fel, Dan făcu să 
alunece cercul de fier afară din urechile care îl ţineau și 
aruncă încuietoarea pe podea. Sacul era deschis, căscat, 
descoperind plicuri mototolite legate în teancuri cu elas- 
tice. Plata muncitorilor. Pe fiecare plic figura un nume cu o 
consonanță latină: Mendoza, Perez, Escadril, Gomez, 
Furano. Degeaba scutura Dan sacul, ieșeau întruna și se 
răspândeau pe dușumea formând o pătură foșnitoare din ce 
în ce mai groasă... 

După primul moment de stupoare, se repeziră toți 
la plicuri pentru a le rupe. Plicurile nu erau lipite și era 
suficient să le desfaci cu degetul pentru a lăsa conţinutul 
să cadă în podul palmei. 

Apoi, Dan simţi gustul de bilă umplându-i gura. 

Erau goale... Sau, mai exact, nu conţineau decât sta- 
tele de salarii, îndoite. Nu existau bani, nici măcar o banc- 
notă. Numai liste de plată contabilizând orele lucrate de 
Jesús Maria Ortega în câmpurile de salată din Salinas, să 
adune lăptuci în lădiţe încărcate în spatele camionului. 

Nu schimbară nicio privire, dar se înfundară în 
masa plicurilor cu un fel de teroare mută. Mâinile lor mo- 
totoleau și sfâșiau totul, aruncând bucăţile de hârtie și 

fişele contabile. Deveni foarte repede evident că niciun 
plic nu conţinea bani. 

Monk începu să bâlbâie înjurături de neînțeles. 
Dorana holbă niște ochi halucinaţi. Acum se îmbrânceau, 
făcând să zboare plicurile care, uneori, se aprindeau de la 
lumânare. Dan trebui să stingă cu palma câteva începuturi 
de incendiu. 

— Ceilalţi..., sughiță Monk, trebuie să-i deschidem 
pe ceilalți, poate că este o greșeală. 

Și se aruncă asupra celui de-al doilea sac, încercând 
să înșire cifrele pe cadranul lacătelor. Degetele lui groase 
și bătătorite se descurcau cu greutate. Dan îl imită, dar 
deja nu mai spera. Ştia că nu vor găsi nimic. Nimic altceva 
decât sute de plicuri galbene și state de salarii. Dorana 
gemea continuu, fără măcar să fie conștientă. Ea înghiţea 
aerul, cu gura larg deschisă, rupându-și unghiile pe siste- 
mele de închidere. Deschiseră șase saci fără a găsi altceva 
decât plicuri goale. Dan fu cuprins de un râs nervos, care îl 
făcu să verse lacrimi. Astfel, pe tot parcursul zilelor de 
aşteptare, ascultaseră foșnetul unor banale bucăți de hârtie, 
luându-l drept cântecul inimitabil al dolarului! Îți venea să 
te dai cu capul de toți pereţii! 

Dorana izbucni în hohote de plâns și se adânci în 
contemplarea mâinilor sale pline de state de plată moto- 
tolite. Doar Monk îşi continua cercetările, deschizând 
sacii unul după altul, golindu-i cu o frenezie disperată. 
Blestematele de plicuri acopereau acum dușumeaua în 
întregime. Se întindeau, curgeau, alunecau. Luptătorul 
scotocea în acea saltea de hârțoage cu pumnii, sfâșiind, 
rupând. Nu era nimic. Niciun cent! Nici măcar cu ce să-ţi 
cumperi un hamburger! 

— Nu înţeleg, îngăimă Dorana. Este absurd. Unde 
sunt banii? 

„Dan scoase un hohot frustrat și se ridică. El realiză 
că de-abia se ţinea pe picioare și trebui să se sprijine de un 
stâlp. 

— Nu înţelegi? rânji el. Am fost trași în piept. Am 
fost manipulați. N-am fost niciodată bogaţi. Nicio clipă. 
Am furat saci goi, special pregătiți pentru noi! 

— Ce tot spui acolo? mormăi Monk. 

— Dar este evident, gâfâi Dan. Cineva a scos banii 
din plicuri și a îngrămădit sacii goi în camera blindată. 
Cineva care știa combinaţia lacătelor, iar noi nu puteam să 
ne dăm seama de numărul de prestidigitație decât după 
multă vreme. Și, furând grămada asta de hârţoage, am 
devenit în mod oficial jefuitorii băncii Trade Ltd. Bank! 

— Dar cine? gemu Dorana. Dick Weston? El este 
directorul. Adam mi-a spus că îl suspecta de... 

Ea tăcu, dar realiză că refuza însăși evidenţa. 

— Este Adam, zise ea dintr-o răsuflare. Adam ne-a 
întins o cursă. 

— Exact, făcu Dan. A știut de la bun început. A 
ghicit ce puneai la cale și te-a lăsat în pace. Ne-a făcut tapi 
ispăşitor... Înţelegi? Nimeni nu se va gândi să-l acuze pe 
e]... A fost mutilat, a fost gata să crape. A fost o victimă. 
Marea victimă a afacerii, ostaticul torturat. Fără să ştim, 
i-am furnizat un alibi beton. 

— La dracu”! zbieră Monk, vrei să spui că s-a lăsat 
să i se taie mâna pentru a dejuca bănuielile poliţiei? 

— Da... Ştia tot din ce avea să se întâmple, dar a 
făcut pe prostul. De aceea a căzut în plasă așa de ușor. Ne 
servea momeala! N-am fi putut găsi un colaborator mai 
bun, avea tot interesul ca planul să meargă... și când te 
gândeşti că am crezut că suntem mai tari decât el! 

— A sustras banii înainte de a pleca în concediu, 
îngăimă Dorana. 

— Dar cum a putut să ghicească? sări Monk ridicân- 
du-se în picioare dintr-un salt. 

— Nu ştiu, gemu Dorana. Am fost foarte prudentă. 

Monk se năpusti asupra ei, cu faţa strâmbată de 
turbare. O apucă de umeri și o ridică în picioare pentru a 
o zgudui. 

— Idioato! vociferă el. Este numai vina ta. L-ai luat 
drept un prost și el te-a tepuit! 

Dorana încercă să scape din strânsoare. Mâinile 
luptătorului îi zdrobeau carnea și se strâmba de suferință. 

— Las-o! strigă Dan încercând să se interpună. Nu 
folosește la nimic. Totul s-a dus dracului, s-o ștergem! 

Monk îl împinse cu dosul mâinii și imitatorul alu- 
necă pe plicuri. Pierzându-și echilibrul, se lovi de unul 
dintre picioarele mesei și rămase pe jumătate inconștient. 
Monk o pălmui pe Dorana din fugă, urlând jigniri pe care 
ura le făcea de neînțeles. Decepţua îl făcuse în mod evident 
să-și piardă capul. Căzu la rândul lui pe salteaua de hâr- 
țoage și tânăra profită ca să scape. Îi sângera nasul și buzele 
îi crăpaseră. Năucită, căzu în patru labe și se târâ spre 
poșetă. Monk o lovea în spate chiar în momentul în care ea 
apucă gentuţa. Dorana urlă. Debilul îi lovea trupul, ca și 
cum ar fi vrut să-i rupă fiecare os și să-i plesnească fiecare 
organ. O lovea fără reținere, cu obrazul deformat de ură. 

— Destul! upă Dan, o s-o omori! Oprește-te! 

Instinctiv, căută din priviri bara de fier care le ser- 
vise la săpat chiar în dimineața aceea. N-o vedea pe 
nicăieri. Flacăra lumânării, agitată de tumult, pâlpâia gata 
să se stingă. Restul se derulă foarte repede. Dorana băgă 
mâna în poșetă și se întoarse. Trase chiar fără a scoate 
arma din poșetă, iar pielea se aprinse la ieșirea glonţului. 
Monk, lovit în plin în frunte, se prăbuși pe spate, cu bra- 
tele în cruce, iar plicurile șifonate îi băură sângele care îi 
curgea din spatele craniului. Dan își astupă urechile. În 

liniştea nopţii, detunătura păruse asurzitoare. Trebuie că 
răsunase în labirintul perimetrului de antrepozite, explo- 
dând sub tabla hangarelor. Dacă sticleţii patrulau prin 
apropiere, era imposibil să n-o fi auzit. 

Dorana îngenunche. Ciufulită, cu faţa mânjită de 
sânge, era de nerecunoscut. Dan schiță un gest în direcția 
sa, dar ea ridică arma în direcția lui. 

— Trebuie să plecăm, zise el. Să nu rămânem aici, 
nu mai avem ce face. Întoarce-te la tine acasă. 

— Nu! ţipă ea. Îmi vreau banii! Sunt sigură că voi 
ați reușit să deschideţi lacătele, Monk și cu tine. Voi aţi 
scos banii din saci ! Speraţi să cad în cursă?! 

— Nu fi idioată! șuieră Dan, dacă am fi reușit să 
forțăm lacătele, nu te-am fi așteptat! 

— Eu nu sunt idioată! urlă Dorana cu o voce stri- 
dentă. Nu mă face idioată, ratatule! Nu sunt mai idioată 
decât voi! 

Dan ar fi vrut să tacă. Zbieretele ei îi răneau tim- 
panele. Nu îndrăznea să se miște. Dorana îi bara drumul 
spre ușă și el bănuia că ar fi suficient un fleac pentru a se 
hotări să tragă. Gura crăpată o jena în vorbire și el nu 
înțelegea tot ce zicea. Dorana se încăpăţâna să se creadă 
victima unui complot, își cerea banii, vorbea de o fetiță 
care o aștepta într-un apartament frumos și luminos. 

Deodată, lumina albăstruie a unui proiector acoperi 
clădirea. Se infiltra pe sub ușă, prin gaura broaște! și 
spațiile libere ale cartonului gudronat cu care astupaseră 
ferestrele. Dan știu că era vorba de proiectorul mobil al 
vehiculului de patrulare. Mașina Doranei, parcată în faţa 
fostei manufacturi de ţigări de foi, atrăsese atenţia sticle- 
ților. Retragerea le era tăiată, nu vor putea ieși pe ușa 
principală decât cu mâinile deasupra capului. Totul era 
pierdut. 

O sirenă răsună în traveea hangarelor. Soseau alte 
mașini, încercuind clădirea. Lumina proiectoarelor lumina 
violent încăperile de sus. 

— Dorana Smart? se auzi un megafon. Mă auziți? 
Știu că sunteţi acolo. Agentul federal Moreno vă vorbește. 
V-am urmărit de pe colină. Cred că trebuie să discutăm 
calm. Am auzit împușcătura, sunteţi rănită? 

Dan se îndepărtă repede de ferestre. Se lăsă în 
genunchi și se gândi că mai aveau încă o șansă să scape cu 
bine. Canalul de evacuare... Canalizarea pe care Monk o 
scosese la lumina zilei în timp ce căutau sub dușumea! 

Îndepărtând plicurile, pipăi pe jos în căutarea scân- 
durilor desfăcute. În timp ce megafonul continua să urle, 
degajă intrarea în conductă și îndepărtă „capacul” de tablă 
pus de Monk. 

— Dorana, gâfâi el. Putem s-o ștergem pe-aici... 
este suficient să te târăști. Trebuie să dea într-un canal de 
scurgere. 

Tânăra femeie aruncă o privire îngrozită. Dan rea- 
liză că scoțând placa din tablă eliberase o pereche de 
șobolani care tropăiau acum sub covorul de plicuri, atrași 
de mirosul unsuros al lumânării. 

— Vino, spuse el încercând s-o apuce pe tânără de 
încheietură. 

Fa apasă pe trăgaci și Dan simţi o arsură puternică 
străpungându-i tricepsul și ajungându-i sub braţ. Se gândi: 
„Sunt atins” și se aruncă pe spate. 

— leşii cu mâinile sus! urlă megafonul. leşii sau 
intrăm cu forţa! 

De data aceasta, Dan se făcu una cu pământul. Îi era 
atât de teamă, încât nu încerca niciun dezgust. Își băgă 
capul în canalizare. Umerii de-abia îi intrau, dar pereţii 
conductei erau acoperiți cu o peliculă lipicioasă care îi 
ușura înaintarea. Se târâ orbește, pe întuneric. Ceva cald i 

se prelingea de-a lungul corpului, dar nu-i provoca mare 
suferinţă, deducând că nu era rănit grav. Înainta spriji- 
nindu-se în picioare, ca omul-ghiulea care ar fi încercat să 
evadeze dintr-un obuzier cu zece secunde înainte de a se 
aprinde fitilul. Lucruri vii i se loveau de obraz. Lucruri 
păroase, care chiţăiau de teroare și fugeau. Se târa fără să 
ştie dacă avea să ajungă undeva sau va rămâne înțepenit în 
vreun cot, acolo de unde nimeni nu l-ar mai auzi strigând 
după ajutor. Încerca să-și țină gura închisă, de frică să nu 
înghită ceva. Înainta, încetul cu încetul, cu mușchii dureroși. 
Se înfunda în noaptea pământului. 

Dorana se întoarse spre ușă. Pistolul era foarte cald 
între mâinile sale și emana un miros înțepător, neplăcut. ÎI 
văzuse pe Dan dispărând în canal cu un simțământ de 
groază de neînvins. Cum de puteau avea curajul să intre 
într-o asemenea cloacă? Nu se simţea în stare să-l imite. 

Megafonul continua să strige cuvinte pe care ea nu 
le înțelegea. Ştia că totul este pierdut și că nu putea merge 
la închisoare. Cu niciun preţ. Ea nu era rea, nu merita să 
fie pedepsită. Voise doar să fie liberă, să locuiască într-un 
apartament frumos şi să facă fericită o fetiță. 

Bătăi în ușă. Lovituri violente. Aveau s-o prindă. 
Aveau s-o închidă într-o celulă, în compania unor femei 
rele până când va deveni foarte bătrână și foarte urâtă. 
N-ar putea niciodată să suporte o asemenea existenţă. Mai 
bine să termine imediat. 

Întoarse pistolul spre ea, încercând să-și amintească 
ceea ce citise despre cea mai bună metodă de a se sinucide. 
Se spunea că — pentru a nu da greș — trebuia să pui ţeava 
armei în gură, dar găsea acest lucru oribil pentru o femeie. 
Avea ceva dezgustător. Obscen. Strecurând o mână în 
corsaj, încercă cu vârful degetelor să localizeze amplasarea 
inimii. Îi bătea așa de tare, încât nu fu deloc greu. Puse 
teava pe piele, chiar deasupra dantelelor sutienului. În 

felul acesta, lucrul i se părea mai corect. Ușa căzu, smulsă 
din ţâţâni de lovituri de măciucă, iar lumina proiectoarelor 
intră în valuri. Aceasta îi aminti de arsura sunlights, la 
şedinţele foto din tinereţea sa. Un shooting, cum se spunea 
în lumea modei. 

Dorana zâmbi. Când prima siluetă apăru în lumină, 
apăsă pe trăgaci. Muri rostind „cheerio!”, cum fusese 
învățată la şcoala de manechine. 


29 


Dan ieși într-un colector principal, unde fu cât pe-aci 
să se înece. Învingându-și teama, începu să alerge de-a 
lungul tunelului, aproape orbește, orientându-se după 
lumina depărtată a unui bec de siguranță. Rătăci astfel 
vreo oră, neavând nicio idee despre direcţia în care mer- 
gea, măcinat de obsesia că se învârte în cerc. 

Sfârși prin a cădea în gol, rostogolindu-se pe panta 
unui canal de scurgere aflat sub cerul liber. 'Tranșeea de 
beton șerpuia printre clădiri și terenuri virane. Sârmă ghim- 
pată proteja marginile și, din când în când, pasarele de fier 
vechi și ruginit treceau pe deasupra. Era puțină apă pe 
fund — un pârâiaș noroios —, astfel încât se putea merge 
fără să te uzi în cea mai mare parte a drumului. Dan era 
ud, putea, iar pantofii erau murdari de noroi ca ai unui 
scafandru. Se deplasă cu repeziciune de-a lungul malului 
canalului, razant pe lângă zidul de ciment. Resturile cele 
mai felurite blocau tranșeea: frigidere, schelete de moto- 
ciclete şi chiar caroserii de mașini incendiate. Dan trecu 
pe sub mai multe poduri și deranjă vagabonzii care arun- 
cară în el cu cutii de conserve. Suferea de multiple contuzii 

și de zgârieturi cauzate de târârea forțată. Se simţea cuprins 
de panică doar gândindu-se la murdăriile în care își scăl- 
dase rana. Ar fi dat orice pentru a se spăla și a se dezinfecta. 

Merse multă vreme, încercând să se îndepărteze cât 
mai mult posibil de zona antrepozitelor. Nu știa dacă era 
urmărit sau dacă se știa ceva de fuga sa. Oare Dorana îl 
denunţase? Dacă așa se întâmplase, era terminat. Rănit și 
fără bani, va trebui să se predea poliției din proprie 
iniţiativă, dacă nu voia să crape în vreo fundătură de teren 
viran. 

Mergând de-a lungul canalului, se îndrepta spre vest 
cu gândul de a urca paralel cu marea spre colinele din 
Santa Monica. Parcurse „cartierele rău famate”, la mică 
distanță de calea ferată, luând-o spre Long Beach. Spera 
să aibă destulă energie pentru a ieși din reţeaua urbană și 
să dispară în afara orașului. 

Își consumă ultimele forţe astfel. Pe parcursul înain- 
tării sale, se intersectă cu mai multe grupuri de vagabonzi 
ieșiți la ciordeală, dar tabloul înfiorător pe care îl oferea, 
acoperit de sânge și noroi, îi făcu să se răzgândească să-i 
caute nod în papură. Mărșălui până în zori și sfârși prin 
a-și pierde cunoștința într-un șanț, la câţiva metri de 
vehiculele care circulau cu mare viteză. Se trezi la prima 
rază de soare, cu veșmintele mocirloase și pietricele încrus- 
tate în carnea obrajilor. Subsuoara străpunsă îl ardea, dar 
știa că rana nu era gravă, altfel n-ar mai fi putut sta în 
picioare. Se hotărî să întoarcă spatele orașului și să esca- 
ladeze colinele cu speranța de a se introduce într-o casă 
goală pentru a fura niște haine curate și ceva de mâncare. 
În jurul său, vile pe piloni din oțel se ridicau pe versantul 
dealului. Unele, presărate cu antene de satelit, păreau să fi 
fost înălțate pe o pistă de decolare a unui perimetru 
militar. Era puţină vegetaţie, deoarece influenţa deșertului 
își intra în drepturi de-ndată ce te îndepărtai de zonele cu 

irigații. Dan mergea în zigzag, în vântul prăfos care îi usca 
gâtlejul. Îi era sete și rana îl făcea să sufere. Sfârşi prin 
a intra într-o pădurice, nu departe de un bungalow încon- 
jurat de garduri mânjite cu acea vopsea albastră care le 
place mexicanilor, pentru că are renumele de a alunga 
muștele. O femeie bătrână punea rufe la uscat. La picioare, 
pusese un lighean cu lenjerie înmuiată și un radio por- 
tabil, a cărui antenă scânteia în soare. Dan își spuse că era 
probabil singură și că ar putea profita să se strecoare în 
casă, dar era mult prea slăbit pentru a se ridica. Rămase 
deci acolo, tăvălit în praf, dezgustat de propria-i slăbi- 
ciune, în timp ce răsuna muzica buletinului de știri. 

— Lovitură de teatru în afacerea jafului de la banca 
Trade Ltd., fornăi radioul. În cursul nopţii, LAPD, asistată 
de FBI, a reușit să localizeze bârlogul răufăcătorilor, la 
marginea din Watts, într-un cartier de antrepozite. 
Agentul federal Moreno a dezvăluit reporterilor noștri că 
fusese condus pe acele locuri de însăși Dorana Smart, soția 
bancherului mutilat de gangsteri. Dorana Smart făcuse 
obiectul unei supravegheri discrete de la începutul anchetei. 
S-ar părea că fusese sedusă și manipulată de creierul 
operațiunii, un bărbat despre care se deţin doar semnal- 
mente vagi ȘI care ar fi intrat în intimitatea cuplului dându-se 
drept grădinar. În această noapte, în jurul orei unu, forțele 
de poliție, alertate de mai multe focuri de armă provenind 
din ascunzătoarea bandiţilor, au luat cu asalt clădirea. 
După primele constatări, Dorana Smart s-a sinucis în 
momentul în care polițiștii au ajuns la faţa locului. Înăun- 
tru se găsea deja un alt cadavru, cel al unui anume Patrick 
F. Cornell, mai cunoscut în lumea luptătorilor profesio- 
nişti sub porecla de Baby Monk. Agentul federal Moreno 
crede că răufăcătorii au intrat în conflict în momentul 
împărțirii banilor. „Sacii au fost deschişi și plicurile golite”, 
a declarat el. Corpul lui Doc” Brannigan, cel care era 

supranumit de câteva zile „călăul mexican”, a fost desco- 
perit în dimineaţa aceasta într-o zonă pentru descărcat 
gunoaiele, la câteva străzi distanță de bârlogul bandei; cât 
despre cel de-al patrulea bărbat, creierul afacerii, totul ne 
face să credem că a fugit prin canalele de scurgere, luând 
şi banii cu el. Au fost organizate căutări amănunțite, însă 
pentru moment fără rezultat. 

Dan se lăsă pe spate, indiferent la muștele care se 
așezau pe faţa sa. Avu presentimentul că va muri acolo, în 
acea văgăună prăfuită. 

Auzi gâfâielile câinelui o oră mai târziu și știu, din 
instinct, că era vorba de Dust. Avu certitudinea că animalul 
îi luase urma și venea să-l termine. Într-un minut, Dust 
avea să-i apuce gâtul între maxilare și să-l strângă fără să 
latre, pentru a-i zdrobi laringele. Avea să facă acest lucru 
fără ură, dar conştiincios, ca un bun profesionist, apoi 
avea să se întoarcă în Beverly Hills tropăind, iar Adam 
Smart îl va mângâia pe cap pentru a-l felicita pentru că 
pusese punct afacerii. 

Dan se ridică într-un cot. Silueta câinelui se mișca în 
soare. Se apropia. 

Fu tentat să fugă, dar își dădu seama că n-ar ajunge 
departe. Instinctul de conservare îl făcu totuși să râcâie 
pământul în căutarea unei pietre ascuțite pe care s-o folo- 
sească drept armă. 

Dust rămase nemișcat la trei metri distanţă şi scoase 
un scheunat scurt, ca și cum ar fi încercat să anunţe pe 
cineva. Părea extenuat și-și scosese limba gâfâind. Dan 
voia să strige la el s-o şteargă de acolo, când auzi pietri- 
celele scârțâind. Un minut mai tâziu, o umbră îi acoperea 
soarele. 

— Ei bine! şopti Adam Smart, arăţi cam rău. 

Dan miji ochii. Era bancherul. Avea răsuflarea tăiată, 
neras și părea să-şi fi pus un impermeabil peste pijama. 
Purta cizme mari, militare, Airborne paratroopers. 

— Lasă piatra, făcu Adam. Nu-ţi vreau răul. Sunt 
aici pentru a te ajuta, dar am cam multă morfină în vene, 
așa că va trebui să faci și tu un efort. Ridică-te..., mașina 
mea este jos, pe drum. Dacă reușești să te târâști până 
acolo, o să te duc de partea cealaltă a muntelui. Grăbește-te! 
Dust nu te va mușşca. Sticleții te, caută, nu trebuie s-o 
lungim. 

Dan ezită. Smart nu avea aerul de a fi în apele sale. 
Avea faţa roșie și transpira. Purta braţul mutilat într-o 
eșarfă și se sprijinea într-un baston cu capătul din fier. 

— Mişcă-te, insistă el. Am o febră de 39,5'C şi tre- 
buie să fiu înapoi înainte ca dispariția mea să declanșeze 
haosul. Sunt aici ca să te ajut. Nu vreau să te salte FBI-ul. 

Dan se sculă. FEscortaţi de câine, cei doi bărbaţi 
coborâră șchiopătând spre mașina parcată la marginea 
drumului. 

— Lui Dust i-a trebuit ceva timp să te găsească, ex- 
plică Adam, dar am luat ca ipoteză de lucru că nu puteai 
să fugi decât prin canalizare. Am mers să-ţi luăm urma în 
preajma canalului de scurgere din zona antrepozitelor. 
Bine gândit, nu? 

Îi făcu semn lui Dan să se instaleze la volan. 

— Prefer să conduci tu, spuse el. Cu o singură mână 
nu este ușor, chiar având cutie automată. Nu sunt încă 
obișnuit. 

Se urcară în vehicul, în timp ce Dust sări pe ban 
cheta din spate prin geamul lăsat. 

— la-o spre munți, ordonă Smart. Am adus totul 
pentru a te îngriji: haine de schimb, o trusă medicală, un 
rucsac cu provizii și bidoane cu apă. 

— Sunteţi ca o adevărată mămică! rânji Dan pornind 
motorul. 

Părăsiră în grabă drumul pentru a o apuca pe un altul 
în serpentină, care se cocoţa pe versantul unui deal aflat în 
mijlocul cactușilor și al copacilor Joshue. 

— Oprește-te aici, comandă bancherul indicând pă- 
duricea. Deschide portbagajul şi ia de acolo ceva să te 
cureţi. N-o lungi prea mult, nu avem timp, ar fi prostesc 
să ne lăsăm surprinși tocmai acum. 

— Am fost rănit, făcu Dan. Soţia dumneavoastră a 
tras asupra mea. Cred că glonţul a ieșit. 

— Atunci nu-i nimic, evită Smart. Sunt sulfamide în 
trusa cu medicamente. 

Timp de o jumătate de oră, Dan încercă să-și recom- 
pună figura umană. Smart prevăzuse două bidoane cu apă. 
Dan le folosi pentru a se spăla. Încerca o stranie impresie 
de ireal să se agite gol sub ochii lui Dust, care stătea ne- 
clintit. Smart se instalase pe banchetă și fuma. Trebuia să 
lupte și cu somnolenta care îl făcea să moțăie. 

— Vă este rău? nu putu Dan să se abțină să întrebe. 

— Nu, spuse bărbatul. Cu morfină, nu. 

— Trebuie să știți un lucru, mărturisi imitatorul. Eu 
nu bănuiam că o să vă muuleze. Altfel n-aş fi intrat în com- 
binaţia asta. 

— Ştiu, suspină Smart. Dar când ai aflat, n-ai făcut 
nimic pentru a-i împiedica. 

Avu un râs care venea din piept și tuși strâmbându-se. 

— Haide! Nu-ţi mai bate capul, zise el, om bun. 
Oricum, eu eram de acord... S-ar putea spune chiar că am 
fost complicele vostru fidel, fără știrea voastră desigur. 
Dar ai înțeles deja asta, nu-i așa? 

Dan clătină din cap. Scăpase de jeg și se simțea mai 
bine. Deschizând trusa de prim-ajutor, începu să-și curețe 
rana. Era o plagă superficială, interminabilă, dar lipsită de 

gravitate, dacă nu se va infecta în zilele următoare. O pre- 
sără cu sulfamide și își făcu un pansament. Hainele îi erau 
prea mari, dar erau curate; îi făcu plăcere să le îmbrace. 
Când termină, Smart îi întinse o ploscă de argint cu 
whisky din malt pur. Dan bău, lăsând la o parte orice 
rușine. 

— Aţi ştiut de la bun început, nu-i așa? întrebă el 
ștergându-și gura. Din prima clipă... 

— Este adevărat, mărturisi Adam cu lehamite. Nici 
nu era greu. Dorana n-a știut niciodată să Joace teatru și, 
când încerca să mintă, era limpede ca lumina zilei. Știi că 
pentru asta s-a măritat cu mine? Pentru că, spre deosebire 
de colegele ei, odată terminată cariera de manechin, nu 
putea să spere să joace în seriale. Nu mi-a fost greu să 
înţeleg ce urzea. Nu era nimic vrăjitoresc, de fapt nu 
trebuia decât să citesc pe faţa ei... Asta a început când 
i-am explicat noile măsuri de securitate luate de Weston: 
camera blindată, amprenta palmei și cea vocală. Imediat am 
văzut planul urzindu-se în ochii ei. Apoi, a trebuit doar 
să fiu puţin atent, s-o urmăresc în căutările ei, înșelătoriile 
de fiecare zi. Când s-a documentat asupra ta, omul cu 
vocea din cauciuc, am ştiut că va trece la acţiune. 

— ȘI 1-aţi ușurat misiunea. 

— Da. Sub pretextul de a-i cere sfatul, i-am dat 
textul înregistrării. Era destul de naivă, nu i s-a părut 
ciudat. Avea totuși o scuză: mă lua drept un imbecil în 
toată regula. Pentru a reveni la felul în care mi-am 
conceput planul, pur și simplu am urmănit-o pe Dorana 
aproape în fiecare zi. Aveam timp; la bancă sunt liber să-mi 
organizez programul şi fac mai ales prospectări în exterior. 
Am văzut-o vizitând antrepozitele, alegând manufactura 
de țigări de foi. Din acel moment era ușor. Am pus micro- 
foane de înaltă fidelitate în baracă. Ştii, chestiile acelea nu 
mai mari de 25 de centimetri și care se vând cu 100 de 

dolari în toate prăvăliile de „securitate”. Se pare că încor- 
noraţii fac mare vânzare. Sunt dotate cu baterii care 
asigură un an de emisiune continuă. Imediat ce i-a instalat 
pe Brannigan și pe Monk în baracă, am știut totul despre 
planurile lor. 

— Așadar, știaţi că o să fiți amputat? se miră Dan. Și 
asta nu v-a făcut să dați înapoi? 

— Nu. Oricât de bizar ar părea, eram într-o pasă 
proastă. De un an mă gândeam să mă sinucid. Mai precis, 
de când doctorul meu mă anunţase că eram pe cale să 
devin impotent. O poveste de porozitate vasculară care 
mă împiedică să „mă încordez”... nu e mare lucru de 
făcut și nu vreau să te plictisesc cu poveştile mele. În 
fiecare seară mă închideam în biroul meu și puneam 
pistolul pe sugativă, întrebându-mă dacă aveam să-l 
folosesc sau nu. Nu mai aveam viitor, nici ca bărbat și nici 
ca bancher. Ştiam că Weston și consiliul de administraţie 
plănuiau să mă dea afară în scurtă vreme. Perspectivele nu 
erau deloc atrăgătoare. Mica urzeală a Doranei mi-a... 
schimbat planurile, dacă înţelegi ce vreau să spun? Era, 
brusc, ca o diversiune. Un fel de sfidare. Nu aveam nimic 
de pierdut. M-am gândit că, fiind puţin şiret, puteam s-o 
duc de nas pe ea și pe voi toți. Asta m-a entuziasmat. De 
azi pe mâine, am ieșit din marasm. De fapt, vă sunt dator, 
Mi-aţi salvat viaţa. Acceptarea mutilării este o chestiune 
de context, pare dur de admis, știu asta, dar eram disperat, 
la capătul puterilor. Oricum, în timpul războiului, am 
văzut indivizi mutilati voluntar, pentru a nu mai pleca pe 
front. Își trăgeau un glonţ în picior sau în mână, chiar 
dacă își sfărâmau mai multe degete. Eşti prea tânăr pentru 
a-ţi aminti, dar, în timpul războiului din Vietnam, puștii 
convocați de consiliul de recrutare își tăiau degetul mare 
sau arătătorul de la mâna dreaptă cu securea pentru 
a scăpa de înrolare. În acest fel, le era imposibil să 

manevreze o armă... Majoritatea o făceau fără alt anes- 
tezic decât o jumătate de sticlă de whisky dată pe gât. Eu, 
pe lângă ei, am beneficiat de tot confortul unei intervenţii 
fără durere! 

— Pe scurt, ne-ati întins o cursa..., mormă! Dan. 

Smart râse surd. 

— Este adevărat. i-am zis că am fost ca un tată 
pentru voi. Nu puteaţi da peste o victimă mai dispusă să 
dea dovadă de bunăvoință decât mine! Am făcut pe idiotul, 
m-am prefăcut că nu te recunosc sub deghizarea de gră- 
dinar. M-am prefăcut că mă las înșelat de pălăvrăgeala lui 
Doc’ Brannigan. La naiba! Acum pot s-o spun: erați în 
același timp grotești și înduioșători! Adevăraţi amatori! Cât 
despre lovitura neverosimilă pe care ați pus-o la cale, chiar 
şi un puști de zece ani ar fi priceput că este tras pe sfoară. 
Și bietul bătrânel care făcea pe doctorul! Era patetic. 

— Aţi acceptat totuși să riscaţi la operație, remarcă 
Dan. 

Smart dădu din umeri. 

— Nu puteam face altfel. Era periculos, firește, dar 
mă pregăuisem atât de mult să mor în ultimele luni, încât 
nu-mi era frică. Știam că această mutilare mă va spăla în 
ochii sticleților. Nicio fiinţă întreagă la minte n-ar accepta 
să i se taie mâna, chiar pentru două milioane de dolari. Un 
bancher veros ar fi inventat altceva: că fusese condus în 
faţa calculatorului după ce fusese drogat... că fusese 
constrâns, cu revolverul la tâmplă, să deschidă camera 
blindată sau ceva în acest gen, dar nu și asta! Amputarea 
era pentru mine ca un certificat de onestitate. Singura 
teamă pe care am simţit-o cu adevărat a fost ca acest țicnit 
de cioclu să nu mă facă să crăp cu somniferele lui. De 
fiecare dată când puteam, le scuipam și mă făceam că dorm. 
Simţeam că era pe punctul de a claca, aproape că-mi făcea 
milă bietul bătrânel. Când îl vedeam că se apropia cu 

seringa, tremuram la gândul că nu va mai reuși să mă tre- 
zească pentru apelul de control de dimineaţă. Doar atunci 
mi-a fost teamă, pentru că ar fi fost prostesc să clachez 
atât de aproape de ţintă. 

— Dar Dust? întrebă Dan. Tot timpul ne-a pus bețe 
în roate... 

— Dust nu este decât un câine, suspină Adam. Nu 
putea înţelege ce se petrece în realitate. De la început până 
la sfârșit, el și-a făcut meseria, încercând să-mi apere 
interesele. Recunosc că asta a complicat ușor lucrurile. De 
asta am încercat să-l păstrez lângă mine la spital. Tremu- 
ram gândindu-mă că se va lansa în căutarea voastră, să vă 
lichideze unul după altul. Știam că e în stare. 

— Ati încercat, într-un fel, să ne protejaţi? 

— Da. 

— Când l-am văzut dând târcoale antrepozitului, 
am crezut că l-aţi trimis pe urmele noastre... 

— Nu, nu era vina mea. A făcut asta din proprie ini- 
țiativă. Eu eram țintuit la pat, bolnav. Nu puteam să-l 
împiedic. Am încercat să-i bag minţile în cap, să-i ordon 
să nu plece de acasă, dar n-a fost chip. Voia să se răzbune, 
am simțit asta. Dacă l-aș fi legat, ar fi fugit; știi foarte bine 
că nu poți să-l ții pe Dust captiv multă vreme, ați trăit 
experienţa asta pe propria piele. Mi-am făcut sânge rău 
pentru voi. Nu voiam să vă omoare înainte de deschiderea 
sacilor. 

— Dumneavoastră i-aţi dat, așadar, de bunăvoie, 
Doranei cifrul, nu-i așa? 

— Desigur. Biata de ea! Ce urzeală neverosimilă! Să 
mă forțeze să beau, sperând că o să mă facă să delirez. 
Stiam că încerca să facă rost de cifrul lacătelor şi mă între- 
bam când avea să se decidă să mă interogheze. Dacă n-ar 
fi recurs la această stratagemă idioată, m-aș fi prefăcut că 
am temperatură și aș fi vorbit în somn. Trebuia să ne 

mișcăm repede, să se termine odată. M-am supus cu plă- 
cere farsei puse la cale de ea. Oricine ar fi intrat la idei, dar 
nu şi Dorana. Fa trăia în visurile ei... 

— Ştiaţi că FBI-ul o supraveghea? 

— FBl-ul supraveghează pe toată lumea: Dorana, 
Anita, Dick Weston și o grămadă de lume de la bancă, 
asta-i procedura obișnuită. Ştiam că sticleții o vor urmări 
dacă părăsea vila, dar nu eram prea neliniștit; ei n-ar fi 
intervenit, dacă n-ar fi fost împuşcăturile. În fond, soția 
mea avea tot dreptul să se întâlnească cu un amant la 
antrepozit, nu-i așa? FBl-ul n-ar fi dărâmat uşa han- 
garului pentru a o surprinde în pat. Nu, pericolul nu era 
imediat. 

— Dar ce sperati lăsându-ne să deschidem sacii? 

Smart surâse răutăcios. 

— Să mă răzbun, spuse el apăsat. Să vă fac să înţele- 
geţi că v-am tras pe sfoară. Era important pentru mine. 
Cu sacii deschişi, nu vă mai rămânea decât s-o luați la sănă- 
toasa cu coada între picioare și să vă întoarceţi la bietele 
voastre vieţi de mizerie, încercând să scăpaţi de ordinele de 
căutare lansate împotriva voastră. Dorana s-ar fi întors 
acasă învinsă, iar eu aș fi avut satisfacția de a o da afară. 
Fără un ban, bineînţeles. V-am supraestimat, credeam că 
veți fi destul de inteligenți să vă despărțiți prietenește, 
păcăliu, dar fairplay. Nu credeam că lucrurile se vor 
transforma în omoruri. După ceva vreme, l-aș fi orientat 
pe Moreno spre hangar, prin intermediul lui Dust, ca să 
găsească sacii deschişi. Asta ar fi acreditat ideea că lovelele 
se evaporaseră pur și simplu. Afacerea n-a evoluat chiar 
aşa cum doream eu. 

— Dar banii? întrebă Dan. Unde sunt? 

— La loc sigur. Nu mi-a fost greu să scot teancurile 
de bani din plicuri, pentru că eu sunt cel care se ocupă de 
camera blindată. Lovelele au rămas un timp ascunse în 

plafonul fals din biroul meu, apoi i-am scos de mai multe 
ori într-un rucsac de sport. La bancă, oamenii înclină s-o 
șteargă când îmi fac eu apariţia din cauza lui Dust. Asta 
îmi lasă libertate de mișcare. În timpul celor trei zile care 
au precedat plecarea mea în concediu, am manevrat banii 
sub nasul și barba lui Dick Weston. Era destul de amu- 
zant. Știam că nimeni nu se va atinge de saci înainte de în- 
toarcerea mea. 

— De ce aţi întârziat atât de mult să dau combinaţia 
lacătelor soţiei? Pentru a fi credibil? 

— Da. Nu-i puteam da prea repede cheia pe tavă, ar 
fi început să bănuiască ceva. 

— Credeaţi că lucrurile vor lua această întorsătură 
la antrepozit? 

Smart se strâmbă. 

— Nu. Nu credeam că Dorana se va omori, asta nu. 
N-aș fi crezut-o niciodată în stare de așa ceva. Trebuie să 
mărturisesc că a crescut puțin în ochii mel. 

— Sunteţi un ticălos, scuipă Dan. Nu bănuiați că sti- 
cleții vor ataca? 

— Nu, nu aveau niciun motiv s-o facă, era pre- 
matur. În mod normal, ar fi organizat o urmărire, asta da. 
N-ar fi dat buzna în casă decât dacă Doc’ Brannigan sau 
Baby Monk ar fi comis greşeala să se arate. Focurile de 
armă au grăbit totul. V-aţi comportat toţi ca niște idioţi, 
în loc să vă acceptaţi înfrângerea și să vă despărțiți frumos. 
Sunt, totuși, bucuros că ai scăpat. 

— Ah, da? şuieră Dan. Și de ce mă rog? 

— Pentru că acreditezi teza „creierului” volatilizat, 
al misteriosului domn X dând bir cu fugiţii și luând și 
prada cu el. Asta mie îmi convine. Nu ţin deloc să te 
aresteze. 

— Şi dacă totuși se întâmplă? obiectă Dan. Accep- 
taţi, deci, riscul ca eu să le spun adevărul sticlelor? 

— Care adevăr? pufni în râs Adam. Că v-am dat 
ţeapă? Nimeni nu va crede. Poliţia va crede că ai dosit para- 
lele pe undeva, asta-i tot! N-o să-ţi asculte nimeni poves- 
tea. Este absolut neverosimilă și de aceea este genială! Nu 
uita: eu sunt victima. Eu sunt cel mutilat de voi și care era 
să crape din cauza cangrenei! 

— Şi Dorana, care este locul ei în toate astea? 

— L-am văzut pe Moreno în dimineaţa asta, făcu 
blând Adam. Crede că domnul X mi-a sedus soția, că s-a 
introdus la mine în casă dându-se drept grădinar pentru 
a-mi afla secretele. Crede că Dorana, îndrăgostită fiind, 
s-a lăsat manipulată, că a vorbit prea mult și că niciodată 
nu şi-a dat seama de ceea ce se pregătea. În niciun mo- 
ment, după părerea lui, ea n-a bănuit că amantul ei punea 
la cale jefuirea băncii și, cu atât mai puţin, mutilarea mea. 
De aceea s-a sinucis când a realizat că domnul X s-a 
folosit de ea. Moreno își imaginează că avea obiceiul de a 
se întâlni cu „grădinarul” la manufactură pentru a-și face 
de cap și că aseară, cuprinsă de îndoială, a descins acolo pe 
neașteptate. A surprins banda în toiul împărțeliu, i-a 
ameninţat că îi denunţă la poliție, ținându-i la respect cu 
pistolul meu. Confruntarea s-a transformat într-o încăie- 
rare care s-a terminat în felul pe care îl știi. 

Cei doi bărbaţi se priveau în tăcere. Erau amândoi 
epuizați și nu-și mai permiteau luxul unei demonstrații de 
agresivitate. 

— Nu pot să întârzii prea mult, rosti Smart în cele 
din urmă. Trebuie să mă întorc cât timp morfina mai are 
încă efect asupra mea, după asta mă voi simţi foarte rău. 
Mai e ceva: un cadou de adio. În rucsac vei găsi un plic 
care conţine 20 000 de dolari. I-am luat din pradă pentru 
a-ţi permite să dispari. Nu tin deloc să pună laba pe tine 
sticleții. Dă-te la fund. Nu uita că portretul-robot îți figu- 
rează încă în dosarele FBI. Am încercat să încurc pistele, 

dar idioata de Anita ţi-a făcut o descriere foarte fidelă, 
fără îndoială cu speranţa că va obţine cartea verde drept 
recompensă a colaborării sale! Nu trebuie să se facă vreo- 
dată legătura între portretul „grădinarului” și Daniel 
Norris, imitatorul din Las Vegas. Voiam să-ți atrag aten- 
ţia în mod special asupra acestui aspect. Pentru sticleţi, 
domnul X este tot evaporat cu lovelele de la Trade Ltd. 
Pe scurt, aș spune: nu deveni niciodată celebru, domnule 
Norris. Gândește-te ce s-ar putea întâmpla dacă Moreno 
ti-ar vedea imaginea la televizor... Rămâi ascuns și ano- 
nim într-un colț pierdut al unei localități îndepărtate. 
Deschide-ţi o afacere de viermi pentru pescuit; închiriază 
bărci în Florida. Ai un mic capital de pornire. Mergi să te 
îngropi acolo unde vecini îţi vor fi doar ţânţarii și croco- 
dilu. 

Cu această ultimă perfidie, se strecură la volan, 
trânti portiera și demară, lăsându-l pe Dan în luminiș, în 
mijlocul hainelor aruncate pe jos. Tânărul privi în urma 
vehiculului care se hurduca pe pantă, fără a reuși să înțe- 
leagă cu claritate ce simţea: ură sau o imensă ușurare. 
Dust îl ţintuia din priviri prin luneta din spate, ca și cum 
ar fi regretat că lucrurile se terminau acolo. 


30 


Dan coborî de pe munte pentru a lua Greyhoundul 
care se îndrepta spre San Francisco. Cu rucsacul la spi- 
nare, avea acum aerul unui drumeţ cam obosit. Barba îi 
crescuse. Cât despre capul său, îl va rade cu multă grijă cu 
un aparat electric pe baterii, ceea ce îl va face de nere- 
cunoscut și, la drept vorbind, destul de puţin atrăgător. 

Încerca o stranie senzaţie de plutire, ca atunci când ai 
donat prea mult sânge la Cruce Roșie. N-avea nicio idee 
referitor la ce va face. 

În săptămâna care urmă, rana de la subsuoară se 
închise fără complicaţii, pentru că-şi schimba pansamentele 
în fiecare dimineaţă cu scrupulozitate. Ziarele îngropaseră 
afacerea de la Trade Ltd. Portretul-robot al „grădinarulu:” 
fu difuzat nu ca efigia unui presupus criminal, ci a unui 
„martor principal, care trebuia să se prezinte de urgență la 
secția de poliție”. Toţi cei care îl cunoșteau pe acel bărbat 
erau invitaţi să dea informaţii susceptibile să permită 
agenţilor federali să-i dea de urmă. 

Dan studie îndelung desenul și nu încercă decât o 
neliniște surdă. Cu barba și capul ras, nu mai semăna 
deloc cu cel din fotografie. Schița fu publicată doar de trei 
ori, apoi dispăru de pe coloanele faptelor diverse. Timpul 
trecea. În micul univers al Actualităţilor, jaful de la Trade 
Limited Bank of California devenise deja un eveniment 
antediluvian. 


Din San Francisco, Dan cobori spre Big Sur, acolo 
unde muntele cobora brusc în mare. Ca și Kerouac odini- 
oară, închirie o cabană pe versantul prăpastiei. Cumpărase 
un radio portabil și o cutie plină cu baterii. Își petrecea 
zilele la soare, cu teancurile de bancnote ascunse sub du- 
șumeaua barăcii. Nu era o avere, dar era totuși un paşa- 
port pentru altă viaţă. 

Câteodată se gândea la Dorana, la Dust... și la 
Adam Smart. Când i se întâmpla acest lucru, se grăbea 
să caute un post la radioul său care difuza blue grass și 
începea să cânte cu vocea unui tip din Kentucky. 

Aşa află de moartea senatorului William Marmaduke 
Ucks, care decedase în urma unei crize cardiace în cursul 
unui meeting furtunos la Nashville, în Texas. 

Dan, care moțăia la soare, se ridică dintr-un salt la 
auzul numelui politicianului detestat, care fusese la ori- 
ginea tuturor nenorocirilor sale. 

Dacă Ucks murise, blestemul pe care îl aruncase 
asupra lui Daniel Norris, omul care avea coardele vocale 
din cauciuc, lua sfârșit odată cu dispariția puterii sale pă- 
mânteşti! 

De acum încolo, nimeni nu-l va mai împiedica să se 
prezinte în Vegas! Era liber din nou... Niciun călău nu-l 
va mai obliga să rămână mut! Nu avea decât să se întoarcă 
acolo pentru a vedea cum proprietarii de cazinouri se 
înghesuie, implorându-l să dea reprezentații pentru ei. 

William Ucks era mort! Bătrâna canalie, sinistrul 
hodorog! Cel care crezuse că-l va face să tacă pe Daniel 
Norris pentru totdeauna! 

În ziua aceea, Dan jucă ca un idiot pe marginea 
hăului, riscând să-și piardă echilibrul și să se zdrobească 
în apa mării. 


31 


Dan Norris se întoarse în Vegas ṣi, când ajunse în 
Fremont Street, în fată la „Golden Nugget”, cu privirea 
ridicată spre enormul cowboy care își înălța degetul mare 
şi luminos repetând la intervale regulate veșnicul Hello 
podn’a! de bun-venit, avu impresia că nu fusese niciodată 
plecat. 

Atunci totul i se şterse din memorie: Dorana, Mexicul, 
câinele... 

Era din nou Dany Norris, omul cu vocea magică 
care îi făcea să se prăpădească de râs pe turiștii chercheliți, 

iar de atâtea hohote doamnele nu se puteau abtine să nu 
facă pipi în chiloti. 

După două zile de la sosirea sa, dădu nas în nas cu 
foştii lui călăi: Wigs, Curl și Faro. Îl bătură pe umăr și îi ofe- 
riră un J&B. Ei! trecutul e trecut, nu-i așa? N-o să rămâ- 
nem supăraţi pentru atâta lucru! Acum lucrau în serviciul 
de securitate și pază la „Mississippi boats” din Fremont, 
unde îi escortau pe cei trei mari jucători, „balenele” în 
jargonul meseriei. Un job bun. 

Dan fu reangajat la „Poodle's Beauty Parlour” și făcu 
săli pline în fiecare seară. Ştia că greșește, dar nu se putea 
abţine. Asta simţea, era ca un viciu. Avea nevoie să-i audă 
râzând și aplaudând. Din prudenţă, îi evita mereu pe 
ziarişti, refuzând interviurile și show-urile televizate, spre 
disperarea agentului său, care găsea atitudinea lui de 
neînțeles. 

Câteodată, când se întorcea în culise, Dan avea câte 
un scurt moment de panică, observând siluete de necunos- 
cuți care păreau să aștepte în compania mașiniștilor și a 
fetelor... De fiecare dată se pregătea să audă răsunând 
formula fatidică care va pune punct visului său: „Biroul 
Federal de Investigaţii. Am dori să vă punem niște între- 
bări, domnule Norris... Puteţi să ne urmaţi?” 

Dar acest lucru nu se întâmplase încă. Poate că nu se 
va întâmpla niciodată. Necunoscuţii din culise se dovedeau 
a fi niște admiratori veniţi să-l felicite, producători de specta- 
cole sau ziariști. Era iubit... Era iubit de toți. Îl îmbrățișau 
sau îi strângeau mâinile, fără a-și da seama că era mort de 
frică. 

Asta era, nu se putea opune. Degeaba își repeta că 
mergea spre prăpastie, scena îl chema în fiecare seară și el 
se grăbea, ca şi cum s-ar fi aruncat în gol, în aplauzele 
și lumina orbitoare a proiectoarelor. Publicul îl voia! Spec- 
tatorii îi scandau numele bătând din picioare! 

Se întorsese și le dădea ceea ce își doreau: să râdă cu 
lacrimi... 

În zilele de odihnă mergea să-l vadă pe Coleman, 
bătrânul trompetist ieșit la pensie care își făcea siesta tot 
în balansoar la marginea deșertului. Nu se ducea niciodată 
cu mâinile goale. 

— Sunt fericit pentru tine, pălăvrăgea bătrânul. Știam 
că trebuie să ai puţină răbdare pentru ca totul să reintre în 
normal. Vezi tu, în cele din urmă te descurci bine. Și, totuși, 
mi-a fost frică pentru tine, fiindcă, adus la exasperare cum 
erai, te vedeam gata să te bagi în vreo afacere necurată. Ar 
fi fost păcat, pentru că destinul a împărţit cărțile în favoa- 
rea ta. 

Imediat după aceea, o lua de la capăt cu evocarea 
Vegasului de după război: Gus Greenbaum... Sinatra... 


Într-o seară — era în timpul iernii, în preajma Cră- 
ciunului, când se plantau brazi de neon la marginea deșer- 
tului —, aflându-se pe scenă, îl zări pe Adam Smart la una 
din mesele din primul rând. Ex-bancherul își păstrase 
barba albă și purta o proteză la braţul drept. Deși accesul 
animalelor era în mod normal interzis în cazinou, Dust 
stătea așezat la picioarele stăpânului și terminase de înfu- 
lecat conţinutul unei farfurii de icre negre. Se îngrășase și 
începuse să semene cu un câine de salon. Adam era însoțit 
de o tânără în jur de douăzeci și cinci de ani, foarte fru- 
moasă. În mijlocul unui public leșinat de râs, era singurul 
care rămânea impasibil. Când veni clipa aplauzelor, începu 
să lovească greu în masă cu mâna din oțel. 

Dan nu-l mai revăzu a doua zi și nici în zilele urmă- 
toare, dar zgomotul protezei care făcuse să tremure tacâmu- 
rile îi rămase multă vreme în urechi. 

Foarte multă vreme. 

Îl trezea câteodată şi noaptea. 


